ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΖ**΄**

Τρίτη 9 Σεπτεμβρίου 2025

Αθήνα, σήμερα στις 9 Σεπτεμβρίου 2025, ημέρα Τρίτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

Θα ήθελα να ανακοινώσω προς το Σώμα ότι η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Κοινωνικής Συνοχής και Οικογένειας «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις».

Εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Κοινωνικής Συνοχής και Οικογένειας «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις».

Η Διάσκεψη των Προέδρων αποφάσισε στη συνεδρίασή της της 8ης Σεπτεμβρίου 2025 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει η εισηγήτρια της Νέας Δημοκρατίας κυρία Μαρία Συρεγγέλα για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΜΑΡΙΑ ΣΥΡΕΓΓΕΛΑ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι Βουλευτές, έχουμε μπροστά μας ένα σημαντικό νομοσχέδιο αντιμετώπισης της στεγαστικής κρίσης, αλλά και για να βάλουμε ένα λιθαράκι απ’ όσα έχουν γίνει από το 2019 μέχρι σήμερα και για την αντιμετώπιση του δημογραφικού ζητήματος.

Είναι ένα εφαρμόσιμο -επιτρέψτε μου να πω- νομοσχέδιο, που κάνει πράξη την κοινωνική αντιπαροχή. Αξιοποιούνται δηλαδή τα αχρησιμοποίητα ακίνητα του Δημοσίου, τα οποία παραχωρούνται σε ιδιώτες με αντάλλαγμα την κατασκευή νέων σύγχρονων ενεργειακών και λειτουργικών κατοικιών. Και από αυτές τις κατοικίες το Δημόσιο κρατάει στην κατοχή του το κατ’ ελάχιστο 30%, με στόχο τη δημιουργία κοινωνικής στέγης. Παράλληλα, δίνεται δυνατότητα μίσθωσης με δικαίωμα εξαγοράς μετά τα δέκα χρόνια, ώστε οι δικαιούχοι να αποκτήσουν την πρώτη τους κατοικία.

Τα έργα θα υλοποιούνται με διαδικασίες συμβάσεων στρατηγικής σημασίας, με οικονομοτεχνικές μελέτες συγκεκριμένες για τη βιωσιμότητά τους και με διαγωνιστικές διαδικασίες που διασφαλίζουν τον εκσυγχρονισμό, την αποτελεσματικότητα και τη διαφάνεια της στεγαστικής πολιτικής της Κυβέρνησης της Νέας Δημοκρατίας.

Η διαχείριση του έργου αυτού συγκεντρώνεται στο Υπουργείο Κοινωνικής Συνοχής και Οικογένειας. Για πρώτη φορά υπάρχει, επί Κυβερνήσεως της Νέας Δημοκρατίας, το Υπουργείο αυτό, το οποίο αποκτά και κεντρικό ρόλο μέσω της νέας Γενικής Διεύθυνσης Δημογραφικής και Στεγαστικής Πολιτικής που συστήνεται.

Επιπλέον, προβλέπονται κανόνες για τη συντήρηση και τη λειτουργία των κοινωνικών κατοικιών, ώστε να διατηρούν την αξία τους και να επαναδιατίθενται σε νέους δικαιούχους. Σε αυτά προστίθεται και η κοινωνική μίσθωση, δηλαδή χαμηλότερο ενοίκιο από την αγορά, προσαρμοσμένο στις ανάγκες ευάλωτων ομάδων, μονογονεϊκών ή και πολύτεκνων οικογενειών και τρίτεκνων και άλλων.

Στη μάχη του στεγαστικού μπαίνει και το Υπουργείο Εθνικής Άμυνας, το οποίο θα αξιοποιήσει κλειστά στρατόπεδα οικοδομώντας κατοικίες που θα πληρούν σύγχρονες προδιαγραφές. Το 75% των κατοικιών αυτών, που θα είναι σύντομα διαθέσιμες, αφού γνωρίζουμε καλά τους γρήγορους ρυθμούς που λειτουργεί ο Ελληνικός Στρατός, θα δοθεί στο Υπουργείο Κοινωνικής Συνοχής και Οικογένειας για κοινωνικές κατοικίες, ενώ το υπόλοιπο 25% θα αξιοποιηθεί για τις ανάγκες των στελεχών των Ενόπλων Δυνάμεων.

Είμαι περήφανη να επισημάνω πως το παρόν νομοσχέδιο καθιερώνει και την ισόβια τριτεκνική ιδιότητα, μια δίκαιη πράξη που πολλοί συμπολίτες μας περίμεναν πάρα πολλά χρόνια. Και για πρώτη φορά έχουμε ισόβια αναγνώριση στους γονείς με τρία παιδιά, ανήλικα ή ενήλικα, φυσικά ή υιοθετημένα.

Τα παιδιά τρίτεκνων διατηρούν τα σχετικά δικαιώματα ως τα είκοσι τρία έτη ή τα είκοσι πέντε έτη, αν σπουδάζουν ή αν υπηρετούν στον στρατό, με επιφύλαξη πάντα για τυχόν ευνοϊκότερες διατάξεις. Επιπρόσθετα, τα παιδιά των τριτέκνων με πιστοποιημένη επ’ αόριστον αναπηρία 67% και άνω διατηρούν τα δικαιώματα αυτά ισοβίως.

Το νομοθέτημα όμως αυτό δεν σταματάει εδώ, προσφέρει περαιτέρω στήριξη στα άτομα με αναπηρία. Δημιουργούνται δομές βραχυχρόνιας φιλοξενίας από ημερήσια ως τριάντα ημέρες για άτομα με αναπηρία, όταν η οικογένεια ή ο φροντιστής δεν μπορεί προσωρινά να τα φροντίσει. Και έτσι, παρέχεται ποιοτική φροντίδα, ενισχύεται η αυτονομία των ατόμων με αναπηρία και ανακουφίζονται όσο είναι δυνατόν οι οικογένειες και οι φροντιστές.

Σε όλα αυτά προστίθεται και η ενίσχυση της διαφάνειας του ΟΠΕΚΑ, με τη σύσταση αυτοτελούς Τμήματος Επιθεώρησης Παροχών και Μητρώου Επιθεωρητών, και φυσικά αναβαθμίζεται η Διεύθυνση Εσωτερικού Ελέγχου του Οργανισμού για καλύτερο έλεγχο των παροχών.

Θεσπίζεται για πρώτη φορά μια ψηφιακή πύλη στεγαστικής πολιτικής, ώστε οι πολίτες να γνωρίζουν, να ενημερώνονται και να αιτούνται για στεγαστικά προγράμματα.

Μεταξύ άλλων ρυθμίσεων, μεταβιβάζονται και ακίνητα στο Κέντρο Κοινωνικής Πρόνοιας Περιφέρειας Αττικής, με σκοπό την ενίσχυση τόσο των εγκαταστάσεων της Μονάδας Προστασίας Παιδιού Πεντέλης όσο και του παραρτήματος Προστασία Παιδιού Αττικής «Η Μητέρα».

Πριν ολοκληρώσω την τοποθέτησή μου, θα ήθελα να μιλήσω για κάτι που μας αφορά πραγματικά όλες και όλους, και είναι το δημογραφικό. Το 2018 -το έχω πει πάρα πολλές φορές απ’ αυτό το Βήμα- έγινε μια διακομματική επιτροπή, η οποία έβγαλε μια έκθεση για το δημογραφικό, και σε αυτό συμφωνήσαμε όλα τα κόμματα, πλην τότε του ΚΚΕ, το οποίο είχε δικό του παράρτημα, και της Χρυσής Αυγής. (RG)

Ήταν τότε -εγώ θέλω να είμαι δίκαιη- μια πρωτοβουλία της αείμνηστης Φώφης Γεννηματά, όπου συστήθηκε αυτή η επιτροπή και λειτούργησε υπό την καθοδήγηση κάποιων ειδικών, τόσο του εσωτερικού, όσο και του εξωτερικού, για να βλέπουμε και τις καλές πρακτικές, που ενδεχομένως, υπάρχουν σε άλλες χώρες. Το δημογραφικό είναι ένα πρόβλημα το οποίο υπάρχει σε όλη την Ευρώπη και παγκόσμια και είναι κάτι που ως Ευρώπη πλέον το αντιμετωπίζουμε όλοι μαζί και για πρώτη φορά υπάρχει και επίτροπος δημογραφίας στην Ευρωπαϊκή Ένωση, για τον λόγο ότι είναι ένα θέμα που απασχολεί όχι μόνο εμάς, αλλά όλα τα κράτη-μέλη της Ευρωπαϊκής Ένωσης.

Άκουσα τις προηγούμενες μέρες στις επιτροπές -και αυτό το ακούω από τότε που ήμουν και εγώ Υφυπουργός Οικογενειακής Πολιτικής και Ισότητας των Φύλων- πως για το δημογραφικό νομοθετούμε χωρίς σχέδιο, πως νομοθετούμε πολλές φορές αποσπασματικά. Δεν έχω φέρει το βιβλίο, γιατί μπορείτε να το βρείτε όλοι και θεωρώ ότι πρέπει να το έχουμε διαβάσει όλοι οι Βουλευτές, που είναι η έκθεση της επιτροπής για το δημογραφικό, αλλά έχω τις πολιτικές κατευθύνσεις και τις προτάσεις της πολιτικής και το τι έχει γίνει από αυτή την Κυβέρνηση και τι γίνεται τώρα στο Υπουργείο Κοινωνικής Συνοχής και Οικογένειας, υπό την ηγεσία της Δόμνας της Μιχαηλίδου.

Ξεκινάει από τη σελίδα 195 και ξεκινούν οι προτάσεις πολιτικής για το εργασιακό, για τη βελτίωση ελεγκτικών μηχανισμών, παραδείγματος χάρη του ΣΕΠΕ. Για πρώτη φορά με τον ν.4808 αυτή η Κυβέρνηση έκανε Ανεξάρτητη Αρχή το Σώμα Επιθεώρησης Εργασίας, για να μην ελέγχεται από κανέναν Υπουργό, να μην ελέγχεται από καμία κυβέρνηση. Για πρώτη φορά έγινε προστασία απόλυσης και για τους πατεράδες, είναι μέσα στις προτάσεις που υπάρχουν σε αυτή την έκθεση για το δημογραφικό. Και αυτό έγινε απ’ αυτή την Κυβέρνηση, από τη Νέα Δημοκρατία.

Έγινε αύξηση από αυτή την Κυβέρνηση της Νέας Δημοκρατίας και στις άδειες στον ιδιωτικό τομέα για οικογενειακούς λόγους. Έγινε νομοθέτηση της άδειας πατρότητας για τουλάχιστον δύο εβδομάδες. Έγινε ευέλικτο εργασιακό ωράριο -το λέει μέσα- για οικογενειακούς λόγους. Και αυτό έχει γίνει επί κυβερνήσεως Νέας Δημοκρατίας. Πρόγραμμα στήριξης για όσες γυναίκες επιστρέφουν στην αγορά εργασίας. Έγιναν προγράμματα, τόσο από τη ΔΥΠΑ, όσο και από εταιρείες του ιδιωτικού τομέα.

Έγινε κατοχύρωση της συλλογικής σύμβασης εργασίας για την ισότητα, πάλι με τον ν.4808, αλλά και αμέσως μετά με επόμενους νόμους του 2022. Έγινε λήψη μέτρων για εργαζόμενους γονείς με παιδιά ΑμεΑ. Έγινε ενίσχυση απασχόλησης στις άνεργες γυναίκες. Για πρώτη φορά η χώρα μας, μετά από πάρα πολλά χρόνια, έχει τη γυναικεία ανεργία περίπου στο 10%. Μην πω πόσο την πήραμε τη γυναικεία ανεργία το 2019.

Υπηρεσίες φύλαξης και προσχολικής αγωγής. Τότε, με την ήδη Υπουργό Δόμνα Μιχαηλίδου, για πρώτη φορά δόθηκαν voucher και στις γυναίκες του δημοσίου τομέα, οι οποίες δεν είχαν για τους παιδικούς και βρεφονηπιακούς σταθμούς και τώρα, επιπλέον, όσα παιδιά δεν καλύπτονται, με πρωτοβουλία της Υπουργού, θα καλύπτονται και αυτά, ώστε να μην μείνει κανένα παιδί εκτός παιδικού σταθμού.

Εφαρμογή διετούς προσχολικής και υποχρεωτικής προσχολικής εκπαίδευσης. Εδώ θέλω να είμαι δίκαιη. Είναι κάτι από όλα αυτά που προτείνετε στην έκθεση που ξεκίνησε επί ΣΥΡΙΖΑ, συνεχίστηκε από εμάς.

Πρόγραμμα «Νταντάδες της γειτονιάς». Και αυτό -ακριβώς έτσι λέγεται, ήταν μέσα στην έκθεση- προχώρησε επί Κυβερνήσεως Νέας Δημοκρατίας.

Ολοήμερα σχολεία. Το επεκτείναμε μέχρι τις 17:30΄. Εξ αποστάσεως μαθήματα σε σχολεία απομακρυσμένων σχολείων. Είναι κάτι που συνάντησε τη μεγάλη αντίδραση από την πλευρά της Αντιπολίτευσης, ενώ είναι μέσα σε αυτά που έχουμε προτείνει για το δημογραφικό και έχουμε συμφωνήσει όλοι μαζί.

Ακατάσχετο επίδομα παιδιού. Σύνδεση οικογενειακών επιδομάτων με υποχρεωτική εκπαίδευση. Το κάναμε, η Υπουργός.

Επιπλέον θετικά μέτρα για τρίτεκνες οικογένειες. Για πρώτη φορά σε αυτό το νομοσχέδιο έρχεται, γιατί μέσα λέει «σταδιακή εξομοίωση με τις πολύτεκνες», προς ψήφιση σήμερα.

Μείωση φορολογίας, αναλόγως με το μέγεθος των οικογενειών. Το ανακοίνωσε ο Πρωθυπουργός και είναι κάτι που θα υλοποιηθεί άμεσα από 1/1/2026.

Ειδικό οικονομικό επίδομα σε περίπτωση γέννησης επόμενου παιδιού, εντός τριάντα μηνών από το προηγούμενο. Και αυτό το κάναμε.

Υπαγωγή των βρεφικών ειδών πρώτης ανάγκης σε χαμηλότερο συντελεστή ΦΠΑ. Το κάναμε και αυτό.

Και κάπου εδώ θα σταματήσω. Υπάρχουν άλλες επτά σελίδες, θα μπορείτε να τα δείτε. Θα το καταθέσω και στα Πρακτικά, ώστε να δείτε τι νομοθεσίες έχουμε περάσει και τι έχει υλοποιηθεί, πέρα από αυτές τις νομοθεσίες. Και ποια κυβέρνηση τα έκανε αυτά; Η Κυβέρνηση της Νέας Δημοκρατίας.

(Στο σημείο αυτό η Βουλευτής κ. Μαρία Συρεγγέλα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πήραμε ένα Προεδρικό Διάταγμα -δεν υπήρχε τίποτα, όσον αφορά για τη στεγαστική πολιτική και για την οικογένεια, το είπα και στις επιτροπές, θα το καταθέσω κιόλας και στα Πρακτικά- με το οργανόγραμμα του 2014, το οποίο οργανόγραμμα του 2014 είχε ένα Τμήμα στο τότε Υπουργείο Εργασίας και Κοινωνικής Πολιτικής, Τμήμα Οικογένειας και Δημογραφίας και με το Προεδρικό Διάταγμα του 2017 το οργανόγραμμα που έφτιαξε ο ΣΥΡΙΖΑ για το Υπουργείο Εργασίας και Κοινωνικών Υποθέσεων, το Τμήμα αυτό καταργήθηκε. Καμία πρόνοια για τη στεγαστική πολιτική και για το δημογραφικό της χώρας.

(Στο σημείο αυτό η Βουλευτής κ. Μαρία Συρεγγέλα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά την νυν Αξιωματική Αντιπολίτευση και το ΠΑΣΟΚ, εδώ βλέπουμε ότι αντιγράφεται πιστά ο λαϊκισμός του ΣΥΡΙΖΑ από το ένδοξο 2015. Άκουσα την εκδήλωση του ΠΑΣΟΚ στο Ζάππειο, πραγματικά με εξαίρετους επιστήμονες για το δημογραφικό. Άκουσα, όμως, ότι έχουμε βάλει -λέει- το δημογραφικό -την Έκθεση της Διακομματικής Επιτροπής- στο συρτάρι. Μάλλον στο συρτάρι της Χαριλάου Τρικούπη είναι η έκθεση αυτή. Ακόμα και κατά τη διάρκεια των συνεδριάσεων των επιτροπών, μας είπαν ότι η τροπολογία που έφερε αυτή η Κυβέρνηση, ώστε οι ελεύθεροι επαγγελματίες να παίρνουν τον κατώτατο μισθό για ένα χρονικό διάστημα, ήταν πρόταση του ΠΑΣΟΚ, το οποίο ήταν από το 2014 ότι οι ελεύθεροι επαγγελματίες μπορούσαν να παίρνουν 200 ευρώ επί τέσσερις μήνες -τόσα μπορούσαμε να δώσουμε επί μνημονίου- με υπογραφή υπουργού της Νέας Δημοκρατίας του Γιάννη Βρούτση. Από πού κι ως πού είναι κι αυτό πρόταση του ΠΑΣΟΚ; Ε, δεν είναι το ΠΑΣΟΚ παντού.

Να μην θυμίσω όλα αυτά που έχουν γίνει διαχρονικά από τις Κυβερνήσεις της Νέας Δημοκρατίας, όσον αφορά τις γυναίκες και δη του ιδιωτικού τομέα που για πρώτη φορά το 2008 με Κυβέρνηση Νέας Δημοκρατίας ψηφίστηκαν ο νόμος είναι 3655 που εισήγαγε ειδική άδεια προστασίας της μητρότητας για έξι μήνες από τον τότε ΟΑΕΔ, το 2014 που είπαμε ότι επεκτείνεται η χορήγηση επιδόματος και στους ελεύθερους επαγγελματίες, το 2022 που με Κυβέρνηση Νέας Δημοκρατίας αυτή η ειδική άδεια από έξι μήνες γίνεται σε εννέα μήνες, με καταβολή επιδόματος ίσο του κατώτατου μισθού από τις ΔΥΠΑ και τέλος, το 2023 που πάλι με δική μας Κυβέρνηση, με τον νόμο 5078 που έγινε τότε με Υπουργό την Δόμνα Μιχαηλίδου στο Εργασίας και Κοινωνικών Ασφαλίσεων -την νυν Υπουργό Οικογένειας και Κοινωνικής Συνοχής- επεκτείνεται η εφαρμογή της ειδικής άδειας προστασίας μητρότητας σε όλες τις μισθωτές ελεύθερες επαγγελματίες αγρότισσες και έμμισθες δικηγόρους.

Αντιλαμβάνομαι ότι πάντα πρέπει να έχουμε στο μυαλό μας ότι ναι, είναι ένας εθνικός κίνδυνος το δημογραφικό και θα πρέπει να κάνουμε ακόμα περισσότερα. Άκουσα, όμως, σε τηλεοπτική εκπομπή τον πρόεδρο του ΠΑΣΟΚ τον κ. Ανδρουλάκη, που δήλωσε ότι -να το πω έτσι απλά και κατανοητά- το ΠΑΣΟΚ θα δώσει και αυτά που δεν έχει για το δημογραφικό. Και ακριβώς αυτό είναι το πρόβλημα με την Αντιπολίτευση, κυρίες και κύριοι, ότι πάντα υπόσχεται πράγματα που δεν μπορεί να κάνει, όταν και εφόσον -και απεύχομαι φυσικά- γίνει κυβέρνηση. Αυτό ήταν το 2009 με το «λεφτά υπάρχουν», αυτό ήταν το 2015 με ένα νόμο και ένα άρθρο «σκίζω μνημόνια» και πάλι «λεφτά υπάρχουν» και «κάπου τα κρύβετε» και τώρα είναι πάλι εδώ το 2025 που ξεκινάει πάλι το ΠΑΣΟΚ, παίρνοντας τη θέση του ΣΥΡΙΖΑ ως Αξιωματική Αντιπολίτευση να υπόσχεται πράγματα και να τάζει μέτρα από λεφτά που δεν έχει, που κάπου ή κάπως θα βρει. Σε καμία περίπτωση δεν σας νοιάζει αυτά πώς θα τα κοστολογήσετε, γιατί έτσι φτάσαμε στην οικονομική κρίση, έτσι φτάσαμε στα μνημόνια και οι πολιτικές αυτές του «λεφτά υπάρχουν», πραγματικά έχουν περάσει ανεπιστρεπτί. Και όλα αυτά είναι πεπραγμένα που έχουν γίνει και αποδεικνύονται. Όλα αυτά είναι θέματα, τα οποία θα έπρεπε όλες και όλους να μας βρίσκουν ενωμένους και ενωμένες. Και τέλος πάντων, σε θέματα που έχουν να κάνουν με τον πολίτη, που έχουν να κάνουν με εθνικής διάστασης και σημασίας θέματα, θα έπρεπε να είμαστε πολύ πιο ενωμένοι και να μην μπαίνουμε στην αντιπαράθεση μόνο και μόνο για να κάνουμε στείρα αντιπολίτευση.

Εγώ πραγματικά σας πρoκαλώ να έρθετε σε αυτό το Βήμα τόσο από το ΠΑΣΟΚ όσο και από τον ΣΥΡΙΖΑ και να μας πείτε γιατί δηλώσατε «παρών» στο άρθρο 31 του ν. 4808 που όριζε πως κάθε εργαζόμενος γονέας παιδιών ηλικίας έως 12 ετών ή φροντιστής δικαιούται να ζητά ευέλικτες ρυθμίσεις εργασίας για λόγους φροντίδας. Στο ίδιο νομοσχέδιο καταψηφίσατε την προστασία από την απόλυση στους πατεράδες. Γιατί είναι ωραίες οι φιέστες και οι βαρύγδουπες κουβέντες αλλά στην πράξη δείχνει το κάθε κόμμα τι πραγματικά το ενδιαφέρει και τι πραγματικά πρεσβεύει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Συρεγγέλα.

Τον λόγο έχει η εισηγήτρια από το ΠΑΣΟΚ, κ. Αικατερίνη Καζάνη.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι, ο τίτλος του σημερινού νομοσχεδίου γεννά προσδοκίες, υπόσχεται κοινωνική μέριμνα και δικαιοσύνη, κοινωνική αντιπαροχή, κοινωνική μίσθωση, τριτεκνική ιδιότητα. Όμως η ουσία απέχει. Η χώρα μας βιώνει εδώ και χρόνια μια οξύτατη στεγαστική κρίση. Δεν αφορά μόνο τους πιο αδύναμους. Αφορά κάθε νοικοκυριό. Το 78% των νέων ηλικίας 20-29 ετών ζει ακόμη στο πατρικό του. Τα ελληνικά νοικοκυριά δαπανούν το 35% του εισοδήματός τους για στέγη ενώ ο ευρωπαϊκός μέσος όρος βρίσκεται στο 19,2%. Το 60% των ενοικιαστών δαπανά το 40% του εισοδήματός τους σε στεγαστικές ανάγκες. Αυτά τα στοιχεία δείχνουν μια κοινωνία σε στεγαστική ασφυξία. Νέοι δεν μπορούν να ανεξαρτητοποιηθούν από τους γονείς τους. Ζευγάρια καθυστερούν να κάνουν παιδιά. Η αγοραστική δύναμη των Ελλήνων κατατάσσεται προτελευταία στην Ευρωπαϊκή Ένωση, 30% χαμηλότερα από τον μέσο όρο. Η ακρίβεια εξανεμίζει κάθε μικρή αύξηση σε μισθούς. Οι συντάξεις δεν επαρκούν για να βγει ο μήνας. Τον Ιούλιο ο πληθωρισμός άγγιξε το 3,7%, ο τέταρτος χαμηλότερος στην Ευρώπη. Η βραχυχρόνια μίσθωση εκτοπίζει μόνιμους ενοικιαστές από ολόκληρες γειτονιές. Funds αγοράζουν μαζικά και εκτοξεύουν τις τιμές. Η golden visa εντείνει τις πιέσεις. Αυτή είναι η πραγματικότητα που βιώνουν οι πολίτες και η Κυβέρνηση αρνείται να τη δει.

Ας περάσουμε, λοιπόν, στον πυρήνα του παρόντος νομοσχεδίου. Η Κυβέρνηση ανακυκλώνει τον νόμο του 2022 για την κοινωνική κατοικία, ένα νόμο που ποτέ δεν εφαρμόστηκε. Μεθοδεύετε την παράδοση της δημόσιας περιουσίας σε ιδιώτες και μάλιστα χωρίς να διευκρινίζετε σημαντικά σημεία. Ως προς τις συμβάσεις δεν γνωρίζουμε τίποτα για τους όρους. Για τις ρήτρες, για τη διάρκειά τους, για την επιλογή των δικαιούχων πάλι τίποτα. Ζητάτε λευκή επιταγή. Ορίζετε ότι το ποσοστό των κοινωνικών κατοικιών δεν θα είναι μικρότερο του 30% κλειδώνοντας το στην πράξη σε αυτό το ποσοστό. Και δεν μιλάμε για το 30% της δομημένης επιφάνειας. Μιλάμε για το 30% των ιδιοκτησιών, οπότε δίνετε τη δυνατότητα στον εργολάβο να δώσει για κοινωνικές κατοικίες για παράδειγμα τρεις γκαρσονιέρες στο ημιυπόγειο. Η αλήθεια είναι απλή. Με τη ρύθμιση αυτή δεν ρίχνετε τρεις κατοικίες με κοινωνικό μίσθωμα στην αγορά. Χαρίζετε επτά κατοικίες στους εργολάβους. Αλλά η απόφαση αυτή είναι πολιτική επιλογή. Μεγαλύτερη κερδοσκοπία και το δημόσιο συμφέρον σε δεύτερη μοίρα. Εντάσσετε τη σύμβαση στο αναπτυξιακό πρόγραμμα δημοσίων συμβάσεων στρατηγικής σημασίας. Στην πράξη λιγότερος έλεγχος και περισσότερη αυθαιρεσία. Όταν μιλάμε για αξιοποίηση δημόσιας περιουσίας το πρόταγμα θα πρέπει να είναι σαφές. Περισσότερη διαφάνεια, περισσότερα φίλτρα, περισσότερη λογοδοσία. Κι εσείς επιλέγετε το αντίθετο.

Στις επιτροπές αναφερθήκαμε όλοι στο ύψος του κοινωνικού μισθώματος. Δεν σας ζητάμε το ακριβές ποσό σε κάθε περιοχή. Ζητάμε να μάθουμε ποια κριτήρια θα λαμβάνονται υπόψη. Και δεν μπορείτε να μας πείτε. Ζητάμε το πλαίσιο σύμφωνα με το οποίο θα οριστεί το μίσθωμα. Το «υπολείπεται ουσιωδώς» είναι μια αόριστη διατύπωση που αφήνει τα νοικοκυριά στο έλεος της αγοράς χωρίς κανόνες, χωρίς δικλείδες ασφαλείας και η ασάφεια συνεχίζεται. Ποια θα είναι η διάρκεια της μίσθωσης. Τι γίνεται μετά τη λήξη; Τι γίνεται αν αλλάξει η σύνθεση της οικογένειας; Αν μεταβληθεί το εισόδημα;

Και σαν να μην έφτανε αυτό, οι ενοικιαστές κοινωνικών κατοικιών αποκλείονται από οποιαδήποτε άλλη στεγαστική συνδρομή, ακόμα και από το φοιτητικό στεγαστικό επίδομα. Με αυτή την πρόβλεψη δεν τους στηρίζετε. Τους τιμωρείτε. Το νομοσχέδιο αυτό φανερώνει και τη μεγάλη μας διαφορά. Εσείς παραδίδετε τη δημόσια περιουσία σε ιδιώτες. Εμείς έχουμε έτοιμη μια πλήρη στρατηγική για τη στέγη: Το πρόγραμμα GenRent. Όπως μας ενημέρωσε η Υπουργός χθες στην επιτροπή, οι συνεργάτες της επικοινώνησαν με το γραφείο τύπου του ΠΑΣΟΚ και το ζήτησαν. Το Γραφείο Τύπου καθώς ήταν αναρμόδιο τους παρέπεμψε στους καθ’ ύλην υπεύθυνους, δηλαδή, τον συντονιστή προγράμματος κι εμένα. Το δικό μου τηλέφωνο δεν χτύπησε. Ενώ ο συντονιστής προγράμματος τους πρότεινε να τους στείλει περαιτέρω στοιχεία τα οποία αρνήθηκαν. Η Υπουργός κατέθεσε χθες στα Πρακτικά ένα μέρος της ιστοσελίδας GenRent. Καταθέτω, λοιπόν, στα Πρακτικά το συνολικό περιεχόμενο της ιστοσελίδας του GenRent και να διευκρινίσω ότι η ιστοσελίδα απευθύνεται στους πολίτες και περιέχει κάποιες βασικές κατευθύνσεις. Δεν πρόκειται για σχέδιο νόμου. Να μας εγκαλεί όμως η Νέα Δημοκρατία όταν προεκλογικά το 2023 όλο το πρόγραμμά της για την τετραετία ήταν ένα pdf λιγότερων σελίδων, είναι ειρωνικό.

(Στο σημείο αυτό ο Βουλευτής κ. Αικατερίνη Καζάνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Υπουργός, λοιπόν, μας ρώτησε πώς το ΠΑΣΟΚ σκοπεύει να υπολογίσει το κοινωνικό μίσθωμα. Υπάρχει σαφής οικονομοτεχνική μελέτη παρόλο που δεν έχουμε στη διάθεσή μας τα στοιχεία που έχετε εσείς και που προφανώς δεν θέλατε να μας δώσετε, αφού δεν λειτουργεί το Open Act που είχε ανακοινώσει ο κ. Πιερρακάκης όταν ήταν Υπουργός Ψηφιακής Διακυβέρνησης ώστε να έχουμε και εμείς και όλοι πρόσβαση στα στοιχεία που έχει και το Υπουργείο σας. Σας προτείνουμε, λοιπόν, να αποσύρετε το νομοσχέδιο που εκχωρεί τη δημόσια περιουσία σε ιδιώτες και να σας καταθέσουμε ολόκληρο το πρόγραμμά μας για το στεγαστικό. Nα ξεκινήσει η συζήτηση από μηδενική βάση για έναν δημόσιο φορέα με διαφάνεια και σαφείς κανόνες. Το GenRent είναι πλήρως κοστολογημένο και ξεκάθαρο. Έχει τρεις ξεκάθαρους στόχους: 5.000 νέες προσιτές κατοικίες, 40.000 ανακαινίσεις κλειστών διαμερισμάτων σε πέντε χρόνια, εθνική δεξαμενή κατοικιών με ενοίκια 30% έως 40% χαμηλότερα από την αγορά. Κεντρικό εργαλείο; Μια δημόσια εταιρεία διαχείρισης ακινήτων με το δημόσιο να κρατά την πλειοψηφία. Μια διεύθυνση κατοικίας, ένας συνήγορος του ενοικιαστή που θα μπορεί ο καθένας να συμβουλεύεται.

Παράλληλα προτείνουμε στοχευμένες πολιτικές όχι golden visa αλλά angel visa που φέρνει επενδύσεις στην περιφέρεια. Νέες φοιτητικές εστίες, επιδόματα που κουμπώνουν με τα κοινωνικά μισθώματα, στέγη για εργαζομένους στον τουρισμό, προβλέψεις για άτομα με αναπηρία, μονογονεϊκές οικογένειες, για θύματα βίας. Η στέγη είναι δικαίωμα. Δεν μπορεί η πολιτεία να πετάει ευκαιριακά μέτρα και να εύχεται να λυθεί το πρόβλημα. Αυτή είναι η διαφορά μας με τη Νέα Δημοκρατία.

Ένα άλλο πρόβλημα που αντιμετωπίζουμε -το μεγαλύτερο- είναι το δημογραφικό. Και δεν είναι πρόβλημα του αύριο. Είναι η μεγαλύτερη πρόκληση του σήμερα και αφορά όλους μας. Δεν είναι απλώς αριθμοί. Είναι το αν θα παραμείνουν ζωντανές οι γειτονιές μας, αν τα σχολεία θα έχουν παιδιά. Εδώ και επτά χρόνια έχουμε το πόρισμα της διακομματικής για το δημογραφικό με προτάσεις συγκεκριμένες. Και τι έγινε από τότε; Φέρνετε την ισοβιότητα τριτεκνικής ιδιότητας έναν χρόνο μετά την ανακοίνωσή της στην περσινή ΔΕΘ. Με την ελαστικότητα στις μετεγγραφές μιλάμε για ενάμισι μέτρο σε επτά χρόνια. Με αυτόν τον ρυθμό θα χρειαστούν δεκαετίες για την πραγματική σύγκλιση. Ακούγεται ωραία η ισοβιότητα, αλλά στην πράξη δεν φέρνει καμία ουσιαστική στήριξη στους τρίτεκνους. Είναι μια συμβολική αναγνώριση.

Εμείς στο ΠΑΣΟΚ λέμε ξεκάθαρα οι τρίτεκνοι να εξισωθούν με τους πολύτεκνους. Σηκώνουν το ίδιο βάρος και έχουν τις ίδιες ανάγκες. Ακούμε τόσα χρόνια για το εθνικό σχέδιο για το δημογραφικό. Πέρυσι παρουσιάσατε κάποιους γενικούς άξονες, κάποιες δράσεις, πολλές από τις οποίες πρακτικά έχουν ήδη ανακληθεί. Δόθηκαν 162.000 voucher για βρεφονηπιακούς, ΚΔΑΠ και ΚΔΑΠ ΑμΕΑ. Δεν μας λέτε όμως πόσες οικογένειες έμειναν εκτός. Δεν μπορεί η φροντίδα των παιδιών να αποτελεί πολυτέλεια ή να εξαρτάται από το αν κάποιος θα πάρει ένα voucher και μάλιστα μονογονεϊκές, τρίτεκνες, πολύτεκνες, οικογένειες με χαμηλά εισοδήματα.

Ανακοινώσατε δεύτερο γύρο. Πότε θα ξεκινήσει ο γύρος αυτός; Θα αφορά όλες τις δομές; Και σταθμούς; Και ΚΔΑΠ; Αντί να μιλάμε για καθολική πρόσβαση σε βρεφονηπιακούς σταθμούς συνεχίζουμε να βάζουμε όρια και φίλτρα.

Το ζητούμενο είναι να υπάρχουν θέσεις για όλα τα παιδιά. Έχετε κάνει κάτι αυτά τα χρόνια για να αυξηθούν οι θέσεις; Εσείς δεν ζητήσατε να αφαιρεθεί η δημιουργία πενήντα χιλιάδων νέων θέσεων στους παιδικούς σταθμούς από το Ταμείο Ανάκαμψης;

Αναπροσαρμογή πρέπει να γίνει και στο επίδομα τέκνου, αλλά δεν ακούμε τίποτα. Σήμερα κάποιοι μένουν εκτός για μία αύξηση 50 ευρώ. Δεν είναι δυνατόν αυτή η μικρή αύξηση να στερεί από την οικογένεια το επίδομα.

Τον Ιανουάριο του 2023 καταθέσαμε τροπολογία με την οποία ζητούσαμε την επέκταση του επιδόματος στις ελεύθερες επαγγελματίες αυτοαπασχολούμενες και αγρότισσες. Η Νέα Δημοκρατία την απέρριψε και την έφερε το Δεκέμβρη του 2023. Στο ΠΑΣΟΚ ψηφίζουμε κάθε μέτρο που συμβάλλει στην καταπολέμηση του δημογραφικού. Δεν καταψηφίζουμε κάτι γιατί δεν το φέραμε εμείς. Αυτά προς αποκατάσταση της αλήθειας.

Το Σάββατο δεν ακούσαμε από τον Πρωθυπουργό ούτε ένα μέτρο δημογραφικής πολιτικής. Το δημογραφικό δεν λύνεται με μείωση δύο μονάδων στους συντελεστές. Δεν θα αποφασίσει ένα νέο ζευγάρι να κάνει οικογένεια επειδή θα πληρώσει λίγα ευρώ λιγότερα στην εφορία. Θα το αποφασίσει αν μπορεί να βρει σπίτι, αν ξέρει ότι θα έχει θέση σε βρεφονηπιακό σταθμό, αν μπορεί να συνδυάσει την εργασία με την ανατροφή των παιδιών του.

Για τη στέγαση ακούσαμε τον Πρωθυπουργό να αναφέρει τις ίδιες διατάξεις που ψηφίστηκαν το 2022 και έμειναν στα χαρτιά. Μας είπε, μάλιστα, ότι είχαν ήδη ψηφιστεί. Ακούσαμε για τη Σύμβαση του ΥΚΟΙΣΟ με το Υπουργείο Εθνικής Άμυνας: Αλλάζετε έναν νόμο που ψηφίστηκε πριν από ένα μήνα. Οι στεγαστικές ανάγκες των στελεχών των Ενόπλων Δυνάμεων καλύπτονται από το 25% των διαμερισμάτων που προβλέπεται ή μένει και εκεί η πλειονότητα εκτός;

Γι’ αυτά καλούμαστε να ψηφίσουμε σήμερα. Αλλά ας μην μένουμε στην κριτική. Το ΠΑΣΟΚ έχει καταθέσει ένα πλήρες σχέδιο δημογραφικής ανασυγκρότησης, δομημένο σε τρεις πυλώνες: Αντιστροφή του brain drain με δώδεκα σχέδια περιφερειακής ανάπτυξης, με κίνητρα για εργασία εξ αποστάσεως, με ολοκληρωμένη πολιτική για τη νησιωτικότητα και την ορεινότητα.

Ο δεύτερος πυλώνας αφορά την εναρμόνιση εργασιακής και οικογενειακής ζωής, με καθολική δωρεάν πρόσβαση στην προσχολική αγωγή, με θέσπιση επιδόματος 200 ευρώ το μήνα για τις δαπάνες των παιδιών στην ηλικία των τριών ετών με εισοδηματικά κριτήρια, με ελεύθερες μετεγγραφές στα πανεπιστήμια για παιδιά πολυτέκνων, με δημόσιες δομές υποβοηθούμενης αναπαραγωγής και πρόγραμμα δωρεάν συντήρησης γενετικού υλικού. Με κάλυψη εξόδων διαμονής πριν τον τοκετό για γυναίκες που μένουν σε απομακρυσμένες περιοχές.

Τρίτον, με πολιτικές για την οικογένεια. Με εθνικό αποταμιευτικό λογαριασμό για κάθε παιδί, με ίσα δικαιώματα τριτέκνων και πολυτέκνων, με μηδενισμό του ΦΠΑ στα βρεφικά είδη, με σημαντική μείωση του ΕΝΦΙΑ για τις πολύτεκνες οικογένειες.

Έχουμε ένα σχέδιο με αρχή, μέση και τέλος. Τα δύο προγράμματα του ΠΑΣΟΚ, το δημογραφικό και το GenRent, κουμπώνουν, είναι αλληλένδετα: Προσιτή στέγη για νέα ζευγάρια, παιδική μέριμνα που λειτουργεί, σταθερό οικογενειακό εισόδημα και βέβαια μια εθνική στρατηγική για το δημογραφικό και τη στέγαση δεν μπορεί να σταματά στις νέες οικογένειες, οφείλει να απαντά και στις ανάγκες των πιο ευάλωτων συμπολιτών μας.

Δεν υπάρχει μέριμνα για την οικογένεια που έχει παιδί με αναπηρία, για το αυξημένο κόστος που επιφέρει η αναπηρία. Ειδικά στη χώρα μας όπου οι πολιτικές σας έχουν υπονομεύσει το κοινωνικό κράτος θα περίμενα όταν ανακοίνωσε ο Πρωθυπουργός τα μέτρα για τις οικογένειες, να ακούσουμε ειδικά μέτρα για την οικογένεια που έχει παιδί με αναπηρία. Δεν ακούσαμε τίποτα για τους διακόσιους χιλιάδες ανθρώπους που ζουν με το επίδομα αναπηρίας. Δεν ακούσαμε τίποτα για τους διακόσιους τριάντα χιλιάδες συνταξιούχους με αναπηρία που έχουν τις χαμηλότερες συντάξεις. Για τον Πρωθυπουργό όλοι αυτοί, ένα εκατομμύριο άτομα με αναπηρία, σπάνιες και χρόνιες παθήσεις και οι οικογένειές τους είναι αόρατες. Η κορωνίδα των προγραμμάτων για τη στήριξη των ατόμων με αναπηρία, ο Προσωπικός Βοηθός, ακόμα δεν εφαρμόζεται καθολικά και δεν ξέρουμε και αν θα εφαρμοστεί. Οι συμπολίτες μας με αναπηρία δεν ζητούν υποσχέσεις. Ζητούν συγκεκριμένες υπηρεσίες, σταθερή χρηματοδότηση και ισότιμη πρόσβαση παντού.

Και για την τρίτη ηλικία, σε μια χώρα που γερνάει, απουσιάζει ένα δίκτυο υπηρεσιών που να καλύπτει πραγματικά τις ανάγκες. Μιλάμε για κοινωνική πολιτική στον 21ο αιώνα και όλα αυτά έπρεπε να είναι αυτονόητα. Εδώ, στην Ελλάδα του 2025, απουσιάζουν παντελώς.

Η αλήθεια είναι απλή. Δύο χρόνια τώρα το Υπουργείο έχει φέρει μόλις τρία νομοσχέδια και το πρώτο ήταν καθαρά η σύστασή του. Με τρία νομοσχέδια θα λύσετε το στεγαστικό, το δημογραφικό και τα αναρίθμητα προβλήματα της πρόνοιας; Δεν έχετε πολιτική για κανένα από αυτά.

Εμείς, Αξιωματική Αντιπολίτευση με πολύ λιγότερα μέσα, έχουμε πλήρη και κοστολογημένα προγράμματα στεγαστικής και δημογραφικής πολιτικής: Ζητάμε να συσταθεί Μόνιμη Διακομματική Επιτροπή για το δημογραφικό. Δεν έχει δημοσιονομικό κόστος, θα εξασφάλιζε συνέχεια και σοβαρότητα στη δημογραφική πολιτική, ανεξάρτητα από κυβερνήσεις. Δεν το κάνετε. Γιατί; Γιατί δεν είναι στις προτεραιότητές σας.

Κυρίες και κύριοι, κοινωνική κατοικία σημαίνει ασφάλεια, προοπτική, αξιοπρέπεια. Το νομοσχέδιο αυτό δεν το πετυχαίνει. Αποφεύγει να βάλει κανόνες, παραπέμπει τα ουσιώδη στο μέλλον, στερείται φιλοδοξίας.

Εμείς προτείνουμε κάτι διαφορετικό, μια συνεκτική στρατηγική που σέβεται τον πολίτη και θωρακίζει το δημόσιο συμφέρον, που παράγει μετρήσιμο αποτέλεσμα. Η κοινωνία περιμένει πραγματική στήριξη και λύσεις που αντέχουν στον χρόνο. Το ΠΑΣΟΚ θα συνεχίσει να δίνει αυτήν τη μάχη, με σχέδιο, με διαφάνεια, με κοινωνικό πρόσημο. Γιατί η στέγη δεν είναι προνόμιο, είναι δικαίωμα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):**  Και εμείς ευχαριστούμε πολύ την κυρία Καζάνη.

Παρακαλώ να κλείσει το ηλεκτρονικό σύστημα εγγραφής.

Τον λόγο έχει η ειδική αγορήτρια από τον ΣΥΡΙΖΑ, η κυρία Αικατερίνη Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σας ευχαριστώ, κύριε Πρόεδρε.

Αγαπητές και αγαπητοί συνάδελφοι, σε αυτήν την Κυβέρνηση αρέσουν πάρα πολύ οι τίτλοι. Άρα, ας δώσουμε και εμείς έναν τίτλο στην παρουσία του Πρωθυπουργού -την πολυαναμενόμενη- στη φετινή ΔΕΘ: «Κοινωνική κοροϊδία». Κοινωνική κοροϊδία, όπως ακριβώς «κοινωνική κοροϊδία» είναι και ο τίτλος για το σημερινό νομοσχέδιο που φέρνετε.

Είπατε ότι ο Μητσοτάκης θα έρθει στη ΔΕΘ για να δώσει λύσεις στα προβλήματα που η Κυβέρνησή του δημιούργησε. Το μόνο που υποσχέθηκε είναι να συνεχίσει μέχρι τέλους να τα αναπαράγει και να τα εντείνει.

Στη ΔΕΘ ο Πρωθυπουργός δεν παρουσίασε λύσεις. Παρουσίασε και επέμεινε μόνο στη δέσμευσή του, την προσωπική του δέσμευση, να συνεχίσει μέχρι τέλους αυτήν την εμμονική πολιτική που βυθίζει την κοινωνία στη φτώχεια και την ανασφάλεια.

Θα περιμέναμε να ακούσουμε κάτι παραπάνω για τους νέους, μιας και υπάρχει και το ζήτημα του δημογραφικού που συζητάμε σήμερα. Μας είπατε ότι στους νέους που εργάζονται έως 30 ετών, θα έχουν περίπου ένα κέρδος 12 ευρώ τον μήνα, στους νέους έως 25 ετών 28 ευρώ το μήνα.

Αυτό είναι το πρόβλημα; Το πρόβλημα της ανεργίας και το πρόβλημα της εύρεσης εργατικού δυναμικού είναι αυτό; Οι νέοι δηλαδή δεν θέλουν να φορολογηθούν; Αυτό πιστεύετε; Τι είναι; Σαν εσάς; Να κρύβονται και να χρωστάνε; Ή είναι οι δεκατρείς ώρες που τους υποχρεώνετε να δουλέψουν, οι συνθήκες που αναγκάζονται να δουλέψουν; Το ότι δεν υπάρχουν συλλογικές συμβάσεις εργασίας, το ότι φέρνετε απλήρωτα ρεπό, το ότι δεν υπάρχει Σώμα επιθεώρησης εργασίας, το ότι δεν υπάρχει προοπτική, το ότι δεν μπορούν να απασχοληθούν στο επάγγελμα που σπουδάζουν;

Πολύ μακριά είστε από τις κοινωνικές ανάγκες. Περιμέναμε να ακούσουμε 120 δόσεις για την προστασία των επαγγελματιών, ένα πιο δίκαιο φορολογικό σύστημα, μείωση της ακρίβειας με έλεγχο και ρύθμιση σε ενέργεια και τράπεζες με παρέμβαση του κράτους, επιτροπής ανταγωνισμού, ρυθμιστικές αρχές ενέργειες, για να σπάσουν επιτέλους τα καρτέλ και να σταματήσει αυτή η ασύλληπτη αισχροκέρδεια. Θα περιμέναμε να ακούσουμε να σταματήσει και η αισχροκέρδεια η κρατική, που έχετε πάρει παραπάνω φορολογικά έσοδα και παραπάνω έσοδα από ΦΠΑ τον τελευταίο χρόνο 50%. Δεν ακούσαμε τίποτα από αυτά.

Πάμε στο σημερινό νομοσχέδιο. Νομίζω ότι στη φράση του Πρωθυπουργού αποτυπώνεται πληρέστατα η αντίληψη, η φιλοσοφία και η πολιτική της Κυβέρνησής σας. Τι είπε ο Πρωθυπουργός; Ό,τι είναι πρόβλημα για τον ενοικιαστή, είναι όφελος για τον ιδιοκτήτη, λίγο πολύ. Αυτή είναι η λογική σας, μια λογική που βλέπει την στεγαστική κρίση σαν ένα παιχνίδι μηδενικού αθροίσματος. Η δυστυχία του ενός γίνεται πλεονέκτημα του άλλου. Ούτε αυτό ισχύει. Το λένε και οι συνάδελφοί σας αυτές τις ημέρες. Έχει μειωθεί η ιδιοκατοίκηση τρομακτικά. Δεν προστατεύεται η πρώτη κατοικία. Τα τελευταία χρόνια 600.000 σπίτια έχουν χαθεί. Από αυτά, περίπου 300.000 είναι σε εκκαθάριση και στα funds και στις τράπεζες και υπό τον έλεγχό τους οι 150.000. Αυτή είναι η επιτυχία της Κυβέρνησής σας.

Αντί, λοιπόν, να μιλήσουμε για κοινωνική πολιτική, για αλληλεγγύη, για το δικαίωμα όλων σε αξιοπρεπή κατοικία, εσείς μας ζητάτε να δεχτούμε την κερδοσκοπία ως ένα φυσικό φαινόμενο. Επιδιώκετε να βάλετε την μία κοινωνική ομάδα απέναντι στην άλλη. Αυτό κάνετε και με το στεγαστικό επίδομα. Αντί να βοηθήσετε να μπει ένα πλαφόν στις αυξήσεις των ενοικίων, επιδοτείτε παραπάνω αυξήσεις.

Η αλήθεια, λοιπόν, είναι μία. Ό,τι και να κάνετε και ό,τι κι αν ισχυριστείτε, η στέγη δεν είναι προνόμιο, δεν είναι εμπόρευμα για λίγους. Είναι βασικό ανθρώπινο δικαίωμα. Κάθε κράτος οφείλει να προστατεύει και τους ενοικιαστές και τους μικροϊδιοκτήτες, όχι να ενισχύει τα funds και να διχάζει την κοινωνία.

Κυρία Υπουργέ, σε όλη τη συζήτηση στις Επιτροπές του νομοσχεδίου απαξιώσατε πλήρως την Αντιπολίτευση, με πολλούς τρόπους. Το χειρότερο, όμως, είναι ότι απαξιώσατε όλους εκείνους που επηρεάζει άμεσα το νομοσχέδιό σας. Δεν προσήλθατε σε συζήτηση μαζί τους. Δεν καταδεχθήκατε καν να τους ακούσετε στη συνεδρίαση της Επιτροπής και φυσικά δεν λάβατε υπόψη και τα σχόλιά τους, όπως δεν λάβατε υπόψιν και την πρόταση του Συνηγόρου του Πολίτη που θέτει πάρα πολύ συγκεκριμένα προβλήματα για το νομοσχέδιό σας.

Επειδή, λοιπόν, ο Πρωθυπουργός ανακοίνωσε φοροελαφρύνσεις ύψους 1,6 δισεκατομμυρίων, τα οποία όμως προέρχονται από τη φοροαφαίμαξη της ελληνικής κοινωνίας, σε μια προσπάθεια να αντιστρέψει το εις βάρος του κλίμα, πριν μπω ξανά στο νομοσχέδιο, θα μου επιτρέψετε να θυμίσω ότι αυτό το κάνει υπό το βάρος του σκανδάλου των υποκλοπών, του ΟΠΕΚΕΠΕ, του εγκλήματος των Τεμπών και τόσων άλλων, γιατί τη συγκάλυψη και το μπάζωμα των οποίων επιδίδεστε σε μία πρωτοφανή για τη σύγχρονη πολιτική μας ιστορία απαξίωση των θεσμών και των ανεξάρτητων αρχών, ακόμα και του Κοινοβουλίου. Όπως κάνατε και στο κλείσιμο της Βουλής, με την παρωδία που ενορχηστρώσατε με επιστολόχαρτα και δέκα περαστικούς Βουλευτές για να μην συσταθεί προκαταρκτική επιτροπή για την ευθύνη των Υπουργών σας στο σκάνδαλο του ΟΠΕΚΕΠΕ.

Αντίστοιχη παρωδία φέρνετε τώρα και μας λέτε για κοινωνική αντιπαροχή και κοινωνική κατοικία. Μάλιστα. Φέρνετε διατάξεις για να τροποποιήσετε τις διατάξεις που εσείς θεσπίσατε πριν τρία χρόνια κι ούτε ένα σπίτι κοινωνικής κατοικίας δεν δόθηκε στην αγορά και στους πολίτες, όπως μας είπαν οι φορείς και όπως παραδεχθήκατε κι εσείς, αφού φέρνετε διορθωτικές διατάξεις.

Ομολογείτε στην ανάλυση συνεπειών ρύθμισης ότι το να καταστήσετε την κοινωνική αντιπαροχή πιο ελκυστική στους ιδιώτες εργολάβους αυτή είναι η αγωνία σας. Όλα στους εργολάβους. Τι λέτε; Αντάλλαγμα στον ιδιώτη κατασκευαστή και παράδοση έως και του 70% των νεοανεγειρόμενων διαμερισμάτων και λέτε ότι μπορεί να διαχειρίζεται και το 30% των δήθεν κοινωνικών κατοικιών με το δήθεν κοινωνικό μίσθωμα.

Δεν θυμηθήκατε παρά μόνο εν όψει ΔΕΘ την ανάγκη δημιουργίας στεγαστικού αποθέματος. Δεν την πιστεύετε αυτή την αναγκαιότητα. Σας ρωτάω επίμονα τόσες μέρες πόσες κατοικίες θα ανεγερθούν σε αυτά τα οικόπεδα. Είπατε ότι δεν είστε ιδιωτική εταιρεία να ξέρετε το κόστος κατασκευής του τετραγωνικού μέτρου. Διοικείτε ένα Υπουργείο. Παίρνετε αποφάσεις. Δεν έχετε φέρει καμία μελέτη. Δεν έχετε φέρει καμία τεκμηρίωση. Το μόνο που έχετε φέρει είναι ένα ασύλληπτο ξεπούλημα της δημόσιας περιουσίας, εν προκειμένω παράδοση στους ιδιώτες. Και κοροϊδεύετε τον κόσμο. Κάνετε και φιέστες στη Θεσσαλονίκη. Σας καμαρώσαμε. Δεν μας είπατε τι γίνεται με όλα τα υπόλοιπα ζευγάρια και με όλους τους υπόλοιπους νέους ανθρώπους που δεν μπορούν να βρουν σπίτι στη Θεσσαλονίκη, στην Αθήνα και πουθενά επειδή είναι πάρα πολύ ακριβά. Να μας πείτε, λοιπόν, έστω σήμερα πόσες κατοικίες θα ανεγερθούν σε αυτά. Εγώ σας είπα ένα νούμερο τυχαίο. Είναι χίλιες; Από αυτές οι τριακόσιες μάξιμουμ θα διατεθούν για κοινωνική κατοικία. Αυτό το φέρνετε σαν μία μεγάλη μεταρρύθμιση.

Λέτε: «Ουσιωδώς χαμηλότερο το μίσθωμα από αυτό της αγοράς». Δεν μας απαντήσατε και φαντάζομαι θα μας απαντήσετε και σήμερα τη σημαίνει ουσιωδώς χαμηλότερο μίσθωμα από αυτό της αγοράς. Στο υπόμνημα του ο Συνήγορος του Πολίτη αμφισβητεί ευθέως τη δυνατότητα του νομοσχεδίου σας να παράγει προσιτή στέγη. Όχι μόνο εξαιτίας του 70% το οποίο παραδίδετε στους ιδιώτες, αλλά και επειδή δεν συνδέεται το μίσθωμα -και αυτό είναι πιο σοβαρό, γιατί δείχνει ότι δεν έχετε καμία συναίσθηση του τι νομοθετείτε- με το εισόδημα του ωφελούμενου.

Τη στιγμή που το 47,3% των νοικοκυριών αδυνατεί να πληρώσει εγκαίρως τα στεγαστικά έξοδα. Τη στιγμή που, αγαπητοί συνάδελφοι, είμαστε πρώτοι στην Ευρωπαϊκή Ένωση σε έξοδα στέγασης δαπανώντας στο 35,5% του διαθέσιμου εισοδήματός μας για τη στέγη στην Ελλάδα ο μέσος όρος της Ευρώπης είναι 19,2%. Το μόνο που κάνετε είναι να μας απομακρύνετε πιο μακριά από την Ευρώπη με κάθε μέρα κυβέρνησης Μητσοτάκη. Ένας στους τρεις, το 29,1%, δαπανά περισσότερα από το 40% του διαθέσιμου εισοδήματός τους τα έξοδα στέγασης.

Θα μας πείτε τώρα για την κοινωνική κατοικία. Εγώ θα σας πω ότι ο ευρωπαϊκός μέσος όρος είναι 9,8%. Ε, κάτι δεν πάει καλά σε αυτή τη χώρα προφανώς και εξίσου προφανώς με την Κυβέρνησή σας. Γιατί τα ενοίκια καταγράφουν ετήσιες αυξήσεις της τάξης του 11,4%. Ο μέσος όρος της Ευρωπαϊκής Ένωσης είναι 3,2%.

Εσείς, λοιπόν, παραδίδετε στους ιδιώτες δώρο τα οικόπεδα φιλέτα του δημοσίου, όπως ακριβώς κάνατε με τη ναυαρχίδα της δήθεν στεγαστικής σας πολιτικής «Σπίτι μου Ι» και «Σπίτι μου ΙΙ». Αγαπημένο σας θέμα, πράγματι έδαφος για αντιπολίτευση. Είναι πραγματικά εξαιρετικά οδυνηρό και σε προσωπικό επίπεδο, για όλους νομίζω θα μιλήσω τους συναδέλφους της Αντιπολίτευσης, να χρειάζεται να αναδεικνύουμε το πόσο αδιέξοδες είναι αυτές οι επιλογές της Κυβέρνησής σας. Και το λέω αυτό γιατί εμείς ξέρετε είμαστε εδώ γιατί θέλουμε κάθε άνθρωπος να έχει πρόσβαση σε αξιοπρεπές σπίτι. Εσείς είστε εδώ για να μοιράζετε το δημόσιο χρήμα στις τράπεζες και στους φίλους σας.

Λέτε «πού θα βρείτε τα λεφτά». Πήρατε 2 δισεκατομμύρια από το Ταμείο Ανάκαμψης. Το πήρατε. Τι το κάνατε; Το δώσατε στις τράπεζες. Γιατί; Για να επιδοτήσετε τα επιτόκια και να κάνετε τον κόσμο δανειολήπτη με υψηλές δόσεις, με σπίτια που ήταν παλιά και έπρεπε να έχει και απόθεμα στην άκρη προκειμένου να μπορέσει να επενδύσει και να ανακατασκευάσει το σπίτι. Έμειναν και χιλιάδες άνθρωποι εκτός αυτού του προγράμματος. Έχει πολύ χαμηλή απορροφητικότητα.

Την ίδια στιγμή η Πορτογαλία τα βρήκε τα λεφτά, τα ίδια λεφτά. Σε πρώτη φάση κατασκευάζει είκοσι έξι χιλιάδες κοινωνικές κατοικίες. Η Ισπανία είκοσι χιλιάδες με την προοπτική να φτάσει τις εκατόν εξήντα χιλιάδες. Η Ιρλανδία τριάντα τρεις χιλιάδες ετησίως. Από το Ταμείο Ανάκαμψης πήραν χρήματα. Το 24% των κατοίκων στην Αυστρία είναι κοινωνικές κατοικίες. Η Ολλανδία έχει δύο εκατομμύρια τριακόσιες χιλιάδες κοινωνικές κατοικίες. Η Γαλλία έχει πέντε εκατομμύρια κοινωνικές κατοικίες.

Στην πρώτη συνεδρίαση της Επιτροπής μας είπατε: «Ναι, αλλά δείτε τι ΑΕΠ έχουν αυτές οι χώρες». Σας είπαμε για Ταμείο Ανάκαμψης. Σας είπαμε έχετε μαζέψει υπερπλεονάσματα 11,6 δισεκατομμύρια. Σας είπαμε Ταμείο Παρακαταθηκών και Δανείων. Σας είπαμε φορολογείστε τα υπερέσοδα της αισχροκέρδειας. Και φυσικά, αξιοποιείστε πάρα πολύ καλά ευρωπαϊκά παραδείγματα που μπορεί να χρηματοδοτήσουν, και με απόλυτα βιώσιμο και κερδοφόρο τρόπο και για το δημόσιο σύστημα, πολιτική κατασκευής κοινωνικής κατοικίας. Αδιαφορήσατε.

Είπε ο Πρωθυπουργός στη ΔΕΘ: «Κατασκευή δύο χιλιάδων κατοικιών σε πρώην στρατόπεδα». Ένα από αυτά είναι το Στρατόπεδο Ζιάκα. Να σας ενημερώσω, κυρία Υπουργέ, ότι βρίσκεται στα όρια του Δήμου Κορδελιού-Ευόσμου. Έχετε πάει στον Δήμο Ευόσμου; Είναι από τις περιοχές που είναι οι πιο επιβαρυμένες από περιβαλλοντικής άποψης στη Θεσσαλονίκη. Προκαλέσατε την αγανάκτηση του δήμου. Γιατί δεν γνώριζε τίποτα ο δήμος, δεν κλήθηκε στην επίσκεψη που πραγματοποίησε ο ΥΕΘΑ στο πρώην στρατόπεδο κι επειδή το συγκεκριμένο ακίνητο διεκδικείται επί δεκαετίες για τη δημιουργία μητροπολιτικού πάρκου. Μάλιστα, ήταν αυτό που είχαμε βάλει στα σκαριά μετά την απόδοση του πρώην Στρατοπέδου Κόδρα και του πρώην Στρατοπέδου Παύλου Μελά. Οι Βουλευτές σας από τη Θεσσαλονίκη δεν σας ενημέρωσαν;

Πλήρης απαξίωση της Τοπικής Αυτοδιοίκησης και της Τοπικής Αυτοδιοίκησης στην πόλη μας. Πλήρης απαξίωση της τοπικής κοινωνίας. Αντί να επιλέξετε την οδό της διαβούλευσης με την τοπική κοινωνία μέσα από την οποία θα πρέπει να ζυγιστούν οι αποφάσεις, να σταθμιστούν και οι δύο κοινωνικές ανάγκες πρασίνου και στέγασης, να βρεθεί μια κοινά αποδεκτή λύση, όπως έκανε η δικιά μας η κυβέρνηση, όπως έκανε η κυβέρνηση του Αλέξη Τσίπρα με την απόδοση του Στρατοπέδου Παύλου Μελά και του Στρατοπέδου Κόδρα, εσείς επιλέξατε να αγνοήσετε προκλητικά όλη την τοπική κοινωνία και να προβείτε σε ανακοινώσεις από τα κομματικά σας γραφεία.

Κυρίες και κύριοι συνάδελφοι, πάω και στις προτάσεις. Γιατί υπάρχει πολύ συγκεκριμένη πρόταση που έχουμε καταθέσει ως ΣΥΡΙΖΑ - Προοδευτική Συμμαχία για τη δημιουργία κοινωνικής κατοικίας. Έχουμε παρουσιάσει ένα ολοκληρωμένο πρόγραμμα ικανό να αντιμετωπίσει τη στεγαστική κρίση. Χθες η κυρία Υπουργός είπε ότι έκανε τον κόπο να ψάξει μόνο στο site της Αξιωματικής Αντιπολίτευσης. Πάμε, λοιπόν, κυρία Υπουργέ. Ξέρω ότι δεν επιθυμείτε να λαμβάνετε πληροφορίες και προτάσεις από τα κόμματα. Δεν δεχτήκατε να πάρετε την έρευνα που σας κατέθεσα και την πρόταση των εργαζομένων της ΠΑΝΣΥΠΟ. Δεν δεχθήκατε να λάβετε υπόψη σας αυτά που σας είπαν οι φορείς. Θα τα ξαναπώ όμως.

Προβλέπουμε τη δημιουργία απαραίτητων θεσμών και διοικητικών εργαλείων, όπως υφυπουργείο στέγης, δημόσιο οργανισμό κοινωνικής στέγης που θα δημιουργεί και θα διαχειρίζεται την κοινωνική κατοικία. Δημόσιοι οργανισμοί. Επαναφορά πιστωτικού ρόλου του Ταμείου Παρακαταθηκών και Δανείων για τη χορήγηση χαμηλότοκων δανείων. Προστασία πρώτης κατοικίας και αποτροπή πλειστηριασμών. Δημιουργία με ανέγερση και ανακατασκευή δεκαπέντε χιλιάδων κοινωνικών κατοικιών ετησίως που θα διατίθενται για μείωση στο 50% των τιμών της αγοράς και σίγουρα δεν θα ξεπερνούν το 20% του διαθέσιμου εισοδήματος των ωφελουμένων, με στόχο να φτάσουμε τον ευρωπαϊκό μέσο όρο σε ποσοστό κοινωνικών κατοικιών, κυρία Υπουργέ, που είναι 11%.

Δημιουργία φοιτητικών κλινών με πρώτο στόχο την κάλυψη του 30% έως 50% των φοιτητικών στεγαστικών αναγκών. Πάγωμα ενοικίων για τρία χρόνια σε περιοχές με έντονη πίεση, πραγματική ρύθμιση βραχυχρόνιας ρύθμισης και φρενάρισμα στην ανεξέλεγκτη golden visa. Χρυσή βίζα, μπορείτε να την ανακατευθύνετε σε παραγωγικές δραστηριότητες. Αλλά το αφήγημα της Κυβέρνησής σας όλο είναι η επιτυχία σας στο real estate. Εμείς αυτά προτείνουμε, λοιπόν. Κοινωνική κατοικία, δημόσιοι φορείς στέγασης και άσκησης πολιτικής, νόμος πλαίσιο, έσοδα για το δημόσιο, στέγη για τους πολίτες. Εσείς παραδίδετε τη δημόσια περιουσία σε εργολάβους και οδηγείτε τους νέους σας πελάτες στις τράπεζες για τη σύναψη δανείων.

Με το παρόν νομοσχέδιο, λοιπόν, επιλέγετε και την τμηματική επιμέρους διοικητική ανασυγκρότηση του Υπουργείου σας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα πάρω πέντε λεπτά ακόμα.

Ευχαριστώ, κύριε Πρόεδρε.

Δύο χρόνια μετά αυτό το Υπουργείο δεν έχει οργανόγραμμα. Δεν έχει οργανισμό. Περιπέτεια σε εξέλιξη, το λένε οι εργαζόμενοι του Υπουργείου. Συστήνετε, λοιπόν, μία νέα υπερδομή, Γενική Διεύθυνση Στεγαστικής και Δημογραφικής Πολιτικής, επιμένοντας να βάλετε στο ίδιο χαρτοφυλάκιο δύο κρίσιμα ζητήματα. Συγκροτείτε τη Διεύθυνση Στεγαστικής Πολιτικής και αφήνετε άλλες δύο διευθύνσεις, τη Διεύθυνση Προστασίας Παιδιού και Οικογένειας και τη Διεύθυνση της Νεολαίας για αργότερα. Όπως είχε πει η κ. Ζαχαράκη «στο δρόμο είναι, έρχεται». Ακόμα δεν ήλθε. Αντί να προβείτε στη συγκρότηση του οργανισμού του Υπουργείου σας με το παρόν νομοσχέδιο, το αναβάλετε έως 30 Ιουνίου του 2026.

Πάμε και στους τρίτεκνους, τους όποιους θεώρησα υποχρέωσή μας να συναντήσουμε και στην Θεσσαλονίκη, την στιγμή που εσείς κάνατε εξαγγελίες ότι αναγνωρίζετε τις ανάγκες τους και την ανάγκη να υπάρχουν ισότιμα δικαιώματα για όλες τις πολυμελείς οικογένειες. Ο βασιλιάς είναι γυμνός στις εξαγγελίες σας, ξέρετε. Γιατί με την καθυστέρηση ενός χρόνου αποδίδετε ισοβίως την τεκνική ιδιότητα μονίμως στους γονείς. Στα δικαιώματα των τέκνων, τριτέκνων τίθενται ηλικιακά όρια και δεν τολμάτε πλήρη εξομοίωση. Δεν συνοδεύετε έστω αυτήν τη μισή απόδοση με πρόβλεψη ευνοϊκών ρυθμίσεων και μετακινήσεις με μέσα μαζικής μεταφοράς, κοινωνικό οικιακό τιμολόγιο, προσλήψεις, φορολογία, δημοτικά τέλη και άλλα.

Για μια ακόμα φορά αρκείστε σε αποσπασματικές ρυθμίσεις για το θεαθήναι, τη στιγμή που το δημογραφικό αναδεικνύεται σε μία από τις σημαντικότερες εθνικές προκλήσεις.

Ο Πρωθυπουργός από το Βήμα της ΔΕΘ ισχυρίστηκε ότι τα μέτρα που εξήγγειλε έχουν χρώμα. Πράγματι, έχουν χρώμα. Είπε για τις οικογένειες ότι αποτελούν ένα ακόμα βέλος στη φαρέτρα κατά του δημογραφικού. Γαλάζιο χρώμα έχουν, γαλάζια αντίληψη θέλουν. Καλός ο ρόλος του τοξότη, αλλά η χώρα μας καταλαμβάνει θλιβερή προτελευταία θέση στις δαπάνες για τα οικογενειακά επιδόματα στην Ευρωπαϊκή Ένωση. Δαπανά μόλις 264 ευρώ ανά άτομο σε οικογενειακά επιδόματα όταν ο μέσος όρος στην Ευρώπη είναι 830. Όμως, ξέρετε τι λένε οι πολίτες; Ξέρετε, κυρία Υπουργέ. Δεν θέλουμε επιδόματα, υποδομές θέλουμε. Κοινωνικό κράτος θέλουμε. Να ζήσουμε με αξιοπρέπεια θέλουμε. Να εργαστούμε, να φορολογηθούμε, να ζήσουμε με αξιοπρέπεια. Τι απαντάτε εσείς; Ότι θα έχετε μικροπελατειακές σχέσεις, ότι θα έχετε εξαρτημένους πολίτες, οι οποίοι δε θα βρίσκουν προοπτική. Γιατί προοπτική για εσάς είναι τα σκάνδαλα του ΟΠΕΚΕΠΕ.

Θα περίμενε, λοιπόν, κάποιος σε μια περίοδο που το δημογραφικό αναδεικνύεται σε μία από τις σημαντικότερες προκλήσεις, καθώς επιδεινώνονται όλοι οι δημογραφικές δείκτες να καταγράφονται υψηλότερες δαπάνες για τα οικογενειακά επιδόματα και πραγματική στήριξη στις οικογένειες, που έχουν παιδιά και σε εκείνες που επιθυμούν να αποκτήσουν με όποια μορφή και να έχουν. Από τον προηγούμενο Σεπτέμβριο για την αύξηση του επιδόματος παιδιού έναν χρόνο μετά δεν έχετε κάνει αυτήν την αύξηση την οποία υποσχεθήκατε.

Επειδή όμως το δημογραφικό είναι ένα πολυσύνθετο και παραγωγικό ζήτημα, θέλω να σας παρακαλέσω, κυρία Υπουργέ, και στο πρόσωπό σας και σε όλα τα μέλη της Κυβέρνησης σας να σταματήσετε να το εργαλειοποιείτε. Δεν μπορεί επειδή δεν θέλετε να βάλετε μικρότερα τμήματα, λιγότερους μαθητές ανά τάξη, όπως έκανε η Κυβέρνηση του ΣΥΡΙΖΑ, να εργαλειοποιείτε το δημογραφικό, γιατί κλείνετε σχολεία. Απαιτούνται πολιτικές που θα άπτονται οριζόντια όλων των Υπουργείων. Απαιτούνται πολιτικές που θα επικεντρωθούν στην αποκέντρωση και τη στήριξη της περιφέρειας. Στήριξη εργασίας, εναρμόνιση επαγγελματικής και οικογενειακής ζωής. Το μεγαλύτερο έμφυλο χάσμα καταγράφεται στη χώρα μας σε όλους τους δείκτες. Ισχυρό δίχτυ κοινωνικής προστασίας, που θα στηρίζει νέους και ζευγάρια στην απόφασή τους να αποκτήσουν παιδιά αν και εφόσον το επιθυμούν. Εσείς το μόνο που κάνετε είναι να εντείνετε την ανασφάλεια.

Το χειρότερο που κάνετε είπαμε είναι η εργαλειοποίηση του δημογραφικού. Τι δεν είπατε, κυρία Υπουργέ; Είπατε ότι αυξήσατε τα voucher για βρεφονηπιακούς σταθμούς, ΚΔΑΠ, ΚΔΑΠ ΑμεΑ. Προέκυψε από τις τελευταίες ανακοινώσεις ότι 70 χιλιάδες παιδιά έμειναν εκτός. Την Παρασκευή ανακοινώσατε την έκδοση νέας ΚΕΠ που θα διευρύνει τα εισοδηματικά κριτήρια και την έκδοση πρόσκλησης για υποβολή νέων αιτήσεων. Εμείς σας καλούμε από αυτό το Βήμα να καλύψετε όλες τις αιτήσεις με voucher, να αυξήσετε την τιμή των voucher ώστε να ανταποκρίνονται στο πραγματικό κόστος, να στηρίξετε οικονομικά τους δήμους, να εξασφαλίσετε τη βιωσιμότητα των δομών, μόνιμες προσλήψεις προσωπικού. Όσο δεν τα κάνετε αυτά οι εξαγγελίες σας περί δήθεν στήριξη στις οικογένειες και της μητέρας περί δήθεν εναρμόνισης επαγγελματικού και οικογενειακού βίου δεν είναι παρά κενά λόγια και σας βαραίνουν.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κλείνω με το εξής. Είναι σωστή η πρόβλεψη για τη δημιουργία δομών βραχυχρόνιας φιλοξενίας ΑμεΑ. Δεν καταλαβαίνω γιατί κάθε φορά νιώθετε την ανάγκη να το εξηγήσετε. Προφανώς σας το έχουμε φέρει στον κοινοβουλευτικό έλεγχο, σας έχουμε αναδείξει έξι χρόνια τώρα άπειρες φορές την ανάγκη αυτή που πρέπει να καλύψετε έστω και καθυστερημένα. Όμως, σε όλα τα συναφή θέματα για την ίδρυση και τη λειτουργία, τους όρους επιλεξιμότητας, ύψους τροφείου, η σύνθεση, ειδικότητες απαραίτητες, διεπιστημονικές ομάδες, οι προδιαγραφές των χώρων, το προσωπικό, η εποπτεία, ο έλεγχος παραπέμπονται για μία ακόμη φορά σε έκδοση. Και να το ξαναπούμε, μετρήσαμε 15 Κοινές Υπουργικές Αποφάσεις τις οποίες παραπέμπετε με αυτό το νομοσχέδιο το οποίο είναι ένα απλό γονατογράφημα.

Το νομοσχέδιο τροποποιεί τη διάρθρωση των υπηρεσιών του ΟΠΕΚΑ, αναμορφώνει το σύστημα εσωτερικού ελέγχου του οργανισμού. Καλές οι αναμορφώσεις, αλλά αν δεν συνοδευτούν από επαρκή στελέχωση και στήριξη σε ανθρώπινους και οικονομικούς πόρους και αυτές θα παραμείνουν κενό γράμμα.

Για το Κέντρο Κοινωνικής Πρόνοιας, άμισθος για τον αντιπρόεδρο. Ωραία. Αυτή είναι η μόνη ανάγκης; Όλες τις υπόλοιπες ανάγκες τις αγνοείτε σε αυτό το νομοσχέδιο. Και αυτές είναι για μόνιμο προσωπικό, για ενίσχυση με πόρους, με φροντίδα των υποδομών για να αντιμετωπίσουν τα προβλήματα που ιεραρχεί η κοινωνία και άνθρωποι που χρειάζονται τις υπηρεσίες.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, κυρία Νοτοπούλου, παρακαλώ.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Οι μεταβιβάσεις ακινήτων για τις δομές του Κέντρου Κοινωνικής Πρόνοιας είναι θετικές, το βλέπετε, αλλά γίνονται αποσπασματικά χωρίς συνολικό σχεδιασμό στήριξης των κέντρων όλης της χώρας.

Λοιπόν, φέρατε ένα νομοσχέδιο που παραδίδει τη δημόσια ακίνητη περιουσία, βορά στα εργολαβικά συμφέροντα. Δεν δημιουργείτε κοινωνική κατοικία, δεν υποστηρίζετε τους πολίτες στην ανάγκη τους να ζήσουν σε ένα αξιοπρεπές σπίτι.

Και τώρα απευθύνομαι στον προοδευτικό κόσμο. Κάποια στιγμή, και αυτή είναι η στιγμή, έχουμε την ευθύνη να συνεννοηθούμε. Διότι το δικαίωμα στη στέγαση είναι ιερό. Πρέπει να συνεννοηθούμε και να συνεργαστούμε, έτσι ώστε οι πολίτες αυτού του τόπου να έχουν μια ζωή με αξιοπρέπεια, σε ένα αξιοπρεπές σπίτι. Είναι ευθύνη μας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Νοτοπούλου.

Τον λόγο έχει ο ειδικός αγορητής από το Κομμουνιστικό Κόμμα Ελλάδας, ο κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Δυναμική απάντηση έστειλαν χιλιάδες εργαζόμενοι προχθές από τη Διεθνή Έκθεση Θεσσαλονίκης και χθες από το Σύνταγμα. Καμία θυσία για τα κέρδη των καπιταλιστών και των γερακιών του πολέμου. Αυτό ήταν το σύνθημα που κυριάρχησε. Αυτό το καλάθι είναι πλουσιοπάροχο, που ανακοίνωσε ο Πρωθυπουργός για τους επιχειρηματικούς ομίλους, που είναι έτοιμοι να καταβροχθίσουν τα κονδύλια της πολεμικής οικονομίας και των εξοπλισμών, ενώ για τον λαό προμηνύει επιδείνωση της θέσης του. Απέδειξαν οι εργαζόμενοι ότι αυτό το καλάθι στην εποχή των ρομπότ, των 5G και της τεχνητής νοημοσύνης και τον τεράστιο παραγόμενο πλούτο που οι ίδιοι παράγουν είναι πολύ μικρό, παρά πολύ μικρό για να ικανοποιήσει τις πραγματικές τους ανάγκες. Διεκδικούν όσα τους ανήκουν και καμία κυβέρνηση, κανένας πρωθυπουργός, παλιός και νέος μεσσίας, δεν μπορεί να τους κοροϊδέψει. Έχει καεί η γούνα τους στην κυριολεξία από ειδυλλιακές υποσχέσεις.

Αυτές τις λεγόμενες εθνικές προσπάθειες, πληρώνοντας ξανά και ξανά και την κρίση τους και την ανάπτυξή τους. Η Κυβέρνηση έχει το θράσος να παρουσιάζει τα μέτρα και τις εξαγγελίες ως απάντηση για το δημογραφικό πρόβλημα, τη στιγμή που τα αντιλαϊκά μέτρα είναι κυριολεκτικά οδοστρωτήρας για τη ζωή της εργατικής λαϊκής οικογένειας και της νέας γενιάς, τη στιγμή που ετοιμάζεται να νομιμοποιήσει τη δουλειά μέχρι και για 13 ώρες την ημέρα στον ίδιο εργοδότη, με μισθούς που τελειώνουν το πρώτο δεκαπενθήμερο του μήνα, ενώ ούτε λόγος να γίνεται για 13ο και 14ο μισθό στους δημοσίους υπαλλήλους και τις αντίστοιχες συντάξεις.

Σας ρωτάμε, λοιπόν, για ποιο δημογραφικό πρόβλημα για τις ελληνικές οικογένειες κόπτεστε όταν με όλα αυτά τα αντιλαϊκά μέτρα διαλύετε την εργατική λαϊκή οικογένεια;

Πότε ο γονιός, με δεκατρείς ώρες δουλειάς την ημέρα, θα βλέπει τα παιδιά του; Ποια συνοχή θα έχει η οικογένεια όταν θα φτάνουν εξαντλημένοι στο σπίτι και θα πρέπει να πληρώσουν χρέη, σπουδές και ένα σωρό άλλα πράγματα με πενιχρούς μισθούς με αυτήν τη δυσβάσταχτη φορολογία;

Είναι πραγματικά λαϊκή απαίτηση να αποσυρθεί το αντεργατικό τερατούργημα για το δεκατριάωρο διεκδικώντας το δίκαιο και ρεαλιστικό στον 21ο αιώνα που ζούμε: Μόνιμη και σταθερή δουλειά με δικαιώματα, επτάωρο, πενθήμερο και τριανταπεντάωρο για όλους, με αυξήσεις στους μισθούς, με κατοχύρωση των συλλογικών συμβάσεων εργασίας, με πλήρη ασφαλιστικά και εργασιακά δικαιώματα, πλήρη δημόσια και δωρεάν ιατροφαρμακευτική περίθαλψη και μόρφωση των παιδιών των λαϊκών οικογενειών, αλλά και απεμπλοκή της χώρας από τους ιμπεριαλιστικούς πολέμους που εμείς τους πληρώνουμε, ο λαός τους πληρώνει, να σταματήσει η γενοκτονία και ο εκτοπισμός του παλαιστινιακού λαού. Επίσης, λαϊκή απαίτηση είναι το αίτημα για σύγχρονη και ασφαλή δωρεάν κατοικία για όλες τις εργατικές λαϊκές οικογένειες στα νέα ζευγάρια, σύγχρονη και δωρεάν φοιτητική στέγη για τα άτομα με αναπηρία, τις πολύτεκνες οικογένειες, τους ηλικιωμένους, τις μονογονεϊκές οικογένειες, για όλο τον λαό.

Παρ’ όλα αυτά, το συζητούμενο νομοσχέδιο του Υπουργείου Οικογένειας και Κοινωνικής Συνοχής για την κοινωνική αντιπαροχή και τη λεγόμενη κοινωνική μίσθωση απέχει μακράν από τις πραγματικές ανάγκες της εργατικής λαϊκής οικογένειας για σύγχρονη και ασφαλή στέγη. Ουσιαστικά τροποποιεί τον προηγούμενο νόμο του 2022 για να τον κάνει πιο ελκυστικό, όπως λέει, δηλαδή να κάνουν τις μπίζνες τους οι κατασκευαστικοί όμιλοι, όπως άλλωστε ξεκαθαρίζεται και στην αιτιολογική έκθεση.

Κυριολεκτικά αυτό που κάνει η Κυβέρνηση είναι να απογειώνει τη λεηλασία της ακίνητης περιουσίας, αλλά και των αποθεματικών του Οργανισμού Εργατικής Κατοικίας. Το ίδιο το αστικό κράτος γίνεται κτηματομεσίτης για να διαμορφώσει τους όρους αξιοποίησης του κτιριακού αποθέματος με εγγυημένη την κερδοφορία των κατασκευαστικών ομίλων, αλλά και των ιδιοκτητών των ακινήτων.

Εκείνο που ενδιαφέρει το κεφάλαιο και πιστά υπηρετεί το πολιτικό του προσωπικό εδώ μέσα είναι οι χρυσές επενδύσεις στον πολυτελή τουρισμό, στα ακίνητα μέσω της «Golden Visa» με την προσέλκυση εγχώριων και ξένων κεφαλαίων, στον πολλαπλασιασμό των Airbnb, με αποτέλεσμα την εκτόξευση των τιμών.

Είναι μέγιστο θράσος να μιλάτε για στέγη-δικαίωμα όταν με τις πολιτικές όλων σας η ιδιοκατοίκηση στην Ελλάδα έπεσε δεκαπέντε ποσοστιαίες μονάδες την τελευταία δεκαπενταετία, τριακόσιες χιλιάδες κατοικίες εκ των οποίων προήλθαν από τη μείωση της ιδιοκατοίκησης και βρίσκονται υπό τον έλεγχο των τραπεζών και των funds, όταν το 25% του συνολικού αποθέματος κατοικιών στην περιφέρεια Αττικής είναι κλειστές, όταν το πρώτο τρίμηνο του 2025 οι τιμές των κατοικιών στην Ευρωπαϊκή Ένωση αυξήθηκαν κατά 60%, τα ενοίκια κατά 28%, ενώ την ίδια περίοδο η αύξηση του πραγματικού μισθού μόλις που ξεπέρασε το 10%, όταν το 47% των νέων έως τριάντα τεσσάρων ετών μένουν ακόμα στο παιδικό τους δωμάτιο, όταν οι διαθέσιμες εστίες καλύπτουν μόλις το 6% των φοιτητών που σπουδάζουν μακριά από το σπίτι τους, όταν οι αναπληρωτές εκπαιδευτικοί με μισθούς πείνας θέλετε να τους αξιολογήσετε διά της βίας, ενώ κοιμούνται στα παγκάκια και στις παραλίες, αλλά και τα άτομα με αναπηρία είναι πρώτοι στους πλειστηριασμούς και στις εξώσεις των σπιτιών τους και το 50% ζουν κάτω από το όριο της φτώχειας.

Τολμάτε και μιλάτε για στεγαστική πολιτική υπέρ των αδύναμων όταν από τις αρχές του 2026 τίθεται σε εφαρμογή η νέα διαταγή απόδοσης μισθίου του Κώδικα Πολιτικής Δικονομίας που ψηφίστηκε στα τέλη του Ιούλη και μέχρι σήμερα αφορούσε απλήρωτα ενοίκια ή λογαριασμούς. Τώρα επεκτείνεται σε συμβόλαια που λήγουν και ο ιδιοκτήτης δεν επιθυμεί την ανανέωσή τους. Ο ενοικιαστής θα πετιέται στον δρόμο χωρίς δικαστική απόφαση, παρά μόνο με έκδοση διαταγής από δικηγόρο διορισμένο από το οικείο δικαστήριο και μόνη προϋπόθεση την κοινοποίηση εξώδικου τρεις μήνες πριν από τη λήξη του συμβολαίου.

Θα συμπεριλάβει η Κυβέρνηση στο Μητρώο Παρακολούθησης Ιδιωτικού Χρέους, εκτός από τα χρέη προς το Δημόσιο, και τις οφειλές μεταξύ ιδιωτών, δηλαδή προς τράπεζες, αλλά και συμβόλαια ενοικίου. Ο υποψήφιος ενοικιαστής θα καλείται να τεκμηριώνει τη φερεγγυότητά του, προσκομίζοντας αντίγραφο από το Μητρώο που μετατρέπεται σε Τειρεσία ενοικιαστών. Μόνο τον Σεπτέμβριο θα μπουν σε διαδικασία πλειστηριασμού πάνω από τεσσερισήμισι χιλιάδες πλειστηριασμοί, ενώ επίκειται, κατ’ απαίτηση των τραπεζών και των servicers, η Κυβέρνηση να θεσμοθετήσει τον φορέα απόκτησης και επαναμίσθωσης ακινήτων που θα αρπάζει τα σπίτια των χρεωμένων λαϊκών νοικοκυριών.

Πρόκειται για μια ρύθμιση που θίγει περίπου εβδομήντα χιλιάδες κόκκινους δανειολήπτες. Ο φορέας θα αγοράζει στο 70% της εμπορικής τους αξίας τις κύριες κατοικίες ευάλωτων οφειλετών που οδηγούνται σε αναγκαστική εκτέλεση. Οι οφειλέτες θα μπορούν να νοικιάζουν το σπίτι τους για δώδεκα χρόνια και, εφόσον είναι συνεπείς, θα έχουν τη δυνατότητα επαναγοράς του με χορήγηση νέου στεγαστικού δανείου.

Τολμάτε, λοιπόν, κυρίες και κύριοι της Κυβέρνησης, να μιλάτε για φθηνή ποιοτική στέγη, για αντιμετώπιση της στεγαστικής επισφάλειας, όπως λέτε, όταν έχουν πάρει μορφή χιονοστιβάδας οι πλειστηριασμοί και οι εξώσεις λαϊκών κατοικιών, όταν αυτό το άθλιο νομοθετικό πλαίσιο έχει την υπογραφή όχι μόνο της Νέας Δημοκρατίας, αλλά και του ΠΑΣΟΚ και του ΣΥΡΙΖΑ; Διότι θέλετε να υπερασπίσετε τα συμφέροντα των τραπεζιτών, των funds και των κάθε λογής κορακιών. Αυτή είναι η προσωποποίηση της βαρβαρότητας που έχει διαμορφωθεί από το αντιλαϊκό και βαθιά ταξικό νομοθετικό πλαίσιο που δημιούργησαν διαχρονικά όλες οι κυβερνήσεις.

Το 2012 βάλατε ταφόπλακα στον Οργανισμό Εργατικής Κατοικίας με κύριο στόχο να λεηλατηθεί η περιουσία του την οποία έκανε φύλλο και φτερό, όπως και της Εργατικής Εστίας η οποία πέρασε στον ΟΑΕΔ. Η Κυβέρνηση του ΣΥΡΙΖΑ, που διαδέχτηκε το 2015 τις κυβερνήσεις Νέας Δημοκρατίας και ΠΑΣΟΚ, συνέχισε την πολιτική των προκατόχων της και διατήρησε όχι μόνο την κατάργηση του ΟΕΚ και της Εργατικής Εστίας, αλλά και την υποχρέωση των μισθωτών να καταβάλουν εισφορές στους δύο αυτούς Οργανισμούς χωρίς καμία σχεδόν ανταπόδοση σε υπηρεσίες και παροχές.

Είναι χαρακτηριστικό ότι το 2018 οι μισθωτοί κατέβαλαν για τους δύο Οργανισμούς εισφορές ύψους 400 εκατομμυρίων ευρώ και οι παροχές περιορίστηκαν στα 60 εκατομμύρια ευρώ. Αυτήν την περιουσία που αποτελεί ιδρώτα των εργαζομένων, η Κυβέρνηση έχει δρομολογήσει εδώ και χρόνια να την παραδώσει στους επιχειρηματικούς ομίλους και μάλιστα με τη μια κυβέρνηση να διαδέχεται την άλλη και να παίρνουν η κάθε επόμενη κυβέρνηση όλο και χειρότερα μέτρα.

Σήμερα συνεχίζει με το παρόν νομοσχέδιο, με τα προγράμματα κοινωνικής αντιπαροχής της δωρεάν παραχώρησης ακίνητης περιουσίας του Δημοσίου μέσω συμπράξεων Δημόσιου και ιδιωτικού τομέα, σε αναδόχους ομίλους για δεκαετίες. Πρόκειται για ένα ακόμα πρόγραμμα πλάι στο «Σπίτι μου ΙΙ», στο «Ανακαινίζω - Νοικιάζω» ή στα διάφορα φορολογικά κίνητρα εκμετάλλευσης κλειστών διαμερισμάτων προς ιδιοκατοίκηση που όχι μόνο αποδεικνύονται πολύ μακριά από τις πραγματικές λαϊκές ανάγκες για στέγαση, αλλά στην πραγματικότητα επιστρατεύονται για να τροφοδοτήσουν την κερδοφορία των κατασκευαστικών ομίλων και των τραπεζών.

Με αυτόν τον τρόπο, λοιπόν, δημιουργείτε μια νέα γενιά πλειστηριασμών, όπως άλλωστε είχατε κάνει και με τα προηγούμενα προγράμματα «Σπίτι μου Ι», «Σπίτι μου ΙΙ», που όχι μόνο επιβάλλατε τον τραπεζικό δανεισμό για την απόκτηση κατοικίας ή για την ενεργειακή αναβάθμιση του ακινήτου, αλλά ουσιαστικά μετατρέψατε τους εργαζόμενους σε ενοικιαστές του σπιτιού τους και όμηρους της επόμενης γενιάς πλειστηριασμών.

Όμως, αρκεί κάποιος να διαβάσει το νομοσχέδιο για να καταλάβει ότι αυτό περισσότερο μεριμνά για την αγορά ακινήτων, για το real estate και για τα συμφέροντα των κατασκευαστικών ομίλων, της βιομηχανίας των δομικών υλικών, των τραπεζικών ομίλων και λιγότερο για τις στεγαστικές ανάγκες του λαού, των ατόμων με αναπηρία, των νέων ανθρώπων, των φοιτητών, των ζευγαριών, των μονογονεϊκών οικογενειών.

Η Κυβέρνηση με το παρόν νομοσχέδιο για την κοινωνική αντιπαροχή, που προβλέπει τη δημιουργία πέντε χιλιάδων κατοικιών, που θα διατίθεται με προσιτό μίσθωμα και δυνατότητα εξαγοράς έπειτα από δέκα χρόνια συνεπούς μίσθωσης ενισχύει τα ανταλλάγματα, όπως κυνικά ομολογεί, στους ομίλους που δραστηριοποιούνται στην κατασκευή και διαχείριση των ακινήτων. Και μάλιστα θα μπορούν να αξιοποιούν μέρος των ακινήτων είτε για εμπορική είτε για οικιστική χρήση. Η μόνη υποχρέωση τους θα είναι να δίνουν ένα 30% αυτών των ιδιοκτησιών για τη λεγόμενη κοινωνική κατοικία. Εκείνοι θα καθορίζουν το λεγόμενο κοινωνικό μίσθωμα και εκείνοι θα εισπράττουν τα ενοίκια από τις κατοικίες. Γιάννης κερνάει, Γιάννης πίνει. Ουσιαστικά οι εταιρείες θα εκμεταλλεύονται ακίνητα του Δημοσίου δομημένα και αδόμητα, έχοντας πλέον την πλήρη κυριότητα των ακινήτων για όσο διάστημα διαρκεί η σύμβασή τους, το οποίο βέβαια διάστημα το αφήνει η Κυβέρνηση τελείως αόριστο.

Στις διατάξεις του άρθρου 22 για τις δομές βραχυχρόνιας φιλοξενίας ατόμων με αναπηρία όχι μόνο δεν υπάρχει ούτε μία λέξη, ένα μέτρο χρηματοδότησης, ανάπτυξης, στελέχωσης αυτών των υποδομών, αλλά η κάλυψη αυτής της ανάγκης ανατίθεται στη συγκαλυμμένη ή ανοικτή επιχειρηματική δράση. Είναι διατάξεις για το θεαθήναι όταν οι ανάπηροι, οι χρόνια πάσχοντες, οι οικογένειες των ΑμεΑ βίωσαν δραματικά την απόλυτη χειροτέρευση της θέσης τους όλα αυτά τα χρόνια, τις αντιαναπηρικές, αντιλαϊκές πολιτικές των κυβερνήσεων διαχρονικά όλων, πρώτοι στους πλειστηριασμούς και στις εξώσεις.

Όπως, επίσης, δεν δείξατε καμία μέριμνα για την προστασία της πρώτης κατοικίας των ηλικιωμένων. Είναι αποκαλυπτικό ότι οι ηλικιωμένοι άνθρωποι δεν εντάσσονται καν στις ευάλωτες ομάδες με βάση τα κριτήρια που έχουν καθορίσει οι εκάστοτε κυβερνήσεις. Είναι απαράδεκτο εν έτει 2025 -τραγικό- άνθρωποι τρίτης ηλικίας να πετιούνται στο δρόμο για να κάνουν μπίζνες τα διάφορα funds πάνω στη δυστυχία ηλικιωμένων και ανήμπορων ανθρώπων.

Αυτές οι ανάγκες για το ΚΚΕ πρέπει να καλυφθούν αποκλειστικά από το κράτος με σύγχρονες δομές, με κατάλληλο προσωπικό, με μόνιμη σταθερή δουλειά και επαρκή χρηματοδότηση και με συγκεκριμένο σχέδιο, που να καλύπτουν το σύνολο των πραγματικών αναγκών. Και ενώ αυτή είναι η πολιτική σας, η πολιτική της Ευρωπαϊκής Ένωσης, την οποία υπηρετείτε, η αιτία των αιτιών για τη στεγαστική επισφάλεια, εσείς χύνετε το δάκρυ «κορόμηλο» στην κυριολεξία, για τους αρνητικούς δημογραφικούς δείκτες, αποφεύγοντας κάθε κουβέντα για τους παράγοντες που συνθέτουν το δημογραφικό πρόβλημα, οικονομικοί, κοινωνικοί, πολιτικοί, πολιτισμικοί, πολιτιστικοί.

Να γιατί το ΚΚΕ, κυρία Συρεγγέλα -απουσιάζει- καταψήφισε το πόρισμα το δικό σας στη διακομματική επιτροπή που είχε συσταθεί. Γιατί; Γιατί δεν απαντούσε ούτε στις αιτίες, αλλά ούτε και έδινε λύσεις στο στεγαστικό πρόβλημα. Και το γεγονός ότι το συζητάμε σήμερα αποδεικνύει ακριβώς αυτό, ότι απέτυχε το δικό σας το πόρισμα. Αν θυμάστε καλά, όμως, κύριοι της Κυβέρνησης, το ΚΚΕ κατέθεσε δικό του πόρισμα, το οποίο ούτε η Νέα Δημοκρατία ούτε και τα υπόλοιπα κόμματα και μεταξύ αυτών και η Χρυσή Αυγή -γιατί αναφέρθηκε και στη Χρυσή Αυγή συνειρμικά ότι ΚΚΕ και Χρυσή Αυγή καταψήφισαν το πόρισμα των υπολοίπων- δεν έκαναν αποδεκτό το πόρισμα που είχε καταθέσει το ΚΚΕ.

Μιλάτε, λοιπόν, γενικά και αφηρημένα για το δημογραφικό πρόβλημα. Πού οφείλονται, όμως, οι μειώσεις των γεννήσεων, η αναστολή στην απόφαση ενός ζευγαριού, κυρίως της γυναίκας να αποκτήσει παιδιά στην πιο γόνιμη ηλικία; Η μητρότητα πλέον έχει γίνει συνώνυμο της απόλυσης, των εξαντλητικών συνθηκών δουλειάς, τα σπαστά και ακανόνιστα ωράρια με δουλειά την Κυριακή, τα δεκάωρα, τα δωδεκάωρα, από εδώ και πέρα και τα δεκατριάωρα, όταν χάνουν το επίδομα της άδειας μητρότητας, όταν δεκάδες, χιλιάδες παιδιά στερούνται το δικαίωμα να περάσουν το κατώφλι των παιδικών βρεφικών σταθμών των ΚΔΑΠ, ΚΔΑΠμεΑ.

Από αυτήν την άποψη, λοιπόν, οι δημογραφικές εξελίξεις είναι άμεσα συνυφασμένες με τους συνολικότερους όρους ζωής της εργατικής λαϊκής οικογένειας των νέων ζευγαριών. Για το ΚΚΕ το δημογραφικό ζήτημα είναι βαθιά κοινωνικό και σχετίζεται με τα κίνητρα οργάνωσης της οικονομίας και της κοινωνίας. Για να μπορέσουν οι νέοι και οι νέες να δημιουργήσουν οικογένεια θα πρέπει να νιώθουν την ασφάλεια της σταθερής εργασίας, του σταθερού εισοδήματος για να έχουν τη δυνατότητα να καλύψουν ανάγκες διατροφής, ένδυσης, ψυχαγωγίας, αθλητισμού, φθηνής σύγχρονης κατοικίας με κρατικά μέτρα αντισεισμικής, αντιπλημμυρικής, αντιπυρικής προστασίας, προϋποθέτει το κράτος να εξασφαλίζει όλα όσα χρειάζονται, δωρεάν υπηρεσίες υγείας στην πρόληψη για τον προγεννητικό έλεγχο για τις γυναίκες ιατρικώς υποβοηθούμενης αναπαραγωγής, όπως και δωρεάν υπηρεσίες προσχολικής αγωγής, πρώιμης διάγνωσης και παρέμβασης, παιδείας, φροντίδας των ηλικιωμένων.

ΠΑΣΟΚ και ΣΥΡΙΖΑ μπορεί να αντιπολιτεύεστε τη Νέα Δημοκρατία, αλλά δεν διαφέρετε ουσιαστικά από την πολιτική, που υλοποιεί η Κυβέρνηση της Νέας Δημοκρατίας. Καταθέτετε προτάσεις για απόκτηση κατοικίας για τους εργαζόμενους, για τα νέα ζευγάρια χωρίς, όμως, να λέτε κουβέντα για τους χιλιάδες πλειστηριασμούς των λαϊκών κατοικιών, που έχετε βάλει τη σφραγίδα σας όλοι.

Η Κυβέρνηση, λοιπόν, καμαρώνει, διότι όπως γράφει η αιτιολογική έκθεση με το παρόν νομοσχέδιο έχει γίνει η ανάλυση των βέλτιστων πρακτικών σε επίπεδο Ευρωπαϊκής Ένωσης, επιχείρημα όχι μόνο της Κυβέρνησης, αλλά και των άλλων κομμάτων που πίνουν νερό στο όνομα της Ευρωπαϊκής Ένωσης. Αν είναι, λοιπόν, έτσι, γιατί οξύνεται εξίσου η στεγαστική κρίση και στις άλλες χώρες της Ευρωπαϊκής Ένωσης είτε στην κυβέρνηση είναι σοσιαλδημοκρατικοί είτε νεοφιλελεύθεροι; Ποιον κοροϊδεύετε, λοιπόν; Όσα προγράμματα κοινωνικής κατοικίας υλοποιούνται στα κράτη - μέλη δεν έχουν αντιμετωπίσει κανένα απολύτως πρόβλημα.

Και ολοκληρώνω, κύριε Πρόεδρε, λέγοντας ότι παρά τις τεράστιες σύγχρονες παραγωγικές δυνατότητες, παρά το γεγονός ότι πλέον έχουν ελαχιστοποιηθεί σε σχέση με τις προηγούμενες δεκαετίες ο χρόνος και ο κόπος για να φτιαχτεί μια κατοικία, αυτή γίνεται όλο και πιο δυσεύρετη για τον απλό λαό και τους μεροκαματιάρηδες, τους λαϊκούς ανθρώπους. Γι’ αυτό και η πραγματική διέξοδος για τον λαό προϋποθέτει σύγκρουση με το κεφάλαιο, περνάει μέσα από την εργατική λαϊκή πάλη για κατάργηση πλειστηριασμών, για ουσιαστικά μέτρα ενίσχυσης του λαϊκού εισοδήματος, ανακούφισης από το κόστος της στέγης με προγράμματα λαϊκής στέγης, με ευθύνη και χρηματοδότηση από το κράτος.

Όταν το ΚΚΕ μιλάει για στέγη αναφέρεται στην αποκλειστική ευθύνη του κράτους χωρίς ΣΔΙΤ, που υπερδιπλασιάζει το κόστος κατασκευής και αποτελεί βούτυρο στο ψωμί των ομίλων, χωρίς εμπορευματοποίηση της γης, της κατοικίας, αλλά φθηνή, σύγχρονη, λαϊκή φοιτητική στέγη, για μέτρα προστασία της πρώτης κατοικίας ξεχωρίζοντας το αίτημα για ανασύσταση του έργου των οργανισμών εργατικής κατοικίας και εργατικής εστίας με το σύνολο των αρμοδιοτήτων που υπήρχαν.

Διέξοδος, λοιπόν, υπάρχει, αλλά βρίσκεται σε μια ανώτερη οργάνωση της κοινωνίας. Και εμείς το λέμε ότι ο σοσιαλισμός με κοινωνική ιδιοκτησία, με επιστημονικό κεντρικό σχεδιασμό που μπορεί πραγματικά να διασφαλίσει, να καλύψει και την πραγματική κατοχύρωση του συνόλου των σύγχρονων αναγκών στη στέγη.

Αυτά είχα να σας πω. Για τους τρίτεκνους θα αναφερθώ στη δευτερολογία μου.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Συντυχάκη.

Τον λόγο έχει η ειδική αγορήτρια από την Ελληνική Λύση, η κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρία Υπουργέ, κύριοι συνάδελφοι, η Κυβέρνηση διαφημίζει το υπό επεξεργασία σχέδιο νόμου με τίτλο: «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις» ως την ενδεδειγμένη λύση στα δύο μεγάλα προβλήματα της χώρας στο δημογραφικό και στο στεγαστικό. Ειδικά όμως ως προς το δημογραφικό πρόβλημα, το οποίο απειλεί την ίδια τη φυσική ύπαρξη του λαού μας διαπιστώνουμε με λύπη μας ότι το παρόν νομοσχέδιο δεν ασχολείται στην πράξη ούτε με ένα συγκεκριμένο μέτρο που να αγγίζει την καθημερινότητα των πολιτών.

Το παρόν, επίσης, δεν αγγίζει το πρόβλημα της υπογεννητικότητας ούτε το πρόβλημα του ξενιτεμού πολλών λαμπρών διανοιών από την πατρίδα μας ούτε πολλών εκπροσώπων του εργατικού δυναμικού ούτε βέβαια δημιουργεί προϋποθέσεις είτε προοπτικές επαναπατρισμού όσων έχουν ήδη φύγει έξω.

Έτσι ως προς το αντικείμενο του παρόντος σχεδίου νόμου η Ελληνική Λύση θεωρεί ότι οι Έλληνες πολίτες και ο ελληνικός λαός βρίσκονται σε κίνδυνο, μάλιστα κίνδυνο της ίδιας τους της φυσικής υπόστασης και ως εκ τούτου σε εξαιρετικά δύσκολη θέση.

Το παρόν νομοσχέδιο δεν αντιμετωπίζει κανένα πρόβλημα με σαφήνεια ούτε καν καθιστά σαφές ποιες εννοεί ευάλωτες πληθυσμιακές ομάδες. Εννοεί τους Έλληνες ΑμεΑ ή όλους τους ΑμεΑ ανεξαιρέτως; Όλους τους τρίτεκνους και πολύτεκνους ανεξαιρέτως ή μόνο τους Έλληνες; Τους Έλληνες ανέργους ή όλους τους άνεργους ανεξαιρέτως;

Και καλούμε την Κυβέρνηση να μας διευκρινίσει αν προτίθεται να εξομοιώσει τους Έλληνες με τους αλλοδαπούς και πολύ πιθανόν με τους λαθρομετανάστες.

Σας ξανακάναμε, κυρία Υπουργέ, αυτήν την ερώτηση, απάντησε δεν λάβαμε. Αν αυτή είναι η πρόθεσή της, δηλώνουμε κάθετα αντίθετοι, διότι δεν προτιθέμεθα να στηρίξουμε κυβερνητικές επιλογές οι οποίες θέτουν σε κίνδυνο τη φυσική υπόσταση του λαού μας.

Έτσι, λοιπόν, στο άρθρο 1 –σκοπός- η Κυβέρνηση κάνει λόγο για στεγαστική επάρκεια και αποθέματα κατοικιών. Στην ουσία, όμως, δεν αντιμετωπίζει το πρόβλημα, διότι οφείλει να λάβει υπ’ όψιν της την αντίστοιχη αγοραστική δύναμη των ωφελουμένων προσώπων. Οι μισθοί δεν επαρκούν για τους νέους ούτε καν για τα βασικά, ούτε καν να συντηρήσουν την ίδια τυχόν υπάρχουσα περιουσία, όχι να αποκτήσουν νέα, έστω και με ενισχύσεις.

Στο άρθρο 5 ο νόμος προβλέπει τη σύμπραξη του Ελληνικού Δημοσίου αποκλειστικά με ιδιώτες αναδόχους, οι οποίοι μπορούν να αναλάβουν και τη διαχείριση των κατοικιών δημόσιας ιδιοκτησίας. Οι όροι της σύμπραξης κινούνται με βάση την κερδοσκοπία και καθορίζονται με βάση την εμπορικότητα της ιδιωτικής επένδυσης.

Το άρθρο 5 αναφέρει ότι η τεκμηρίωση του τρόπου βέλτιστης αξιοποίησης γίνεται με βάση χωροταξικά, περιβαλλοντικά, χρηματοοικονομικά και εμπορικά κριτήρια. Ωστόσο δεν βλέπουμε να γίνεται αναφορά σε κοινωνικά κριτήρια ούτε στους στόχους της εθνικής στρατηγικής στεγαστικής πολιτικής μήτε σε όρους διαφύλαξης του δημόσιου συμφέροντος. Διαπιστώνουμε επίσης ότι ο ρόλος του Ελληνικού Δημοσίου περιορίζεται σε κυρίως γραμματειακά, υποστηρικτικά καθήκοντα, όπως για παράδειγμα στην τήρηση μόνο μητρώων και στην παρακολούθηση της εκτέλεσης των συμβάσεων.

Ακόμα περισσότερο, ο ρόλος ο οποίος αποδίδεται στην τοπική αυτοδιοίκηση είναι ακόμα πιο περιορισμένος, αλλά και υποβαθμισμένος. Η τοπική αυτοδιοίκηση στο εξωτερικό διαδραματίζει πρωτεύοντα ρόλο τόσο στον σχεδιασμό όσο και στην άσκηση κοινωνικής στεγαστικής πολιτικής ως κατεξοχήν αρμόδια δημόσια Αρχή, μιας και έχει πιο άμεση επαφή με τους πολίτες.

Εδώ, όμως, αντιθέτως ο ρόλος του ΟΤΑ υπάρχει μόνο εφόσον οι συμβάσεις κοινωνικής αντιπαροχής έχουν ως αντικείμενο ακίνητα δημοτικής περιουσίας και όχι σε άλλα ακίνητα. Με αυτόν τον τρόπο, όμως, τους αφαιρείται η δυνατότητα σχεδιασμού και ολοκληρωμένης συμμετοχής με βάση τις γνώσεις που έχουν ως προς τις τοπικές ανάγκες.

Αντιθέτως, η Ελληνική Λύση κρίνει απαραίτητο να υπάρξει ρητή διάταξη που να προβλέπει τη σύμπραξη με δημόσιους, δημοτικούς και μη κερδοσκοπικούς φορείς για τη δημιουργία και διαχείριση κοινωνικών και οικονομικά προσιτών κατοικιών, όπως με συνεταιρισμούς κατοικίας για την παραγωγή κοινωνικής και οικονομικά προσιτής κατοικίας σε δημόσια και δημοτικά ακίνητα.

Η επιτυχημένη εμπειρία στους Δήμους Βαρκελώνης, Ζυρίχης, Βιέννης και Άμστερνταμ οδηγεί στη βεβαιότητα ότι η διαχείριση των ακινήτων από μη κερδοσκοπικούς συνεταιρισμούς, συνεταιριστικούς φορείς μπορεί να εξασφαλίσει στους ωφελουμένους μακροπρόθεσμα οικονομικά προσιτή κατοικία που είναι και το ζητούμενο.

Επίσης, θεωρούμε ότι όλες οι νέες κατοικίες δέον να παραμείνουν στην ιδιοκτησία του Ελληνικού Δημοσίου με σκοπό την κοινωνική μίσθωση μέσω των παραπάνω συμπράξεων.

Τέλος, οι βασικοί όροι και τα κριτήρια εκπόνησης της οικονομοτεχνικής μελέτης θεωρούμε ότι απαιτείται να εξειδικευτούν ήδη με αυτό το νομοσχέδιο και όχι να παραπέμπονται σε μεταγενέστερες υπουργικές αποφάσεις ως συνήθως. Έτσι, με το νομοσχέδιο και όχι με υπουργικές αποφάσεις δέον να τεθούν όρια στα ποσοστά κερδοφορίας των ιδιωτών αναδόχων, όπως προβλέπεται σε όλη την Ευρώπη, με προτεραιότητα τη μεγαλύτερη δυνατή κοινωνική ωφέλεια, τον θετικό αντίκτυπο στην τοπική αγορά κατοικίας, καθώς παράλληλα και τη διασφάλιση του δημοσίου συμφέροντος.

Στο άρθρο 7 θεωρούμε ότι τα προγράμματα κοινωνικής κατοικίας θα πρέπει να παρακινήσουν σε ήπιες παρεμβάσεις προς ανάπλαση του αστικού ιστού, δίνοντας βάση στην επανάχρηση κτιρίων και έμφαση στη συνολική περιβαλλοντική μέριμνα και τον ολοκληρωμένο χωροταξικό σχεδιασμό με δημιουργία δικτύων μέσων μαζικής μεταφοράς, μιας και μιλάμε για κοινωνική πολιτική, με ανάπτυξη πράσινων κοινόχρηστων χώρων και υποδομών και με εύκολη πρόσβαση σε υποδομές και δημόσιες υπηρεσίες.

Αντιθέτως, διαπιστώνουμε ότι στο νομοσχέδιο προβλέπεται για άλλη μια φορά το να μπορεί ο ανάδοχος να υιοθετεί ειδικές διαδικασίες αδειοδότησης κατά παρέκκλιση του ισχύοντος πολεοδομικού πλαισίου. Αυτό είναι ιδιαίτερα ανησυχητικό, διότι ευνοεί την επιπλέον επιβάρυνση και την υποβάθμιση περιοχών με ειδικό επενδυτικό ενδιαφέρον, ιδιαίτερα των τουριστικών περιοχών, οι οποίες θα γίνουν απαγορευτικές για τους πολίτες.

Επιπλέον, η διαδικασία Συμβάσεων Στρατηγικής Σημασίας εφαρμόζεται σε έργα με προϋπολογισμό πάνω από 50 εκατομμύρια ευρώ, ή σε εξαιρετικές περιπτώσεις με μικρότερο προϋπολογισμό, εφόσον έχουν εμβληματικό χαρακτήρα και υψηλή προστιθέμενη αξία για την εθνική ή και την τοπική οικονομία και κοινωνία. Συνδέεται επίσης με τη διευκόλυνση είτε την παράκαμψη σειράς διαδικασιών. Η Ελληνική Λύση προβληματίζεται με αυτήν την αντιμετώπιση.

Στο άρθρο 11 ορίζεται η έννοια της κοινωνικής μίσθωσης. Παράλληλα, για την αξιοποίηση της δημόσιας περιουσίας και τη διάθεσή της σε ωφελούμενες ομάδες προτάσσονται κοινωνικά κριτήρια μέσα από μισθώσεις οι οποίες θα απευθύνονται σε ευάλωτες ομάδες. Εδώ το ύψος του κοινωνικού μισθώματος θα πρέπει να είναι σημαντικά κατώτερο του τρέχοντος εμπορικού μισθώματος. Ωστόσο, στη διάταξη αυτή δεν φαίνεται να λαμβάνεται υπ’ όψιν ο παράγοντας του ύψους του οικογενειακού εισοδήματος ή η ηλικία των τέκνων. Για την ένταξη μιας οικογένειας στα εν λόγω κριτήρια θεωρούμε ότι από τώρα θα πρέπει να διασαφηνιστούν αυτά τα ζητήματα.

Η Κυβέρνηση κάνει λόγο για ενίσχυση οικογενειών με τρία παιδιά. Ωστόσο, για παράδειγμα, οι τρίτεκνες εκπαιδευτικοί μητέρες δεν έχουν τη δυνατότητα επιλογής τόπου υπηρεσίας τους. Έτσι, μπορεί για χρόνια να υπηρετούν μακριά από το κέντρο της οικογένειάς τους, χωρίς να μπορούν να κάνουν αίτηση μετακίνησης. Εδώ φαίνεται και η επιλεκτική αντιμετώπιση των τριτέκνων από την Κυβέρνηση. Η Κυβέρνηση επιλέγει να τους ενισχύσει εκεί όπου εμπλέκονται και εργολάβοι ιδιώτες, προφανώς για να μπορεί να εκπληροί υποσχέσεις προς αυτούς με αμφίβολης διαφάνειας διαδικασίες.

Με το άρθρο 13 η Κυβέρνηση συστήνει ακόμα μια Γενική Διεύθυνση, αυτή της Δημογραφικής και Στεγαστικής Πολιτικής. Ωστόσο, η Ελληνική Λύση θεωρεί ότι δεν θα έχει ουσιαστικό αποτέλεσμα, διότι δεν συνοδεύεται από συγκεκριμένες πρακτικές, πολιτικές, χρηματοδοτικά εργαλεία, ή χρονοδιαγράμματα. Οι γενικές αναφορές για σχεδιασμό, παρακολούθηση και αξιολόγηση, χωρίς παράλληλα να γίνεται καμία μνεία ούτε να τηρείται δέσμευση για πρακτικά μέτρα δεν οδηγεί πουθενά.

Ας μας απαντήσει, λοιπόν, η Κυβέρνηση τι προτίθεται να κάνει και ποια μέτρα προτίθεται να πάρει για την αντιμετώπιση της τεχνικής εκρηκτικής εκτόξευσης, αύξησης των ενοικίων, για την αντιμετώπιση της αδυναμίας νέων ζευγαριών να αποκτήσουν πρώτη κατοικία και για την ανάγκη ενίσχυσης των νέων οικογενειών για την αντιμετώπιση του δημογραφικού προβλήματος.

Η Ελληνική Λύση ερωτά, λοιπόν, την Κυβέρνηση πώς σκοπεύει να αντιμετωπίσει την εκρηκτική αύξηση των ενοικίων και ποια αποτελεσματικά μέτρα σκοπεύει να λάβει και πότε για κοινωνική κατοικία, για φθηνή στέγη, για στήριξη των νέων ζευγαριών, πώς προτίθεται να ανατρέψει το δημογραφικό αδιέξοδο, πώς σκοπεύει να ενισχύσει τις νέες κυρίως οικογένειες. Προτίθεται να λάβει μέτρα προστασίας των πολιτών από τις τράπεζες και τα funds που προχωρούν σε πλειστηριασμούς; Πώς προτίθεται να βοηθήσει όσους κινδυνεύουν να μείνουν άστεγοι;

Το δημογραφικό και το στεγαστικό είναι δύο από τα σοβαρότερα προβλήματα της χώρας και η Κυβέρνηση αντί να καταθέσει συγκεκριμένα μέτρα φέρνει ένα άδειο θεσμικό σχήμα.

Στο άρθρο 14 το Τμήμα Αντιμετώπισης Αστεγίας θα εποπτεύει τον ΟΠΕΚΑ. Αντίστοιχα, το Τμήμα Προσιτής Στέγασης υπόσχεται αξιοποίηση ακίνητης περιουσίας που περιήλθε στο Υπουργείο με το άρθρο 72 του ν. 5079/1923 για κοινωνική στέγαση.

Ωστόσο, διερωτώμεθα αν τελικώς οι νέοι και οι ευάλωτες ομάδες θα ωφεληθούν πραγματικά με διαφάνεια και με αποτελεσματικότητα. Η Κυβέρνηση οφείλει να διασφαλίσει ότι η Διεύθυνση Στεγαστικής Πολιτικής δεν θα αποβεί ένα ακόμα όργανο που θα δημιουργήσει θέσεις εργασίας προς κυβερνητικούς φίλους και που θα εξυπηρετεί μόνο διαδικασίες και όχι τον πολίτη. Η Διεύθυνση αυτή, όμως, τείνει να γίνει ένας ακόμα γραφειοκρατικός μηχανισμός, χωρίς να παρέχει ουσιαστικό όφελος προς τους πολίτες.

Στο άρθρο 17 διαπιστώνουμε ότι οι Υπουργοί διατηρούν τον απόλυτο έλεγχο της στεγαστικής συνδρομής, ορίζοντας οι ίδιοι κριτήρια, δικαιούχους, κονδύλια, διαδικασίες, με προφανή κατάληξη την εξυπηρέτηση πελατειακών σχέσεων. Πώς θα προστατευθούν οι πραγματικά αδύναμοι πολίτες από τέτοιου είδους αυθαιρεσία;

Στο άρθρο 34 -εξουσιοδοτική διάταξη- προβλέπεται ότι όλα τα ουσιώδη ζητήματα που αφορούν τα άτομα με αναπηρία, συγκεκριμένα από το ποιοι είναι δικαιούχοι μέχρι το πώς θα λειτουργούν οι δομές, θα ρυθμίζονται με μία κοινή υπουργική απόφαση. Αντιτιθέμεθα στην επιλογή της Κυβέρνησης να κρατά σαφή και θολά αυτά τα ζητήματα τα οποία αφορούν σε συνανθρώπους μας με αναπηρίες. Εν προκειμένω, δεν ορίζονται στον νόμο τα βασικά δικαιώματα των ωφελουμένων ούτε προβλέπεται σταθερή και μόνιμη στελέχωση των δομών με το κατάλληλο προσωπικό.

Κύριοι, επιτρέψετέ μας να τονίσουμε για άλλη μια φορά ότι η Κυβέρνηση επιλέγει να αντιμετωπίσει το δημογραφικό πρόβλημα με εισαγωγή αλλοδαπών πληθυσμών απέξω σε αντικατάσταση των γηγενών οι οποίοι λείπουν. Το πρόβλημα όμως δεν λύνεται έτσι. Η υπογεννητικότητα και οι μειωμένες γεννήσεις από νέους οι οποίοι αδυνατούν να τα βγάλουν πέρα ακόμα και από βασικές καθημερινές βιοτικές ανάγκες, αλλά και η επιλογή πολλών να εγκατασταθούν μόνιμα στο εξωτερικό δεν ανατρέπονται με τα μέτρα τα οποία εξαγγέλλει η Κυβέρνηση και τα οποία φέρνει προς ψήφιση. Το δημογραφικό ζήτημα αντιμετωπίζεται μόνο με την αύξηση του αριθμού των γεννήσεων, με την επιστροφή όσων κατέφυγαν στο εξωτερικό και με τη δημιουργία κατάλληλων προϋποθέσεων ώστε να μη φύγουν και άλλοι.

Η Ελληνική Λύση στο ανανεωμένο πρόγραμμά της καταθέτει ολοκληρωμένες προτάσεις, με μέτρα τα οποία βελτιώνουν όλες τις πτυχές της κοινωνικής και οικονομικής ζωής. Συγκεκριμένα, προτείνουμε τη σύσταση αρμόδιου Υπουργείου αντιμετώπισης του δημογραφικού προβλήματος. Να δοθούν οικονομικά κίνητρα, χορήγηση μηνιαίων επιδομάτων για όλα τα παιδιά Ελλήνων πολιτών και συγκεκριμένα 150 για το πρώτο παιδί, 170 για το δεύτερο, 190 για το τρίτο, 210 για κάθε επόμενο.

Επίσης, προτείνουμε την εφάπαξ ενίσχυση στα νέα ζευγάρια με τη γέννηση τέκνου. Να χορηγηθούν χαμηλότοκα δάνεια με εγγύηση του Δημοσίου για αγορά πρώτης κατοικίας, με παράλληλη παράταση χρόνου αποπληρωμής και με διαγραφή χρεών για οικογένειες με δύο ή περισσότερα παιδιά. Να προβλέπεται αυξημένο αφορολόγητο για οικογένειες με δύο και πλέον παιδιά, με πλήρη απαλλαγή φόρου εισοδήματος για τρίτεκνους και πολύτεκνους, με δωρεάν παραχώρηση κατοικιών του Δημοσίου σε νέους γονείς με χαμηλά εισοδήματα. Να θεσπιστούν μέτρα για γονείς με προστασία της θέσης εργασίας για 24 μήνες μετά τον τοκετό, με χορήγηση επιδομάτων για μη εργαζόμενες μητέρες, με παράλληλη στήριξη και στους πατέρες.

Να θεσπιστούν μέτρα κοινωνικής στήριξης, με δωρεάν παροχή ειδών διατροφής σε οικογένειες που έχουν ανάγκη, με την ενεργή συμμετοχή του φιλανθρωπικού σκέλους της Εκκλησίας με ενίσχυση ζευγαριών, τα οποία έχουν προβλήματα υπογονιμότητας, με αυξημένη μοριοδότηση σε διαγωνισμούς για τρίτεκνους και πολύτεκνους, με δωρεάν νομική υποστήριξη και με χορήγηση υποτροφιών για σπουδές των παιδιών, με τη δημιουργία περισσότερων βρεφονηπιακών σταθμών, με τη βελτίωση της λειτουργίας των νοσοκομείων, με παροχή δωρεάν υπηρεσιών για τις εγκύους, με δημιουργία δημόσιων χώρων φιλικών προς οικογένειες, με δημιουργία απογευματινών κέντρων δημιουργικής απασχόλησης παιδιών, καθώς και με ίδρυση κέντρων συμβουλευτικής και υποστήριξης οικογενειών σε κάθε δήμο.

Συμπερασματικά, η Ελληνική Λύση έχει εκπονήσει σαφές σχέδιο, βιώσιμο και αποτελεσματικό, με σκοπό τη φυσική επιβίωση του Έθνους. Είναι απαραίτητο οι Ελληνίδες και οι Έλληνες να μπορούν να κάνουν παιδιά, χωρίς να φοβούνται για το μέλλον τους. Χρειάζεται ενίσχυση της ελληνικής οικογένειας, ώστε το ελληνικό Έθνος να παραμείνει ζωντανό, όπως τόσους αιώνες μέχρι και σήμερα.

Η Ελληνική Λύση μπορεί, θέλει, προτείνει. Μένει λοιπόν στην Κυβέρνηση να σταθεί στο ύψος των περιστάσεων και των αναγκών.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε πολύ την κ. Αθανασίου.

Τον λόγο έχει ειδική αγορήτρια από τη Νέα Αριστερά κ. Θεανώ Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Είναι πια σαφές σε όλους μας ότι ο κ. Μητσοτάκης δεν εξήγγειλε κανένα νέο μέτρο για τη στεγαστική κρίση στη ΔΕΘ, τη μεγαλύτερη σήμερα στην Ευρώπη, που ρημάζει ένα στα τρία ελληνικά νοικοκυριά, σύμφωνα με την EUROSTAT. Έδειξε την πλήρη απαξίωσή του στο Κοινοβούλιο, όταν είπε κομπάζοντας το Σάββατο 6-9 ότι ψηφίστηκε η κοινωνική αντιπαροχή, ενώ η Ολομέλεια είχε οριστεί για σήμερα.

Άλλωστε η κοινωνική αντιπαροχή έχει γίνει το πιο σύντομο ανέκδοτο της ΔΕΘ. Ψηφίστηκε το ’22 και κάθε χρόνο από τότε ο Πρωθυπουργός υποσχόταν ότι θα εφαρμοστεί στους επόμενους τρεις μήνες. Μόνο που χρειάστηκαν τρία χρόνια, τόσα για να συμφωνήσει η Κυβέρνηση με τους μεγαλοεργολάβους πώς θα δομηθεί το πρόγραμμα προς όφελος τους. Γι’ αυτό τα άρθρα 3 έως 10 τροποποιούν όλα τα άρθρα του νόμου του ’22.

Είχαμε από την αρχή πει ότι εδώ δεν έχουμε ούτε κοινωνική ούτε αντιπαροχή, αλλά ούτε και κοινωνική μίσθωση. Καταρχήν, δεν έχουμε αντιπαροχή γιατί όλοι ξέρουμε στην Ελλάδα ότι όταν δίνεις το οικόπεδο σου στον εργολάβο, παίρνεις ως αντιπαροχή 30% έως 50% του μελλούμενου κτίσματος. Αυτό ξέρουμε.

Στην περίπτωση όμως της κοινωνικής αντιπαροχής της Κυβέρνησης, το ποσοστό αυτό θα είναι διαμερίσματα, μόνο που τα ενοίκια δεν θα τα παίρνει το κράτος, στο οποίο ανήκουν ως αντιπαροχή, αλλά ο εργολάβος, διότι –όπως μας είπε η Υπουργός- θα αναλάβει τη συντήρηση για να μη γκετοποιηθεί η περιοχή. Με απλά λόγια, όταν ακούτε «κοινωνική αντιπαροχή», να ξέρετε ότι ο εργολάβος εκμεταλλεύεται ολόκληρο το μελλούμενο κτίσμα. Θα το νέμεται χωρίς χρονικούς περιορισμούς, εκτός εάν κάποιοι ενοικιαστές θελήσουν να τα αγοράσουν μετά από μία δεκαετία από το κράτος.

Ας δούμε όμως αν υπάρχει κοινωνική μίσθωση. Το ενοίκιο ορίζεται από τον εργολάβο και όχι από το κράτος, αφού –όπως αναφέρεται στο άρθρο 6- είναι κριτήριο για την επιλογή του εργολάβου στον διεθνή διαγωνισμό που θα γίνει. Ο εργολάβος λοιπόν ορίζει το ενοίκιο, ώστε να είναι –λέει ο νόμος- ουσιωδώς χαμηλότερο από αυτό της πιάτσας. Όπως σας είπαν όλοι οι φορείς, αυτό δεν είναι κοινωνική μίσθωση. Θα ήταν, αν το ενοίκιο οριζόταν ανάλογα με το εισόδημα των ενοικιαστών. Εδώ όμως το κράτος απλώς παρεμβαίνει και λέει στον εργολάβο σε ποιους θα το νοικιάσει.

Ακούστε τώρα αυτό το σημείο γιατί εδώ έρχεται το επαίσχυντο άρθρο 4, όπου αποκλείει από την ενοικίαση φτωχούς, ευάλωτους και φοιτητές, διότι τους κόβει -αν στεγαστούν εκεί- το επίδομα στέγης. Είναι ένα επίδομα που τα τελευταία τρία χρόνια, ενώ η στεγαστική κρίση παροξύνεται, η Κυβέρνηση κατάφερε να μειώσει μέσα σε τρία χρόνια τους δικαιούχους κατά 30%. Σεπτέμβρης του ’22: 273.000 δικαιούχοι επιδοτούμενοι, Αύγουστος του ’25: 185.000. Τόσο καλά!

Κυρίες και κύριοι Βουλευτές, η Νέα Αριστερά θεωρεί ότι πρόκειται για ένα ψευδεπίγραφο νομοσχέδιο, επικοινωνιακό, με ελκυστικό τίτλο, που όχι μόνο δεν αντιμετωπίζει τα αίτια και το μέγεθος της στεγαστικής κρίσης, αλλά δίνει σε ντόπιους και ξένους μεγαλοεργολάβους δημόσια γη και –ακόμη χειρότερα!- δημόσια ακίνητα του κράτους και των ΟΤΑ μέσα από την απόλυτη κρίση της Κυβέρνησης.

Όλες οι κρίσιμες ρυθμίσεις-αποφάσεις λαμβάνονται με ΚΥΑ και ΥΑ, Κοινές Υπουργικές Αποφάσεις και Υπουργικές Αποφάσεις με τα άρθρα 10, 12, 17, 19, 21, 22, 34, δηλαδή όλα τα άρθρα. Εκχωρείτε δηλαδή δημόσια γη και δημόσια ακίνητα με αποφάσεις που δεν γνωρίζει η Βουλή ούτε η κοινωνία. Με απλά λόγια, μας ζητάτε να σας εμπιστευτούμε, να εμπιστευτούμε την Κυβέρνηση των σκανδάλων και της διαφθοράς και να αγοράσουμε «γουρούνι στο σακί».

Η δήθεν κοινωνική αντιπαροχή είναι μια δική σας νεοφιλελεύθερη επινόηση. Ψεύδεσθε όταν λέτε ότι εφαρμόζεται στο εξωτερικό. Σας είπαμε ότι η κρίσιμη διαφορά είναι πως εκεί το κράτος επιδοτεί με διάφορους τρόπους μη κερδοσκοπικές –όχι μη κερδοφόρες, που το παραποίησε η Υπουργός- ιδιωτικές εταιρείες, συνεταιρισμούς και ενώσεις κατοίκων.

Η Νέα Αριστερά υποστηρίζει ότι η τεράστια αύξηση των τιμών αγοράς και ενοικίων δεν είναι αποτυχία της πολιτικής Μητσοτάκη, όπως λέγεται συνήθως από τα διάφορα κόμματα. Είναι συνειδητή ταξική επιλογή. Είναι μέρος της ευρύτερης πολιτικής αναδιανομής του πλούτου προς τους οικονομικά ισχυρούς από τους φτωχούς και τους μεσαίους στον τομέα της στέγης.

Πώς γίνεται αυτή η αντίστροφη αναδιανομή; Στη συγκεκριμένη περίπτωση με δύο τρόπους. Δεν υπάρχει προστασία των ευάλωτων νοικοκυριών. Η Κυβέρνηση κατήργησε την προστασία της πρώτης κατοικίας από πλειστηριασμούς παρόλο που υπάρχουν 350.000 ακίνητα σε δάνεια και funds που έχουν ήδη κοκκινήσει.

Τα διακρατούν οι τράπεζες και τα funds με αποτέλεσμα η ιδιοκατοίκηση να μειώνεται συνεχώς, ήταν 84,6% το 2005, ήταν 75,4% το 2019 και 69,6% το 2023.

Δεύτερον, η Κυβέρνηση ενισχύει τη ζήτηση αγοράς κατοικιών μέσω δανείων, αντί για προσφορά κατοικιών προς ενοικίαση. Για παράδειγμα, διέθεσε 1,75 δισεκατομμύρια ευρώ δημόσιων πόρων για τα αποτυχημένα προγράμματα στεγαστικών δανείων «Σπίτι μου Ι, ΙΙ» και ετοιμάζεται και για ΙΙΙ, ετοιμάζοντας ουσιαστικά νέα γενιά κόκκινων δανείων, και έδωσε μόλις 50 εκατομμύρια για προγράμματα ανακαίνισης προς ενοικίαση. Έτσι όμως οι τιμές αγοράς και ενοικίασης κατοικιών εκτοξεύονται. Σύμφωνα με αυτά που λέει η Τράπεζα της Ελλάδος, ο κ. Στουρνάρας, οι τιμές διαμερισμάτων στην Αθήνα το πρώτο τρίμηνο του 2025 είχαν αυξηθεί κατά 80% σε σχέση με το 2019 και στη Θεσσαλονίκη κατά 77,7% και συνεχίζουν να αυξάνονται, όπως και για ολόκληρη τη χώρα.

Η Υπουργός μάς κατέθεσε εκθέσεις δύο ερευνητών της Μεγάλης Βρετανίας ότι οι αυξήσεις δεν συνδέονται με τα προγράμματα «Σπίτι μου Ι, ΙΙ» κ.λπ. Όμως η έκθεση του διοικητή της Τράπεζας της Ελλάδος για το 2023 αναφέρει ότι «στην αύξηση των τιμών ακινήτων συνέβαλαν μεταξύ άλλων η υψηλή ζήτηση για το επιχορηγούμενο στεγαστικό πρόγραμμα «Σπίτι μου Ι» προς νέα άτομα, σελίδα 105 της έκθεσης του διοικητή της Τράπεζας της Ελλάδος.

Στεγαστική κρίση και ακρίβεια αλληλοτροφοδοτούνται και σε συνδυασμό με τις αμελητέες και ανεπαρκείς αυξήσεις μισθών δημιουργούν την κρίση διαβίωσης και ιδιαίτερα για τις νεότερες ηλικίες. Αποτέλεσμα είναι ότι το 67,3% των νέων δεκαοκτώ έως τριάντα τεσσάρων ετών μένουν με τους γονείς τους. Και μετά μας λέτε τι γίνεται στο δημογραφικό, και μετά μας λέτε ότι σε αυτές τις ηλικίες τους κάνετε μεγάλες φοροαπαλλαγές γιατί παίρνουν 20.000 ευρώ. Αν είναι δυνατόν!

Διακηρύττετε ότι θα λυθεί σε μεγάλο βαθμό το στεγαστικό πρόβλημα με τη δήθεν κοινωνική αντιπαροχή και κοινωνική μίσθωση διότι θα δοθούν χιλιάδες κατοικίες για ενοικίαση φτηνά. Ακούστε, στα δέκα οικόπεδα που υποτίθεται ετοιμάζεστε να προκηρύξετε τα «κοινωνικά» διαμερίσματα δεν θα ξεπεράσουν τα διακόσια! Είναι σταγόνα στον ωκεανό της στεγαστικής κρίσης! Και θα είναι έτοιμα το νωρίτερο μετά από τέσσερα χρόνια. Θα έχει βέβαια προηγηθεί και η εστιασμένη οικονομοτεχνική μελέτη, που και αυτή θα έχει ανατεθεί σε ιδιώτες κατ’ ευθείαν, δηλαδή μερικές ακόμη αναθέσεις στα γαλάζια παιδιά.

Το πιο χαρακτηριστικό παράδειγμα αντίστροφης αναδιανομής του πλούτου είναι αυτό των φοροελαφρύνσεων του κ. Μητσοτάκη στη ΔΕΘ, όπου πέντε εκατομμύρια φορολογούμενοι με πολύ χαμηλά εισοδήματα, που δεν ξεπερνούν τα 10.000 ευρώ τον χρόνο, δεν έχουν καμία ουσιαστική ελάφρυνση, καθώς στη συντριπτική τους πλειοψηφία βρίσκονται εντός του σημερινού αφορολόγητου ορίου.

Αυτό που χρειάζεται να κατανοήσουμε, αγαπητοί συνάδελφοι, είναι ότι η οξύτατη στεγαστική κρίση στην Ελλάδα απαιτεί μέτρα άμεσης απόδοσης, μέτρα δηλαδή που θα διασφαλίζουν μέσα σε λίγο χρόνο οικονομικά φτηνή, προσιτή, στέγη κυρίως μέσω ενοικίασης. Διότι αυτήν τη στιγμή εννιά στα δέκα νοικοκυριά ενοικιαστών βρίσκονται σε στεγαστική κρίση έναντι ευρωπαϊκού μέσου όρου που είναι τρία στα δέκα. Αυτό δεν γίνεται με το να χτίζουμε νέες κατοικίες, μέτρο χρονοβόρο και πανάκριβο. Χρειάζεται να τονωθεί η προσφορά κατοικιών που θα ενοικιάζονται μακροχρόνια.

Γι’ αυτό η Νέα Αριστερά προτείνει τη δημιουργία τράπεζας κοινωνικής στέγης που θα τη χειρίζεται το κράτος και θα κατευθύνει εκεί δημόσιους πόρους για τις αναμορφώσεις και ανακαινίσεις των κατοικιών που θα περιέχει. Οι κατοικίες αυτές θα είναι από υπαρκτά κτίρια του Δημοσίου και του ευρύτερου δημόσιου τομέα, της Τοπικής Αυτοδιοίκησης, της Εκκλησίας κ.λπ., αλλά και κατοικίες που θα προέρχονται από την απαγόρευση του Airbnb, που εμείς ως Νέα Αριστερά λέμε για τις μεγάλες εταιρείες, όπως και από ανενεργά αποθέματα τραπεζών και servicers. Αυτή η κοινωνική τράπεζα στέγης θα μπορούσε επίσης να εμπλουτιστεί από ενεργές κατοικίες ιδιωτών, από αυτές δηλαδή που νοικιάζει ο κάθε ιδιώτης σήμερα, με ένα πολύ ελκυστικό πακέτο για να τις δώσει στο κράτος για δέκα χρόνια, παραδείγματος χάρη με φοροαπαλλαγές, ενεργειακή αναβάθμιση και ανακαίνιση κατά την επιστροφή του ακινήτου.

Εμείς λοιπόν προτείνουμε εκτός από την τράπεζα κοινωνικής στέγης τα εξής: Πρώτον, προστασία των πολιτών από τις αντιξοότητες των αγορών με μέτρα, όπως απαγόρευση πλειστηριασμών, νέος Πτωχευτικός Κώδικας με προστασία της πρώτης κατοικίας για την πλειοψηφία των πολιτών και τη θέσπιση αντικειμενικών κριτηρίων για υποχρεωτική αποδοχή διαπραγμάτευσης από τράπεζες και funds. Ανώτατο επιτρεπόμενο ενοίκιο, δηλαδή πλαφόν, και όριο ετήσιας αύξησης με βάση την αντικειμενική αξία και τον Δείκτη Τιμών Καταναλωτή. Διπλασιασμό του στεγαστικού επιδόματος που θεσπίσαμε το 2018 και το οποίο το κρατάτε το ίδιο τόσα χρόνια από τότε με διεύρυνση εισοδηματικών κριτηρίων και επέκτασή του σε κοινωνικές ομάδες που δαπανούν πάνω από το 30% του εισοδήματός τους για στέγη.

Δεύτερον, παραπέρα ενίσχυση της προσφοράς μακροχρόνιας μίσθωσης με κατάργηση της golden visa για οικιστικά ακίνητα και με απαγόρευση σε επιχειρήσεις να εκμεταλλεύονται κατοικίες με βραχυχρόνια μίσθωση τύπου Airbnb. Διατήρηση αυτού του δικαιώματος μόνο για φυσικά πρόσωπα για μία κατοικία ανά ΑΦΜ υπόχρεου και συζύγου.

Και τρίτον, θεσμική αναβάθμιση της δημόσιας στεγαστικής πολιτικής με οργάνωσή της σε επίπεδο Υπουργείου ή τουλάχιστον Υφυπουργείου, αντί για τη Γενική Διεύθυνση που προβλέπει το νομοσχέδιο για την αντιμετώπιση του δημογραφικού και του στεγαστικού. Αυτή η Διεύθυνση Δημογραφικής και Στεγαστικής Πολιτικής, άρθρα 13 έως 17, μόνο τεράστια άγνοια των δύο διακριτών αυτών προβλημάτων μπορεί να εκληφθεί, όπως σας επισήμανε η ΟΚΕ, ο Συνήγορος του Πολίτη και άλλοι.

Μου αρέσει που ξαφνικά θυμηθήκατε την έκθεση της διακομματικής επιτροπής της Βουλής το 2018 για το δημογραφικό με Πρόεδρο τη Σία Αναγνωστοπούλου. Τόσα χρόνια αυτή δεν την ξέρατε, γιατί προήδρευε και ήταν τότε συγκυβέρνηση ο ΣΥΡΙΖΑ. Η εισηγήτριά σας, εσείς κυρία Συρεγγέλα, αφιερώσατε τέσσερα λεπτά μόνο για το νομοσχέδιο και όλη την υπόλοιπη ομιλία σας για το δημογραφικό θέμα, που βεβαίως απασχολεί πολύ τα ακροατήριά σας, αλλά δεν ήταν το θέμα του συγκεκριμένου νομοσχεδίου, και μας είπατε ότι όλα αυτά που μας εξηγήσατε, λέει, ήταν από εκείνη την περιβόητη έκθεση του 2018.

Πιστεύω ότι δεν ασχοληθήκατε με το νομοσχέδιο εκτός των άλλων γιατί ξέρετε ότι έχει καταρριφθεί εντελώς το νομοσχέδιο στις επιτροπές. Δεν το ψηφίζει κανένα κόμμα. Έχετε ακούσει την κριτική. Δεν υπάρχει αυτό το νομοσχέδιο πια και όλοι ξέρουν ότι είναι ένα ψευδεπίγραφο νομοσχέδιο.

Ας πάμε όμως, αφού θέλετε, στην έκθεση του 2018. Εκεί περιγράφονται δέκα αλληλένδετοι τομείς για την αντιμετώπιση του δημογραφικού, ώστε να σταματήσει η εργασιακή, εισοδηματική και η στεγαστική επισφάλεια που βιώνουν οι νέοι. Σε αυτά τα τρία διέπρεψαν οι Κυβερνήσεις της Νέας Δημοκρατίας έξι χρόνια τώρα. Βρισκόμαστε στην τρίτη χειρότερη θέση στην Ευρώπη σε εισοδήματα και αγοραστική δύναμη. Το 50% των εργαζομένων θεωρούνται φτωχοί με μισθό έως 1.000 ευρώ. Έχουμε διάλυση των εργασιακών σχέσεων, κατάργηση του οκτάωρου και τώρα δεκατρείς ώρες εργασίας. Οι ευέλικτες σχέσεις εργασίας αφορούν μία στις δύο προσλήψεις.

Στη διακομματική έκθεση του 2018 αναφέρονται και μέτρα για την κοινωνική ένταξη μεταναστών και προσφύγων, διότι οι εισροές-εκροές εξαρτώνται πάρα πολύ και από τους πρόσφυγες και μετανάστες. Έλα μου που εσείς κλείσατε τις πόρτες με παράνομες μεταναστευτικές πρακτικές, όπως push backs και πρόσφατα με τον άθλιο νόμο Πλεύρη.

Στην έκθεση της διακομματικής επιτροπής αναφέρονται και μέτρα ενίσχυσης του κοινωνικού κράτους, υγεία, παιδεία, πρόνοια. Εσείς έξι χρόνια τώρα ιδιωτικοποιείτε αυτούς τους τομείς με αποτέλεσμα όλοι οι δείκτες της φτώχειας, παιδικής φτώχειας, κοινωνικού αποκλεισμού και ανισοτήτων να αυξάνονται συνεχώς, ενώ την περίοδο 2017-2019 έπεφταν διαρκώς. Πώς το καταφέρατε αυτό, σε καιρούς μεγάλης ανάπτυξης αυτοί οι δείκτες να αυξάνονται συνεχώς;

Και βέβαια όσον αφορά την τριτεκνική ιδιότητα δεν περιλαμβάνονται στο νομοσχέδιο συγκεκριμένα μέτρα, μένουμε έτσι σε αυτά μόνο που είπε ο Πρωθυπουργός στη ΔΕΘ. Όμως έτσι η τριτεκνική ιδιότητα είναι ένα πουκάμισο αδειανό χωρίς παροχές και υπηρεσίες. Δώστε τώρα τις παροχές και υπηρεσίες που ήδη προβλέπονταν από το 2018 και για τις οποίες δεν έχετε κάνει απολύτως τίποτα.

Το ίδιο χωρίς πόρους και σαφές χρονοδιάγραμμα μένει και η θετική ρύθμιση για τα ανάπηρα παιδιά. Θα επανέλθω σε αυτά, όπως θα πω και για το περιβόητο Πάρκο Αναπήρων στη Θεσσαλονίκη, που είχαμε σχεδιάσει το 2019 και για το οποίο βεβαίως δεν κάνατε τίποτα απολύτως.

Τέλος, ως προς τη Διεύθυνση Επιθεώρησης Προγραμμάτων στον ΟΠΕΚΑ οι Κυβερνήσεις Μητσοτάκη του αναθέτουν συνέχεια νέες αρμοδιότητες χωρίς αντίστοιχα να αυξάνει το προσωπικό του, το οποίο παραμένει ακριβώς όπως το 2019, δηλαδή κενές ογδόντα οργανικές θέσεις ή το 20% του οργανογράμματος. Α, μιας και είπα οργανόγραμμα τι θα γίνει, κυρία Υπουργέ, θα κάνετε οργανόγραμμα σε αυτό το Υπουργείο που είσαστε; Το δε νομοσχέδιο δεν περιλαμβάνει καμία μέριμνα για αύξηση των ανθρώπινων και οικονομικών πόρων και μέσων για την υλοποίηση της νέας διεύθυνσης.

Ως γνωστόν, καταψηφίζουμε το νομοσχέδιο.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Φωτίου.

Τον λόγο έχει ο ειδικός αγορητής από τη ΝΙΚΗ, ο κ. Τάσος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ο ελληνικός λαός περίμενε αυτές τις μέρες να ακούσει κάποια μέτρα που θα έλυναν χρονίζοντα προβλήματα. Μεταξύ αυτών αναφέρθηκε και το παρόν νομοσχέδιο ως επίλυση του στεγαστικού προβλήματος. Δυστυχώς όμως τόσο από όλα όσα ανακοινώθηκαν όσο και από το παρόν νομοσχέδιο δεν προκύπτουν ολοκληρωμένες λύσεις κανενός προβλήματος.

Το παρόν νομοσχέδιο επιχειρεί να ασχοληθεί με τέσσερα κυρίως προβλήματα καθώς και με μερικά δευτερεύοντα. Τα τέσσερα κύρια ζητήματα είναι η στεγαστική πολιτική, τα προβλήματα τριτέκνων και ΑμεΑ, οι υπηρεσιακές μεταβολές σε ορισμένες υπηρεσίες και η διαχείριση της ακίνητης δημόσιας περιουσίας από το Υπουργείο Κοινωνικής Συνοχής και Οικογένειας. Παρατηρούμε ότι δαπανώνται πολλά άρθρα για την εσωτερική αναδιοργάνωση υπηρεσιών και όχι για σοβαρά ζητήματα, όπως η διαχείριση της δημόσιας περιουσίας και τα ζητήματα τριτέκνων και ΑμεΑ, για τα οποία αφιερώθηκαν μόλις και μετά βίας ένα-δύο άρθρα για το καθένα.

Για το ζήτημα της κατοικίας, που είναι και το πρώτο, εκείνο που σχεδιάστηκε στα δέκα σχετικά άρθρα αφορά κυρίως αναπτυξιακή πολιτική και όχι κοινωνική πολιτική. Δεν λύνει άμεσα προβλήματα κανένα τμήμα ή άρθρο του νομοσχεδίου. Στο δεύτερο μέρος, που αφορά στην κοινωνική αντιπαροχή, τα άρθρα 3 και 12 αφορούν κυρίως τροποποιήσεις πρόσφατων νόμων και συγκεκριμένα κυρίως του ν.5006/2022. Και το ερώτημα είναι: Με τις τροποποιήσεις αυτές λύνεται το πρόβλημα; Η απάντηση είναι όχι, για τον απλούστατο λόγο ότι τίποτα δεν καθορίζεται σωστά ή με σαφήνεια στα άρθρα αυτά. Αλλά ανατίθενται οι λεπτομέρειες σε υπουργικές αποφάσεις, όπως ορίζεται στα άρθρα 10 και 12.

Ποιο είναι λοιπόν το σχέδιο της Κυβέρνησης; Λέει στους εργολάβους «ελάτε να σας δώσω δωρεάν δημόσια γη στην οποία θα χτίσετε κατοικίες με δικά σας έξοδα» σύμφωνα με το άρθρο 3 «και ένα μέρος αυτών, τουλάχιστον το 30%, θα το νοικιάζετε σε δικαιούχους κοινωνικής κατοικίας» του άρθρου 4 «με μειωμένο ενοίκιο. Και θα έχετε, κύριοι εργολάβοι, είτε την πλήρη κυριότητα είτε τη διαχείριση και εκμετάλλευση αυτών των ακινήτων για πολλά χρόνια ως ανταμοιβή. Θα σας επιλέξω δε ανάλογα με την πιο συμφέρουσα προσφορά, την οποία θα μου κάνετε όπως ορίζει το άρθρο 6, ενώ το ακριβές ποσοστό του μέρους που θα δοθεί ως κοινωνική κατοικία θα ορίζεται με οικονομικοτεχνική μελέτη», σύμφωνα με το άρθρο 5, που δεν ξέρουμε ακόμα ποιος θα την εκπονεί.

Στα άρθρα 3, 4 και 6 αφήνονται ακαθόριστες οι καίριες λεπτομέρειες που αφορούν στην κοινωνική μίσθωση, τους δικαιούχους για την επιλογή των εργολάβων, οι οποίες αναμένεται να εξειδικευτούν με υπουργικές αποφάσεις και με τις προκηρύξεις ως συνήθως, προκειμένου να ευνοηθούν οι ημέτεροι. Διότι εκείνοι που θα ξέρουν τις λεπτομέρειες εκ των προτέρων θα μπορούν να σχεδιάσουν το μέλλον τους για να φτιάξουν εταιρείες με συμπράξεις και συνέργειες, ενώ οι άλλοι και κυρίως οι μικρότεροι δεν πρόκειται ποτέ να ωφεληθούν από αυτό το νομοσχέδιο, διότι δεν θα προλαβαίνουν τις στενές προθεσμίες των προκηρύξεων. Όπως φαίνεται και από το άρθρο 7, αυτή εντάσσεται στο αναπτυξιακό πρόγραμμα και θα ωφελήσει συγκεκριμένες κατηγορίες εργολάβων, τους μεγαλύτερους προφανώς, κάτι που δεν συμβάλλει στην ισόρροπη ανάπτυξη στη χώρα μας.

Εμείς δεν υποστηρίζουμε ότι δεν θα γίνουν κάποιες κατοικίες και δεν θα ωφεληθεί κάπως η αγορά. Όμως δεν αρκεί αυτή η μεθοδολογία για να καλύψει τις στεγαστικές ανάγκες χιλιάδων ανθρώπων. Όλες οι οικογένειες και κυρίως οι πολυμελείς οικογένειες πρέπει να μπορούν να αποκτούν μία προοπτική ιδιοκατοίκησης μετά από μερικά χρόνια. Με το παρόν νομοσχέδιο προστίθενται ακόμη δέκα χρόνια αναμονής μετά από τρία-τέσσερα που απαιτούνται για την κατασκευή. Το μόνο θετικό σε αυτά τα άρθρα είναι στο άρθρο 8 η ύπαρξη μητρώου. Οι κατοικίες αυτές θα χρειαστούν τρία με τέσσερα χρόνια για να γίνουν και για να αποκτήσει κυριότητα ο δικαιούχος θα απαιτηθούν άλλα δέκα χρόνια, σύμφωνα με τον νόμο. Άρα κανένα άμεσο πρόβλημα δεν επιλύεται. Με το 30% ως ποσοστό δεν πρόκειται ούτε σε είκοσι χρόνια να καλυφθούν οι ανάγκες.

Ας δούμε και το επόμενο Μέρος, το Γ΄ Μέρος, όπου θίγονται στα τρία πρώτα άρθρα ακροθιγώς τα ζητήματα των τριτέκνων και των ΑμεΑ, αλλά οι διατάξεις είναι μη πλήρεις. Υιοθετούμε τις παρατηρήσεις των συλλογικών φορέων αμφότερων των ομάδων αυτών, των τριτέκνων και της ΕΣΑμεΑ, οι οποίες βρίσκονται στη σωστή κατεύθυνση ως προς τη συμπλήρωση αυτών των διατάξεων.

Οι τρίτεκνοι πρέπει να εξισωθούν πλήρως με τους πολύτεκνους, αλλά και να στηριχθούν, όπως πρέπει να στηριχτούν και οι οικογένειες με ένα ή με δύο παιδιά. Είχαμε ήδη επισημάνει διάφορα λάθη στη συνεδρίαση της αρμόδιας επιτροπής και πρέπει να τα επαναλάβουμε. Το όλο σκεπτικό είναι λανθασμένο από τη βάση του, διότι ο επιχειρηματίας θέλει να γνωρίζει από πριν το περιθώριο κέρδους. Αλλιώς δεν μπορεί να υπολογίσει τα ποσοστά κέρδους και να ξέρει αν μπορεί να συμμετέχει ή όχι. Ο τίμιος ο επιχειρηματίας δεν μπορεί να προετοιμαστεί μέσα στον χρόνο μερικών ημερών για ένα εγχείρημα ετών και δεν θα έρθει, ενώ οι επιτήδειοι θα αξιοποιήσουν κάθε διαδικαστικό λάθος εις βάρος του Δημοσίου και των πολιτών. Αναφέρομαι στα άρθρα 3, 4, 5, 6 και 11. Αυτό σημαίνει χρονοβόρες δικαστικές αντιδικίες και λίγο αποτέλεσμα ουσίας.

Ας δούμε λοιπόν τι λέει το άρθρο 3 στην παράγραφο 3. Το αντάλλαγμα του αναδόχου στη σύμβαση κοινωνικής αντιπαροχής δύναται να συνίσταται, διαζευκτικά ή σωρευτικά: α) στη μεταβίβαση και παράδοση στον ανάδοχο, κατά πλήρη κυριότητα, νομή και κατοχή, του συμβατικά καθορισμένου μέρους των ιδιοκτησιών που έχουν ανεγερθεί ή ανακαινισθεί ή επισκευασθεί, μετά του εξ αδιαιρέτου ποσοστού τους επί του οικοπέδου ή/και στην είσπραξη από τον ανάδοχο του τιμήματος μεταβίβασης των ιδιοκτησιών σε τρίτους, που ο ανάδοχος υποδεικνύει στην αναθέτουσα αρχή, β) στο δικαίωμα της εν όλω ή εν μέρει εκμετάλλευσης, για ορισμένο χρονικό διάστημα, των οριζοντίων ή καθέτων ιδιοκτησιών που έχουν ανεγερθεί ή ανακαινισθεί ή επισκευασθεί και έχουν ανατεθεί προς διαχείριση στον ανάδοχή, ή σε αμοιβή για τη διαχείρισή τους, γ) στην είσπραξη του χρηματικού ποσού που συμφωνείται ως αντίτιμο για τη μίσθωση με δικαίωμα προαίρεσης για την εξαγορά.

Δηλαδή, ο νόμος δεν διευκρινίζει τι ακριβώς θα συμβεί, αφού το πιο κρίσιμο σημείο για τον εργολάβο παραμένει αόριστο με τις λέξεις «δύναται» και «διαζευτικά ή σωρευτικά» και φτάνει από την πλήρη μεταβίβαση κυριότητας, που είναι εσφαλμένο κατά τη γνώμη μας, ως μεταβίβαση μόνο διαχειριστικών αρμοδιοτήτων. Πώς θα αποφασίσει να μπει σε τέτοια περιπέτεια ένας εργολάβος μέσα σε μερικές μέρες από τη στιγμή που θα βγουν οι υπουργικές αποφάσεις που θα διευκρινίζουν αυτά και οι προκηρύξεις; Είναι άλλο αντικείμενο η διαχείριση ακίνητων και άλλο η δόμηση. Είναι άλλης τάξεως ζήτημα η μεταβίβαση κυριότητας ακινήτου και άλλο η διαχείριση μισθωμάτων. Για ποιο λόγο θα πρέπει η κοινωνική πολιτική να αφήνεται στα χέρια ιδιώτη; Τα δικαστήρια δεν έχουν άραγε ήδη φορτωμένο πρόγραμμα και χρειάζονται και άλλες υποθέσεις;

Συνεχίζοντας, η παράγραφος 4 μας λέει: Ανεξάρτητα από το αν η σύμβαση κοινωνικής αντιπαροχής αφορά δομημένο ή αδόμητο ακίνητο που έχει περιέλθει στην αποκλειστική διαχείριση της αναθέτουσας αρχής ή ανήκει σε αυτήν κατά κυριότητα, στο αντικείμενο της σύμβασης δύναται να περιλαμβάνεται η ανάθεση στον ανάδοχο της εν γένει διαχείρισης όλων ή μερικών εκ των ιδιοκτησιών για λογαριασμό της αναθέτουσας αρχής και σύμφωνα με τις οδηγίες αυτής. Στην έννοια της διαχείρισης, όπως αυτή προσδιορίζεται με την απόφαση της παρ. 2 του άρθρου 45 και εξειδικεύεται περαιτέρω περιλαμβάνονται: α) η εκμίσθωση των κοινωνικών κατοικιών για λογαριασμό της αναθέτουσας αρχής σε δικαιούχους μισθωτές του άρθρου 5A έναντι του μισθώματος που καθορίζεται σύμφωνα με την απόφαση της παρ. 3Α του άρθρου 45, β) η είσπραξη και απόδοση των μισθωμάτων και των κοινόχρηστων δαπανών και η παρακολούθηση των σχετικών πληρωμών, καθώς και γ) οι υπηρεσίες συντήρησης και επισκευής που συναρτώνται με τη χρήση των κατοικιών στο σύνολο των οριζοντίων ή καθέτων ιδιοκτησιών που έχουν περιέλθει στην αποκλειστική διαχείριση της αναθέτουσας αρχής ή ανήκουν σε αυτή κατά κυριότητα.

Δηλαδή, και πάλι εδώ αοριστία ακόμα και στην έννοια της διαχείρισης που αυτή θα χρειαστεί τη διακήρυξη, για να προσδιορισθεί. Είναι δυνατόν να περιμένει τη διακήρυξη ή προκήρυξη ο εργολάβος, για να αποφασίσει μέσα σε λίγες μέρες τι εταιρεία θα συστήσει; Μόνο οι «ημέτεροι» πληροφορημένοι εκ των προτέρων και οι μεγάλοι εργολάβοι θα μπορούν να ανταποκριθούν. Οπότε δεν συμβάλλει το παρόν ούτε σε μια υγιή αναπτυξιακή πολιτική με έντιμο και υγιή ανταγωνισμό.

Ομοίως, αόριστα είναι και τα κριτήρια των δικαιούχων στο άρθρο 4, αλλά και της επιλογής εργολάβων στο άρθρο 6. Παραδείγματος χάριν, στο άρθρο 6 παράγραφος 2 διαβάζουμε: Στα κριτήρια επιλογής του αναδόχου σύμβασης κοινωνικής αντιπαροχής δύνανται να περιλαμβάνονται: α) το ελάχιστο ποσοστό των οριζοντίων ή κάθετων, κατά περίπτωση, ιδιοκτησιών και συνιδιοκτησίας εξ αδιαιρέτου επί της κυριότητας του ακινήτου που δύναται να μεταβιβαστεί στον ανάδοχο ως εργολαβικό αντάλλαγμα, σύμφωνα με την περίπτωση α της παρ. 3 του άρθρου 5, β) ο ελάχιστος χρόνος διάρκειας της περιόδου διαχείρισης, γ) ο αριθμός των κατοικιών που θα διατεθούν προς δικαιούχους μισθωτές, δ) το ύψος του μισθώματος για τις κατοικίες που θα εκμισθωθούν προς τους δικαιούχους και ε) η αρχιτεκτονική αρτιότητα της πρότασης του αναδόχου.

Δηλαδή, πώς θα έρθει ο κάθε ανάδοχος και θα κάνει προτάσεις επί των στοιχείων αυτών που δεν θα προλάβει να τα υπολογίσει καν, αν προσδιοριστούν μόνο με την προκήρυξη; Είναι στοιχεία που θα έπρεπε να αποφασίσει το κράτος και να είναι γνωστά πριν την προκήρυξη. Στην προκήρυξη παρατηρούμε ότι θα θεσπίζονται εκτός από τα της διαχείρισης μόνο το άνω όριο μισθώματος και το άνω όριο διαχείρισης. Πώς θα εκτιμηθεί το αν ένας προτείνει υψηλότερο κοινωνικό μίσθωμα από τον άλλον; Θετικά ή αρνητικά; Ποιο θα είναι το δημόσιο συμφέρον; Πώς θα εκτιμηθεί η αρχιτεκτονική αρτιότητα; Από ποιον και σε ποια φάση; Ο κάθε εργολάβος θα κάνει δικό του σχέδιο ή θα κάνει εκπτώσεις στην αρτιότητα κάποιος και αυτός θα πάρει τη δουλειά. Γιατί να εξαρτάται η επιλογή του εργολάβου από το πόσες κατοικίες θα διατεθούν ως κοινωνικές κατοικίες; Δεν υποτίθεται ότι θα ορίσει το βέλτιστο ποσοστό η οικονομοτεχνική μελέτη που ορίζεται στο άρθρο 5; Ο εργολάβος γιατί να μπορεί να δώσει άλλο από το βέλτιστο; Αυτά τα ερωτήματα μένουν αναπάντητα και μετέωρα στο νομοσχέδιο.

Μπορούμε να πούμε ότι εδώ δεν γίνεται κοινωνική πολιτική, αλλά μια κακή, αναπτυξιακή, εργολαβική πολιτική που ευνοεί ορισμένους και όχι τον υγιή ανταγωνισμό. Αν θέλει το κράτος να ασκήσει κοινωνική πολιτική, καλύτερα να ξοδεύει και να την ασκεί μέσω των δικών του φορέων. Δεν γίνεται η κοινωνική πολιτική να είναι παρακολούθημα της αναπτυξιακής. Οι ανάγκες είναι άμεσες και πρέπει να δοθούν άμεσες λύσεις. Το κράτος να σχεδιάζει και ο ιδιώτης να εκτελεί, εφόσον επιλεγεί. Δεν μπορεί τα θεμελιώδη στοιχεία να είναι κριτήρια επιλογής, διότι τότε θα υποβαθμίσει την ποιότητα, για να πάρει τη δουλειά ο κάθε εργολάβος. Αυτό σημαίνει ελεύθερη αγορά, κυρίες και κύριοι συνάδελφοι.

Δεν είναι κακό να κερδίζει ο εργολάβος, αλλά αυτό είναι άλλο ζήτημα άλλης τάξης και άλλης υφής και δεν πρέπει να μπλέκεται το ένα με το άλλο, τουλάχιστον όχι με τον τρόπο που το κάνετε, που δίνετε υπέρμετρα δικαιώματα στους εργολάβους επί των δημοσίων ακινήτων σε όσους διαθέτουν, για να μπουν σε αυτή τη διαδικασία. Δεν προβλέπεται ούτε καν κάποια βαθμολόγηση για καλή εκτέλεση ή για κακή εκτέλεση. Δεν προβλέπονται ενδιάμεσοι έλεγχοι. Με το 30% ποσοστό κοινωνικών κατοικιών για κάθε κτίριο οι ανάγκες δεν θα καλυφθούν ούτε σε είκοσι χρόνια και δεν έχουμε υπολογίσει τις περιπλοκές που έχουν πολλά δημόσια ακίνητα, διότι δεν είναι όλα καθαρά από νομικής πλευράς ή γρήγορες διαδικασίες. Ενδέχεται το Δημόσιο να πληρώσει και ρήτρες στους εργολάβους, αν γίνουν λανθασμένες επιλογές. Όλα σχεδόν τα σημερινά προβλήματα στέγασης, εκτός από τη βραχυχρόνια μίσθωση, τη Golden Visa και τη δέσμευση ακινήτων, οφείλονται σε κάποιο βαθμό και στην κατάργηση του Οργανισμού Εργατικής Κατοικίας. Πρέπει να ληφθούν μέτρα και από τα τρία αυτά αίτια, αλλά χρειάζονται και άμεσες λύσεις.

Θεωρούμε ότι, πλην των λίγων εξαιρέσεων που προαναφέραμε, το νομοσχέδιο κινείται σε λανθασμένη κατεύθυνση. Δεν δίνει άμεσες λύσεις, ούτε καν μακροπρόθεσμες, και θα αποτύχει.

Είδαμε από τις ανακοινώσεις του Πρωθυπουργού στη ΔΕΘ ότι έγινε αντιληπτό πως πρέπει να υπάρξουν και άμεσα μέτρα, όπως έχουμε προτείνει, δηλαδή με διεύρυνση της επιδότησης ενοικίου τόσο ως προς τα εισοδηματικά κριτήρια όσο και ως προς τις λοιπές ιδιότητες των δυνητικών δικαιούχων.

Ευελπιστούμε να υλοποιηθούν κατάλληλα και αναμένουμε μια πιο ολοκληρωμένη στεγαστική πολιτική.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Οικονομόπουλο.

Ολοκληρώνουμε τον κύκλο των εισηγητών και ειδικών αγορητών με τον κ. Σπυρίδωνα Μπιμπίλα από την Πλεύση Ελευθερίας.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πολύ.

Κυρίες και κύριοι συνάδελφοι, είπαμε πολλά, πάρα πολλά, στις προηγούμενες συνεδριάσεις της Επιτροπής μας για το ακανθώδες αυτό θέμα που μας απασχολεί όλους.

Ανταποκρίνομαι λοιπόν στο κάλεσμα της Υπουργού Κοινωνικής Συνοχής και Οικογένειας, της κυρίας Μιχαηλίδου, που πάντα είναι ευγενική και με ένα γλυκό χαμόγελο, αλλά χθες μας αποκάλεσε όλους της αντιπολίτευσης αδιάβαστους και κακοπροαίρετους. Ειλικρινά αυτό δεν το περίμενα. Αποκλείεται να έχουμε κάποιοι από εμάς εδώ μια άλλη οπτική για τα πράγματα, για ένα πιο ρόδινο μέλλον για τους ταλαιπωρημένους πολίτες αυτής της χώρας ή να βλέπουμε πως το νομοσχέδιο κινείται σε κάποια σημεία σε λάθος κατευθύνσεις;

Ανταποκρίνομαι, λοιπόν, στο κάλεσμα της Υπουργού. Και αυτό το κάλεσμα που μας απηύθυνε στην προηγούμενη συνεδρίαση ήταν να συμφωνήσουμε όλοι στο ανθρώπινο. Και γι’ αυτό ακριβώς παλεύουμε, να μείνουμε κοντά στον άνθρωπο, στους ανθρώπους μας, στους Έλληνες πολίτες, που μας έχουν όλους ανάγκη, όλους ανεξαιρέτως. Αυτούς θα πρέπει να φροντίσει το Υπουργείο Κοινωνικής Συνοχής και μόνο αυτούς.

Δεν χρωστάμε σε κανέναν μεγαλοεργολάβο, είτε Έλληνα είτε ξένο, να του χαρίσουμε την κρατική περιουσία. Χρωστάμε μόνο στους Έλληνες, σε αυτούς που εργάζονται και ψάχνουν για λίγο ελεύθερο χρόνο, γιατί σε λίγο δεν θα έχουμε με το δεκατριάωρο, σε αυτούς που είναι άνεργοι και ψάχνουν να βρουν δουλειά, σε αυτούς που αγωνίζονται να βελτιώσουν την υγεία τους, σε αυτούς που μεγαλώνουν παιδιά, τους μελλοντικούς ενήλικες πολίτες, σε αυτούς που είναι καλά και θέλουν να παραμείνουν έτσι, σε αυτούς που εργάζονται χωρίς συλλογικές συμβάσεις δυστυχώς, όπως συμβαίνει στο δικό μου ταλαιπωρημένο επάγγελμα, που εδώ και πάρα πολλά χρόνια προσπαθεί να κάνει συλλογικές συμβάσεις και βρίσκει παντού τοίχους.

Και τώρα έχουμε και το δεκατριάωρο, που θα αναγκάσει τους ηθοποιούς που πάνε στα γυρίσματα, όχι τις δέκα ώρες που κάνουν, να κάνουν δεκατρείς, και μετά φυσικά να μην μπορούν να κάνουν θέατρο. Αυτό είναι το μέλλον των καλλιτεχνών; Σε αυτούς όλους θα πρέπει να λογοδοτήσουμε.

Στην προηγούμενη συνεδρίαση η Υπουργός είπε πως θα δοθούν βάσει κοινωνικού μισθώματος χιλιάδες διαμερίσματα. Όμως, για πόσες χιλιάδες μιλάμε; Πότε θα μπορέσουμε να έχουμε μια πιο σαφή εικόνα για τον αριθμό αυτών των κατοικιών;

Μέσα στις επιτροπές μας ακούστηκε πως αυτός ο αριθμός είναι σχετικά μικρός σε σχέση με το πόσοι πολλοί Έλληνες δεν έχουν στέγη, ενώ κάποιοι άλλοι αδηφάγοι ιδιοκτήτες μαζεύουν ιδιοκτησίες -και από εδώ μέσα-, πάρα πολλά διαμερίσματα, για επένδυση. Και στο τέλος καταλήγουμε να έχουμε ιδιοκτήτες που αρπάζουν από τους ταλαιπωρημένους πολίτες τον τελευταίο τους μισθό για να προσπαθήσουν να πληρώσουν ένα ενοίκιο. Αυτό το θεωρούμε ηθικό;

Σπίτι, λοιπόν, σπιτάκι, κατοικία, στέγη, σπιτοκαλυβάκι, πολλές διαφορετικές λέξεις για να εκφράσουν το ίδιο πράγμα, την ίδια ανάγκη, για ύπαρξη σε έναν χώρο. Η τοποθεσία όπου ένα νοικοκυριό, ακόμα και μονοπρόσωπο, ζει και ονειρεύεται.

Σεβαστείτε, λοιπόν, την πρώτη κατοικία. Δώστε ευκαιρίες σε περισσότερους ανθρώπους για πρώτη κατοικία. Θέλει κάποιος να έχει δέκα σπίτια; Ας τα έχει να τα χαίρεται και ας πηγαίνει να μένει κάθε μήνα αλλού. Ο κάθε άνθρωπος όμως πρέπει να έχει ένα δικό του σπίτι. Ένα δικό του σπίτι!

Οπωσδήποτε απαγορεύστε τους πλειστηριασμούς πια, που φέρνουν σε απόγνωση χιλιάδες ταλαιπωρημένους δανειολήπτες, που και προηγούμενες κυβερνήσεις τους έβαλαν να ζήσουν αυτή την τραγωδία. Τους υποσχέθηκαν πράγματα και τώρα τους κυνηγάνε τα funds. Προστατεύστε την πρώτη κατοικία και ξεριζώστε από τα θεμέλιά τους τα απάνθρωπα funds.

Γιατί δεν δίνετε στους πολίτες τη δυνατότητα να εξαγοράσουν το δάνειό τους στην τιμή που το εξαγοράζουν τα funds; Γιατί ξεπουλάτε κατ’ αυτόν τον τρόπο την ανθρώπινη αξιοπρέπεια; Μην ετοιμάζετε μια νέα γενιά ανθρώπων που θα έχουν στην πλάτη τους νέα κόκκινα δάνεια.

Για τις κοινωνικές αντιπαροχές που σχεδιάζετε να υλοποιηθούν με την ψήφιση του παρόντος νομοσχεδίου οπωσδήποτε η διαχείριση αυτών των κατοικιών θα πρέπει να γίνεται από το κράτος. Έχουμε δημόσιους υπαλλήλους στον ευρύτερο δημόσιο τομέα, με ειδικό προσοντολόγιο, που είναι ικανοί να υποδείξουν στο κράτος πώς θα κάνει αυτή τη διαχείριση.

Οπωσδήποτε θα πρέπει να οριστεί ένα πλαφόν στα ενοίκια αυτών των κοινωνικών κατοικιών. Και συνεπακόλουθα, θα έλεγα ότι θα έπρεπε να ορισθεί πλαφόν στα ενοίκια όλων των κατοικιών, που να μην επιτρέπουν στους ιδιοκτήτες να ανεβάζουν όσο θέλουν το ενοίκιο.

Ειλικρινά, λυπάμαι με όλη μου την καρδιά τους πολίτες που, ενώ είναι φτωχοί, δίνουν όλο τους τον μισθό για να πληρώνουν ένα ενοίκιο ή πληρώνουν λίγο ως ενοίκιο νόμιμο και πολύ ως «μαύρο» ενοίκιο. Αυτό πώς θα καταπολεμηθεί;

Πρέπει να επιβληθεί ένα ανώτατο επιτρεπόμενο μίσθωμα, το οποίο θα προκύπτει βάσει κάποιων συντελεστών, όπως είναι η επιφάνεια, η θέση, ο όροφος, η παλαιότητα, η ποιότητα της κατασκευής και η ενεργειακή του απόδοση.

Σαφέστατα δεν αναφέρομαι μόνο στις κοινωνικές κατοικίες, αλλά σε όλες τις κατοικίες, γιατί τα ενοίκια έχουν επικίνδυνα ξεφύγει. Και υπεύθυνο γι’ αυτό είναι και το Airbnb, αυτή η νέα μάστιγα που εκτόξευσε τα ενοίκια, αφού δεν υπάρχουν πια κατοικίες. Όλα έχουν μεταβληθεί σε ξενοδοχειακά υποκατάστατα.

Είπα και στην Επιτροπή ότι εγώ ζω σε μια πολύ μεγάλη πολυκατοικία, πολύ γερή και πολύ καλή, που χτίστηκε επί επταετίας δυστυχώς, η οποία έχει εξήντα διαμερίσματα. Τα τριάντα οκτώ απ’ αυτά έχουν μετατραπεί σε ξενοδοχειακό υποκατάστημα. Δεν αισθάνομαι λοιπόν ότι ζω σε μια πολυκατοικία γειτονιάς, όπως ήταν τα προηγούμενα χρόνια, που μεταξύ μας κάναμε ακόμα και γιορτές. Αισθάνομαι ότι ζω μέσα σε ένα απέραντο ξενοδοχείο, όπου όλη την ημέρα ανεβοκατεβαίνουν βαλίτσες. Είναι αυτό λογικό;

Επανέρχομαι και λέω ότι ο Οργανισμός Εργατικής Κατοικίας λείπει από την κοινωνία. Και αφού λείπει, καλό θα ήταν να επανέλθει. Να επανέλθει, αλήθεια! Τι απέγινε η περιουσία του ΟΕΚ, στην απώλεια της οποίας συνέβαλαν και οι προηγούμενες κυβερνήσεις;

Όσον αφορά στις εταιρείες που θα αναλάβουν την ανέγερση ή επισκευή των κατοικιών, οφείλουν να γίνονται οι απαραίτητοι έλεγχοι. Οφείλετε να εντάξετε σε αυτό το νομοσχέδιο τους αιφνίδιους ελέγχους, που θα είναι πραγματικά αιφνίδιοι, όπως αυτά που κάνει τώρα τελευταία η Επιθεώρηση Εργασίας μετά από καταγγελίες μας, που έρχεται στους χώρους πρόβας και δουλειάς στα θέατρα για να δει την αδήλωτη εργασία. Έτσι, λοιπόν, να γίνουν αιφνίδιοι έλεγχοι και σε αυτό, αλλά και διοικητικές αυτοψίες όσον αφορά όλα τα στεγαστικά προϊόντα.

Όπως είπαν εκπρόσωποι των φορέων που μίλησαν σε προηγούμενη συνεδρίασή μας, απαιτείται να γίνεται διοικητικός έλεγχος και διασταύρωση, όπως έκανε η ΔΥΠΑ, όπως έκανε και ο ΟΕΚ.

Οι κατοικίες που θα προκύψουν από την κοινωνική αντιπαροχή οφείλουν να είναι βιοκλιματικές. Αυτό θα βοηθήσει. Βλέποντας την παρούσα κατάσταση με τις ολοένα αυξανόμενες τιμές στην ενέργεια, αλλά και εξασφαλίζοντας καλύτερη διαχείριση των οικονομικών, αυτές οι κατοικίες οφείλουν να κατασκευαστούν ως βιοκλιματικές, για να υπάρχουν σαφέστατα οικονομικά οφέλη.

Πάμε τώρα στους φοιτητές, τους πολύπαθους φοιτητές. Όσον αφορά τις φοιτητικές εστίες, ένας στους είκοσι φοιτητές μόνο μένει σε φοιτητική εστία. Ενδιαφερόμαστε πραγματικά για το εάν οι υπόλοιποι δεκαεννέα φοιτητές μπορούν να πληρώσουν τα έξοδα διαμονής τους σε μια άλλη πόλη, όταν μάλιστα είναι μακριά από τον τόπο κατοικίας τους; Έχετε αντιληφθεί πόσοι από τους φοιτητές αναγκάζονται και να πληρώνουν πολύ μεγάλα ενοίκια και αναγκάζονται να μένουν τρεις και τέσσερις μαζί; Δεν έχουν άλλη διέξοδο.

Ένα ποσοστό κοινωνικών κατοικιών θα έπρεπε να παραχωρηθεί για τη διαμονή των αστέγων, χωρίς όμως την καταβολή ενοικίου, γιατί οι άστεγοι δεν έχουν ούτε για να φάνε. Δεν έχουν να φάνε, για ποιο ενοίκιο θα μπορούσαμε να μιλήσουμε;

Θα σας πω και την ιστορία ενός άστεγου -γιατί καλό είναι να μιλάμε και για ανθρώπινες ιστορίες εδώ- που πληροφορήθηκα και αντιλήφθηκα πως κάποια απανωτά στραβοπατήματα της ζωής του μπορεί να οδηγήσουν τον καθένα αντιμέτωπο με τέτοιες δυσκολίες. Δεν θα πω φυσικά το όνομα.

Αυτός ο άστεγος συνήθιζε να περνάει αρκετά βράδια στο αεροδρόμιο, ιδίως τα χειμερινά. Υπήρξε κάποτε υπάλληλος τράπεζας. Πήγαινε με το κοστούμι του στη δουλειά του. Κάποια στιγμή έχασε τη δουλειά του και έμεινε στον δρόμο, όπως πάρα πολλοί άνθρωποι. Είχε τη στήριξη του αδελφού του και των γονιών του. Σύντομα όμως τους έχασε και αυτούς τους συγγενείς. Μένει λοιπόν μόνος και αβοήθητος. Αδυνατεί να πληρώσει το ενοίκιό του. Δεν πατάει στο σπίτι του, για να μην έρθει αντιμέτωπος με τον ιδιοκτήτη. Και στο τέλος καταλήγει στον δρόμο.

Δεν σας περιγράφω κάποια μελό ιστορία κάποιας ελληνικής ταινίας του 1960, γιατί τότε δεν υπήρχαν αυτά. Τώρα, στο 2020 και 2025 υπάρχουν αυτά.

Δυστυχώς, είναι πραγματικότητα. Γύρω μας υπάρχουν τέτοιες πραγματικότητες. Οι κατοικίες ανέργων που θα είναι αξιοπρεπείς και θα παρέχουν ασφάλεια, θα συμβάλουν σε αυτό το σύνηθες φαινόμενο των αστέγων που κείτονται στις καρδιές των μεγαλουπόλεων μας. Έναν τέτοιο άστεγο ενσάρκωσα πριν από μερικά χρόνια σε μια προφητική παράσταση -πριν από δώδεκα χρόνια- στην αρχή της μεγάλης κρίσης. Το «Παγκάκι» λεγόταν η παράσταση και βραβεύτηκε, μάλιστα. Ήταν η ζωή ενός αληθινού ανθρώπου, που ζούσε έξω από το Λευκό Πύργο στη Θεσσαλονίκη και τελικά πέθανε. Το είπα και χθες. Μια βόλτα γύρω από το Εθνικό μας Θέατρο θα σας πείσει για το ποια είναι η αληθινή τραγική κατάσταση σήμερα. Γυρίστε γύρω από τα στενά του Εθνικού Θεάτρου, όχι της πρόσοψης, της από πίσω πλευράς και θα δείτε τα ανθρώπινα σκουπίδια στους δρόμους και πολλοί από αυτούς είναι μέσα στις σύριγγες. Τι θα γίνει με όλους αυτούς τους ανθρώπους;

Τώρα, πάμε για τη χρυσή βίζα που μας απασχολεί έντονα τα τελευταία χρόνια. Ή θα καταργηθεί το golden visa ή θα ισχύει με ευνοϊκότερους όρους για την πολύπαθη Ελλάδα και τους πολύπαθους Έλληνες, όπως πρότεινε ο Κοσμάς Θεοδωρίδης, ο Πρόεδρος της Ευρωπαϊκής Συνομοσπονδίας Μεσιτών, μία άνοδος του παραβόλου της χρυσής βίζας στις 25.000 ευρώ μπορεί να βοηθήσει πέντε χιλιάδες νέα ζευγάρια να αποκτήσουν το δικό τους σπίτι. Είναι ένα μέτρο που έχει μηδενικό κόστος στον προϋπολογισμό και είναι αρκετά ευνοϊκό για την οικονομία.

Μην επιτρέψετε σε καμία περίπτωση οι κοινωνικές κατοικίες να καταλήξουν ρουσφέτια και να είναι ακόμα ένα άλλο σκοτεινό παράδειγμα της ελληνικής παθογένειας. Να πιέζετε, δηλαδή, αυτός που αναλαμβάνει το χτίσιμο των κατοικιών να τις πουλήσει μετά, σε ανθρώπους που μπορεί να τις αγοράσουν και που θα αρπάξουν τελικά αυτές τις ευκαιρίες με αυτή τη μέθοδο. Μήπως κάποια δικά μας παιδιά επωφεληθούν από αυτό; Βάλτε δικλίδες ασφαλείας, ώστε να μην σημειωθούν τέτοια απάνθρωπα φαινόμενα.

Αναφορικά με τους τρίτεκνους και εν γένει με το μεγάλο δημογραφικό μας ζήτημα. Γνωρίζετε, άραγε, πως ένας τρίτεκνος εκπαιδευτικός λαμβάνει 120 ευρώ επίδομα τέκνων στον μισθό του; Λαμβάνει 50 ευρώ για το πρώτο τέκνο, 20 ευρώ μόλις για το δεύτερο και άλλα 50 για το τρίτο. Πείτε μου πού να τα πρωτοβάλει αυτά τα ευρώ, όταν για μια συνηθισμένη ορθοδοντική θεραπεία, που δεν την επιδοτεί ο ΕΟΠΥΥ, θα χρειαστεί 3.000 ευρώ για το παιδί του; Και λένε ότι μπορεί να μη χρειάζονται τα σιδεράκια. Δεν είναι είδος πρώτης ανάγκης τα σιδεράκια, να το δεχτώ, όμως, είναι. Κάντε μια επίσκεψη στο σούπερ μάρκετ της γειτονιάς και απαντήστε μου αν τα 120 ευρώ που θα δίνατε το μήνα στον τρίτεκνο επαρκούν για τις πρώτες ανάγκες των τριών παιδιών του.

Θα σας πω ότι εγώ προέρχομαι από τρίτεκνη οικογένεια. Ο πατέρας μου ήταν δημόσιος υπάλληλος στο δήμο του Πειραιά. Είχε καταφέρει να φτάσει ως διευθυντής και μετά πέθανε. Όμως, πριν πεθάνει μπορούσαμε να πηγαίνουμε, ενώ δεν εργαζόταν η μητέρα μου, ενάμιση μήνα διακοπές το καλοκαίρι να τρώμε να πίνουμε και να περνάμε πάρα πολύ ωραία. Εγώ θυμάμαι την παιδική μου ηλικία ως πάρα πολύ ωραία. Όμως, οι τρίτεκνοι σήμερα δεν μπορούν να πάνε ούτε διακοπές ούτε να περάσουν πάρα πολύ ωραία, διότι δεν έχουν τα απαραίτητα.

Αναφορικά με τα μέτρα για τους γενναίους τρίτεκνους, λοιπόν, προτείνω να τους δοθεί γενναία επιδότηση για αγορά ή μακροχρόνια ενοικίαση αυτοκινήτου, καθώς τα πολλά παιδιά δημιουργούν και περισσότερες ανάγκες. Την ανάγκη για μεγαλύτερο αυτοκίνητο, για μεγαλύτερο σπίτι. Ξέρω οικογένειες που στοιβάζονται σε δύο δωμάτια. Και καλά κάνουν, όταν είναι μικρά τα παιδιά και μπορούν να στοιβάζονται, το βλέπουν σαν παιχνίδι, αλλά όταν μεγαλώσουν, θα ζουν έναν εφιάλτη, αφού θα ζουν τρεις μεγάλοι άνθρωποι σε ένα δωμάτιο και μάλιστα, αν είναι διαφορετικού φύλου, ακόμα χειρότερα.

Οι τρίτεκνοι, λοιπόν, θέλουν να πάνε και τα παιδιά τους στο θέατρο. Εμείς κάνουμε προσφορές. Λέμε ελάτε με μισό εισιτήριο, μα ούτε αυτό δεν μπορούν να πληρώσουν, γιατί δεν έχουν τα απαραίτητα.

Πέρα από τα οικονομικά μέτρα ενίσχυσης τρίτεκνων οικογενειών που έπρεπε ήδη να έχουν εφαρμοστεί εδώ και πάρα πολλά χρόνια, πρέπει να φροντίσετε και εσείς και εμείς και όλοι, ώστε να αλλάξει η ρήση που επικρατεί σε μεγάλο ποσοστό του πληθυσμού μας. «Και σε ποιο κόσμο να φέρω εγώ τα παιδιά», «και σε ποια χώρα να τα μεγαλώσω;», «η Ελλάδα τρώει τα παιδιά της», «και γιατί να κάνω παιδιά, για να μου τα βάλουν σε ένα τραίνο και να σκοτωθούν;», θα έλεγε κάποιος. Αντιλαμβάνεστε πόσα χιλιόμετρα πρέπει να διασχίσετε, για να σας δείξει ξανά εμπιστοσύνη ο Έλληνας πολίτης; Αντιλαμβάνεστε πόσο πρέπει να ιδρώσετε, για να αναπτυχθεί αυτή η κουλτούρα ασφάλειας και εμπιστοσύνης; Αντιλαμβάνεστε ότι χρειάζεστε ένα γερό ταρακούνημα, για να δείτε κατάματα την πραγματικότητα και να διαπιστώσετε πόσο πίσω βρίσκεστε σε ζητήματα καίριας σημασίας, όπως το δημογραφικό;

Το είπα και χθες στην επίκαιρη ερώτηση που έκανα σε σχέση με τη μείωση πληθυσμού -την τεράστια μείωση- στην ακριτική Ορεστιάδα σε σχέση με τη γειτονική Αδριανούπολη που έχει φτάσει να έχει τετρακόσιες πενήντα χιλιάδες κατοίκους. Επισκεφτείτε την παραμεθόριο. Δείτε την ερήμωση. Ξέρω ότι κλιμάκια της Νέας Δημοκρατίας αυτή την εποχή επισκέπτονται τον βόρειο Έβρο, όπου το δημογραφικό εξελίσσεται σε τραγωδία. Αυτούς, λοιπόν, πρώτα πρέπει να ενισχύσουμε και βέβαια είναι θετικό το μέτρο για μείωση του ΕΝΦΙΑ στο μισό και για τα χωριά κάτω από χίλιους πεντακόσιους κατοίκους και ολοσχερώς μετά το 2027, πλήρης απαλλαγή του ΕΝΦΙΑ.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)

Η εξαγγελία, όμως, αυτή είναι πρόγραμμα δύο φάσεων. Δεν μηδενίζεται άμεσα. Προβλέπεται και ευρύτερη απαλλαγή για κατοικίες και σε παραμεθόριες περιοχές έως πέντε χιλιάδες κατοίκους. Σωστό μέτρο. Παρ’ όλα αυτά, το μέτρο αυτό θα πρέπει οπωσδήποτε να διευκρινιστεί και να καθοριστεί ότι θα ισχύει ρητά και μόνο για προβληματικές ή παραμεθόριες περιοχές, ώστε να μην επωφεληθούν κάποιοι έξυπνοι που ζουν σε οικισμούς με υψηλή τουριστική και οικονομική αξία. Γιατί ως τώρα δεν έχουμε πειστεί ότι όλα τα μέτρα που λαμβάνονται μπαίνουν σε εφαρμογή μόνο για τις ασθενέστερες τάξεις.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μπιμπίλα.

Να καλέσω στο Βήμα τώρα τον Πρόεδρο της Ελληνικής Λύσης, τον κ. Κυριάκο Βελόπουλο.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας ευχαριστώ πάρα πολύ, κύριε Πρόεδρε.

Λοιπόν, πριν από λίγα λεπτά, από χθες το απόγευμα στο κανάλι Sigma της Κύπρου παίζει μία είδηση. Κύριε Μάντζο, κύριε Γιαννούλη, την ακούσατε την είδηση; Δεν ξέρω εάν την ακούσατε, θα σας την πω εγώ.

Ακόμη και στο καλώδιο της Κύπρου, κύριοι Υπουργοί, κύριε Πρωθυπουργέ, είναι μπλεγμένη η Νέα Δημοκρατία. Οικογένεια Υπουργού που ασχολείται με τεχνικές εταιρείες και κατασκευαστικά, πριν ακόμα αναληφθεί η δουλειά, μπήκε στην κοινοπραξία με 50%. Οι άνθρωποι δεν είναι Κυβέρνηση, είναι χρηματιστήριο κερδοσκοπίας. Πριν ακόμα μπει, το καταγγέλλει η Κύπρος πλέον ξεκάθαρα. Έχω και τα έγγραφα μπροστά μου.

Πραγματικά, συγγενείς Υπουργού! Η Ευρωπαϊκή Εισαγγελία στην αναφορά της προς την Κύπρο λέει αυτό που σας λέω τώρα. Σε οποιαδήποτε άλλη χώρα εάν συνέβαινε αυτό, θα ήταν πρώτο θέμα στις ειδήσεις και θα είχε πέσει η κυβέρνηση. Μιλάμε για απίστευτες καταστάσεις. Μιλάμε για ανθρώπους βαθύτατα διεφθαρμένους. Μιλάμε για σήψη και το κυριότερο, συνενοχή και συμμετοχή. Εγώ περίμενα από όλα τα κόμματα της αντιπολιτεύσεως να ασχοληθούν σήμερα με αυτό. Πριν γίνει η δουλειά, η συμφωνία και η υπογραφή, αυτό λέγεται εσωτερική πληροφόρηση. Μία εταιρεία συγγενούς Υπουργού μπαίνει στην μπίζνα, για να βγάλει δισεκατομμύρια ή εκατοντάδες εκατομμύρια.

Είναι αδιανόητα αυτά που συμβαίνουν, κύριοι. Είναι τρομακτικά. Είναι απίστευτα. Είναι βουτηγμένοι μες στον βούρκο της διαφθοράς. Και κανένας δεν μιλάει, κανένας δεν διαμαρτύρεται. Το χειρότερο δεν είναι ότι είναι διεφθαρμένοι αυτοί, το χειρότερο είναι ότι έχουμε εθιστεί στη διαφθορά αυτών και δεν μιλάει κανένας. Πρέπει να φύγουν πριν βρωμίσουν όλη την πολιτική ζωή του τόπου. Πρέπει να πάμε σε εκλογές τώρα.

(Χειροκροτήματα από την πτέρυγα της Ελληνικής Λύσης)

Και θα πάω και στο νομοσχέδιο, το νομοσχέδιο που είναι απόδειξη ότι δεν έχετε καμία σχέση με τον Κωνσταντίνο Καραμανλή, καμία μα καμία σχέση! Είναι ένα νομοσχέδιο υπέρ των πλουσίων εργολάβων και κατασκευαστών και εναντίον των φτωχών. Εσείς με τους ολιγάρχες και την πλουτοκρατία, εμείς με τους φτωχούς Έλληνες πολίτες. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Άρθρο 1: Αγορά ακινήτων για ευάλωτες κοινωνικές ομάδες. Θέλω να μου πουν οι δύο Υπουργοί που είναι εδώ, τι σημαίνει ευάλωτη κοινωνική ομάδα; Να μας πουν επακριβώς τι σημαίνει και ποιους περιλαμβάνει. Ερώτημα -μην στεναχωρηθείτε- είναι και ο γάμος ομοφυλοφίλων μέσα; Είναι και η ΛΟΑΤΚΙ;

Γιατί αν το συνδυάζετε με το δημογραφικό πρόβλημα έχουμε ένα θέμα εδώ. Δεν λύνεται το δημογραφικό με επιλογές. Λέτε για ενίσχυση οικογενειών για τρία παιδιά. Ούτε τα βασικά δεν ξέρετε. Οι γεννήσεις μας είναι 1,3-1,4. Για εμάς στην Ελληνική Λύση, αν θέλουμε να λύσουμε το δημογραφικό, πολύτεκνοι είναι από δύο παιδιά και πάνω, όχι από 3. Από 2, αφού είναι 1,4 οι γεννήσεις.

(Χειροκροτήματα από την πτέρυγα της Ελληνικής Λύσης)

Δεν γεννάνε οι Έλληνες. Ατεκνία και δεν γεννάνε. Ζητάμε διευκρινίσεις, ποιες είναι οι ευαίσθητες και οι ευάλωτες κοινωνικές ομάδες. Ποιες είναι να μας πείτε μία-μία, ποιους περιλαμβάνει.

Άρθρο 2. Προβλέπεται η σύσταση Γενικής Διεύθυνσης Δημογραφικής και Στεγαστικής Πολιτικής που σημαίνει πολύ απλά νέες γραμματείες, νέοι φαρισαίοι, νέοι διορισμοί, νέες κομματικές ακρίδες, νέα τριχίλιαρα, τετραχίλιαρα για να αράζουν οι δικοί σας βολεμένοι του συστήματος για να σας ξαναψηφίσουν.

(Χειροκροτήματα από την πτέρυγα της Ελληνικής Λύσης)

Ρωτώ λοιπόν και επαναλαμβάνω το ίδιο ερώτημα. Με τις πολιτικές αυτές, όταν λέτε ευάλωτες κοινωνικές ομάδες γενικά, εννοείτε και τους αυριανούς φαντάζομαι. Εννοείτε και τους Πακιστανούς. Ήδη δίνονται σπίτια σε αυτούς. Εμείς τι λέμε; Πρώτα να έχει σπίτι ο Έλληνας και, αν μπορώ, να πάρει και οποιοσδήποτε άλλος που μπορώ να φιλοξενήσω.

(Χειροκροτήματα από την πτέρυγα της Ελληνικής Λύσης)

Έτσι σβήνεται το έθνος. Έτσι διαγράφετε την ιστορία. Πολύτεκνοι είναι αυτοί που έχουν πλέον δυστυχώς δυο παιδιά. Δυστυχώς. Δεν έχουν όλοι δύο παιδιά. Δεν γεννούν.

Άρθρο 3. Η επιλογή των αναδόχων πώς θα γίνεται; Πείτε μας να καταλάβω κι εγώ τώρα. Ανάδοχος είναι και αυτός που βαφτίζει κάποιον, εν πάση περιπτώσει. Πάμε παρακάτω. Ανάδοχος για να κατασκευάσει είναι ο κατασκευαστής. Πώς θα γίνεται; Ποιος θα επιλέγει; Και ένα ουσιαστικό και όχι ρητορικό ερώτημα: γιατί ιδιώτες στη δημόσια υπηρεσία; Γιατί τόσα δικαιώματα και ανταλλάγματα; Στο δημόσιο, στη δημόσια περιουσία βάζετε ιδιώτες. Να πω ότι είναι η λογική του νεοφιλελεύθερου κ. Μητσοτάκη. Ωραία. Θα ιδιωτικοποιήσουμε ακόμα και τη στεγαστική πολιτική που είναι κοινωνική; Ακόμα και εδώ εμείς λέμε και έχουμε μια πρόταση συγκροτημένη και συγκεκριμένη. Ο Ελληνικός Στρατός έχει τη δυνατότητα. Έχει μηχανικό, έχει αρχιτέκτονες. Γιατί να μην πάρει τη δουλειά ή ΜΟΜΑ να κατασκευάζει αυτή τα συγκεκριμένα κτίρια και να τα παραδίδουμε χωρίς να έχω κερδοσκόπο μέσα στην ιστορία αυτή;

(Χειροκροτήματα από την πτέρυγα της Ελληνικής Λύσης)

Και να το πω κι αλλιώς αν σας ενοχλεί η ΜΟΜΑ. Κράτος δεν υπάρχει ρε παιδί μου; Δεν υπάρχει κράτος σ’ αυτό το κράτος; Τι σημαίνει κράτος; Η κραταιά δύναμις, το κράτος το ισχυρό. Αλλά για σας ισχυρότερος είναι ο ολιγάρχης κατασκευαστής και όχι το κράτος το κραταιό. Για μας το κράτος πρέπει να είναι κραταιό και ισχυρό υπέρ των φτωχών, εσάς υπέρ των πλουσίων.

(Χειροκροτήματα από την πτέρυγα της Ελληνικής Λύσης)

Άρθρο 4. Αν ένας νέος Έλληνας σπουδαστής ή ένας γέροντας χωρίς σύνταξη, βρει στέγη, θα χάνει το επίδομά του, ναι ή όχι; Να το ξεκαθαρίσουμε. Και επίσης για το δικαίωμα προαίρεσης και εξαγοράς, για εξαγορά μετά από 10 χρόνια, ποιες είναι οι εγγυήσεις που θα μπορούν να πάρουν από το σπίτι; Υπάρχουν εγγυήσεις; Θέλω να τις ακούσουμε. Εγγυήσεις συγκεκριμένες. Μετά από 10 χρόνια θέλω να αγοράσω. Πόσο; Με ποια διαδικασία; Ασαφή όλα. Ασαφή.

Άρθρο 5. Αυτό που τους νοιάζει και φαίνεται ξεκάθαρα και αυτό που με ενοχλεί σαν άνθρωπο είναι η βιωσιμότητα της προσδοκώμενης επένδυσης του αναδόχου. Ακούστε. Κάνουν νομοσχέδιο και το γράφουν και μέσα ανερυθρίαστα. Το λένε ότι είναι οι υπηρέτες των κατασκευαστών. Η βιωσιμότητα της προσδοκώμενης επένδυσης του αναδόχου. Ποια μεγαλύτερη υπηρεσία μπορείς να παρέχεις όταν το γράφεις κιόλας; Πόσα θα είναι τα κέρδη του εργολάβου; Και έχουμε μια διαφορά. Τους νοιάζει για τους ιδιώτες πλούσιους. Εσείς, λοιπόν, με τους πλούσιους, εμείς με τους φτωχούς. Διαχωρίζουμε τις θέσεις μας, διαχωρίζουμε τις ιδεολογίες μας.

(Χειροκροτήματα από την πτέρυγα της Ελληνικής Λύσης)

Άρθρο 7. Η στέγαση είναι κοινωνικό δικαίωμα. Έχουμε τρελαθεί εδώ μέσα. Το νερό είναι αγαθό, δεν είναι προϊόν. Κάτι ακούω. Κάτι είπε στη ΔΕΘ ο Πρωθυπουργός ξέρετε. Το ανακοίνωσε. Ενοποιεί, λέει, αυτά τα κομμάτια του νερού. Θα τα κάνει ένα, σε συσκευασία ενός για να το ξεπουλήσει πάλι. Έτσι έκανε και με το ρεύμα. Έρχεται ξανά στην ίδια διαδρομή. Θα ιδιωτικοποιήσει το νερό. Θα πούμε το νερό νεράκι. Κύριοι, για εμάς στην Ελληνική Λύση το σπίτι του Έλληνα, η εστία, που από αρχαιοτάτων χρόνων είναι συνδεδεμένος, είναι κοινωνικό δικαίωμα. Δεν είναι εμπόρευμα. Δεν μπορείς να το παραδίδεις στα ιδιωτικά συμφέροντα. Ιδιώτες, ιδιώτες, ιδιώτες. Φτάνει πια στην υπηρεσία των ιδιωτικών συμφερόντων να λειτουργεί η Νέα Δημοκρατία.

Άρθρο 9. Για όλα όσα γράφει το νομοσχέδιο απαιτείται η σύμφωνη γνώμη του Υπουργού. Πάνω απ’ όλα η υπουργάρα. Και μου κάνετε γενικές διευθύνσεις, γενικούς γραμματείς, υποδιευθυντές, φαρισαίους, καμιά εβδομηνταριά, ογδονταριά άτομα, αλλά για όλα είναι ο Υπουργός υπεύθυνος. Και όταν, κύριε Μάντζο μου, έρχεται εδώ ένα θέμα για έναν Υπουργό που ενεπλάκη σε σκάνδαλο δεν είναι ο Υπουργός υπεύθυνος. Είναι οι υπόλοιποι όλοι. Μιλάμε για τρομακτικές αντιφάσεις. Αντιφάσεις που άγουν αλλά και φέρουν τη δημοκρατία στον βούρκο της φαυλοκρατίας, κάτι που πραγματικά μου προκαλεί απέχθεια. Ακούστε. Ακόμη και τους οργανισμούς τοπικής αυτοδιοίκησης, η ξινίλα του Υπουργού τούς δεσμεύει. Άμα είναι ξινισμένος εκείνο το πρωί ο Υπουργός και πει «δεν θέλω», δεν γίνεται τίποτα. Δηλαδή, όλη η ακίνητη περιουσία περνάει στα χέρια ενός Υπουργού, οποιουδήποτε Υπουργού. Μπορεί να είναι κάποιος άλλος την άλλη μέρα.

Άρθρο 11. Η επιλογή βάσει κοινωνικών κριτηρίων που αναφέρετε δεν διευκρινίζεται σε κανένα σημείο. Ποια είναι τα κοινωνικά κριτήρια; Ποιο πρέπει να είναι το εισόδημα, η ηλικία των τέκνων για να ενταχθεί η οικογένεια στο εν λόγω μέτρο; Δεν μας τα λέτε. Θέλουμε ακριβώς να ξέρουμε τι ψηφίζουμε, τι να ψηφίσουμε.

Δεν θα πω για το άρθρο 13. Θα διαβάσω μόνο πόσους θα διορίσουν. Ακούστε τώρα. Η Γενική Διεύθυνση περιλαμβάνει τρεις Διευθύνσεις. Έχουμε μία Γενική Διεύθυνση και τρεις Διευθύνσεις: Διεύθυνση Προστασίας Παιδιού και Οικογένειας, Διεύθυνση Νεολαίας, Διεύθυνση Στεγαστικής Πολιτικής. Δηλαδή, αυτές οι τρεις Διευθύνσεις θα χρειάζονται από 20-30 ευρώ ο καθένας. Εδώ μιλάμε για 150- 200 άτομα προσλήψεις. Θα προσλάβουμε 150 με 200 άτομα ακόμα. Δηλαδή, 150-200 τρωκτικά. Εντάξει. Κομματικά τρωκτικά εννοώ. Οι άνθρωποι δουλειά θέλουν, κάνουν την ανάγκη φιλότιμο, ψηφίζουν Νέα Δημοκρατία, τρέχουν στη ΔΕΘ, χειροκροτούν και λίγο παραπάνω, όλα καλά, «πάρτε και τη θέση». Πάλι διορισμοί.

Δυστυχώς, ρωτάμε την Κυβέρνηση και τον Πρωθυπουργό: θα αντιμετωπίσετε ποτέ σοβαρά τη στεγαστική κρίση; Τι θα κάνετε με τα ακίνητα που έχουν τα funds; Αν θέλατε να λύσετε το στεγαστικό πρόβλημα θα κλείνατε τα funds και θα επέστρεφαν τα σπίτια των Ελλήνων με το ίδιο αντίτιμο που αγόρασαν τα funds. Πολύ απλά. Πάρα πολύ απλά.

(Χειροκροτήματα από την πτέρυγα της Ελληνικής Λύσης)

Αλλά δεν φέρνετε λύσεις. Φέρνετε «καρέκλες» και διορισμούς. Πρότασή μας και το είπα και προηγουμένως. Τα funds λειτουργούν στην Ιρλανδία και όχι τυχαία. Στην Ιρλανδία ο φόρος είναι σχεδόν μηδενικός. Σε ένα γραμματοκιβώτιο υπάρχει το fund. Γραμματοκιβώτιο είναι να ξέρετε. Επειδή ξέρω από επιχειρήσεις. Δεν ξέρετε εδώ μέσα πώς λειτουργούν οι off shore. Το fund, κύριε Μπιμπίλα μου, κοιτάξτε πώς λειτουργεί. Έχει στην Ιρλανδία μια διεύθυνση, Washington Avenue 12. Από κάτω έχει 70 γραμματοκιβώτια. Σε κάθε χρηματοκιβώτιο είναι και μια off shore. Λέω εγώ «Νικολάου off shore». Εκεί το fund. Στο γραμματοκιβώτιο. Περνάει το πρωί ο θυρωρός, παίρνει το γράμμα και το στέλνει στην Ελλάδα ή στέλνει ένα email στην Ελλάδα για να ενημερώσει το fund. Έτσι είναι η δουλειά. Μηδενικός ο φόρος. Στην Ιρλανδία δε είναι οι εταιρείες αυτές, τα funds, γιατί η Ευρωπαία Εισαγγελέας δεν μπορεί να παρέμβει. Ακούστε τώρα. Η Ιρλανδία εξαιρείται από την εμπλοκή της Ευρωπαίας Εισαγγελέως αν χρειαστεί να παρέμβει για τα funds. Μιλάμε για οργανωμένο έγκλημα, εγκληματική οργάνωση καταλήστευσης των σπιτιών των Ελλήνων και δεν μιλάει κανείς.

(Χειροκροτήματα από την πτέρυγα της Ελληνικής Λύσης)

Εμείς λέμε, λοιπόν: κλείνουμε τα funds, παίρνουμε τα σπίτια πίσω και τα δίνουμε στους ιδιοκτήτες με το αντίτιμο που αγόρασαν τα funds τα σπίτια των Ελλήνων συν 10% επάνω. Είναι μία πρόταση και λύνεται το στεγαστικό πρόβλημα.

(Χειροκροτήματα από την πτέρυγα της Ελληνικής Λύσης)

Άρθρο 17. Η διάταξη δίνει σχεδόν απόλυτη εξουσία στους Υπουργούς. Τα πάντα. Όποιος είναι Υπουργός κάνει ό,τι θέλει.

Και εδώ έρχεται η εξής αντίφαση: Όταν o Υπουργός αποφασίζει για το ποιος θα πάρει σπίτι, αυτό ονομάζεται πελατειακό κράτος, κύριοι συνάδελφοι. Και ποιος μίλησε για το κακό πελατειακό κράτος στην Ελλάδα; Ο Πρωθυπουργός της χώρας στη ΔΕΘ. Η οικογένεια που ανδρώθηκε μέσα από ένα πελατειακό κράτος από το 1887 και μετά, από τότε υπάρχει Μητσοτάκης στη Βουλή, να ξέρετε. Για όσους δεν ξέρουν ιστορία, η οικογένεια Μητσοτάκη είναι η μακροβιότερη οικογένεια εντός του Κοινοβουλίου. Ναι, ναι, από το 1877 είναι. Βαρβιτσιώτης υπήρχε, ήταν προγενέστερος, αλλά έφυγε. Δεν υπάρχουν τώρα. Τώρα ο Θωμάς θέλει να έρθει -άλλο φρούτο- ναι, ξέρετε είναι από τα παιδιά Ομάδα Αλήθειας, τα παιδιά τα καλά. Θέλει να έρθει αυτός. Αλλά η αλήθεια είναι ότι η μακροβιότερη οικογένεια τώρα, είναι αυτοί. Μπορεί αύριο να είναι η οικογένεια Βαρβιτσιώτης. Εντάξει. Θα επανέλθει. Οι οικογένειες έτσι είναι, για να επανέρχονται, να ξαναφεύγουν, να ξανάρχονται.

Ακούστε τώρα, μιλάει για πελατειακό κράτος ο καλύτερος πελάτης -και υπηρέτης- του πελατειακού κράτους, ο κ. Μητσοτάκης. Δυστυχώς, το μεγαλύτερο πρόβλημα της χώρας δεν είναι οικονομικό, αυτό μπορεί να το λύσουμε κάποια στιγμή εάν οργανωθούμε, αν συστρατευτούμε πίσω από το πρόγραμμα της Ελληνικής Λύσης. Και είμαι πεπεισμένος ότι το κυβερνητικό μας πρόγραμμα είναι το μοναδικό, αναλυτικό, διεξοδικό, πραγματικό πρόγραμμα υλοποίησης αυτής της ανάνηψης της οικονομίας.

Το μεγαλύτερο πρόβλημα είναι το δημογραφικό. Δυστυχώς, όλα τα κόμματα, από την Πλεύση Ελευθερίας, ΠΑΣΟΚ, ΣΥΡΙΖΑ, Νέα Αριστερά, Νέα Δημοκρατία και οι υπόλοιποι, πλην ελαχίστων εξαιρέσεων, είστε υπέρ του μπολιάσματος. Δυστυχώς. «Στην εισαγωγή νέων ανθρώπων» λέει. Το είπε και ο Τσίπρας, άλλο παιδί και αυτό. Ζητώ συγγνώμη για αυτό τώρα έτσι; Ο άνθρωπος που κατήργησε τη δημοκρατία με το δημοψήφισμα, μιλάει για δημοκρατικές προοδευτικές δυνάμεις.

Δεν θα πω για την προδοσία της Μακεδονίας που έχω μια ευαισθησία. Είναι πολιτική η άποψή μου, αλλά είναι και πατριωτική, εθνική. Αλλά όταν καταργείς το ύψιστο δικαίωμα της δημοκρατίας, κύριε συνάδελφε, το δημοψήφισμα, με ένα νόμο, με ένα άρθρο, αντί να καταργήσεις τα μνημόνια που έφερες δεύτερη και τρίτη φορά, δεν έχεις δικαίωμα δια να ομιλείς για δημοκρατία και πρόοδο.

(Χειροκροτήματα από την πτέρυγα της Ελληνικής Λύσης)

Είσαι συντηρητικός, αυταρχικός και ήταν αποφασιστική η επιλογή του συγκεκριμένου ανδρός να καταργήσει το δημοψήφισμα.

Θα το ξαναπώ ακόμα μια φορά: Η Ελλάς, η πατρίδα, το έθνος και το γένος, με έναν τρόπο σώζονται, μόνο από τους ίδιους τους Έλληνες που θα δουλέψουν, θα εργαστούν και αν χρειαστούν και άλλοι να έρθουν, θα έρθουν. Είμαστε ξεκάθαροι σε αυτήν την άποψη μας.

(Χειροκροτήματα από την πτέρυγα της Ελληνικής Λύσης)

Τι προτείνουμε εμείς. Έχουμε στο πρόγραμμά μας τριακοσίων σελίδων καθαρό κυβερνητικό πρόγραμμα. Μεταξύ αυτών, σύσταση Υπουργείου Δημογραφικού. Το μεγαλύτερο πρόβλημα δεν επιλύεται με ασπιρίνες. Έχουμε γάγγραινα στο δημογραφικό. Πρέπει να γίνει το Υπουργείο Δημογραφικού και όλα τα κόμματα από κοινού, ατύπως, να κάτσουμε να κάνουμε δουλειά για το δημογραφικό, προτάσεις. Μπορεί η πρόταση του ΣΥΡΙΖΑ, της Πλεύσης Ελευθερίας, να είναι καλύτερη από τη δική μας, δεν ξέρω, να τις δούμε. Να δούμε πώς μπορούμε να λύσουμε το δημογραφικό. Αυτό δεν σημαίνει συγκυβέρνηση, αυτό δεν σημαίνει συναίνεση, αυτό σημαίνει εθνική ανάγκη για την ύπαρξη του γένους και του έθνους. Τα ξεκαθαρίζουμε.

(Χειροκροτήματα από την πτέρυγα της Ελληνικής Λύσης)

Εμείς λέμε ότι η ΜΟΜΑ θα χτίζει σπίτια. Αυτοί λένε οι ιδιώτες για να κονομάνε. Εμείς λέμε ότι με τα δύο παιδιά, είναι πολύτεκνοι πλέον, ό,τι και να λέτε. Γεννάμε 1,3, 1,4 όχι 2. Από εδώ και πέρα, όσοι έχουν δύο παιδιά και γεννούν δύο παιδιά, πρέπει να θεωρούνται πολύτεκνοι, να έχουν τα ευεργετήματα, κλιμακωτά πάντοτε, έχουμε συγκεκριμένη κλίμακα.

Οικονομικά κίνητρα, μηνιαία επιδόματα για όλα τα παιδιά των Ελλήνων. Τα κόβουν στα δεκαοχτώ. Μόλις γίνει το παιδί δεκαοχτώ του κόβουν το επίδομα του αλλουνού. Ποιο παιδί στα δεκαοχτώ, δεκαεννέα, έχει δικό του εισόδημα και δεν μένει στο σπίτι του ή δεν σπουδάζει; Σπουδάζουν τα περισσότερα.

Άρα, λοιπόν, γιατί τους κόβετε τα επιδόματα στα δεκαοχτώ; Έχει ο άλλος τέσσερα παιδιά, μόλις γίνεται δεκαοχτώ χρονών το παιδί το ένα, του δίνουν για τρία παιδιά το επίδομα. Γίνεται το τρίτο παιδί δεκαοχτώ χρονών, του κόβουν και αυτού το επίδομα. Γιατί; Εφάπαξ ενίσχυση σε κάθε νέο ζευγάρι που παντρεύεται. Υπάρχει ο τρόπος. Στήριξη μονογονεϊκών οικογενειών. Οι γυναίκες που μεγαλώνουν τα παιδιά μόνες τους, πρέπει να στηριχτούν. Οι Ελληνίδες μάνες που μεγαλώνουν μόνες τα παιδιά τους ή οι Έλληνες γονείς, ο πατέρας δεν έχει σημασία, να στηριχτούν.

(Χειροκροτήματα από την πτέρυγα της Ελληνικής Λύσης)

Διαγραφή χρεών από οικογένειες με δύο ή περισσότερα παιδιά. Μισθό για την Ελληνίδα μάνα που μένει στο παιδί και μεγαλώνει τα παιδιά της, για να κάνει Ελληνόπουλα, για να μην ταλαιπωρείται.

Απαλλαγή φόρου εισοδήματος για τρίτεκνους και πολύτεκνους και δίτεκνους. Δωρεάν παραχώρηση κατοικιών του δημοσίου. Ακούστε, ένα άλλο μεγάλο πρόβλημα κοινωνικό -και ας το δουν οι Υπουργοί- Ενίσχυση ζευγαριών με προβλήματα υπογονιμότητας. Δεν τα ενισχύουμε. Αυξημένη μοριοδότηση για δίτεκνους, περισσότεροι βρεφονηπιακοί σταθμοί, απογευματινά κέντρα απασχόλησης παιδιών.

Και εδώ γεννάται το ερώτημα: Πού θα βρούμε τα λεφτά; Η απάντηση βρίσκεται εύκολα. Εμείς δεν ψάχνουμε λεφτόδεντρα. Εμείς θα κόψουμε τα κλεφτόδεντρα αυτών των κυρίων.

(Χειροκροτήματα από την πτέρυγα της Ελληνικής Λύσης)

Και η απάντηση είναι η εξής: Από περιστολή δαπανών. Οι Ανεξάρτητες Αρχές στη χώρα μας κοστίζουν περίπου 1 δισεκατομμύριο ευρώ. Γύρω στις 700.000 – 800.000 και πάνω. Λέω, λοιπόν, τούτο: Το Σύνταγμα μού ορίζει πέντε Ανεξάρτητες Αρχές, γιατί πρέπει να πληρώνω τριάντα εννιά; Γιατί πρέπει να έχω εκεί βολεμένους εκατό, διακόσιους ανθρώπους; Πέντε δεν λέει το Σύνταγμα; Πέντε θα κρατήσουμε και οι υπόλοιποι να πάνε να βρουν δουλειά, όχι από τα κομματικά γραφεία των Υπουργών και της Κυβέρνησης.

(Χειροκροτήματα από την πτέρυγα της Ελληνικής Λύσης)

Άλλα 500 εκατομμύρια ευρώ κοστίζουν μετακλητοί, αργόσχολοι και πρόεδροι οργανισμών, μαζί με τους οργανισμούς. Δύο δισεκατομμύρια ευρώ δίνει το ελληνικό κράτος, με έγγραφο του Διεθνούς Νομισματικού Ταμείου, από τον Προϋπολογισμό του για τον Χασάν, τον Ιμπραήμ, τη Φατιμέ, απευθείας από τον προϋπολογισμό, όχι από ευρωπαϊκά προγράμματα. Όποιος θέλει, έχω το έγγραφο στο γραφείο μου να του το δώσω. 2 δισεκατομμύρια ευρώ! Το 1% περίπου του ΑΕΠ μας. Τα 2 δισεκατομμύρια αυτά να τα πάρω και να τα δώσω για την ελληνική οικογένεια για να γεννηθούν Έλληνες, θα γεννηθούν Έλληνες.

(Χειροκροτήματα από την πτέρυγα της Ελληνικής Λύσης)

Και πάμε στο καλύτερο: 10 δισεκατομμύρια ευρώ είναι η πριμοδότηση που δίνει η Κυβέρνηση στους παρόχους ενέργειας έμμεσα. Κύριε Βιλιάρδο, 10 δισεκατομμύρια ευρώ δεν είναι;

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ναι, για ένα χρόνο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για ένα χρόνο.

Τον χρόνο δίνει η Κυβέρνηση λεφτά στον Έλληνα καταναλωτή του ρεύματος επιδότηση, τα οποία τα παίρνουν οι πάροχοι ενέργειας. 10 δισεκατομμύρια ευρώ τον χρόνο. Τα έχετε στην τσέπη σας και δεν το ξέρω; Λέω μήπως τα έχετε. Άμα τα έχετε, να μας τα δώσετε εμάς, να τα μοιράσουμε εμείς τουλάχιστον.

Δηλαδή, οι κύριοι της Νέας Δημοκρατίας, με νόμο που έκανε ο ΣΥΡΙΖΑ και ο Τσίπρας, το Χρηματιστήριο Ενέργειας και εφαρμόστηκε, κλέβουν 10 δισεκατομμύρια κάθε χρόνο από την τσέπη του Έλληνα και τα δίνουν σε επτά, οκτώ παρόχους ενέργειας. Και έχουν το θράσος –το πολιτικό θράσος- και μιλάνε όλοι, δυστυχώς. Ποιος γέννησε το τέρας των παρόχων ενέργειας; Ποιος έκανε τον νόμο για το Χρηματιστήριο Ενέργειας; Ο Τσίπρας και η παρέα του. Δεν θα τα ξεχάσουμε όλα εδώ μέσα! Και τον εφαρμόζει πιστά η Νέα Δημοκρατία.

Μην ψάχνουν, λοιπόν, οι πολίτες Συγκυβέρνηση. Υπάρχουν ήδη οι συγκυβερνώντες υπογείως και όταν χρειαστεί το σύστημα, θα βγουν και στο προσκήνιο και θα συγκυβερνήσουν και οι τρεις.

Διότι η Ελληνική Λύση έχει μία πυξίδα. Και αυτό κλεμμένο. Το έκλεψε και αυτό. Έχει κλέψει τα πάντα ο Τσίπρας. «Πυξίδα» λέει. Νέο πατριωτισμό είπε. Πυξίδα, το εθνικό καλό, το εθνικό χρέος και η Κυβέρνηση η εθνική, πατριωτική, λαϊκή, κοινωνική υπέρ των φτωχών Ελλήνων. Αυτή είναι η διαφορά.

(Χειροκροτήματα από την πτέρυγα της Ελληνικής Λύσης)

Όσο για τα ΑμεΑ στο άρθρο 22, θα σας πω το εξής: Ανοίγετε διάπλατα την πόρτα στην ιδιωτικοποίηση της πρόνοιας. Οι άνθρωποι με αναπηρία, κύριοι της Νέας Δημοκρατίας, δεν είναι πελατάκια. Είναι πολίτες με δικαιώματα. Όχι ιδιωτικοποίηση και εδώ. Φτάνει πια η ιδιωτικοποίηση. Φτάνει πια. Αν θέλετε να ιδιωτικοποιήσετε, ιδιωτικοποιήστε τα σπίτια σας, την περιουσία σας, τα πόθεν έσχες που δεν λέτε πού τα βρήκατε τα λεφτά και τα τεράστια ακίνητα που διαθέτετε.

(Χειροκροτήματα από την πτέρυγα της Ελληνικής Λύσης)

Και οφείλω και μια απάντηση σε λίγο, σε έναν κακοπροαίρετο Υπουργό της Νέας Δημοκρατίας. Θα του πω το εξής: Ο ομιλών εδώ έχει εταιρείες στις οποίες εργάζονται Έλληνες, εκατοντάδες στον αριθμό. Εγώ πέρυσι πλήρωσα 300.000 ευρώ εφορία στην Ελλάδα. Θέλω να βγουν όλοι οι πολιτικοί Αρχηγοί και να μου πουν πόση εφορία έχουν πληρώσει. Όλοι οι πολιτικοί Αρχηγοί εντίμως να βγουν και να πουν πόση εφορία πλήρωσαν πέρυσι. Να μου πουν. Για να δούμε ποιος πληρώνει το κράτος και δουλεύει για το κράτος και ποιος πληρώνεται από το κράτος και τα παίρνει από το κράτος. Εντίμως.

(Χειροκροτήματα από την πτέρυγα της Ελληνικής Λύσης)

Κι έχω να πω και τούτο επειδή η ΔΕΘ έχει γίνει πανηγύρι και τσίρκο. Έτσι την κατάντησε το πολιτικό σύστημα, τσίρκο, πανηγύρι. Πάει ο κάθε Πρόεδρος κόμματος, λέει τις ανοησίες του, λέει τις βλακείες του, λέει ό,τι του κατέβει στο κεφάλι και φεύγει. Η Ελληνική Λύση από την πρώτη στιγμή είπε ότι δεν συμμετέχει στο τσίρκο. Επειδή είμαι επιχειρηματίας, η Διεθνής Έκθεση Θεσσαλονίκης έχει εμπορεύματα και προϊόντα μέσα. Εάν η πολιτική η δική σας είναι εμπόρευμα και προϊόν προς πώληση, η δική μας είναι προϊόν προς εξυπηρέτηση του ελληνικού λαού και του ελληνικού έθνους και κράτους.

(Χειροκροτήματα από την πτέρυγα της Ελληνικής Λύσης)

Δεν πρόκειται να πάμε εκεί να πούμε ψέματα. Γιατί μόνο ψέματα λέτε για την πόλη μας. Και για πρώτη φορά τι πέτυχε η Νέα Δημοκρατία; Δεν υπάρχει τιμώμενη χώρα. Αρνήθηκαν οι περισσότερες χώρες να έχουμε τιμώμενη χώρα στη ΔΕΘ. Δεν έχει ξαναγίνει αυτό στα χρονικά. Μιλάμε για τεράστια επιτυχία. Έλεγαν ότι είναι η Ιταλία, αλλά δεν είναι η Ιταλία. Γράφτηκε σήμερα στον Τύπο.

Σήμερα πήγε ο κύριος Πρωθυπουργός στον κ. Τασούλα και είπε το εξής αμίμητο: «Είμαι στην ευχάριστη θέση να ανακοινώσω ότι μειώνω τους φόρους». Κοιτάξτε. Αντιλαμβάνομαι ότι ο Πρωθυπουργός είναι στην ευχάριστη θέση έτσι κι αλλιώς, με τα ακίνητα που διαθέτει και την περιουσία του. Σε δυσάρεστη θέση είναι ο Έλληνας, ο οποιος δεν έχει να φάει και πτωχαίνει από τις επιλογές του Πρωθυπουργού. Διότι αυτός επέβαλε οθωμανικούς φόρους, αυτός επέβαλε χαράτσια και συνεχείς φόρους. Άρα, μπορεί και να μειώσει τους φόρους ό,τι ώρα θέλει, όποτε θέλει. Όμως, να έχεις γεμίσει με έμμεσους και άμεσους φόρους τον Έλληνα και να λες μετά με θράσος ότι είσαι στην ευχάριστη θέση ώστε να αφαιρέσεις κάποιους φόρους, τότε πραγματικά, θα το πω ευθέως, είναι ο ίδιος ο υπαίτιος της υπερφορολόγησης και της αφαίμαξης του ελληνικού λαού από την υπερφορολόγηση. Ο ίδιος είναι υπεύθυνος!

(Χειροκροτήματα από την πτέρυγα της Ελληνικής Λύσης)

Τώρα τα νεότερα. Έρχεται νέο τσουνάμι για τον ΟΠΕΚΕΠΕ. Οι πληροφορίες είναι ξεκάθαρες πλέον, κύριοι της Νέας Δημοκρατίας, του ΠΑΣΟΚ και του ΣΥΡΙΖΑ. Τέσσερις τουλάχιστον Βουλευτές και μερικοί Υπουργοί της Νέας Δημοκρατίας, δύο του ΠΑΣΟΚ και ΣΥΡΙΖΑ μαζί εμπλεκόμενοι στον ΟΠΕΚΕΠΕ. Όποιος ψάξει λίγο παραπάνω θα τους βρει.

Εδώ, λοιπόν, τι αποδεικνύεται; Τι ήταν ο ΟΠΕΚΕΠΕ; Ήταν το μαγαζί-λάφυρο της άσκησης ρουσφετολογικής πολιτικής από τα τρία κόμματα εξουσίας. Ναι, κύριε Μάντζο, θα το δείτε το απόγευμα. Δυστυχώς.

**ΧΡΗΣΤΟΣ ΓΙΑΝΝΟΥΛΗΣ:** Τώρα δεν το ξέρετε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι θέμα εισαγγελέα. Θα τα δείτε το απόγευμα.

**ΧΡΗΣΤΟΣ ΓΙΑΝΝΟΥΛΗΣ:** Έχετε πρόσβαση στον εισαγγελέα;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσείς έχετε πρόσβαση στον εισαγγελέα;

**ΧΡΗΣΤΟΣ ΓΙΑΝΝΟΥΛΗΣ:** Εσείς το είπατε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ σας επαναλαμβάνω ότι είναι θέμα εισαγγελέα να ανακοινώσει τα ονόματα.

**ΧΡΗΣΤΟΣ ΓΙΑΝΝΟΥΛΗΣ:** Τα ονόματα τα ξέρετε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ δεν τα ξέρω τα ονόματα. Γιατί να τα πω; Θα τα δείτε σε λίγο. Κύριε Γιαννούλη, έχετε ένα πρόβλημα. Ξέρετε ποιο είναι αυτό;

**ΧΡΗΣΤΟΣ ΓΙΑΝΝΟΥΛΗΣ:** Κανένα πρόβλημα. Στο ψέμα έχω πρόβλημα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Προσπαθείτε να βοηθήσετε τον Τσίπρα να γίνει αρχηγός, αλλά είναι ο πιο ανέντιμος απέναντι στη δημοκρατία αρχηγός που υπήρξε ποτέ.

(Χειροκροτήματα από την πτέρυγα της Ελληνικής Λύσης)

Σας λέω, λοιπόν, ότι είστε μπλεγμένοι μέχρι το λαιμό και οι τρεις. Κάποιοι λιγότερο, κάποιοι περισσότερο. Θα αποδειχθεί σας λέω. Εδώ είμαστε.

**ΧΡΗΣΤΟΣ ΓΙΑΝΝΟΥΛΗΣ:** Πείτε είπα ένα ψέμα…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και στα Τέμπη έτσι μου έλεγες και επιβεβαιώθηκα! Δεν μιλούσατε. Τρεις μέρες φώναζα και έλεγα για το ξυλόλιο και γελούσατε και με λέγατε και «ψεκ». Ψεκασμένοι είστε εσείς! Είστε βουτηγμένοι στα σκάνδαλα! Προδώσατε τη Μακεδονία! Καλύτερα να μην ομιλείτε. Δεν έχετε δικαίωμα δια να ομιλείτε!

(Χειροκροτήματα από την πτέρυγα της Ελληνικής Λύσης)

**ΧΡΗΣΤΟΣ ΓΙΑΝΝΟΥΛΗΣ:** … (Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε! Κύριε Πρόεδρε συνεχίστε.

**ΧΡΗΣΤΟΣ ΓΙΑΝΝΟΥΛΗΣ:** Να μην κατηγορείς. Να μην λέει ψέματα.

**ΠΡΟΕΔΡΕΥΩΝ (Αθανάσιος Μπούρας):** Μετά αν θέλετε θα πάρετε τον λόγο. Δεν θέλει διακοπές ο Πρόεδρος.

Συνεχίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέω, λοιπόν, το εξής. Έρχεται το τσουνάμι. Δύο Βουλευτές, του ΠΑΣΟΚ και…

**ΧΡΗΣΤΟΣ ΓΙΑΝΝΟΥΛΗΣ:** Συνεχίζετε να λέτε ανοησίες.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα ξαναπώ αυτό που είπα προχθές. Θόρυβο κάνουν και οι τενεκέδες. Δεν σημαίνει ότι έχει και μυαλό ο τενεκές. Αυτά τα λένε αυτοί που έχουν μυαλό. Συνεχίζεις να διαμαρτύρεσαι, συνεχίζεις να διακόπτεις.

**ΧΡΗΣΤΟΣ ΓΙΑΝΝΟΥΛΗΣ:** Λέτε ψέματα και ανοησίες.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, παρακαλώ θερμά. Όποιος έχει αντιρρήσεις μετά μπορεί να ζητήσει τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτός ο άνθρωπος κάποτε ήταν στην ΕΡΤ και ήταν δημοσιογράφος. Συντονιστής εκπομπών πολιτικών ήσουν κάποτε. Έτσι συντόνιζες τις εκπομπές σου; Αυτός είσαι;

**ΧΡΗΣΤΟΣ ΓΙΑΝΝΟΥΛΗΣ:** Είστε αγράμματος.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε!

Κύριε Πρόεδρε, συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Επαναλαμβάνω. Στον ΟΠΕΚΕΠΕ είναι μπλεγμένοι και η Νέα Δημοκρατία κατά ένα πολύ μεγάλο ποσοστό και όπως αποδεικνύεται και θα αποδειχθεί σε λίγες μέρες και το ΠΑΣΟΚ και ο ΣΥΡΙΖΑ. Δεν λέω το κόμμα. Ένας λέω.

**ΧΡΗΣΤΟΣ ΓΙΑΝΝΟΥΛΗΣ:** Είσαι αγράμματος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Κοιτάξτε. Τη βλακεία δεν μπορώ να την παλέψω.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, μην διακόπτετε.

**ΚΩΝΣΤΑΝΤΙΝΟΣ ΧΗΤΑΣ:** Εδώ βρίζει, δεν διακόπτει.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε. Θα πάρετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν διακόπτει. Ο κρατικοδίαιτος λέει «αγράμματο» εμένα. Μια ζωή στο κράτος δούλευες και πλήρωνα από την εφορία μου εγώ. Κι έχεις το θράσος και μιλάς. Κρατικοδίαιτε!

(Χειροκροτήματα από την πτέρυγα της Ελληνικής Λύσης)

Μια ζωή στην ΕΡΤ ήταν, ρε παιδιά. Μια ζωή βολεμένος στο σύστημα ήταν ο κύριος αυτός που θέλει να ρίξει το σύστημα. Και συνεχίζει να ομιλεί και να διακόπτει.

Ξεκινώ από την αρχή. Τέσσερις Βουλευτές της Νέας Δημοκρατίας, δύο Βουλευτές, ένας του ΠΑΣΟΚ κι ένας του ΣΥΡΙΖΑ, είναι μπλεγμένοι στην ιστορία του ΟΠΕΚΕΠΕ. Δεν λέω ότι όλα τα κόμματα είναι μπλεγμένα. Λέω μέλη των κομμάτων. Τώρα αν κάποιοι έχουν την μύγα και μυγιάζονται, σημαίνει ότι ξέρουν κάτι παραπάνω από εμάς. Όταν, όμως, έλεγα για τα Τέμπη τα ίδια έλεγαν. Όταν έλεγα για το ξυλόλιο, τα ίδια έλεγαν. Όταν έλεγα για τον ΟΠΕΚΕΠΕ τα ίδια έλεγαν. Και τώρα όλοι αυτοί σκυλεύουν πάνω στις αποκαλύψεις που μας έλεγαν «ψεκασμένους» εμάς. Ποιοι; Οι κρατικοδίαιτοι. Οι κρατικοδίαιτοι. Οι κρατικοδίαιτοι που τρέφονται από το κράτος.

(Χειροκροτήματα από την πτέρυγα της Ελληνικής Λύσης)

Όλοι, λοιπόν, θα κάνετε τα πάντα για να συγκαλυφθεί το έγκλημα. Εμείς το λέμε ευθέως. Θέλουμε τα ονόματα όλων όσων ενεπλάκησαν. Όλων, ένα προς ένα. Να βγουν, να δημευτούν οι περιουσίες τους κι εμείς θα κάνουμε το αυτονόητο. Θα πάρουμε τα λεφτά και θα τα δώσουμε στον Έλληνα πολίτη. Θα πάρουμε τα λεφτά και θα τα δώσουμε σε αυτόν που τα έκλεψαν. Και αυτοί που έκλεψαν θα πάνε εκεί που τους αξίζει, στη φυλακή και πουθενά αλλού. Εκεί τους αξίζει. Φυλακή. (Χειροκροτήματα από την πτέρυγα της Ελληνικής Λύσης)

Κι επειδή οι διακοψίες μου έφαγαν τουλάχιστον επτά λεπτά, θα ήθελα να πω κάτι για τον κ. Μητσοτάκη. Ο κ. Μητσοτάκης στη ΔΕΘ μου θύμισε τον Νίκο Ξανθόπουλο, «για τη φουκαριάρα τη μάνα μου». Άλλα αντ’ άλλων έλεγε. «Ξέρω τι σημαίνει να ξεκινάς μια δουλειά, να προσπαθείς να βρεις ένα σπίτι».

(Θόρυβος από την πτέρυγα του ΣΥΡΙΖΑ – Προοδευτική Συμμαχία**)**

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Κύριε Πρόεδρε, θα σας παρακαλέσω πάρα πολύ. Ο κ. Γιαννούλης, δυστυχώς, θα το πω ευθέως, έχει προσωπικό μένος μαζί μου. Το αντιλαμβάνομαι. Θέλω, όμως, τουλάχιστον ένα πράγμα. Έγινε ό,τι έγινε. Άσε με να μιλήσω. Εντάξει; Άσε με να μιλήσω. Ειρωνεία και γελάκια στο σπίτι σου, στον γιο σου και στη μάνα σου. Όχι σ’ εμένα. Εντάξει; Σε παρακαλώ πάρα πολύ. Κύριε Μάντζο, έτσι είναι. Μιλάω και γελάει και ειρωνεύεται. Εντάξει. Φτάνει πια.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, να μην υπάρχουν διακοπές.

Κύριε Πρόεδρε, συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Απαγορεύεται, κύριε συνάδελφε, να μη σέβεσαι τον συνάδελφό σου.

**ΧΡΗΣΤΟΣ ΓΙΑΝΝΟΥΛΗΣ:** Εσείς σεβαστήκατε…

**ΠΡΟΕΔΡΕΥΩΝ (Αθανάσιος Μπούρας):** Κύριε Γιαννούλη, σας παρακαλώ. Μην διακόπτετε. Είστε Κοινοβουλευτικός. Αν ζητήσετε τον λόγο, θα τον πάρετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι θέμα ήθους, είναι θέμα αξιοπρέπειας. Καλύτερα να αποχωρήσεις.

**ΧΡΗΣΤΟΣ ΓΙΑΝΝΟΥΛΗΣ:** Είπε άλλα αντ’ άλλων.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μίλησε ο προδότης της Μακεδονίας τώρα. Τι να πω.

(Χειροκροτήματα από την πτέρυγα της Ελληνικής Λύσης)

Λέω, λοιπόν, το εξής. Αλίμονο αν ο Πρωθυπουργός της χώρας λέει ότι δεν ήξερε τίποτε. Το να λέει, όμως, ότι ξέρω τι σημαίνει να ξεκινάς μια δουλειά, να προσπαθείς να βρεις ένα σπίτι, να στήσεις τη ζωής σου, δεν το καταλαβαίνω. Δεν το καταλαβαίνω γιατί πραγματικά δεν ξέρει ο ίδιος τι σημαίνει να ζεις με 700 ευρώ. Δεν μπορείς να ξέρεις. Δεν έζησες ποτέ σου. Κι όταν έχεις ήδη σαράντα δύο σπίτια ο ίδιος. Ακόμη και για μένα ισχύει αυτό. Με τα 700 ευρώ δεν μπορεί να επιβιώσει κανένας. Είναι γεγονός αναμφισβήτητο.

Επίσης, μίλησε για αξιολόγηση. Κι εγώ ρωτώ: Ποιος τον αξιολόγησε τον Πρωθυπουργό; Εγώ είμαι υπέρ της αξιολογήσεως. Στις επιχειρήσεις μου αξιολογώ τους εργαζόμενους. Είναι δεδομένο. Ποιος αξιολόγησε, όμως, τον Πρωθυπουργό πριν γίνει Βουλευτής; Για πείτε μου εσείς. Το επίθετό του. Αυτή είναι η αλήθεια. Θα πούμε την αλήθεια εδώ μέσα. Δεν θα λέμε ψέματα. Εγώ δεν είμαι σαν κι αυτούς από δίπλα που νομίζουν επειδή πρόδωσαν τη Μακεδονία, επειδή πρόδωσαν τη δημοκρατία μπορεί να ξεχάσει ο ελληνικός λαός. Όταν προδίδεις τον ελληνικό λαό με ένα δημοψήφισμα ύψιστης σημασίας -μπορεί να διαφωνείς ή να συμφωνείς με αυτή την επιλογή, κάποιοι διαφωνούν- κι έρχεσαι και με θράσος απαιτείς από τους άλλους άλλα, τότε έχεις ένα πρόβλημα εγκεφαλικής ενσυναίσθησης ή αντίληψης του τι συμβαίνει.

Λέω, λοιπόν, το εξής. Πότε αξιολογήθηκε ο Πρωθυπουργός; Ποτέ. Μίλησε για «βαρίδια», που είναι ο ίδιος βαρίδιο για τη χώρα μας και την οδήγησε στον βυθό της διαφθοράς, της σήψης. Δεν θα πω τα υπόλοιπα τι δεν έκανε. Στη δικογραφία, όμως, για την εγκληματική οργάνωση στην Κρήτη ακούγεται ο εγκέφαλος να λέει ότι «θα περάσει νόμο ο Μητσοτάκης για την εκλογή Μελχισεδέκ» και μετά από λίγες μέρες έγινε νόμος.

Μπορεί να είναι σύμπτωση, εγώ δεν λέω. Μπορεί να είναι μια σύμπτωση απλή. Η Κυβέρνηση έφερε την τροπολογία. Ο μαφιόζος ήξερε πιο γρήγορα από την Κυβέρνηση την τροπολογία που θα έφερνε η Κυβέρνηση.

Εμείς λέμε, λοιπόν, το εξής αν συμφωνείτε, πέρα από τις ανοησίες των υπολοίπων, ευτυχώς ελαχίστων εδώ μέσα: να κάνουμε μία εξεταστική τώρα για την ιστορία της μαφίας στην Κρήτη, για να δούμε ποιοι κρύβονται από πίσω. Ποιοι είναι οι μαφιόζοι, ποιοι τα έπαιρναν, ποιοι εκβίαζαν και πώς πήραν τα 180 στρέμματα.

(Χειροκροτήματα από την πτέρυγα της Ελληνικής Λύσης)

Συμφωνείτε; Καταθέστε την εσείς. Εμείς θα την καταθέσουμε.

Και κλείνοντας, θα ήθελα να πω το εξής: όλοι από το πρωί στα κανάλια, βλέπω ότι μας κουνάτε το δάχτυλο, μιλώντας, ιδιαίτερα από τη Νέα Δημοκρατία, για τη χρεοκοπία της Γαλλίας. Λέτε ότι κινδυνεύει η Γαλλία με χρεοκοπία, κινδυνεύει η Γαλλία με χρεοκοπία. Ψάχνω, λοιπόν, τα στοιχεία και βλέπω. Η Γαλλία έχει κρίση χρέους 114% του ΑΕΠ και η Ελλάδα έχει 152,5%. Κινδυνεύει η Γαλλία και δεν κινδυνεύει η Ελλάδα. Η Ελλάδα είναι παράδεισος, δηλαδή. Ποιον κοροϊδεύετε; Εμάς βρήκατε να κοροϊδέψετε; Λάθος κάνετε. Θα ξεκουκουλώνουμε τα ψέματά σας κάθε φορά, σε όλους, σε όλα τα κόμματα.

(Χειροκροτήματα από την πτέρυγα της Ελληνικής Λύσης)

Σταματήστε! Κοροϊδέψατε τον ελληνικό λαό. Φτάνει πια το ψέμα!

(Χειροκροτήματα από την πτέρυγα της Ελληνικής Λύσης)

Ξέρετε τι σημαίνει «κοιτάζω τον φτωχό στα μάτια»; Του λέω θα πάρεις φθηνό φάρμακο. Τι είπε ο Τράμπ χθες στις πολυεθνικές φαρμακευτικές εταιρίες, ξέρετε; Ή θα πουλάτε το φάρμακο όσο το κάνετε εξαγωγή ή θα σας κόψω τα κεφάλια. Αυτό περιμένω από τον Πρωθυπουργό να πει.

(Χειροκροτήματα από την πτέρυγα της Ελληνικής Λύσης)

Φθηνό φάρμακο στον φτωχό και όχι πανάκριβο να το πληρώνει για την υγεία του, όπως έκανε ο Τραμπ. Θα πάρω κεφάλια, λέει, αν συνεχιστεί η ακρίβεια στα φάρμακα. Πάρτε κανένα κεφάλι! Εκτός αν ο φιλελεύθερος κ. Μητσοτάκης διστάζει στις πολιτικές αλυσίδες, στα σούπερ μάρκετ, γιατί είναι ντροπαλός. Μπορεί να είναι ντροπαλός, να μην είναι τόσο αυστηρός άνθρωπος, να είναι με τον Μπάιντεν ακόμα, ντροπαλός. Εμείς λοιπόν θα πάρουμε τα κεφάλια των καρτέλ, θα πάρουμε τα κεφάλια όσων αισχροκερδούν, θα πάρουμε τα κεφάλια όσων κλέβουν, όσων ληστεύουν τον φτωχό Έλληνα πολίτη.

(Χειροκροτήματα από την πτέρυγα της Ελληνικής Λύσης)

Το μόνο που σας νοιάζει είναι να κερδίζουν οι ιδιώτες. Βλέπετε με τα ταξί τι κάνετε; Uber, οικογενειακή υπόθεση, κομματική, από ό,τι φαίνεται. Τέτοια λαγνεία με την Uber από την Κυβέρνηση δεν την περίμενα. Εμείς λέμε το ταξί ανήκει στον Έλληνα ταξιτζή και σε καμία πολυεθνική.

(Χειροκροτήματα από την πτέρυγα της Ελληνικής Λύσης)

Γιατί; Γιατί πολύ απλά θα καταργήσουμε τον νόμο που φέρατε την επόμενη μέρα των εκλογών για την Uber! Τέλος. Και αν θέλετε να σας πιστέψουμε, να πάμε σε εκλογές. Να πάτε σε εκλογές.

Κύριε Πρωθυπουργέ, ούτε το κόμμα σας το ίδιο σας θέλει. Στη ΔΕΘ οι Υπουργοί έλεγαν στον Δένδια «πάρε πρωτοβουλίες». Άλλοι έλεγαν σε άλλους δελφίνους «πάρτε πρωτοβουλίες». Άλλοι έλεγαν «δεν κάνει για Πρωθυπουργός». Άλλοι έλεγαν «κάνει λάθη συνεχώς». Άλλοι έλεγαν «να πέσει, να έρθει άλλος, να σώσει το κόμμα».

Εμείς στις επόμενες εκλογές σάς περιμένουμε. Σε κάθε εκλογική αναμέτρηση βάζετε πάντοτε τα τρολ σας και βγάζουν ψέματα εναντίον της Ελληνικής Λύσης. Κάθε φορά. Να δω τώρα τι θα σκαρφιστούν πάλι. Ο κόσμος βέβαια δεν τους πιστεύει, γιατί είναι ψεύτες. Εμείς περιμένουμε στις εκλογές τη νέα λάσπη που θα μας ρίξετε ως κόμμα. Το κάνετε κάθε φορά, σε κάθε εκλογική αναμέτρηση.

Νομίζετε λοιπόν πολλοί από εσάς στη Νέα Δημοκρατία, όπως και ο Πρωθυπουργός, ότι εμείς φοβόμαστε. Δεν φοβόμαστε τα ψέματά σας. Από εδώ και πέρα, επειδή ξέρουμε, αλλά ελπίζουμε κιόλας να το ξανακάνετε, θα εφεύρετε ξανά ψέματα εναντίον της Ελληνικής Λύσης. Μας αρέσει ο φόβος σας και ο τρόμος σας για την ύπαρξή μας. Και όσο υπάρχουμε, θα είμαστε ο φόβος και ο τρόμος και αυτών εδώ και αυτών και αυτών και όσων εμπλέκονται σε διασπάθιση δημοσίου χρήματος.

(Χειροκροτήματα από την πτέρυγα της Ελληνικής Λύσης)

Και επαναλαμβάνω, πρόκληση για όλους είναι αυτή τελευταία, να βγάλουν όλοι τι πλήρωσαν στην εφορία πέρσι και πρόπερσι οι Πολιτικοί Αρχηγοί, αλλά και οι κρατικοδίαιτοι εδώ που αν δεν ήταν στην ΕΡΤ ή αν δεν ήταν στο κράτος βολεμένοι δεν θα είχαν φορολογικό εισόδημα, μηδέν. Όλοι οι Βουλευτές να βγάλουν τι εφορία πληρώνουν μαζί με τους Πολιτικούς Αρχηγούς για να δούμε τελικά ποιος τρέφεται από το κράτος, ποιος είναι κρατικοδίαιτος και ποιος εργάζεται εδώ μέσα.

(Χειροκροτήματα από την πτέρυγα της Ελληνικής Λύσης)

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε.

Να προδιαγράψω μια διαδικασία για να ξέρουν και οι συνάδελφοι.

Θα δώσουμε τον λόγο σε τρεις συναδέλφους κατ’ αρχάς και συγκεκριμένα στην κ. Σκόνδρα από τη Νέα Δημοκρατία, στον κ. Πουλά από το ΠΑΣΟΚ και στον κ. Παναγιωτόπουλο από τον ΣΥΡΙΖΑ. Στη συνέχεια τον λόγο έχει ζητήσει και θα πάρει η Κοινοβουλευτική Εκπρόσωπος της Κοινοβουλευτικής Ομάδας Νίκη, η κ. Ασπασία Κουρουπάκη και θα συνεχίσουμε. Έχουν ζητήσει τον λόγο και κάποιοι Αρχηγοί, αλλά οι Αρχηγοί όποτε ζητήσουν τον λόγο θα τον πάρουν. Η διαδικασία την οποία εγώ προτείνω και φαντάζομαι εγκρίνετε είναι να μιλάνε δυο, τρεις Βουλευτές και να μην μιλάνε διαρκώς όσοι έχουν το δικαίωμα. Δεν το αποκλείει ο Κανονισμός. Και πιστεύω να συμφωνείτε σε αυτήν τη διαδικασία.

Και αφού συμφωνείτε, όπως βλέπω, να καλέσουμε στο Βήμα τη Βουλευτή της Νέας Δημοκρατίας, την κ. Ασημίνα Σκόνδρα.

Έχετε τον λόγο.

**ΑΣΗΜΙΝΑ ΣΚΟΝΔΡΑ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι και κυρίες και κύιροι συνάδελφοι της Ελληνικής Λύσης, άκουσα πραγματικά με πολλή προσοχή τον Πρόεδρό σας. Ωραία πράγματα είπε, όλοι θα μπορούσαμε να συμφωνήσουμε σε πολλά από αυτά. Μου θύμισε, όμως, εκείνα «τα λεφτά υπάρχουν». Γιατί για το πρόγραμμα ακούσαμε, αλλά δεν ακούσαμε για την κοστολόγηση. Και είπε μάλιστα να χαρίζονται και τα χρέη. Μου θύμισε και άλλους αρχηγούς που είχαν τάξει τη σεισάχθεια. Και όσο για το αν αξιολογείται ο Πρωθυπουργός ή όλοι εμείς ή το κόμμα μας, αξιολογούματε καθημερινά και κυρίως σε όλες τις εκλογικές αναμετρήσεις τις τελευταίες. Μας αξιολογεί ο ελληνικός λαός.

Επί του νομοσχεδίου τώρα, για ένα ζήτημα πραγματικά πολύ σοβαρό και ένα νομοσχέδιο σοβαρό και φιλολαϊκό, για την στεγαστική κρίση και το δημογραφικό πρόβλημα, τα οποία είναι αλληλένδετα, καθώς η δυσκολία πρόσβασης σε προσιτή στέγη επηρεάζει σημαντικά την απόφαση των νέων να δημιουργήσουν οικογένεια.

Συζητάμε λοιπόν σήμερα για το μέλλον της νέας γενιάς, για τη στήριξη των οικογενειών, για την ανακοπή της δημογραφικής συρρίκνωσης. Το παρόν νομοσχέδιο δίνει ουσιαστικά εργαλεία, όπως η κοινωνική αντιπαροχή και η κοινωνική μίσθωση. Αξιοποιούμε ανεκμετάλλευτη δημόσια ακίνητη περιουσία προς όφελος της κοινωνίας. Εγκαταλελειμμένα στρατόπεδα και κτήρια θα μετατραπούν σε ενεργειακές και σύγχρονες κατοικίες για νέες οικογένειες. Δίνουμε δικαίωμα εξαγοράς αυτών, υποστηρίζοντας όσους επιθυμούν να αποκτήσουν δικό τους σπίτι. Δημιουργούμε δομές φιλοξενίας για άτομα με αναπηρία, δείχνοντας έμπρακτα τι σημαίνει κοινωνική πολιτική. Συστήνουμε τη νέα Γενική Διεύθυνση Δημογραφικής και Στεγαστικής Πολιτικής, η οποία θα αναλάβει τις αρμοδιότητες για την επιτυχή υλοποίηση της στεγαστικής πολιτικής του Υπουργείου. Θεσπίζουμε ψηφιακή πύλη και ηλεκτρονικό μητρώο διαθέσιμων ακινήτων, ώστε ο πολίτης να πληροφορείται και να διευκολύνεται άμεσα. Κατοχυρώνουμε την ισόβια αναγνώριση της τριτεκνικής ιδιότητας, ενώ τα δικαιώματα που εκπορεύονται από την ιδιότητα αυτή δεν παύουν όταν ενηλικιώνονται τα παιδιά, αλλά φτάνουν μέχρι και το 25ο έτος εφόσον αυτά σπουδάζουν ή εκπληρώνουν τη στρατιωτική τους θητεία.

Κυρίες και κύριοι συνάδελφοι, τα παραπάνω δεν αποτελούν μια τεχνοκρατική δέσμη διατάξεων, αλλά ένα βήμα σε μια μεγάλη εθνική προσπάθεια, να δώσουμε στην ελληνική οικογένεια την αυτοπεποίθηση που χρειάζεται για να χτίσει το μέλλον της, αλλά και στους νέους την εμπιστοσύνη ότι η πολιτεία βρίσκεται στο πλευρό τους και τους στηρίζει για να ανοίξουν το δικό τους σπιτικό. Αυτή είναι η Νέα Δημοκρατία. Μια παράταξη που δεν μένει στα λόγια, αλλά απαντά στις ανάγκες της κοινωνίας με πράξεις, που έχουν αντίκρισμα. Αποδεικνύει ότι εκτός από σχέδιο έχει και βούληση και με αποφασιστικότητα αναμετριέται με δύσκολα και σύνθετα προβλήματα, όπως το δημογραφικό και η πρόσβαση στη στέγη. Αυτό ήταν άλλωστε και το σαφές μήνυμα που έστειλε ο Κυριάκος Μητσοτάκης από το βήμα της Διεθνούς Έκθεσης Θεσσαλονίκης σε όλες τις ελληνικές οικογένειες και ιδιαίτερα στις τρίτεκνες και στις πολύτεκνες.

Αγαπητοί συνάδελφοι, τα χωριά μας ερημώνουν. Βλέπουμε τους νέους να φεύγουν για τα αστικά κέντρα, να μην δημιουργούν οικογένειες ή όσοι δημιουργούν να περιορίζονται συνήθως σε ένα παιδί. Έτσι το δημογραφικό πρόβλημα μεγεθύνεται, όπως άλλωστε και σε όλη την Ευρώπη, και αφήνει πίσω του κοινωνίες γερασμένες και την ύπαιθρο άδεια. Στη δική μου Περιφέρεια τουλάχιστον, στην Καρδίτσα, αυτή η εικόνα επικρατεί και γι’ αυτό ακριβώς επιμένω ότι η σημερινή μεταρρύθμιση έχει τόσο μεγάλη αξία.

Κυρίες και κύριοι συνάδελφοι, η κοινωνική αντιπαροχή και η κοινωνική μίσθωση που θεσμοθετούμε δίνουν απαντήσεις σε ένα άλλο μείζον ζήτημα, το ζήτημα της στέγης. Το στεγαστικό αγγίζει το πιο κρίσιμο υλικό δίχτυ κοινωνικής ασφάλειας, την κατοικία. Σήμερα δημιουργούμε έναν μηχανισμό που κινητοποιεί και το κράτος και την αγορά και πάντα υπέρ του πολίτη. Δίνουμε στους νέους τη δυνατότητα να αποκτήσουν στέγη με χαμηλό κόστος. Δίνουμε στις ευάλωτες ομάδες μια πραγματική διέξοδο και ταυτόχρονα αξιοποιούμε δημόσια περιουσία που επί σειρά ετών όχι μόνο δεν αποδίδει, αλλά φθείρεται ανελέητα. Θεωρώ ότι είναι σπουδαίο να συνδυάσεις το κοινωνικό συμφέρον με την οικονομική λογική.

Επίσης βασικό θεωρώ το ότι η Κυβέρνηση Μητσοτάκη συνεχίζει τη συνεκτική στεγαστική πολιτική που εφαρμόζει από το 2019. Να θυμίσω το Πρόγραμμα «Σπίτι μου Ι» και «Σπίτι μου ΙΙ», που έδωσε σε χιλιάδες νέους τη δυνατότητα να αποκτήσουν δικό τους σπίτι. Να θυμίσω τις δράσεις της ΔΥΠΑ για αξιοποίηση ακινήτων και χορήγηση στεγαστικών συνδρομών. Να θυμίσω την κοινωνική αντιπαροχή που εισήχθη με τον ν.5006/2022 και τώρα ενισχύεται. Όλα αυτά δείχνουν συνέπεια και συνέχεια.

Ο Πρωθυπουργός μας δεν είναι απλώς ένας διαχειριστής της καθημερινότητας, είναι ένας μεταρρυθμιστής που τολμά να αγγίζει τα δύσκολα. Το έκανε στην οικονομία, το έκανε στην υγεία, το κάνει και τώρα στη στέγη και στο δημογραφικό. Και αυτή η μεταρρυθμιστική τόλμη είναι που κάνει τη διαφορά. Γιατί η Ελλάδα του 2030, δεν θα είναι μια Ελλάδα που γερνά και φθίνει, θα είναι μια Ελλάδα που στηρίζει τα παιδιά της, που δίνει στέγη στους νέους, που δημιουργεί συνθήκες ευημερίας για όλους.

Κυρίες και κύριοι συνάδελφοι, σας καλώ να στηρίξουμε το νομοσχέδιο του Υπουργείου Κοινωνικής Συνοχής και Οικογένειας, να δείξουμε ότι δεν μένουμε αδιάφοροι στις προκλήσεις που αντιμετωπίζει η κοινωνία, ότι σχεδιάζουμε και εφαρμόζουμε στοχευμένες πολιτικές, που φέρνουν ουσιαστικές λύσεις και βελτιώνουν την καθημερινότητα των πολιτών, ότι μέσα από δράσεις κοινωνικής στήριξης δημιουργούμε προοπτικές για ένα ασφαλές, δίκαιο και βιώσιμο μέλλον, δείχνοντας ότι η πολιτική δεν περιορίζεται στις προθέσεις, αλλά παράγει αποτελέσματα όπως αυτά που συστηματικά παράγει τόσο η Υπουργός μας κ. Μιχαηλίδου, όσο και οι συναρμόδιοι Υφυπουργοί και όλη η ηγεσία του αρμόδιου Υπουργείου.

Η κοινωνία μας μπορεί και πρέπει να είναι ευημερούσα, ισχυρή, δίκαιη και συμπεριληπτική. Και η Κυβέρνηση της Νέας Δημοκρατίας υπεύθυνα, συστηματικά και δυναμικά εργάζεται ακριβώς γι’ αυτό.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Σκόνδρα και για την οικονομία του χρόνου.

Να καλέσω τώρα στο Βήμα τον Βουλευτή του ΠΑΣΟΚ-Κινήματος Αλλαγής κ. Ανδρέα Πουλά για τη δική του ομιλία.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρία Υφυπουργέ, θα περίμενε κανείς ύστερα από επτά χρόνια διακυβέρνησης η Νέα Δημοκρατία να έχει ακούσει, να έχει πάρει το μήνυμα της κοινωνίας. Οι πολίτες ασφυκτιούν. Η καθημερινότητα γίνεται δυσβάσταχτη και η νέα γενιά βλέπει το μέλλον της να συρρικνώνεται.

Δυστυχώς, τόσο οι εξαγγελίες του Πρωθυπουργού στη ΔΕΘ, όσο και το νομοσχέδιο που φέρνετε σήμερα προς ψήφιση αποδεικνύονται πολύ κατώτερα των περιστάσεων, διότι δεν απαντούν στις πραγματικές ανάγκες και αφήνουν εκτός το μεγαλύτερο μέρος της κοινωνίας. Το στεγαστικό πρόβλημα έχει λάβει εκρηκτικές διαστάσεις. Δεν αφορά μόνο τους ευάλωτους, αλλά σχεδόν όλους τους πολίτες, από νέες οικογένειες, μέχρι φοιτητές, από εργαζόμενους, μέχρι και συνταξιούχους.

Σύμφωνα λοιπόν με τη Eurostat, η Ελλάδα βρίσκεται σταθερά στις πρώτες θέσεις της Ευρώπης όσον αφορά το ποσοστό νοικοκυριών που δαπανούν πάνω από το 40% του εισοδήματός τους για στέγη, ενώ την ίδια ώρα οι μισθοί μας βρίσκονται στην προτελευταία θέση της Ευρωπαϊκής Ένωσης με αγοραστική δύναμη που δεν επαρκεί ούτε για τα βασικά.

Η εικόνα είναι ζοφερή: Υψηλά ποσοστά μακροχρόνιας ανεργίας, ανεργία των νέων, εισοδηματικής φτώχειας, υλικής στέρησης και ενεργειακής φτώχειας. Και όλοι αυτοί οι παράγοντες επιδεινώνουν τη στεγαστική κρίση και οδηγούν σε κοινωνικό αδιέξοδο. Δεν είναι τυχαίο ότι τα ενοίκια στην Αθήνα έχουν αυξηθεί πάνω από 40% την τελευταία πενταετία, ενώ στη Θεσσαλονίκη και σε άλλες μεγάλες πόλεις ξεπερνούν το 35%. Στις τουριστικές περιοχές η κατάσταση είναι ακόμη χειρότερη. Κι όμως η χώρα μας διαθέτει τεράστιο ανεκμετάλλευτο οικιστικό απόθεμα.

Σύμφωνα λοιπόν με την ΕΛΣΤΑΤ, επτακόσιες ενενήντα τέσσερις χιλιάδες ακίνητα παραμένουν κλειστά. Παράλληλα, οι τράπεζες και οι εταιρείες διαχείρισης απαιτήσεων κρατούν παγωμένα περίπου είκοσι πέντε χιλιάδες ακίνητα, ενώ πάνω από 75.000 ακίνητα δημόσιων φορέων και ιδρυμάτων παραμένουν αδρανή. Αυτή είναι η εικόνα μιας χώρας που έχει ανάγκη από στέγη, αλλά δεν ξέρει να αξιοποιήσει τον πλούτο της.

Μέσα σ’ αυτήν την πραγματικότητα η Κυβέρνηση επιλέγει να εισαγάγει τον θεσμό της κοινωνικής αντιπαροχής. Τι σημαίνει πρακτικά; Ότι το Δημόσιο θα παραδίδει τα ακίνητα της Γενικής Κυβέρνησης σε ιδιώτες κατασκευαστές και θα λαμβάνει μόλις το 30% των νέων κατοικιών για κοινωνική στέγαση και το υπόλοιπο 70% να διατίθεται σε εμπορικές τιμές. Δηλαδή το Δημόσιο παραχωρεί την περιουσία του και στο τέλος παίρνει τα ελάχιστα. Αν αυτό δεν είναι ξεπούλημα, τότε τι είναι;

Όσον αφορά το κοινωνικό μίσθωμα να πω τα εξής. Το νομοσχέδιο δεν ορίζει ούτε πλαίσιο, ούτε ποσοστά, ούτε μηχανισμό. Μιλά απλώς για μίσθωμα που θα υπολείπεται ουσιωδώς από την αγορά. Τι σημαίνει αυτό; Για κάποιον που πληρώνει σήμερα 600 ευρώ μπορεί να είναι 500; Για κάποιον που πληρώνει 700 μπορεί να γίνει 650; Ουσιαστικά αφήνετε τους πολίτες στο έλεος μιας αόριστης υπόσχεσης, χωρίς καμία εγγύηση προσιτής κατοικίας. Και σαν να μην έφτανε αυτό, αποκλείετε τους δικαιούχους κοινωνικής μίσθωσης από κάθε άλλη στεγαστική ενίσχυση. Δηλαδή αντί να στηρίξετε περισσότερους, περιορίζετε τα δικαιώματα αυτών που θα ενταχθούν στο Πρόγραμμα.

Παράλληλα, η Κυβέρνηση εξακολουθεί να αφήνει ανεξέλεγκτες τις βραχυχρόνιες μισθώσεις που έχουν κατακλύσει τις γειτονιές των πόλεων και τις τουριστικές περιοχές. Χιλιάδες σπίτια αφαιρούνται από την αγορά μακροχρόνιας μίσθωσης αυξάνοντας ακόμη περισσότερο τις τιμές. Ταυτόχρονα, η «Golden Visa» επέτρεψε σε funds και σε ξένους επενδυτές να αγοράζουν μαζικά ακίνητα ανατινάζοντας τις τιμές και στερώντας πολύτιμο απόθεμα από τους Έλληνες πολίτες.

Στα νησιά μας γιατροί, νοσηλευτές, στρατιωτικοί, πυροσβέστες, δημόσιοι υπάλληλοι, φοιτητές και εργαζόμενοι στον τουρισμό δεν βρίσκουν σπίτι να μείνουν, ενώ η τοπική κοινωνία βλέπει τις τιμές να εκτοξεύονται.

Κυρίες και κύριοι συνάδελφοι, ο σχεδιασμός της Κυβέρνησης δεν πατάει σε καμία βάση. Δεν υπάρχει χρονοδιάγραμμα, δεν υπάρχει καταγραφή του οικιστικού αποθέματος, δεν υπάρχει σχέδιο αξιοποίησης. Όλα είναι στον αέρα. Και το χειρότερο; Η Κυβέρνηση παρουσιάζει αυτό το πρόχειρο νομοθέτημα ως λύση στη στεγαστική κρίση, όταν στην πραγματικότητα δεν είναι τίποτα περισσότερο από μια επικοινωνιακή άσκηση, για να μην πω φούσκα. Όλες οι κρίσιμες παράμετροι παραπέμπονται σε μελλοντικές Υπουργικές Αποφάσεις. Δηλαδή ψηφίζουμε τώρα, θα δούμε μετά. Έτσι όμως δεν χτίζεται κοινωνική πολιτική. Έτσι απλώς δίνετε λευκή επιταγή στην εκτελεστική εξουσία.

Περνώ στο θέμα της τρίτεκνης ιδιότητας. Πράγματι, η πρόβλεψη για την ισοβιότητα είναι θετική. Όμως, οι τρίτεκνοι ζητούν, και έχουν απόλυτο δίκιο, την πλήρη εξίσωση με τους πολύτεκνους. Η Κυβέρνηση περιορίζεται σε μισές λύσεις και σε ημίμετρα. Σε μια χώρα με τόσο σοβαρό δημογραφικό πρόβλημα, αυτά δεν αρκούν, χρειάζονται γενναίες αποφάσεις, οριζόντιες πολιτικές, πραγματική στήριξη των οικογενειών.

Αναφορικά με τις δομές βραχυχρόνιας φιλοξενίας ατόμων με αναπηρία θέλω να πω τα εξής. Σίγουρα αναγνωρίζουμε την πρόθεση, όμως όλα τα κρίσιμα ζητήματα –το ποιες είναι οι προδιαγραφές, ποιο είναι το προσωπικό, ποιοι είναι οι δικαιούχοι- παραπέμπονται κι αυτά σε μελλοντικές κοινές Υπουργικές Αποφάσεις. Για άλλη μια φορά αοριστία και αναβολή.

Κυρίες και κύριοι συνάδελφοι, η στεγαστική κρίση δεν είναι μόνο κοινωνικό ζήτημα, είναι και δημογραφικό. Η ανεπάρκεια οικιστικού αποθέματος, η πτώση της αγοραστικής δύναμης, οι ταξικές πολιτικές, ο πληθωρισμός, το ενεργειακό κόστος, οι χαμηλοί μισθοί έχουν συμβάλει καθοριστικά στη δημογραφική κατρακύλα. Νέοι άνθρωποι διστάζουν να δημιουργήσουν οικογένεια, γιατί δεν μπορούν να εξασφαλίσουν στέγη. Αυτό θα έπρεπε να είναι και η κορυφαία κυβερνητική προτεραιότητα. Η λύση δεν μπορεί να είναι αποσπασματικά ημίμετρα ούτε ευκαιριακά προγράμματα. Χρειάζεται εθνικός σχεδιασμός, διακομματική συνεργασία, συνδυασμός κοινωνικής, πολιτικής με οικονομική ανάπτυξη. Χρειάζεται να υιοθετηθούν οι προτάσεις, που έχουμε ήδη καταθέσει στο δημόσιο διάλογο.

Η Ελλάδα δεν μπορεί να προχωρήσει με μια Κυβέρνηση που βλέπει το στεγαστικό ως επικοινωνιακή διαχείριση και όχι ως υπαρκτό ζήτημα. Δεν μπορούμε να δεχτούμε λύσεις, που ευνοούν τους λίγους και αφήνουν πίσω τους πολλούς. Η στέγη είναι δικαίωμα, όχι πολυτέλεια.

Γι’ αυτό το νομοσχέδιο που στερείται σχεδιασμού, κοινωνικής ευαισθησίας το καταψηφίζουμε.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Πουλά και για τη συνέπεια στο χρόνο.

Να καλέσω στο Βήμα τον συνάδελφο, Βουλευτή του ΣΥΡΙΖΑ-Προοδευτική Συμμαχία, τον κ. Ανδρέα Παναγιωτόπουλο για τη δική του ομιλία.

Στη συνέχεια τον λόγο θα πάρει η κ. Διγενή και μετά η Κοινοβουλευτική Εκπρόσωπος της Νίκης, η κ. Κουρουπάκη.

Ορίστε, κύριε Παναγιωτόπουλε, έχετε το λόγο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Συζητάμε σήμερα ένα νομοσχέδιο που έρχεται να παρουσιάσει η Κυβέρνηση ως απάντηση στη στεγαστική κρίση και στο δημογραφικό πρόβλημα. Και όμως είναι ένα ακόμη δείγμα αποσπασματικότητας, προχειρότητας και κοροϊδίας απέναντι στους πολίτες.

Προχθές στην Διεθνή Έκθεση Θεσσαλονίκης ο Πρωθυπουργός παρουσίασε ύστερα από εξίμισι πλέον -έτσι μετριούνται- χρόνια από τότε που κυβερνάει το δήθεν όραμά του για τη στέγαση. Άραγε, ποτέ το είδε αυτό το όραμα; Μίλησε για μέτρα, που έχουν ήδη αποτύχει, για τα προγράμματα το «Σπίτι μου», που διπλασίασαν τις τιμές των ακινήτων αντί να στηρίξουν τους νέους και ουσιαστικά μπήκαμε σε μία πολύ κακή αναδίπλωση του προβλήματος και ανακύκλωση αυτού.

Αυτό φαίνεται από την απορρόφηση του προγράμματος «Σπίτι μου ΙΙ», το οποίο δεν ξεπέρασε το 59%.Την ίδια ώρα που χώρες, όπως η Ισπανία, η Πορτογαλία, η Γαλλία αξιοποίησαν κονδύλια του Ταμείου Ανάκαμψης για να κατασκευάσουν χιλιάδες κοινωνικές κατοικίες. Οι περισσότερες ευρωπαϊκές χώρες διαθέτουν ποσοστά κοινωνικής στέγης, που φτάνουν το 8% έως 11% και εμείς ούτε μία κοινωνική κατοικία, έτσι για να δείχνουμε το κοινωνικό μας στίγμα. Γιατί η Κυβέρνηση Μητσοτάκη επέλεξε να δώσει 2 δισεκατομμύρια στις τράπεζες απλούστατα για να επιδοτήσει τα επιτόκια αντί να επιδοτήσει τη στέγη.

Αυτή είναι, όμως, η πολιτική σας. Αυτή είναι η αλήθεια πίσω από τα ψεύτικα τα λόγια τα μεγάλα της Διεθνούς Έκθεσης Θεσσαλονίκης που τόσο μεγαλόστομα διακηρύσσατε μέχρι τώρα ότι έρχονται οι μεγάλες απαλλαγές στη Διεθνή Έκθεση Θεσσαλονίκης.

Έρχεστε τώρα να παραπλανήσετε για ακόμη μία φορά τους πολίτες με την αποκαλούμενη κοινωνική αντιπαροχή, που στην πραγματικότητα τι είναι; Είναι ένα δώρο στους εργολάβους. Είναι το ίδιο δώρο που κάνατε μέσω του Ταμείου Ανάκαμψης στους εργολάβους με τις λεγόμενες επισκευές των Κέντρων Υγείας απανταχού της χώρας και των ΤΕΠ τύπου Φιλιατρών και άλλων, όπου το τετραγωνικό της ενεργειακής αναβάθμισης έφτανε τις 5.000, τις 6.000 και τις 7.000 το τετραγωνικό.

Άραγε για να μας πείτε εδώ πόσο θα στοιχίζει το τετραγωνικό κατασκευής της κατοικίας στον εργολάβο; Μέχρι και το 70% των νέων κατοικιών θα πηγαίνει στους εργολάβους και μόνον το 30% στην κοινωνική στέγη. Δηλαδή, στην πράξη και ας μην γελιόμαστε από όλη αυτή την ιστορία τελικά αν καταλήξει, γιατί από λόγια και εξαγγελίες έχουμε χορτάσει, θα φτάσουμε να μείνουν τριακόσιες κατοικίες χωρίς καμία συγκεκριμένη πρόβλεψη για το ύψος του κοινωνικού μισθώματος, χωρίς προστασία των ενοικιαστών σε περίπτωση που κάτι τους τύχει για να μπορέσουν να αντεπεξέλθουν, χωρίς ειδική πρόνοια για ΑμεΑ όπως το ανέφερε εξάλλου και στις συζητήσεις των φορέων η ΕΣΑμεΑ και χωρίς καμία στρατηγική για ενεργειακή αποδοτικότητα.

Και όλα αυτά θα λυθούν, όπως πάντα -σε όλα τα νομοσχέδια το κάνετε- με μελλοντικές υπουργικές -θαυματουργές θα έλεγα- και χωρίς κανέναν κοινοβουλευτικό έλεγχο αποφάσεις της Κυβέρνησης, του Υπουργού, πρόχειρα, ευκαιριακά και με μόνο γνώμονα την εξυπηρέτηση των συμφερόντων των τραπεζών, των μεγαλοεργολάβων και των παροικούντων περί τη Νέα Δημοκρατία, του κόμματος σας, τους οποίους ως θερμοκήπιο εκτρέφετε.

Γι’ αυτό και όταν ρωτήθηκε ο Πρωθυπουργός στη ΔΕΘ για τη στεγαστική κρίση δήλωσε πως είναι αποτέλεσμα της οικονομίας που αναπτύσσεται. Για ποια οικονομία, όμως, και για ποιους αναπτύσσεται αυτή η οικονομία για να το καταλάβουμε; Γιατί για τον ελληνικό λαό, για την ευρεία πλειοψηφία δεν έχουμε καμία ανάπτυξη και αυτό είναι σε όλους τους τομείς και στην καθημερινότητα και σε όλα τα λαϊκά στρώματα, πολλώ δε μάλλον στα βαρέως πληττόμενα. Άλλη φορά θα τα αναλύσω αυτά, γιατί έχουμε από τις καταστροφές τις φυσικές και τις άλλες, από τον «Daniel», από τις πυρκαγιές, από την ευλογιά, από ένα σωρό τέτοια που μένει κόσμος στο δρόμο, χάνει νοικοκυριά, χάνει σπίτια, χάνει τα πάντα και την άλλη μέρα γεννάται το μεγάλο ερώτημα, το οποίο το θέτει μπροστά μας και σου λέει: Εγώ τι θα κάνω αύριο; Τι δουλειά θα κάνω εγώ αύριο, ρωτάει ο κτηνοτρόφος που του σκότωσαν πεντακόσια πρόβατα σήμερα από την ευλογιά. Ούτε έκτακτο βοήθημα δεν του δίνει η Κυβέρνηση για να βγάλει τις επόμενες ημέρες, όχι τις άλλες υποχρεώσεις του. Είναι μια άλλη μεγάλη συζήτηση, την οποία πρέπει να κάνουμε.

Σήμερα, το 38% των πολιτών δίνει πάνω από 35% του διαθέσιμου εισοδήματός του στη στέγη, έχοντας με διαφορά το υψηλότερο κόστος στέγασης μεταξύ των χωρών της Ευρωπαϊκής Ένωσης. Και σαν να μην έφτανε αυτό έχουμε μπροστά μας τη δημογραφική κρίση, ίσως το μεγαλύτερο πρόβλημα που πρέπει να απασχολεί τη χώρα. Ο πληθυσμός μειώθηκε κατά 333.600 την τελευταία δεκαετία. Το φαινόμενο αυτό δεν περιορίζεται μόνο στις απομακρυσμένες και νησιωτικές περιοχές, αλλά πλέον πλήττει ακόμα και μεγάλα αστικά κέντρα. Η Κυβέρνηση, όμως, επιλέγει να μειώσει τον ΕΝΦΙΑ μόνο σε χωριά έως 1.500 κατοίκους και αυτό μόνον στην κύρια κατοικία. Και να δούμε ποιοι είναι αυτοί που έχουν απομείνει πλέον σε αυτά τα χωριά με την κύρια κατοικία μετά τα τελευταία γεγονότα και τις εξελίξεις που έχουμε, γιατί σε κάθε χωριό -εγώ που είμαι από χωριό- πέντε έχουν μείνει και αυτοί ήσαν κτηνοτρόφοι και αν αυτούς τους εξαφανίσουμε σήμερα, να δω τι θα απαλλάξουμε και από ποιον.

Και όχι μόνον αυτό, αλλά εργαλειοποιεί το δημογραφικό, χρησιμοποιώντας το ως άλλοθι για να ανασταλεί η λειτουργία επτακοσίων εξήντα έξι σχολείων σε όλη τη χώρα, αριθμός που αντιστοιχεί σε περίπου 5% του συνόλου των σχολικών μονάδων στην Ελλάδα. Ταυτόχρονα, όμως, βρήκαμε το δρόμο και τον τρόπο να παραβιάσουμε και το Σύνταγμα και να μετατρέψουμε τα κολέγια σε ιδιωτικά πανεπιστήμια, τα οποία άρχισαν να ανθούν με όλα τα παρατράγουδα, τα μπουμπούκια και όλο αυτό το συγγενολόι της Νέας Δημοκρατίας το κομματικό γύρω - γύρω, το οποίο συμμετέχει, το οποίο ανθίζει, το οποίο αναλαμβάνει όλα αυτά τα ιδρύματα. Για το συγκεκριμένο θέμα έχω καταθέσει και κοινοβουλευτική ερώτηση, θα τα πούμε και πιο αναλυτικά.

Τελικά, αυτή είναι η απάντηση της Κυβέρνησης μετά από έξι και πλέον χρόνια διακυβέρνησης στο δημογραφικό; Μερικά ψίχουλα για τρίτεκνους με τόσες προϋποθέσεις, που στην πράξη ελάχιστοι ωφελούνται εφόσον τελικά δεν εξομοιώνονται με τους πολύτεκνους, όπως αναφέρουν οι ομοσπονδίες τους στη συζήτηση των φορέων;

Ας κρατήσουμε, όμως, τη συμβουλή του Πρωθυπουργού να μην ψάχνουν οι φοιτητές μεγάλα σπίτια, εννοώντας τριάντα και σαράντα τετραγωνικών, τη στιγμή που οι οικογένειές τους, όπως στα περισσότερα νοικοκυριά στη χώρα, βρίσκονται στα όρια της χρεοκοπίας για να στείλουν τα παιδιά τους να σπουδάσουν; Όμως, πάλι έχει τη λύση των ιδιωτικών πανεπιστημίων.

Επομένως, καμία πραγματική στήριξη της οικογένειας, της νεολαίας, των νέων, των ζευγαριών, των φοιτητών και να μην ξεχάσουμε την οργανωτική προχειρότητα του ίδιου του Υπουργείου, όπως επανειλημμένα έχει εκτεθεί. Προστίθενται συνεχώς διευθύνσεις χωρίς σχέδιο, χωρίς προσωπικό, χωρίς συντονισμό και καμία συνεκτική πολιτική, αν κρίνουμε από την εξαθλίωση του ΕΣΥ, το σταδιακό πετσόκομμα των επιδομάτων σε όλο και λιγότερους δικαιούχους. Και για το επίδομα τέκνου πάλι έχουμε καταθέσει ερώτηση, για τα funds, για τους πλειστηριασμούς, για την αύξηση της φτώχειας λόγω του πληθωρισμού και της ακρίβειας το 2024. Ένας στους τρεις βρισκόταν σε κίνδυνο φτώχειας.

Η αλήθεια είναι μία και μοναδική: Ο Πρωθυπουργός και η Κυβέρνησή του δεν πιστεύουν στην κοινωνική πολιτική. Θεωρούν ότι η στέγη είναι εμπόρευμα και ότι όποιος δεν αντέχει το ενοίκιο ας μένει με τους γονείς του ή με τον παππού και τη γιαγιά, όπως αναγκαστικά σήμερα κάνουν πολύ τριαντάχρονοι. Δεν είναι τυχαίο ότι σύμφωνα με την ΕΛΣΤΑΤ το 47,3% των πολιτών καθυστερεί τις πληρωμές λογαριασμών ενοικίων ή δανείων. Είναι το χειρότερο ποσοστό σε ολόκληρη την Ευρωπαϊκή Ένωση.

Ο ΣΥΡΙΖΑ-Προοδευτική Συμμαχία δεν δέχεται η νέα γενιά να ζήσει χειρότερα από την προηγούμενη. Γι’ αυτό και έχει συγκεκριμένο σχέδιο για το στεγαστικό, όπως το έχει παρουσιάσει η εισηγήτρια και τομεάρχης μας, η κ. Νοτοπούλου, με αφετηρία τη δημιουργία Οργανισμού Κοινωνικής Στέγης και Τράπεζας Στέγης, την κατασκευή αποθέματος κοινωνικής κατοικίας με ευρωπαϊκή χρηματοδότηση, ώστε να φτάσουμε τον ευρωπαϊκό μέσο όρο, τη ρύθμιση της αγοράς στα ενοίκια, τον ουσιαστικό έλεγχο της βραχυχρόνιας μίσθωσης, την προστασία της πρώτης κατοικίας από πλειστηριασμούς και εξώσεις, τη στήριξη της φοιτητικής στέγης με δημόσιες εστίες και όχι παραχώρηση σε ΣΔΙΤ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πρόκειται για μια ολοκληρωμένη -και τελειώνω, κύριε Πρόεδρε και ευχαριστώ- πολιτική για νέες οικογένειες με στέγη, παιδικούς σταθμούς, υγεία και εργασία, με αξιοπρεπείς μισθούς και όχι με εργασία δεκατριών ωρών. Και τολμάτε να μιλάτε για κοινωνική συνοχή! Είναι κοινωνική αποδιάρθρωση! Το θεμέλιο της ελληνικής οικογένειας και του γένους, όπως επικαλούνται ορισμένοι, στα λόγια, βέβαια, διότι δεν το θίγουν το δεκατριάωρο! Είναι η τορπίλη και η νάρκη της διάλυσης της οικογένειας, της χώρας και του γένους που επικαλούνται πατριωτικά ορισμένοι Αρχηγοί προηγουμένως. Και να μην μιλήσουμε για τους υψηλούς έμμεσους φόρους, όπως ο ΦΠΑ στα τρόφιμα και τα φάρμακα και για τον θεσμικό εκτροχιασμό στον ΟΠΕΚΕΠΕ, αλλά και τα υπερκέρδη των καρτέλ.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Αυτό είναι ένα ρεαλιστικό κοινωνικό σχέδιο. Είναι βασικές γραμμές το σχέδιό μας, μια ασφαλής και αξιοπρεπής στέγη για όλους, ένα κοινωνικό κράτος για την κοινωνική πλειοψηφία.

Το παρόν νομοσχέδιο δεν αποτελεί στρατηγική για την κοινωνική στέγαση, δεν απαντά στις πραγματικές ανάγκες του δημογραφικού, δεν στηρίζει τις οικογένειες, δεν δημιουργεί προοπτική για τους νέους. Είναι ένα κείμενο γεμάτο ασάφειες, παραπομπές και ρυθμίσεις που εξυπηρετούν εργολάβους και όχι τους πολίτες.

Γι’ αυτό, κύριε Πρόεδρε και κυρία Υπουργέ, εμείς το καταψηφίζουμε και σας ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Παναγιωτόπουλο.

Και να καλέσω τώρα στο Βήμα τη Βουλευτή του Κομμουνιστικού Κόμματος Ελλάδος, τη γνωστή σε όλους μας Σεμίνα Διγενή. Δεν εκφωνώ το όνομα το βαφτιστικό, αλλά αυτό με το οποίο σας έχουμε γνωρίσει χρόνια όλοι.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Όπως νομίζετε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία συνάδελφε, έχετε τον λόγο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ, κύριε Πρόεδρε.

Άλλαξα αρκετά τη σημερινή ομιλία μου για να συμπεριλάβω και ένα σχόλιο για αυτά που ακούστηκαν στη Θεσσαλονίκη, διότι δεν θα ήταν πρέπον να μην σταθούμε στα οφέλη από τις εξαγγελίες εκεί.

Αξίζει να δούμε πώς μεταφράζεται στην πράξη αυτή η μεγαλύτερη μείωση φόρων στη Μεταπολίτευση, σύμφωνα με τον κ. Πιερρακάκη, αυτή που όταν λέει όφελος, εννοεί τα μερικά λεπτά του ευρώ την ημέρα και πάντα στη γνωστή συνθήκη ότι το 95% των φορολογικών εσόδων συνεχίζει να τα πληρώνει ο λαός και τα χαμηλά εισοδήματα και μόλις το 5% οι μεγάλοι επιχειρηματικοί όμιλοι. Ναι, αλλά σου λέει πως ένας μισθωτός χωρίς παιδιά με εισόδημα 20.000 ευρώ που πληρώνει σήμερα φόρο 3.100 ευρώ από 1/1/2026 το ποσόν αυτό πέφτει στα 2.900 ευρώ, δηλαδή πρόκειται για το εξωφρενικό κέρδος των 0,54 ευρώ την ημέρα. Για ένα νοικοκυριό με εισόδημα από 10.000 έως 11.000 ευρώ η μείωση φόρου τον χρόνο είναι 20 ευρώ, δηλαδή όφελος 5 λεπτά του ευρώ την ημέρα. Εάν το νοικοκυριό έχει και ένα παιδί, το όφελος ανεβαίνει 10 λεπτά του ευρώ την ημέρα. Αν μιλάμε δε για εισόδημα από 11.000 έως 12.000 ευρώ -και τυχερός, έχει και ένα παιδί- αγγίζει το εξής αστρονομικό ποσόν, 21 λεπτά του ευρώ και ούτω καθεξής, ένα μικρό δείγμα ανέφερα.

Και για να σοβαρευτούμε: Η Κυβέρνηση και το οικονομικό επιτελείο της ζητούν από τον λαό να συμβιβαστεί με τα περισσευούμενα ψίχουλα των ματωμένων πρωτογενών πλεονασμάτων που γίνονται πακέτα στήριξης της κερδοφορίας των επιχειρηματικών ομίλων και εξοπλισμοί για την πολεμική προετοιμασία, γιατί περί αυτού πρόκειται.

Και όταν έσβησαν τα φώτα της Διεθνούς Έκθεσης Θεσσαλονίκης του 2025 με αυτήν τη φαντασμαγορία των υποσχέσεων που κράτησε όσο ένα δελτίο ειδήσεων, όταν ο «Πρωθυπουργός Μάκβεθ» χάθηκε στο ίδιο του το παραλήρημα, η λαϊκή αγανάκτηση για την κοροϊδία φούντωσε. Οι εργαζόμενοι, ξέρετε, δεν είναι μηχανές. Τον 21ο αιώνα, την εποχή της τεχνητής νοημοσύνης και των μεγάλων επιστημονικών επιτευγμάτων, είναι ρεαλιστικό να μειωθεί ο εργάσιμος χρόνος και όχι να ισχύσει το τερατούργημα με τις δεκατρείς ώρες δουλειάς. Οι αθλιότητές σας περί δίκαιης εργασίας για όλους και στήριξης των εργαζομένων δεν μπορούν να κρύψουν ότι μας φέρνουν ένα βήμα πιο κοντά στον Μεσαίωνα και βαφτίζετε αυτήν τη σκλαβιά ελευθερία.

Αυτά που διεκδικούν οι εργαζόμενοι, που απαιτούν τα συνδικάτα με τις κινητοποιήσεις τους σε όλη την Ελλάδα είναι επτάωρο, τριανταπεντάωρο, πενθήμερο, αξιοπρεπείς μισθοί, συλλογικές συμβάσεις εργασίας, μέτρα υγιεινής και ασφάλειας. Αυτά στηρίζουμε και εμείς, γιατί αυτά περιέχονται και είναι συστατικά στοιχεία της πολιτικής πρότασης εξουσίας του ΚΚΕ.

Πάμε τώρα στο νομοσχέδιο. Η σουρεαλιστική πλευρά αυτής της συνεδρίασης είναι το ότι η Κυβέρνηση τολμάει να μιλάει για φτηνή και ποιοτική στέγη και για αντιμετώπιση της στεγαστικής επισφάλειας. Και το λέει ανερυθρίαστα, όταν υπάρχει όργιο πλειστηριασμών και εξώσεων των λαϊκών κατοικιών, όταν διατηρείται όλο αυτό το άθλιο νομοθετικό πλαίσιο που έχει την υπογραφή και της Νέας Δημοκρατίας και του ΠΑΣΟΚ και του ΣΥΡΙΖΑ για τους πλειστηριασμούς και τις εξώσεις, για να υπερασπίσουμε ακριβώς τα συμφέροντα των τραπεζιτών, των funds και των κορακιών.

Συζητάμε σήμερα ένα νομοσχέδιο -και εγώ θα εστιάσω στο πρόβλημα της φοιτητικής στέγης- που πίσω από τον τίτλο του κρύβει μία μόνο λέξη, «αναλγησία», «αναλγησία» σε φοιτητές και οικογένειες. Έτσι όπως είναι δομημένο, δεν διασφαλίζει δικαιώματα, τα αφαιρεί. Δεν απαντά στις πραγματικές ανάγκες της κοινωνίας, αναπαράγει ακριβώς τα ίδια αδιέξοδα.

Αν επιλέγετε αυτήν την πολιτική για την Ελλάδα του αύριο, τότε επιλέγετε την αποτυχία ως στρατηγική.

Κάθε χρόνο τέτοια μέρα, τέτοια εποχή οι γονείς των πρωτοετών τρέχουν πανικόβλητοι σε όλη την Ελλάδα, από την Πάτρα μέχρι τη Θεσσαλονίκη, από τα Γιάννενα μέχρι το Ηράκλειο, για να βρουν ένα κεραμίδι πάνω από το κεφάλι των παιδιών τους και τι βρίσκουν; Γκαρσονιέρες με τιμές πολυτελών διαμερισμάτων, υπόγεια χωρίς ήλιο, δωμάτια σε κατάσταση εξαθλίωσης με νοίκια που ξεπερνούν πολλές φορές και τον βασικό μισθό. Ολόκληρες οικογένειες στραγγαλίζονται οικονομικά για να μην χάσει το παιδί τους τη δυνατότητα να σπουδάσει. Το κράτος κλασικά απόν! Οι φοιτητικές εστίες είναι ελάχιστες, στη χώρα μας φιλοξενείται σε αυτές μόλις ένας στους δέκα φοιτητές, όταν σε άλλες ευρωπαϊκές χώρες το ποσοστό ξεπερνά το 40%. Εδώ ο φοιτητής πληρώνει την αισχροκέρδεια της αγοράς, λες και το δικαίωμα στη μόρφωση είναι λαχείο που θα κερδίσει μόνο κάποιος τυχερός.

Η φοιτητική στέγη όμως δεν είναι φιλανθρωπία και δεν είναι πολυτέλεια. Είναι δικαίωμα που δεν μπορεί να εξαρτάται από τις διαθέσεις των ιδιοκτητών ακινήτων, από την κερδοσκοπία των μεσιτών ούτε από τα ευρωπαϊκά προγράμματα που τελειώνουν και μετά αφήνουν πίσω τους μόνο ερείπια. Η κοινωνία δεν αντέχει άλλο τα λόγια. Όχι άλλα φληναφήματα, άλλες πομφόλυγες, άλλες επικοινωνιακές μωρολογίες. Οι φοιτητές δεν μπορούν να κοιμούνται σε καναπέδες φίλων μέχρι να βρουν σπίτι ούτε να συγκατοικούν, όπως τους συμβούλεψε ο Πρωθυπουργός. Οι νέοι δεν γίνεται να φεύγουν στο εξωτερικό, επειδή εδώ η στέγη είναι άπιαστο όνειρο.

Ακούγονται σήμερα μέσα εδώ τόσο άθλια ψέματα, λες και οι χιλιάδες λαϊκές οικογένειες που ψάχνουν σπίτι αυτή την περίοδο για να μπορέσουν να σπουδάσουν τα παιδιά τους που έχουν περάσει σε κάποια σχολή εκτός τόπου κατοικίας, ζουν σε ένα άλλο σύμπαν. Τολμάτε να μιλάτε για εξασφάλιση ποιοτικής στέγης, όταν πάνω από το 70% των νέων έως 34 ετών μένουν ακόμα στο παιδικό τους δωμάτιο και το ξέρετε αυτό.

Αποδεικνύεται και πάλι το άθλιο εμπόριο, που στο έδαφος του καπιταλισμού στήνεται πάνω στην ελπίδα των παιδιών και το δικαίωμά τους στη μόρφωση, πάνω στην αγωνία των γονιών τους να τα σπουδάσουν. Σχετική έρευνα αποκαλύπτει ότι πανελλαδικά μόνο 3.600 φοιτητές έχουν σήμερα πρόσβαση σε κάποια δημόσια εστία, την ώρα που κατά το επόμενο ακαδημαϊκό έτος προβλέπεται να προστεθούν περίπου άλλες 69.000 νέοι σπουδαστές στην τριτοβάθμια εκπαίδευση.

Αξίζει, επίσης, να σημειωθεί πως καταγράφεται μία στροφή του ενδιαφέροντος των κεφαλαίων του real estate στη φοιτητική στέγαση συνολικά σε όλη την Ευρώπη, με τα κεφάλαια του κλάδου να εκτιμούν πως αυτός θα είναι ο τομέας ακινήτων με τις καλύτερες επιδόσεις για τα κέρδη τους για το 2025.

Όμως, όσους αλγόριθμους και αν εφεύρετε, το βασικό κίνητρο των διατάξεων του νομοσχεδίου σας είναι να υπηρετούν την κερδοφορία των ομίλων που δραστηριοποιούνται στην κατασκευή και τη διαχείριση ακινήτων. Αυτό που κάνετε είναι να απογειώνετε τη λεηλασία της ακίνητης περιουσίας. Βέβαια, αυτή είναι η κανονικότητα σε όλα τα κράτη μέλη της Ευρωπαϊκής Ένωσης των είκοσι εκατομμυρίων ανθρώπων που αντιμετωπίζουν πρόβλημα στέγασης, του ενός εκατομμυρίου αστέγων.

Και αναρωτιόμαστε πόσο προοδευτικά είναι αυτά τα μέτρα που αξιοποιούν ακόμα και κατασχεμένα σπίτια και ακίνητα υπερχρεωμένων νοικοκυριών και τα έχουν παρκάρει σε bad bank, για να απαλλαγούν οι τραπεζικοί όμιλοι από τα κόκκινα δάνεια.

Τηρώντας τη γνωστή τακτική της η Νέα Δημοκρατία πετάει το μπαλάκι στο γήπεδο της ατομικής ευθύνης για τις εργατικές λαϊκές οικογένειες, που ματώνει η τσέπη τους να σπουδάσουν τα παιδιά τους, με τις πρόσφατες συμβουλές της Υπουργού Παιδείας προς τη λαϊκή οικογένεια να δηλώσουν σχολές με γεωγραφικά κριτήρια λόγω κόστους σπουδών, να είναι τουλάχιστον προκλητικές. Πόση ντροπή!

Κλείνοντας να επισημάνουμε πως η Πανσπουδαστική, με οργάνωση, αλληλεγγύη και διεκδίκηση παλεύει ώστε κανένας φοιτητής να μην παρατήσει τις σπουδές του, να επιβληθούν μέτρα στήριξης για το μεγάλο πρόβλημα της φοιτητικής στέγης. Με πανελλαδικό συντονισμένο αγώνα διεκδικεί, μεταξύ άλλων: Άμεση εισδοχή φοιτητών στις εστίες, να ανοίξουν τώρα οι αιτήσεις ώστε να ξεκινήσουν οι εισδοχές πριν την αρχή του εξαμήνου. Αξιοποίηση δωματίων με ευθύνη του κράτους για δωρεάν στέγαση όσων φοιτητών έχουν ανάγκη. Αύξηση του μηνιαίου στεγαστικού επιδόματος, για να καλύπτει τις ανάγκες και διεύρυνση των δικαιούχων και άλλα πολλά.

Να πούμε κλείνοντας ότι οι αθλιότητές σας περί δίκαιης εργασίας για όλους και στήριξη στους εργαζόμενους δεν μπορούν να κρύψουν ότι μας φέρνουν ένα βήμα πιο κοντά στο μεσαίωνα και βαφτίζετε αυτή τη σκλαβιά «ελευθερία». Ποιος άνθρωπος διαλέγει να δουλεύει δεκατρείς ώρες την ημέρα; Σας νοιάζει μόνο να επεκτείνετε την εργοδοτική ασυδοσία, να εντατικοποιήσετε περαιτέρω την εργασία με μοναδικό στόχο την ακόμα μεγαλύτερη αύξηση της κερδοφορίας των επιχειρηματικών ομίλων.

Ε, λοιπόν αυτό το μέλλον που μας προετοιμάζετε, δεν το δεχόμαστε. Συντονιζόμαστε όλοι μαζί με τους εργαζόμενους και τα σωματεία τους, γονείς, εκπαιδευτικούς, φοιτητές, για να αποσυρθεί το νέο αντεργατικό τερατούργημα. Όχι λοιπόν στη δεκατριάωρη σκλαβιά! Επτάωρο, πενθήμερο, τριανταπεντάωρο, με αυξήσεις στους μισθούς. Θα τα πούμε στους δρόμους.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τη συνάδελφο, την κ. Σεμίνα Διγενή.

Κυρία Κουρουπάκη, να μου δώσετε μερικά λεπτά, δεν θέλει παραπάνω –κύριε Υπουργέ, το είδα εγώ ότι η τροπολογία αφορά μια παράταση- προκειμένου ο κ. Σπανάκης, ο Υφυπουργός Εσωτερικών, να τοποθετηθεί επί της τροπολογίας με γενικό αριθμό 396 και ειδικό 8.

Ορίστε, κύριε Υπουργέ, έχετε τον λόγο για δύο λεπτά.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ευχαριστώ πάρα πολύ, κύριε Πρόεδρε.

Είναι τροπολογία που έχει κατατεθεί με ένα και μόνο άρθρο και αφορά την παράταση έως 31-7-2026 για τη συμμόρφωση των δήμων για τους παιδικούς και βρεφονηπιακούς σταθμούς σε όσα ορίζει το Προεδρικό Διάταγμα 99/2017. Και φυσικά αυτή η παράταση είναι η τελευταία –όχι πέραν της 31ης Ιουλίου του 2026- και αυτό θα γίνεται μόνο με απόφαση του οικείου δημοτικού συμβουλίου, η οποία πρέπει να λαμβάνεται με την πλειοψηφία των 3/5 του όλου αριθμού των μελών του, κατόπιν εισήγησης του δημάρχου.

Γιατί πρέπει να ψηφιστεί αυτή η τροπολογία; Και ζητώ να ψηφιστεί και ομόφωνα. Διότι έτσι θα εξασφαλίσουμε ότι θα λειτουργήσουν οι παιδικοί και βρεφονηπιακοί σταθμοί κατά το σχολικό έτος 2025-2026.

Δεύτερον, τι αφορά η συμμόρφωση; Αφορά κάποιες τεχνικές προδιαγραφές, κάποια κατασκευαστικά θέματα, επίπλωση, θέρμανση, τελειώματα χώρων. Δεν αφορά θέματα πυρασφάλειας. Όλοι οι παιδικοί και βρεφονηπιακοί σταθμοί που θα λειτουργούν οφείλουν να έχουν πυρασφάλεια. Είμαστε ξεκάθαροι σε αυτό.

Υπάρχουν σχετικά αιτήματα πάνω σε αυτή την παράταση; Θα τα καταθέσω και στα Πρακτικά. Υπάρχει ομόφωνο ψήφισμα της Κεντρικής Ένωσης Δήμων Ελλάδος και μάλιστα το ζητάει προς το Υπουργείο για έναν και μόνο χρόνο, τελευταία παράταση που ζητάει η Κεντρική Ένωση Δήμων Ελλάδος. Υπάρχουν αντίστοιχα αιτήματα –ενδεικτικά αναφέρω- του Δήμου Κοζάνης, του Συλλόγου Εργαζομένων ΟΤΑ του Νομού Θεσσαλονίκης.

Τα καταθέτω στα Πρακτικά ώστε αν θέλουν οι συνάδελφοι να τα δουν.

(Στο σημείο αυτό ο Υφυπουργός Εσωτερικών κ. Βασίλειος-Πέτρος Σπανάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ ολοκληρώστε.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κλείνοντας θέλω να πω ότι ήδη υπάρχει μια παράταση μέχρι 31-12-2026 μόνο για τους υπαίθριους χώρους. Άρα λοιπόν αυτή τη στιγμή η παράταση που ζητάμε δεν αφορά τους υπαίθριους χώρους. Ζητάμε την παράταση μέχρι 31-7-2026 όπου πρέπει να γίνει με διαδικασία αποφάσεως των 3/5 του δημοτικού συμβουλίου, ώστε να μπορέσουν να λειτουργήσουν οι παιδικοί και βρεφονηπιακοί σταθμοί.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα κι εγώ τον λόγο για μια διευκρίνιση.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μια ερώτηση στον κύριο Υπουργό και από εμένα.

**ΠΡΟΕΔΡΕΥΩΝ (Αθανάσιος Μπούρας):** Ωραία, κύριε Μάντζο, ζητήσατε μια διευκρίνιση –κυρία Κουρουπάκη, δυο τρία λεπτά ακόμη, παράκληση θερμή- επί του συγκεκριμένου θέματος;

**ΔΗΜΗΤΡΙΟΣ ΜΑΝΤΖΟΣ:** Πάντα, πάντα, κύριε Πρόεδρε. Επί της τροπολογίας ερώτηση και παρατήρηση.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Κατ’ αρχάς, είναι διαδικαστική ερώτηση. Αυτό το θέμα το οποίο εισάγεται σήμερα με την τροπολογία, κύριε Υπουργέ, είναι γνωστό και από την Κεντρική Ένωση Δήμων, είναι γνωστό και στην Αίθουσα αυτή.

Στο πρόσφατο σχέδιο νόμου του Υπουργείου Εσωτερικών, όπου ήταν επισπεύδον το δικό σας Υπουργείο, ο εισηγητής μας, ο Παύλος Χρηστίδης, το είχε θέσει το θέμα αυτό και δεν είχε ρυθμιστεί από το Υπουργείο σας τότε, ενώ θα μπορούσε όλο αυτό να έχει προβλεφθεί. Είναι η πολλοστή φορά που έρχεστε κατόπιν εορτής, μετά τις εξελίξεις, να νομοθετήσετε, ενώ η αντιπολίτευση και η ίδια η τοπική αυτοδιοίκηση, της οποίας προΐστασθε πολιτικά, έχει θέσει το ζήτημα αυτό σε χρόνο έγκαιρο. Άρα η ερώτηση είναι γιατί τώρα και όχι προηγούμενα, που το θέμα ήταν γνωστό και στην Αίθουσα της Βουλής.

Τώρα, όσον αφορά στους βρεφονηπιακούς σταθμούς συνολικά ως βασικό πυλώνα της οικογενειακής και της κοινωνικής ζωής, νομίζω συμφωνούμε όλοι –θα πρέπει τουλάχιστον από θέση αρχής να συμφωνούμε όλοι- σε αυτή την Αίθουσα ότι η πρόσβαση σε αυτούς θα πρέπει να είναι δίκαιη και προσιτή σε όλες τις οικογένειες. Και αναφέρομαι σε μία πολύ πρόσφατη ερώτηση που σας είχε απευθυνθεί από την εισηγήτρια μας και τομεάρχη του αντίστοιχου τομέα, την Κατερίνα Καζάνη και τον Παναγιώτη Δουδωνή, που ελέγχει το Υπουργείο σας ως έχων την πολιτική ευθύνη για τα θέματα του Υπουργείου Εσωτερικών όπου αναφέρονται οι καλοί συνάδελφοι στην εκτόξευση του κόστους ζωής και στα εισοδηματικά κριτήρια για τη χορήγηση του voucher για βρεφονηπιακούς σταθμούς που δυστυχώς παραμένουν τα ίδια με πέρυσι αφήνοντας πολλές οικογένειες εκτός –επαναλαμβάνω- παρά την εκτόξευση του κόστους ζωής.

Άρα εμείς ζητούμε, και το λέω και στο πρόσωπό σας ως εκπροσωπούντα το Υπουργείο Εσωτερικών, να επανεξεταστούν άμεσα τα κριτήρια χορήγησης voucher, να υπάρξει αναθεώρηση των εισοδηματικών κριτηρίων που να ανταποκρίνονται στις πραγματικές συνθήκες του κόστους ζωής και να αναπροσαρμοστούν τα κριτήρια για τους δημόσιους βρεφονηπιακούς σταθμούς, για να μην υπάρχει αποκλεισμός οικογενειών που έχουν πραγματικές ανάγκες.

Αντίθετα σε ό,τι συμβαίνει και ό,τι μας έδειξε, δυστυχώς, ο Πρωθυπουργός, παραλείποντας οποιαδήποτε αναφορά στους Οργανισμούς Τοπικής Αυτοδιοίκησης, στους δήμους, από την ομιλία του στη Διεθνή Έκθεση Θεσσαλονίκης -ήταν ηχηρή η απουσία οποιασδήποτε αναφοράς ει μη μόνον της απόσυρσης της αρμοδιότητας, αφαίρεσε αρμοδιότητες πολεοδομιών, αυτή ήταν η μόνη παρέμβαση του Πρωθυπουργού στην Τοπική Αυτοδιοίκηση- κόντρα, αντίθετα, σε αυτήν την προσέγγιση εμείς απαιτούμε το Υπουργείο Εσωτερικών και το Υπουργείο Οικογένειας και Κοινωνικής Συνοχής να συνδράμουν έστω τις οικογένειες και τους νέους γονείς, να τους ενισχύσουμε, ώστε να μπορέσουν να ανταπεξέλθουν έστω στοιχειωδώς στην αυξημένη δαπάνη της ζωής σε αυτήν την κρίση αξιοπρεπούς διαβίωσης που οι συμπολίτες μας βιώνουν, εξαιτίας των δημόσιων πολιτικών που ακολουθούνται.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Γιαννούλη, ως Κοινοβουλευτικός Εκπρόσωπος του ΣΥΡΙΖΑ έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Μια ερώτηση, κύριε Πρόεδρε, μια διευκρίνιση θέλω.

Καταλαβαίνουμε την αναγκαστική επιλογή να έρθει η τροπολογία αυτή σήμερα. Συμμερίζομαι όμως και συνυπογράφω το ερώτημα γιατί τώρα, ενώ οι τεχνικές προδιαγραφές και τα έργα των δήμων και οι παρεμβάσεις στις σχολικές μονάδες αντιμετωπίζουν σοβαρά προβλήματα εδώ και πάρα πολλούς μήνες. Και στη διάρκεια αυτών των μηνών στην Αίθουσα αυτή, αλλά και στις επιτροπές, είχε χτυπηθεί το καμπανάκι του κινδύνου.

Έχω μπροστά μου, κύριε Υπουργέ, επειδή ξέρω τις ευαισθησίες σας, είστε και εσείς πατέρας, μια επιστολή απελπισίας του Πρώτου και Δεύτερου Πειραματικού Νηπιαγωγείου και Βρεφονηπιακού Σταθμού της Θεσσαλονίκης, με βάση τις παθογένειες αυτές που περιγράφετε για την πλημμελή καμιά φορά άσκηση των αρμοδιοτήτων από την Τοπική Αυτοδιοίκηση, αλλά και την έλλειψη σταθερής χρηματοδότησης από την πλευρά της κεντρικής εξουσίας και την αδιαφορία προφανώς για τους δήμους που έχουν σοβαρά προβλήματα στον χώρο της υποστήριξης των σχολικών υποδομών. Θα σας δείξω τις φωτογραφίες, γιατί αποτυπώνουν εύγλωττα αυτό που συμβαίνει. Λίγες μέρες πριν αγιασμό, πριν την έναρξη, τοποθετούνται αυτήν την ώρα που συζητάμε είδη υγιεινής για ενήλικες σε έναν βρεφονηπιακό σταθμό και ένα νηπιαγωγείο που θα φοιτήσουν παιδάκια τεσσάρων και πέντε ετών.

Δεν θέλω να προχωρήσω, επειδή έχουμε και πολλούς σαλτιμπάγκους στην πολιτική, που νομίζουν ότι η λάσπη και η συκοφαντία μπορούν να είναι πολιτική ηθική και πρακτική. Αυτούς δεν τους αναγνωρίζουμε ως ισότιμους συνομιλητές. Αλλά, μιλώντας καθαρά με γενναιότητα και ειλικρίνεια, η παράταση δεν θεραπεύει το πρόβλημα.

Θα συμφωνήσω επίσης με τον Κοινοβουλευτικό Εκπρόσωπο του ΠΑΣΟΚ ότι είναι αργά για δάκρυα όταν πέρασαν τόσες εβδομάδες προπαρασκευής μέτρων προγραμμάτων θαυματουργών στην επίδραση που θα είχαν στο εισόδημα των πολιτών και που αποδεικνύονται μια χίμαιρα. Χαρακτηριστικό παράδειγμα θα επισημάνω και εγώ των τριτέκνων, που βρίσκονται σε μία πολιτική ομηρία χειραγώγησης εδώ και δύο χρόνια στο ζήτημα της εξίσωσης, στο ζήτημα της σχέσης των εισοδηματικών κριτηρίων με τα επιδόματα και τα voucher και όλα αυτά.

Καταλήγουμε να έχει προκύψει και ένα ακόμα πρόβλημα το οποίο θέλει την παρέμβασή σας έγκαιρα όμως και όχι πυροσβεστικά με μία τροπολογία κάποιων αράδων. Είναι οι εργαζόμενοι με δεξιότητες και ειδίκευση, με τεχνογνωσία, στα Κέντρα Δημιουργικής Απασχόλησης στους δημοτικούς βρεφονηπιακούς σταθμούς, που λόγω του ότι φτάνουμε στο τέλος της χρηματοδότησης του ΕΣΠΑ -εύχομαι να είναι πραγματική και ειλικρινής η βεβαιότητά σας ότι δεν θα διαταραχθεί- να ζουν με την αγωνία «κλείνουμε ή λειτουργούμε». Στη Θεσσαλονίκη, θα το ξέρετε, είναι τριακόσιοι σαράντα άνθρωποι, οι οποίοι ζουν με την αγωνία, περιοριζόμενο το αντικείμενο της δουλειάς τους και της δράσης τους, τι θα γίνει.

Άρα νιώθω την υποχρέωση να προλαβαίνουμε τα προβλήματα, να μην κατηγορούμε την Αντιπολίτευση με όλα όσα περιλαμβάνονται στη φαρέτρα σας και να λύνονται τα προβλήματα έγκαιρα τουλάχιστον όταν εντοπίζονται έγκαιρα από την Αντιπολίτευση και προτείνονται και λύσεις.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Γιαννούλη.

Τον λόγο τώρα έχει ο Κοινοβουλευτικός Εκπρόσωπος του ΚΚΕ, ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Οκτώ χρόνια τώρα, από το προεδρικό διάταγμα που ψηφίστηκε το 2017, σέρνεται από παράταση σε παράταση αυτή η διαδικασία για την ασφαλή λειτουργία, με βάση αυτά τα κριτήρια που αποφάσισε τότε η Κυβέρνηση, για τους παιδικούς σταθμούς, οκτώ χρόνια από παράταση σε παράταση. Ποιος ευθύνεται γι’ αυτό; Σαφώς οι κυβερνήσεις, τόσο η προηγούμενη όσο και αυτή, αυτή έξι χρόνια και η προηγούμενη άλλα δύο.

Τι σημαίνει παράταση; Τι λέει η Κυβέρνηση σήμερα; Προκειμένου να μην κλείσουν οι παιδικοί σταθμοί, ψηφίστε την παράταση αυτή που φέρνω ως τροπολογία, για να λειτουργήσουν με τους όρους που δεν πληρούν τις προϋποθέσεις του προεδρικού διατάγματος. Αυτό μας λέει. Να συμφωνήσουμε σε λειτουργία με όρους απαράδεκτους από αυτό που έχουν συμφωνήσει, υποτίθεται, η επιστημονική επιτροπή, η οποία ολοκλήρωσε το προεδρικό διάταγμα. Είναι αυτό ασφάλεια για τα παιδιά;

Τι λέει η Κυβέρνηση; Ποιες είναι οι ευθύνες της; 6 δισεκατομμύρια ευρώ στερεί από τους δήμους από τη μη απόδοση των πόρων που έχουν θεσμοθετηθεί με αποτέλεσμα να στερούνται οι δήμοι έργων σημαντικών, όπως και τέτοιων παιδικών σταθμών και σχολείων για τα παιδιά μας. Η Κυβέρνηση έχει σοβαρές ευθύνες, που δεν χρηματοδοτεί, που δεν οργανώνει και σχεδιάζει, έτσι ώστε να λειτουργήσουν οι παιδικοί σταθμοί με πλήρη ασφάλεια, σύμφωνα με τους κανονισμούς που έχουν νομοθετηθεί.

Βεβαίως, μπροστά στο δίλημμα κλείσιμο των παιδικών σταθμών ή συνέχιση της λειτουργίας -είναι ένα δίλημμα το οποίο μπαίνει εδώ- εμείς δεν θα συμφωνήσουμε. Θα πάμε με το «παρών», ρίχνοντας την ευθύνη στην Κυβέρνηση για όλη αυτήν την κατάσταση που συνεχίζει να υπάρχει στους δήμους.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Στην ΚΕΔΕ το ψηφίσατε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, μην διακόπτετε. Θα πάρετε τον λόγο όταν θα έρθει η σειρά σας.

**ΧΡΗΣΤΟΣ ΚΑΤΣΩΤΗΣ:** Δεν άκουσα τι είπατε, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Σας το λέω εγώ. Ότι ο εκπρόσωπός σας στην ΚΕΔΕ ψήφισε.

**ΧΡΗΣΤΟΣ ΚΑΤΣΩΤΗΣ:** Ακούστε, όταν εσείς λοιπόν τη στρόφιγγα την έχετε κλείσει, τι θα κάνει ο άλλος; Θα πει να μην πάνε τα παιδιά στον παιδικό σταθμό; Που αν θέλετε υποκριτικά ενδιαφέρεστε για το δημογραφικό ζήτημα και από την άλλη δεν διασφαλίζετε το να πάνε όλα τα παιδιά στους παιδικούς σταθμούς; Πώς θα εξασφαλιστεί όταν δεν υπάρχουν παιδικοί σταθμοί και όταν η Κυβέρνηση δεν φροντίζει πάνω σε αυτό, δίνοντας την ανάλογη χρηματοδότηση στους δήμους;

Γι’ αυτό λοιπόν εμείς είπαμε ότι θα πάμε με το «παρών».

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει για την ίδια τοποθέτηση επί της τροπολογίας η κυρία Κουρουπάκη. Για την ομιλία της θα πάρει τον λόγο μετά, ως κοινοβουλευτική εκπρόσωπος.

Έχετε για τρία λεπτά τον λόγο για την τροπολογία.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Για τους παιδικούς και βρεφονηπιακούς σταθμούς που λειτουργούν εντός των δήμων η άδεια ίδρυσης και λειτουργίας χορηγείται από τον δήμο, εφόσον διαθέτουν τα δικαιολογητικά και πληρούν τις οριζόμενες προδιαγραφές στο προεδρικό διάταγμα 99/2017 και τις προϋποθέσεις ασφαλείας. Περαιτέρω δόθηκε στους ήδη λειτουργούντες σταθμούς προθεσμία να συμφωνούν προς τις θεσπιζόμενες ρυθμίσεις, ενώ με το άρθρο 22 του ν.5163/2024 οι προθεσμίες αυτές παρατάθηκαν έως την 31-8-2025. Επειδή όμως δεν υπήρξε συμμόρφωση, οι προθεσμίες με την παρούσα τροπολογία παρατείνονται εκ νέου για άλλον έναν χρόνο μέχρι τις 31-12-2026.

Η παράταση των προθεσμιών συμμόρφωσης των δημοτικών παιδικών σταθμών αναιρεί τις βασικές ρυθμίσεις του προεδρικού διατάγματος, το οποίο αποβλέπει μεταξύ άλλων στη ρύθμιση ουσιωδών θεμάτων ασφαλείας μιας ιδιαιτέρως ευαίσθητης λόγω ηλικίας κατηγορίας παιδιών, όπως είναι η βεβαίωση στατικής επάρκειας του κτιρίου, η επάρκεια ύδρευσης, ηλεκτροδότησης, τηλεφωνικής σύνδεσης και αποχέτευσης, οι προδιαγραφές των χώρων και πολλά άλλα. Συνεπώς, για εμάς είναι ανεπίτρεπτη η νέα παράταση της προθεσμίας προσαρμογής για την παρούσα τροπολογία των ήδη λειτουργούντων σταθμών στις ρυθμίσεις του διατάγματος ειδικά σε ό,τι αφορά τον κινητό εξοπλισμό, τους χώρους και τις εσωτερικές διαρρυθμίσεις που συνδέονται με την ασφάλεια των παιδιών.

Γι’ αυτόν τον λόγο θα καταψηφίσουμε την τροπολογία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Κουρουπάκη.

Τον λόγο τώρα έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα επαναλάβω αυτά που ειπώθηκαν λίγο πριν από τον Κοινοβουλευτικό Εκπρόσωπο του Κομμουνιστικού Κόμματος, ότι η τροπολογία αυτή δίνει παράταση πάνω σε παρατάσεις οι οποίες εκκρεμούν εδώ και αρκετά χρόνια. Το προεδρικό διάταγμα του 2017, στο οποίο αναφέρεται αυτή η τροπολογία και που ορίζει τις προδιαγραφές για τους παιδικούς σταθμούς και τους βρεφονηπιακούς σταθμούς, έπρεπε να είχε υλοποιηθεί το 2019. Νομοθετήσατε το 2024 να παρατείνεται και τώρα έρχεστε εδώ με τροπολογία να παρατείνεται επιπλέον, επειδή δεν έχουν υλοποιηθεί αυτά.

Κύριε Υφυπουργέ, το πρώτο πρόβλημα που υπάρχει στην τροπολογία και το οποίο δεν αναφέρθηκε από τους άλλους ομιλητές είναι ότι δεν είστε ξεκάθαροι για τις παρατάσεις τις οποίες δίνετε. Λέει συγκεκριμένα ότι η προθεσμία συμμόρφωσης περί καθορισμού προϋποθέσεων αδειοδότησης και λειτουργίας των παιδικών και βρεφονηπιακών σταθμών κ.λπ. παρατείνεται έως την 31-8-2025 με εξαίρεση αυτά. Δεν ορίζετε ποιες είναι οι παρατάσεις αυτές, γιατί υπάρχουν τόσες πολλές εξαιρέσεις και στο αρχικό προεδρικό διάταγμα, αλλά και στην αλλαγή του από το σχετικό άρθρο 22 του νόμου του 2024, τα έχετε κάνει όλα μια σαλάτα.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Διαβάστε καλύτερα.

**ΑΛΕΞΑΝΔΡΟΣ ΚΑΖΑΜΙΑΣ:** Διαβάζω πολύ καλά και αφήστε αυτούς τους εξυπνακισμούς, κύριε Υπουργέ, γιατί δεν είναι αυτό το θέμα.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Υπουργέ.

**ΑΛΕΞΑΝΔΡΟΣ ΚΑΖΑΜΙΑΣ:** Δεύτερον, είπατε ψέματα ότι εδώ δεν υπάρχει θέμα ασφάλειας. Είναι ψευδές αυτό. Υπάρχει θέμα ασφάλειας και μέσα στις παρατάσεις που επεκτείνετε, επεκτείνετε και τις παρατάσεις για τους εξωτερικούς χώρους των παιδικών σταθμών. Και αν δεν το ξέρετε, σας γνωστοποιώ ότι ένας μεγάλος αριθμός ατυχημάτων μικρών παιδιών στους παιδικούς σταθμούς συμβαίνουν, επειδή οι εξωτερικοί χώροι δεν έχουν κατάλληλη υποδομή. Μια παλαιότερη έρευνα του Πανεπιστημίου Αθηνών του 2011 διαπίστωνε ότι 18% των παιδιών χτυπούν και 9% αυτών των παιδιών χτυπούν με τραύματα τα οποία απαιτούν να γίνουν ράμματα και ορίζει ως μία από τις αιτίες το γεγονός ότι δεν υπάρχουν οι κατάλληλες υποδομές σε εξωτερικούς χώρους. Άρα, η ασφάλεια δεν είναι αυτό που είπατε μόνο, δηλαδή να υπάρχει ασφάλεια από πυρκαγιά. Η ασφάλεια στους παιδικούς σταθμούς είναι πολύ ευρύτερη έννοια. Και παρατείνετε τις προδιαγραφές αυτές έξι χρόνια τώρα και δίνετε και άλλα χρόνια, γιατί δεν μπορείτε να τα εφαρμόσετε.

Και τέλος, πείτε μας ξεκάθαρα. Η αιτιολογική έκθεση βεβαίως δεν το λέει, γιατί οι αιτιολογικές εκθέσεις που παρουσιάζετε, κύριε Υφυπουργέ, είναι πραγματικά απογοητευτικές. Πόσοι παιδικοί σταθμοί εξαιρούνται αυτήν τη στιγμή; Πόσοι δεν έχουν υλοποιήσει αυτά που έπρεπε να είχαν υλοποιήσει με βάση την παράταση που δώσατε το 2024 και η οποία ξεπεράστηκε τώρα και γι’ αυτό φέρνετε καινούργια τροπολογία; Μπορείτε να μας πείτε; Πρόκειται για μεγάλο αριθμό; Και τι μας λέει, τέλος, ότι σε ένα χρόνο δεν θα έρθετε με νέα τροπολογία για νέα παράταση, έτσι όπως το πάτε; Αυτή η ιστορία δεν φαίνεται να έχει τέλος. Πρέπει να λάβετε διαφορετική προσέγγιση και πολιτική στο θέμα αυτό. Παρατάσεις επί παρατάσεων δεν λύνουν το πρόβλημα, το αφήνουν να εκκρεμεί. Και εδώ υπάρχει η ασφάλεια μικρών παιδιών, η οποία με αυτές τις συνθήκες που κυριαρχούν σε παιδικούς και βρεφονηπιακούς σταθμούς είναι σε κίνδυνο. Γι’ αυτό μιλάμε. Τι θα κάνετε ούτως ώστε να λυθεί αυτό το πρόβλημα γρήγορα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Ορίστε, κύριε Υπουργέ, δώστε τις απαντήσεις στα ερωτήματα των συναδέλφων μου Κοινοβουλευτικών Εκπροσώπων.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Άκουσα με πολλή προσοχή όλες τις παρατάξεις. Θέλω να πω δύο πολύ συγκεκριμένα πράγματα στην Αίθουσα αυτή. Πρώτον, δεν είναι στις προθέσεις του Υπουργείου να δίνει παρατάσεις. Όμως, εδώ -και γι’ αυτό έρχεται σήμερα αυτή η τροπολογία- θέλουμε να λειτουργήσουν και να λειτουργήσουν για τη νέα σχολική χρονιά. Και η παράταση δίδεται, για να πάμε σε πλήρη προσαρμογή. Άρα, από τον Γενάρη μέχρι σήμερα -θα σας δώσω έναν αριθμό- έχει πάει δυόμισι φορές πάνω ο αριθμός εκείνων των δημοτικών παιδικών και βρεφονηπιακών σταθμών που έχουν πλήρη προσαρμογή. Ένα το κρατούμενο.

Δεύτερον, η παράταση αυτή δεν έχει σχέση με τις προηγούμενες παρατάσεις, διότι στην παράταση αυτή δεν ερχόμαστε εμείς και λέμε ότι παρατείνουμε μέχρι τότε, λέμε «με απόφαση των τριών πέμπτων (3/5) του δημοτικού συμβουλίου». Έχουμε το συγκεκριμένο άρθρο του Συντάγματος για το αυτοδιοίκητο και αυτήν τη στιγμή δίνουμε στο δημοτικό συμβούλιο να αποφασίσει και οι δημοτικές αρχές να έχουν τον κεντρικό προγραμματισμό τους και λέμε «έως 31/7».

Τρίτον, ακούστηκε από το από μια παράταξη –δεν θυμάμαι- για το θέμα της καταστάσεως του 2017. Επαναλαμβάνω ότι η κατάσταση του 2017 με την κατάσταση του 2025 δεν έχει καμία απολύτως σχέση και σε καμία περίπτωση μην υποβαθμίζετε σε αυτήν την Αίθουσα -και μάλιστα συνάδελφοι που έχουν κάνει και δήμαρχοι- τον αγώνα και τη δουλειά που κάνουν οι εργαζόμενοι στην τοπική αυτοδιοίκηση και οι δημοτικές αρχές, για να έχουν τους βρεφονηπιακούς και τους παιδικούς σταθμούς πρωτότυπους για την περιοχή τους. Όμως, η πλήρης προσαρμογή στο προεδρικό διάταγμα με κάθε λεπτομέρεια θέλει μία διαδικασία. Για αυτήν τη διαδικασία για τελευταία φορά μας ζητά η Κεντρική Ένωση Δήμων Ελλάδας αυτήν την παράταση. Τη δίνουμε αυτή την παράταση με ομόφωνη απόφαση της Κεντρικής Ένωσης Δήμων Ελλάδας, για να προσαρμοστούν οι δήμοι.

Και σας λέω σε αυτήν την Αίθουσα ότι θα είναι και η τελευταία παράταση, γιατί και στο παρελθόν μιλούσατε για θέματα πυρασφάλειας και δεν υπάρχει καμία παράταση για θέματα πυρασφάλειας. Σας λέω ότι κανένα σχολείο, κανένας παιδικός σταθμός, κανένας βρεφονηπιακός σταθμός δεν θα λειτουργήσει χωρίς πυρασφάλεια. Μη λέμε τα αυτονόητα.

Προηγουμένως ανέφερα τι σημαίνει πλήρης προσαρμογή και σε ποια κομμάτια. Ήμουν πολύ συγκεκριμένος. Δηλαδή, για παράδειγμα, η προσαρμογή στα θέματα της επίπλωσης ή της θέρμανσης δεν νομίζω ότι είναι θέμα στο οποίο πρέπει να δημιουργούμε μια κινδυνολογία.

Όμως, θέλω να σας πω και κάτι πρακτικό. Υπάρχουν πάρα πολλοί δήμοι που έχουν μισθωμένους παιδικούς και βρεφονηπιακούς σταθμούς. Δεν γνωρίζετε εσείς στις περιφέρειές σας ότι δήμοι έχουν και έρχονται σε μία διαφωνία, για να προσαρμόσουν οι ιδιοκτήτες των βρεφονηπιακών σταθμών τα δεδομένα των κτιρίων τους με αυτά που ορίζει το προεδρικό διάταγμα; Τι πρέπει να κάνει σε εκείνη τη φάση ο δήμος; Μιλάμε για την πλήρη συμμόρφωση.

Άρα, λοιπόν, πρακτικά σας εξηγώ ποια είναι τα προβλήματα, τι μας ζητάει η ΚΕΔΕ. Το Υπουργείο Εσωτερικών και οι υπηρεσίες, που κάνουν μια εξαιρετική δουλειά απόφαση προς απόφαση, δήμο προς δήμο, έχουν ένα πολύ καλό συντονισμό με όλες τις δημοτικές αρχές. Όπως είπατε προηγουμένως, οι ίδιοι οι δήμοι αδειοδοτούν, αλλά όμως υπάρχει μια συνεργασία η οποία θα συνεχιστεί το επόμενο διάστημα και να είστε σίγουροι ότι τα αποτελέσματα σε λίγους μήνες θα είναι καλύτερα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πολύ, κύριε Υπουργέ και καλό είναι οι παρατηρήσεις των συναδέλφων όλων των πτερύγων να λαμβάνονται υπ’ όψιν, γιατί επί καλώ προσπαθούμε όλοι και όλα όσα ειπώθηκαν είναι στη σωστή κατεύθυνση, αλλά και οι απαντήσεις είναι δικές σας πάλι στη σωστή κατεύθυνση.

Να καλέσω τώρα το Βήμα για την ομιλία της την Κοινοβουλευτική Εκπρόσωπο της Κοινοβουλευτικής Ομάδας της Νίκης, την κ. Ασπασία Κουρουπάκη.

Μέχρι να έρθει στο Βήμα, θα ανακοινώσω το δελτίο επίκαιρων ερωτήσεων της Τετάρτης 10 Σεπτεμβρίου, το οποίο έχει ως εξής.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής).

1. Η με αριθμό 1309/4-9-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων,με θέμα: «Στήριξη τώρα στους παραγωγούς χορτονομών και λοιπών ζωοτροφών - Αποζημιώσεις για τις ζημιές και την απώλεια Εισοδήματος».

2. Η με αριθμό 1321/8-9-2025 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Υγείας, με θέμα: «Να δοθεί άμεση λύση για τη στελέχωση του Κοινοτικού Κέντρου Ψυχικής Υγείας Παίδων και Εφήβων (Κοι.Κε.Ψ.Υ.Π.Ε.) Ρεθύμνου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής).

1. Η με αριθμό 1310/4-9-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Από τα λόγια στις πράξεις... με το μισό ποσό - Ανεπαρκής στήριξη στους μελισσοκόμους που επλήγησαν από τον DANIEL».

2. Η με αριθμό 1311/4-9-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «837 εστίες ευλογιάς - 225.000 θανατωμένα ζώα - Οι κτηνοτρόφοι εγκαταλείπονται στην τύχη τους».

3. Η με αριθμό 1326/8-9-2025 επίκαιρη ερώτηση του Βουλευτή Χανίων της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Παύλου Πολάκη προς τον Υπουργό Εθνικής Άμυνας, με θέμα: «Απαράδεκτη η απόφαση κατάργησης του Στρατοδικείου Χανίων».

Κυρία Κουρουπάκη, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, στον απόηχο της ομιλίας του Πρωθυπουργού στη ΔΕΘ, θα παραφράσω το αρχαίο ρητό του Μενάνδρου, ώστε να περιγραφεί καλύτερα η παρουσία του κ. Μητσοτάκη στη Θεσσαλονίκη: Το ΔΕΘ εξαμαρτείν ουκ ανδρός σοφού.

Η έκπληξη με την οποία παρακολούθησε ο ελληνικός λαός τις εξαγγελίες του, μετατράπηκε γρήγορα σε απογοήτευση, καθώς αυτές κινήθηκαν σε επίπεδα κατώτερα των αναγκών της ελληνικής κοινωνίας.

Παρά τα όσα θριαμβευτικά και επαινετικά φρόντισαν τα προσφιλή σας Μέσα Ενημέρωσης να παρουσιάσουν, όποιος προσέξει λίγο περισσότερο τις εξαγγελίες αντιλαμβάνεται πως δεν πρόκειται για τη μεγαλύτερη φορολογική μεταρρύθμιση της Μεταπολίτευσης, αλλά για αποσπασματικά μέτρα προεκλογικού χαρακτήρα που η παγιωμένη δημοσκοπική σας κατάρρευση σάς ανάγκασε να πάρετε.

Αναφέρθηκε ο κ. Μητσοτάκης περιχαρής στις προσπάθειες που κατέβαλε τα προηγούμενα χρόνια η Κυβέρνησή του ώστε το δεκαετές ομόλογο της Ελλάδας να μπορεί να συγκριθεί σήμερα με της Γαλλίας.

Κύριοι συνάδελφοι, οι προσπάθειες της Κυβέρνησης βασίστηκαν στις θυσίες των Ελλήνων, αφού τους οδηγήσατε στην οικονομική εξαθλίωση, κοιτάζοντας μόνο τα οικονομικά μεγέθη και παραβλέποντας τις ανάγκες των συνανθρώπων μας.

Μας είπε στη ΔΕΘ ο Πρωθυπουργός πως πλέον είμαστε στην αντίπερα όχθη, γι’ αυτό μειώνει φόρους και αυξάνει τις δαπάνες. Αφού είμαστε στην αντίπερα όχθη, ας πει ευθαρσώς στον ελληνικό λαό, είμαστε μισθολογικά στα επίπεδα προ κρίσης ή όχι;

Ο μέσος εργαζόμενος και αμείβεται σήμερα λιγότερο, αλλά πληρώνει περισσότερο για ρεύμα, καύσιμα, τρόφιμα, υπηρεσίες κ.λπ.. Μάλιστα, στην εβδομαδιαία ανασκόπηση του Πρωθυπουργού στις 31/08 ο κ. Μητσοτάκης προειδοποίησε πως αν η πτώση των χονδρικών τιμών στην αγορά ρεύματος δεν περάσει στη λιανική, η Κυβέρνηση θα παρέμβει.

Μα, περιμένατε να περάσουν οι καύσωνες του καλοκαιριού για να πείτε πως θα προβείτε σε παρεμβάσεις το φθινόπωρο; Μήπως μειώσετε και την τιμή του πετρελαίου θέρμανσης τον Αύγουστο; Έχετε καταντήσει ο χορηγός της βεντάλιας, και του ανεμιστήρα, καθώς η τιμή του ρεύματος αποτρέπει πολλούς συνανθρώπους μας από τη χρήση των κλιματιστικών.

Στη ΔΕΘ ο κ. Μητσοτάκης ανέφερε πως η υπεραπόδοση της οικονομίας επέτρεψε το μέρισμα της ανάπτυξης να επιστραφεί με τρόπο δίκαιο στην κοινωνία. Και αναρωτιέμαι, τι σημαίνει για εσάς υπεραπόδοση της οικονομίας; Επενδύσατε, παραδείγματος χάρη, τα χρήματα και κερδίσατε ανέλπιστα από την επένδυση που κάνατε ή λεηλατήσατε τον ελληνικό λαό με άμεσους και έμμεσους φόρους και πανηγυρίζετε για το «ματωμένο» πλεόνασμα της οικονομικής λαίλαπας που εφαρμόσατε;

Κύριοι συνάδελφοι, πώς επέστρεψε, όπως υποστήριξε ο Πρωθυπουργός, το μέρισμα της ανάπτυξης δίκαια στην κοινωνία; Με την επιλογή της Κυβέρνησης να δοθεί επίδομα επικίνδυνης και ανθυγιεινής εργασίας μόνο στους υπαλλήλους της Βουλής και όχι και στους πυροσβέστες, τους στρατιωτικούς, τους υγειονομικούς και άλλους που εργάζονται σε πραγματικά επικίνδυνες εργασίες;

Στη διάρκεια της ΔΕΘ ο κ. Μητσοτάκης εκτόξευσε ένα «πυροτέχνημα» για τη στήριξη των χαμηλοσυνταξιούχων με το απίστευτο ποσό των 250 ευρώ τον χρόνο. Αντιλαμβάνεστε πόσο είναι αυτό; Εξήντα οκτώ λεπτά την ημέρα, λιγότερο και από μισό κιλό ψωμί. Αυτή είναι η ευαισθησία σας και ο σεβασμός σας στους απόμαχους της ζωής;

Οι συνταξιούχοι όμως γνωρίζουν, έχετε δώσει ήδη σημαντικά δείγματα γραφής για τον τρόπο με τον οποίο τους αντιμετωπίζετε. Κανείς δεν μπορεί να ξεχάσει πως ο ίδιος ο Πρωθυπουργός είχε ανακοινώσει επαναλαμβανόμενο μηνιαίο χρηματικό πρόστιμο ύψους 100 ευρώ για τους άνω των εξήντα χρόνων που δεν εμβολιάζονταν για τον ιό του covid-19 . Πανευρωπαϊκή πρωτιά η απόφαση αυτή της Κυβέρνησης της Νέας Δημοκρατίας και πλήγμα για τους συνταξιούχους που στήριζαν τότε παιδιά και εγγόνια με τη σύνταξή τους, καθώς τα αποτελέσματα της οικονομικής κρίσης ήταν ακόμη ορατά στις ελληνικές οικογένειες!

Ο κύριος προσανατολισμός της ομιλίας του Πρωθυπουργού στη ΔΕΘ αφορούσε στους νέους, καθώς οι νέοι έως είκοσι πέντε χρόνων δεν θα φορολογηθούν για εισοδήματα έως είκοσι χιλιάδων ευρώ.

Αναρωτιέμαι, γνωρίζει ο κύριος Πρωθυπουργός πολλούς εικοσάχρονους και εικοσιπεντάχρονους που να λαμβάνουν 20.000 ευρώ τον χρόνο; Γνωρίζει πολλούς και από τις άλλες ηλικιακές ομάδες που να λαμβάνουν 1.700 ευρώ τον μήνα; Προφανώς αγνοεί την ελληνική πραγματικότητα και τη γενιά των 400 και 500 ευρώ.

Σε κάθε περίπτωση, η μείωση των φορολογικών συντελεστών για οικογένειες και παιδιά κινείται προς τη σωστή κατεύθυνση. Κάθε οικονομική ελάφρυνση άλλωστε είναι καλοδεχούμενη.

Τι γίνεται όμως στην περίπτωση των διαζευγμένων γονέων που την επιμέλεια συνηθίζεται να την έχει ο ένας γονέας, αλλά ο άλλος καταβάλλει την οριζόμενη από τον νόμο διατροφή; Θα έπρεπε να προβλεφθεί να ενταχθεί και ο άλλος γονέας στην έκπτωση φόρου, αρκεί να αποδεικνύει ότι είναι συνεπής στις οικονομικές του υποχρεώσεις ως προς τα παιδιά. Έτσι, πιστεύω θα μειώνονταν και οι περιπτώσεις ασυνέπειας στην τήρηση των υποχρεώσεων από ανθρώπους που δυσκολεύονται οικονομικά να τις τακτοποιήσουν.

Ο κ. Μητσοτάκης εξήγγειλε, σε συνεργασία με το Υπουργείο Εθνικής Άμυνας, την κατασκευή δύο χιλιάδων διαμερισμάτων και τη χρήση του 25% από αυτά για τα στελέχη των Ενόπλων Δυνάμεων. Μια παρόμοια λύση για τους εκπαιδευτικούς και τους γιατρούς που δεν έχουν να μείνουν στα μέρη του διορισμού τους έχετε;

Είδατε ότι οι ιδιώτες που αντιλαμβάνονται τη δυσκολία αυτών των ανθρώπων πρότειναν ακόμα και την παραχώρηση χώρου σε κάμπινγκ στα Κύθηρα, ώστε να εξυπηρετηθούν προσωρινά εκείνοι που θα διδάξουν τα παιδιά μας. Δεν αντιλαμβάνεστε ότι αυτή η πρόταση εκθέτει την ελληνική πολιτεία;

Βέβαια, την ελληνική πολιτεία την εκθέτει επίσης και η άρνησή σας να δείτε τι συμβαίνει στην εξωτερική πολιτική. Από πότε η πολιτική των ήρεμων νερών που υπερασπίζεστε επιτρέπει σε οπλισμένα τουρκικά ψαροκάικα να εισβάλουν στα χωρικά μας ύδατα και να πυροβολούν για να εκφοβίσουν τους Έλληνες ψαράδες; Για ποιο λόγο εξοπλιζόμαστε με Rafale και Belharra, όπως είπατε, δίνοντας δισεκατομμύρια ευρώ, όταν δεν μπορούμε να προστατεύσουμε τους Έλληνες ούτε από τους Τούρκους ψαράδες;

Ο κ. Μητσοτάκης αναφέρθηκε και στη μείωση του ΦΠΑ, αλλά μόνο σε νησιά, αφού έτσι προβλέπει, όπως είπε, η ευρωπαϊκή νομοθεσία. Αλλά, η δήλωση αυτή είναι ψευδέστατη και τον εκθέτει στα μάτια του ελληνικού λαού. Είτε ο ίδιος αποκρύπτει είτε, ακόμα χειρότερα, αγνοεί την Οδηγία 542 του 2022 της Ευρωπαϊκής Ένωσης –την καταθέτω στα Πρακτικά-, η οποία επιτρέπει στα κράτη μέλη να εφαρμόζουν μειωμένους και μηδενικούς συντελεστές ΦΠΑ σε βασικά αγαθά, όπως τρόφιμα, φάρμακα κ.λπ..

(Στο σημείο αυτό η Βουλευτής κυρία Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει επίσης και η Οδηγία 285 του 2020 -την καταθέτω στα Πρακτικά-, που επιτρέπει σε μικρές επιχειρήσεις να εξαιρούνται από τον ΦΠΑ εάν ο ετήσιος κύκλος εργασιών τους δεν ξεπερνά τις 85.000 ευρώ.

(Στο σημείο αυτό η Βουλευτής κυρία Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Ελλάδα δεν ανταποκρίθηκε εντός της προθεσμίας των δύο μηνών που είχε ορίσει η Ευρωπαϊκή Επιτροπή και το επόμενο στάδιο είναι η παραπομπή της χώρας μας στο Ευρωπαϊκό Δικαστήριο.

Είναι αναληθές λοιπόν πως δεν έχουμε τη δυνατότητα μείωσης ή ακόμα και κατάργησης του ΦΠΑ εξαιτίας των στενών περιθωρίων που θέτει η Ευρωπαϊκή Ένωση, αφού ισχύει ακριβώς το αντίθετο. Και η Ευρωπαϊκή Ένωση μας εγκαλεί ακριβώς γιατί δεν έχουμε συμμορφωθεί με τις συγκεκριμένες Οδηγίες.

Περιορίζετε έτσι τον ΦΠΑ μόνο στην παραμεθόριο. Στις άλλες περιοχές που οι κάτοικοι από τις ασταμάτητες αυξήσεις στενάζουν κάθε εβδομάδα δεν τολμήσατε να κάνετε καμία γενναία μεταρρύθμιση.

Με το σημερινό νομοσχέδιο δίνετε την αίσθηση πως μόλις πριν λίγο καιρό ανακαλύψατε τα αδιάθετα ακίνητα του Δημοσίου και αμέσως ετοιμάσατε τη διάθεσή τους σε ιδιώτες κατασκευαστές, για να διαθέσουν στη συνέχεια σπίτια με κοινωνικό ενοίκιο σε ευπαθείς ομάδες. Και προφανώς ανακαλύψατε μέσα από την εθνικά επικίνδυνη αναμόρφωση - συρρίκνωση των Ενόπλων Δυνάμεων με βάθος χρόνου το 2030 πως υπάρχουν πολλά κενά στρατόπεδα που θα μπορούσαν να στεγάσουν αρκετούς πολίτες σε νέες κατοικίες που θα κατασκευαστούν.

Η Ελλάδα αργοπεθαίνει δημογραφικά, κυρίες και κύριοι συνάδελφοι, και η Κυβέρνηση αναρωτιέται διά της αρμόδιας Υπουργού πώς είναι δυνατόν τα κόμματα της αντιπολίτευσης να μην συμφωνούμε με το νομοθέτημά της.

Μας είπατε ακόμα, κυρία Υπουργέ, πως οφείλατε να κρατήσετε τα πράγματα πιο λελογισμένα, για να μπορούμε σήμερα μέσω της πάταξης της φοροδιαφυγής και της ανάπτυξης της οικονομίας της χώρας να έχουμε περισσότερα φορολογικά έσοδα για να προχωρήσουμε σε μειώσεις φόρων. Συνυπολογίσατε την ακρίβεια στη λελογισμένη πολιτική σας;

Στις 31 Αυγούστου η Καθημερινή είχε ως πρωτοσέλιδο το εντυπωσιακό «Κλειστά επτακόσια σχολεία κάθε χρόνο».

Mε χαμογελαστές εμφανίσεις η Υπουργός Παιδείας και ο Πρωθυπουργός τόνισαν περήφανα πως τετρακόσιες είκοσι έξι σχολικές μονάδες φέτος ανακαινίστηκαν. Γιατί δεν κάνατε κυρία Υπουργέ καμία δήλωση πως φέτος επτακόσιες δέκα τέσσερις σχολικές μονάδες θα βρίσκονται σε αναστολή, αφού δεν υπάρχει ο απαιτούμενος αριθμός παιδιών, για να λειτουργήσουν; Γιατί έτσι θα παραδεχόσασταν την αποτυχημένη σας πολιτική στο δημογραφικό. Ξαφνικά αποφασίσατε να δώσετε 10.000 ευρώ σε όποια οικογένεια μετεγκατασταθεί στον Έβρο. Ειλικρινά, πιστεύετε πως με την εφάπαξ χορήγηση 10.000 ευρώ μπορεί να μετεγκατασταθεί μια οικογένεια στον Έβρο; Το δημογραφικό, λοιπόν, είναι το βασικό και μεγαλύτερο πρόβλημα της χώρας μας.

Από το 2011 έως και το 2024 η μείωση του πληθυσμού έφτασε τις πεντακόσιες χιλιάδες άτομα. Η χώρα μας καταγράφει έναν από τους χαμηλότερους ετήσιους δείκτες γονιμότητας στην Ευρωπαϊκή Ένωση. Αν διαβάσουμε τις τεκμηριωμένες μελέτες, θα βρούμε τους λόγους αυτής της κατάρρευσης. Είναι λόγοι με πολιτικό πρόσημο, δηλαδή, με πολιτική ευθύνη. Νέοι που δεν γίνονται οικονομικοί μετανάστες παραμένουν στην οικογενειακή εστία για μεγαλύτερο χρονικό διάστημα και στρέφονται στο γάμο σε μεγαλύτερες ηλικίες, σε σχέση με το παρελθόν και το ίδιο συμβαίνει και στην απόκτηση παιδιών. Νέοι άνθρωποι που δεν βρίσκουν δουλειά, άλλοι που εργάζονται με χαμηλούς μισθούς και ένα κόστος ζωής που συνεχώς αυξάνεται, από πού να αντλήσουν έμπνευση για δημιουργία οικογένειας με παιδιά; Είναι τυχαίο πως στην έρευνα του Ευρωβαρόμετρου, που δημοσιεύθηκε τις προηγούμενες ημέρες, επτά στους δέκα Έλληνες εμφανίζονται απαισιόδοξοι και βλέπουν ότι τα πράγματα στην Ελλάδα κινούνται προς τη λάθος κατεύθυνση;

Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εξαγγελίες για δήθεν κοστολογημένα μέτρα μείωσης φόρων εισοδήματος δεν πείθουν κανέναν, αφού το εισόδημα εξαφανίζεται πριν περάσει το πρώτο εικοσαήμερο του μήνα. Για τα θέματα που συζητάμε σήμερα, έχω καταθέσει μια σειρά ερωτήσεων, σχετικά με το επίδομα τέκνου και τη φορολόγηση οικογενειών με παιδιά. Ουσιαστικά, θα πρέπει να υπάρξει αναλογικότητα και δικαιοσύνη ανάλογα με τον αριθμό των τέκνων, ενώ η τριτεκνική και η πολυτεκνική ιδιότητα θα έπρεπε να συμπεριληφθούν ρητά στις στεγαστικές διευκολύνσεις.

Είναι απορίας άξιο γιατί στο νομοσχέδιο δεν γίνεται καμία αναφορά και δεν λαμβάνεται καμία πρόβλεψη για τα χρήματα του πρώην Οργανισμού Εργατικής Κατοικίας που βρίσκονται στην Τράπεζα της Ελλάδος. Για τα οικόπεδα που αγοράστηκαν από τον ίδιο οργανισμό με χρήματα από τις ειδικές εισφορές των εργαζομένων, σε επικοινωνία που είχαμε με τις πρεσβείες πολλών χωρών, έλαβα στοιχεία που εύκολα θα γινόντουσαν κανόνας για μέτρα που θα μπορούσαν να ψηφιστούν από την ελληνική Βουλή. Στην Αυστρία, για παράδειγμα, τα οικογενειακά επιδόματα αυξάνονται κάθε έτος και προσαρμόζονται ανάλογα με τα πληθωριστικά ποσοστά της οικονομίας.

Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στη Δανία το επίδομα για τα παιδιά δίνεται ανάλογα με την ηλικία κάθε παιδιού σε όλα τα παιδιά.

Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην Ουγγαρία δίνονται, επίσης, επιδόματα και γενναίες ελαφρύνσεις σε όσους παντρεύονται.

Το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εσείς, όμως, στέκεστε με μονομέρεια σε κάποια μέτρα που μας τα παρουσιάζετε ως επιτυχημένα και αξιολογημένα στο εξωτερικό.

Κυρίες και κύριοι συνάδελφοι, στη ΔΕΘ ο κ. Μητσοτάκης δήλωσε πως προτιμά μία κυβέρνηση που κάνει και λάθη από μία λάθος κυβέρνηση, αλλά και πως οι εξαγγελίες αφορούν ένα σχέδιο με πολλούς δυνατούς τίτλους, όπως «η ώρα της οικογένειας», «η ώρα της μεσαίας τάξης», «η ώρα της νέας γενιάς». Για τον ελληνικό λαό, η Κυβέρνηση της Νέας Δημοκρατίας αποδείχθηκε πως είναι μια λάθος Κυβέρνηση που κάνει μονίμως λάθη και ο σίγουρος και μοναδικός τίτλος που την χαρακτηρίζει είναι πώς έφτασε πια η δική της ώρα να φύγει.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Κουρουπάκη.

Τώρα, ελπίζω να συμφωνείτε, να μιλήσουν ξανά τρεις συνάδελφοι, ο κ. Παπαδάκης, ο κ. Τσακαλώτος και η κ. Καραγεωργοπούλου και αμέσως μετά τον λόγο θα πάρει ο Κοινοβουλευτικός Εκπρόσωπος της Ελληνικής Λύσης, ο κ. Χήτας. Και βέβαια, όλα αυτά, με την προϋπόθεση ότι δεν θα ζητήσει ενδιάμεσα να παρέμβει κάποιος Αρχηγός, εκεί δεν μπορώ να κάνω κάτι διαφορετικό, από τον Κανονισμό.

Να καλέσω, λοιπόν, στο Βήμα τον συνάδελφο από την Ελληνική Λύση τον κύριο Παράσχο Παπαδάκη.

Ορίστε κύριε Παπαδάκη, έχετε το λόγο, με φωνή από τον Έβρο!

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, το μείζον πρόβλημα του έθνους των Ελλήνων είναι το δημογραφικό. Η χώρα σβήνει δημογραφικά, τα χωριά αδειάζουν, ο Έβρος αδειάζει και η Κυβέρνησή σας τα πρώτα νομοσχέδια που έφερε, όταν εκλεχθήκατε το 2023, ήταν η πρεμούρα για τον γάμο των ομοφυλοφίλων και η νομιμοποίηση των λαθρομεταναστών.

Ο Έβρος σβήνει δημογραφικά. Η αναλογία γεννήσεων στον βόρειο Έβρο είναι μία γέννηση ανά δεκαοκτώ θανάτους. Δεν το λέω εγώ, το Πανεπιστήμιο της Θεσσαλίας το λέει. Η Ορεστιάδα, εάν πάμε στις πόλεις, είναι ένα προς επτά, το Διδυμότειχο είναι ένα προς οκτώ και συνεχίζουμε.

Οι νέοι από τον βόρειο Έβρο -και γενικά από τον Έβρο, αλλά ειδικά από τον βόρειο Έβρο- φεύγουν από τον τόπο, γιατί δεν έχουν μέλλον. Και όσοι θέλουν να μείνουν για να εργαστούν ως αγρότες, έρχονται οι εταιρίες ανεμογεννητριών του κ. Λάτση -το έχω φέρει και ως επίκαιρη ερώτηση- και στέλνουν εξώδικα, για να πάρουν τα χωράφια. Δηλαδή, τη γη των Εβριτών που την έχουν οι γονείς να την παραδώσουν στα παιδιά τους, για να μείνουν στον Έβρο -μερικοί δεν θέλουν να γίνουν ούτε συνοριοφύλακες ούτε να φύγουν στο εξωτερικό είτε σε άλλο μεγάλο αστικό κέντρο, θέλουν να μείνουν να δουλέψουν ως αγρότες- έρχονται οι μεγάλες εταιρείες ανεμογεννητριών και με νόμο που ψήφισε η Κυβέρνησή σας ως έργο κοινής ωφελείας, μπορεί να την απαλλοτριώσει αναγκαστικά.

Καμία, μα καμία εξαγγελία του Πρωθυπουργού γι’ αυτό το μείζον ζήτημα, το δημογραφικό, στη Διεθνή Έκθεση Θεσσαλονίκης. Ακόμα και η κατάργηση του ΕΝΦΙΑ να ξέρετε ότι σε ορισμένα χωριά του Έβρου δεν θα ισχύσει. Παραδείγματος χάριν, στη Βύσσα –η Βύσσα, κυρία Υφυπουργέ είναι πεντακόσια μέτρα από την Τουρκία- σε αυτό το χωριό που στην τελευταία απογραφή του 2021 είχε χίλιους εξακόσιους κατοίκους, αλλά σίγουρα τώρα είναι κάτω από χίλιους πεντακόσιους, δεν θα καταργηθεί ο ΕΝΦΙΑ και θα πληρώνει κανονικά, όπως πληρώνει ένας πολίτης σε ένα μεγάλο αστικό κέντρο.

Δεν γνώριζε ο Πρωθυπουργός της χώρας την Οδηγία του 2022 για τη μείωση του ΦΠΑ. Ό,τι δηλαδή γνωρίζουν όλοι οι Έλληνες, δεν το γνώριζε ο Πρωθυπουργός. Δεν γνώριζε για τον ΟΠΕΚΕΠΕ, δεν γνώριζε για τα Τέμπη, εάν όμως υπήρχε η Ευρωπαϊκή Οδηγία να αυξήσει τον ΦΠΑ, πρώτος-πρώτος θα τον εφάρμοζε.

Είπε ψέματα στη ΔΕΘ ότι δεν μπορεί να μειώσει τον ΦΠΑ στον Έβρο σε ερώτηση που του τέθηκε, γιατί δεν επιτρέπεται από Ευρωπαϊκή Οδηγία. Να μας φέρετε τώρα την Ευρωπαϊκή Οδηγία που λέει ότι δεν μπορεί να μειώσει τον ΦΠΑ. Μία Ευρωπαϊκή Οδηγία υπάρχει, όπου δεν μπορεί να μειωθεί ο ΦΠΑ κάτω από 15%. Δεν υπάρχει άλλη Οδηγία.

Για τη μείωση του ΦΠΑ στη Σαμοθράκη -και μιλάω συγκεκριμένα για τον Έβρο- δεν μας κάνετε χάρη, είναι η Ευρωπαϊκή Οδηγία του 1992, τριάντα χρόνια και περισσότερα. Και όταν έφερε ο κ. Μητσοτάκης μια ΚΥΑ του 2021 που επιτρεπόταν η μείωση του ΦΠΑ σε πέντε νησιά, τη Χίο, τη Σάμο κλπ. και της Σαμοθράκης -ρητά διατυπωμένο μέσα- σε όλα αυτά τα νησιά μειώθηκε ο ΦΠΑ πλην της Σαμοθράκης. Αυτή είναι η αγάπη για τον Έβρο.

Τα δημοτικά σχολεία στον Έβρο κλείνουν, γιατί δεν υπάρχουν παιδιά και όπου κλείνει ένα σχολείο, υπάρχει σοβαρό, μα σοβαρό πρόβλημα. Πρωταθλήτρια η Περιφέρεια Ανατολικής Μακεδονίας-Θράκης στο κλείσιμο των σχολείων. Κατέβασαν ρολά τριάντα δύο δημοτικά, νηπιαγωγεία σε Έβρο, Ροδόπη και Ξάνθη.

Στον Έβρο, κυρία Υφυπουργέ, έκλεισαν εννέα σχολεία: Το Δημοτικό Σχολείο Ασπρονερίου στο Διδυμότειχο. Δημοτικό Σχολείο Λεπτής στην Ορεστιάδα. Νηπιαγωγείο Λακκώματος στη Σαμοθράκη. Νηπιαγωγείο Πέπλου στην Αλεξανδρούπολη. Νηπιαγωγείο Σιδηρού στο Σουφλί. Νηπιαγωγείο Σοφικού στο Διδυμότειχο. Ειδικό Δημοτικό Σχολείο Διδυμοτείχου. 13ο  Δημοτικό Σχολείο Αλεξανδρούπολης και το Μειονοτικό Σχολείο Αύρας.

Πανελλαδικά έχουν κλείσει επτακόσια σχολεία, γιατί δεν υπάρχουν παιδιά. Από δω και πέρα, τι να συζητήσουμε περεταίρω; Να συζητήσουμε περαιτέρω ότι πάμε καλά στην Ελλάδα και παίρνετε επενδυτικές βαθμίδες, ότι τα οικονομικά είναι πάρα πολύ ωραία στη ζωή μας και είμαστε στον σωστό δρόμο; Όχι μόνο σε νησιωτικές και ακριτικές περιοχές κλείνουν σχολεία, αλλά και στην Αττική. Αυτά τα στοιχεία είναι από το Υπουργείο Παιδείας, δεν είναι της Ελληνικής Λύσης. Εβδομήντα επτά σχολεία έχουν κλείσει στην Αττική.

Την τελευταία επταετία από τότε που κυβερνάτε ο μαθητικός πληθυσμός στα δημοτικά έχει μειωθεί κατά 111.388 παιδιά. Να συνεχίσουμε; Συνολικά σε πρωτοβάθμια και δευτεροβάθμια εκπαίδευση το 2025-2026 θα φοιτήσουν περίπου 1.210.000 παιδιά, ενώ το 2018-2019 φοίτησαν 1.360.912 παιδιά. Συγκεκριμένα σε αυτό το σχολικό έτος από τις 13.478 σχολικές μονάδες και στις δύο εκπαιδευτικές βαθμίδες οι 714 δεν θα λειτουργήσουν λόγω έλλειψης παιδιών. Ο δείκτης γονιμότητας στην Ελλάδα είναι 1,3 ενώ ο μέσος όρος είναι 1,6 στην Ευρωπαϊκή Ένωση. Για να διατηρηθεί ο πληθυσμός θέλουμε 2. Κάθε γυναίκα να γεννάει 2 παιδιά. Μέχρι το 2070 λέει η Eurostat θα φτάσουμε στα 7,8 εκατομμύρια και εσείς σφυρίζετε αδιάφορα.

Θεσπίζετε το εξευτελιστικό και προσβλητικό μέτρο των δέκα χιλιάδων ευρώ για να πάει κάποιος να μείνει στον Έβρο. Αυτό είναι προσβολή, κυρία Υφυπουργέ, για τον Έβρο. Δεν ξέρω από ποιο χωριό είστε. Εκεί να πάτε να δώσετε τα 10 χιλιάρικα και εκεί να πάνε να μείνουν αυτοί που θέλετε να πάνε να μείνουν. Ξέρετε ποιοι θα κάνουν χρήση αυτού του μέτρου; Οι ρομά που ήδη μένουν στον Έβρο που είναι γαμπροί ή νύφες και δηλώνουν ότι είναι δημότες Θεσσαλονίκης ή Θεσσαλίας. Κάποιοι που έχουν κληρονομήσει ένα σπιτάκι σε κάποιο χωριό και μένουν σε μεγάλο αστικό κέντρο θα κάνουν μία σύμβαση εργασίας και ένα παραχωρητήριο το Ε9 γιατί υπάρχει το σπίτι εκεί και αυτοί θα πάρουν τα 10 χιλιάρικα. Δώστε τα 10 χιλιάρικα σε αυτούς που πραγματικά μένουν εκεί. Αυτοί που πραγματικά δουλεύουν εκεί, εργάζονται εκεί, στους νέους που θέλουν να επενδύσουν και δεν θέλουν να φύγουν από τον Έβρο. Να κάνουν κατάστημα, να κάνουν μια επιχείρηση, να ιδρύσουν οτιδήποτε, στο ξεκίνημά τους, στην αρχή τους. Ό Έβρος, κυρία Υφυπουργέ, δεν είναι κάδος ,ούτε ανθρωποαποθήκη. Θέλουμε να έρχονται στον Έβρο γιατί επιλέγουν τον Έβρο γιατί υπάρχει ανάπτυξη στον Έβρο, γιατί υπάρχουν εργοστάσια, γιατί υπάρχουν θέσεις εργασίας και αν δεν ξέρετε πώς θα τα καταφέρετε όλα αυτά στην Ελληνική Λύση έχουμε συγκεκριμένο πρόγραμμα. Πάρτε το να το δείτε. Δεν είναι ντροπή. Εδώ μιλάμε για το έθνος, μιλάμε για την Ελλάδα, πώς θα σώσουμε τη χώρα. Πάρτε να δείτε το πρόγραμμα της Ελληνικής Λύσης. Κι αν δεν ξέρετε και δεν σας κάνει το πρόγραμμα της Ελληνικής Λύσης, πάτε δίπλα στην Τουρκία, στην Αδριανούπολη και ρωτήστε πώς από χωριό η Αδριανούπολη έχει 200.000 κατοίκους σήμερα που μιλάμε. Ο Έβρος έχει ιδιάζουσα σημασία.

Μπορεί να το λέτε και να το ξαναλέτε ότι είμαστε δίπλα στον εβρίτη, είναι ακρίτες. Λόγω της γεωπολιτικής σημασίας έπρεπε να σκύψετε στον Έβρο και όχι να τον αφήσετε έρμαιο και να του δίνετε 10 χιλιάρικα. Και άντε και ήρθαν κι αυτοί. Όποιος ήρθε να μείνει με τα 10 χιλιάρικα, τι δουλειά θα κάνει, κύριε Υφυπουργέ; Τι δουλειά θα κάνει αυτός που πήρε τα 10 χιλιάρικα; Και τα πήρε. Και τα 10 χιλιάρικα δεν είναι 10. Είναι για κάποιον που θα πάει να μείνει σε χωριό κάτω από 500 κατοίκους. Πάνω από 500 είναι έξι χιλιάρικα. Ήρθε και τα πήρε. Τι δουλειά θα κάνει, πείτε μου.

Το δημογραφικό δεν λύνεται ούτε με ασπιρίνες ούτε με επικοινωνιακές διατάξεις και παιχνίδια αλλά ούτε και με αλλοδαπούς που θέλει να ενσωματώσει ο Πρωθυπουργός. Για να λυθεί αυτό το πρόβλημα πρέπει αυτό το κράτος που φτιάξατε και κυβερνάτε από τη μεταπολίτευση και μετά -τα τρία κόμματα που κυβέρνησαν- να ξηλωθεί και να φτιαχτεί από την αρχή. Το δημογραφικό είναι ένα πρόβλημα πολυσύνθετο. Έχει πολλές όψεις. Δεν είναι μόνο μία. Έχουν φύγει στο εξωτερικό πάνω από ένα εκατομμύριο νέοι άνθρωποι στην πιο παραγωγική τους ηλικία, τόσο επαγγελματικά όσο και οικογενειακά. Γιατί έφυγαν αυτοί; Τους ρωτήσατε ποτέ; Ξέρετε, κυρία Υφυπουργέ, πόσα παίρνει ένας επιστήμονας νηπιαγωγός ή οικονομολόγος, δάσκαλος διορισμένος μόνιμα με δύο μεταπτυχιακά; Παίρνει 980 ευρώ με δύο μεταπτυχιακά. Ο επιστήμονας. Να κάνουν οι νέοι τι στην Ελλάδα, έτσι όπως φτιάξατε την Ελλάδα; Να κάτσουν για τους παχυλούς μισθούς; Να κάτσουν για την αξιοκρατία σας που το ρουσφέτι πάει και έρχεται; Να κάτσουν για το εθνικό σύστημα υγείας; Να κάτσουν για την έρευνα στα πανεπιστήμια; Να κάτσουν για την οικονομική βοήθεια και στήριξη που έχουν από την Κυβέρνησή σας; Να κάτσουν για τα φτηνά ενοίκια; Να κάτσουν για τη χαμηλή φορολογία και τους επαγγελματίες; Να κάτσουν για τη φτήνια της Ελλάδος, που μπαίνεις στο σούπερ μάρκετ και νομίζεις ότι μπαίνεις σε χρυσοχοείο στο Ντουμπάι; Ένα λόγο θέλω. Ξέρετε ποιοι κάθονται; Τα παιδιά του κομματικού σας σωλήνα που θα τους διορίσετε σε κάποια ομάδα αλήθειας/αναλήθειας, θα τους διορίσετε στα γραφεία σας ως μετακλητούς και στις ανεξάρτητες αρχές. Τα παιδιά των ΜΚΟ που χρηματοδοτείτε από το Υπουργείο Μετανάστευσης για το λαθρομεταναστευτικό. Μόνο η Ελληνική Λύση θα ξηλώσει αυτό το σάπιο σύστημα που φτιάξατε και θα αγωνιστεί για την Ελληνίδα και τον Έλληνα. Γιατί πρώτα η Ελλάδα, πρώτα οι Έλληνες και μετά, αν περισσέψει, σε όλους τους υπόλοιπους.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Παπαδάκη.

Να καλέσω στο Βήμα τον συνάδελφο Βουλευτή της Νέας Αριστεράς, κ. Ευκλείδη Τσακαλώτο.

Έχετε το λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, ακούγοντας τον κ. Πρωθυπουργό στη ΔΕΘ την Κυριακή, μου έκανε εντύπωση ένα πράγμα. Όταν είπε για το ράλι των τιμών, είπε σε εμάς, «μην ξεχνάτε αυτό γι’ αυτούς που έχουν σπίτια πόσο καλό πράγμα είναι αυτό». Και εκεί εκδηλώθηκε ποιους στηρίζει και με ποιους είναι. Και μάλιστα το Σάββατο με τα μέτρα που ανακοίνωσε, ένας συνταξιούχος που παίρνει 400 ευρώ από ενοίκια δεν έχει κανένα κέρδος. Ένας συνταξιούχος που παίρνει 2.000 κάθε μήνα από το νοίκι θα κερδίσει τον χρόνο 1.200. Για να ξέρουμε ότι δεν κάνει λάθη ο κύριος Πρωθυπουργός. Στηρίζει συγκεκριμένες ομάδες.

Αυτό που θέλω να πω σήμερα για το νομοσχέδιο είναι το θέμα της ισχύος. Γιατί αν θέλετε να ξέρετε γιατί τόσα προβλήματα δεν λύνονται στην Ελλάδα και σε όλες τις άλλες χώρες, όπως το θέμα των ανισοτήτων, το θέμα της κλιματικής αλλαγής, το θέμα της συρρίκνωσης του κοινωνικού κράτους, είναι γιατί τα 30 τελευταία χρόνια είχαμε μια εντυπωσιακή μετατροπή ισχύος προς το χρηματοπιστωτικό σύστημα, προς τις μεγάλες εταιρείες τεχνολογίας, προς τις μεγάλες εταιρείες ορυκτού πλούτου. Άρα, συμβουλεύω τον κάθε Βουλευτή και κάθε Βουλεύτρια, συμβουλεύω τον κάθε πολίτη, όταν κοιτάει μια πρόταση της Νέας Δημοκρατίας να μην κοιτάει μόνο πόσο κερδίζουν κάποιες ομάδες σε ευρώ -κερδίζουν πολλές ομάδες σε ευρώ από την Κυβέρνηση της Νέας Δημοκρατίας- αλλά πώς αλλάζει η ισχύς. Πώς αλλάζει, δηλαδή, και κάποιες ομάδες παίρνουν πολύ περισσότερη δύναμη για να συντηρήσουν τις ανισότητες, για να συντηρήσουν το ότι δεν αντιμετωπίζουμε την κλιματική κρίση. Το βλέπουμε στις εργασιακές σχέσεις. Όλες οι παρεμβάσεις που έχει κάνει από το 2019 η Νέα Δημοκρατία είναι για να ισχυροποιήσει τη θέση του εργοδότη και να αδυνατίσει τη θέση του εργαζόμενου. Ούτε καν εφαρμόζετε τις οδηγίες της Ευρωπαϊκής Ένωσης που λέει ότι 80% των εργαζομένων πρέπει να έχουν κάλυψη από αυτές τις συμβάσεις. Και λέτε ότι θα κάνετε μια επιτροπή. Όταν ακούω ότι θα κάνει μια επιτροπή συνήθως είναι για να μην κάνει αυτό που θέλει.

Και πάμε στο μέτρο που είπε κ. Μητσοτάκης για τους κάτω των 25. Αν ένας νέος παίρνει καθαρά 1.500 τώρα και 2.000 μεικτά, τι φαντάζεστε του χρόνου θα πει αυτός ο εργοδότης; Θα του πει «παιδί μου 1.500 έπαιρνες πέρυσι, 1.500 θα πάρεις τώρα και απλώς εγώ θα το καρπωθώ όλο γιατί θα σου δώσω πολύ χαμηλότερο μεικτό μισθό». Άρα, πάλι ο εργοδότης έχει τη δύναμη να επιβληθεί.

Θα μπορούσα να πω κι άλλα παραδείγματα μετατροπής ισχύος. Από το Ταμείο Ανάκαμψης και Ανθεκτικότητας όταν δίνετε τα λεφτά σε μεγάλες επιχειρήσεις όχι μόνο αδυνατίζετε τις μικρές επιχειρήσεις γιατί η Ελλάδα για να αντιμετωπίσει την κλιματική κρίση δεν θέλει λίγα μεγάλα έργα που θέλουν οι μεγάλες κατασκευαστικές επιχειρήσεις. Θέλει πολλά μικρά έργα. Και αυτό σημαίνει ότι πρέπει να αντιμετωπιστεί η δύναμη των κατασκευαστικών εταιρειών.

Τρίτον, πάμε στη χρηματιστικοποίηση που είναι πιο κοντά στο νομοσχέδιο. Τι είναι χρηματιστικοποίηση; Χρηματιστικοποίηση είναι ότι ένα αγαθό που παλιά ήταν κοινωνικό αγαθό το κάνουμε τώρα ένα επενδυτικό αγαθό. Ολόκληρες γειτονιές, περιοχές της Αθήνας και άλλες πόλεις αλλάζουν υφή. Φεύγουν οι παλιοί κάτοικοι, φεύγουν εμπορικές δραστηριότητες, φεύγουν πολιτιστικές δραστηριότητες χωρίς να ζητηθεί η γνώμη από τους παλιούς κατοίκους. Γιατί τα επενδυτικά funds έχουν μια στρατηγική και έχουν τη δύναμη να επιβάλλουν τη χροιά στις γειτονιές μας. (MA)

Αυτό σημαίνει ότι η χρηματιστικοποίηση δεν είναι μόνο κέρδη για κάποια funds, για τον ιδιωτικό τομέα, για τις κατασκευαστικές εταιρείες, είναι και έλλειψη δημοκρατίας. Γιατί αλλάζει, για παράδειγμα, το Παγκράτι και δεν έχει ζητηθεί ποτέ η γνώμη των ανθρώπων που ζούσαν παλιά στο Παγκράτι.

Σας ρωτάω, κυρία Υπουργέ, αν ξέρετε όλα τα νούμερα και πόσο χάλια είναι η στεγαστική κρίση σε όλη την Ευρώπη. Θα ξέρετε τι ποσοστό των Ελλήνων πληρώνει το 40% ή 35% του εισοδήματός τους για στεγαστικά, όχι μόνο το νοίκι, το δάνειο, αλλά και τη ΔΕΗ και όλα τα άλλα που πάνε μαζί με το σπίτι. Ξέρετε πόσο χειρότεροι είμαστε από τη δεύτερη χειρότερη χώρα; Έχουμε τα διπλάσια προβλήματα από τη δεύτερη. Έχετε αναρωτηθεί γιατί ο μέσος όρος σε μας είναι μεγαλύτερος; Είναι μεγαλύτερος ακριβώς διότι στη Γερμανία, στη Βρετανία, στη Γαλλία, στην Αυστρία, ξέρετε ποια είναι η διαφορά; Υπάρχει μια παράδοση κοινωνικής στέγασης. Και άρα, επειδή χιλιάδες -δεκάδες χιλιάδες, εκατοντάδες χιλιάδες- άνθρωποι είναι στην κοινωνική στέγαση, μειώνει τον μέσο όρο του πόσο πληρώνουν οι Αυστριακοί, οι Γερμανοί, οι Γάλλοι, οι Βρετανοί, για τη στέγασή τους, διότι ένα κομμάτι είναι εκτός αγοράς και άρα πληρώνει λιγότερο για το νοίκι και γι’ αυτό έχουν ποσοστά πολύ μικρότερα από δικά μας.

Αυτό το νομοσχέδιο κάνει κοινωνική στέγαση; Αυτό ισχυρίζεστε, πραγματικά; Αυτό το νομοσχέδιο είναι ένα δώρο στις κατασκευαστικές εταιρείες. Ήδη η διαχείριση όλης της δουλειάς γίνεται από τον ιδιωτικό τομέα. Το μόνο θετικό που θα το πείτε κοινωνικά, είναι ότι θα έχει νοίκι στο 30%, πολύ χαμηλότερο ή αρκετά χαμηλότερο -δεν θυμάμαι τώρα τη λέξη που χρησιμοποιείτε. Δεν ξέρουμε τι θα είναι αυτό, αλλά δεν κάνετε αυτό που κάνουν οι άλλες χώρες. Γιατί οι άλλες χώρες είτε δίνουν επιδότηση για να μπορεί ο ιδιωτικός τομέας να δώσει το χαμηλότερο νοίκι είτε δεν δίνει τη διαχείριση στις ιδιωτικές επιχειρήσεις. Τη δίνει, για παράδειγμα, σε μη κερδοσκοπικές εταιρείες, τη δίνει, για παράδειγμα, σε συνεταιριστικές οργανώσεις, τη δίνει, για παράδειγμα, σε συνεργατικές οργανώσεις, οι οποίες είναι υπεύθυνες και μπορούν να διαχειριστούν με κοινωνικά κριτήρια. Δηλαδή, έχεις ένα αντίβαρο στον ιδιωτικό τομέα και έχεις ένα αντίβαρο, όχι μόνο στους ανθρώπους που είναι στον συνεργατικό, στον συνεταιριστικό τομέα, αλλά και σε αυτούς που είναι στον ιδιωτικό τομέα να πέσουν τα νοίκια, ακριβώς γιατί δεν θα είναι τόσο μεγάλη η ζήτηση.

Τι θα μπορούσατε να κάνετε στη θέση σας; Ξέρετε ότι ήδη υπάρχουν δεκαπέντε χιλιάδες σπίτια ακίνητα στις τράπεζες που δεν έχουν πουληθεί ακόμα στα funds; Θα μπορούσε ένας δημόσιος θεσμός, ένας δημόσιος οργανισμός, να τα αγοράσει αυτά τα σπίτια και μετά να τα διαχειριστεί είτε ο ίδιος είτε μια μη κερδοσκοπική εταιρεία για να υπάρχει πραγματικά κοινωνικός τομέας, ένας τομέας που δεν δουλεύει με αυτά τα κριτήρια που θεωρείτε.

 Άρα, κυρίες και κύριοι συνάδελφοι, τελειώνω εκεί που άρχισα, με την ισχύ. Αν είναι να αντιμετωπιστούν τα μεγάλα προβλήματα στην Ελλάδα, αυτό θα γίνει μόνο με μια σημαντική μεταστροφή ισχύος υπέρ των εργαζομένων, υπέρ των φτωχών, υπέρ των υποτελών τάξεων. Διαφορετικά, και οι ανισότητες θα συνεχίσουν και η πολιτική αστάθεια θα συνεχίσει και οι μεγάλες εταιρείες θα βγάζουν όλο και περισσότερο χρέος και η Κυβέρνησή σας θα πέσει, όπως έπεσε του Μπαϊρού. Ο Μπαϊρού έπεσε χθες γιατί ακριβώς δεν μπορούσε να αντιμετωπίσει τις ανισότητες. Είχε κάνει τις φοροαπαλλαγές το 2017, έγινε τώρα η οικονομική κρίση και δεν αυξάνει πάλι τους φόρους που ήταν το 2017. Αντιθέτως, τι κάνει; Κάνει μια πολιτική λιτότητας.

Άρα, για όλα τα κόμματα της αντιπολίτευσης, όταν κάνετε και κάνουμε πολιτικές – προγράμματα, πρέπει να έχουμε δύο πράγματα στο μυαλό μας: Το ένα είναι προγράμματα - πολιτικές που βοηθάνε οικονομικά τις κοινωνικές τάξεις που έχουμε αναφορά και το άλλο είναι, αυτές οι πολιτικές να αυξάνουν τη δύναμη των εργαζομένων και των άλλων τάξεων για να μπορούν να διεκδικήσουν παραπάνω.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Τσακαλώτο.

Και να καλέσω τώρα στο Βήμα, με τη σύμφωνη γνώμη του Προέδρου της Κοινοβουλευτικής Ομάδας της Νίκης, του κ. Νατσιού, ο οποίος θα πάρει τον λόγο αμέσως μετά, τη συνάδελφο κυρία Ελένη Καραγεωργοπούλου.

Ορίστε, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Η Κυβέρνηση Μητσοτάκη, ευρισκόμενη σε αντίδρομη κίνηση, φέρνει ένα σχέδιο νόμου για να παραδώσει σε κατασκευαστές ιδιώτες το δημόσιο κτιριακό απόθεμα. Επαναφέρει την πρακτική της αντιπαροχής, με χειρότερους όρους απ’ ό,τι στη μεταπολεμική περίοδο. Η επιστροφή, φυσικά, του 30% των αξιοποιούμενων κτιρίων και οικοπέδων με όρους κοινωνικής μίσθωσης, δεν θα μπορούσε παρά να έχει αφεθεί στη δημιουργική ασάφεια, κατά τα συνήθη σας. Η διαχείριση της κοινωνικής μίσθωσης μπορεί να βρίσκεται και στα χέρια του ίδιου του ιδιώτη κατασκευαστή, που είναι με πολλά ερωτηματικά το αν τελικά θα διασφαλίσει το ύψος του μισθώματος και την προστασία των ενοικιαστών από εξώσεις και από άλλες καταχρηστικές πρακτικές, σαν αυτές που μεθοδεύετε σε συνεργασία με τράπεζες και με funds.

Στην ουσία, η Κυβέρνηση της Νέας Δημοκρατίας, αναζητά όλους τους τρόπους για να παραδώσει σε μεγάλους κατασκευαστικούς ομίλους φιλέτα που ανήκουν στο δημόσιο, όπως αυτό της ΧΡΩΠΕΙ, κάτι που είχε εξαγγείλει ο Πρωθυπουργός στην περσινή ΔΕΘ, αλλά δεν προχώρησαν τα σχέδια. Όπως τα στρατόπεδα: Καραΐσκάκη στο Χαϊδάρι Αττικής, Ζιάκα στον δήμο Κορδελιού – Ευόσμου, Μανουσογιαννάκη στην Πάτρα, που εξήγγειλε στα εγκαίνια της φετινής ΔΕΘ, όπου ειπώθηκε ότι θα κατασκευαστούν 2.000 κατοικίες, 25% των οποίων θα διατεθούν για την κάλυψη στεγαστικών αναγκών στελεχών των Ενόπλων Δυνάμεων και το υπόλοιπο 75% σε απλούς πολίτες.

Δηλαδή, τι θέλετε να κάνετε; Να παραδώσετε σε ιδιώτες τη δημόσια περιουσία. Και εμείς σας λέμε, γιατί όχι αξιοποίηση εγχώριων και ευρωπαϊκών κονδυλίων για δημιουργία κοινωνικών συμμαχιών με ειδικούς επιστήμονες, με δημοτικές χωροταξικές κοινωνικές υπηρεσίες ώστε να ξεκινήσει ένα μακροπρόθεσμο σχέδιο ανακαίνισης και εκ νέου δημιουργίας κατοικιών, που να ανήκουν στο δημόσιο, με ελεγχόμενο μίσθωμα, αντιτασσόμενο στην απορρυθμισθείσα ληστρική αγορά των funds και της απληστίας μεγαλοϊδιοκτητών ακινήτων.

Με αυτόν τον τρόπο θα μπορούσε να δώσει λύσεις σε φοιτήτριες και φοιτητές, σε εποχικούς εργαζόμενους, σε οικογένειες χαμηλού και μεσαίου εισοδήματος, σε γιατρούς, νοσηλευτές, εκπαιδευτικούς, αυτούς που κοιμούνται στον δρόμο αυτήν την εποχή, που τους έχετε διορίσει στα ακριτικά μας σημεία και όχι μόνο, αλλά δεν βρίσκουν κανενός είδους στέγη για να μπορούν να στεγάσουν τις ανάγκες τους και να μπορούν να ρυθμίσουν τη ζωή τους. Να ενθαρρύνετε νέα ζευγάρια να διευρύνουν την οικογένεια τους, να αποϊδρυματοποιήσετε μη εξυπηρετούμενα άτομα μεγάλης ηλικίας και άτομα με ειδικές ανάγκες, να βοηθήσετε στην ένταξη ανθρώπων από άλλες χώρες που μοχθούν στο περιθώριο. Να εισφέρετε ακόμα και σε ουσιαστική αποκέντρωση, σε συνεργασία με άλλα υπουργεία.

Αντίθετα, λοιπόν, το παρόν νομοσχέδιο είναι η επιτομή της εναντίωσης, της άρνησης, στον χαρακτήρα της κοινωνικής στέγασης. Είναι το εγχειρίδιο, το εργαλείο της δωρεάς της δημόσιας περιουσίας στους εθνικούς εργολάβους. Έχει αφαιρεθεί από το κάδρο, φυσικά, η επανασύσταση του Οργανισμού Κοινωνικής Κατοικίας ο οποίος θα λειτουργούσε με γνώμονα το δημόσιο συμφέρον και όχι τα κέρδη των λίγων. Θα έλυνε ουσιαστικά το διαρκώς διογκούμενο στεγαστικό πρόβλημα στη χώρα μας.

Παράλληλα με το παρόν, μας μιλάτε εδώ και καιρό για το πιστοποιητικό φερεγγυότητας. Είναι το νεοπαγές πιστωτικό διαβατήριο που θα επιτρέπει στους πολίτες ή μάλλον θα τους υποχρεώνει και θα τους αναγκάζει να αποδεικνύουν την οικονομική τους αξιοπιστία, όχι απέναντι στους εκμισθωτές, αλλά και σε επιχειρήσεις ή μελλοντικούς συνεργάτες. Πρόκειται για ένα έργο που πιλοτικά θα εφαρμοστεί αρχές του 2026 για να ολοκληρωθεί ως τον Μάιο, με χρηματοδότηση μάλιστα από το Ταμείο Ανάκαμψης, που θα συγκεντρώνει πληροφορίες «στίγμα» για όσους βρεθούν ακόμα και προσωρινά σε μια οικονομική δυσχέρεια.

Στην πλειονότητα τι μας είπατε στη ΔΕΘ; Μας είπατε «να φύγετε, να πάτε αλλού, να πάτε να κατοικήσει στα χωριά κάτω των χιλίων πεντακοσίων κατοίκων κι αν έχετε πρώτη κατοικία, εμείς θα σας απαλλάξουμε από τον ΕΝΦΙΑ». Σε ένα κρεσέντο αδιανόητου θράσους και κοροϊδίας λέτε πως θα μειώσετε τον ΕΝΦΙΑ κατά 50% αν μένουμε σε βραχονησίδες, σε αυτές που έχετε αφήσει και ερημώνουν χωρίς γιατρούς, σχολεία, φάρμακα, σύνδεση με την υπόλοιπη χώρα, υποδομές.

Όλα αυτά, παράλληλα, αναφερόμενοι μόνο σε στοιχεία που αφορούν την οικονομική ζωή των Ελλήνων, χωρίς να αγγίξουμε καν τις χαίνουσες πηγές της τραυματισμένης της δικαιοσύνης, της εργασιακής ανασφάλειας και της ταξικής παιδείας, του επιθανάτιου ρόγχου του Εθνικού Συστήματος Υγείας με όσα ήδη μας επιβαρύνουν την τελευταία εξαετία.

Από πού να ξεκινήσει κανείς; Να μιλήσω μόνο για τη μείωση φορολογικών συντελεστών. Εδώ δεν ακούσαμε καν τον Πρωθυπουργό να μιλάει για έκπτωση φόρου και δεν το είδαμε να αναλύεται, επίσης, από όλους τους συντάκτες οικονομικού ρεπορτάζ, η έκπτωση φόρου, αυτή που ρυθμίστηκε πρώτη φορά το 2013 στον Κώδικα Φορολογίας Εισοδήματος και ήρθε ο ν.5045/2023 με το άρθρο 43 να τον τροποποιήσει. Αυτή τη φορά δεν ακούστηκε τίποτε για την έκπτωση φόρου. Τι γίνεται με αυτό; Αυτά που εξαγγείλατε θα εφαρμοστούν χωρίς την έκπτωση φόρου; Υπάρχει πρόθεση ακόμα μιας τροποποίησης που θα εξαφανίσει την έκπτωση φόρου μετά τη μείωση των φορολογικών συντελεστών; Γιατί αν πρόκειται για κάτι τέτοιο, αφού όλες οι αναλύσεις και τα οικονομικά μεγέθη που έχετε παρουσιάσει δεν συμπεριλαμβάνουν την έκπτωση φόρου, αν έχετε σκοπό να την αφαιρέσετε τροποποιώντας τη νομοθεσία, στην πραγματικότητα τι θα έχετε κάνει; Θα έχετε επιβαρύνει το μεγαλύτερο ποσοστό των Ελλήνων φορολογουμένων. Πραγματικά, περιμένουμε με αγωνία να δούμε τι είδους αλλαγές θα φέρετε στον Κώδικα Φορολογικής Νομοθεσίας, που συνηθίζετε κάθε τόσο να «κεντάτε», ξηλώνοντας φρέσκες διατάξεις.

Επειδή αισθανόμαστε το βάρος του αριστοτελικού ορισμού, κύριε Γεωργιάδη, ως πολιτικοί άνθρωποι, όχι ως πολιτικά πράγματα, μιλώ για εσάς που έχετε αφαιρέσει από τον αριστοτέλειο ορισμό του εαυτού σας τη λέξη «πολιτικό». Δεν θα παρασυρθούμε από το παραλήρημα εμπαιγμού του Πρωθυπουργού και δεν θα κατρακυλήσουμε μαζί του στην άβυσσο της αναίδειας, του εμπαιγμού, της χωρίς ουσιαστικό αντίκρισμα παροχολογίας, που απευθύνεται σε μουδιασμένα και νεκρά μυαλά.

Να πούμε μόνο πως είδαμε έναν Πρωθυπουργό που βάναυσα προσβάλλει τη νοημοσύνη μας λέγοντας πως ξέρει πόσο δύσκολα μεγαλώνει κάποιος τα παιδιά του, στον πορφυρογέννητο που τολμάει να εξαγγέλλει φοροελάφρυνση τη μείωση φορολογίας φορολογίας για νέους έως είκοσι πέντε ετών των οποίων το εισόδημα είναι έως 20.000 ευρώ, αγνοώντας όμως την πραγματικότητα, ως in vitro γαλουχηθείς, πως ασφαλώς δεν γνωρίζει ότι ο μισθός ενός εκπαιδευτικού με τριάντα οκτώ έτη υπηρεσίας ανέρχεται σε 1.400 περίπου ευρώ. Θεωρεί, όμως, δυνατόν ο μισθός του εικοσιπεντάχρονου να προσεγγίζει τα 1.666 ευρώ, κρίνοντας προφανώς από τους μισθούς των μελών της δικής του οικογένειας ως διορισμένων στο Ευρωκοινοβούλιο, αλλά και σε πολυεθνικές.

Έχετε κάνει πολλές φορές, ξέρετε, τη διαδρομή στη Νέα Δημοκρατία ύβρις- άτη. Ευχόμαστε όταν βρεθείτε στο στάδιο μετά τη νέμεση η τίσις να μην είναι ανάλογη με το άγος που διαπράξατε, που διαπράττετε διαχρονικά σε βάρος των πολιτών.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Καραγεωργοπούλου.

Τώρα τον λόγο έχει ο Πρόεδρος της Κοινοβουλευτικής Ομάδος του Δημοκρατικού Πατριωτικού Κινήματος - ΝΙΚΗ, ο κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ θερμώς, κύριε Πρόεδρε.

Κυρίες και κύριοι συνάδελφοι, στη Διεθνή Έκθεση Θεσσαλονίκης υπάρχουν πολλά και ωραία εκθέματα, όμως ο μόνος που εκτέθηκε και προκάλεσε οργή, αγανάκτηση και απογοήτευση είναι ο Πρωθυπουργός.

Ακούσαμε μεγαλόστομες διακηρύξεις, καρυκευμένες με αρκετή δόση σιγουριάς, όμως παρ’ όλα τα επικοινωνιακά επιχρίσματα και την επίπλαστη εικόνα κύρους και αυτοπεποίθησης, είδαμε έναν Πρωθυπουργό χωρίς όραμα για την πατρίδα, να μουρμουρίζει μονότονα πόσο ισχυροί είμαστε, πράγμα που ούτε ο ίδιος το πιστεύει. Να επιμένει στις καταστρεπτικές επιλογές του γιατί δεν τον αφήνει η εγωτική του μεγαλαυχία να παραδεχθεί τα λάθη του και τον έκδηλο ραγιαδισμό του κυρίως στα εθνικά θέματα. Να υποδύεται ανεπιτυχώς τον απόλυτο κυρίαρχο του παιχνιδιού, τον φιλεύσπλαχνο πατερούλη και προστάτη του λαού. Δεν του ταιριάζει καθόλου αυτός ο ρόλος. Όσο και να τον φτιασιδώνουν τα επικοινωνιακά χρυσοπληρωμένα σαΐνια που έχει δίπλα του, παραμένει, κάτω από την κρούστα της δήθεν ηρεμίας και αυτοπεποίθησης, Μητσοτάκης, ο υπερφίαλος και αλαζών.

Δεν ακούσαμε καθόλου μέτρα για τη μείωση της ακρίβειας που τηγανίζει τον λαό, του ενεργειακού κόστους, μέτρα στήριξης των αγροτών, των κτηνοτρόφων και των μικρομεσαίων επιχειρήσεων. Τα μέτρα για το δημογραφικό ήταν αναιμικά, ανύπαρκτα θα έλεγα, ενώ η μεγαλύτερη δήθεν φορολογική μεταρρύθμιση που εξαγγέλθηκε θα είναι το νέο πολιτικό αστείο, αφού η οικονομική πίεση στους πολίτες θα συνεχιστεί και οι κοινωνικές ανισότητες θα διογκωθούν.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)

Το έχει δηλώσει ξεκάθαρα ο κ. Μητσοτάκης. Κατά λέξη: «Δεν μπορούμε να παραβιάσουμε τους δημοσιονομικούς κανόνες οι οποίοι αποτελούν και το θεμέλιο πάνω στο οποίο οικοδομούμε όλη την πολιτική μας». Αυτή, βέβαια, δεν είναι δημοσιονομικοί κανόνες, αλλά δημοσιονομικά κανόνια που βομβαρδίζουν το λαό και καταστρέφουν τον βίο και το βιός του.

Τι μας είπε στη ΔΕΘ ο κ. Μητσοτάκης; Είπε ότι στα μέτρα στήριξης της ελληνικής περιφέρειας περιλαμβάνεται μια πολύ σημαντική πρωτοβουλία για τη μείωση του ΕΝΦΙΑ κατά 50% το 2026 σε όλα τα χωριά και τις κωμοπόλεις κάτω των χιλίων πεντακοσίων κατοίκων για την πρώτη κατοικία, ενώ το 2027 θα καταργηθεί πλήρως. Όταν το άκουσα, ο νους μου πήγε σε αυτό το ολέθριο, όπως το έχω χαρακτηρίσει, Προεδρικό Διάταγμα που επιτρέπει την οικοδόμηση δομών φιλοξενίας λαθρομεταναστών κάτω από δύο χιλιάδες κατοίκους. Δεν ξέρω αν υπάρχει σύνδεση ή είναι συγκυρία που τώρα θεσπίζεται αυτό το μέτρο.

Έχουμε πει πολλές φορές ότι ο ΕΝΦΙΑ είναι ένας πάρα πολύ άδικος, παράλογος θα έλεγα, φόρος που έχει διαλύσει και την περιφέρεια και την ιδιοκτησία. Έντεκα χρόνια τώρα από την επιβολή του από την κυβέρνηση Σαμαρά-Βενιζέλου, να μην ξεχνάμε και τους πρωτεργάτες αυτού του μέτρου που βασανίζει τον λαό, το 2014 τόσο οι του ΣΥΡΙΖΑ όσο και της Νέας Δημοκρατίας τον διατηρούν για να μπορούν βεβαίως να μοιράζουν επιδόματα και φοροελαφρύνσεις.

Αυτός είναι, αγαπητοί μου, ο ορισμός της εξαπάτησης και της κοροϊδίας. Για έξι χρόνια η Νέα Δημοκρατία τον κρατά γιατί της αποφέρει πολλά δισεκατομμύρια τον χρόνο. Μόνο το 2024 απέφερε 2.467 δισεκατομμύρια ευρώ στα δημόσια έσοδα. Δηλαδή με τον ΕΝΦΙΑ από τη μια η Κυβέρνηση ληστεύει και από την άλλη έρχεται και κάνει δήθεν μειώσεις. Εάν ήταν κυβέρνηση που σέβεται το δικαίωμα των Ελλήνων στην πρώτη κατοικία, συνταγματικό δικαίωμα, θα έλεγε η Κυβέρνηση ότι καταργεί τον ΕΝΦΙΑ από όλες τις πρώτες κατοικίες. Υποφέρει ο λαός. Αν ήμασταν κυβέρνηση, αυτό θα το κάναμε αμέσως.

Στα μέτρα στήριξης για τον Έβρο ανέφερε ο Πρωθυπουργός την επιδότηση με 10.000 ευρώ των οικογενειών οι οποίες θέλουν να μετεγκατασταθούν στον Βόρειο Έβρο. Δεν μας είπε, όμως, πόσοι μέχρι τώρα έχουν κάνει χρήση αυτού του προνομίου και από ποια κοινωνική τάξη προέρχονται. Διότι ασφαλείς πληροφορίες μας λένε για την κατάχρηση του δικαιώματος από συγκεκριμένους ανθρώπους, αυτούς που παλιά τους λέγαμε «γύφτους» και τώρα τους ονομάζουμε «ρομά». Στην πράξη, δηλαδή, δεν θα έχει κανένα αποτέλεσμα.

Μίλησε για την διαβόητη πια ηλεκτρική σύνδεση με την Κύπρο, λες και είναι ένα νέο θέμα προς συζήτηση και είπε τη γνώμη του ως απλός πολίτης, ενώ έχουν γίνει εξαγγελίες επί εξαγγελιών και έχουν δαπανηθεί πολλά χρήματα και έχει καταβληθεί μεγάλη διπλωματική προσπάθεια. Εκτός κι αν έχει αποφασίσει να ματαιωθεί το έργο και να φορτώσει την αποτυχία στην κυπριακή πλευρά. Εξάλλου, έχει αναφερθεί από κάποιους «φιλέλληνες» ότι η Κύπρος είναι βαρίδιο στις ελληνοτουρκικές σχέσεις. Και αυτό πρέπει να προσεχθεί ιδιαίτερα. Όσες φορές στην ιστορία τα δύο ελληνικά κράτη, το ελλαδικό και το κυπριακό, βρίσκονται σε διχόνοια, οδηγούμαστε μαθηματικώς σίγουρα σε μεγάλες εθνικές τραγωδίες. Είμαστε κοινό έθνος Κύπρος και Ελλάς και δεν έχουμε την πολυτέλεια να βρισκόμαστε σε διχόνοια, σε διχασμό και σε αντίθεση. Πράγματα απαράδεκτα για την εξωτερική πολιτική. Το κατάφερε και αυτό ο κ. Μητσοτάκης, να είμαστε σε αντίθεση με την Κύπρο.

Είπε ο κύριος Πρωθυπουργός, συνεχίζω, ότι αναμφισβήτητα το κύρος της χώρας έχει ενδυναμωθεί σημαντικά στο εξωτερικό και έχουμε σταματήσει να είμαστε μία χώρα παρίας. Μάλιστα, μακάρι -ευσεβείς πόθοι είναι αυτά- να ήταν έτσι τα πράγματα, αλλά η πραγματικότητα το διαψεύδει. Είναι πάρα πολύ διαφορετική. Αν κάνεις βέβαια παρέα με τον Μακρόν, τέτοια ακούς, ότι δεν είσαι κράτος παρίας. Η Τουρκία, να του υπενθυμίσουμε, συνεχώς και αδιαλείπτως μας απειλεί και υλοποιεί το σχέδιο για τον διαμελισμό του Αιγαίου. Τα Σκόπια –ποια, τα Σκόπια- μας εμπαίζουν συνεχώς, παραβιάζουν την προδοσία των Πρεσπών. Η Αλβανία που στρώναμε -το έχω ξαναπεί- κόκκινα χαλιά στον κ. Ράμα για να μιλήσει μέσα στην ελλαδική, ελληνική επικράτεια και να ξεσηκώνει τους Αλβανούς, καταπατεί συνεχώς τα δικαιώματα της ελληνικής εθνικής μειονότητας, της Βορείου Ηπείρου. Και πρόσφατα στον χορό των διεκδικήσεων προστέθηκε, βεβαίως με τις ευχές, τις κατευθύνσεις και τις οδηγίες της Τουρκίας και η Λιβύη που εξέδωσε χάρτη που δείχνει την υφαλοκρηπίδα της να φτάνει στις ακτές της Κρήτης. Κατά τα άλλα, δεν είμαστε κράτος παρίας. Όλοι απειλούν. Όλοι διεκδικούν. Μόνο εμείς η μικρά και έντιμος Ελλάς, το παλιό σύνθημα στις αρχές του 20ου αιώνα και η πολιτική της αψόγου κατευναστικής στάσεως, θα έλεγα.

Ρωτήθηκε για τη στάση στην Ουκρανία, που οδήγησε την Ελλάδα σε μια γεωπολιτική ήττα, το ερώτημα μεταφέρω, αποδυναμώνοντας την εθνική ασφάλεια και προκαλώντας βαθιά ρήγματα στις ελληνορωσικές σχέσεις. Και αντί να εξηγήσει με στοιχεία ποιο είναι το εθνικό μας συμφέρον που ταχθήκαμε με τη σωστή πλευρά της ιστορίας, το λέμε και το ξαναλέμε, μια πελώρια κρανιοκενής ανοησία αυτό που είπε ήταν ότι δεν πρόκειται επί των δικών του ημερών να γίνουμε το μαύρο πρόβατο της Ευρώπης για λόγους γεωπολιτικούς. Μάλιστα. Δεν είμαστε σίγουρα το μαύρο πρόβατο, είμαστε ή μάλλον καλύτερα είστε σκέτα πρόβατα, σαν αυτά τα ιπτάμενα, αυτά που είχαν βγάλει φτερά από την Κρήτη και πετούσαν μέχρι τη Μακεδονία με το σκάνδαλο του ΟΠΕΚΕΠΕ, πρόβατα τα οποία τα βάφατε όπως τα βάφετε για να βάψετε και γαλάζια τη Μεγαλόνησο.

Μην υπακούτε τύφλα, σας το τονίζουμε αυτό, στους Γερμανούς για το θέμα της Ρωσίας. Οι Γερμανοί τα συμφέροντά τους προωθούν και μόνο. Αυτό ήξεραν να κάνουν πάντοτε στην ιστορία. Πολεμικές βιομηχανίες ετοιμάζουν και γι’ αυτό βρίσκονται σε εχθρική στάση και διατηρούν αυτήν τη στάση με την Ρωσία για να πείσουν τον λαό τους. Η Ελλάδα οφείλει να επαναπροσεγγίσει τη Ρωσία. Τα οφέλη θα είναι πολλαπλά για τη χώρα μας. Είναι ανεπίτρεπτο, είναι καταστρεπτικό λάθος, έγκλημα θα έλεγα, του Πρωθυπουργού να βρίσκεται σε αντίθεση, σε διχόνοια με τον ορθόδοξο ρωσικό λαό. Και είναι και τα οικονομικά οφέλη που θα πολλαπλασιαστούν αν επαναπροσεγγίσουμε τον φιλικό, όπως αποδεικνύουν οι δημοσκοπήσεις, ρωσικό λαό. Και ο ελληνικός λαός και ο ρωσικός λαός διάκεινται ο ένας προς τον άλλον πάρα πολύ φιλικά. Μας ενώνει κοινή ιστορία και κυρίως η κοινή πίστη, η αμώμητος ορθοδοξία.

Είπε ο Πρωθυπουργός ότι επιδιώκει ήρεμα νερά με την Τουρκία, αλλά από μία θέση ισχύος και αυτοπεποίθησης, χωρίς ποτέ να κάνει εκπτώσεις ως προς τα εθνικά συμφέροντα, την κυριαρχία και τα κυριαρχικά δικαιώματα της πατρίδας. Ποια είναι όμως τα απόνερα των ήρεμων νερών που ευαγγελίζεται συνεχώς; Η παράνομη αλιεία, η συνεχής λαθρομετανάστευση, οι χάρτες της Τουρκίας με τη γαλάζια πατρίδα που πέρασαν τους χάρτες αυτούς και στην εκπαίδευσή τους, αλλά και η ατολμία για την άσκηση των κυριαρχικών μας δικαιωμάτων στο Αιγαίο, με βάση το διεθνές δίκαιο. Όλα αυτά μας δείχνουν μια πολύ διαφορετική εικόνα από αυτή που μουρμουρίζει ο Πρωθυπουργός. Για να μην θυμίσω τις αναφορές του Υπουργού Εξωτερικών για το ότι δεν τον πειράζει αν τον χαρακτηρίσουν μειοδότη, γι’ αυτά τα ανήκουστα που είπε ο κ. Κικίλιας, φοβερά και τρομερά, ότι το 2017 έγινε η ανταλλαγή των δύο αιχμαλώτων στρατιωτικών και παραδώσαμε την ελεύθερη αλιεία στους Τούρκους στις θάλασσές μας, πράγμα που το συνεχίζουν. Αυτά τα έλεγε ανερυθρίαστα. Είναι δυνατόν να ομολογεί Υπουργός δημοσίως ότι ανταλλάξαμε εθνικό έδαφος και θάλασσας -έδαφός μας είναι- για απελευθέρωση στρατιωτών; Και βέβαια και οι δηλώσεις του ίδιου του κ. Μητσοτάκη που είπε ότι η έννοια της εθνικής κυριαρχίας είναι σχετική. Μάλιστα. Με αυτή τη θεωρία θα υπερασπιστούμε κυριαρχικά δικαιώματα;

Ανέφερε ακόμη ότι ο θαλάσσιος χωροταξικός σχεδιασμός ήταν εκκρεμότητα η οποία διευθετήθηκε επί κυβερνήσεως της Νέας Δημοκρατίας. Ξέχασε να πει, όμως, ότι αυτό έπρεπε να είχε γίνει μέχρι τις 31 Μαρτίου του 2021, σύμφωνα με την ευρωπαϊκή Οδηγία 2014/89, ενώ η καθυστέρηση στην έκδοση του σχεδίου είχε ως συνέπεια την παραπομπή της Ελλάδας στο Δικαστήριο της Ευρωπαϊκής Ένωσης τον Δεκέμβριο του 2023. Πλήρης διαστρέβλωση της αλήθειας δηλαδή από τον Πρωθυπουργό της Ελλάδος.

Και πριν προλάβει κάποιος να πει ότι αυτά ανήκουν στο παρελθόν, να πούμε ότι τον περασμένο Απρίλιο όταν δημοσιοποιήθηκε ο χάρτης, έσπευσε το Υπουργείο Εξωτερικών να ανακοινώσει ότι ο θαλάσσιος χωροταξικός σχεδιασμός δεν συνιστά ούτε ανακήρυξη ούτε οριοθέτηση ΑΟΖ, αλλά αποτυπώνει τα εξωτερικά όρια της. Φοβοπάθεια και δειλία. Αυτό που χαρακτηρίζει συνεχώς το «Υπουργείο Εξωτερικών Τεμενάδων», όπως θα έπρεπε να ονομάζεται. Τότε γιατί τον βγάλαμε αυτόν τον χάρτη; Και γιατί δεν μιλάμε για ΑΟΖ και αναφερόμαστε μόνο σε θαλάσσιες ζώνες; Για να μην ενοχληθεί η Τουρκία; Αυτό δεν είναι πλήρης φινλανδοποίηση, δορυφοροποίηση της Ελλάδος;

Ακόμη ανέφερε ο Πρωθυπουργός στη Διεθνή Έκθεση Θεσσαλονίκης ότι τα θαλάσσια πάρκα που εξαγγέλθηκαν συνιστούν ουσιαστικά άσκηση κυριαρχίας της πατρίδας μας για την προστασία των χωρικών υδάτων στο Νότιο Αιγαίο. Σοβαρά; Με το δεδομένο ότι τα θαλάσσια πάρκα σχεδιάστηκαν αυστηρά εντός χωρικών υδάτων και δεν περιλαμβάνουν διεθνή ύδατα υπήρχε θέμα προστασίας των χωρικών μας υδάτων; Τι εννοεί ο Πρωθυπουργός; Δηλαδή αυτοί που παραβίασαν τα χωρικά μας ύδατα, τώρα θα τα σεβαστούν, γιατί τα έχουμε κάνει θαλάσσια πάρκα;

Με τέτοιες ουρανομήκεις ανοησίες, μην πω τίποτα άλλο, δεν γίνεται άσκηση, αγαπητοί μου, εξωτερικής σοβαρής πολιτικής, η οποία βέβαια πρέπει να βασίζεται πάντοτε στην εθνική μας κυριαρχία.

Επίσης, ανέφερε ότι όποια μείωση του ΦΠΑ σε συνδυασμό με τη μείωση των άμεσων φόρων, θα απαιτούσε προγράμματα δισεκατομμυρίων, τα οποία προφανώς θα μας οδηγούσαν σε δημοσιονομικό εκτροχιασμό. Πριν από λίγο καιρό καυχιόταν ότι υπήρξε πλεόνασμα 11,4 δισεκατομμύρια στον Προϋπολογισμό του 2024. Πού πήγαν αυτά τα λεφτά; Γιατί δεν γύρισαν στην πραγματική οικονομία και δεν στήριξαν τον σκληρά εργαζόμενο και δοκιμαζόμενο Έλληνα φορολογούμενο πολίτη;

Η δημοσιονομική σταθερότητα έχει αναχθεί στο ιερό ευαγγέλιο της μνημονιακής Ελλάδας και είναι το θεμέλιο πάνω στο οποίο στηρίζεται όλο το οικοδόμημα της πολιτικής της Νέας Δημοκρατίας. Τι καλά θα ήταν όμως, κύριε Πρωθυπουργέ, να είχατε την ίδια συνέπεια με τα οικονομικά του κόμματός σας.

Στα 541 εκατομμύρια ευρώ είναι το χρέος της Νέας Δημοκρατίας, σύμφωνα με τον τελευταίο ισολογισμό. Είναι τεράστιο νούμερο. Πόσοι θα μπορούσαν να ευεργετηθούν αν αυτά λεφτά ήταν στα δημόσια κρατικά ταμεία; Και κάποια στιγμή θα περάσει στους Έλληνες πολίτες αυτό το χρέος, με κάποια μορφή ανακεφαλαιοποίησης ή ρύθμισής του από τις τράπεζες. Είναι γνωστό το κόλπο σε βάρος των μονίμων κορόιδων, του ελληνικού λαού.

Με πολλή ζέση ο Πρωθυπουργός μίλησε για την απαλλαγή φόρου από εισοδήματα -ειπώθηκε από πολλούς- μέχρι 20.000 ευρώ για νέους έως είκοσι πέντε ετών. Μπορεί να μας πει σήμερα πόσοι είναι αυτοί οι νέοι μέχρι τα είκοσι πέντε, που έχουν τέτοιο εισόδημα; Μήπως είναι ελάχιστοι και γνωρίζοντάς το αυτό η Κυβέρνηση ανακοινώνει ένα μέτρο, που θα έχει πολύ μικρή επιβάρυνση; Όλα αυτά είναι «μητσοτακικές» κουτοπονηριές. Είπαμε, δεν πρέπει να έχουμε δημοσιονομικό εκτροχιασμό. Θα μας μαλώσουν οι δανειστές μας και ίσως πέσουμε -ω, τι κακό- επενδυτική βαθμίδα.

Αναφέρθηκε και στους λόγους που δεν έγινε μείωση στον ΦΠΑ. Είπε ότι η μείωση δεν θα έχει αποτέλεσμα και ότι ήταν μια έμμεση επιδότηση μεσαζόντων και επιχειρήσεων -δικά του τα λόγια- κι ακόμη θα διευκόλυνε να κρατήσουν τις τιμές σταθερές και να καρπωθούν τη μείωση του ΦΠΑ έχοντας ένα καλύτερο περιθώριο κέρδους.

Αυτά είναι ψέματα, για δύο λόγους: Πρώτον, τα κράτη που το επιχείρησαν πέτυχαν πραγματική και μόνιμη μείωση των τιμών και της ακρίβειας. Δεύτερον, παραδέχεται ο Πρωθυπουργός δηλαδή ότι αν το πανίσχυρο, κατά τα λόγια, Επιτελικό Κράτος με την εξελιγμένη ψηφιακή διακυβέρνηση αποφάσιζε να μειώσει τον ΦΠΑ, δεν θα μπορούσε να ελέγξει την αγορά για τη μη μείωση των τιμών; Είναι αυτό δήλωση Πρωθυπουργού; Κάνουν δηλαδή οι αγορές ό,τι θέλουν χωρίς έλεγχο και χωρίς συνέπεια; Δεν είναι παραδοχή ανικανότητας και αποτυχίας; Τραγική διαπίστωση είναι ή φθηνή δικαιολογία για την εξαπάτηση του κόσμου;

Μίλησε ακόμη και για μειώσεις φόρων, αφού έτσι θεωρεί ότι πρέπει να επιστρέφει το μέρισμα της ανάπτυξης στους πολίτες και όχι μέσω παροχών. Ανέφερε ότι τα τελευταία χρόνια υπήρξαν εβδομήντα δύο επιβαρύνσεις φόρου. Η αλήθεια είναι όμως ότι τα συνολικά έσοδα από φόρους το 2020 ήταν 42,5 δισεκατομμύρια ευρώ και το 2024 έφτασαν τα 68,787 δισεκατομμύρια ευρώ. Είχαμε δηλαδή αύξηση φόρων 61,85%. Για ποια μείωση μιλά ο Πρωθυπουργός; Εκτός και αν αμφισβητεί τα στοιχεία της ΑΑΔΕ. Η υποκρισία και η εξαπάτηση δυστυχώς έγιναν καθημερινότητα της Κυβέρνησης.

Δήλωσε ο Πρωθυπουργός ότι θα διπλασιαστεί η έκπτωση στις δαπάνες επενδύσεων που θα γίνονται στην ελληνική αγορά στους τομείς της άμυνας, της κατασκευής οχημάτων και η συγκεκριμένη ενίσχυση μπορεί να φτάσει μέχρι τα 150 εκατομμύρια ευρώ. Είναι επιδίωξή του, δήλωσε μάλιστα, να προωθήσει μεγάλες επενδύσεις στην άμυνα και την αμυντική βιομηχανία. Είναι αργά, πολύ αργά δυστυχώς για τέτοια μέτρα, αφού φρόντισε να απαξιωθεί η κρατική αμυντική βιομηχανία και να ξεπουληθεί κυριολεκτικά σε ξένα συμφέροντα, τώρα θυμήθηκε ότι πρέπει να κάνει και επενδύσεις στην άμυνα. Πού; Εδώ στην Ελλάδα, μια χώρα που κινδυνεύει -και αυτό δεν είναι σχήμα λόγου- συνεχώς από το απέναντι λυσσασμένο θηρίο.

Δεν μπορούμε παρά να συνδέσουμε την παραπάνω εξαγγελία με κάποιους επιχειρηματίες που ήδη παρέχουν πολύτιμες υπηρεσίες στη Νέα Δημοκρατία και ως διά μαγείας τρέχουν πολλά αμυντικά προγράμματα. Αναφέρομαι στον Όμιλο Μυτιληναίου. Αλήθεια, θα του χρωστάτε προφανώς πολλές εξυπηρετήσεις για τέτοιες ρυθμίσεις που κάνετε.

Πρόκειται για αμυντικά προγράμματα που δεν δόθηκαν, όμως, στη δημόσια αμυντική βιομηχανία, όπως δεν δόθηκαν τα μόλις 5 εκατομμύρια που απαιτούνταν για την επαναλειτουργία της γραμμής παραγωγής των ελληνικών αμυντικών συστημάτων και πλέον η Ελλάδα δεν παράγει αυτόνομα ούτε πυρομαχικά πυροβολικού. Αυτή είναι η εθνική πολιτική της Κυβέρνησης;

Είπε ακόμη ότι είναι πολύ υπερήφανος που επί δικής του Κυβέρνησης υλοποιείται η μεταρρύθμιση των κρατικών, μη κερδοσκοπικών -δεν θα τα πω πανεπιστήμια- μορφωμάτων, τα κολέγια δηλαδή, που εν μια νυκτί βαφτίστηκαν και «πανεπιστήμια».

Βοά ο Τύπος  -γνωρίζω ότι όλοι το διαβάσατε- για τα βολέματα ημετέρων σε διάφορες καίριες θέσεις αυτών των ιδιωτικών μορφωμάτων. Στηρίξτε τα δημόσια πανεπιστήμια, εκεί που πηγαίνουν τα παιδιά του λαού, και αφήστε τις ευλογίες στα ιδιωτικά συμφέροντα. Όλοι βγήκαμε από δημόσια πανεπιστήμια και σήμερα τα δημόσια πανεπιστήμια έχουν υψηλές θέσεις στην παγκόσμια κλίμακα αξιολόγησής τους. Μην τα περιφρονείτε.

Ρωτήθηκε αρκετές φορές ο Πρωθυπουργός γι’ αυτό που τον «τσούζει» -ας χρησιμοποιήσω αυτήν τη λέξη-, αυτό που τον καίει για το σκάνδαλο και τη ληστεία του ΟΠΕΚΕΠΕ, των δημοσίων χρημάτων. Πλέον έχει μάθει καλά την καραμέλα, την συνεχή απάντηση, «το σκάνδαλο είναι διαχρονικό». Ορίστε απάντηση Πρωθυπουργού. Έτσι, ξέρετε, κάνουν όλοι οι εγκληματίες και οι λωποδύτες όταν τους πιάνουν, λένε κατευθείαν «μα, όλοι έτσι κάνουν» ή σε άλλη περίπτωση: «αν δεν ήμουν εγώ, θα ήταν κάποιος άλλος». Εξάλλου, όπως είπε, δεν πρέπει να το χρεώνουμε σε μια Κυβέρνηση που κυβερνά μόλις έξι χρόνια. Ακόμη ανέφερε ότι πάνω από 2 δισεκατομμύρια ευρώ έχουν ανακτηθεί από ευρωπαϊκές επιδοτήσεις.

Είναι απογοητευτικότατο –σε υπερθετικό βαθμό- για εμάς στη Νίκη που δεν είχαμε εμπειρία, μιας και είμαστε νέοι στην πολιτική ζωή του τόπου, να ακούμε –επαναλαμβάνω- συνεχώς το ίδιο και το ίδιο εδώ και καιρό γι’ αυτό το σκάνδαλο.

«Γινόταν και παλιά, και άλλοι το ίδιο έκαναν». Αυτό είναι πλήρης ομολογία αποτυχίας που από μόνη της θα έπρεπε να κάνει την Κυβέρνηση ακόμη και να παραιτηθεί, αλλά εδώ μιλάμε για πολιτική αναισθησία. Η επιβολή των μνημονίων όλους τους Έλληνες πολίτες τους έπληξε, εκτός από τα λαμόγια, αλλά αυτούς που κυριολεκτικά τους εξαθλίωσε ήταν οι άνθρωποι της τρίτης ηλικίας, οι παππούδες, οι γονείς μας, οι συνταξιούχοι.

Παραθέτω όπως το άκουσα σε μια εκπομπή κάτι που ειπώθηκε από έναν συνταξιούχο. Το μεταφέρω όπως το άκουσα, γιατί αυτά λένε, όχι αυτά που προβάλλετε εσείς στα μέσα μαζικής ενημέρωσης. Έλεγε λοιπόν αυτός ο άνθρωπος: «Οι συνταξιούχοι πληρώνουν 10,5 δισεκατομμύρια τον χρόνο στο κράτος από τα κομμένα δώρα, την εισφορά αλληλεγγύης και την προσωπική διαφορά. Τα ασφαλιστικά, τα δικά μας χρήματα, τα ρίξατε στις τράπεζες, στην ανακεφαλαιοποίησή τους, τα δώσατε χάρισμα στους επιχειρηματικούς ομίλους και έρχεστε τώρα και μας λέτε πως θα μας δώσετε πίσω τη μισή προσωπική διαφορά που τη διατηρείτε από το 2016 και θα πάρει –λέτε- αύξηση ο συνταξιούχος. Πόσα; Θα πάρει 12 ευρώ.» Αυτά ξέρουν οι συνταξιούχοι, αυτά βιώνουν.

Προχωρώ. Σε ερώτηση που του έγινε για τον υψηλό πληθωρισμό και το γεγονός ότι οι έρευνες και οι δημοσκοπήσεις λένε ότι ο μήνας δεν βγαίνει, για τον Έλληνα καταναλωτή, τον Έλληνα πολίτη ο Πρωθυπουργός μίλησε και για την αύξηση στο μοσχαρίσιο κρέας. Είπε ότι για την τιμή φταίει που η Ελλάδα εισάγει το 85% του μοσχαρίσιου κρέατος επειδή απλά δεν είμαστε τόσο ανταγωνιστικοί. Και η φροντίδα και η μέριμνα της Κυβέρνησης για τη στήριξη των κτηνοτρόφων; Πού πάει αυτό;

Δεν μιλάμε, αγαπητοί της Κυβέρνησης, για στήριξη αυτοκινητοβιομηχανιών, μιλάμε για τη διατροφική αυτάρκεια των Ελλήνων. Εμείς στη Νίκη συνεχώς το τονίζουμε. Τι έγινε και δεν στηρίχθηκε αυτό; Σύμφωνα με δημοσιευμένα στοιχεία, το 2011 εισήχθησαν εκατόν δύο χιλιάδες τόνοι νωπού βόιου κρέατος, αξίας 453 εκατομμυρίων ευρώ, και άλλοι διακόσιοι είκοσι ένας διακόσιοι ογδόντα ένας τόνοι βόειου κατεψυγμένου κρέατος, αξίας σαράντα 44,5 εκατομμυρίων ευρώ. Δηλαδή δώσαμε περίπου 500 εκατομμύρια ευρώ σε εισαγωγές μοσχαρίσιου κρέατος.

Έτσι εξηγείται, κύριε Πρωθυπουργέ, ότι το εμπορικό έλλειμμα έφτασε για το 2024 τα 34,6 δισεκατομμύρια ευρώ. Δεν κάνατε όμως ουδεμία αναφορά στο εμπορικό έλλειμμα. Είπαμε, η δημοσιονομική σταθερότητα είναι το ευαγγέλιό σας, η πραγματική οικονομία ας διαλυθεί.

Γιατί δόθηκαν εκατοντάδες εκατομμύρια ευρώ σε ιδιωτικές εταιρείες από τα κονδύλια του Ταμείου Ανάκαμψης και όχι σε έργα και υποδομές στήριξης της εγχώριας κτηνοτροφίας;

Για ακούστε κι αυτό. Γιατί σε γνωστή εταιρεία ενοικίασης αυτοκινήτων AVIS, η οποία έχει εξαγοραστεί από τον τούρκικο γνωστό όμιλο KOC, δόθηκαν 269 εκατομμύρια ευρώ; Αυτό ας το ακούσει ο ελληνικός λαός. Χρηματοδοτούμε τουρκικές εταιρείες με εκατοντάδες εκατομμύρια, αλλά όχι την πρωτογενή παραγωγή και την κτηνοτροφία, τη γεωργία που θα εξασφαλίσουν τη διατροφική μας αυτάρκεια και θα ενισχύσουν κυρίως την τοπική οικονομία, πράγμα που έχει και δημογραφικές συνέπειες, ισχυρότατες.

Ρωτήθηκε και για το άλλο θέμα που τον καίει, για τα Τέμπη. Επανέλαβε τους απαράδεκτους χαρακτηρισμούς για τη συμμαχία του ξυλολίου και για την εργαλειοποίηση του πόνου των συγγενών. Οι οικογένειες των θυμάτων, κύριε Πρωθυπουργέ, σας κατηγορούν ότι μπαζώσατε τα Τέμπη και προσπαθείτε με ένα καλά οργανωμένο σχέδιο από την πρώτη στιγμή να συγκαλύψετε την αλήθεια και να αποφύγετε τις όποιες ευθύνες.

Αυτό έδειξε η αποδόμηση -να τα θυμόμαστε αυτά- του πορίσματος του ΕΟΔΑΣΑΑΜ, επειδή βέβαια δεν σας βόλευε και μιλούσε για συμμετοχή πτητικών υδρογονανθράκων στη δημιουργία της πυρόσφαιρας. Αυτό έδειξε και η μεθόδευση της Προανακριτικής Επιτροπής στη Βουλή. Να θυμίσω ότι είχαμε πει στη Βουλή στις 22 Ιουλίου του 2025 ότι ο κ. Καραμανλής παραπέμπεται μόνο για πρόκληση βλάβης των οικονομικών συμφερόντων του ΟΣΕ, όχι για τους πενήντα επτά νεκρούς. Εκεί δεν υπάρχει υπεύθυνος. Περιφρονείτε τους νεκρούς. Ενδιαφέρεστε μόνο για την οικονομική βλάβη.

Με αυτήν τη γελοία κατηγορία προσπαθείτε να ξεγελάσετε τον ελληνικό λαό ότι αποδίδετε δικαιοσύνη για τα Τέμπη και με κοινότοπες εκφράσεις όπως είπατε ότι «τα υπόλοιπα θα τα βρει η δικαιοσύνη», κανέναν δεν πείθουν, όπως δεν πείσανε τα εκατομμύρια των πολιτών που διαμαρτυρήθηκαν σε όλη την Ελλάδα και τον περασμένο Φεβρουάριο.

Επίσης, όταν μιλούσατε και εσείς στη ΔΕΘ, είχαμε δύο εικόνες εκείνη την ημέρα. Η Ελλάδα των βολεμένων στην Διεθνή Έκθεση Θεσσαλονίκης στην αίθουσα που μιλήσατε και η Ελλάδα των πονεμένων στις πλατείες.

Άφησα τελευταίο το θέμα της παιδείας, που για εμάς είναι σοβαρότατο. Δεν πρόκειται ποτέ να ανορθωθεί η πατρίδα, να το ξέρετε αυτό, αν δεν ανορθώσουμε την παιδεία, δεν την ξανακάνουμε και πάλι ελληνική και όχι αυτή τη νεοταξική, όπως την έχετε σήμερα, το ύπουλο παιδομάζωμα, που εφαρμόζετε σήμερα στα παιδιά μας.

Ο Πρωθυπουργός μίλησε για έργο προσφοράς στη νεολαία και την κοινωνία με τη συμφωνία που υπέγραψε η Κυβέρνηση με την Open ΑΙ για τη χρήση της τεχνητής νοημοσύνης στην εκπαίδευση. Έτσι με το πομπώδες ύφος νομίζοντας ότι λύνει όλα τα προβλήματα της παιδείας είπε ότι θα λυθεί και ένα άλλο πρόβλημα, αυτό των καθηγητών και των δασκάλων. Άσχετος εντελώς από σχολικές αίθουσες, δεν ξέρει ότι μόνο παρά τους πόδας των διδασκάλων διδάσκεσαι και μαθαίνεις. Δεν είναι μόνο αυτό που λέει ο δάσκαλος, όλη η παρουσία του εμπνέει τα παιδιά. Όπως, όμως, λέει ο Πρωθυπουργός η τεχνητή νοημοσύνη τα κάνει όλα, θα διαθέτει εκπαιδευτικά εργαλεία για να προγραμματίζεται καλύτερα το μάθημα -λόγια του είναι αυτά- για το πώς θα βοηθήσουμε τους μαθητές, για το πώς ο κάθε υποψήφιος στο Πανεπιστήμιο θα αποκτήσει έναν ψηφιακό βοηθό εξειδικευμένο, ο οποίος θα τον βοηθήσει στην προετοιμασία του.

Δεν μπορώ να καταλάβω και να εξηγήσω αυτή την ασχετοσύνη, αγαπητοί μου, στα θέματα της παιδείας και των παιδιών. Όλα αυτά, ξέρετε τι μυρίζουν; Ότι η εξάρτηση των παιδιών, ιδίως της μικρής εξοπλιστικής ηλικίας του δημοτικού, έτι περαιτέρω ακόμη θα επιδεινωθεί. Ήδη, τα παιδιά στο δημοτικό έχουν πρόβλημα -επαναλαμβάνω- εξάρτησης.

Θα σας πω κάτι που είχα κάνει ως δάσκαλος, για να καταλάβετε το μεγάλο πρόβλημα. Έκανα ένα πείραμα. Είχα υποσχεθεί σε μαθητές της Έκτης Δημοτικού, λίγο πριν φύγω από τη σχολική αίθουσα κι έρθω σε αυτήν την Αίθουσα, ότι θα έβαζα στο πρώτο τρίμηνο σε όλους δεκάρια χωρίς να διαβάζουν, αν μου υποσχόντουσαν ότι δεν θα ακουμπούσαν κινητό έστω για δύο μήνες. Σας λέω ότι κανένα παιδί δεν δέχτηκε. Όσο και να το κρύψουμε κάτω από το χαλάκι, το πρόβλημα υπάρχει. Και ως παλιός εκπαιδευτικός και έμπειρος κρούω τον κώδωνα του κινδύνου στους γονείς να προσέξουν πάρα πολύ αυτό το θέμα.

Και έχουμε τον Πρωθυπουργό να μιλάει για τεχνητή νοημοσύνη μόνο. Για την παιδεία αυτό ανέφερε. Πού είναι το όραμα; Τι άνθρωπος σήμερα θέλουμε να βγει από τα ελληνικά σχολεία; Ποιο είναι το όραμά του για την παιδεία; Μας το είπε;

Το κουβαδάκι, μιας και είμαστε ακόμη στον απόηχο του καλοκαιριού, με το οποίο θα παίζει και θα εμπαίζει πλέον τους νέους είναι η τεχνητή νοημοσύνη. Αγνοεί πλήρως -επαναλαμβάνω- τι σημαίνει παιδεία, γιατί η παιδεία οικοδομεί το μέλλον μιας χώρας, μιας πατρίδας. Κι όπως ειπώθηκε, θυμήθηκα κάτι από τον νεκροθάφτη του ελληνισμού, τον Κίσινγκερ, ο οποίος με την κυνικότητα που τον διέκρινε έλεγε ότι δεν υπάρχει πολιτική που να ενδιαφέρεται για το καλό των κατοπινών γενεών, γιατί το μέλλον -αυτό είναι οι κατοπινές γενεές- δεν έχει εκλογική περιφέρεια.

Κύριε Πρόεδρε, κυρίες και κύριοι συνάδελφοι, η παιδεία κατ’ εμέ είναι διαμορφωτική δύναμη που δίνει μορφή στο χάος, στην αταξία, στην έλλειψη αρμονίας, στο αδιακόσμητο του ανθρώπινου βίου. Είναι μια τέχνη, τέχνη τεχνών την ονομάζουν, έτσι την έλεγε και ο άγιος Ιωάννης ο Χρυσόστομος, ο δάσκαλος των δασκάλων. «Το άγειν άνθρωπο είναι τέχνη τεχνών και επιστήμη επιστημών», το να μπορείς να καθοδηγείς και να διδάσκεις ανθρώπους είναι μια τέχνη που μετατρέπει τον κόσμο σε κόσμο. Η λέξη «κόσμος» στην ελληνική γλώσσα -το ξέρετε- σημαίνει ομορφιά, κόσμημα. Η νεότερη ελληνική γλώσσα εύστοχα αντί του όρου «παιδεία» χρησιμοποιεί πολύ τον όρο «μόρφωση» από το συνηρημένο ρήμα «μορφόω - μορφώ», που δίνει μορφή.

Αυτή την παιδεία επιθυμώ και εγώ -και συγγνώμη για το πρώτο πρόσωπο-για αυτήν μάχομαι ολοζωής και θα μάχομαι ως την ύστατή μου πνοή, για μια παιδεία που θα δίνει σε κάθε άνθρωπο μορφή, που θα τον κάνει άνθρωπο και όχι γρανάζι μηχανής, όχι τεχνητή νοημοσύνη. Μην αναπτύξουμε την τεχνητή νοημοσύνη μόνο, αλλά τη φυσική νοημοσύνη των παιδιών. Και πώς αναπτύσσεται αυτή; Διδάσκοντας την ελληνική γλώσσα. «Τα όρια της γλώσσας μου, τα όρια του κόσμου μου», έλεγε ένας φιλόσοφος. Διδάσκοντας, λοιπόν, την ελληνική γλώσσα, που την αγνοεί ο κύριος Πρωθυπουργός, ιδίως τη γραπτή, δεν ξέρει να ξεχωρίζει τα «ι».

Και αυτό, λοιπόν, το να γίνει ανθρωποποιός η παιδεία μας μπορεί να συντελεστεί μέσα στην ομάδα, που λέγεται «τάξη», έτσι την ονομάζει η ελληνική γλώσσα τη σχολική φωλιά που ομοψυχοποιεί τα παιδιά, που τα φέρνει σε διαρκή επαφή και τα μαθαίνει να συνεργάζονται και να συμβιώνουν. Μια ολόκληρη ζωή δίδασκα και έγραφα ότι γινόμαστε άνθρωποι όταν μαθαίνουμε να λειτουργούμε ως συνάνθρωποι. Αυτό έλεγα στα παιδιά. Τους έλεγα στη ζωή σας να βάζετε πάντοτε μπροστά την πρόθεση «συν», προϋποθέτει και την παρουσία του άλλου συν-άνθρωπος, συν-αγωνιστής, συν-μαθητής.

Δεν θα σταματήσουμε στη ΝΙΚΗ με λογισμό και με όνειρο, όπως λέει και ο εθνικός μας ποιητής Διονύσιος Σολωμός στους «Ελεύθερους Πολιορκημένους», να αγωνιζόμαστε με όλη μας την ψυχή, με όλη μας την καρδιά γι’ αυτήν την αγκαλιά προσώπων που λέγεται ελληνική οικογένεια και για τα πολύτιμα άνθη της, τα παιδιά μας, τα παιδιά του ελληνικού λαού. Αυτό είναι το κύριο μέλημά μας, να ξανακάνουμε την ελληνική οικογένεια πάλι να χαμογελά, να δώσουμε όραμα στα παιδιά μας.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας. Θα ακολουθήσουν εκ του καταλόγου ο κ. Κόντης, ο κ. Σταμάτης, ο κ. Παπαθανάσης, αυτοί είναι οι επόμενοι τρεις ομιλητές.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πολύ.

Γίνεται όλο και καλύτερο. Έχετε καταλάβει -όσοι έχετε απομείνει στην Αίθουσα εν πάση περιπτώσει- ότι το χαρτί που λεγόταν «ΔΕΘ» βγήκε τζούφιο. Πρέπει να βρείτε τώρα άλλο αφήγημα.

Είχατε ένα αφήγημα το οποίο το χρησιμοποιούσατε, «η ΔΕΘ, η ΔΕΘ, η ΔΕΘ», για να παραμείνετε λίγο ζωντανοί, σας είχαμε βάλει στο οξυγόνο ως Κυβέρνηση. Αντιλαμβάνεστε ότι μετά την παταγώδη αποτυχία και την τραγική παρουσία του Πρωθυπουργού στη Διεθνή Έκθεση Θεσσαλονίκης –δεν θα μπω σε λεπτομέρειες της ΔΕΘ, δεν θέλω, δεν έχω χρόνο βασικά- δεν έχετε πλέον κανένα αφήγημα.

Και γίνεται όλο και καλύτερο, γιατί έρχεται και η σημερινή δήλωση του Πρωθυπουργού. Δεν ξέρω αν τον έχετε αφήσει ελεύθερο και αποφασίζει μόνος του ή κάποιος τον συμβουλεύει, πραγματικά. «Σκοπός της Κυβέρνησης», λέει, «είναι ένας», πήγε και συνάντησε τον Προέδρο της Δημοκρατίας σήμερα και έκανε την εξής δήλωση, «να μειώνουμε φόρους και να αυξάνουμε καθαρούς μισθούς». Και όλα αυτά τα είπε σήμερα μετά τις εξαγγελίες στη Διεθνή Έκθεση Θεσσαλονίκης. Πρέπει να είστε μεγάλοι αετοί εκεί στο οικονομικό επιτελείο του Πρωθυπουργού, μεγάλα τσακάλια, για να κάνετε όλες αυτές τις σκέψεις. Είχατε αυτές τις φοβερές ιδέες και τον βάλατε τον άνθρωπο να τα πει κιόλας σε μια Διεθνή Έκθεση Θεσσαλονίκης.

Διάβασα ένα πολύ ωραίο χιουμοριστικό προχθές και θέλω να το μοιραστώ μαζί σας –με εσάς όχι, πέντε άνθρωποι, τι να μοιραστώ;- με τους συντρόφους μου και συναδέλφους μου και τους Έλληνες πολίτες. Δηλαδή, ποιο είναι το συμπέρασμα του Πρωθυπουργού, όλων αυτών των εξαγγελιών; Δηλαδή, ποιος βγαίνει ευνοημένος -αν μπορεί κάποιος να βγει ευνοημένος- από τις εξαγγελίες του Μητσοτάκη; Έχει μια πολύ ωραία αγγελία εδώ, θα τη διαβάσω, προφανώς και είναι χιουμοριστική και λέει: Ψάχνει ένας έναν εικοσιδυάχρονο με εισόδημα 25.000 ευρώ, πολύτεκνο, που ζει σε οικισμό κάτω των 1.500 κατοίκων. Δηλαδή, πρέπει να είσαι νέος, είκοσι δύο, είκοσι τρία, να βγάζεις τουλάχιστον 25.000 τον χρόνο, να ζεις, όμως, σε οικισμό με κάτω από 1.500 άτομα και να είσαι και πολύτεκνος. Δηλαδή, εδώ είναι η τέλεια αρμονία των όσων εξήγγειλε ο Πρωθυπουργός στη Διεθνή Έκθεση προχθές!

Μιλάμε τώρα για αστείες καταστάσεις και απευθυνόταν σε μία Ελλάδα που τον άκουγε, σε πολίτες που τον άκουγαν, γιατί αυτό μπορεί να έχει ένα χιουμοριστικό περιεχόμενο, μια χιουμοριστική βάση, αλλά δυστυχώς τα πράγματα είναι πάρα πολύ σοβαρά. Απευθυνόταν σε μία κοινωνία η οποία πραγματικά περνάει πάρα πολύ δύσκολα. Απευθυνόταν σε μία κοινωνία, σε Ελληνίδες και Έλληνες, που όπως έχουμε ξαναπεί πάρα πολλές φορές από το Βήμα αυτό, αλλά και όπου μας δίνεται βήμα, ότι το 90% των Ελλήνων -όλων των Ελλήνων!- που καταθέτουν φορολογική δήλωση δηλώνουν εισόδημα κάτω από 20.000 ευρώ ετησίως. Μιλάμε, λοιπόν, σε μία κοινωνία στην οποία δεν υπάρχει πλέον αυτό που λέγαμε παλιά και ήταν η ραχοκοκαλιά της κοινωνίας μας, η μεσαία τάξη, αυτή την οποία έχετε διαλύσει. Δεν υπάρχουν αυτοί οι άνθρωποι. Τα στοιχεία αυτό καταδεικνύουν.

Και μιλάμε για έναν Πρωθυπουργό ο οποίος λέει το εξής, δηλαδή απλά πράγματα, ρε παιδιά, αφήστε την πολιτική, αφήστε τα λίγο έξω: «Έχω» -σου λέει- «ένα πλεόνασμα 10,5 δισεκατομμύρια, δηλαδή πήρα στην τσέπη-παντελόνι, στα ταμεία του κράτους αυτά τα λεφτά παραπάνω, έχω πλεόνασμα και αποφασίζω να δώσω το 1/10 πίσω, 1,6 δισεκατομμύρια από τα 10,5» και πανηγυρίζετε και αυτά τα χρήματα, τα 10,5 δισεκατομμύρια είναι το πλεόνασμα -προσέξτε λίγο τώρα!- του 2024. Τόσα πήρατε το 2024. Αυτά, τα 1,6 δισεκατομμύρια που θα δώσετε θα τα δώσετε το 2026. Στο μεσοδιάστημα μεσολαβεί και ένα 2025 που είναι άλλα τόσα. Άρα, ουσιαστικά θα έχει βάλει ταμείο 21 δισεκατομμύρια το 2024 και 2025, για να αρχίσει να δίνει από το 2026 το 1,6 δισεκατομμύριο που υποσχέθηκε. Το καταλάβατε αυτό; Το καταλάβατε.

Αυτό απλά να το έχετε στο μυαλό σας, γιατί εγώ αντιλαμβάνομαι ότι όλος αυτός ο ορυμαγδός που έρχεται από τα μέσα ενημέρωσης κάθε μέρα στα δελτία ειδήσεων και όλο αυτό το λιβάνι κάθε μέρα μπορεί κάπως να σας μπερδεύουν. Εδώ να μιλάμε με πραγματικά νούμερα. Όλα αυτά την ίδια ώρα που οι τράπεζες είχαν κοντά στα 5 δισεκατομμύρια καθαρά αφορολόγητα έσοδα και ακόμα εδώ μέσα στην Αίθουσα αυτή τίθεται το ερώτημα πού θα βρεθούν τα λεφτά.

Τώρα, αν υπάρχει κάποιος να μου απαντήσει -δεν φταίτε και εσείς, κυρία Υπουργέ, τώρα, δεν μου φταίτε εσείς σε τίποτα- εγώ θέλω να μου πει ένας από τη Νέα Δημοκρατία επίσημα: Είστε υπέρ της μείωσης του ΦΠΑ ή κατά της μείωσης του ΦΠΑ;

Εμείς λέμε κάτι. Εσείς τι λέτε; Εμείς λέμε ότι είμαστε «flat tax 15%», αυτό είναι το φορολογικό μας μοντέλο, έσοδα, έξοδα, κέρδη φορολογούνται. Λέμε ότι πρέπει να μειωθεί ο ΦΠΑ στα είδη πρώτης ανάγκης, τα αγαθά πρώτης ανάγκης. Λέμε αυτό το πράγμα εμείς. Βγαίνετε εσείς και λέτε ότι αυτό είναι μη εφαρμόσιμο, εντάξει.

Συγγνώμη, τώρα, έχεις έναν άνθρωπο ο οποίος είναι Πρωθυπουργός και βγαίνει από το βήμα της ΔΕΘ, ο ίδιος άνθρωπος στον ίδιο χρόνο –προσέξτε, δεν είναι ότι είπε το 2024 άλλα στη ΔΕΘ και το 2025 λέει άλλα, που λες, ρε παιδί μου, ότι το ζύγισε αλλιώς, είπε κάτι άλλο- ο άνθρωπος αυτός, κύριε Πρόεδρε, στην ίδια Διεθνή Έκθεση, από το ίδιο Βήμα σε μία αποστροφή υποστηρίζει και λέει ότι «δεν μπορώ να εφαρμόσω τη μείωση του ΦΠΑ, είναι ένα αποτυχημένο μοντέλο, δεν θα φτάσει η μείωση των τιμών στα ράφια, θα μεσολαβήσουν αλλά πράγματα, εγώ δεν το πιστεύω αυτό το πράγμα, δεν το εφαρμόζουμε, αποτυχημένο μοντέλο, Ισπανία και τα λοιπά» και δέκα λεπτά πιο μετά εφαρμόζει μείωση ΦΠΑ σε νησιά και λέει ο Πρωθυπουργός και όχι εγώ και από κάτω χειροκροτούσαν: «Η μείωση αυτή σημαίνει απτά οφέλη για τους κατοίκους, χαμηλότερο κόστος σε τρόφιμα, είδη πρώτης ανάγκης, μικρότερη επιβάρυνση σε υπηρεσίες εστίασης και τουρισμού, φθηνότερα προϊόντα, όπως φάρμακα, βιβλία» και από κάτω χαμός, αποθέωση. Με τη μείωση του ΦΠΑ όλα αυτά τα καλά, όλα αυτά τα οφέλη που εξήγγειλε προκύπτουν με τη μείωση του ΦΠΑ.

Παράλληλα, «η Κυβέρνηση εκτιμά ότι θα ενισχυθεί η ανταγωνιστικότητα των τοπικών επιχειρήσεων, του τουρισμού και τα λοιπά». Δηλαδή, συγγνώμη, αυτά τα καλά που προκύπτουν από τη μείωση του ΦΠΑ προκύπτουν μόνο στα νησιά; Δηλαδή, αν μειώσεις τον ΦΠΑ στα Γρεβενά, ο ΦΠΑ έχει αλλεργία στα Γρεβενά και δεν θα μειωθεί η τιμή; Ο ΦΠΑ μειώνει τις τιμές μόνο εκεί; Και τα λέει ένας Πρωθυπουργός –ξαναλέω- την ίδια χρονική στιγμή.

Άρα, είναι ένα μέσο για να πέσουν οι τιμές η μείωση του ΦΠΑ, ή δεν είναι, ρε παιδιά; Να καταλάβουμε, γιατί είστε τόσο σαΐνια στα οικονομικά που δεν μπορούμε να σας παρακολουθήσουμε. Εμείς δεν αντιλαμβανόμαστε. Πείτε μας ποια είναι η άποψή σας, τι πιστεύετε.

Είπε ότι η μείωση του ΦΠΑ δεν βοηθάει στην πτώση των τιμών. Να χαρώ εγώ τον φίλο μου, δεν βοηθάει. Τότε γιατί τον μειώνεις στα νησιά και πανηγυρίζεις; Πες μας έναν λόγο, να καταλάβουμε και εμείς. Εμείς δεν καταλαβαίνουμε, δεν καταλαβαίνουμε! Στην ίδια ΔΕΘ δύο διαφορετικά πράγματα!

Δεν ξέρει ο άνθρωπος για την ευρωπαϊκή Οδηγία και θα βάλετε πάλι τις Ομάδες Αλήθειας –εσένα περιέλαβαν, Γιαννούλη!- τι είπε ο ΣΥΡΙΖΑ, τι είπε η Αντιπολίτευση για την ευρωπαϊκή Οδηγία. Υπάρχει ευρωπαϊκή Οδηγία που λέει ότι πρέπει να μειωθεί ο ΦΠΑ στα είδη πρώτης ανάγκης. Τι να κάνουμε τώρα; Είτε το ξέρει ο Μητσοτάκης είτε δεν το ξέρει, η ευρωπαϊκή Οδηγία υπάρχει, χρυσέ μου άνθρωπε, όπως υπάρχει και ο κίνδυνος να επιβληθούν κυρώσεις στη χώρα μας, εάν δεν προχωρήσει αυτό. Τόσο απλά! Είναι δυνατόν ο Πρωθυπουργός να λέει «δεν το γνωρίζω»; Άρα, ή ψέματα λέει, ή αν δεν το γνωρίζει, είναι πιο επικίνδυνο. Είναι πιο επικίνδυνο να μην το γνωρίζει από το να λέει ψέματα πραγματικά. Τι να επιλέξουμε;

Τι να περιμένεις από έναν άνθρωπο που του λες «ρε φίλε, το πρόβλημα του Έλληνα σήμερα» -αυτό είναι το μεγάλο πρόβλημα της πολιτικής, αυτών που διοικούν, κυβερνούν τη χώρα, ότι δεν υπάρχει ενσυναίσθηση- «τι ταλαιπωρεί τον κόσμο σήμερα; Δείτε το απλά, ότι πάει στο σούπερ μάρκετ και δεν μπορεί να αγοράσει βασικά πράγματα για να ζήσει την οικογένειά του». Τι πιο απλό από αυτό; Τι πιο απλό από αυτό; Και τον ρωτάς για την ακρίβεια και λέει «θα κάνουμε αυτά, για να μην αυξηθούν οι τιμές και άλλο» -πρόσεξε τώρα!- «να παραμείνουν στα ίδια υψηλά επίπεδα και να μην αυξηθούν και άλλο». Και από κάτω χειροκροτούσαν!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χήτα, ολοκληρώστε, παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε.

Και μιας και μιλάμε για τα σπίτια και για τις κατοικίες εδώ, δείτε τα funds, αφήστε τις αλχημείες τις άλλες που κάνετε με τους ιδιώτες, με τα «70-30», μπίζνες και λοιπά. Κυνηγήστε τα funds, έχουν τα σπίτια μας εκεί -το καταλαβαίνετε;- αυτές οι αόρατες εταιρείες, αυτά τα φαντάσματα, τα παιδιά των τραπεζών, που για φορολογικούς λόγους έχουν εγκατασταθεί στην Ιρλανδία. Είναι παράδεισος εκεί, πρώτον και δεύτερον, δεν τους ελέγχει και η Ευρωπαϊκή Εισαγγελία. Χτυπήστε τα funds! Πάρτε τα σπίτια των Ελλήνων πίσω και αφήστε τις αλχημείες και όλα τα υπόλοιπα!

Αυτά, κύριε Πρόεδρε, ευχαριστώ πάρα πολύ για την ανοχή, να είστε καλά!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ιωάννης Κόντης, ανεξάρτητος Βουλευτής.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, νομοσχέδια επί νομοσχεδίων, όλα υποτίθεται για το καλό των Ελλήνων, των οικογενειών, τριτέκνων, πολυτέκνων.

Στην πραγματικότητα, οι Έλληνες τα ακούνε αυτά πολλά χρόνια, αλλά δεν βρίσκουν στη ζωή τους μια καλυτέρευση. Ειδικά με την Ευρωπαϊκή Ένωση, υποτίθεται, που όλοι αδημονούν και περίμεναν εδώ και κάποιες δεκαετίες, μόνο χειροτερεύει η ζωή τους, μόνο έρχονται οδηγίες οι οποίες είναι οδηγίες εις βάρος της ποιότητας ζωής των Ελλήνων και όταν υπάρξει κάποια οδηγία για συμμόρφωση, παραδείγματος χάρη, για μείωση του ΦΠΑ που είναι αυτό το οποίο προσφέρει στην Κυβέρνηση τους έμμεσους φόρους και τη δυνατότητα να έχει πλεόνασμα, εκεί κάνουμε ότι δεν ακούμε την Ευρωπαϊκή Ένωση και περιμένουμε το οποιοδήποτε πρόστιμο μας ρίξει, το οποίο σίγουρα θα είναι πολύ μικρότερο από τα κέρδη που αποκομίζουν από τις αυξήσεις του αυξημένου ΦΠΑ που έχουμε.

Φέρνουν τώρα ένα νομοσχέδιο στο οποίο μιλάνε για κοινωνική αντιπαροχή και μίσθωση κ.λπ. και δεν ξέρω αν πιστεύει κανείς ότι αυτό το νομοσχέδιο πραγματικά θα επιφέρει αυτά που εμείς θέλουμε να δώσουμε στους πολίτες αν θέλουμε. Γιατί αν θέλαμε να δώσουμε στους πολίτες δυνατότητα κατοικίας, το πρώτο που θα κάναμε θα ήταν να πιάναμε από τα αυτιά τις τράπεζες των υπερκερδών, τις τράπεζες των αναβαλλόμενων φόρων, αυτές που δεν αποδίδουν φόρους χρόνια, τις τράπεζες των δύο και τριών ανακεφαλαιοποιήσεων, τις τράπεζες που δίνουν ένα δισεκατομμύριο ευρώ από τα μερίσματα που έχουν και δίνουν και ένα-δύο εκατομμύρια κάθε χρόνο στους CEO και στα στελέχη τους για να βγάλουν στην πιάτσα και να δώσουν τη δυνατότητα σε αυτούς στους οποίους πήραν τα σπίτια μία δεύτερη ευκαιρία να αγοράσουν με 10% παραπάνω απ’ ό,τι τα αγόρασαν αυτές.

Αντίθετα, έχουμε 250.000, κατά ομολογία, σπίτια κλειστά, των τραπεζών –το είπε η ίδια η Κυβέρνηση- και έχουμε και άλλα εν δυνάμει σπίτια που θα βγουν σε πλειστηριασμούς, καμιά εκατοστή χιλιάδες. Αυτά τα σπίτια λείπουν από την αγορά, λείπουν από τους Έλληνες και τώρα πάμε να βρούμε εμείς ποια είναι αυτά τα σπίτια και πραγματικά πού υπάρχουν. Ποια είναι αυτά τα οικήματα; Τα περισσότερα όπως ξέρουμε είναι στο κέντρο, κάτι παλιά σπίτια –αν είναι αυτά που μιλάμε- του Δημοσίου- ή σε πολύ απομακρυσμένες περιοχές.

Όμως, ποιοι θα έρθουν; Θα έρθουν κάποιοι ιδιώτες οι οποίοι είναι και αυτοί συνεργαζόμενοι με funds ή με μεγάλα γραφεία τα οποία έχουν γεμίσει την Αθήνα και την Ελλάδα με Airbnb, αυτοί οι οποίοι έχουν πάρει κατά εκατοντάδες χιλιάδες, αγοράζουν σπίτια Ελλήνων από τη βόρεια μέχρι τη νότια Ελλάδα. Θα έρθουν αυτοί οι «υποτιθέμενοι» ιδιώτες να πάρουν αυτά τα σπίτια, να τα ανακαινίσουν –με ανακαινίσεις τύπου ΙΚΕΑ, ξέρουμε όλοι τι γίνεται- και με τα βασικά, με ένα βάψιμο στους τοίχους, μια κουζίνα κ.λπ., να προσποριστούν, να κρατήσουν το 30% και να αποδώσουν το υπόλοιπο, το οποίο υποτίθεται το Δημόσιο μέσω του ΟΠΕΚΑ –δεν ξέρω πώς- θα καλεί τους Έλληνες να πηγαίνουν και να αποδεικνύουν ότι είναι μίζεροι. Γιατί για να τους δώσουν κι ένα τέτοιο σπίτι, θα τους λένε ότι θα πρέπει να έχουν μία φορολογική δήλωση μέχρι 7.000 ευρώ για να έχουν το δικαίωμα να δανειστούν, θα αποκλείονται από οποιασδήποτε άλλης μορφής δανεισμό σε τράπεζες οικιστικό κ.λπ., για να τους δώσουν ένα δωμάτιο ή δύο δωμάτια να μπουν και αυτοί σε όποιο μέρος τους προσφέρει το Δημόσιο.

Και δεν ξέρουμε πραγματικά ποιος τα σκέφτεται αυτά, γιατί πλέον η διαχείριση ακινήτων θα μεταφέρεται στο Υπουργείο Κοινωνικής Συνοχής, σε ΟΤΑ, σύμφωνα με το άρθρο 9, και αυτό δημιουργεί και άλλους κινδύνους κατακερματισμού και καθυστερήσεων σε όλα αυτά που θέλουμε να κάνουμε. Δημιουργούμε εκεί και μια Διεύθυνση Δημογραφικής-Στεγαστικής Πολιτικής με στόχο τον καλύτερο συντονισμό, αλλά χωρίς σαφείς αρμοδιότητες και χωρίς πόρους και εισάγουμε και την ψηφιακή πύλη στεγαστικής πολιτικής, σύμφωνα με το άρθρο 19, ώστε να ενημερώνονται οι πολίτες για τα προγράμματα.

Όσο για τους τρίτεκνους τους οποίους κάποτε θεωρούσαμε πολύτεκνους, βγάζουμε πλέον μία αναγνώριση ισόβια, σύμφωνα με το άρθρο 20, της τριτεκνικής ιδιότητας η οποία όμως δεν επιφέρει τα οφέλη, τα όποια οφέλη υπάρχουν και τα οποία φέρει η πολυτεκνία, ο πολύτεκνος. Δηλαδή δικαιούνται οι τρίτεκνοι να αναγνωρίζονται σαν κάτι ξεχωριστό, αλλά στην ουσία φέρουν έναν τίτλο «τρίτεκνος». Θα έχουν το ψηφιακό πιστοποιητικό και θα αναγνωρίζονται ως δικαιούχοι τα παιδιά τους μέχρι τα 23 ή και 25 εφόσον σπουδάζουν ή υπηρετούν θητεία.

Όμως, δεν υπάρχουν φοροαπαλλαγές σε αυτό, δεν υπάρχουν νέα επιδόματα. Οι τρίτεκνοι μένουν εκτός ουσιαστικής στήριξης και δεν αναγνωρίζονται οι ποσοστώσεις σε περιπτώσεις προσλήψεων και μεταθέσεων. Δεν υπάρχει συμμετοχή των τριτέκνων σε στεγαστικά προγράμματα και εν πάση περιπτώσει στην ουσία είναι για αυτούς μία η άλλη.

Φυσικά έχουμε και το μεγάλο θέμα της στέγασης για τη μεγάλη κατηγορία των Ελλήνων οι οποίοι είναι ΑμεΑ, που είναι όπως έχουμε πει σύμφωνα με στατιστικά 12% του ελληνικού πληθυσμού. Αυτοί ζουν στη σκιά. Είτε πρόκειται για μόρφωση είτε πρόκειται για οτιδήποτε άλλο, οι ΑμεΑ στην Ελλάδα ζουν σε μία σκιά είτε για αθλητισμό είτε για σχολεία ή οτιδήποτε άλλο.

Όμως, επαναλαμβάνω, ποιος θα τα πει αυτά; Ποιος θα κοιτάξει τους Έλληνες πολίτες; Η Ευρωπαϊκή Ένωση που δίνει τις εντολές και εσείς υπογράφετε; Η Ευρωπαϊκή Ένωση της Κάγια Κάλλας που προχθές μας πληροφόρησε μάλιστα –επειδή μιλούσε για τη Ρωσία με ένα μίσος, δεν ξέρω για τον πόλεμο αυτό- ότι η Ρωσία δεν πολέμησε στον Β΄ Παγκόσμιο Πόλεμο κατά των Γερμανών! Μπορεί να μπήκε σαν σύμμαχος, αλλά στην ουσία αργότερα πολέμησε. Αυτό μας είπε η κ. Κάλλας ότι δεν υπήρξε.

Βλέπουμε ότι υπάρχει στην Ευρωπαϊκή Ένωση μια κρυφοναζιστική τάση, μια τάση ρεβανσιστική γι’ αυτούς που έχασαν τον πόλεμο και προσπαθούν με διαφόρους τρόπους να επιβάλουν ένα πολίτευμα το οποίο είναι οικονομικά αυτό το πολίτευμα. Έτσι το βλέπω εγώ. Γιατί έχουν αφαιρέσει την αυτοδιάθεση από τους λαούς, έχουν αφαιρέσει την εθνική τους ταυτότητα, τους κάνουν πλέον να φτάσουν σε επίπεδα μιζέριας και φτώχειας και τώρα μας αλλάζουν και την ιστορία και θα την αλλάξουν και θα συνεχίσουν να κάνουν πολέμους γιατί με το μυαλό τους πρέπει να πολεμάμε στη Ρωσία εσαεί, μέχρι να στείλει στρατεύματα και η Μελόνι και ο Στάρμερ και όλοι αυτοί.

Το θέμα είναι ότι οι Ευρωπαίοι πολίτες –και το βλέπουμε- δυστυχούν, δεν παίρνουν μαθήματα από το ότι κατέρρευσε η Γαλλία και θα καταρρεύσει περισσότερο. Με την εισροή των λαθρομεταναστών σε όλη την Ευρώπη δημιουργούνται αυτά τα προβλήματα. Δεν υπάρχουν πλέον πόροι για τους πολίτες των χωρών μας και θα έχουν φτάσει να δίνουμε. Η Ελλάδα δίνει ένα δισεκατομμύριο στους λαθρομετανάστες ή σε νόμιμους, η Αγγλία το ίδιο. Στην Αγγλία θα βγει ο Φάρατζ Πρωθυπουργός, όπως φαίνονται τα πράγματα, γιατί πλέον οι δολοφονίες, οι μαζικοί βιασμοί από αλλοδαπούς κάθε μέρα έχουν εξαγριώσει τους Εγγλέζους. Στις 13 Σεπτεμβρίου σε όλη την Αγγλία υπάρχουν μεγάλες διαδηλώσεις κατά των μεταναστών. Ποιος τα καταφέρνει; Οι ίδιοι αυτοί που κυβερνούν την Ευρωπαϊκή Ένωση, που θέλουν να τη διαλύσουν. Γιατί γι’ αυτό το λόγο θέλουν να τη διαλύσουν, γιατί αυτοί μισούν τα έθνη που τους νίκησαν. Η κ. Κάλλας είναι απόγονος συνεργάτη των Γερμανών, ο παππούς της ήταν συνεργάτης των Γερμανών. Αυτό είναι η Ευρωπαϊκή Ένωση σήμερα.

Θα μπορούσαμε αυτό το 1 δισεκατομμύριο, κύριοι, που δίνουμε στους λαθρομετανάστες, στο Υπουργείο Μετανάστευσης, να το μοιράσουμε από 500 ευρώ σε κάθε οικογένεια πτωχευμένων Ελλήνων. Θα έπαιρναν δύο εκατομμύρια Έλληνες ένα τέτοιο ποσό κάθε χρόνο. Γιατί δεν το κάνετε αυτό; Και δεν θα ψάχναμε να βρούμε πόρους. Για να μη μιλήσω για τα υπερκέρδη των τραπεζών –που πρέπει να φορολογήσουν τα μισά- να τα αφήνουν υπέρ των Ελλήνων που τους ανακεφαλαιοποίησαν, για να δούμε τουλάχιστον μήπως χαράξουμε μια άλλη πορεία.

Αυτά και για αυτό το νομοσχέδιο. Ελπίζουμε να φωτίσει ο Θεός όποιον πλέον κάνει τέτοια νομοσχέδια να πιστεύει ότι κάποια μέρα μπορεί να τον βοηθήσει τον Έλληνα και να υπάρξει πλήρης και πραγματική εφαρμογή και όχι στα χαρτιά να λέμε ό,τι λέμε, αλλά στην ουσία να χειροτερεύουν τα πράγματα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Γεώργιος Σταμάτης από τη Νέα Δημοκρατία.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με αυτά που έχουμε ακούσει εδώ πέρα να υποθέσουμε ότι, όταν έρθουν τα μέτρα, δεν θα τα ψηφίσετε. Εγώ αυτό κατάλαβα, δεν θα ψηφίσετε τα μέτρα. Να πείτε στους νέους μέχρι 25 ετών: «Εμείς δεν ψηφίζουμε, δεν υποστηρίζουμε. Κατηγορούμε τον Μητσοτάκη που σας δίνει αφορολόγητο, κατηγορούμε τον Μητσοτάκη που μέχρι τα 29 θα είναι μέχρι 9%». Να πείτε στους νέους -αυτό έχω καταλάβει εγώ- που πήραν σπίτι με το «Σπίτι Ι» και «Σπίτι ΙΙ»: «Βγείτε από τα σπίτια. Γιατί να τα δίνετε στις τράπεζες;». Κάτι τέτοιο εγώ αντιμετωπίζω. Και να πείτε, βέβαια: «Εμείς θα έρθουμε στην κυβέρνηση και τους εβδομήντα δύο περίπου φόρους που η Κυβέρνηση του Κυριάκου Μητσοτάκη έβγαλε από τους προϋπολογισμούς, εμείς θα τους επαναφέρουμε». Κάτι άλλο δεν μπορεί να βγάλει κανένας ως συμπέρασμα.

Και επειδή βλέπω πολύ μεγάλη ευαισθησία και δικαιολογημένη και για το δημογραφικό και το στεγαστικό, επιτρέψτε μου να σας πω δύο-τρία πράγματα, γιατί καμιά φορά και η επανάληψη βοηθάει. Ποια κυβέρνηση έκανε υπουργείο αρμόδιο για την οικογένεια; Ποια κυβέρνηση έκανε πρόγραμμα για τους συμπολίτες μας που είναι στο δρόμο, για να μείνουν σε σπίτι, το «Στέγαση και εργασία»; Ποια κυβέρνηση χρησιμοποίησε τα αδιάθετα του προγράμματος «Εστία», για να μείνουν ευάλωτες οικογένειες δωρεάν για τρία χρόνια; Το πρόγραμμα «Κάλυψη» το έκανε αυτή η Κυβέρνηση. Ποια κυβέρνηση έβαλε σε πιλοτικό πρόγραμμα στους Δήμους Αθήνας και Θεσσαλονίκης το πρόγραμμα της κοινωνικής κατοικίας;

Μιλάτε για την Πορτογαλία και την Ισπανία. Προφανώς, δεν έχετε επισκεφτεί αυτές τις χώρες. Για να καταλάβετε, η Ελλάδα μέχρι το Δεκέμβρη του 2022 δεν είχε νόμο περί κοινωνικής κατοικίας, όπερ σημαίνει δεν είχε την απαιτούμενη τεχνογνωσία και εμπειρία πώς αυτό θα διαρθρωθεί. Μιλάτε για την Ισπανία. Στην Ισπανία να σας ενημερώσω ότι οι δήμοι κάνουν την κοινωνική κατοικία, έχουν το δικαίωμα να αγοράζουν σπίτια, να πουλάνε, να νοικιάζουν σε οποιονδήποτε πολίτη. Αυτή κρίνουν με βάση την ευαλωτότητά του.

Θέλω να φέρω ένα παράδειγμα. Ξέρετε ότι η Κυβέρνηση θέσπισε στέγαση ακόμα και για τα ΛΟΑΤΚΙ άτομα; Τι εννοώ; Αυτούς που λόγω του σεξουαλικού τους προσανατολισμού οι γονείς τούς διώχνουν από το σπίτι. Εσείς γιατί δεν το κάνατε; Γιατί δεν κάνατε ακόμα και ένα πρόγραμμα με συγκεκριμένα χρήματα εγγεγραμμένα στο ΠΔΕ για μετεγκατάσταση και για βελτίωση συνθηκών για τους Έλληνες τσιγγάνους;

Και επιτρέψτε μου, να πω κάτι για την οικογένεια και το δημογραφικό. Και εδώ θέλω να είμαι πολύ δίκαιος. Τις προάλλες στο ΠΑΣΟΚ, νομίζω στην 3η Σεπτέμβρη, στην επέτειό του –νομίζω, εσείς ήσασταν, κυρία Καζάνη, υπεύθυνη της πρότασης του ΠΑΣΟΚ για το δημογραφικό- έκανε μια πρόταση. Εγώ τη χαιρετίζω και αν μπορούμε εμείς ως Κυβέρνηση να πάρουμε δύο-τρία πράγματα, πρέπει να τα πάρουμε. Τουλάχιστον σ’ αυτό να υπάρχει μια εθνική ομοψυχία, να υπάρχει μια εθνική στρατηγική, κάτι που ξεπερνάει και αυτήν τη Βουλή και αυτή την Κυβέρνηση και όλους που είμαστε εδώ πέρα ηλικιακά.

Αλλά μιλάτε για το δημογραφικό, μιλάτε για την οικογένεια. Ποια κυβέρνηση θέσπισε το επίδομα γέννησης που δεν υπήρχε; Ποια κυβέρνηση έκανε τις άδειες μητρότητας, τις νταντάδες της γειτονιάς, περισσότερες θέσεις στους βρεφονηπιακούς σταθμούς; Ποια κυβέρνηση εκσυγχρόνισε το σύστημα υιοθεσιών και αναδοχής; Ποια κυβέρνηση έφερε την επαγγελματική αναδοχή; Ποια κυβέρνηση βελτίωσε τον αριθμό των στεγών υποστηριζόμενης διαβίωσης για τα άτομα με αναπηρία; Ποια κυβέρνηση φέρνει τη βραχυπρόθεσμη διαμονή ατόμων με αναπηρία μέχρι τριάντα μέρες; Ποια κυβέρνηση θεσμοθέτησε και τρέχει το πρόγραμμα «Προσβασιμότητα κατ’ οίκον» για τα άτομα με αναπηρία; Ποια κυβέρνηση θεσμοθέτησε και έφερε τον προσωπικό βοηθό; Γιατί μας λέτε για τα επιδόματα. Αυτές οι ενεργητικές υπηρεσίες και πολιτικές βοηθούν την οικογένεια. Και τέλος, ίσως για μένα από τις πιο σημαντικές μεταρρυθμίσεις: Ποια κυβέρνηση θεσμοθέτησε την πρώιμη παρέμβαση στη χώρα; Αυτά δεν τα έκανε κανένας.

Και επειδή λέτε για το νομοσχέδιο που φέρνει η κ. Μιχαηλίδου για την κοινωνική αντιπαροχή, ότι πουλάμε στους ιδιώτες, να μη θυμίσω ποιοι υποθήκευσαν τη χώρα για ενενήντα εννιά χρόνια που κατηγορούν την Κυβέρνηση ότι για τριακόσιες κατοικίες πουλάει στους ιδιώτες;

Νομίζω ότι πλέον είναι πολύ ξεκάθαρο στα δικά μου μάτια τουλάχιστον ποια κυβέρνηση έχει μια συνεκτική πολιτική με βάση πάντα το διαθέσιμο εισόδημα που μπορεί να έχει ένα κράτος στα ταμεία.

Και έτσι χτίζονται οι πολιτικές, έτσι χτίζονται τα οράματα. Διότι άκουσα περί μη οράματος. Έχω ακούσει εδώ για πενήντα χιλιάδες κατοικίες, τριάντα χιλιάδες κατοικίες. Από πού θα βρεθούν αυτά τα χρήματα δεν έχει ακουστεί.

Άρα -επειδή το 2015 για κάποιους μπορεί να είναι πολύ μακριά, μπορεί να ήταν και ίσως χθες και επειδή κάποιοι προσπαθούν να επαναφέρουν πράγματα από το παρελθόν- αν μη τι άλλο, ο ελληνικός λαός και στις επόμενες εκλογές του 2027, αυτό που θα πιστώσει στον Κυριάκο Μητσοτάκη είναι ότι από την πρώτη μέρα μέχρι και σήμερα, μέχρι και την επόμενη ΔΕΘ, στα ενενήντα χρόνια της ΔΕΘ, λέει την αλήθεια στον ελληνικό λαό και δεν θα βάλει ποτέ τον ελληνικό λαό, ποτέ τους συμπολίτες μας να ξαναπάνε είτε σε ATM, είτε να χάσουν τις καταθέσεις τους, είτε να χάσουν το βιός τους. Διότι νομίζω ότι εκεί κρίνεται και η δημοκρατία και η συνέπεια, αλλά και πώς θέλεις να πολιτεύεσαι με ειλικρίνεια απέναντι στους πολίτες.

Ακούσαμε για την εργατική κατοικία. Η εργατική κατοικία, προφανώς, ήταν για λαϊκές οικογένειες. Ήταν κάτι άλλο, όμως. Ο ΣΥΡΙΖΑ κυβέρνησε τέσσερα χρόνια. Γιατί δεν ίδρυσε ξανά τον Οργανισμό Εργατικής Κατοικίας; Αυτό είναι ένα ερώτημα που θα πρέπει να μας απαντήσουν οι άνθρωποι του ΣΥΡΙΖΑ.

Κλείνοντας, κύριε Πρόεδρε, θέλω να πω το εξής. Η χώρα μας αυτή τη στιγμή έχει περίπου εκατόν τριάντα χιλιάδες θανάτους και περίπου εξήντα χιλιάδες γεννήσεις. Όποιος ευαγγελίζεται ότι θα φέρει μέτρα και οι γεννήσεις θα γίνονται ογδόντα, ενενήντα χιλιάδες τον χρόνο, προφανώς λέει ψέματα. Αυτά τα μέτρα που προτείνει, που δημιουργεί η Κυβέρνηση είναι δυνητικά -πάντα δυνητικά, ποτέ δεν μπορείς να υποχρεώσεις κάποιον να κάνει παιδί, έχει αλλάξει και η μορφή της οικογένειας- να ανεβαίνουμε κάθε χρόνο δυο, τρεις, τέσσερις, πέντε χιλιάδες γεννήσεις, ώστε κάποια στιγμή αυτό το 1,8% που έχουμε να μπορέσει να ανέβει.

Να σας πω κάτι. Πριν δύο μέρες με ενημέρωσαν από την πρεσβεία της Ελλάδος στην Κορέα ότι ο υπεύθυνος του Προέδρου της Κορέας -τον είχα γνωρίσει πριν τρεις μήνες που είχα πάει- θέλει να επισκεφτεί την Ελλάδα, για να δει τι κάνει η χώρα μας για το δημογραφικό. Είναι μια χώρα που έχει 0,8% και δίνει περίπου στα 30-40 δισεκατομμύρια τον χρόνο και δεν γεννάει άνθρωπος.

Άρα, εδώ μάλλον κάτι καλό κάνει η χώρα, μάλλον κάτι καλό κάνει η Ελλάδα, μάλλον κάτι καλό κάνει η Κυβέρνηση.

Και κλείνοντας, πρέπει στο δημογραφικό να είμαστε πολύ συγκεκριμένοι. Και αυτή η Κυβέρνηση, αν θέλετε, δεν είναι υπεύθυνη για την ερημοποίηση της επαρχίας. Άλλοι πριν κάποια χρόνια προσπάθησαν να διασυνδέσουν το Παγκράτι με τη Δάφνη, τα Σεπόλια με τον Κολωνό και άφησαν την επαρχία. Αυτή η Κυβέρνηση είναι που προσπαθεί πραγματικά να δώσει κίνητρα να ξαναγυρίσει ο κόσμος στην επαρχία, γιατί το έχω ξαναπεί, θα το πω και εδώ ότι ίσως μέσα από την επαρχία, αυτή που λέμε επαρχία, να είναι το μέλλον της Ελλάδος.

Και κλείνοντας προς την πολιτική ηγεσία, νομίζω, κυρία Υπουργέ, ότι ήρθε η ώρα να δούμε το κομμάτι της κοινωνικής συγκατοίκησης, της κοινωνικής υποστηριζόμενης διαβίωσης των ατόμων τρίτης ηλικίας. Είναι κάτι που έρχεται από το μέλλον, έχει να κάνει με το προσδόκιμο ζωής και νομίζω ότι θα είναι ακόμα μια συμπεριληπτική ενεργητική πολιτική για τα άτομα τρίτης ηλικίας, με βάση βέβαια και το εθνικό σχέδιο που έχει η χώρα και επεξεργάζεται εδώ πέρα ο Γενικός, που αφορά στη μακροχρόνια φροντίδα υγείας. Νομίζω ότι έτσι μπορούμε και να ατενίζουμε το μέλλον, αλλά κυρίως σε αυτούς τους ανθρώπους οι οποίοι αύριο θέλουν να αποκτήσουν παιδιά, να έχουμε δημιουργήσει το περιβάλλον ασφάλειας, ώστε αυτοί οι άνθρωποι να δίνουν στα παιδιά τους ενδεχομένως και αυτό που δεν είχαν οι άλλοι. Και αν μια κυβέρνηση μπορεί να το κάνει αυτό, αυτή είναι η Κυβέρνηση του Κυριάκου Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Αθανάσιος Παπαθανάσης από τη Νέα Δημοκρατία.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κυρία Υπουργέ, κυρίες και κύριοι συνάδελφοι, συζητούμε σήμερα ένα νομοσχέδιο που απαντά με ρεαλισμό, τόλμη και κοινωνική ευαισθησία σε δύο από τις μεγαλύτερες προκλήσεις της εποχής μας, το δημογραφικό ζήτημα και τη στεγαστική κρίση.

Η κοινωνία μάς καλεί να δώσουμε λύσεις εδώ και τώρα και το Υπουργείο Κοινωνικής Συνοχής και Οικογένειας καταθέτει ένα νομοσχέδιο που δίνει απαντήσεις εφαρμόσιμες και όχι θεωρητικές. Ο πρώτος πυλώνας είναι η κοινωνική αντιπαροχή. Πρόκειται για μια θεμελιώδη καινοτομία που αντλεί έμπνευση από την ιστορική εμπειρία της αντιπαροχής, αλλά την προσαρμόζει σε ένα νέο κοινωνικό πλαίσιο. Η πολιτεία αξιοποιεί την αναξιοποίητη δημόσια περιουσία, ώστε να παραχθούν νέες κατοικίες, όχι με αποκλειστικό γνώμονα το εμπορικό κέρδος, αλλά με κοινωνικό πρόσημο. Έτσι, δημόσια ακίνητα που έμειναν ανενεργά, μετατρέπονται σε ζωντανό κοινωνικό κεφάλαιο.

Οι νέες κατοικίες θα είναι σύγχρονες, ενεργειακά αποδοτικές, με χαμηλό περιβαλλοντικό αποτύπωμα, ώστε να μειώνεται το κόστος διαβίωσης των οικογενειών. Το πιο σημαντικό, όμως, είναι ότι μεγάλος μέρος τους θα διατίθεται με κοινωνικό ενοίκιο ουσιωδώς χαμηλότερο από την αγορά, ώστε να ανακουφιστούν οικογένειες που σήμερα δαπανούν έως και το 30% του εισοδήματός τους για τη στέγη.

Δικαιούχοι θα είναι νέες οικογένειες που κάνουν το ξεκίνημά τους, μονογονεϊκά νοικοκυριά, οικογένειες με μέλη με αναπηρία, οι τρίτεκνοι, οι πολύτεκνοι και όσοι σηκώνουν σημαντικό βάρος για την κοινωνία. Με τον τρόπο αυτόν, δημιουργείται για πρώτη φορά στη χώρα ένας μόνιμος μηχανισμός κοινωνικής κατοικίας, συγκρίσιμος με αντίστοιχες πρακτικές στην Ευρώπη, όπου κράτη, όπως η Γαλλία, η Ολλανδία διαθέτουν σημαντικό αριθμό κοινωνικών κατοικιών.

Ο δεύτερος πυλώνας είναι η κοινωνική μίσθωση και η συνεργασία με τις Ένοπλες Δυνάμεις. Το νομοσχέδιο προβλέπει ότι το 25% των νέων κατοικιών θα διατίθεται στα στελέχη των Ενόπλων Δυνάμεων, που συχνά μετακινούνται ανά την επικράτεια και αντιμετωπίζουν τεράστιο κόστος στέγασης. Το υπόλοιπο 75% απευθύνεται σε οικογένειες με παιδιά, σε μονογονεϊκά νοικοκυριά, σε οικογένειες με άτομα με αναπηρία και σε πολίτες με κοινωνικές ανάγκες.

Εδώ, η πολιτεία επιλέγει έναν μηχανισμό που δεν στηρίζεται απλώς σε υποδειγματικές αλλαγές, αλλά σε πραγματική προσφορά κατοικιών με χαμηλό μίσθωμα. Δίνεται, έτσι, διέξοδος στην ασφυκτική κατάσταση των ενοικίων. Στηρίζει τους πιο ευάλωτους συμπολίτες μας και στοχεύει στη μακροπρόθεσμη απορρόφηση της υπάρχουσας αύξησης των ενοικίων.

Παράλληλα με την ένταξη των στελεχών των Ενόπλων Δυνάμεων συνδέεται η στεγαστική πολιτική με την ενίσχυση της εθνικής ασφάλειας και της συνοχής. Δεν είναι μόνο κοινωνική παρέμβαση. Είναι μια επένδυση σταθερότητας της ίδιας χώρας.

Ο τρίτος πυλώνας είναι η ισόβια τριτεκνική ιδιότητα. Η δημογραφική κρίση δεν αντιμετωπίζεται χωρίς τη στήριξη των οικογενειών που μεγαλώνουν περισσότερα παιδιά. Το νομοσχέδιο αναγνωρίζει για πρώτη φορά την τριτεκνική ιδιότητα ισόβια, παρέχοντας δικαιώματα στους γονείς, αλλά και στα παιδιά τους μέχρι το 23ο έτος της ηλικίας τους ή το 25ο, εφόσον σπουδάζουν ή υπηρετούν τη θητεία τους.

Ιδιαίτερη πρόνοια υπάρχει για τις οικογένειες με άτομα με αναπηρία άνω του 67%, όπου τα δικαιώματα αυτά παραμένουν ισοβίως. Είναι μια θεσμική τομή που εναρμονίζεται με τις εξαγγελίες του 2023, αλλά και με το πόρισμα της διακομματικής Επιτροπής του 2018. Έτσι, η πολιτεία δείχνει έμπρακτα ότι αναγνωρίζει την προσφορά των τρίτεκνων οικογενειών και τους δίνει τη θέση που τους αξίζει στο δημογραφικό.

Ο τέταρτος πυλώνας αφορά στις δομές βραχυχρόνιας φιλοξενίας για άτομα με αναπηρία. Είναι γνωστό ότι οι οικογένειες που μεγαλώνουν παιδιά ή φροντίζουν συγγενείς με αναπηρία έχουν μια ιερή και δύσκολη αποστολή. Η δημιουργία τέτοιων δομών τους παρέχει τη δυνατότητα να έχουν μια επιπλέον υποστήριξη, όταν χρειάζεται να εργαστούν, να ξεκουραστούν ή να αντιμετωπίσουν μια έκτακτη ανάγκη. Για τα ίδια τα άτομα με αναπηρία, οι δομές αυτές σημαίνουν ποιοτική φροντίδα, αξιοπρέπεια και ισότιμη κοινωνική ένταξη.

Σε μια χώρα όπου η φροντίδα των ευάλωτων ομάδων έπεφτε συχνά αποκλειστικά στις πλάτες των οικογενειών, το νομοσχέδιο αυτό έρχεται να καλύψει ένα κενό και να ευθυγραμμίσει την Ελλάδα με τα ευρωπαϊκά πρότυπα, όπου τέτοιες δομές αποτελούν βασικό εργαλείο κοινωνικής ισότητας.

Το νομοσχέδιο δεν μένει, όμως, μόνο σε αυτούς τους πυλώνες. Προχωρά στη δημιουργία Γενικής Διεύθυνσης Δημογραφικής και Στεγαστικής Πολιτικής, θεσμοθετεί ψηφιακή πύλη για τη στεγαστική πολιτική, αναδιαρθρώνει τον ΟΠΕΚΑ για ταχύτερη και αποτελεσματικότερη εξυπηρέτηση και συγκροτεί Μητρώο Επιθεωρητών, ώστε να διασφαλιστεί η ποιότητα και η διαφάνεια. Ενισχύει, επίσης, με εκτάσεις το Κέντρο Κοινωνικής Πρόνοιας Αττικής, αναβαθμίζοντας κρίσιμες δομές, όπως το Παράρτημα Προστασίας Παιδιού «Η Μητέρα» και η «Μονάδα Παιδιού Πεντέλης».

Το 2018, υπήρξε μια διακομματική έκθεση για το δημογραφικό. Σήμερα, έρχεται αυτή η Κυβέρνηση και φέρνει προτάσεις εκείνης της έκθεσης προς εφαρμογή, επιστημονικά τεκμηριωμένες και κοινωνικά αναγκαίες. Δεν πρόκειται για επικοινωνιακά μέτρα, αλλά για πολιτικές που αλλάζουν την καθημερινότητα και δημιουργούν προοπτική.

Κυρίες και κύριοι συνάδελφοι, η στέγη, η οικογένεια, η φροντίδα των πιο αδύναμων συμπολιτών μας δεν είναι πολυτέλεια. Είναι θεμελιώδη κοινωνικά δικαιώματα και το παρόν νομοσχέδιο τα ενισχύει με πράξεις, όχι με ευχολόγια. Δεν ισχυριζόμαστε ότι λύνει όλα τα προβλήματα. Είναι, όμως, ένα σταθερό βήμα, μια στέρεη βάση πάνω στην οποία μπορούμε να οικοδομήσουμε μια σύγχρονη, δίκαιη και συμπεριληπτική κοινωνική πολιτική, γι’ αυτό και αξίζει τη στήριξη όλων μας.

Με τη νομοθετική αυτή πρωτοβουλία δίνουμε απάντηση στο άγος της στέγης, στηρίζουμε τις οικογένειες και στέλνουμε το μήνυμα ότι η Βουλή των Ελλήνων ανταποκρίνεται με σεβασμό, αλληλεγγύη και υπευθυνότητα στην κοινωνική της αποστολή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Συνεχίζουμε και καλούμε στο Βήμα την κ. Μαρία-Νεφέλη Χατζηιωαννίδου από τη Νέα Δημοκρατία.

**ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, γνωρίζουμε όλοι ότι το στεγαστικό είναι σήμερα μία από τις μεγαλύτερες προκλήσεις που καλούμαστε να αντιμετωπίσουμε ως κοινωνία τόσο στην Ελλάδα όσο και σε παγκόσμιο επίπεδο. Το στεγαστικό είναι ένα ζήτημα που καθορίζει αν οι νέοι θα μπορέσουν να σταθούν στα πόδια τους, αν οι οικογένειες θα ζήσουν με αξιοπρέπεια, εάν οι πολίτες θα ζουν ασφαλείς μέσα στο ίδιο τους το σπίτι.

Η δυσκολία εύρεσης στέγης σε προσιτή τιμή αφορά τους πιο ευάλωτους, αλλά αφορά και τα μεσαία στρώματα. Αφορά τις οικογένειες που δυσκολεύονται να πληρώσουν το ενοίκιο κάθε μήνα. Αφορά τα νέα ζευγάρια που θέλουν να κάνουν οικογένεια. Αφορά τους νέους που δουλεύουν, αλλά εξακολουθούν να μένουν με τους γονείς τους. Με δυο λόγια αφορά συνολικά το θεμελιώδες δικαίωμα της στέγασης και η Κυβέρνηση έχει βάλει πολύ ψηλά στην ατζέντα το στεγαστικό ζήτημα.

Ακούμε συχνά την κριτική της Αντιπολίτευσης να λέει «δεν έχετε ενιαία στεγαστική πολιτική». Σε αυτή την κριτική η Κυβέρνηση απαντά με πράξεις. Απαντά με σαράντα τρία προγράμματα ύψους 2 δισεκατομμυρίων ευρώ, με την επιστροφή ενός ενοικίου κάθε Νοέμβριο, με κίνητρα στους ιδιοκτήτες να αφήσουν τα Airbnb και να προχωρήσουν στη μακροχρόνια μίσθωση των ακινήτων τους, με μείωση του συντελεστή για μακροχρόνιες μισθώσεις. Και προσθέτει συνεχώς νέες λύσεις και στοχευμένες παρεμβάσεις που δίνουν χειροπιαστή ανακούφιση και αντιμετωπίζουν τη στεγαστική κρίση βήμα βήμα.

Αυτό ακριβώς κάνει και το νομοσχέδιο που συζητάμε σήμερα του Υπουργείου Κοινωνικής Συνοχής και Οικογένειας. Ο πυρήνας του νομοσχεδίου είναι τριπλός. Πρώτον, περιλαμβάνει την κοινωνική αντιπαροχή. Το κράτος διαθέτει ακίνητα και οικόπεδα που για χρόνια έμειναν αναξιοποίητα και πολλές φορές και εγκαταλελειμμένα. Αντί να μένουν λοιπόν κλειστά και αναξιοποίητα, συνεργαζόμαστε με τον ιδιωτικό τομέα. Οι ιδιώτες χτίζουν, αλλά τουλάχιστον το 30% των κατοικιών που προκύπτουν, επιστρέφουν στο δημόσιο και διατίθενται ως κοινωνικές κατοικίες με χαμηλό μίσθωμα. Έτσι αυξάνεται το οικιστικό απόθεμα, πιέζονται οι τιμές προς τα κάτω και οι οικογένειες βρίσκουν στέγη με αξιοπρέπεια.

Καινοτομία εδώ αποτελεί το ότι δίνουμε τη δυνατότητα στον ενοικιαστή μετά από δέκα χρόνια να αποκτήσει το σπίτι του. Για πρώτη φορά λοιπόν οικογένειες με μικρά και μεσαία εισοδήματα θα μπορούν να γίνουν ιδιοκτήτες χωρίς να επιβαρύνονται με δάνεια που εν τέλει δεν μπορούν να εξυπηρετήσουν. Και αυτό δεν αφορά απλώς τη στέγαση. Αφορά την κοινωνική κινητικότητα και την προοπτική για το μέλλον.

Κυρίες και κύριοι συνάδελφοι, ακούστηκαν διάφορες ενστάσεις, ότι δήθεν οι εργολάβοι θα κάνουν κουμάντο, ότι το κράτος χαρίζει την περιουσία του. Η αλήθεια είναι ακριβώς η αντίθετη. Το ύψος του κοινωνικού μισθώματος το καθορίζει η πολιτεία με υπουργική απόφαση και θα είναι πάντα σημαντικά χαμηλότερο από την αγορά. Η διαχείριση των κτιρίων παραμένει στο κράτος ώστε να προστατεύονται και οι ενοικιαστές και η δημόσια περιουσία. Και το σημαντικότερο; Αντί να αφήνουμε τα ακίνητα να ρημάζουν, τα μετατρέπουμε σε σπίτια για οικογένειες.

Δεύτερον, το νομοσχέδιο περιλαμβάνει την αξιοποίηση ανενεργών στρατοπέδων. Σε συνεργασία με το Υπουργείο Εθνικής Άμυνας εκτάσεις που σήμερα παραμένουν περιφραγμένες και έρημες, μετατρέπονται σε νέες γειτονιές. Το Υπουργείο Άμυνας αναλαμβάνει τα έργα και το 75% των νέων κατοικιών μένει στα χέρια του κράτους για κοινωνική χρήση. Μιλάμε για τουλάχιστον χίλιες κατοικίες ανά επένδυση. Και το σημαντικότερο; Αυτές οι κατοικίες δεν θα χαθούν. Θα μείνουν στη διάθεση των Ελλήνων για πολλές γενιές.

Φανταστείτε μια μεγάλη έκταση εντός πόλης που σήμερα είναι κλειστή και εγκαταλελειμμένη. Σε λίγα χρόνια μπορεί να μετατραπεί σε μια ζωντανή γειτονιά με κατοικίες, κοινόχρηστους χώρους, πάρκα και υποδομές. Και με αυτό το μέτρο δεν μιλάμε μόνο για στέγη, αλλά για μια αστική ανάπλαση.

Τρίτον, το νομοσχέδιο περιλαμβάνει μέτρα κοινωνικής στήριξης. Δεν μένει μόνο στο πρόβλημα της στέγασης. Προχωρά σε δύο ακόμα κρίσιμες μεταρρυθμίσεις. Δημιουργούνται δομές βραχυχρόνιας φιλοξενίας για άτομα με αναπηρία, ώστε οικογένειες που έχουν πρόβλημα να έχουν μια ανάσα. Σκεφτείτε για παράδειγμα ένα γονιό που μεγαλώνει μόνος ένα παιδί με αναπηρία. Μέχρι σήμερα δεν μπορούσε να λείψει ούτε λίγες ώρες. Με τις νέες δομές μπορεί να αφήσει το παιδί σε έναν ασφαλή χώρο με ειδικούς. Αυτή η μικρή αλλαγή σημαίνει τεράστια ανακούφιση για αυτές τις οικογένειες.

Επίσης, αναγνωρίζεται πλέον η τρίτεκνη ιδιότητα εφ’ όρου ζωής για τους γονείς, ένα δίκαιο και πάγιο αίτημα που στηρίζει τις τρίτεκνες οικογένειες και στέλνει μήνυμα ενίσχυσης, σε μια εποχή που το δημογραφικό είναι το μεγαλύτερο εθνικό μας στοίχημα.

Κλείνοντας, θα ήθελα να πω ένα μεγάλο μπράβο στην ηγεσία του Υπουργείου Κοινωνικής Συνοχής και Οικογένειας που δεν σταματά να βρίσκει λύσεις για την αντιμετώπιση του στεγαστικού.

Με το παρόν νομοσχέδιο στηρίζουμε νέους ανθρώπους να κάνουν το ξεκίνημά τους, ανακουφίζουμε τις οικογένειες που πιέζονται και δίνουμε προοπτική σε όσους θέλουν να αποκτήσουν το δικό τους σπίτι. Ενισχύουμε την κοινωνική συνοχή με μέτρα που αγγίζουν τρίτεκνους, άτομα με αναπηρία και πολίτες που δυσκολεύονται.

Γι’ αυτό σας καλώ να υπερψηφίσετε το νομοσχέδιο για να μπορέσουμε να πούμε ότι δεν μένουμε απλά στα λόγια, αλλά βοηθούμε με απτές λύσεις στα πιο κρίσιμα ζητήματα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Ιωάννα Λυτρίβη από τη Νέα Δημοκρατία.

**ΙΩΑΝΝΑ ΛΥΤΡΙΒΗ:** Ευχαριστώ, κύριε Πρόεδρε.

Κυρία Υπουργέ, κύριοι Γενικοί Γραμματείς, κυρίες και κύριοι συνάδελφοι, σήμερα συζητούμε ένα νομοσχέδιο που αγγίζει τον πυρήνα της κοινωνικής πολιτικής, τη στέγη, την οικογένεια, την αναπηρία, την κοινωνική δικαιοσύνη. Δεν πρόκειται για τεχνικές ρυθμίσεις. Πρόκειται για παρεμβάσεις που δίνουν χειροπιαστές λύσεις σε πραγματικά προβλήματα. Πρόκειται για έμπρακτη δήλωση κοινωνικής ευθύνης, εν προκειμένω δομημένη σε τέσσερις πυλώνες.

Πρώτον, στέγαση. Η αδυναμία πρόσβασης σε αξιοπρεπή και προσιτή κατοικία είναι μία από τις μεγαλύτερες προκλήσεις της εποχής μας. Με την κοινωνική αντιπαροχή το δημόσιο αξιοποιεί την περιουσία του με τρόπο δίκαιο και παραγωγικό. Ιδιώτες αναλαμβάνουν την αξιοποίηση ακινήτων και ένα σημαντικό ποσοστό επιστρέφει στο κράτος ως σύγχρονες ενεργειακά αποδοτικές κατοικίες. Αυτές προορίζονται για κοινωνική χρήση, ώστε νέες οικογένειες, ζευγάρια, εργαζόμενοι χαμηλού εισοδήματος να έχουν στέγη.

Με την κοινωνική μίσθωση για πρώτη φορά θεσμοθετείται το χαμηλό ενοίκιο που ανταποκρίνεται στις ανάγκες των ευάλωτων νοικοκυριών και δίνεται το δικαίωμα εξαγοράς ύστερα από δέκα χρόνια. Αυτό σημαίνει ότι οι συμπολίτες μας δεν θα μένουν για πάντα ενοικιαστές της πολιτείας, αλλά αποκτούν το δικό τους σπίτι και αυτό είναι μια βαθιά κοινωνική τομή.

Δεύτερον, η στήριξη της οικογένειας. Η ισόβια αναγνώριση της τριτεκνικής ιδιότητας αποτελεί ιστορικό βήμα. Είναι ένα σαφές μήνυμα ότι η πολιτεία στηρίζει έμπρακτα τις οικογένειες με τρία παιδιά και ενισχύει τη δημογραφική πολιτική. Τα παιδιά τριτέκνων διατηρούν τα δικαιώματά τους μέχρι την ενηλικίωση ή τις σπουδές τους, ενώ για τα παιδιά με αναπηρία τα δικαιώματα αυτά παραμένουν ισόβια. Αυτή είναι η ουσία της κοινωνικής συνοχής, κυρίες και κύριοι συνάδελφοι, κανείς να μην εξαιρείται.

Τρίτος πυλώνας, η φροντίδα των ατόμων με αναπηρία. Με τις νέες δομές βραχυχρόνιας φιλοξενίας δίνουμε ανάσα στις οικογένειες και στους φροντιστές των ατόμων με αναπηρία. Όταν ένας γονιός ή ένας συγγενής αδυνατεί προσωρινά να παρέχει τη φροντίδα που το άτομο με αναπηρία οφείλει να απολαμβάνει, το κράτος δεν αδιαφορεί. Αναλαμβάνει ευθύνη προσφέροντας ποιοτική φροντίδα και υποστηρίζοντας την αυτονομία των ατόμων με αναπηρία.

Τέταρτον, η θεσμική θωράκιση. Άκουσα ότι κακώς το νομοσχέδιο αφιερώνει πολλές διατάξεις στις οργανωτικές ρυθμίσεις που αφορούν στη Γενική Διεύθυνση Δημογραφικής και Στεγαστικής Πολιτικής και την ενίσχυση του ΟΠΕΚΑ.

Όχι, κυρίες και κύριοι συνάδελφοι, η Κυβέρνηση ενισχύει την αποτελεσματικότητα, την αξιοπιστία και τη διαφάνεια με αυτές τις ρυθμίσεις. Η καθιέρωση ηλεκτρονικών μητρώων, ο διαχωρισμός ελέγχου και επιθεώρησης, η δημιουργία μητρώου επιθεωρητών είναι εργαλεία που διασφαλίζουν σωστή λειτουργία και σεβασμό στον πολίτη και το δημόσιο χρήμα.

Κυρίες και κύριοι συνάδελφοι, δεν θριαμβολογούμε. Δεν ισχυριζόμαστε ότι λύσαμε όλα τα προβλήματα, ότι εξαφανίσαμε τον κίνδυνο της στεγαστικής και της δημογραφικής κρίσης. Θα ήμασταν υποκριτές και θα ήμασταν ανεύθυνοι, αν ισχυριζόμαστε κάτι τέτοιο.

Από την άλλη είναι υποκριτικό να λέτε ότι πρόκειται για ένα αποσπασματικό νομοθέτημα. Είναι υποκριτικό να λέτε ότι οι ρυθμίσεις που εισάγει έχουν επικοινωνιακό χαρακτήρα. Είναι υποκριτικό να λέτε ότι δεν εντάσσεται σε ένα συνεκτικό πλαίσιο και είναι υποκριτικό, καθώς τα δύο μείζονα κοινωνικά ζητήματα που δυστυχώς δεν πλήττουν μόνο τη χώρα μας, αλλά δοκιμάζουν την κοινωνική συνοχή και -επιτρέψτε μου- την ίδια την ύπαρξη και βιωσιμότητα των κοινωνιών πανευρωπαϊκά, αυτή εδώ η Κυβέρνηση τα αντιμετωπίζει και τα αντιμετωπίζει με σειρά μέτρων και πρωτοβουλιών εντός ενός συνεκτικού στρατηγικού πλαισίου.

Τα αντιμετωπίζει αξιοποιώντας εργαλεία από ένα ευρύ πλέγμα πολιτικών και τα αντιμετωπίζει με συστημικές και διαρθρωτικές παρεμβάσεις εντός των δημοσιονομικών ορίων και όχι ευκαιριακά, όχι με -επιτρέψτε μου- ταχυδακτυλουργικές μεθόδους.

Αναφέρθηκε εκτενώς η εισηγήτρια στα μέτρα τις πρωτοβουλίες τις δράσεις και τις πολιτικές που έχουν αναληφθεί τα τελευταία χρόνια και είναι πολλά και θα έρθουν και άλλα όσο δημιουργείται συνετά ο δημοσιονομικός χώρος, όσο υπηρετείται πιστά η πολιτική επιλογή του πολυδύναμου και πατριωτικού εκσυγχρονισμού, όσο υπηρετείται πιστά η πολιτική της μεταρρυθμιστικής επιτάχυνσης.

Κι επειδή σήμερα έχει γίνει πολύς λόγος για τα μέτρα που εξήγγειλε ο Πρωθυπουργός από το βήμα της Διεθνούς Έκθεσης Θεσσαλονίκης -επιτρέψτε μου- με έναν τόνο απαξίωσης από όλες τις πτέρυγες της αντιπολίτευσης, θα ήθελα να τονίσω ότι και αυτό το πλέγμα πολιτικών παρεμβάσεων στοχεύει σε αυτά τα δύο μείζονα ζητήματα, τη στεγαστική και τη δημογραφική κρίση.

Κυρίες και κύριοι συνάδελφοι, καταδείχθηκε ότι αυτό το νομοθέτημα αποτελεί μέρος μιας ευρύτερης στρατηγικής που συνδέει την ανάπτυξη με την κοινωνική προστασία. Δεν αφήνει πίσω τα κενά. Δεν αφήνει πίσω κανέναν. Χτίζει γέφυρες για τους πιο αδύναμους. Στηρίζει την οικογένεια. Ενισχύει την κοινωνική συνοχή και αυτό δεν είναι λόγια.

Σας καλώ, λοιπόν, να το ψηφίσουμε, γιατί ούτε στέγη ούτε οικογένεια ούτε κοινωνική φροντίδα είναι προνόμιο λίγων. Είναι δικαίωμα όλων μας και αυτή η Κυβέρνηση το κάνει πράξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αθανάσιος Καββαδάς από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ο Πρωθυπουργός μιλώντας στη Διεθνή Έκθεση Θεσσαλονίκης απευθύνθηκε σε όλη την ελληνική κοινωνία και ανακοίνωσε στοχευμένες μειώσεις ή καταργήσεις φόρων και μέτρα στήριξης των πολιτών. Ανάμεσα στα μείζονα ζητήματα που αναδείχθηκαν και που απαιτούν παρεμβάσεις ήταν το στεγαστικό και το δημογραφικό.

Η ραγδαία αύξηση των ενοικίων και αξίας των ακινήτων και μάλιστα, όχι μόνο στην Αθήνα, αλλά και στην περιφέρεια, πιέζει τα εισοδήματα κυρίως των νέων ανθρώπων. Η απόκτηση ενός σπιτιού είναι συχνά απαγορευτική. Ακόμα και η ενοικίαση είναι δύσκολη και αυτό δρα ανασταλτικά και στην αντιμετώπιση του δημογραφικού. Πώς θα σκεφτούν οι νέοι άνθρωποι να κάνουν οικογένειες όταν υπάρχει αβεβαιότητα ακόμα και για το αν θα έχουν στέγη.

Η μείωση των γεννήσεων από την κρίση και μετά είναι δραματική και αυτό αναδεικνύει την άμεση σχέση του δημογραφικού με την οικονομική κατάσταση, ιδίως των νέων. Αν αυτοί οι ρυθμοί συνεχιστούν εκτιμάται ότι μέχρι το 2100 θα έχουμε μείνει οι μισοί Έλληνες. Χρειάζονται, επομένως, άμεσες παρεμβάσεις και το νομοσχέδιο που συζητούμε είναι μία από αυτές τις παρεμβάσεις. Δεν είναι βέβαια η πρώτη.

Σε ό,τι αφορά το δημογραφικό, υπενθυμίζω ότι μέσα από τα Προγράμματα «Σπίτι μου Ι» και «Σπίτι μου ΙΙ» καλύφθηκαν οι στεγαστικές ανάγκες 21 χιλιάδων πολιτών κυρίως νέων ανθρώπων που θέλουν ένα δικό τους σπίτι. Το Πρόγραμμα «Ανακαινίζω και Νοικιάζω», που δίνει την ευκαιρία να μπουν περισσότερα ακίνητα στην αγορά, συμβάλλει, επίσης, στην αντιμετώπιση του στεγαστικού προβλήματος.

Η επιστροφή ενός ενοικίου από φέτος και κάθε χρόνο για κύρια ή φοιτητική κατοικία, επίσης, είναι ένα ισχυρό μέτρο.

Υπενθυμίζω ότι το μέγιστο ποσοστό επιστροφής ανέρχεται στα 800 ευρώ και αυξάνεται κατά 50 ευρώ για κάθε εξαρτώμενο παιδί του ενοικιαστή αν πρόκειται για κύρια κατοικία. Ενώ αν μια οικογένεια έχει ενοίκιο και σε κύρια κατοικία και σε φοιτητική και εμπίπτει στα κριτήρια, θα μπορεί να πάρει επιστροφή ενός ενοικίου και για τα δύο σπίτια.

Με το νομοσχέδιο που συζητούμε θέλουμε να πετύχουμε έναν διπλό στόχο: Πρώτον, να αυξηθεί το απόθεμα των κατοικιών που προσφέρονται για ενοικίαση ή αγορά και δεύτερον, να προσφέρονται με χαμηλό ενοίκιο.

Ουσιαστικά με αυτό το νομοσχέδιο βελτιώνεται το νομοθετικό πλαίσιο για την κοινωνική αντιπαροχή και την κοινωνική κατοικία που έχει θεσπιστεί με το νόμο 5006/2022. Τι είναι και πώς λειτουργεί η κοινωνική αντιπαροχή; Είναι μια σύμπραξη δημοσίου και ιδιωτικού τομέα όπου το Δημόσιο θα παραχωρεί την έκταση ή το κτίριο και ο επενδυτής θα χτίζει τις κατοικίες με τη δέσμευση ότι τουλάχιστον το 30% αυτών θα διατεθεί για τις ανάγκες της κοινωνικής κατοικίας. Έτσι έχουμε τριπλό όφελος: Το Ελληνικό Δημόσιο αξιοποιεί την περιουσία του, οι επενδυτές έχουν κίνητρο για να αναλάβουν την ανέγερση των κατοικιών και οι δικαιούχοι, οι οποίοι επιλέγονται με αντικειμενικά κοινωνικά και οικονομικά κριτήρια, ωφελούνται από τα χαμηλά ενοίκια.

Επιπλέον, προβλέπεται η δυνατότητα μίσθωσης με δικαίωμα εξαγοράς, κάτι που θα δώσει την ευκαιρία σε πολλά νέα ζευγάρια να αποκτήσουν την πρώτη τους κατοικία. Είναι μια σύμπραξη δημοσίου και ιδιωτικού τομέα με ισχυρό κοινωνικό πρόσημο που εφαρμόζεται και σε άλλες χώρες της Ευρωπαϊκής Ένωσης και αλλού.

Άλλες βασικές προβλέψεις του νομοσχεδίου που έρχεται σήμερα προς συζήτηση και ψήφιση, είναι: Πρώτον, η δημιουργία Γενικής Διεύθυνσης Δημογραφικής και Στεγαστικής Πολιτικής στο Υπουργείο Κοινωνικής Συνοχής και Οικογένειας, που θα έχει την ευθύνη για το σχεδιασμό, την υλοποίηση και τον συντονισμό δράσεων για το στεγαστικό. Δεύτερον, η ανάληψη της υποχρέωσης από τον εκάστοτε ανάδοχο που θα κατασκευάσει τις κοινωνικές κατοικίες, να διεκπεραιώσει τις διαδικασίες εκμίσθωσης και συντήρησης των συγκεκριμένων κατοικιών.

Προσοχή εδώ! Να ξεκαθαρίσουμε ότι το ύψος του ενοικίου των κοινωνικών κατοικιών δεν θα καθορίζεται από τον ανάδοχο, θα καθορίζεται από το Υπουργείο με συγκεκριμένα κριτήρια και σε διαφορετικό ύψος ανάλογα με την περιοχή και το είδος της κατοικίας και θα είναι ουσιαστικά χαμηλότερο από αυτό της αγοράς. Και σε αυτούς τους όρους ο ανάδοχος οφείλει να έχει συμφωνήσει πριν την ανάληψη του έργου.

Τρίτον, η επιλογή των δικαιούχων που θα στεγάζονται σε αυτές τις κατοικίες από τον Οργανισμό Προνοιακών Επιδομάτων και Κοινωνικής Αλληλεγγύης με συγκεκριμένα κοινωνικά κριτήρια. Τέταρτον, η δημιουργία μητρώου στη Γενική Γραμματεία Δημογραφικής και Στεγαστικής Πολιτικής στο οποίο θα τηρείται αναλυτική καταγραφή των διαδικασιών διαγωνισμών και συμβάσεων στους αναδόχους προκειμένου να υπάρχει πλήρης διαφάνεια αλλά και έλεγχος. Πέμπτον, προκειμένου να αποφευχθεί η επικάλυψη αρμοδιοτήτων το Υπουργείο Κοινωνικής Συνοχής και Οικογένειας θα έχει την ευθύνη υλοποίησης του μέτρου της κοινωνικής αντιπαροχής.

Επιπλέον, υπάρχουν δύο σημαντικές διατάξεις για άτομα με αναπηρία. Η πρώτη, στο άρθρο 6, προβλέπει ότι οι νέες κατοικίες που πρόκειται να ανεγερθούν, να ανακαινιστούν ή να επισκευαστούν πρέπει να πληρούν τις προϋποθέσεις πρόσβασης για τα άτομα με αναπηρία και αυτό πρέπει να περιλαμβάνεται στις συμβατικές υποχρεώσεις. Και η δεύτερη προβλέπει για πρώτη φορά τη δημιουργία δομών βραχυχρόνιας φιλοξενίας ατόμων με αναπηρία που θα προσφέρουν προσωρινή φροντίδα, στέγαση, υποστήριξη και υπηρεσίες για άτομα με αναπηρία από λίγες ώρες μέχρι και τριάντα ημέρες.

Επέλεξα να κλείσω την ομιλία μου με τις διατάξεις για τρίτεκνες οικογένειες. Προβλέπεται, πρώτον, η ισόβια αναγνώριση της ιδιότητας των τριτέκνων γονέων κατ’ αναλογία με ό,τι ισχύει για τους πολύτεκνους. Μέχρι σήμερα η ιδιότητα του τρίτεκνου γονέα χάνονταν με την ενηλικίωση των παιδιών στα 18 τους χρόνια. Πλέον ισχύει για πάντα. Και δεύτερον, προβλέπεται η προστασία των τέκνων τρίτεκνων οικογενειών υπό προϋποθέσεις μέχρι το 23ο ή το 25ο έτος ηλικίας τους ή ισόβια αν πρόκειται για άτομα με αναπηρία.

Τα μέτρα αυτά έρχονται να προστεθούν σε εκείνα που ανακοινώθηκαν στη Διεθνή Έκθεση Θεσσαλονίκης για τη φορολογική ελάφρυνση τρίτεκνων και πολύτεκνων οικογενειών. Και βέβαια δεν είναι τα πρώτα. Έχουν προηγηθεί και άλλα μέτρα -φορολογικά, οικονομικά, θεσμικά- με στόχο πάντα την αντιμετώπιση του δημογραφικού προβλήματος που αποτελεί υπαρξιακή απειλή για την Ελλάδα. Κάποια μάλιστα πρέπει να πω ότι ήταν αποτέλεσμα και δικών μας προτάσεων, των Βουλευτών, και χαίρομαι διότι η Κυβέρνηση αποδεικνύει ότι αφουγκράζεται τα προβλήματα και δίνει ρεαλιστικές και πρακτικές λύσεις.

Κυρίες και κύριοι συνάδελφοι, έχουμε την ευκαιρία να στηρίξουμε ένα πολύ καλό νομοσχέδιο με σημαντικές διατάξεις που έχουν σοβαρό κοινωνικό αποτύπωμα.

Το Υπουργείο Κοινωνικής Συνοχής και Οικογένειας δημιουργήθηκε ακριβώς διότι η Κυβέρνηση ξέρει να εντοπίζει και να ιεραρχεί τα προβλήματα και αναμφίβολα το στεγαστικό και το δημογραφικό είναι ανάμεσα στα σημαντικότερα και τα πιο επείγοντα.

Αξίζουν συγχαρητήρια τόσο στην τωρινή Υπουργό κ. Δόμνα Μιχαηλίδου όσο και στην Υφυπουργό κ. Ράπτη, αλλά και διαχρονικά στις ηγεσίες του Υπουργείου που εκπληρώνουν άξια την αποστολή τους. Στηρίζουμε και ψηφίζουμε αυτό το νομοσχέδιο που βελτιώνει τη ζωή των πολιτών και δίνει αποτελεσματικές και εφαρμόσιμες απαντήσεις στις ανάγκες της ελληνικής κοινωνίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η ανεξάρτητη Βουλευτής κ. Ραλλία Χρηστίδου και μετά θα πάρει τον λόγο ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Χρήστος Κατσώτης.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρία Υφυπουργέ, αγαπητοί συνάδελφοι, ακούμε σήμερα από το πρωί τη συζήτηση για ένα νομοσχέδιο που υποτίθεται έρχεται να αντιμετωπίσει δύο από τα πιο κρίσιμα, δύο από τα σοβαρότερα προβλήματα της ελληνικής κοινωνίας, την οξύτατη στεγαστική κρίση και το διαρκώς διογκούμενο δημογραφικό. Όμως, όπως χαρακτηριστικά ειπώθηκε και από τους φορείς, αυτό το νομοθέτημα δεν είναι παρά μία σειρά από ασπιρίνες, ασπιρίνες που επιχειρούν να διαχειριστούν την κατάσταση και όχι να θεραπεύσουν την ασθένεια. Δεν είναι μία γενναία, δηλαδή, απάντηση, αλλά μία αποσπασματική, ετερόκλητη συλλογή διατάξεων με θολό πλαίσιο και κρίσιμες ρυθμίσεις που παραπέμπονται στο μέλλον -θα εξηγήσω παρακάτω- σε υπουργικές αποφάσεις και οι οποίες δεν υπόκεινται στον έλεγχο της Βουλής.

Η στεγαστική κρίση δεν είναι θεωρία, αγαπητοί συνάδελφοι. Είναι μία σκληρή πραγματικότητα που βιώνουν καθημερινά οι Έλληνες. Σύμφωνα με τα στοιχεία της Eurostat, τα ελληνικά νοικοκυριά δαπανούν κατά μέσο όρο το 35% του διαθέσιμου εισοδήματος για τη στέγη, όταν ο μέσος όρος της Ευρώπης είναι μόλις 19,2%. Επιπλέον, το 78% των νέων ηλικίας 20-29 ετών ζει ακόμα με τους γονείς του, ενώ το 60% των ενοικιαστών δαπανά πάνω από το 40% του εισοδήματος για στεγαστικές ανάγκες. Αυτά τα στοιχεία δεν αποτελούν απλώς νούμερα, δεν είναι απλά νούμερα, αλλά αποτελούν την απέλπιδα προσπάθεια χιλιάδων ανθρώπων πολύ απλά να επιβιώσουν.

Οι πρόσφατες εξαγγελίες του κυρίου Πρωθυπουργού για το στεγαστικό στη Θεσσαλονίκη θα μπορούσαν κάλλιστα να είναι απόσπασμα διαφημιστικού φυλλαδίου και όχι κυβερνητικής πολιτικής. Η επιδότηση ενοικίου τύπου «housing benefit» παρουσιάζεται ως πανάκεια λες και με ένα ενοίκιο τον Νοέμβριο λύνεται η στεγαστική κρίση για ολόκληρο τον χρόνο, για ολόκληρο το έτος. Αντί, δηλαδή, για στρατηγική, έχουμε για μία ακόμα φορά επικοινωνία. Αντί για πολιτική, έχουμε παροχές με ημερομηνία λήξης και αντί για όραμα. έχουμε το γνωστό «δώσε τώρα κάτι και βλέπουμε μετά, έχει ο Θεός!».

Το Κίνημα Δημοκρατίας με τις ιδρυτικές αρχές του για την κοινωνική δικαιοσύνη και την αλληλεγγύη αντιμετωπίζει τη στέγαση ως θεμελιώδες δικαίωμα και τη στήριξη της οικογένειας ως εθνική επιταγή κάθε οικογένειας.

Από αυτή την οπτική το νομοσχέδιο αυτό είναι ένα ρεσιτάλ υποκρισίας, ένα ρεσιτάλ κοροϊδίας. Είναι ένα νομοσχέδιο που εξαπατά τους νέους, εκμεταλλεύεται την αγωνία τους για να δημιουργήσουν τη δική τους ζωή και τους σπρώχνει στην αγκαλιά των τραπεζών και των εργολάβων. Πιο απλά, το νομοσχέδιο δεν είναι κοινωνικό, αλλά επιχειρηματικό. Ουσιαστικά η Κυβέρνηση αφού δεν εφάρμοσε ποτέ τον δικό της προηγούμενο νόμο του 2022 για την κοινωνική κατοικία, τον τροποποιεί σήμερα με έναν και μόνο στόχο: να τον καταστήσει πιο ελκυστικό για τους ιδιώτες επενδυτές. Αυτό, δηλαδή, που κάνετε δεν είναι κοινωνική αντιπαροχή, αλλά η δόλια παραχώρηση της δημόσιας περιουσίας σε ιδιώτες. Αντί να αξιοποιήσετε τη δημόσια γη και τα αποθεματικά που έχουν πληρώσει με τον κόπο τους οι εργαζόμενοι για να δημιουργήσετε ένα πραγματικό απόθεμα κοινωνικής στέγης, παραδίδετε τα φιλέτα του δημοσίου σε εργολάβους, κάτι που αποκαλύπτεται πλήρως από τις διατάξεις του νομοσχεδίου.

Η διαστρέβλωση της έννοιας της αντιπαροχής σημαίνει ότι καθώς το δημόσιο παραχωρεί την ακίνητη περιουσία του, ο ιδιώτης ανάδοχος παίρνει το 70% των κατοικιών για εμπορική εκμετάλλευση και δύναται -προσέξτε, δύναται!- να αναλάβει ακόμα και τη διαχείριση του υπόλοιπου 30%. Είναι, δηλαδή, σαν να λέτε στους Έλληνες πολίτες «πληρώστε τα ενοίκιά σας σε ιδιώτες, για να χτίσουμε εμείς κοινωνικά σπίτια».

Η διάταξη του άρθρου 4 με την οποία αποκλείονται από την κοινωνική κατοικία οι δικαιούχοι του επιδόματος στέγασης, αυτή ακριβώς η ρύθμιση είναι βαθύτατα κυνική. Με έναν νόμο πετάτε έξω τους πιο φτωχούς, τους πιο ευάλωτους, εκείνους που έχουν μεγαλύτερη ανάγκη για στέγη και κινδυνεύουν με έξωση από ένα πρόγραμμα που υποτίθεται ότι είναι κοινωνικό. Αυτό δεν είναι κοινωνική πολιτική, αλλά είναι μια προσπάθεια να φτιάξετε καλές γειτονιές για τη μεσαία τάξη και να αφήσετε τους πιο ευάλωτους στο έλεος της αγοράς.

Όσον αφορά την αοριστία του κοινωνικού μισθώματος στο άρθρο 11, εξηγήστε μας τι σημαίνει «ουσιωδώς μικρότερο από την αγορά». Δεν μας δίνετε καμία απάντηση, ενώ δεν υπάρχει και καμία σαφής και δεσμευτική πρόβλεψη. Ζητάτε, δηλαδή, από το Κοινοβούλιο να ψηφίσει με λευκή επιταγή για ένα νομοσχέδιο του οποίου οι όροι θα καθοριστούν με κοινή υπουργική απόφαση μακριά από τη Βουλή και μακριά από τη δημόσια διαβούλευση, ενώ έχουμε και την υποστελέχωση του ίδιου του Υπουργείου, αφού συστήνεται μία νέα γενική διεύθυνση για να χειριστεί δύο τιτάνια προβλήματα, τη στέγαση και το δημογραφικό, χωρίς την απαραίτητη στελέχωση, όπως κατήγγειλαν και οι ίδιοι οι εργαζόμενοι του Υπουργείου.

Εμείς ως Κίνημα Δημοκρατίας έχουμε δώσει απαντήσεις με ένα ολοκληρωμένο πλαίσιο που σέβεται το δημόσιο συμφέρον και υπηρετεί τις ανάγκες των πολιτών. Και εξηγούμαι: Προτείνουμε την επαναφορά της πιστωτικής λειτουργίας του Ταμείου Παρακαταθηκών και Δανείων για την χορήγηση στεγαστικών δανείων με χαμηλό επιτόκιο σε ευπαθείς ομάδες, τη θέσπιση ενός ρυθμιστικού πλαισίου για τις βραχυχρόνιες μισθώσεις οι οποίες έχουν οξύνει το πρόβλημα της έλλειψης διαθέσιμων κατοικιών, την ενίσχυση των δημόσιων δομών και τον εξορθολογισμό της αγοράς.

Όσον αφορά το δημογραφικό, η ισόβια τριτεκνική ιδιότητα είναι ένα θετικό βήμα, αλλά χωρίς ουσιαστικές παροχές, όπως περαιτέρω φοροαπαλλαγές και μοριοδότηση και παραμένει ένας τίτλος κενός χωρίς αντίκρισμα. Το ίδιο ισχύει και για τα άτομα με αναπηρία. Η πρόβλεψη για δομές βραχυχρόνιας φιλοξενίας είναι μεν θετική, αλλά όλα τα κρίσιμα παραπέμπονται σε κοινή υπουργική απόφαση χωρίς καμία διασφάλιση της συμμετοχής των φορέων και της χρηματοδότησης.

Καταληκτικά, το συγκεκριμένο νομοσχέδιο πιστεύουμε ότι δεν είναι λύση. Η κοινωνία δεν ζητάει άλλα ημίμετρα και άλλα επικοινωνιακά παιχνίδια. Ζητάει σχέδιο, ζητάει λύσεις, ζητάει πράξεις και εμείς στο Κίνημα Δημοκρατίας θα συνεχίσουμε να αγωνιζόμαστε για αξιοπρέπεια, για πραγματική και όχι προσχηματική δικαιοσύνη και για το δικαίωμα όλων για ένα σύγχρονο και πραγματικά κοινωνικό κράτος.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ο Βουλευτής κ. Θεόφιλος Λεονταρίδης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Η Βουλή ενέκρινε τη ζητηθείσα άδεια.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Οι εξαγγελίες του Πρωθυπουργού στη Θεσσαλονίκη εξειδικεύουν μέτρα στήριξης της στρατηγικής και της καπιταλιστικής ανάπτυξης, της υλοποίησης των αποφάσεων της Ευρωπαϊκής Ένωσης, του ΝΑΤΟ και τη στήριξη της πολεμικής οικονομίας. Προκαλεί τον λαό με τη στήριξη του σφαγέα Νετανιάχου, με τη γενοκτονία του παλαιστινιακού λαού, προκαλεί τον λαό με την εμπλοκή της χώρας μας στους πολεμικούς σχεδιασμούς στην Ουκρανία και τη Μέση Ανατολή, προκαλεί όταν με την πολιτική της κάνει στόχο αντιποίνων τη χώρα μας και τον λαό μας. Προκαλεί όταν για τις ανάγκες στήριξης αυτών των επιλογών των μεγάλων επιχειρηματικών ομίλων δεν υπάρχουν δημοσιονομικοί κανόνες και το χρήμα που αρπάζει από τον λαό το παραχωρεί χωρίς καμία αντίρρηση, ενώ για την αξιοπρεπή διαβίωση του λαού προβάλλει τη δημοσιονομική σταθερότητα.

Εκτός των 30 δισεκατομμυρίων ευρώ που προβλέπονται για τη στήριξη της πολεμικής οικονομίας που, όπως είπε ο Πρωθυπουργός, είναι προτεραιότητα της Κυβέρνησης να αρχίσει η παραγωγή πολεμικών εξοπλισμών, εξήγγειλε 700 εκατομμύρια για την ενεργειακή αναβάθμιση μικρών και μεσαίων μονάδων, 200 εκατομμύρια για μείωση του ενεργειακού κόστους στη βιομηχανία, 300 εκατομμυρίων ως ξεκίνημα για τη σταδιακή ανανέωση του ακτοπλοϊκού μας στόλου με νέα «πράσινα» πλοία και παραπέρα ανατροπές στην παιδεία με το εθνικό απολυτήριο και τη συνέχεια των αντεργατικών ρυθμίσεων για πιο φθηνή εργατική δύναμη.

Αυτή η στρατηγική τσακίζει τον λαό για να στηρίξει τις επιλογές της αστικής τάξης, των μεγάλων επιχειρηματικών ομίλων. Έτσι, ο Πρωθυπουργός παρουσίασε ως παροχές μια ελάχιστη επιστροφή από την τεράστια φοροληστεία του λαού. Οι άδικοι έμμεσοι φόροι που επιβαρύνουν τα νοικοκυριά παραμένουν βέβαια ως έχουν. Το 2025, τα φορολογικά έσοδα από τον Φόρο Προστιθέμενης Αξίας αναμένεται να φτάσουν τα 26,7 δισεκατομμύρια ευρώ από 25,3 δισεκατομμύρια το 2024 και τα 17,7 δισεκατομμύρια το 2019. Μιλάμε για αύξηση που σε έξι χρόνια αγγίζει το 43%. Μάλιστα, για το 2026, ενδέχεται να προσεγγίσουν τα 28 δισεκατομμύρια ευρώ, δηλαδή αυξημένα κατά 1,3 δισεκατομμύρια, όσο περίπου και το πακέτο ελάφρυνσης που εξήγγειλε ο Πρωθυπουργός από τη ΔΕΘ.

Για να δούμε, όμως, το μέγεθος της κοροϊδίας αυτών των εξαγγελιών. Το όφελος για τους εργαζόμενους είναι από μηδέν ευρώ για τους εργαζόμενους έως 10.000 ευρώ ετησίως, που είναι το 46% των φορολογούμενων εργαζομένων. Δηλαδή, μιλάμε για πέντε λεπτά του ευρώ την ημέρα για όσους έχουν εισόδημα 11.000 ευρώ! Και άντε, να φτάσει στα 1,64 ευρώ για όσους έχουν εισόδημα έως 20.000 ευρώ και δύο παιδιά.

Για τους συνταξιούχους παραμένει η εισφορά αλληλεγγύης, τα καταργημένα δώρα, η δέκατη τρίτη και η δέκατη τέταρτη σύνταξη, η προσωπική διαφορά και μια σειρά από άλλες κοινωνικές παροχές. Τι λέει η Κυβέρνηση; Τι εξήγγειλε; Εξήγγειλε την ενσωμάτωση της προσωπικής διαφοράς το 2026 και την άλλη μισή το 2027. Δηλαδή, θα πάρουν μισή αύξηση οι συνταξιούχοι που προβλέπεται, το 2,4 φέτος.

Ενώ, λοιπόν, ο λαός στενάζει και δύσκολα τα βγάζει πέρα, οι υστερήσεις ακόμη και βασικών αναγκών αυξάνονται, όπως επίσης και η φτώχεια, η ανασφάλεια και η αβεβαιότητα, από την άλλη βλέπουμε ότι έχουμε τα ρεκόρ κερδών των εισηγμένων στο χρηματιστήριο εταιρειών, των τραπεζών, των ενεργειακών ομίλων, των σούπερ μάρκετ και, βέβαια, των βιομηχάνων της πολεμικής οικονομίας.

Αυτό είναι το αποτέλεσμα της ανάπτυξης που ευαγγελίζεται η Κυβέρνηση και τα κόμματα του συστήματος αυτής της άδικης καπιταλιστικής ανάπτυξης που οδηγεί, βέβαια, με μαθηματική ακρίβεια σε νέα κρίση, την οποία θα επιχειρήσει πάλι το σύστημα και τα κόμματά του να φορτώσουν στον λαό, όπως συμβαίνει και σε άλλες χώρες της Ευρωπαϊκής Ένωσης, όπως στη Γαλλία, στη Γερμανία και σε άλλες.

Η Κυβέρνηση, λοιπόν, της Νέας Δημοκρατίας, όπως και τα άλλα κόμματα του κεφαλαίου, υλοποιούν την πολιτική της Ευρωπαϊκής Ένωσης, των μεγάλων ομίλων, του ΝΑΤΟ. Είναι μία πολιτική που οδηγεί σε πολέμους και φτώχεια, σε στερήσεις και σε εργασιακές συνθήκες του 19ου αιώνα, σε δουλειά «ήλιο με ήλιο», χωρίς δικαιώματα.

Προκαλεί η Κυβέρνηση με το νέο νομοσχέδιο, το νέο τερατούργημα που ήδη ετοιμάζεται να φέρει στη Βουλή για το δεκατριάωρο, το οποίο μάλιστα τιτλοφορείται ως «Δίκαιη εργασία για όλους, στήριξη στον εργαζόμενο, προστασία στην πράξη». Αυτός είναι ο τίτλος του νομοσχεδίου. Η Υπουργός Εργασίας είχε, μάλιστα, το θράσος να μας καλέσει σήμερα ως κόμμα για διάλογο πάνω σε αυτό το τερατούργημα. Προκαλεί, βέβαια, τους εργαζόμενους που ζητάει δεκατριάωρο για εργασία. Είναι δυνατόν να πάει το ΚΚΕ σε έναν τέτοιο διάλογο; Της είπαμε ότι αν είναι να συζητήσουμε για το επτάωρο, πενθήμερο τριανταπεντάωρο, να το συζητήσουμε.

Σε ένα σύστημα που ο σταθερός ημερήσιος χρόνος εργασίας που πάνω σε αυτόν ο εργαζόμενος χτίζει τις οικογενειακές, κοινωνικές του σχέσεις και υποχρεώσεις και εξαιτίας αυτού μπορεί να είναι ικανός για εργασία και την επόμενη μέρα, τον επόμενο μήνα και τα χρόνια, μέχρι να συνταξιοδοτηθεί, όταν αυξάνεται ο χρόνος εργασίας κατά πέντε ώρες ημερησίως, από τις οκτώ στις δεκατρείς, όταν αυξομειώνεται αυτός όπως συμφέρει το κεφάλαιο, τότε όλα τα παραπάνω συνθλίβονται για να αυξηθούν τα κέρδη.

Αυτό, κύριοι, είναι εξόντωση και όχι προστασία. Γυρίζετε τους εργαζόμενους πριν το 1886, όπου οι εργάτες αγωνίστηκαν και έχυσαν το αίμα τους για οκτώ ώρες δουλειά, οκτώ ώρες για ό,τι θέλουμε εμείς και οκτώ ώρες ύπνο. Τι κάνετε εσείς, λοιπόν, με το νομοσχέδιο αυτό που ετοιμάζετε να φέρετε και στο οποίο ήδη οι εργαζόμενοι ετοιμάζουν να απαντήσουν με πανελλαδική καθολική απεργία; Ετοιμάζετε δουλειά δεκατρείς ώρες την ημέρα, μέχρι και εβδομήντα οκτώ ώρες δουλειά την ίδια εβδομάδα ανάλογα με τις ανάγκες της εταιρείας, για επτά εβδομάδες στη διάρκεια του χρόνου. Ετοιμάζετε να επιβάλλετε υπερωρίες σε όσους ήδη εργάζονται εκ περιτροπής, να ξεχαρβαλώσετε το ωράριο μέσω της ευέλικτης προσέλευσης έως και εκατόν είκοσι λεπτά από την τυπική έναρξή του και τη λήξη του. Ετοιμάζετε να δώσετε τη δυνατότητα να προσλαμβάνουν οι εταιρείες με συμβάσεις δύο ημερών ακόμη και ανήλικους. Ετοιμάζετε να σπάσετε την ετήσια άδεια των εργαζομένων σε τέσσερα πενθήμερα όλον τον χρόνο και υποκρίνεστε ότι ενδιαφέρεστε για το δημογραφικό.

Πείτε μας, κυρία Υπουργέ της Οικογένειας, μία οικογένεια που έχει τα παιδιά της θα μπορεί να πάρει δέκα μέρες άδεια το καλοκαίρι; Θα μπορεί να φροντίσει τα παιδιά της, όταν είναι εκτός του σχολείου; Όχι, γιατί οι εργαζόμενοι θα δουλεύουν και θα παίρνουν άδεια μόνο πέντε μέρες και όταν θέλει ο εργοδότης.

Αυτή, λοιπόν, είναι η κανονικότητα που στηρίζουν όλα τα κόμματα. Είναι η κανονικότητα της Ευρωπαϊκής Ένωσης. Είναι οι Οδηγίες της Ευρωπαϊκής Ένωσης. Οι νόμοι αυτοί επιτρέπουν την απασχόληση δεκατρείς ώρες, βάζοντας μοναδικό όριο στην οργάνωση του χρόνου εργασίας να μεσολαβούν έντεκα ώρες –λέει- ανάπαυσης ανάμεσα σε δύο περιόδους απασχόλησης του εργαζόμενου. Είναι δεκατρείς ώρες ξεζούμισμα, ενώ στις υπόλοιπες έντεκα που του απομένουν ο εργαζόμενος θα πρέπει να μετακινηθεί από το σπίτι στη δουλειά και από τη δουλειά στο σπίτι, να ψωνίσει, να μαγειρέψει, να φροντίσει τα παιδιά του, να καθαρίσει το σπίτι και να κοιμηθεί, γιατί οι εργαζόμενοι δεν έχουν, όπως ξέρετε, παραμάνες ή οικιακούς βοηθούς.

Η ευαλφάλεια, λοιπόν, δηλαδή η ευελιξία με ασφάλεια, ως βασική στρατηγική της Ευρωπαϊκής Ένωσης στον τομέα της απασχόλησης που τη μάθαμε ως όρο σχεδόν είκοσι χρόνια πριν, σε συνδυασμό με την κινητικότητα και τη διευθέτηση του χρόνου εργασίας, αναβαθμίζεται στην εξειδίκευσή της με νέες μορφές εργασιακών σχέσεων.

Οδηγίες, λοιπόν, της Ευρωπαϊκής Ένωσης είναι αυτές που έχουν πυρπολήσει το δικαίωμα στη σταθερή και μόνιμη εργασία. Οδηγίες της Ευρωπαϊκής Ένωσης στήριξαν και εφάρμοσαν όλες οι κυβερνήσεις ως τώρα για τη διευθέτηση του χρόνου εργασίας, καθώς έχουν ψηφιστεί όλοι οι νόμοι από τα κόμματα που κυβέρνησαν είτε ως μονοκομματικές, είτε ως κυβερνήσεις συνεργασίας. Οδηγίες της Ευρωπαϊκής Ένωσης είναι αυτές που κατοχυρώνουν την κατάργηση των συλλογικών διαπραγματεύσεων, που ορίζουν πως ο κατώτατος μισθός θα προκύπτει από τους δείκτες των εθνικών, οικονομικών και κοινωνικών συνθηκών και θα πρέπει να αντιστοιχεί στα πρόσημα της παραγωγικότητας, δηλαδή στις ανάγκες της ανταγωνιστικότητας της οικονομίας και των επιχειρήσεων. Οδηγίες της Ευρωπαϊκής Ένωσης είναι αυτές που μετατρέπουν το δικαίωμα στην κοινωνική ασφάλιση σε ατομικό ρίσκο, επενδύοντας τους κόπους μιας ζωής σε χρηματιστηριακά προϊόντα.

Σήμερα που η νέα τεχνολογία, η τεχνική και η επιστήμη έχουν συμβάλει στο να ανέβει η παραγωγικότητα της εργασίας στα υψηλότερα επίπεδα, να παράγεται από τους εργαζόμενους αμύθητος πλούτος, το προοδευτικό, το αναγκαίο είναι το τριανταπεντάωρο, το πενθήμερο, το εφτάωρο, η σταθερή δουλειά με συγκροτημένα δικαιώματα και με μισθούς που να καλύπτουν τις ανάγκες της εργατικής λαϊκής οικογένειας. Αυτός ο αγώνας πρέπει να δυναμώσει και σε αυτήν την προοπτική το ΚΚΕ δίνει τις δυνάμεις του.

Ο εισηγητής μας ήδη ανέπτυξε απ’ όλες τις πλευρές τις ρυθμίσεις που έχει το νομοσχέδιο του Υπουργείου Οικογένειας και Κοινωνικής Συνοχής που συζητάμε σήμερα. Τα μέτρα που προβλέπει το νομοσχέδιο δεν αφορούν την ανάγκη των εργατικών λαϊκών οικογενειών, των νέων ζευγαριών σε σύγχρονη και ασφαλή στέγη. Έργο όλων σας είναι η επιδείνωση που εξελίσσεται σε αυτό το ζωτικό ζήτημα της στέγης. Αποτέλεσμα των νόμων όλων σας είναι οι πλειστηριασμοί και οι εξώσεις, για να υπερασπιστείτε τα συμφέροντα των τραπεζιτών, των funds, των κάθε λογής «κορακιών». Τριακόσιες χιλιάδες κατοικίες λαϊκών οικογενειών πέρασαν στα χέρια τους. Αυτοί είστε και το δήθεν ενδιαφέρον σας είναι υποκριτικό.

Όταν τα ενοίκια είναι δυσβάσταχτα και οι λαϊκές οικογένειες ψάχνουν αυτήν την περίοδο να βρουν ένα αξιοπρεπές σπίτι για να μπορέσουν να σπουδάσουν τα παιδιά τους που έχουν περάσει σε κάποια σχολή εκτός του τόπου κατοικίας, τι απαντά ο Πρωθυπουργός και από τη Θεσσαλονίκη; Συγκατοίκηση για την αντιμετώπιση –λέει- της εκτόξευσης των ενοικίων. Ε, είναι ντροπή και είναι πρόκληση απέναντι στις λαϊκές οικογένειες. Οι φοιτητικές εστίες αφορούν μόλις το 6% των φοιτητών και των φοιτητριών. Το 70% των νέων έως 34 ετών είναι γνωστό –το έχουν πει πολλοί- ότι μένουν στο παιδικό τους δωμάτιο.

Οι διατάξεις του νομοσχεδίου, λοιπόν, έρχονται να υπηρετήσουν άλλα πράγματα, την κερδοφορία των ομίλων που δραστηριοποιούνται στην κατασκευή και τη διαχείριση των ακινήτων.

Τροποποιείτε, λοιπόν, με αυτόν τον νόμο έναν άλλο νόμο του ‘22 και οι διατάξεις που αλλάζετε κάνουν ακόμα πιο φιλικό το περιβάλλον για όλους αυτούς. Θα παίρνουν την ακίνητη περιουσία του δημοσίου ακόμη και με αλλαγή χρήσης γης σε ορισμένες περιπτώσεις, για να προχωρήσουν το συγκεκριμένο πρόγραμμα και μάλιστα έχοντας την πλήρη κυριότητα και το μόνο που ορίζεται είναι το κατώτατο όριο που θα προσφέρουν για κοινωνική κατοικία και αυτό θα είναι το 30%. Θα ενθυλακώνουν το 70% από αυτό που τους παραχωρείτε.

Οι εξαγγελίες για το δημογραφικό είναι κενό γράμμα και είναι απλά μια ανακύκλωση πολιτικών. Αυτές έχουν οδηγήσει στο σημείο να κλείνουν φέτος πάνω από 750 σχολεία λόγω έλλειψης μαθητών.

Αλήθεια, πώς θα κάνουν οικογένεια τα νέα ζευγάρια με τα ενοίκια στα ύψη, με ανύπαρκτες και εμπορευματοποιημένες κοινωνικές υπηρεσίες και δουλεύοντας δεκατρείς ώρες τη μέρα για να τα βγάλουν πέρα;

Κύριοι, αποτελεί μεγάλο θράσος να λέτε ότι παίρνετε μέτρα για το δημογραφικό. Όλες οι παράμετροι που το συνθέτουν, οι όροι ζωής, η υπογεννητικότητα, η θνησιμότητα, είναι πρωτίστως πολιτικοί και κοινωνικοί. Η ανεργία των νέων, οι ελαστικές μορφές απασχόλησης, η αύξηση του ημερήσιου χρόνου εργασίας, οι χαμηλοί μισθοί, η απληρωσιά, οι δραστικές μειώσεις των κρατικών δαπανών για κοινωνικές παροχές κάθε είδους και η φοροληστεία, η ακρίβεια στα είδη πλατιάς λαϊκής κατανάλωσης, αποτελούν παράγοντες που αντικειμενικά θέτουν σοβαρά εμπόδια στη δημιουργία οικογένειας και στην απόκτηση παιδιών.

Το ΚΚΕ έχει καταθέσει ολοκληρωμένες προτάσεις για το δημογραφικό και τις καταθέτουμε και σήμερα στα Πρακτικά, μιας που η κ. Συρεγγέλα δεν τις γνωρίζει ή δεν τις έχει δει από τα Πρακτικά.

(Στο σημείο αυτό ο Βουλευτής του Κομμουνιστικού Κόμματος Ελλάδας κ. Χρήστος Κατσώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι εξαγγελίες που παρουσιάστηκαν ως απάντηση στο στεγαστικό και που προβλέπονται στο νομοσχέδιο είναι στην ουσία επιδότηση των μεγάλων κατασκευαστικών ομίλων, τη στιγμή που θα μπορούσαν να αξιοποιηθούν εκτάσεις του δημοσίου για κατασκευή εργατικής λαϊκής οικογένειας με επανασύσταση του Οργανισμού Εργατικής Κατοικίας που κατάργησαν οι κυβερνήσεις της Νέας Δημοκρατίας, του ΠΑΣΟΚ και του ΣΥΡΙΖΑ από το 2012.

Η Κυβέρνηση εμπορευματοποιεί μέσα απ’ αυτό το νομοσχέδιο ακόμα μια πολύ σοβαρή ανάγκη των ΑμΕΑ που δεν αυτοεξυπηρετούνται, αλλά και των οικογενειών τους. Στη διατύπωση του άρθρου που αναφέρεται σε αυτό δεν φαίνεται η πρόθεση της Κυβέρνησης να εξασφαλίσει χρηματοδότηση από τον κρατικό προϋπολογισμό, ώστε να αναπτυχθούν και να στελεχωθούν δομές προσωρινής διαμονής και φιλοξενίας ΑμΕΑ.

Αντιθέτως, στο άρθρο διαμορφώνεται το θεσμικό πλαίσιο, ώστε τέτοιου είδους δομές να μπορούν να λειτουργήσουν μέσω της συγκαλυμμένης ή της ελεύθερης επαγγελματικής δράσης. Η ανάγκη αυτή θα καλύπτεται στον βαθμό που θα εξασφαλίζει κέρδη στον επιχειρηματία που θα επιλέξει να επενδύσει και όχι βέβαια με ευθύνη του κράτους. Είναι γεγονός ότι πουθενά δεν υπάρχει αναφορά σε χρηματοδότηση από τον κρατικό προϋπολογισμό. Όλη η διαδικασία παραπέμπει σε νοσήλια και επιβάρυνση του ΕΟΠΥΥ, δηλαδή των ίδιων των εργαζομένων.

Εμείς ως ΚΚΕ στον αντίποδα της συγκεκριμένης διάταξης διεκδικούμε κρατικές δομές ανοιχτής ή κλειστής νοσηλείας, μόνιμης ή προσωρινής φιλοξενίας ΑμΕΑ με όλο το μόνιμο εξειδικευμένο και απαραίτητο προσωπικό που θα συμβάλει στη σύγχρονη λειτουργία τους, με ταυτόχρονη απαγόρευση κάθε επιχειρηματικής δράσης στον ευαίσθητο αυτόν τομέα. Μόνον έτσι μπορούν πραγματικά να καλυφθούν στην ολότητά τους οι ανάγκες των μη αυτοεξυπηρετούμενων ΑμΕΑ και των οικογενειών τους.

Τέλος, κύριε Πρόεδρε, για να ζήσει ο λαός σύμφωνα με τις σημερινές δυνατότητες χρειάζεται να συμπορευτεί με το ΚΚΕ στον αγώνα για την ανατροπή του συστήματος των πολέμων, της φτώχειας και της δυστυχίας, του συστήματος που σιδερένιο νόμο έχει το κέρδος, που δεν επιτρέπει την ικανοποίηση των αναγκών του λαού, να συμπορευτεί στον αγώνα για εξουσία της ίδιας της εργατικής τάξης που θα πάρει στα χέρια της τα συγκεντρωμένα μέσα παραγωγής, θα σχεδιάσει κεντρικά όλες τις δυνατότητες, για να ικανοποιούνται οι λαϊκές ανάγκες και βέβαια μεταξύ αυτών και η στέγη, αυτό το ζωτικό ζήτημα για τον λαό μας.

Σήμερα το νέο, το σύγχρονο, το προοδευτικό είναι η εργατική τάξη στην εξουσία, η κοινωνική ιδιοκτησία στα μέσα παραγωγής, ο κεντρικός σχεδιασμός της οικονομίας με σιδερένιο νόμο την ικανοποίηση των σύγχρονων λαϊκών αναγκών, δηλαδή ο σοσιαλισμός.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο των ομιλητών.

Καλείται στο Βήμα ο κ. Βασίλειος Γιόγιακας από τη Νέα Δημοκρατία.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, στο νομοσχέδιο που συζητούμε περιλαμβάνονται ορισμένες ουσιαστικές παρεμβάσεις για την κοινωνική στέγη, οι οποίες έχουν μια τριπλή -θα λέγαμε- στόχευση. Η πρώτη είναι να τονώσουν την αγορά κατοικίας από την πλευρά της προσφοράς, να έχουμε δηλαδή περισσότερα ακίνητα διαθέσιμα για ενοικίαση ή μελλοντικά και για αγορά. Η δεύτερη είναι να στηρίξουν τους πιο αδύναμους, τα ευάλωτα νοικοκυριά που άλλωστε είναι και τα πρώτα που έχει πλήξει η αύξηση των ενοικίων. Ο τρίτος κύριος στόχος είναι να αξιοποιηθεί πιο συστηματικά ακίνητη περιουσία του δημοσίου χωρίς να επιβαρυνθεί ο κρατικός προϋπολογισμός και με οφέλη τόσο για την κοινωνία όσο και για την οικονομία.

Αυτός ο τριπλός στόχος επιδιώκεται με ορισμένες πολύ σημαντικές βελτιώσεις του θεσμικού πλαισίου για την κοινωνική αντιπαροχή και την κοινωνική κατοικία, αλλά και με κάποιες νέες ρυθμίσεις που αλλάζουν το παιχνίδι.

Έχουμε πρώτα από όλα ένα πιο ρεαλιστικό και πιο ελκυστικό πλαίσιο συμπράξεων μεταξύ του Δημοσίου και ιδιωτών για την κατασκευή ή την ανακαίνιση κτηρίων για κατοικία, γιατί δίνονται περισσότερες επιλογές, περισσότερα κίνητρα στους αναδόχους, με πιο σημαντική την υπό προϋποθέσεις -το τονίζω- δυνατότητα να μεταβιβαστεί μία ιδιοκτησία, αλλά και την είσπραξη εσόδων, από την εκμετάλλευση ή μίσθωση, καθώς και τη δυνατότητα να έχει έσοδα από τη διαχείριση των κατοικιών.

Αξίζει να πούμε εδώ, κυρίες και κύριοι συνάδελφοι, ότι η αξιοποίηση των ακινήτων δεν θα ακολουθεί ένα προκαθορισμένο μοντέλο. Θα γίνεται α λα καρτ σύμφωνα με οικονομοτεχνική μελέτη για κάθε σχετικό έργο που θα προκηρύσσεται από το Δημόσιο.

Η σπουδαιότερη ωστόσο καινοτομία που φέρνει αυτό το νομοσχέδιο δεν είναι άλλη από τη συνεργασία του Υπουργείου Κοινωνικής Συνοχής και Οικογένειας με το Υπουργείο Εθνικής Άμυνας, με την οποία κλειστά στρατόπεδα θα γίνονται κατοικίες, με το 1/4 να δίνεται για τις ανάγκες στέγασης στρατιωτικών και των 3/4 για κοινωνικές κατοικίες. Είναι ένα μέτρο που θα δώσει καρπούς ήδη από τον επόμενο χρόνο και μπορεί να τονώσει σημαντικά την προσφορά κοινωνικής κατοικίας, ιδιαίτερα για τους πιο αδύναμους συμπολίτες μας.

Μια άλλη σημαντική καινοτομία για την κοινωνική στέγη είναι η θεσμοθέτηση της κοινωνικής μίσθωσης, του κοινωνικού ενοικίου. Είναι συμφωνητικά με τα οποία θα ορίζεται σημαντικά μειωμένο ενοίκιο σε σχέση με τις εμπορικές τιμές και θα απευθύνονται στις ευάλωτες ομάδες του πληθυσμού με συγκεκριμένα κοινωνικά κριτήρια. Αυτό το εργαλείο θα δώσει τη δυνατότητα να βγουν προγράμματα κοινωνικής μίσθωσης και κοινωνικής κατοικίας, που υπόσχονται να ανακουφίσουν δεκάδες χιλιάδες συμπολίτες μας από τα δυσβάσταχτα ποσά των ενοικίων.

Μεγαλύτερη αποτελεσματικότητα στην εφαρμογή της κοινωνικής στεγαστικής πολιτικής θα φέρει επίσης η κεντρική αποκλειστική διαχείριση από το Υπουργείο Κοινωνικής Συνοχής των ακινήτων που θα αξιοποιηθούν μέσω κοινωνικής αντιπαροχής, αλλά και των διαδικασιών επιλογής, τόσο των δικαιούχων, όσο και των αναδόχων. Η σύσταση και στελέχωση της Γενικής Διεύθυνσης Δημογραφικής και Στεγαστικής Πολιτικής, αλλά και η δημιουργία ηλεκτρονικών μητρώων συμβάσεων και δικαιούχων κοινωνικής αντιπαροχής χαρακτηρίζουν τον νέο διευρυμένο ρόλο του Υπουργείου Κοινωνικής Συνοχής ως κεντρικού φορέα σχεδιασμού και διαχείρισης των προγραμμάτων κοινωνικής κατοικίας.

Με την ευκαιρία να πω ότι η ψηφιακή αναβάθμιση των πολιτικών και προγραμμάτων κοινωνικής στέγης δεν αφορά μόνο τα νέα μητρώα, αλλά και τη νέα ηλεκτρονική πλατφόρμα, την Ψηφιακή Πύλη Στεγαστικής Πολιτικής, η οποία θα τραβά αυτόματα στοιχεία από το Taxisnet και τον ΕΦΚΑ. Αυτό σημαίνει ότι κάθε πολίτης θα μπορεί βάσει του δικού του προφίλ να γνωρίζει, μεταξύ άλλων, αν και ποια στεγαστικά προγράμματα τον αφορούν και γενικότερα να ενημερώνεται για τις επιλογές που έχει.

Οι τομές που γίνονται στο παρόν νομοσχέδιο σε σχέση με την κοινωνική στέγη και τις δημόσιες πολιτικές δεν πρέπει, κυρίες και κύριοι συνάδελφοι, να επισκιάσουν κάποιες άλλες ρυθμίσεις που έρχονται να απαντήσουν σε υπαρκτές κοινωνικές ανάγκες. Γι’ αυτό πρέπει και από το Βήμα αυτό να επισημάνουμε την επίλυση μιας εκκρεμότητας χρόνων, που δεν είναι άλλη από την οριζόντια αναγνώριση της ιδιότητας των τρίτεκνων και μάλιστα εφ’ όρου ζωής για τους γονείς. Η ιδιότητα μάλιστα αποδεικνύεται με σχετικό πιστοποιητικό που εκδίδεται ψηφιακά.

Αξίζει επίσης να αναφερθεί και η δυνατότητα που θα έχουν οι συμπολίτες μας με αναπηρία να διαμένουν προσωρινά από αυθημερόν μέχρι και τριάντα ημέρες σε πολύ ειδικές περιπτώσεις σε ειδικές δημόσιες δομές βραχυχρόνιας φιλοξενίας, διευκολύνοντας έτσι την καθημερινότητα και πολλές υποχρεώσεις των οικογενειών και των φροντιστών των ατόμων με αναπηρία, αλλά και στηρίζοντας την αυτονομία και την κοινωνικοποίηση των ατόμων αυτών.

Κυρία Υπουργέ, κυρίες και κύριοι συνάδελφοι, το στεγαστικό μαζί με το δημογραφικό είναι δύο σημαντικά θέματα στα οποία η σημερινή Κυβέρνηση έχει επικεντρώσει τις προσπάθειές της, με μέτρα και πολιτικές που διαρκώς ανανεώνονται, βελτιώνονται και εμπλουτίζονται.

Στην κριτική ότι οι κυβερνητικές πολιτικές δεν ενισχύουν την προσφορά ακινήτων, απαντάμε με ένα ευέλικτο και λειτουργικό πλαίσιο κοινωνικής αντιπαροχής και κοινωνικής κατοικίας.

Σε αυτούς που θέλουν να φορτώσουν το δημόσιο με έναν ακόμα οργανισμό, εμείς απαντάμε με αναβάθμιση του Υπουργείου Κοινωνικής Συνοχής και Οικογένειας, ως του κεντρικού βραχίονα αξιοποίησης της ακίνητης περιουσίας του δημοσίου, προκειμένου να ικανοποιηθούν στεγαστικές ανάγκες.

Σε όσους μιλάνε δήθεν για παράδοση σε συμφέροντα εργολάβων, εμείς απαντάμε ότι οι συμπράξεις δημοσίου και ιδιωτικού τομέα είναι ο πιο σύντομος και αποτελεσματικός δρόμος για περισσότερα ακίνητα και χαμηλότερα ενοίκια γι’ αυτούς που έχουν μεγαλύτερη ανάγκη.

Σε ένα ζήτημα τόσο σοβαρό, όπως αυτό της στέγασης, κάθε υπεύθυνη πολιτική δύναμη οφείλει και μπορεί να συμβάλει με γόνιμη κριτική, αλλά και με ρεαλιστικές προτάσεις, όχι με οριζόντια απαξίωση και με μηδενισμό όσων ήδη γίνονται και θα γίνουν. Εύκολες και γρήγορες λύσεις δεν υπάρχουν. Σε αυτό τουλάχιστον πιστεύω ότι όλοι μας μπορούμε να συμφωνήσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα την κ. Στεργιανή Αραμπατζή από τη Νέα Δημοκρατία. Θα ακολουθήσει η κ. Κεφάλα, ο κ. Κούβελας και ο κ. Πέτσας.

Κυρία Αραμπατζή, έχετε τον λόγο.

**ΣΤΕΡΓΙΑΝΗ (ΣΤΕΛΛΑ) ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ποτέ δεν φανταζόμουν ότι η πρώτη μου ομιλία στη Βουλή των Ελλήνων θα αφορούσε σε ένα τόσο κρίσιμο και καίριο νομοσχέδιο, το οποίο απαντά σε σημαντικό βαθμό και με ουσιώδεις πολιτικές σε δύο από τις σημαντικότερες προκλήσεις της σύγχρονης εποχής, στο δημογραφικό μας πρόβλημα και στη στεγαστική κρίση.

Κυρίες και κύριοι συνάδελφοι, με το παρόν σχέδιο νόμου η Κυβέρνηση της Νέας Δημοκρατίας ξεδιπλώνει για ακόμη μια φορά τον ανθρωποκεντρικό της χαρακτήρα, το εγγενές κοινωνικό της πρόσημο και φέρνει προς ψήφιση πολιτικές, που αγγίζουν και μιλούν στην καρδιά κάθε Ελληνίδας και κάθε Έλληνα.

Το παρόν σχέδιο νόμου, λοιπόν, με τίτλο «Κοινωνική αντιπαροχή, κοινωνική μίσθωση, τριτεκνική ιδιότητα», σε συνέχεια των ανακουφιστικών μέτρων που πρότεινε ο Πρωθυπουργός μας, Κυριάκος Μητσοτάκης, στη Διεθνή Έκθεση Θεσσαλονίκης έρχεται να λειτουργήσει και αυτό συμπληρωματικά ως αντίβαρο -αντιστάθμισμα στην ακρίβεια της καθημερινότητας και στις δυσκολίες και στηρίζει εμπράκτως τα νέα ζευγάρια, τα ευάλωτα και χαμηλόμισθα νοικοκυριά, τους νέους μας, τη νέα γενιά, που έχει περάσει πολλά και αδυνατεί μέχρι και σήμερα να ανταποκριθεί στα προβλήματα που δημιουργήθηκαν τις προηγούμενες δεκαετίες. Στηρίζει τις οικογένειες των τριτέκνων, τους ευπαθείς και αδύναμους συμπολίτες μας. Τέλος, με το παρόν σχέδιο νόμου η Κυβέρνησή μας προσπαθεί για ακόμη μια φορά με ξεκάθαρες πολιτικές να ενδυναμώσει και να ενισχύσει τον θεσμό της ελληνικής οικογένειας, της οποίας οι δυνάμεις και οι αντοχές δοκιμάζονται από την εποχή των μνημονίων μέχρι και σήμερα.

Κυρίες και κύριοι συνάδελφοι, το δημογραφικό πρόβλημα δεν συμπυκνώνεται σε αριθμούς γεννήσεων και θανάτων και δεν αντιμετωπίζεται αριθμητικά, όπως επίσης και η στεγαστική κρίση. Το δημογραφικό πρόβλημα είναι πολυπαραγοντικό, πολυσύνθετο και δυσεπίλυτο και γι’ αυτό απαιτείται συντονισμένη προσπάθεια από όλα τα πολιτικά κόμματα, με εμπεριστατωμένο διάλογο, με εποικοδομητικές προτάσεις και με ρεαλιστικές αντιδράσεις.

Παρακολουθήσαμε τόσο κατά την επεξεργασία του νομοσχεδίου στις επιτροπές όσο και από το πρωί στην Αίθουσα αυτή της Ολομέλειας κατά τη συζήτηση του παρόντος νομοσχεδίου τα κόμματα της αντιπολίτευσης να επιχειρούν τόσο άκομψα να αποδομήσουν κοινωνικές πολιτικές που βοηθάνε τους αδύναμους, στηρίζουν τα νοικοκυριά μεσαίου εισοδήματος και αποτελούν μια μεγάλη ανακουφιστική ευκαιρία για πολλούς στα πολλαπλά και αδιέξοδα προβλήματα του σήμερα.

Θα περιμέναμε λοιπόν, όπως πολύ σωστά επισήμανε και η Υπουργός μας, η κ. Δόμνα Μιχαηλίδου, αλλά και η εισηγήτρια της Νέας Δημοκρατίας κ. Μαρία Συρεγγέλα, σε τέτοια φύσεως νομοσχέδια να ήμασταν ενωμένοι όλα τα κόμματα μαζί για να παλέψουμε, προκειμένου να αντιστρέψουμε την αρνητική πορεία του δημογραφικού και να μην εξαντλούμαστε σε λογικές στείρας αντιπολίτευσης, παραβλέποντας μάλιστα πολλές φορές το γεγονός ότι και τα ίδια τα προβλήματα μάς ξεπερνούν και εμάς τους ίδιους και τα ίδια τα πολιτικά κόμματα.

Κυρίες και κύριοι συνάδελφοι, αναντίρρητα, αδιαπραγμάτευτα και αδιαμφισβήτητα έχουμε πλήρη επίγνωση ως κυβερνώσα πλειοψηφία ότι δεν είναι όλα ρόδινα. Ποτέ δεν ισχυριστήκαμε κάτι τέτοιο. Δεν σταματήσαμε όμως ούτε λεπτό ούτε μια στιγμή από την πρώτη κιόλας ημέρα που ανέλαβε η παράταξη της Νέας Δημοκρατίας τη διακυβέρνηση της χώρας να παλεύουμε και να προσπαθούμε να δώσουμε λύσεις στα προβλήματα που βρήκαμε.

Ενδεικτικά μόνο να σας αναφέρω πρωτοβουλίες και δράσεις για τη στεγαστική πολιτική, όπως τα προγράμματα «Σπίτι μου 1», «Σπίτι μου 2», «Αναβαθμίζω το σπίτι μου», όπως επίσης και η επέκταση της ειδικής παροχής προστασίας μητρότητας, οι γονικές πατρικές άδειες αποδεικνύουν περίτρανα ότι η αντιμετώπιση της στεγαστικής κρίσης και το δημογραφικό έχουν για εμάς κατεπείγον χαρακτήρα και είναι υψίστης πολιτικής προτεραιότητας στη δική μας πολιτική ατζέντα από την πρώτη στιγμή.

Συνακόλουθα λοιπόν και με το παρόν σχέδιο νόμου για την κοινωνική αντιπαροχή εισάγουμε ένα πολύ σημαντικό εργαλείο για την καταπολέμηση της στεγαστικής κρίσης και αξιοποιούμε την περιουσία του δημοσίου που μέχρι τώρα παραμένει αναξιοποίητη. Αυξάνουμε το απόθεμα διαθέσιμων κατοικιών που θα είναι ενεργειακές και σύγχρονες και το σημαντικότερο όλων είναι ότι ένα μεγάλο μέρος των νέων κατοικιών θα αφορά σε κοινωνικό μίσθωμα και θα απευθύνεται κυρίως σε οικονομικά ευάλωτους συμπολίτες μας.

Επιπλέον, το νομοσχέδιο αυτό φέρνει και κάτι πολύ σημαντικό το οποίο ανακοίνωσε και ο Πρωθυπουργός. Το 25% των κατοικιών αυτών θα καλύπτει τις ανάγκες των στελεχών των Ενόπλων Δυνάμεων, ενώ το υπόλοιπο 75% θα απευθύνεται σε οικογένειες με πολλά παιδιά, σε μονογονεϊκές οικογένειες, σε οικογένειες με άτομα με αναπηρία και σε άλλους ευάλωτους συμπολίτες μας.

Παράλληλα, όπως ακούστηκε πολλές φορές σήμερα, το νομοσχέδιο εισάγει και την ισόβια τριτεκνική ιδιότητα και τα δικαιώματα που απορρέουν από αυτή και τους τρίτεκνους γονείς. Τα δικαιώματα που απορρέουν από αυτήν την ιδιότητα επεκτείνονται και στα παιδιά τους μέχρι το 23ο ή το 25ο έτος, εφόσον σπουδάζουν ή υπηρετούν τη θητεία τους, ενώ για άτομα με αναπηρία άνω του 67% τα δικαιώματα διατηρούνται ισοβίως. Επίσης, σπουδαιότητας είναι η δημιουργία και δομών βραχύβιας φροντίδας για τα άτομα με αναπηρία.

Επίσης, με τη σύσταση της Γενικής Γραμματείας Δημογραφικής και Στεγαστικής Πολιτικής για πρώτη φορά στην Ελλάδα πολιτικά και διοικητικά δημιουργείται μια δομή που αποσκοπεί στην καθημερινή διαχείριση και την επιστασία των θεμάτων αυτών.

Εξίσου σημαντικές είναι και οι λοιπές διατάξεις του νομοσχεδίου για τη θεσμοθέτηση της ψηφιακής πύλης στεγαστικής πολιτικής, την αναδιάρθρωση του ΟΠΕΚΑ για καλύτερη και ταχύτερη εξυπηρέτηση, τη σύσταση μητρώου επιθεωρητών.

Κυρία Υπουργέ, κυρίες και κύριοι συνάδελφοι, η Κυβέρνηση της Νέας Δημοκρατίας με υψηλό αίσθημα ευθύνης και με πυξίδα το αύριο, αποκομμένη από λαϊκισμούς και δημαγωγίες που ακούστηκαν πολύ σήμερα σε αυτήν την Αίθουσα, με όραμα, με σχέδιο και με μεθοδικότητα, με υπερβατική κουλτούρα και νοοτροπία, με κριτήριο κύριο τη χώρα, μας φέρνει προς ψήφιση ένα νομοσχέδιο το οποίο ξαναδίνει στις νέες γενιές κίνητρα, διαμορφώνει νέες συνθήκες, αλλά καλλιεργεί και την ελπίδα ότι η οικογένεια δεν είναι βάρος, αλλά ζωντανό κύτταρο της κοινωνίας μας, της χώρας μας, προοπτική ζωής για τον ίδιο τον άνθρωπο και τη δημοκρατία.

Γι’ αυτόν τον λόγο λοιπόν καλούμε όλα τα κόμματα της αντιπολίτευσης να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Μαρία-Αλεξάνδρα Κεφάλα από τη Νέα Δημοκρατία.

**ΜΑΡΙΑ-ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, συζητούμε σήμερα ένα νομοσχέδιο με ιδιαίτερη βαρύτητα για την κοινωνία μας. Η Κυβέρνησή μας έχει αποδείξει διαχρονικά ότι η στήριξη της οικογένειας και της νέας γενιάς βρίσκεται στον πυρήνα της πολιτικής της. Η πρόσβαση σε αξιοπρεπή κατοικία δεν είναι πολυτέλεια, είναι βασικό δικαίωμα μιας υγιούς και δυναμικής κοινωνίας.

Με το παρόν λοιπόν σχέδιο νόμου κάνουμε πράξη μια από τις πιο κεντρικές μας δεσμεύσεις, να σταθούμε δίπλα στους νέους ανθρώπους, στα νέα ζευγάρια που θέλουν να δημιουργήσουν οικογένεια, αλλά και σε όσους δυσκολεύονται να βρουν λύση στο στεγαστικό τους πρόβλημα. Δίνουμε ουσιαστικές απαντήσεις σε μια πρόκληση που για χρόνια έμενε χωρίς ολοκληρωμένη στρατηγική.

Μια ακόμη μεγάλη πρόκληση που αντιμετωπίζουμε ως Ελλάδα είναι το δημογραφικό ζήτημα, το οποίο παρουσιάζει τάσεις επιδείνωσης, καθώς καταγράφεται μια σταθερή και έντονη γήρανση του πληθυσμού. Η αύξηση του ποσοστού των ηλικιωμένων σε συνδυασμό με τη μείωση των γεννήσεων οδηγεί σε περαιτέρω ενίσχυση της δημογραφικής γήρανσης.

Η εξέλιξη αυτή συνεπάγεται αυξημένες ανάγκες για κοινωνική πρόνοια και υγειονομική περίθαλψη, ενώ παράλληλα η πληθυσμιακή συρρίκνωση περιορίζει τη διαθεσιμότητα του εργατικού δυναμικού, με άμεσες συνέπειες για την οικονομία, αλλά και την κοινωνική συνοχή.

Ο Πρωθυπουργός από το βήμα των εγκαινίων της Διεθνούς Έκθεσης Θεσσαλονίκης πριν από λίγες μέρες έθεσε μεταξύ των άλλων τα ζητήματα αυτά ξεκάθαρα στη σωστή τους διάσταση. Η αντιμετώπιση αυτών των κρίσεων ξεπερνά κάθε κομματική και ιδεολογική γραμμή, είναι ζωτικής σημασίας για την προώθηση μιας πιο δίκαιης, σταθερής και βιώσιμης κοινωνίας.

Απέναντι σε αυτές τις προκλήσεις η Κυβέρνηση με συνέπεια και στρατηγική έχει θέσει ως βασικό στόχο την αντιμετώπιση τόσο του στεγαστικού ζητήματος όσο και του δημογραφικού με σειρά μέτρων και πρωτοβουλιών που έχει λάβει ήδη από το 2019. Έχουν θεσμοθετηθεί μέτρα για την εξισορρόπηση της οικογενειακής και επαγγελματικής ζωής, όπως οι γονικές και πατρικές άδειες, η ισότιμη αντιμετώπιση της άδειας και του επιδόματος μητρότητας, καθώς και τα προγράμματα στέγασης «Σπίτι μου 1» και «Σπίτι μου 2».

Επιπλέον, έχουμε προχωρήσει στη θεσμοθέτηση και εφαρμογή νέων εργαλείων και πολιτικών που στοχεύουν στην ενεργή διαχείριση και αξιοποίηση της κρατικής και δημοτικής περιουσίας, προκειμένου να δημιουργηθούν νέες ποιοτικές κατοικίες σε όλη τη χώρα. Με το νόμο που ψηφίσαμε το 2022 δίνουμε τη δυνατότητα στο δημόσιο να αξιοποιεί την περιουσία του, κατασκευάζοντας και διανέμοντας νέες κατοικίες σε κοινωνικά ευάλωτους πολίτες.

Τώρα παρουσιάζουμε ένα ακόμη σημαντικό νομοσχέδιο που επιχειρεί να ανταποκριθεί με σύγχρονο, κοινωνικά δίκαιο και βιώσιμο τρόπο στις προκλήσεις αυτές. Μέσα από τις διατάξεις του επιδιώκεται η ενίσχυση της στεγαστικής επάρκειας της αγοράς ακινήτων, η διαμόρφωση αποθέματος κατάλληλης και οικονομικά προσιτής κατοικίας προς όφελος των ευάλωτων κοινωνικών ομάδων, η υποστήριξη της άσκησης της στεγαστικής πολιτικής από το Υπουργείο Κοινωνικής Συνοχής και Οικογένειας μέσω της αναβάθμισης και ενίσχυσης της διοικητικής δομής της Γενικής Γραμματείας Δημογραφικής και Στεγαστικής Πολιτικής, η έμπρακτη στήριξη των οικογενειών με τρία τέκνα, η προαγωγή της αυτονομίας των ατόμων με αναπηρία, καθώς και η διασφάλιση της κοινωνικής τους ένταξης και της ισότιμης συμμετοχής.

Η προσπάθεια να βρεθεί λύση στην εξίσωση της εύρεσης κατοικίας για πολλούς νέους, ζευγάρια που επιθυμούν να ξεκινήσουν οικογένεια ή χαμηλόμισθες οικογένειες είναι καθολική και μεγάλη. Το νομοσχέδιο εξελίσσει ένα σημαντικό εργαλείο, αυτό της κοινωνικής αντιπαροχής. Το ελληνικό δημόσιο διαθέτει ανεκμετάλλευτα ακίνητα τα οποία συνεργαζόμενοι επενδυτές θα αξιοποιούν κατασκευάζοντας ή ανακαινίζοντας τα υπάρχοντα, δημιουργώντας σύγχρονες, ενεργειακά αποδοτικές κατοικίες με δικά τους κεφάλαια χωρίς καμία επιβάρυνση του κράτους. Τουλάχιστον το 30% από αυτές θα παραχωρείται στο δημόσιο ως κοινωνικές κατοικίες που θα μισθώνονται σε δικαιούχους βάσει κοινωνικών και οικονομικών κριτηρίων, με χαμηλότερο ενοίκιο από την αγορά, προσαρμοσμένο στις ανάγκες ευάλωτων ομάδων. Οι κατοικίες αυτές δεν θα είναι αποκομμένες από τον υπόλοιπο οικιστικό ιστό όπως παλιότερα, αλλά θα αποτελούν μέρος αυτού, προωθώντας έτσι την κοινωνική συνοχή.

Προβλέπονται κανόνες για συντήρηση και λειτουργία των κοινωνικών κατοικιών ώστε να διατηρούν την αξία τους και να επαναδιατίθενται σε νέους δικαιούχους.

Υπάρχει η δυνατότητα μίσθωσης με δικαίωμα εξαγοράς μετά τη δεκαετία, δίνοντας σε πολλά ζευγάρια έτσι την ευκαιρία να αποκτήσουν την πρώτη τους κατοικία. Τα έργα θα υλοποιούνται μετά από διαγωνισμούς, που θα εξασφαλίζουν την ορθότητα της διαδικασίας και θα διασφαλίζουν την αποτελεσματικότητα της στεγαστικής πολιτικής της Κυβέρνησης.

Παράλληλα, θα τηρείται από τη Γενική Γραμματεία Δημογραφικής και Στεγαστικής Πολιτικής του Υπουργείου Κοινωνικής Συνοχής και Οικογένειας ηλεκτρονικό μητρώο συμβάσεων για πλήρη διαφάνεια, ενώ στον ΟΠΕΚΑ θα τηρείται μητρώο δικαιούχων.

Το δεύτερο μέρος -τρίτο κατά τη δομή του νομοσχεδίου- αφορά την αντιμετώπιση του δημογραφικού προβλήματος και την ενίσχυση της οικογένειας. Για πρώτη φορά αναγνωρίζεται ισοβίως η ιδιότητα της τρίτεκνης οικογένειες, με τα δικαιώματα που απορρέουν από αυτή να επεκτείνονται και στα παιδιά μέχρι το 23ο ή 25ο έτος εφόσον σπουδάζουν ή υπηρετούν τη θητεία τους. Για τα παιδιά με αναπηρία άνω του 67% τα δικαιώματα διατηρούνται εφ’ όρου ζωής. Με αυτόν τον τρόπο ενισχύονται οι οικογένειες με τρία παιδιά, δίνοντας ένα επιπλέον κίνητρο για την αντιμετώπιση του δημογραφικού.

Επιπλέον δημιουργούνται δομές βραχυχρόνιας φιλοξενίας για άτομα με αναπηρία όταν η οικογένεια ή ο φροντιστής δεν μπορούν προσωρινά να τα φροντίσουν. Η φιλοξενία μπορεί να διαρκεί από λίγες ώρες μέχρι και τριάντα ημέρες, ενισχύοντας την αυτονομία των ατόμων αυτών, ενώ ταυτόχρονα ανακουφίζεται και η οικογένεια όταν παρίσταται ειδική ανάγκη.

Η ψηφιακή πύλη της στεγαστικής πολιτικής θα προσφέρει εύκολη πρόσβαση σε όλα τα προγράμματα στέγασης, επιτρέποντας στους πολίτες να ενημερώνονται, να κάνουν ηλεκτρονικές αιτήσεις και να παρακολουθούν την πορεία των αιτήσεών τους.

Κλείνοντας, θα ήθελα να αναφερθώ στη συνεργασία του Υπουργείου Κοινωνικής Συνοχής και Οικογένειας με το Υπουργείο Εθνικής Αμύνης. Μέσα από αυτό αξιοποιούνται ανενεργά στρατόπεδα, προκειμένου να μετατραπούν σε κατοικίες στρατιωτικών και κοινωνική στέγη. Το 25% των κατοικιών θα διατεθεί για τους στρατιωτικούς και τις οικογένειές τους, ενώ ένα ποσοστό 75% θα προορίζεται για κοινωνική στέγαση.

Η αξιοποίηση στρατοπέδων για τη δημιουργία κατοικιών αποτελεί μέτρο άμεσης εφαρμογής, ικανό να αποδώσει σημαντικό αριθμό οικιστικών μονάδων. Η διάθεση των εν λόγω κατοικιών σε ευάλωτες κοινωνικές ομάδες συμβάλλει ουσιαστικά στην ενίσχυση της κοινωνικής συνοχής και άμεσα. Η υλοποίηση της δράσης τελεί υπό την πλήρη διαχείριση του δημοσίου και χρηματοδοτείται αποκλειστικά από δημόσιους πόρους. Την κατασκευή και συντήρηση των κατοικιών αναλαμβάνουν οι αρμόδιες υπηρεσίες του Υπουργείου Εθνικής Άμυνας.

Κυρίες και κύριοι συνάδελφοι, με το νομοσχέδιο αυτό δίνουμε συγκεκριμένες λύσεις. Κάνουμε ένα ακόμη βήμα αντιμετώπισης της στεγαστικής κρίσης και παρέχουμε ουσιαστική στήριξη στην οικογένεια στο πλαίσιο της εθνικής στρατηγικής για την αντιμετώπιση του δημογραφικού ζητήματος. Δίνουμε έμφαση στην υλοποίηση συγκεκριμένων δράσεων και πολιτικών με μετρήσιμα αποτελέσματα και προς όφελος της κοινωνίας. Σας καλώ λοιπόν να το υπερψηφίσουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Κούβελα Δημήτριο από τη Νέα Δημοκρατία.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι Βουλευτές, το νομοσχέδιο που συζητάμε σήμερα αγγίζει την εθνική απειλή, δηλαδή το δημογραφικό πρόβλημα, αλλά και ένα από τα μεγαλύτερα ζητήματα που απασχολούν σήμερα την ελληνική κοινωνία, το στεγαστικό. Είναι δύο ζητήματα που καταλήγουν αλληλένδετα, που καθορίζουν όχι μόνο την καθημερινότητα των συμπολιτών μας αλλά και την προοπτική της πατρίδας μας.

Μόλις προχθές, στη Θεσσαλονίκη, ο Πρωθυπουργός ανακοίνωσε στη Διεθνή Έκθεση μέτρα στήριξης της ελληνικής οικογένειας και των νέων μας. Ο πυρήνας της φορολογικής μεταρρύθμισης που προωθούμε αφορά τη στήριξη της μεσαίας τάξης και προσθέτει μέτρα στην πολιτική μας για την αντιμετώπιση του δημογραφικού προβλήματος. Η Κυβέρνηση της Νέας Δημοκρατίας έχει διαμορφώσει μια συνεκτική στρατηγική, μια στρατηγική για τη στήριξη της οικογένειας, της ενίσχυσης των νέων μας, απάντηση στο δημογραφικό και το στεγαστικό πρόβλημα.

Το νομοσχέδιο που συζητάμε σήμερα εντάσσεται σε αυτήν την προοπτική και έρχεται να δώσει σύγχρονες, κοινωνικά δίκαιες και βιώσιμες λύσεις. Η Κυβέρνηση, άλλωστε, από το 2019 έχει αναλάβει σειρά πρωτοβουλιών για την ενίσχυση της οικογένειας και τη στήριξη των νέων, από τον νόμο που εισήγαγε τις γονικές άδειες και τη δυνατότητα του πατέρα να λάβει αντίστοιχη άδεια με αυτή της μητρότητας όταν γεννηθεί ένα παιδί, μέχρι την καθιέρωση 9μήνου επιδόματος μητρότητας στις αγρότισσες, τις αυτοαπασχολούμενες και τις γυναίκες ελεύθερες επαγγελματίες, από τις νταντάδες της γειτονιάς μέχρι τα προγράμματα στέγασης «Σπίτι μου Ι» και «Σπίτι μου ΙΙ».

Η πολιτεία αποδεικνύει ότι δεν μένει στα λόγια, όπου συνηθίζει να πλειοδοτεί η αντιπολίτευση και αναδεικνύεται πρωταθλήτρια, αλλά η Κυβέρνηση προχωρά σε πράξεις.

Θα ξεχωρίσω ως βασικά πεδία του υπό συζήτηση νομοσχεδίου, πρώτον, την κοινωνική αντιπαροχή και τη στεγαστική πολιτική. Η στέγη είναι αναμφίβολα ένα βασικό κοινωνικό αγαθό. Όμως για χιλιάδες συμπολίτες μας, νέους, ζευγάρια με οικογένειες, με χαμηλά εισοδήματα η αναζήτηση κατοικίας έχει γίνει ένας αγώνας δύσκολος και απαιτητικός. Το νομοσχέδιο εισάγει ένα νέο αποτελεσματικό πλαίσιο κοινωνικής αντιπαροχής, δηλαδή το ελληνικό δημόσιο διαθέτει ακίνητα που μέχρι σήμερα παραμένουν αναξιοποίητα. Ο ιδιώτης επενδυτής αναλαμβάνει να κατασκευάσει ή να ανακαινίσει κτίρια με δικά του κεφάλαια χωρίς καμία επιβάρυνση του κράτους και από τα νέα αυτά διαμερίσματα τουλάχιστον το 30% παραμένει στο κράτος και διατίθεται ως κοινωνική κατοικία σε περισσότερους δικαιούχους, όπως αυτοί θα οριστούν.

Είναι κατοικίες καινούργιες, ενεργειακά αποδοτικές σε κάθε περίπτωση, σύγχρονες, ενταγμένες στον κοινωνικό ιστό, που θα μισθώνονται σε τιμές χαμηλότερες από αυτές της αγοράς.

Καινοτόμος είναι επίσης η δυνατότητα μίσθωσης με δικαίωμα εξαγοράς μετά από δέκα χρόνια της ίδιας αυτής κατοικίας, ώστε νέοι άνθρωποι να αποκτήσουν το δικό τους σπίτι. Προβλέπονται φυσικά κανόνες συντήρησης αυτών των κατοικιών, έτσι ώστε η αξία τους να διατηρείται και να επαναδιατίθενται σε νέους δικαιούχους.

Η υλοποίηση της πολιτικής αυτής συντονίζεται από το Υπουργείο Κοινωνικής Συνοχής και Οικογένειας με τη δημιουργία Γενικής Διεύθυνσης Δημογραφικής και Στεγαστικής Πολιτικής, την παράλληλη θέσπιση ηλεκτρονικού μητρώου συμβάσεων για πλήρη διαφάνεια, ενώ στον ΟΠΕΚΑ συστήνεται μητρώο δικαιούχων αυτών των παροχών.

Δεύτερο σημείο είναι αυτό στο οποίο προβλέπονται επιπλέον μέτρα για το δημογραφικό και τη στήριξη της οικογένειας. Ως πατέρας τριών παιδιών και παιδί που μεγάλωσε σε τρίτεκνη οικογένεια γνωρίζω πολύ καλά τις δυσκολίες της εξίσωσης του να μεγαλώνεις τρία παιδιά και να στηρίζεις καθημερινά μια οικογένεια με πολύ κόπο και πολλές αγωνίες. Στη Θεσσαλονίκη συζητώ με συμπολίτες μου τρίτεκνους και πολύτεκνους γονείς που ζητούν χρόνια τώρα αυτή την αναγνώριση.

Αυτό το βήμα σάς βεβαιώνω ότι είναι πάρα πολύ σημαντικό. Δηλαδή με το νομοσχέδιο δίνουμε για πρώτη φορά ισόβια κατοχύρωση και αναγνώριση στους γονείς με τρία παιδιά. Τα παιδιά τους διατηρούν και αυτά το σχετικό δικαίωμα μέχρι τα 23 ή 25 έτη, ανάλογα αν συνεχίζουν τις σπουδές τους ή υπηρετούν τη θητεία τους, ενώ για παιδιά με αναπηρία πάνω από 67% τα δικαιώματα αυτά διατηρούνται ισοβίως. Το πάγιο αυτό αίτημα των τρίτεκνων οικογενειών βρίσκει επιτέλους λύση και φυσικά είναι στην κατεύθυνση ενίσχυσης της οικογένειας.

Σε αυτά έρχονται βέβαια και τα μέτρα που εξήγγειλε ο Πρωθυπουργός στη Διεθνή Έκθεση για την ουσιαστική στήριξη των οικογενειών: Πρόσθετες φοροελαφρύνσεις για κάθε παιδί, με τον φόρο να μειώνεται στα 18%, στα 16%, στα 9%, σε μηδέν φόρο στις οικογένειες που διαθέτουν τέσσερα παιδιά με εισοδήματα έως 20.000 ευρώ.

Είναι μια τομή που ανακουφίζει οικογενειακούς προϋπολογισμούς και στέλνει ένα σαφές μήνυμα ενίσχυσης της οικογένειας. Από εδώ και πέρα, δηλαδή δίνοντας το παράδειγμα που μας βοηθάει εύκολα να καταλάβουμε, σε τρίτεκνη οικογένεια, ένας τρίτεκνος γονιός με μισθό 1.300 ευρώ θα έχει μείωση φόρου κάθε έτος αντίστοιχο ποσό, δηλαδή 1.300 ευρώ, όσος ένας μισθός του. Να τος ο 13ος μισθός ο οποίος προσφέρεται από την Κυβέρνηση στις τρίτεκνες οικογένειες.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

Φυσικά πολλά ακόμη χρειάζεται να γίνουν σε αυτήν την κατεύθυνση. Συνεχίζουμε σε αυτήν την πολιτική. Έχω τονίσει με κάθε ευκαιρία ότι και άλλες, γενναιότερες φοροελαφρύνσεις είναι εξίσου σημαντικές, όπως η απαλλαγή από τα τέλη κυκλοφορίας και τον ειδικό φόρο πολυτελείας για τα αυτοκίνητα των πολυμελών οικογενειών είναι κάτι το οποίο θα ενισχύσει σημαντικά, η αύξηση των επιδομάτων και των αδειών, τα μέτρα διευκόλυνσης για τις μεταγραφές, τα οποία ειδικά γι’ αυτά έχουμε προχωρήσει για τις τρίτεκνες και πολύτεκνες οικογένειες.

Επίσης σημαντική είναι και η διευκόλυνση των φοιτητών πολύτεκνων οικογενειών αναφορικά με τη στέγασή τους αλλά και η συνυπηρέτηση πολυτέκνων γονιών δημοσίων υπαλλήλων, που είναι μέτρα τα οποία μπορούμε να προσθέσουμε στο νομοσχέδιο.

Όμως, σημαντικό κεφάλαιο -και κλείνω με αυτό κύριε Πρόεδρε- αποτελούν οι ρυθμίσεις που εισάγονται για τα άτομα με αναπηρία. Είναι σημαντικές ρυθμίσεις. Ξεχωρίζω τις δομές βραχυχρόνιας φιλοξενίας από λίγες ώρες έως τριάντα μέρες, ώστε η οικογένεια ή ο φροντιστής του ατόμου με αναπηρία, όταν αντιμετωπίσει κάποια δυσκολία ή ακόμη και για να πάρει μια ανάσα, θα μπορέσει να βρει στήριξη και το άτομο με αναπηρία δεν θα έχει να φοβηθεί ότι θα του λείψει η ποιοτική φροντίδα και η υποστήριξη.

Έτσι λοιπόν, τόσο οι συμπολίτες μας με αναπηρία, αλλά και το οικογενειακό τους περιβάλλον, ανακουφίζονται. Είναι μια συνολική, συνεκτική δέσμη μέτρων, την οποία σας καλώ να υπερψηφίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ανακοινώσει ο Πρόεδρος τον κ. Πέτσα, κύριε Χαρίτση, και αμέσως μετά θα μιλήσετε εσείς.

**ΜΙΛΕΝΑ ΑΠΟΣΤΟΛΑΚΗ:** Έχουν μιλήσει τρεις της Νέας Δημοκρατίας, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με συγχωρείτε, μου είπε ο κύριος Πρόεδρος ότι έχει ανακοινώσει τον κ. Πέτσα, αλλά βλέπω πως είναι η σειρά της κ. Αποστολάκη. Θα μιλήσει, λοιπόν, η κ. Αποστολάκη και αμέσως μετά ο κύριος Προέδρος.

**ΣΤΥΛΙΑΝΟΣ ΠΕΤΣΑΣ:** Στον κατάλογο δείχνει αλλαγή, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με ενημέρωσε ο κύριος Πρόεδρος ότι είναι η σειρά του κ. Πέτσα. Αμέσως μετά ζήτησε τον λόγο ο κ. Χαρίτσης.

**ΜΙΛΕΝΑ ΑΠΟΣΤΟΛΑΚΗ:** Έχουν μιλήσει τώρα οι Βουλευτές της Νέας Δημοκρατίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ δεν μπορώ να το αλλάξω αυτό, κυρία Αποστολάκη, παρ’ όλο που θα ήθελα, όπως ξέρετε. Αν επιτρέψει ο κύριος Πρόεδρος να προηγηθείτε, καλώς.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Πρόεδρε, με συγχωρείτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε να μιλήσει ο κ. Πέτσας; Να μιλήσουν δύο Βουλευτές;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ας μιλήσουν οι δύο Βουλευτές, κύριε Πρόεδρε, και θα μιλήσω μετά εγώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε πολύ. Να εξυπηρετήσουμε την κυρία συνάδελφο. Όλους τους συναδέλφους προσπαθούμε να τους βοηθήσουμε σε αυτήν τη λογική.

Τον λόγο έχει ο κ. Πέτσας.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε. Ευχαριστώ και τον Πρόεδρο της Νέας Αριστεράς, τον κ. Χαρίτση, για την κατανόησή του, για τη σειρά των Βουλευτών που είχαν εξαγγελθεί.

Κυρίες και κύριοι συνάδελφοι, συζητούμε σήμερα ένα νομοσχέδιο του Υπουργείου Κοινωνικής Συνοχής και Οικογένειας, ενός Υπουργείου που δημιουργήθηκε αμέσως μετά τις εκλογές του 2023 από τη δεύτερη Κυβέρνηση του Κυριάκου Μητσοτάκη, ένα μέτρο συμβολικό, αλλά και ουσιαστικό στην προσπάθεια μας να κάνουμε βήματα αντιμετώπισης μιας δημογραφικής κρίσης, η οποία ξεδιπλώνεται μπροστά μας.

Πράγματι, μιλάμε για μια κρίση τεράστια. Αρκεί να αναλογιστεί κανείς, βλέποντας τα στοιχεία της ΕΛΣΤΑΤ, ότι το 2024 είχαμε πενήντα έξι χιλιάδες λιγότερες γεννήσεις από τους θανάτους.

Πρέπει, λοιπόν, όλοι να κάνουμε το καλύτερο δυνατό, όχι μόνο τώρα, όχι μόνο σε αυτήν Κυβέρνηση, αλλά για αρκετά χρόνια μπροστά, προκειμένου να σταθεροποιήσουμε τον πληθυσμό και μετά, αν μπορούμε, να αναστρέψουμε αυτήν την καταστροφικά πτωτική τάση.

Πράγματι, αυτή η προσπάθεια μέσω του Υπουργείου Κοινωνικής Συνοχής και Οικογένειας χρειάζεται σε πολλές πτυχές της να αγκαλιαστεί από όλες τις πτέρυγες της Βουλής.

Εγώ σήμερα δεν θα επαναλάβω όσα είπε η εισηγήτριά μας και οι προλαλήσαντες, θα ήθελα να επικεντρωθώ στο ζήτημα της κοινωνικής κατοικίας.

Κυρίες και κύριοι συνάδελφοι, μετά την κατάργηση οργανισμών, όπως ο οργανισμός εργατικής κατοικίας, η κοινωνική στέγη στην Ελλάδα έγινε είδος προς εξαφάνιση. Και πράγματι, αν δει κανείς τα στοιχεία τα συγκριτικά στην Ευρώπη, είμαστε πολύ χαμηλά.

Υπάρχει σήμερα ποσοστό κοινωνικής στέγης σε χώρες, όπως η Αυστρία, που φτάνει το 24% -στοιχεία του 2023- στη Γαλλία 13%, στη Φινλανδία 11%, αλλά στην Ελλάδα δεν καταγράφεται στις στατιστικές τα τελευταία χρόνια, τουλάχιστον απ’ ό,τι είδα εγώ. Ακριβώς αυτό το γεγονός ότι έχουμε εγκαταλείψει αυτόν τον τομέα τα τελευταία αρκετά χρόνια και είναι πολύ χαμηλά, πολύ χαμηλότερα από το 5%, είναι κάτι που θα άξιζε τον κόπο να αναφερθεί.

Αυτό έχει και μια εξήγηση διαχρονική, ότι σε χώρες όπως η Ελλάδα υπήρχε πολύ μεγάλο ποσοστό ιδιοκατοίκησης. Όμως, μετά τα φαινόμενα αστυφιλίας των προηγούμενων δεκαετιών και τη μεγάλη οικονομική κρίση της προηγούμενης δεκαετίας, σήμερα το ποσοστό ιδιοκατοίκησης στην Ελλάδα έχει υποχωρήσει περίπου στο 77%, δηλαδή δύο στα τρία ελληνικά νοικοκυριά μένουν σε ιδιόκτητο σπίτι, ενώ αυτό το ποσοστό ήταν μεγαλύτερο, περίπου τέσσερα στα πέντε ελληνικά νοικοκυριά, έμεναν σε ιδιόκτητο σπίτι.

Αυτό οδηγεί σε μια πίεση και στην οργανωμένη πολιτεία να ανταποκριθεί και να προσφέρει περισσότερες κατοικίες κοινωνικής στέγης. Χαιρετίζω σε αυτό το πλαίσιο το γεγονός ότι έχουμε σήμερα σε αυτό νομοσχέδιο μια μορφή ενίσχυσης της κοινωνικής στέγης, όπως η κοινωνική αντιπαροχή. Δηλαδή έρχεται το κράτος και διαθέτει δικά του αναξιοποίητα ακίνητα, προκειμένου οι ιδιώτες με δικά τους κεφάλαια να προχωρήσουν στην ανέγερση κατοικιών που θα είναι ενεργειακά αποδοτικές και περιβαλλοντικά φιλικές και από αυτό το νέο στόχο των κατοικιών περίπου το 30% θα διατίθεται σε δικαιούχους που έχουν ανάγκη και ταυτόχρονα, υπάρχει η δυνατότητα εξαγοράς μετά από μια μίσθωση περιόδου δέκα ετών για εκείνους που το επιθυμούν, ώστε να αποκτήσουν πρώτη κατοικία.

Ενδυναμώνεται, επίσης, το Υπουργείο με διάφορες δομές του, προκειμένου να επιτηρεί σωστά αυτή τη νέα μεταρρυθμιστική πρωτοβουλία για να έχουμε τα αποτελέσματα, τα οποία όλοι επιθυμούμε.

Πράγματι, αυτό είναι ένα μέτρο το οποίο έχει αποδώσει καρπούς σε άλλες χώρες της Ευρώπης και αξίζει νομίζω να χειροκροτήσουμε αυτήν την προσπάθεια και θα ήθελα από όλες πτέρυγες της Βουλής να δω να υπερψηφίζεται απόψε το βράδυ.

Είναι ένα μέτρο που αναμφισβήτητα θα αποδώσει μεσοπρόθεσμα καρπούς, είμαι βέβαιος γι’ αυτό. Αυτό που μένει να δούμε, είναι αν μπορούμε άμεσα να πάρουμε και άλλες πρωτοβουλίες, προκειμένου να ενισχύσουμε την κοινωνική στέγη στην πατρίδα μας ακόμη πιο γρήγορα ή τελοσπάντων, να αντιμετωπίσουμε τη μεγάλη πίεση που προκύπτει για πάρα πολλά νοικοκυριά από το αυξημένο κόστος στην αγορά κατοικίας, ιδίως για ενοικίαση.

Εγώ θα μοιραστώ μαζί σας, στο λίγο χρόνο που έχω σε αυτή την παρέμβαση, ορισμένες σκέψεις μου, οι οποίες έχουν να κάνουν με το γεγονός ότι μέχρι να κατασκευαστούν νέες κατοικίες είτε από τα προγράμματα του Υπουργείου Εθνικής Άμυνας που άκουσα πριν αγαπητοί συνάδελφοι να τα αναφέρουν, είτε από το νέο πρόγραμμα της Κοινωνικής Αντιπαροχής, μήπως μπορούμε να κάνουμε περισσότερα πράγματα, προκειμένου να μειώσουμε το πολύ μεγάλο απόθεμα των κλειστών κατοικιών.

Είναι ένα πρόβλημα οι κλειστές κατοικίες παντού, σε όλο τον κόσμο, όχι μόνο στην Ελλάδα. Έχει αδιαμφισβήτητα κοινωνικά, περιβαλλοντικά, οικονομικά και κοινωνικά προβλήματα που συνδέονται με τον πάρα πολύ μεγάλο αριθμό κλειστών κατοικιών.

Εγώ σκέφτομαι δύο πράγματα, τα οποία θα ήθελα να τα θέσω υπ’ όψιν της Εθνικής Αντιπροσωπείας: Πρώτον, κάναμε ήδη από το Σαββατοκύριακο ένα μεγάλο βήμα με την εξαγγελία του Πρωθυπουργού, να μειωθεί η φορολογική επιβάρυνση στους ιδιοκτήτες που κρατούν τα σπίτια τους κλειστά. Μειώθηκε κατά δέκα ποσοστιαίες μονάδες ο ενδιάμεσος φορολογικός συντελεστής, από το 35% στο 25%, για εισοδήματα από ενοίκια από 12.000 ευρώ έως 24.000 ευρώ. Είναι ένα πολύ σημαντικό βήμα για να αυξηθεί η προσφορά. Κυρίως, όμως, επιτρέψτε μου να εστιάσω την προσοχή μου σε δύο θέματα. στα κλειστά ακίνητα του δημοσίου και στα κλειστά ακίνητα που βρίσκονται λόγω του παρελθόντος, της υπερχρέωσης των νοικοκυριών, στα χέρια των funds και των τραπεζών.

Εκεί νομίζω ότι χρειάζονται πιο γενναία βήματα. Καλώ και την αγαπητή Υπουργό, αλλά και όλους μας, να βρούμε τρόπους, ώστε να είμαστε ακόμα πιο γρήγοροι και να ανταποκριθούμε ακόμα πιο γρήγορα στις απαιτήσεις των καιρών και να διαθέσουμε κλειστά ακίνητα του δημοσίου, προκειμένου να βγουν στην αγορά.

Το δεύτερο είναι να πιεστούν οι τράπεζες και οι servicers και τα funds τα οποία διακρατούν ακίνητα και να προχωρήσουν σε περισσότερες ρυθμίσεις, ώστε από τη μία μεριά να φύγει το ιδιωτικό χρέος από τη θηλιά των νοικοκυριών και να ανασάνουν και από την άλλη να μπορούν να διατεθούν αυτά τα σπίτια που συνήθως είναι υποθήκες στην αγορά ακινήτων, ώστε να πέσουν οι τιμές που αυτή τη στιγμή, για πάρα πολύ μεγάλο ποσοστό του πληθυσμού, είναι πάρα πολύ υψηλές για να μπορέσουν να ανταποκριθούν.

Νομίζω ότι μπορούμε πλέον, εφόσον το χρηματοπιστωτικό σύστημα στη χώρα μας έχει σταθεί στα πόδια του, εφόσον οι τράπεζες έχουν ξαναγυρίσει σε κερδοφορία, εφόσον έχουν καταφέρει να δίνουν ξανά μερίσματα στους μετόχους τους, να προχωρήσουμε σε μια πιο επιθετική στρατηγική. Διότι πράγματι οι πολίτες περιμένουν πολλά από εμάς.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Αποστολάκη από το ΠΑΣΟΚ και αμέσως μετά ο κ. Πρόεδρος, ο κ. Χαρίτσης.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, από το πρωί σε αυτήν την Αίθουσα οι πάντες συνομολογούν ότι η στέγαση αποτελεί θεμελιώδες δικαίωμα και προϋπόθεση κοινωνικής συνοχής. Ας δούμε, όμως, στην πράξη τι γίνεται, γιατί τα λόγια έχουν μικρή σημασία.

Το στεγαστικό πρόβλημα, πράγματι δεν είναι ελληνικό ζήτημα, αλλά μόνο στην Ελλάδα γιγαντώθηκε τόσο πολύ από τις κυβερνητικές πολιτικές. Όλα αυτά τα χρόνια η πολιτική της Κυβέρνησης Μητσοτάκη έχει οδηγήσει στον αφελληνισμό της ιδιοκτησίας στην πατρίδα μας, μέσω της Golden Visa, στο επακόλουθο έλλειμμα στεγαστικού αποθέματος και σε αύξηση των ενοικίων.

Το Airbnb αφέθηκε για μεγάλο χρονικό διάστημα αρρύθμιστο και τα όποια προγράμματα ακολουθήθηκαν ήταν αναποτελεσματικά, γιατί ήταν αποσπασματικά, όπως το Πρόγραμμα «Σπίτι μου» που θα μπορούσε να έχει ένα θετικό αντίκτυπο. Οδήγησε όμως και αυτό σε στρέβλωση της αγοράς και σε άνοδο των τιμών των ακινήτων μέχρι και 25%. Αντί για εργαλείο κοινωνικής πολιτικής, εξελίχθηκε σε μοχλό εκτόξευσης της αξίας των ακινήτων και κοινωνικού αποκλεισμού. Η Κυβέρνηση διαφημίζει τα χαμηλότοκα επιτόκια. Όμως, τι νόημα έχει ένα χαμηλό επιτόκιο, όταν η τιμή του ακινήτου έχει τεχνητά φουσκώσει κατά πολλές χιλιάδες ευρώ; Πώς θα δώσουμε λύση στο δημογραφικό όταν τέσσερις στους δέκα Έλληνες δεν μπορούν να πληρώσουν το ενοίκιό τους και όταν 33% του πληθυσμού δαπανά πάνω από 40% για το ενοίκιο;

Τι γίνεται αυτή τη στιγμή στην Ευρώπη; Το 60% των κατοίκων της Βιέννης ζει σε επιδοτούμενες κατοικίες. Το 80% έχει δικαίωμα πρόσβασης σε κοινωνική στέγη. Στην Πορτογαλία υπάρχουν είκοσι έξι κοινωνικές κατοικίες και κατευθύνεται νέο πρόγραμμα του Ταμείου Ανάκαμψης για την κοινωνική στέγη. Στην Ιρλανδία είναι τριάντα τρεις χιλιάδες ετησίως. Η Ισπανία έχει οικοδομήσει είκοσι χιλιάδες, με προοπτική να φτάσει τις εκατόν εξήντα χιλιάδες, ό,τι σας λέγαμε για το πρόγραμμα του Ταμείου Ανάκαμψης.

Το νομοσχέδιο, λοιπόν, είναι μια ακόμα χαμένη ευκαιρία. Αυτό που προστίθεται σε σχέση με τις προηγούμενες νομοθετικές πρωτοβουλίες της Κυβέρνησης Μητσοτάκη είναι ότι αυτή τη φορά η Κυβέρνηση ανερυθρίαστα χαρίζει δημόσια περιουσία σε εργολάβους έναντι πενιχρής αντιπαροχής, ακίνητα που ανήκουν στη Γενική Κυβέρνηση, προκειμένου οι ιδιώτες να τα ανακαινίσουν, να τα οικοδομήσουν -όπως ισχυρίζεστε-, να τα πουλήσουν και να κερδίσουν. Διότι η μόνη ωφέλεια για το Δημόσιο θα είναι μια επιστροφή της τάξης του 30%. Πού το βρήκατε αυτό; Πού το είδατε; Στα συναλλακτικά ήθη ποιας χώρας είδατε αυτή την αναλογία του 30%; Πάντως όχι στην Ευρώπη, όχι στον δυτικό κόσμο, ενδεχομένως στον τρίτο κόσμο.

Τι ρυθμίζετε για τα μισθώματα; Κάποιον μηχανισμό υπολογισμού; Κάποια διασφάλιση; Τίποτα. Καμία συγκεκριμένη αναφορά, καμία υποχρέωση ρύθμισης μισθωμάτων ανάλογα με τις οικονομικές δυνατότητες των δικαιούχων. Η κοινωνία και οι ανάγκες της χρησιμοποιούνται ως άλλοθι, για να νομιμοποιηθεί η μεταφορά πλούτου στον κατασκευαστικό τομέα, για να νομιμοποιηθεί μία ακόμη μεθόδευση δημιουργίας ευκαιριών κέρδους για εκείνα τα συμφέροντα που προνομιακά υποστηρίζει η Κυβέρνηση Μητσοτάκη. Έχετε μετατρέψει το δικαίωμα στην κατοικία σε προνόμιο.

Στον αντίποδα αυτής της πολιτικής είναι η πρόταση του ΠΑΣΟΚ, η πρόταση ενός κόμματος που θεωρεί την κατοικία κοινωνικό δικαίωμα. Για αυτό προβλέπουμε τη σύσταση μιας Διεύθυνσης Κατοικίας που θα μπορεί να θεσπίζει ζώνες πίεσης στις περιοχές με μεγάλη στεγαστική επιβάρυνση. Για αυτό προβλέπουμε την ίδρυση μιας δημόσιας εταιρείας διαχείρισης ακινήτων, στην οποία δημόσιο και αυτοδιοίκηση θα μπορούν να παραχωρούν τη χρήση των ακινήτων, προκειμένου να ανακαινίζονται και να διατίθενται από τη δημόσια εταιρεία προς ενοικίαση με χαμηλά μισθώματα.

Μέσα από αυτά τα προγράμματα υπολογίζεται ότι μπορούν να πέσουν στην αγορά σαράντα χιλιάδες σπίτια με χαμηλά ενοίκια, εντός της πενταετίας, με προτεραιότητα σε καθηγητές, σε αναπληρωτές εκπαιδευτικούς, σε γιατρούς, σε νοσηλευτές, σε στρατιωτικούς. Αυτά συνιστούν κοινωνική παρέμβαση για την αντιμετώπιση της στεγαστικής κρίσης και όχι το να δωρίζεις δημόσια περιουσία σε εργολάβους.

Το δημογραφικό όπως και το στεγαστικό απαιτούν ένα ολοκληρωμένο σχέδιο, ένα συνολικό περιβάλλον ασφάλειας, ευκαιριών και εμπιστοσύνης, όχι επιδόματα και αποσπασματικές πολιτικές. Είναι παράδοξο να συζητάμε για λύση στο δημογραφικό, όταν η Κυβέρνηση καταθέτει νομοσχέδιο για την εργασία επί δεκατρείς ώρες αυτή τη φορά ακόμη και σε έναν εργοδότη. Σε όλη την Ευρώπη η συζήτηση είναι γύρω από το τετραήμερο, τις τέσσερις ημέρες εργασίας και εδώ μιλάμε για τις δεκατρείς ώρες στον ίδιο εργοδότη, χωρίς να υπάρχει περισσότερος χρόνος και περισσότερη σκέψη για την οικογένεια, για τη συμφιλίωση της εργασιακής, της προσωπικής ζωής με την επαγγελματική.

Από το 2019 η επιδείνωση στο δημογραφικό είναι ραγδαία. Η εναρμόνιση της εργασιακής και της οικογενειακής ζωής με συγκεκριμένα μέτρα στήριξης της οικογένειας είναι προϋπόθεση για την αντιμετώπιση του δημογραφικού και απουσιάζει από την πολιτική σας.

Θέλω να πω δυο κουβέντες για την τροπολογία, γιατί το προηγούμενο χρονικό διάστημα, όπως ξέρετε, κυρίες και κύριοι συνάδελφοι, οι εξοντωτικές αυξήσεις στην ιδιωτική ασφάλιση εξανάγκασαν χιλιάδες ασφαλισμένους, που επί τριάντα χρόνια με το υστέρημά τους συντηρούσαν τα ασφαλιστήρια συμβόλαια, να αποχωρήσουν κάτω από τις καταχρηστικές και εκβιαστικές αυξήσεις των ιδιωτικών εταιρειών. Άρκεσε μία μόνο κοινοβουλευτική παρέμβαση του ΠΑΣΟΚ, για να συρθεί ο Υπουργός Ανάπτυξης και να έρθει στη Βουλή να ανακοινώσει την απόσυρσή του δείκτη του ΙΟΒΕ που οι ίδιοι είχατε ψηφίσει και να αδειάσει τον συνάδελφό του, τον προκάτοχό του. Άρκεσε αυτή η κοινοβουλευτική παρέμβαση του ΠΑΣΟΚ, για να έρθουν οι ασφαλιστικές εταιρείες και να ανακοινώσουν μείωση των προκλητικών αυξήσεών τους μέσα σε ένα βράδυ κατά 50%.

Με αυτή μας, λοιπόν, την τροπολογία ερχόμαστε να εισηγηθούμε εκείνη την πρακτική που θα έχει ως συνέπεια ένα ενιαίο μοντέλο χρέωσης, όπως αυτό ισχύει στο Δημόσιο, στον ΕΟΠΥΥ. Να ισχύσει, δηλαδή, το σύστημα των ομοιογενών διαγνωστικών ομάδων, τα γνωστά DIGS, για την κατηγοριοποίηση των νοσηλευτικών περιστατικών, για να μην φτάνουμε στο σημερινό αδιανόητο αποτέλεσμα μία εγχείρηση σκωληκοειδίτιδας να κοστίζει στην Ελλάδα πέντε και δέκα φορές πάνω από τις χώρες στην Ευρωπαϊκή Ένωση ή πολίτες να φτωχοποιούνται, καθώς έχετε οδηγήσει σε απόλυτη απαξίωση το δημόσιο σύστημα υγείας και να υπάρχουν ευκαιρίες για αδιανόητα κέρδη στους ιδιώτες που δραστηριοποιούνται στον ιδιωτικό τομέα της υγείας.

Κυρίες και κύριοι συνάδελφοι, το στεγαστικό αποτελεί πηγή κοινωνικής ανισότητας, εντείνοντας τη δημογραφική κρίση και δημιουργώντας για την πατρίδα μας υπαρξιακό κινδύνους. Η στέγαση είναι δικαίωμα, όχι πολυτέλεια.

Στην Ελλάδα του Κυριάκου Μητσοτάκη και η στέγαση αντιμετωπίζεται ως μπίζνα. Η διακυβέρνησή σας αποτελεί μια χαμένη ευκαιρία για την αντιμετώπιση του στεγαστικού προβλήματος και κατ’ επέκταση του δημογραφικού. Αποτελεί, όμως και τη βέβαιη οδό για τη διεύρυνση των ανισοτήτων. Μια κυβέρνηση που είτε με την ανοχή της είτε με τις επιλογές της όξυνε τη στεγαστική κρίση, δεν μπορεί να είναι αυτή που θα την αντιμετωπίσει.

Ένας άλλος δρόμος για την ελληνική οικογένεια, για την ελληνική κοινωνία, για τα νέα ζευγάρια είναι αναγκαίος. Και το ΠΑΣΟΚ θα τον εγγυηθεί με το ολοκληρωμένο πρόγραμμά του.

Ευχαριστώ πολύ, κύριε Πρόεδρε. Ευχαριστώ και τον Πρόεδρο της Νέας Αριστεράς, τον κ. Χαρίτση.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο Πρόεδρος της Νέας Αριστεράς κ. Χαρίτσης έχει τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, δεν μπορώ παρά να ξεκινήσω την ομιλία μου αναφερόμενος στις εξαγγελίες του Πρωθυπουργού, του κ. Μητσοτάκη, στη Θεσσαλονίκη το Σάββατο και την Κυριακή.

Το είπα ήδη από την Κυριακή, θα το επαναλάβω και εδώ από το Βήμα της Ολομέλειας της Βουλής. Ο κ. Μητσοτάκης στη Θεσσαλονίκη έκανε ένα και μόνο πράγμα, εξαγόρασε πολιτικό χρόνο. Αυτό επιχείρησε να κάνει με τις εξαγγελίες του. Και για να το κάνει αυτό, κατέφυγε στα γνωστά παλαιοκομματικά, επιτρέψτε μου να πω, τεχνάσματα, να παρουσιάζει ως δήθεν βαθιές μεταρρυθμίσεις, ως συγκλονιστικές παρεμβάσεις μέτρα τα οποία αν τα αναλύσει κανείς, θα δει ότι τίποτα το συγκλονιστικό δεν έχουν.

Το 1,7 δισεκατομμύριο ευρώ -για να ξέρουμε γιατί μιλάμε- των εξαγγελιών του κ. Μητσοτάκη είναι μόλις το 1/3 του φετινού, μόνο του φετινού, υπερπλεονάσματος. Και από πού προέκυψε αυτό το υπερπλεόνασμα; Το υπερπλεόνασμα προέκυψε από την καθημερινή ληστεία του εισοδήματος των πολιτών μέσα από την ανεξέλεγκτη ακρίβεια και την αισχροκέρδεια των καρτέλ. Από εκεί προέκυψε το πλεόνασμα, του οποίου μόλις το 1/3 δίνει σε παροχές ο κ. Μητσοτάκης.

Από εκεί προέκυψε το υπερπλεόνασμα, του οποίου μόλις το ένα τρίτο δίνει σε παροχές ο κ. Μητσοτάκης. Και πουλάει, μάλιστα, ο κ. Μητσοτάκης -ξεδιάντροπα, επιτρέψτε μου να πω- ως στήριξη της κοινωνίας τη μείωση της φορολογίας κατά δύο μονάδες για τα χαμηλότερα εισοδήματα έως 20.000 ευρώ και κατά πέντε μονάδες για τα εισοδήματα από 40.000 έως 60.000 ευρώ. Αδικία, λοιπόν και εκεί.

Και με τι ισοδυναμούν αυτές οι μειώσεις; Ισοδυναμούν με 1,5 με 2 ευρώ την ημέρα, με μισό καφέ δηλαδή. Στην υγειά των κορόιδων, λέει ο κ. Μητσοτάκης! Αυτό μας λέει.

Είναι προφανές αυτό το οποίο κάνει η Κυβέρνησή του, όμως, για να δούμε τα πράγματα στην πλήρη, σοβαρή τους διάσταση, γιατί είναι πραγματικά πάρα πολύ σοβαρά και πάρα πολύ ανησυχητικά. Τι κάνει ο κ. Μητσοτάκης; Ενισχύει τα μεγάλα ιδιωτικά συμφέροντα, με τα οποία βεβαίως συναλλάσσεται και τα οποία βεβαίως στηρίζουν και τη διακυβέρνησή του, προστατεύει τα καρτέλ και τα ολιγοπώλια, επιτείνει την αισχροκέρδεια και έτσι, καταφέρνει να συγκεντρώνει υπερπλεονάσματα από τον ΦΠΑ αυτής ακριβώς της αισχροκέρδειας.

Από αυτά τα έσοδα, λοιπόν, που ο πολίτης έχει πληρώσει αδρά στο σούπερ μάρκετ, στους λογαριασμούς του ρεύματος και του φυσικού αερίου, έρχεται τώρα να επιστρέψει κάποια ψίχουλα από αυτά που έχει συγκεντρώσει για να κερδίσει λίγο ακόμα χρόνο, γαντζωμένος στην καρέκλα της εξουσίας.

Την ίδια στιγμή που για τους μισθωτούς ο μισθός φτάνει μέχρι τις 16-17 του μήνα, όπως λέει η ΕΛΣΤΑΤ, την ίδια στιγμή που οι περισσότεροι εξ αυτών αδυνατούν να εξοφλήσουν τους λογαριασμούς και να πληρώσουν το νοίκι τους, την ίδια ακριβώς στιγμή τα καρτέλ, τα golden boys, οι κληρονόμοι των μεγάλων κληρονομιών και οι δικαιούχοι των ακριβών γονικών παροχών νιώθουν ασφαλείς. Και γιατί νιώθουν ασφαλείς; Γιατί ο κ. Μητσοτάκης δεν είπε λέξη για αυτούς στη Θεσσαλονίκη, δεν είπε λέξη για τη φορολόγηση του πλούτου, δεν είπε λέξη για την καταπολέμηση της ακρίβειας. Δεν είπε λέξη ο κ. Μητσοτάκης για την άμβλυνση της προκλητικής ανισότητας, που διαλύει την κοινωνική συνοχή στη χώρα μας.

Από πού ακριβώς να το πρωτοπιάσει κανείς για τα μέτρα του Πρωθυπουργού στη ΔΕΘ; Από το «μηδέν φόρους για τους νέους κάτω των εικοσιπέντε ετών, με εισόδημα έως 20.000 ευρώ», όταν γνωρίζει ο ίδιος πάρα πολύ καλά ότι η ανεργία στους νέους είναι η τέταρτη υψηλότερη σε όλη την Ευρώπη, σχεδόν στο 20%, ενώ το μικρό ποσοστό που καταφέρνει και εργάζεται είναι σε εποχική εργασία, είναι στη σεζόν του τουρισμού, είναι με μαύρα; Να το πιάσει κανείς από τη μείωση και την κατάργηση του ΕΝΦΙΑ σε χωριά μέχρι χίλιους πεντακόσιους κατοίκους; Μα, λέει, θα αναστραφεί η αλήθεια! Πιστεύει ο κ. Μητσοτάκης ότι θα αναστραφεί το φαινόμενο της ερημοποίησης της υπαίθρου με την κατάργηση του ΕΝΦΙΑ σε μικρά χωριά ή θα δοθεί λύση στο στεγαστικό πρόβλημα με τέτοια μέτρα;

Έχουμε φτάσει πλέον στο σημείο στην Ελλάδα του 2025, στην Ελλάδα του κ. Μητσοτάκη, οι οικογένειες με χαμηλά εισοδήματα να δυσκολεύονται να εντάξουν το κρέας στη διατροφή τους. Εκεί βρισκόμαστε σήμερα. Δεν ξέρω αν έχουμε συνειδητοποιήσει τι αντιμετωπίζει η κοινωνική πλειοψηφία και αντί ο πρωτογενής τομέας να αποτελεί ένα ανάχωμα κατά της ακρίβειας, βλέπουμε να γίνεται το χειρότερο πλιάτσικο στις επιδοτήσεις του ΟΠΕΚΕΠΕ σε μια πυραμίδα διαφθοράς. Στην κορυφή της πυραμίδας αυτής βρίσκεται ο ίδιος ο Πρωθυπουργός, ο κ. Μητσοτάκης.

Όμως, ας έρθουμε και στο προκείμενο, ας έρθουμε και στο ζήτημα που απασχολεί και το συγκεκριμένο νομοσχέδιο, κυρία Υπουργέ, κυρίες και κύριοι συνάδελφοι.

Στη Διεθνή Θεσσαλονίκης, λοιπόν και πάλι, το 2022, πριν από τρία χρόνια, τι έλεγε ο Πρωθυπουργός; Επί λέξει έλεγε τα εξής: «Το κράτος θα προσφέρει αδρανή περιουσιακά του στοιχεία σε ιδιώτες κατασκευαστές και εκείνοι, με έξοδά τους, θα χτίζουν σύγχρονες κατοικίες. Οι μισές θα ενοικιάζονται με χαμηλό ενοίκιο σε νέους μισθωτές, ενώ οι υπόλοιποι χώροι θα αξιοποιούνται εμπορικά από τους ιδιώτες». Αυτά έλεγε ο κ. Μητσοτάκης στη Διεθνή Έκθεση Θεσσαλονίκης το 2022. Μπορεί να πει κανείς ότι περιέγραφε μια μορφή ΣΔΙΤ για διάθεση κοινωνικής κατοικίας.

Ήρθε, λοιπόν, μετά από λίγο καιρό, πράγματι, ο νόμος του 2022 για την κοινωνική αντιπαροχή. Ακούσαμε και διαβάσαμε πάρα πολλές εξαγγελίες, πολλά βαρύγδουπα λόγια, ότι ξεκινούν οι δημοπρατήσεις και σήμερα, τρία χρόνια μετά, τρία χρόνια απόλυτης αγρανάπαυσης -γιατί δεν έγινε απολύτως τίποτα- έρχεται η Κυβέρνηση, έρχεται το Υπουργείο, έρχεται η κυρία Υπουργός -περιχαρείς όλοι στην Κυβέρνηση, ο κ. Μητσοτάκης πρώτος από όλους- και φέρνουν νέο νομοσχέδιο πάλι για την κοινωνική αντιπαροχή.

Ο ίδιος ο κ. Μητσοτάκης τώρα πλέον, μετά από τρία χρόνια, στη Διεθνή Έκθεση Θεσσαλονίκης, μας είπε προχθές ότι ψηφίζεται και το νομοσχέδιο της επόμενης μέρας για την κοινωνική αντιπαροχή και περιμένει να του πούμε και συγχαρητήρια για αυτό. Μάλιστα. Σαν να μην είχε ψηφιστεί νομοσχέδιο από την ίδια την Κυβέρνησή του, σαν να μην υπήρχε νόμος για το ίδιο ακριβώς ζήτημα πριν από τρία μόλις χρόνια!

(Χειροκροτήματα από την πτέρυγα της Νέας Αριστεράς)

Και θα αναρωτηθεί κανείς: Γιατί η Κυβέρνηση, γιατί η αρμόδια Υπουργός φέρνει προς ψήφιση σήμερα την τροποποίηση ενός νόμου της ίδιας Κυβέρνησης που ουσιαστικά δεν εφαρμόστηκε ποτέ; Τι συνέβη και μετά από τρία χρόνια απόλυτης σιωπής θέλουν να τροποποιήσουν τον νόμο που οι ίδιοι είχαν παρουσιάσει ως μια μεγάλη, ως μια σημαντική καινοτομία τρία χρόνια πριν;

Λοιπόν, η απάντηση είναι πάρα πολύ απλή και πάρα πολύ σαφής: Αλλάζουν τον δικό τους νόμο κατ’ απαίτηση των εργολάβων, κατ’ απαίτηση των μεγάλων ιδιωτών κατασκευαστών. Αυτό συμβαίνει.

(Χειροκροτήματα από την πτέρυγα της Νέας Αριστεράς)

Αυτό συμβαίνει. Γι’ αυτό αλλάζει τον ίδιο τον νόμο της η Κυβέρνηση Μητσοτάκη, γιατί όσα έλεγε ο προηγούμενος νόμος δεν τους ικανοποιούσαν. Ήθελαν και άλλα, ήθελαν περισσότερα.

Έρχεται, λοιπόν, σήμερα η Κυβέρνηση και τι τους δίνει; Τους δίνει και κυριότητα 70% της κατασκευής και είσπραξη ενοικίων και διαχείριση και -προσέξτε- τους δίνει και υπαγωγή στις συμβάσεις στρατηγικής σημασίας, με όλα τα προνόμια που έχει μια τέτοια σύμβαση, προνόμια πολεοδομικά, προνόμια οικονομικά και άλλα.

Τι άλλο να ζητήσουν, λοιπόν, οι εργολάβοι; Ό,τι ζήτησαν το πήραν. Έρχεται η Κυβέρνηση Μητσοτάκη και το νομοθετεί, αναιρώντας το ίδιο το προηγούμενο νομοσχέδιό της.

Αυτό -επιτρέψτε μου να πω, κυρία Υπουργέ- δεν είναι κοινωνική αντιπαροχή, ακόμα και με την πιο στρεβλή, αν θέλετε, έννοια του όρου που απέδιδε η Κυβέρνησή σας στο αρχικό νομοσχέδιο πριν από τρία χρόνια. Αυτό είναι ξεπούλημα δημόσιας περιουσίας! Είναι ξεπούλημα δημόσιας περιουσίας σε ιδιωτικά συμφέροντα, σε εργολάβους, με το περίβλημα μιας δήθεν κοινωνικής αντιπαροχής.

Πόσες κοινωνικές κατοικίες θα εξασφαλίσετε με ποσοστό αντιπαροχής 30%; Πώς θα εξασφαλιστεί χαμηλό ενοίκιο για τους δικαιούχους; Με αοριστολογίες περί ενοικίου, όπως λέτε, χαμηλότερου από την εμπορική αξία; Έτσι θα εξασφαλιστεί πραγματικά χαμηλό ενοίκιο, για να μπορούν να ανταποκριθούν στις υποχρεώσεις τους οι πολίτες;

Το νομοσχέδιο, δυστυχώς, είναι ένα ακόμη δώρο σε ιδιωτικά συμφέροντα, είναι μια νέα μορφή ιδιωτικοποίησης της δημόσιας περιουσίας και είναι πραγματικά ντροπή για την Κυβέρνηση, ντροπή για τον κ. Μητσοτάκη να επικαλείται ένα τόσο σημαντικό κοινωνικό ζήτημα, ένα τόσο μεγάλο κοινωνικό πρόβλημα αυτή τη στιγμή, που είναι το στεγαστικό, για να εφαρμόσει μια πολιτική η οποία είναι βαθιά αντικοινωνική. Είναι ντροπή αυτό το οποίο κάνει η Κυβέρνηση. Είναι πραγματικά ντροπή!

Εδώ πολλές φορές δημιουργείται και μια σύγχυση και θα ήθελα να επιμείνω σε αυτό. Αν έπρεπε να βάλω έναν τίτλο σε αυτή την κατάσταση η οποία έχει δημιουργηθεί στη χώρα από τις πολιτικές της Κυβέρνησης, θα έλεγα ότι δεν έτυχε ούτε βεβαίως απέτυχε. Πέτυχε! Ο κ. Μητσοτάκης πετυχαίνει στο σχέδιό του. Το σχέδιο της Κυβέρνησης υλοποιείται κατά γράμμα, υλοποιείται με πρωτοφανή φανατισμό από τους Υπουργούς της Κυβέρνησης Μητσοτάκη. Δεν πρόκειται ούτε για ανεπάρκεια ούτε για αποτυχία της κυβερνητικής πολιτικής.

Αντιθέτως, υπηρετείτε ένα πολύ συγκεκριμένο σχέδιο με απόλυτη πίστη σε αυτό. Είναι ένα σχέδιο το οποίο προστατεύει μεγάλα οικονομικά συμφέροντα, ένα σχέδιο το οποίο ευνοεί την ολοένα και μεγαλύτερη συγκέντρωση του πλούτου σε ολοένα και λιγότερα χέρια. Αυτό το σχέδιο υλοποιείτε, αυτό το σχέδιο επικροτείτε, αυτό το σχέδιο είναι αυτό το οποίο μοιάζει και με το σχέδιο το οποίο μας έφερε στη χρεοκοπία πριν από λίγα χρόνια, το 2010, το οποίο εστιάζει στο real estate, στον τουρισμό, σε κατασκευές με γρήγορο και εύκολο κέρδος για λίγους και εκλεκτούς.

Πρόκειται για ένα σχέδιο που δεν θα χρησιμοποιούσε, βεβαίως, ποτέ τους πόρους του Ταμείου Ανάκαμψης και Ανθεκτικότητας, έτσι ώστε να υπάρξει ουσιαστική οικονομική δικαιοσύνη στη χώρα, να υπάρξει πραγματικός μετασχηματισμός του παραγωγικού μοντέλου, ένα σχέδιο το οποίο θα μοίραζε, όπως κάνει σήμερα που μιλάμε, μοιράζει τους πόρους του Ταμείου Ανάκαμψης και Ανθεκτικότητας σε μεγάλους επιχειρηματικούς ομίλους και σε διαδικασίες ιδιωτικοποίησης δημόσιων υποδομών και υπηρεσιών.

Είναι ένα σχέδιο που χρησιμοποιεί κάθε εργαλείο και κάθε πηγή χρηματοδότησης όχι για να λύσει το στεγαστικό, όπως θα έπρεπε να κάνει, όχι για να δώσει επιτέλους δυνατότητα στους νέους και στις νέες να φύγουν από τα παιδικά τους δωμάτια επιτέλους στην ηλικία των τριάντα και των τριάντα πέντε χρονών, που συνεχίζουν να ζουν στο πατρικό σπίτι γιατί δεν έχουν καμία άλλη επιλογή, όχι για να δώσει στις οικογένειες λίγο αέρα να ανασάνουν από τη θηλιά του ενοικίου που όλο αυξάνεται, αλλά για να αυξήσει κι άλλο τις τιμές αυξάνοντας τη ζήτηση.

Τι άλλο έγινε τελικά; Ποιο είναι το αποτέλεσμα; Έχει γίνει μια αξιολόγηση, επειδή πολλές φορές μιλάμε για την αξιολόγηση και ομνύει η Κυβέρνηση στην αξιολόγηση, έχει υπάρξει μία αξιολόγηση των προγραμμάτων «Σπίτι μου Ι» και «Σπίτι μου ΙΙ»; Ποια είναι η αξιολόγηση της Κυβέρνησης για αυτά τα προγράμματα; Είναι ελάχιστοι οι δικαιούχοι, λιγότεροι όσοι τελικά κατάφεραν να αποκτήσουν σπίτι, αύξηση τελικά στις τιμές κατοικίας, σύμφωνα με τα επίσημα στοιχεία της ΕΛΣΤΑΤ. Άρα, δεν έχουμε όχι μόνο στρέβλωση της αγοράς, αλλά ολοκληρωτική αναστροφή του στόχου για την αντιμετώπιση της στεγαστικής κρίσης.

Και σε αυτό ακριβώς το σχέδιο, το οποίο πετυχαίνει επαναλαμβάνω αυτό το σχέδιο, έρχεται να προστεθεί και το σημερινό νομοσχέδιο που μας παρουσιάζεται ως λύση στο πρόβλημα της στεγαστικής κρίσης και ως κοινωνική αντιπαροχή υποτίθεται εντός πολλών βεβαίως εισαγωγικών.

Το σχέδιο, όμως, του κ. Μητσοτάκη ήταν ακριβώς αυτό, να μετατρέψει τη χώρα σε ένα κερδοσκοπικό Ελ Ντοράντο, το κράτος έναν πελατειακό μηχανισμό με τις κοινωνικές ανισότητες και την ακροδεξιά ατζέντα να γίνεται νόμος του κράτους, όπως είδαμε δυστυχώς εδώ στην Ολομέλεια της Βουλής την προηγούμενη βδομάδα με το περίφημο νομοσχέδιο, το ρατσιστικό αυτό νομοσχέδιο Πλεύρη-Μητσοτάκη για το μεταναστευτικό.

Κυρίες και κύριοι συνάδελφοι, αυτό που το Σύνταγμά μας, το Σύνταγμα της χώρας ορίζει ως αντικείμενο ειδικής φροντίδας του κράτους, δηλαδή την απόκτηση κατοικίας από αυτούς που τη στερούνται ή από αυτούς που στεγάζονται ανεπαρκώς, δεν μπορεί να μετατρέπεται από την Κυβέρνηση σε ένα αόρατο δικαίωμα και αν σε μια παλιότερη εποχή οι στεγαστικές ανάγκες καλύφθηκαν από την περίφημη αντιπαροχή ή απολύσεις, όπως η νομιμοποίηση των αυθαιρέτων, σήμερα δεν υπάρχει πλέον κανένα περιθώριο με τη στεγαστική κρίση να απειλεί την κοινωνική συνοχή για την ανυπαρξία στεγαστικής πολιτικής. Όταν σε άλλες χώρες της Ευρωπαϊκής Ένωσης, όπως είναι η Ολλανδία, η Αυστρία, η Σουηδία, η Γαλλία, η Νορβηγία, η Δανία εμφανίζουν διψήφια ποσοστά ενοικιαζόμενης κοινωνικής κατοικίας από 20% έως και 29%, στην Ελλάδα που πέρασε μια τόσο βαριά και βαθιά οικονομική κρίση, στην Ελλάδα που οι μισοί σχεδόν συμπολίτες μας δαπανούν το μισό τους διαθέσιμο εισόδημα για τις στεγαστικές τους ανάγκες, δεν είναι δυνατόν η αντίστοιχη διάθεση ενοικιαζόμενης κοινωνικής κατοικίας να είναι στο μηδέν. Δεν είναι δυνατόν αυτό να συνιστά στεγαστική πολιτική.

Όμως, για να υπάρξει στεγαστική πολιτική, αν θέλουμε να λέμε τα πράγματα με το όνομά τους, απαιτείται ισχυρό κοινωνικό κράτος. Άρα, απαιτείται ριζική αλλαγή πολιτικής, απαιτούνται ισχυρές δημόσιες επενδύσεις και απαιτούνται –ναι, απαιτούνται- και αυξημένες δημόσιες δαπάνες σε πολύ κρίσιμους τομείς.

Για να γίνει αυτό, για να υπάρχει δυνατότητα για δημόσιες δαπάνες πρέπει να φορολογηθεί ο πλούτος σε αυτή τη χώρα και αυτή είναι και η απάντηση σε αυτό που ακούσαμε από τον κ. Μητσοτάκη στη Διεθνή Έκθεση Θεσσαλονίκης ότι δεν θα δώσω υποσχέσεις, μας είπε ο Πρωθυπουργός, ούτε χρήματα που δεν υπάρχουν. Για να υπάρχουν, λοιπόν, χρήματα, για να μπορούν να γίνουν δημόσιες δαπάνες, για να μπορεί να στηριχτεί το κοινωνικό κράτος, για να μπορέσει να ασκηθεί μια ουσιαστική στεγαστική πολιτική πρέπει να φορολογηθεί ο πλούτος. Οι φοροαπαλλαγές και η μείωση του φόρου σε μερίσματα την ώρα που οι εισηγμένες παρουσιάζουν ρεκόρ κερδοφορίας κάθε χρόνο τα τελευταία χρόνια προφανώς δεν μπορούν αυτές οι φοροαπαλλαγές να χρηματοδοτήσουν τις ανάγκες ενός ισχυρού κοινωνικού κράτους.

Η ανεξέλεγκτη ανάπτυξη του Airbnb και η Golden Visa μαζί με την κατασπατάληση πολύτιμων πόρων του Ταμείου Ανάκαμψης και Ανθεκτικότητας σε προγράμματα, όπως αυτά στα οποία αναφέρθηκα, το «Σπίτι μου 1» και το «Σπίτι μου 2», είναι αιτίες τελικά της όξυνσης και όχι της αντιμετώπισης του στεγαστικού προβλήματος και είναι αιτίες οι οποίες φέρουν τη σφραγίδα της Κυβέρνησης της Νέας Δημοκρατίας.

Και επιτρέψτε μου με αυτή την ευκαιρία, κυρία Υπουργέ, να απευθυνθώ σε εσάς, αν και δεν αφορά μόνο εσάς προφανώς αυτό το οποίο θέλω να πω, αφορά το σύνολο της Κυβέρνησης και, δυστυχώς, όσο περνά καιρός αφορά και το σύνολο της κοινωνίας.

Τι γίνεται με τα χιλιάδες ακίνητα που έχουν περιέλθει σε funds, κυρία Υπουργέ; Τι γίνεται σήμερα με τα σπίτια που οι πολίτες έχασαν σε πλειστηριασμούς και τι θα γίνει αύριο με τα σπίτια που εξακολουθούν να κινδυνεύουν να χαθούν από δανειολήπτες που δεν μπορούν πλέον να ανταπεξέλθουν στις αυξημένες δόσεις, δεν μπορούν να ανταπεξέλθουν στα ληστρικά επιτόκια, δεν μπορούν να ανταπεξέλθουν στα πανωτόκια ων τραπεζών και των funds; Θα κάνει κάτι η Κυβέρνηση γι’ αυτό; Θα κάνει κάτι η Κυβέρνηση για το μείζον αυτό κοινωνικό πρόβλημα; Δεν κρίνεται σκόπιμο ότι σε συνθήκες οξυμένης κοινωνικής και στεγαστικής κρίσης πρέπει να ληφθούν μέτρα προστασίας των σπιτιών των πολιτών από τα funds και από τις τράπεζες; Είναι τεράστιο κοινωνικό ζήτημα αυτή τη στιγμή στην ελληνική κοινωνία, ένα τεράστιο κοινωνικό ζήτημα το οποίο η Κυβέρνηση το έχει αφήσει ανεξέλεγκτο και το έχει αφήσει ανεξέλεγκτο συστηματικά, μεθοδικά και εσκεμμένα. Αυτή είναι η πραγματικότητα.

Η Νέα Αριστερά, κυρίες και κύριοι συνάδελφοι, έχει συγκεκριμένες προτάσεις για το στεγαστικό και για την προστασία των μισθωτών και για το πλαφόν στα ενοίκια και για την κατάργηση της Golden Visa και για τον δραστικό περιορισμό του Airbnb και την κατάργησή του στα νομικά πρόσωπα και για την προστασία από τους πλειστηριασμούς και το βασικό -το εξήγησε στην εισήγησή της η εισηγήτρια μας, η Θεανώ η Φωτίου- είναι η δημιουργία μιας τράπεζας κοινωνικής στέγης.

Για να γίνουν, όμως, όλα αυτά, για να γίνουν όλα αυτά πράξη χρειάζεται ριζική αλλαγή πολιτικής, χρειάζεται ριζική αλλαγή πορείας της χώρας, όχι απλώς και μόνο μια λίγο διαφορετική διαχείριση, μια λίγο πιο εξευγενισμένη ενδεχομένως διαχείριση των ίδιων πολιτικών επιλογών. Έτσι δεν κάνουμε τίποτα.

Το περίφημο επιτελικό κράτος του κ. Μητσοτάκη έγινε συνώνυμο της παραγωγής σκανδάλων, της πελατοκρατίας και της διασπάθισης δημόσιου χρήματος. Αυτό πλέον το γνωρίζει ο κάθε ένας και η κάθε μία Έλληνας πολίτης και για αυτό ο κ. Μητσοτάκης προσπαθεί να δελεάσει ένα εκλογικό ακροατήριο που του γύρισε την πλάτη, να το δελεάσει με μέτρα, όπως αυτά τα οποία εξήγγειλε στη Διεθνή Έκθεση Θεσσαλονίκης. Δεν θα καταφέρει, όμως, τίποτα. Οι πολίτες δεν εξαπατώνται άλλο.

Ήρθε, λοιπόν, η ώρα για να φύγει ο κ. Μητσοτάκης γιατί η κοινωνία δεν αντέχει άλλες υποκλοπές, δεν αντέχει άλλα Τέμπη, δεν αντέχει άλλον ΟΠΕΚΠΕ, δεν αντέχει άλλη συγκάλυψη, δεν αντέχει άλλη αδικία. Δεν αντέχει άλλες ανισότητες αυτή η κοινωνία.

(Χειροκροτήματα από την πτέρυγα της Νέας Αριστεράς)

Τα πράγματα, λοιπόν, είναι απλά. Το είπα προχθές μετά τη συνέντευξη Τύπου του Πρωθυπουργού, θα το επαναλάβω και σήμερα: Όχι τρίτη ευκαιρία στον κ. Μητσοτάκη, όχι τρίτη ευκαιρία στον κ. Μητσοτάκη. Ξέρουμε το σχέδιό του. Έχει κάνει το real estate πεδίο κερδοσκοπίας και εκχώρηση σε ξένα συμφέροντα, έχει κάνει νόμο το δίκιο του πλούσιου και του ισχυρού, έχει μετατρέψει και τους νέους και τις νέες μας σε παρίες στην ίδια τους τη χώρα που αναζητούν κάπου οπουδήποτε ένα σπίτι που να μπορούν να το πληρώσουν με τους εξευτελιστικές μισθούς που παίρνουν λόγω των κυβερνητικών επιλογών, θέλει να κάνει τους εργαζόμενους σύγχρονους σκλάβους με το δεκατριάωρο.

Δεν πρέπει, λοιπόν, να του επιτρέψουμε να ολοκληρώσει αυτό το σχέδιο διάλυσης της ελληνικής κοινωνίας. Δεν πρέπει το 2031 η χώρα μας να είναι ο ευρωπαϊκός παράδεισος των εργολάβων και των ξένων συμφερόντων. Δεν πρέπει να είναι μια χώρα που θα θυμίζει Ταϊλάνδη με τους Έλληνες πολίτες να μην μπορούν να πλησιάσουν τα άβατα του υπερτουρισμού. Δεν πρέπει να είναι μια χώρα που οι πολίτες θα νιώθουν ανασφαλείς, όπου οι νέοι θα συγκατοικούν με τους γονείς τους, που μια νέα γενιά αστέγων ή ημιαστέγων θα μας θυμίζει πού οδηγεί η πολιτική της κερδοσκοπίας και της ασυδοσίας.

Με τρίτη θητεία Μητσοτάκη αυτή θα είναι η Ελλάδα το 2031 και αυτό είναι κάτι το οποίο θα συνιστά κοινωνική και οικονομική καταστροφή και αυτό είναι κάτι το οποίο πρέπει να το αποτρέψουμε.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Λινού έχει τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι συνάδελφοι, κύριοι Υπουργοί, αν υπάρχει κάποιος, θα μιλήσω για λίγα πράγματα, αλλά θα μιλήσω πρακτικά. Θα μιλήσω μόνο για την κοινωνική αντιπαροχή, όπως τουλάχιστον ονομάζεται, και για το δημογραφικό, όπως προσπαθεί η Κυβέρνηση να το επιλύσει με παροχές στους τρίτεκνους γονείς και με φορολογικές διευκολύνσεις στους πολύτεκνους.

Η αντιπαροχή, όπως τη γνωρίσαμε οι παλιότεροι, ήταν σχεδόν πάντα 50% των ιδιοκτησιών τουλάχιστον και τώρα μιλάμε για 30% των ιδιοκτησιών αορίστως χωρίς να λέμε ποιων ιδιοκτησιών. Σε αυτά προσμετρώνται και τα πιθανά καταστήματα ή οικήματα για υπηρεσίες του δημοσίου; Και αν είναι μόνο για σπίτια, ποιο είναι το μέγεθος των σπιτιών, ποιος είναι ο όροφος, ποια είναι η θέση, αν βλέπει μόνο στον ακάλυπτο ή βλέπει στην πρόσοψη και λέμε ότι αυτό θα προσφέρεται από τους κατασκευαστές σε μειωμένο ενοίκιο.

Για λόγους απλούς και ανθρώπινους -αυτό που κάνει ο κάθε οικογενειάρχης- έψαξα για σπίτια σε διάφορες περιοχές της Αθήνας θεωρώντας ότι εκεί θα μπορούσαν να στεγαστούν μια τρίτεκνη οικογένεια και ήμουν πολύ συντηρητική. Έψαξα για ογδόντα με εκατόν είκοσι τετραγωνικά και έχω αντίγραφα από αυτό που βρήκα στον «Σπιτόγατο».

Τα ενοίκια, λοιπόν, σε αυτά τα σπίτια κυμαίνονται κατ’ ελάχιστον, ανάλογα με το αν είναι στα βόρεια ή στα νότια προάστια ή στο κέντρο της Αθήνας και να είναι και καινούργια, γιατί θα είναι καινούργια αυτά που θα χτιστούν, κυμαίνονται από 1.300 μέχρι 2.000 ευρώ. Συντηρητικά αυτό. Το δεκαετές έσοδο του κατασκευαστή με αυτές τις τιμές σημαίνει 150.000 με 300.000. Το κόστος, γιατί υπήρξε αυτό το ερώτημα, για να αποσβεστούν αυτές οι 150.000 με 300.000 σημαίνει ότι πρέπει να είχε ξοδέψει ο κατασκευαστής 1.200 με 2.000 ευρώ για να κατασκευάσει ένα τετραγωνικό. Το κόστος είναι χαμηλότερο. Το κόστος είναι γύρω στα 900 με 1000 ευρώ για μια μέτρια κατασκευή.

Να πάμε τώρα να δούμε αν με αυτές τις συνθήκες κάποιος θα προσπαθήσει ή θα τολμήσει να κάνει τρίτο παιδί. Έχει ήδη δύο παιδιά. Θα πρέπει να παίρνει καθαρό μισθό 1.500 ευρώ, σύμφωνα με τα παραδείγματα που έδωσε ο κ. Πιερρακάκης. Δεν θα έχει σπίτι. Θα πληρώσει 1.000 ευρώ σας λέω ενοίκιο. Δεν ξέρω τι θα πληρώσει για ρεύμα, για νερό, για τηλέφωνο, για κοινόχρηστα και τι χαρτζιλίκι θα δώσει στα τρία παιδιά για να πάρουν ένα σάντουιτς, ένα φρούτο στο σχολείο.

Θα απαντήσει η Κυβέρνηση ότι αυτός ο άνθρωπος που έχει 1.500 καθαρά τον μήνα θα ωφεληθεί φορολογικά με 1.650 ευρώ τον χρόνο. Αυτό αντιστοιχεί σε 4 με 5 ευρώ την ημέρα, αλλά για τις μέρες που τα παιδιά πάνε στο σχολείο, στο δημόσιο σχολείο, το κάθε παιδί θα μπορεί να έχει εννιά ευρώ και -ρώτησα τα κυλικεία- μπορεί να αγοράσει ένα αξιοπρεπές σάντουιτς και ένα μπουκαλάκι νερό. Θα μπορούσε να αντικαταστήσει το νερό με μια μπανάνα που θα πρέπει να την πάρει οπωσδήποτε από το σπίτι και μπορεί να του λείπουν και 10-20 λεπτά.

Επομένως, τι θα γίνει; Ποιος θα τολμήσει να κάνει το τρίτο παιδί; Και απαντάει η Κυβέρνηση: Θα του πούμε να δουλέψει για τριάντα έξι μέρες τον χρόνο δεκατρείς ώρες την ημέρα, δηλαδή δεκαπέντε ώρες εκτός σπιτιού, δηλαδή θα είναι έξω από το σπίτι από τις 7 έως τις 10. Τα παιδιά αν είναι τυχερός και πηγαίνουν στο σχολείο ήδη, έστω στο νηπιαγωγείο, και είναι στην ολόκληρη μέρα, θα επιστρέφουν στο σπίτι στις τέσσερις. Οπότε αφού λείπουν οι γονείς και θα επιστρέψουν στις δέκα, κάποιος πρέπει να τα κρατήσει. Κοίταξα να δω τι είναι η αγορά -και τη ζω την αγορά και από τους συνεργάτες μου- για να έχεις μια baby sitter για έξι ώρες την ημέρα για κάποιες μέρες. Η ώρα της baby sitter στις φτηνές περιοχές είναι 7 ευρώ, στις δύσκολες περιοχές, αν μάλιστα έχει και να φροντίσει τρία παιδιά, είναι 15 ευρώ. Δηλαδή, αυτή η οικογένεια, εκτός των άλλων εξόδων που θα έχει εξασφαλίσει το σάντουιτς σχολείο, μόνο για να επιζήσουν τα παιδιά τους -να μην έχουν ένα σοβαρό ατύχημα- θα πρέπει να πληρώνει 42 με 90 ευρώ την ημέρα.

Υπάρχει λύση για όλα αυτά και τι θα συμβεί αν υπάρξει ένα ατύχημα; Τώρα έχω τη συζήτηση με μια συνάδελφό μου που το παιδί της έσπασε το πόδι του στην παιδική χαρά από αβλεψία του δήμου και το νηπιαγωγείο δεν το δέχεται, γιατί ο νόμος λέει ότι απαγορεύεται ο νηπιαγωγός να αγγίξει το παιδί και ποιος θα πάει το πεντάχρονο στην τουαλέτα, αν χρειαστεί; Δεν υπάρχει λύση για ένα τόσο απλό πρόβλημα. Σκεφτείτε τι θα συμβεί εάν το παιδί έχει μια σοβαρή νόσο. Ναι μεν για τα παιδιά που έχουν πρόβλημα στη μάθηση υπάρχει ο συνοδός, αλλά για το παιδί που θα έχει -να χτυπήσω ξύλο- καρκίνο -και ξέρω τέτοια περίπτωση- δεν μπορεί κανείς να το βοηθήσει να ανέβει στον τρίτο όροφο που είναι η τάξη και έπρεπε το σχολείο να αλλάξει τη θέση της έκτης δημοτικού να τη φέρει στο ισόγειο για να μπορεί και αυτό το παιδί να παρακολουθήσει.

Προσωπική εμπειρία είχα; Όχι, αρρώστιες δεν είχα. Μεγάλωσα, όμως, πέντε παιδιά στην Ελλάδα και ευτυχώς δεν χρειάστηκε να δουλέψω δεκατρείς ώρες την ημέρα θυσιάζοντας, όμως, μεγάλο μέρος από την έγκαιρη πρόοδό μου σαν καθηγήτρια πανεπιστημίου, γιατί υπήρχαν περίοδοι και υπήρξε μια χρονιά που είχα το πέμπτο μου παιδί σε ηλικία κάτω των πέντε και αναγκάστηκα να πάρω άδεια άνευ αποδοχών για να μπορέσω να τα βγάλω πέρα με τα πέντε παιδιά. Ήμουν τυχερή γιατί ο άντρας μου μπορούσε να δουλεύει δεκατρείς ώρες, ήταν χειρουργός, και είχαμε οικονομική επάρκεια.

Όμως, είχαμε μια ατυχία. Με τον σεισμό του 1999 -καλή ώρα όπως ο χθεσινός- βγήκε το σπίτι μας κόκκινο. Είχαμε οικονομική επάρκεια, αλλά ήμασταν πολύτεκνοι και σεισμόπληκτοι. Κανένας στην Ελλάδα δεν μας νοίκιαζε σπίτι. Τι σημαίνει αυτό; Χρειαζόμαστε και αλλαγή στην αντιμετώπιση των ανθρώπων με πολλά παιδιά. Χρειαζόμαστε υποστήριξη και οικονομική και κοινωνική, αλλά και πολιτισμική της οικογένειας.

Έχω μιλήσει πολλές φορές για φαγητό στο σχολείο, -γιατί;- γιατί είναι μεγάλος αγώνας για τη μάνα που έχει δύο ή τρία παιδιά και για τον πατέρα να ετοιμάσει τι θα φάνε τα παιδιά στο σχολείο. Αν δουλεύει από τις επτά το πρωί, πρέπει να ξυπνήσει στις πεντέμισι.

Χρειαζόμαστε κοινωνική καταξίωση για τον γονιό που είτε είναι τρίτεκνος ή έστω δίτεκνος. Δεν είναι λάθος να κάνεις παιδιά και αυτό πρέπει να περάσει στην κοινωνία. Δεν είναι χαρακτηριστικό φτώχειας, ελλιπούς γνώσης, ελλιπούς μόρφωσης, ανεπαρκούς οικογενειακού προγραμματισμού. Αντίθετα είναι εκδήλωση αγάπης, είναι κατανόηση της ευθύνης, είναι δυνατότητα θυσίας και ίσως και πατριωτισμού παρότι έχει πολύ παρεννοηθεί η έννοια του πατριωτισμού.

Χρειάζεται όμως και σύνεση και σοβαρότητα από την ηγεσία της χώρας. Δεν μεγαλώνει το τρίτο παιδί με μείωση κατά 130 ή 140 ευρώ το μήνα στη φορολογία, ούτε μεγαλώνει το τέταρτο και πέμπτο παιδί με μείωση 340 ευρώ –τόσο βγαίνει με το παράδειγμα του κ. Πιερρακάκη στη φορολογία, ούτε μεγαλώνει χωρίς την παρουσία των γονιών από τις 7 το πρωί ως τις 10 το βράδυ και χωρίς ούτε ένα ποτήρι γάλα σε κανένα νηπιαγωγείο της χώρας. Ούτε επίσης μεγαλώνει με γονείς που εκτός από χρήματα, πρέπει να αγωνιούν τι θα ετοιμάσουν -το είπα ήδη- το πρωί στις 5 η ώρα.

Η καθολική σίτιση έχει τιμολόγηση και το έχω καταθέσει. Θα κόστιζε περίπου τα μισά από τα χρήματα που διαθέτουμε για τη μείωση της φορολογίας της οικογένειας και θα έλυνε πολλαπλά προβλήματα, όχι μόνο υγιούς σίτισης και αποφυγής της παχυσαρκίας, όχι μόνο συνοχής στα σχολεία, αλλά και οικονομικής και κοινωνικής διευκόλυνσης στους γονείς.

Θα μου πείτε: Υπήρξαν όμως οικογένειες που μεγάλωσαν λαμπρά παιδιά και είχαν πολλά παιδιά. Μεγάλωσαν την Αρβελέρ, τη Μαρί Κιουρί, τον Δαρβίνο, τον Παπανικολάου, τον Κωνσταντίνο Καραμανλή, κύριοι της Συμπολίτευσης, τον Βενιζέλο. Πρέπει όμως να το κάνουμε λίγο ευκολότερο για τις σημερινές ελληνικές οικογένειες που θα τολμήσουν να μεγαλώσουν πολλά παιδιά, όχι απλώς για να λύσουν το δημογραφικό, αλλά για να μας κάνουν περήφανους γι’ αυτό που θα δημιουργήσουν.

Ευχαριστώ.

(Στο σημείο αυτό η ανεξάρτητη Βουλευτής κ. Αθηνά Λινού καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ζητήσει η Υπουργός για την ομιλία της.

Ορίστε, κυρία Υπουργέ, έχετε τον λόγο.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Ταυτόχρονα θα ήθελα να καταθέσω και δυο ουσιαστικές νομοτεχνικές βελτιώσεις για το νομοσχέδιο αυτό.

Σας ευχαριστώ πολύ.

(Στο σημείο αυτό η Υπουργός Κοινωνικής Συνοχής και Οικογένειας κ. Δόμνα-Μαρία Μιχαηλίδου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Κυρίες και κύριοι συνάδελφοι, είμαστε πια στην τελική ευθεία για την ψήφιση του νομοσχεδίου αυτού, ενός κοινωνικού νομοσχεδίου το οποίο απαντά σε μικρά, μεγάλα, μεγαλύτερα προβλήματα της καθημερινότητας των συμπολιτών μας. Έρχεται μάλιστα μαζί με μια σπουδαία φορολογική μεταρρύθμιση πάνω στην οικογένεια, πάνω στην καθημερινότητα, την οποία δήλωσε ο Πρωθυπουργός μας στη Διεθνή Έκθεση Θεσσαλονίκης.

Η Ελλάδα αλλάζει τον τρόπο που φορολογεί και τον αλλάζει στοχευμένα, στοχευμένα στους νέους, στοχευμένα στις οικογένειες, ακόμα περισσότερο στοχευμένα στις οικογένειες με τα πολλά παιδιά, στοχευμένα στους ακρίτες μας. Έτσι αντίστοιχα στοχευμένες είναι και οι διατάξεις του νομοσχεδίου αυτού.

Και θέλω να ξεκινήσω με δύο πολύ ευαίσθητες, δύο πολύ ανθρώπινες διατάξεις. Μια είναι η διάταξη η οποία κατοχυρώνει τη διά βίου τριτεκνική ιδιότητα στις οικογένειες οι οποίες έχουν τρία παιδιά και αυτή, κυρίες και κύριοι συνάδελφοι, δεν είναι απλώς μια συμβολική διάταξη.

Η ισόβια αναγνώριση της τριτεκνικής ιδιότητας βοηθά σε δύο κυρίως άξονες. Ο ένας είναι η βοήθεια των υφισταμένων νοικοκυριών, των νοικοκυριών που μέχρι σήμερα έχουν τρία παιδιά και το κράτος έρχεται να τους βοηθήσει και να τους βοηθήσει δια βίου γι’ αυτό. Ο δεύτερος άξονας είναι η βοήθεια στους νέους, οι οποίοι σκέφτονται ή μπορεί και να μη σκέφτονται να κάνουν οικογένεια και πως αυτή η αναγνώριση τους διευκολύνει, τους το κάνει στο μυαλό τους πιο εύκολο, το ότι το να αποκτήσω τρία παιδιά δεν σταματά με την ενηλικίωση του τρίτου εξ αυτών.

Αυτό άλλωστε, αυτή την ιδιαίτερη στήριξη των πολυτεκνικών και των τριτεκνικών οικογενειών έκανε και στοχευμένα ο Πρωθυπουργός στη Διεθνή Έκθεση Θεσσαλονίκης, επιστρέφοντας δύο μισθούς σε κάθε πολύτεκνο. Είναι δύο μισθοί επί δύο, δεδομένου ότι είναι ένας στον πατέρα και ένας στη μητέρα και έναν μισθό και πάλι επί δύο, άρα δύο, στις τρίτεκνες οικογένειες.

Η δεύτερη πολύ στοχευμένη διάταξη, η οποία είναι μέσα στο νομοσχέδιο αυτό και σας καλούμε να υπερψηφίσετε αφορά στις δομές βραχυχρόνιας φροντίδας ατόμων με αναπηρία. Αυτό απαντά σε μια πολύ μεγάλη έκκληση από πλευράς αυτών των οικογενειών και μια πολύ λογική έκκληση και μια λογική στην οποία παραλόγως όλα αυτά τα χρόνια δεν είχε απαντήσει η πολιτεία.

Ποια είναι αυτή; Ότι ξέρετε το εξής: «Αν θέλετε να στηρίξετε και αν θέλετε να συνεχίσω να κάνω και άλλα παιδιά μετά από το πρώτο ή το δεύτερο το οποίο μπορεί να έχει αναπηρία, πρέπει να μου βρείτε και έναν χώρο στον οποίο αν θέλω να κάνω κάτι για λίγες ώρες, για λίγες ημέρες, να μπορώ να αφήσω εκεί το παιδί μου με ασφάλεια, να φιλοξενηθεί εκεί, να είναι ο χώρος αυτός κατάλληλα στελεχωμένος, έτσι ώστε να ξέρω ότι μπορώ να πάω κάπου αλλού, να πάω να δω το άλλο παιδί μου το οποίο αποφοιτά από το πανεπιστήμιό του και θέλω να είμαι δίπλα του, την ώρα όμως που θέλω και το παιδί μου με αναπηρία να είναι ασφαλές».

Και τις δύο αυτές διατάξεις, κυρίες και κύριοι Βουλευτές, θέλω να σας καλέσω πραγματικά να υπερψηφίσετε. Θέλω να αφήσετε πίσω το «όχι» στα πάντα και να έρθετε με καθαρά το ανθρώπινο στοιχείο στη βάση, να ψηφίσετε υπέρ των δύο διατάξεων αυτών.

Τώρα έρχομαι στο στεγαστικό. Όλοι αναγνωρίζουμε το στεγαστικό ως βασικό κοινωνικό ζήτημα της καθημερινότητας όλων των Ελλήνων. Όλοι το αναγνωρίζουμε αυτό. Ξέρουμε ότι στην Ελλάδα, ναι έχουμε υψηλή ιδιοκατοίκηση. Ναι, ξέρουμε ότι αυτή η υψηλή ιδιοκατοίκηση έχει αρχίσει και φθίνει. Ξέρουμε ότι πολύ μεγάλο ποσοστό των νοικοκυριών, τα οποία είναι στο ενοίκιο, δίνουν μεγάλο ποσοστό του εισοδήματός τους για να πάνε στο ενοίκιο. Και ξέρουμε ότι όλοι θέλουμε αυτό να αντιμετωπιστεί. Η ομοφωνία αυτή και η συμμετρία στην αναγνώριση του προβλήματος απ’ ό,τι φαίνεται -και δυστυχώς- δεν υπάρχει και στην αντιμετώπισή του.

Πάμε λοιπόν στην καρδιά του στεγαστικού ζητήματος. Ποια είναι η καρδιά, πώς την εντοπίζουμε; Και νομίζω ότι και εδώ όλοι εντοπίζουμε κοινώς την καρδιά του στεγαστικού ζητήματος. Την εντοπίζουμε ως μια ανισορροπία μεταξύ ζήτησης και προσφοράς, ζήτησης και βοήθειας ενίσχυσης των νοικοκυριών που ζητούν να μείνουν σε ένα σπίτι και προσφοράς από την πλευρά της προσφοράς του στεγαστικού αποθέματος, της ανάγκης αύξησης του στεγαστικού αποθέματος, έτσι ώστε όχι μόνο περισσότερες επιλογές να υπάρχουν, αλλά κυριότερα μέσα από την αύξηση της προσφοράς να λειτουργήσουν οι κανόνες της αγοράς και να πέσουν οι τιμές.

Τι έρχεται να κάνει το νομοσχέδιο αυτό; Έρχεται με δύο τρόπους να απαντήσει στο κομμάτι της προσφοράς. Θέλω να ξεκαθαρίσω το εξής. Εννοείται ότι δεν περίμενα να έχουμε όλοι στο Κοινοβούλιο αυτό την απόλυτη ταύτιση στις προτάσεις μας, στις προτάσεις του Υπουργείου μας, στις προτάσεις της Νέας Δημοκρατίας πάνω σε αυτό.

Είχαμε όμως την ελπίδα ότι η συζήτησή μας σε επίπεδο επιτροπών θα ήταν πιο εποικοδομητική, πιο παραγωγική, σε κάθε περίπτωση ότι η συζήτησή μας στις επιτροπές θα ήταν και ενδιαφέρουσα. Περίμενα από την Αντιπολίτευση να έχει προτάσεις που βελτιώνουν τουλάχιστον τις διατάξεις και όχι διαφωνίες που βασίζονται στην αλήθεια, τη νοητή, τη δική τους, που βασίζονται σε ιδεοληψίες και τακτικισμούς.

Τι κάνει λοιπόν το νομοσχέδιο αυτό στο κομμάτι της στέγασης; Δύο πράγματα. Το πρώτο είναι η κοινωνική αντιπαροχή, το δεύτερο η αμιγώς δημόσια κοινωνική στέγαση.

Κοινωνική αντιπαροχή. Ερχόμαστε και καθιστούμε την κοινωνική αντιπαροχή βιώσιμη. Πώς το κάνουμε αυτό; Τι σημαίνει κοινωνική αντιπαροχή και γιατί είναι και κοινωνική -γιατί το άκουσα αυτό- και αντιπαροχή; Τι έχουμε συνηθίσει όλοι από τους γονείς μας ή από τους παππούδες μας ως αντιπαροχή; Να έχει κάποιος ένα οικόπεδο και να έρχεται ένας κατασκευαστής, να φτιάχνει το οικόπεδο αυτό, να το φτιάχνει ως συνήθως τότε πολυκατοικία και κάποια από τα διαμερίσματα να μένουν στον ιδιοκτήτη, σε σχέση με τη συμφωνία που είχαν οι δύο. Η συμφωνία πώς προέκυπτε; Προέκυπτε βάσει της αξίας της γης. Όσο μεγαλύτερη ήταν η αξία της γης, τόσο μεγαλύτερα και περισσότερα διαμερίσματα μένανε στον ιδιοκτήτη και λιγότερα έπαιρνε ο κατασκευαστής.

Τι λέμε λοιπόν; Ότι ο ιδιοκτήτης είναι το Δημόσιο. Τι δίνει το Δημόσιο; Δίνει τα καλύτερά του οικόπεδα. Δίνει οικόπεδα τα οποία σήμερα λιμνάζουν. Αυτά έρχεται και δίνει το Δημόσιο. Το Δημόσιο έρχεται και δίνει ακίνητα που σήμερα λιμνάζουν, που είναι αναξιοποίητα και που αποτελούν περιουσία που πρέπει να επιστραφεί πίσω στους πολίτες του.

Έρχεται, λοιπόν, και καλεί με διαγωνιστική διαδικασία έναν επενδυτή. Εδώ, επειδή ακούμε διάφορα και συζητήθηκε και σε επίπεδο Επιτροπής, άκουσα από μία Βουλευτή του ΠΑΣΟΚ να λέει αν έχουμε δει το παράδειγμα της Βιέννης και τι γίνεται στην Αυστρία. Στην Αυστρία και στη Βιέννη ο νόμος εξειδικεύει συγκεκριμένα τουλάχιστον το 30%, ακριβώς αυτό που κάνουμε κι εμείς, έτσι ώστε πάνω από το 30% να πλειοδοτήσει ο πιθανός ανάδοχος και να δώσει μεγαλύτερο ποσοστό πίσω στο δημόσιο και άρα στις κοινωνικές κατοικίες.

Έρχεται, λοιπόν, το δημόσιο, χρησιμοποιεί ακίνητα τα οποία λιμνάζουν μέχρι σήμερα, τα βγάζει σε διαγωνιστική διαδικασία και έρχεται ένας ιδιώτης επενδυτής, ο οποίος δίνει τουλάχιστον το 30% πίσω στο δημόσιο και το 70% το ρίχνει στο στεγαστικό απόθεμα. Γιατί, τί λέμε ότι χρειαζόμαστε; Χρειαζόμαστε, όπως είπαμε και πριν, ενίσχυση της προσφοράς. Ρίχνει, λοιπόν, ο επενδυτής λιγότερο από το 70% στο γενικό στεγαστικό απόθεμα. Αυτό βοηθά στο να πέσουν οι τιμές και το τουλάχιστον 30% που μένει στο Δημόσιο, διατίθεται για κοινωνικό μίσθωμα.

Πού διατίθεται; Διατίθεται σε νοικοκυριά με πολλά μέλη, διατίθεται σε μονογονεϊκές οικογένειες, διατίθεται σε νοικοκυριά που έχουν άτομα με αναπηρία, διατίθεται σε συνανθρώπους μας οι οποίοι είναι ευάλωτοι και χρειάζονται ενίσχυση, έτσι ώστε να διεκπεραιώσουν τις καθημερινές ανάγκες τους, ιδιαίτερα στο κομμάτι της στέγασης.

Δύο πολύ σημαντικά στοιχεία. Το ένα είναι το λεγόμενο «rent to buy», δηλαδή η δυνατότητα που αφήνουμε στους συμπατριώτες μας, οι οποίοι μένουν στο κομμάτι των κοινωνικών κατοικιών, μετά από δέκα χρόνια ενοικίου κοινωνικού μισθώματος να αγοράζουν τα ακίνητα στα οποία μένουν.

Το δεύτερο που θέλω να σας μείνει, γιατί ακούω συχνά ότι είναι ψίχουλα στον ωκεανό, είναι ότι ξεκινάμε με 5.000 κατοικίες. Αυτές οι 5.000 κατοικίες, αν υποθέσει κανείς ότι μας δίνει ο επενδυτής το 30% και όχι περισσότερο -που εμείς είμαστε πολύ αισιόδοξοι ότι αυτό το 30% θα είναι η βάση και θα πάμε και πολύ περισσότερο- αυτές οι 1.500 κοινωνικές κατοικίες θα έρθουν και θα προστεθούν στο στοκ των κοινωνικών κατοικιών που κάνουμε με το δεύτερο μέτρο, το οποίο συμπεριλαμβάνεται στο νομοσχέδιο αυτό, στο άρθρο 32. Ποιο είναι αυτό; Είναι οι πολύ σημαντικές συμπράξεις που κάνουμε με το Υπουργείο Εθνικής Αμύνης, οι οποίες κατοχυρώνουν αμιγώς κοινωνικά μισθώματα για κοινωνικές κατοικίες.

Τί λέμε; Λέμε ότι σε συνεργασία με το Υπουργείο Εθνικής Αμύνης κάποια από τα ανενεργά στρατόπεδα -και λέμε κάποια διότι είναι συγκεκριμένα και αυτά που μπορεί να δώσει το Υπουργείο, αλλά και αυτά που μπορούν να συνεισφέρουν στη στεγαστική μας πολιτική- τα οποία είναι στο κέντρο του αστικού ιστού, χρησιμοποιούνται από το Υπουργείο Κοινωνικής Συνοχής, έτσι ώστε με κατασκευή του Υπουργείου Εθνικής Αμύνης και χρηματοδότηση εθνική ή κοινοτική του Υπουργείου Κοινωνικής Συνοχής έρχονται και δημιουργούν τις πρώτες αμιγώς 2.000 κοινωνικές κατοικίες. Άρα, από αυτές τις 2.000 κοινωνικές κατοικίες το 25%, οι 500 δηλαδή, θα διατεθούν για τις στεγαστικές ανάγκες του Υπουργείου Εθνικής Αμύνης και οι υπόλοιπες 1.500 για να εξυπηρετήσουν τις ανάγκες κοινωνικά ευάλωτου πληθυσμού.

Αυτές και οι δύο οι μεταρρυθμίσεις, και η κοινωνική αντιπαροχή, αλλά και οι κοινωνικές κατοικίες, οι οποίες προκύπτουν από τη σύμπραξη με το Υπουργείο Εθνικής Αμύνης, έρχονται και προσθέτουν στο στεγαστικό απόθεμα. Αυτή είναι ουσιαστική λύση στο κομμάτι της προσφοράς. Προσθέτεις χιλιάδες κατοικίες στο στεγαστικό απόθεμα έτσι ώστε το σύνολο των τιμών εν τέλει να πέσει.

Τι μας λέτε εσείς; Εσείς, από αυτά που άκουσα κι αυτά που συλλέξαμε και ακούσαμε τις ημέρες αυτές της Επιτροπής, μας λέτε τα ίδια που λέγατε και το 2022, ίδια λογική και επιχειρήματα. Για το «Σπίτι μου Ι» και το «Σπίτι μου ΙΙ» τι ακούσαμε; Ακούσαμε ότι είναι μια μέγγενη κόκκινων δανείων. Δεν σας νοιάζουν οι 21.000 συμπολίτες μας οι οποίοι ήδη έχουν βρει σπίτι μέσα από το «Σπίτι μου Ι» και το «Σπίτι μου ΙΙ»; Πώς λειτούργησαν τα προγράμματα αυτά; Λειτούργησαν έτσι ώστε με το «Σπίτι μου Ι» 75% του επιτοκίου ήταν χρηματοδοτούμενο από το κράτος για να υπάρχει πολύ καλή προσβασιμότητα σε τραπεζικό δανεισμό. Μια οικογένεια τρίτεκνη πολύτεκνη δεν πλήρωνε καθόλου επιτόκιο όταν πήρε το σπίτι της μέσα από το «Σπίτι μου Ι» και το «Σπίτι μου ΙΙ».

Μας είπατε συγκεκριμένα ότι είστε σίγουροι ότι δεν άνοιξαν κλειστά ακίνητα μέσα από το «Σπίτι μου Ι» και το «Σπίτι μου ΙΙ» και ότι, βάσει και του ότι δεν άνοιξαν κλειστά ακίνητα, αυξήθηκαν πάρα πολύ οι τιμές. Καταθέσαμε στην Επιτροπή δύο έρευνες, δύο μελέτες, οι οποίες καταδεικνύουν ότι κάτι τέτοιο δεν γίνεται. Και κλειστά ακίνητα έχουν πέσει στην αγορά και οι τιμές δεν έχουν ανέβει και δεν έχουν ανέβει περισσότερο σε σχέση με τα ακίνητα τα οποία είναι εκτός περιμέτρου των δύο προγραμμάτων, του «Σπίτι μου Ι» και του «Σπίτι μου ΙΙ».

Αλλά πείτε ότι δεν το δέχεστε, πείτε ότι μελέτες τις οποίες καταθέσαμε δεν είναι μελέτες οι οποίες είναι του γούστου σας -για να το πω πιο λαϊκά-, αφού λέτε ότι η αύξηση της ζήτησης είναι αυτή η οποία έχει πυροδοτήσει τη στεγαστική κρίση γιατί έρχεστε και καταψηφίζετε τις διατάξεις τόσο της δημιουργίας αμιγώς δημόσιων κατοικιών, όσο και της δημιουργίας της κοινωνικής αντιπαροχής;

Τι λέμε εμείς; Εμείς λέμε ότι αξιοποιούμε την περιουσία του δημοσίου και γυρνάμε πίσω την περιουσία αυτή στους ίδιους πολίτες, στους πολίτες που έχουν ανάγκη είτε μέσω της κοινωνικής αντιπαροχής είτε μέσω της συμφωνίας με το Υπουργείο Εθνικής Άμυνας και της δημιουργίας ακινήτων αμιγώς για κοινωνικό μίσθωμα.

Κυρίες και κύριοι Βουλευτές, έχουν περάσει τρία χρόνια από τις προηγούμενες ρυθμίσεις της κοινωνικής αντιπαροχής και οι κριτικές είναι ίδιες. Είναι το ίδιο έωλες και το ίδιο παράλογες. Και αντιπροτάσεις είναι ίδιες. Είναι το ίδιο ατεκμηρίωτες, το ίδιο ακοστολόγητες.

Κυρίες και κύριοι συνάδελφοι, σας ζητώ να σκεφτείτε μια οικογένεια, μια σημερινή οικογένεια με τρία παιδιά και που το ένα παιδί έχει αναπηρία. Κι αφού σκεφτείτε την οικογένεια αυτή, σας ζητώ να σκεφτείτε ότι η οικογένεια αυτή είναι εδώ, είναι έξω στο εντευκτήριο και μετά την ψήφιση του νομοσχεδίου αυτού έχετε και σας βρίσκει. Θέλω να μου πείτε εσείς πώς της εξηγείτε ότι καταψηφίζετε τη διά βίου τριτεκνική ιδιότητα; Τι της λέτε; Πώς της εξηγείτε ότι καταψηφίζετε τις βραχυχρόνιες δομές φιλοξενίας ατόμων με αναπηρία; Τι λέτε; «Δεν μας άρεσαν αυτές. Μέχρι να έρθουμε στην εξουσία και να φτιάξουμε τις δικές μας και να έρθουμε εμείς στην κυβέρνηση θα πρέπει να περιμένετε»; Αυτό θα τους πείτε; Θέλω να μου πείτε τι θα πείτε στην οικογένεια αυτή, η οποία θα μπορεί να έχει ένα από τα σπίτια της κοινωνικής αντιπαροχής, θα μπορεί να μένει σε ένα πρώην στρατόπεδο στο κέντρο της πόλης της Αθήνας, της Θεσσαλονίκης, της Πάτρας με κοινωνικό μέρισμα; Τι θα της πείτε; «Όχι, δεν θα μείνετε. Θα περιμένετε μέχρι να έρθουμε εμείς στην κυβέρνηση και να φτιάξουμε αυτό που εμείς θεωρούμε ότι είναι σωστό. Μέχρι τότε, όμως, δεν θα μένετε εκεί. Θα πληρώνονται τα ενοίκια τα οποία υπαγορεύει σήμερα η αγορά»; Αυτό θα πείτε;

Κυρίες και κύριοι συνάδελφοι, σήμερα σας βάζουμε μπροστά σε ένα δίλημμα, το δίλημμα του να παραμείνετε αγκυλωμένοι στα παλιά συνθήματα ή να αποδείξετε, αν θέλετε, μαζί μας ότι η Βουλή δεν είναι χώρος μικροκομματικής άρνησης, αλλά είναι ένα πεδίο εθνικής σύνθεσης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θέλω να κάνω μία μικρή παρέμβαση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι αμέσως μετά ο κ. Μπιάγκης. Να δώσω σε εσάς τον λόγο;

**ΧΡΗΣΤΟΣ ΓΙΑΝΝΟΥΛΗΣ:** Μια παρέμβαση θέλω μόνο τώρα. Θα κάνω μετά την ομιλία μου.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Γιαννούλη. Παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Δεν θα ζητούσα αυτήν την παρέμβαση…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τη ζητήσατε, όμως!

**ΧΡΗΣΤΟΣ ΓΙΑΝΝΟΥΛΗΣ:** Τη ζήτησα και δεν πιστεύω ότι πρέπει να λογοδοτήσω γι’ αυτό.

Υπάρχει μία βεβαιότητα με την οποία η κυρία Υπουργός παραβλέπει μία πραγματικότητα την οποία ξέρετε δεν την διαμόρφωσαν οι πολίτες. Δηλαδή, μην μας κάνετε την λαθροχειρία της χρηστομάθειας να πούμε εμείς στους πολίτες να πληρώνουν τα υπέρογκα ενοίκια, γιατί είναι αποτέλεσμα δικών σας πολιτικών που εκτόξευσαν την τιμή των ακινήτων και τη διαθεσιμότητα ακινήτων. Και αυτό σας το λέω ως προοίμιο, γιατί σε αυτήν την Αίθουσα, ξέρετε, ναι, υπάρχουν και πολιτικοί τυχοδιώκτες ή σαλτιμπάγκοι της πολιτικής που λένε εύκολα λόγια, αλλά οι περισσότεροι έχουμε τη λογική προσγειωμένη σε πραγματικές διαστάσεις.

Έχω την εντύπωση ότι ενοχλείστε πάρα πολύ, κυρία Μιχαηλίδου, -αν μπορώ να έχω την προσοχή σας- από το γεγονός ότι για τις προτάσεις…

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Δεν χρειάζεται να σας κοιτάω για να σας ακούω. Σας ακούω! Εκτός αν θέλετε να σας κοιτάω κιόλας!

**ΧΡΗΣΤΟΣ ΓΙΑΝΝΟΥΛΗΣ:** Δεν σας ελέγχω.

….με τις προτάσεις της Αντιπολίτευσης -και το διευρύνω- που σκέφτεται και δεν ουρλιάζει ούτε κραυγάζει και δεν έχετε απαντήσει το παραμικρό για την κοινωνική στέγη που έχει πρωτοπόρους και πρωταγωνιστές την τοπική αυτοδιοίκηση και τις τοπικές κοινωνίες, για τη δημόσια γη που την εκμεταλλεύονται άνθρωποι με έντονη την ανάγκη και την υποχρέωση λογοδοσίας και όχι τα εργολαβικά συμφέροντα. Για όλα αυτά δεν λέτε κουβέντα.

Ο ΣΥΡΙΖΑ-Προοδευτική Συμμαχία έχει καταθέσει εδώ και πάρα πολύ καιρό, όπως η κ. Νοτοπούλου που ήταν και υπεύθυνη εισηγήτρια και τομεάρχης, συγκεκριμένη πρόταση, συγκεκριμένα μέτρα τα οποία ξεπερνάτε με την πιο απεχθή μορφή του λαϊκισμού κατηγορώντας μας για μικροκομματισμό. Πώς προκύπτει αυτό; Από πού αντλείτε αυτή την πολιτική αυθάδεια να διαστρέφετε -ναι, είναι πολιτική αυθάδεια αυτό, κυρία Μιχαηλίδου- να διαστρέφετε τις προθέσεις ανθρώπων που προσπαθούμε να βρούμε λύσεις για τους συμπολίτες μας λέγοντας ότι σε ένα στρατόπεδο με είκοσι διαμερίσματα θα λύσουμε το πρόβλημα της στέγασης χιλιάδων νέων ή και πιο ηλικιωμένων ανθρώπων.

Θα σας παρακαλούσα να είστε λίγο πιο σεμνή και πιο ταπεινή, πολιτικά πάντα, στο πώς αντιμετωπίζετε τους πολιτικούς σας αντιπάλους, γιατί στην τοποθέτησή μου μετά θα επιμείνω για πολιτική αυθάδεια που αγνοεί την πραγματικότητα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχει ζητήσει τον λόγο και ο κ. Κατσώτης, γιατί καταλαβαίνω ότι θα θέλατε να απαντήσετε.

Κύριε Μπιάγκη, θα σας δώσω τον λόγο σε ένα λεπτό, αφού δώσω τον λόγο στον κ. Κατσώτη.

**ΔΗΜΗΤΡΙΟΣ ΜΠΙΑΓΚΗΣ:** Βεβαίως, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Όσον αφορά τα τρία ζητήματα που έθιξε η κυρία Υπουργός και συγκεκριμένα όσον αφορά το θέμα της βραχυχρόνιας φροντίδας, ποιος πληρώνει, κυρία Υπουργέ; Τι λέει η ρύθμιση; Ο ΕΟΠΥΥ, οι υπάλληλοι, οι εργαζόμενοι; Πού θα είναι οι δομές; Σε επιχειρηματικούς ομίλους; Αυτό είναι κάτι που δεν το διευκρινίζετε. Θα έχει την ευθύνη το κράτος; Θα είναι καλυμμένη η δαπάνη από τον κρατικό προϋπολογισμό, για να μπορέσει πράγματι μία οικογένεια να έχει αυτή την ανακούφιση για το άτομο με αναπηρία; Αυτό είναι το πρώτο.

Δεύτερον, όσον αφορά τους τρίτεκνους, οι τρίτεκνοι δεν έχουν πάρει ακόμη από πέρυσι, όπως σας έχουν καταγγείλει, το επίδομα του παιδιού, αυτή την αύξηση δηλαδή που έχετε ήδη εξαγγείλει…

**ΧΡΗΣΤΟΣ ΓΙΑΝΝΟΥΛΗΣ:** Και τα voucher!

**ΧΡΗΣΤΟΣ ΚΑΤΣΩΤΗΣ:** …όπως και τα voucher κ.λπ. Και τώρα τους υπόσχεστε λαγούς με πετραχήλια. Δεν έχουν καμία εμπιστοσύνη σε αυτά που λέτε μέσα από τη ρύθμιση που έχετε για την ισόβια, υποτίθεται, τριτεκνική ιδιότητα κ.λπ.. Αυτοί ζουν ήδη τα μεγάλα προβλήματα που έχει συνολικά η εργατική λαϊκή οικογένεια με την ανεργία, την ακρίβεια, τη φτώχεια και την εξαθλίωση που βιώνει συνολικά ο λαός μας.

Και όσον αφορά το θέμα της στέγης, όπως είπαμε και πριν, δίνετε το 30%. Αυτό θα είναι μία εναρμονισμένη πρακτική, να το πω έτσι, όλων των κατασκευαστικών ομίλων που θα αρπάξουν τα ακίνητα αυτά, ακίνητα-φιλέτα, όπως για παράδειγμα στο Χαϊδάρι, στην Κηφισιά και αλλού που υπάρχουν ήδη και θα δίνουν το 30%. Για να καταλάβει ο κόσμος, αν έχουμε δέκα κατοικίες, δέκα διαμερίσματα, τα τρία θα πάνε για κοινωνική μίσθωση, όπως λέτε και με μίσθωμα που δεν διευκρινίζεται πόσο θα είναι, όπως και το ποια θα είναι τα κριτήρια τα οποία θα υπάρχουν για να μπορέσουν να διαμορφώσουν το κοινωνικό μίσθωμα. Αυτό θα διαμορφώνεται με βάση την αγορά, όπως λέτε, μέσα στο νομοσχέδιο και βέβαια τα εφτά διαμερίσματα θα τα ενθυλακώνουν οι κατασκευαστές, οι οποίοι θα τα πουλάνε –με την ελευθερία της αγοράς που υπάρχει σήμερα!- διαμορφώνοντας μία κατάσταση στην αγορά ακινήτων στην οποία θα είναι πολύ δύσκολη η απόκτηση ακινήτου από μία εργατική λαϊκή οικογένεια.

Άρα, λοιπόν, αυτό που κάνετε εδώ με τα ακίνητα δείχνει ότι δεν σκέφτεστε και δεν συζητάτε καθόλου τις προτάσεις που έχουν κατατεθεί για την επανασύσταση του Οργανισμού Εργατικής Κατοικίας που σήμερα έχει, αν θέλετε, την τεχνογνωσία, υπάρχουν ακόμα εργαζόμενοι που μπορούν να συμβάλουν σε αυτό, ώστε να μπορέσουν να γίνουν εργατικές κατοικίες με κρατική ευθύνη.

Τριακόσιες χιλιάδες κατοικίες λείπουν σήμερα, κυρία Υπουργέ, γιατί είναι στα χέρια των τραπεζών και των funds. Τριακόσιες χιλιάδες κατοικίες! Εσείς θα κάνετε πέντε χιλιάδες κατοικίες και έχετε ξεσπιτώσει τριακόσιες χιλιάδες ανθρώπους!

Επίσης, με βάση τα στοιχεία για τις κατοικίες που λείπουν σήμερα, αυτές είναι σχεδόν επτακόσιες χιλιάδες! Τι είναι αυτό το νομοσχέδιο, λοιπόν; Τι υπηρετεί; Τι ανάγκες καλύπτει; Καλύπτει βεβαίως τις ανάγκες των μεγάλων ομίλων. Γι’ αυτό, λοιπόν, δεν συμφωνούμε και γι’ αυτό έχουμε καταγγείλει το νομοσχέδιο αυτό τόσο στις επιτροπές όσο και σήμερα εδώ ότι δεν αντιμετωπίζει τα προβλήματα, αλλά έρχεται να λύσει τα προβλήματα των μεγάλων κατασκευαστικών ομίλων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει κάποιος άλλος συνάδελφος που θα ήθελε να παρέμβει;

Κυρία Υπουργέ, θέλετε να κάνετε παρέμβαση εσείς ή να το αφήσουμε; Το λέω, γιατί είναι και ο κ. Μπιάγκης.

**ΧΡΗΣΤΟΣ ΓΙΑΝΝΟΥΛΗΣ:** Μπορεί να απαντήσει συνολικά μετά, κύριε Πρόεδρε.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Όχι, όχι, θα απαντήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, θέλει να απαντήσει η κυρία Υπουργός, κύριε Γιαννούλη.

Παρακαλώ, κυρία Υπουργέ, έχετε τον λόγο.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Εμένα, κύριε Γιαννούλη, δεν με αναγκάζετε να απαντήσω, απαντώ!

**ΧΡΗΣΤΟΣ ΓΙΑΝΝΟΥΛΗΣ:** Τον κ. Μπιάγκη υπερασπίζομαι!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Γιαννούλη, τώρα απαντάει η κυρία Υπουργός.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Όχι, το είπα αναφερόμενη στην αρχική σας τοποθέτηση που είπατε ότι δεν θα μιλούσατε, αλλά μιλήσατε. Εγώ θέλω να μιλήσω και να απαντήσω στη δική σας τοποθέτηση, αλλά και στου συναδέλφου από το Κομμουνιστικό Κόμμα Ελλάδας.

Ξεκινώ, λοιπόν, από κάτι για το οποίο υπάρχει τουλάχιστον κοινός τόπος. Οι προνοιακές δομές, οι δομές δηλαδή που παρέχουν φροντίδα στα άτομα με αναπηρία και βοηθούν και τις οικογένειές τους λειτουργούν αυτή τη στιγμή από το δικό μας Υπουργείο, από το Υπουργείο Κοινωνική Συνοχής σε δύο βαθμούς. Ο ένας είναι οι δημόσιες, μέσω δηλαδή των Κέντρων Κοινωνικής Πρόνοιας τα οποία λειτουργούν σε κάθε περιφέρεια της χώρας. Ο άλλος τρόπος που λειτουργούν είναι ως νομικά πρόσωπα ιδιωτικού δικαίου μη κερδοσκοπικά, αλλά ιδιωτικού δικαίου, τα οποία είναι εγγεγραμμένα σε δικά μας μητρώα, είναι αδειοδοτημένα από το αδειοδοτικό πλαίσιο το οποίο περιγράφει το Υπουργείο Κοινωνικής Συνοχής και Οικογένειας και αδειοδοτούνται οι φορείς αυτοί από την περιφέρεια.

Σκοπός του συγκεκριμένου νομοσχεδίου είναι τα Κέντρα Βραχυχρόνιας Φροντίδας Ατόμων με Αναπηρία να λειτουργήσουν με τον τρόπο που λειτουργούν και όλοι οι υπόλοιποι φορείς μας, όπως δηλαδή οι Στέγες Υποστηριζόμενης Διαβίωσης και τα Κέντρα Διημέρευσης και Ημερήσιας Φροντίδας Ατόμων με Αναπηρία.

Αυτό που βλέπουμε στον τρόπο αυτό είναι πως δεδομένου ότι υπάρχει και ελεγκτικός μηχανισμός και δική μας πίεση πάνω στον ελεγκτικό μηχανισμό της περιφέρειας, είδαμε να υπάρχουν δύσκολες καταστάσεις και στα χρόνια της πανδημίας. Σκοπός, λοιπόν, είναι να γίνει ένα ευέλικτο σχήμα, έτσι ώστε να μπορούν να παρέχουν τέτοιου τύπου υπηρεσίες όχι μόνο τα Κέντρα Κοινωνικής Πρόνοιας της κάθε περιφέρειας, αλλά και πολύ σημαντικοί και καταξιωμένοι φορείς στον χώρο της αναπηρίας και με την καθοδήγηση βέβαια της ΕΣΑμεΑ. Ποιοι είναι αυτοί; Δομές τις οποίες έχετε σίγουρα ακούσει, όπως είναι η ΕΛΕΠΑΠ, η «Θεοτόκος», η «Παμμακάριστος», η «Πόρτα Ανοιχτή», δομές δηλαδή που βοηθούν με συνέπεια και ευθύνη χιλιάδες συμπολίτες μας σε όλη τη χώρα.

Όσον αφορά τώρα στο κομμάτι της στέγασης και της λογικής που επικρατεί, δηλαδή της λογικής του «μαύρου-άσπρου», θα ήθελα να πω ότι είναι μια λογική που διέπει οριζόντια και κάθετα και εδώ και πολλά χρόνια την προηγούμενη Κυβέρνηση ΣΥΡΙΖΑ-ΑΝΕΛ και το κόμμα του ΣΥΡΙΖΑ. Η αλήθεια είναι ότι όσο αισιόδοξη κι αν είμαι από μόνη μου, δεν έχω πια την αισιοδοξία και την ελπίδα ότι θα αλλάξει αυτή η τακτική του μαύρου-άσπρου. Ξέρω ότι έτσι λειτουργείτε και ότι έτσι θα συνεχίσετε να λειτουργείτε, οπότε αυτό είναι κάτι που δεν προσπαθώ κι εγώ να το αλλάξω.

Ας δούμε τώρα τι έχουμε κάνει. Θα ξεκινήσω με κάτι που είναι απλό. Εγώ έχω την τιμή να ηγούμαι αυτού του Υπουργείου από το 2019. Και είναι πραγματικά τιμή μου και για το αντικείμενο και όχι μόνο για τη θέση, γιατί είναι και το αντικείμενο τέτοιο.

Το 2019 στο τότε Υφυπουργείο Κοινωνικής Πολιτικής, Υφυπουργείο του Υπουργείου Εργασίας, αυτό που υπήρχε για το στεγαστικό κομμάτι ήταν η σημερινή Διεύθυνση Αστεγίας. Η Κυβέρνηση, δηλαδή, ΣΥΡΙΖΑ-ΑΝΕΛ έφτιαξε οργανισμό στο Υπουργείο. Κοιτάξτε, εσείς δεν δίνετε τίποτα, αλλά εμείς δίνουμε κάποια πράγματα. Φτιάξατε, λοιπόν, το 2018 οργανισμό στο Υπουργείο. Τι κάνατε με τον οργανισμό αυτό, γιατί εσείς μπορεί να μην το γνωρίζετε, αλλά το γνωρίζουν συνάδελφοί σας; Καταργήσατε το Τμήμα Δημογραφικής Πολιτικής που υπήρχε –δεν υπάρχει πια Τμήμα Δημογραφικής Πολιτικής, γιατί το καταργήσατε- και στο κομμάτι της στεγαστικής πολιτικής φτιάξατε Διεύθυνση Αστεγίας. Η στεγαστική πολιτική του ΣΥΡΙΖΑ, λοιπόν, ήταν βάσει της Διεύθυνσης Αστεγίας. Γιατί; Μέσα στην κρίση από το 2015 μέχρι το 2018 δεν είχατε ανθρώπους που να χρειάζονται στεγαστική βοήθεια από πλευράς πολιτείας; Δεν νομίζω!

Αυτή τη Διεύθυνση Αστεγίας εμείς σήμερα τη διαμορφώνουμε σε Γενική Διεύθυνση Στέγασης και, όπως καταλαβαίνω καλά, αυτή θα είναι μαζί με τα δεκαπέντε τουλάχιστον άτομα –οι δημόσιοι λειτουργοί- που θα έρθουν από τον Οργανισμό Εργατικής Κατοικίας. Εσείς αυτό το καταψηφίζετε. Θέλετε, δηλαδή, η στεγαστική πολιτική να είναι στη Διεύθυνση Αστεγίας και όχι στην καινούργια Γενική Διεύθυνση Στεγαστικής Πολιτικής, η οποία θα έχει εντός αυτής και την αστεγία. Όχι. Αυτό εσείς δεν το θέλετε.

Η Διεύθυνση Αστεγίας, λοιπόν, την οποία είχατε φτιάξει –και δεν είχατε φτιάξει κάτι άλλο- έκανε ένα πρόγραμμα σημαντικό, το «Στέγαση και Εργασία».

**ΧΡΗΣΤΟΣ ΓΙΑΝΝΟΥΛΗΣ:** Τέτοιον λαϊκισμό δεν τον περίμενα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ!

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ερχόμαστε, λοιπόν, εμείς και ήρθαμε όλα αυτά τα χρόνια με το Πρόγραμμα «Στέγαση και Εργασία». Μπορεί να μην τα γνωρίζετε. Η κυρία Φωτίου έκανε κάποια δουλειά εκεί πέρα, τα γνωρίζει τα ζητήματα αυτά. Το Πρόγραμμα, λοιπόν, «Στέγαση και Εργασία» έρχεται και από εκεί που μας το αφήσατε στα 5 εκατομμύρια, το μεγεθύναμε και το έχουμε κάνει, συμπεριλαμβάνοντας πολύ περισσότερους δήμους μέσα σε αυτό, 20 εκατομμύρια.

Όμως, το να έρχεστε και να λέτε με αυτή τη διάθεση ότι δεν γίνονται πράγματα για τη στεγαστική πολιτική και γινόντουσαν πριν, όταν επί πέντε χρόνια Κυβερνήσεως ΣΥΡΙΖΑ-ΑΝΕΛ η στεγαστική πολιτική της χώρας περιοριζόταν στη Διεύθυνση Αστεγίας, τότε νομίζω ότι η χειραγώγηση και η πολιτική αυθάδεια είναι κάτι το οποίο, όπως και ο προηγούμενος ηγέτης σας ο οποίος προσπαθεί και αυτός να κάνει «come back», δεν κάνει 360 μοίρες αλλαγή, αλλά 180 μοίρες αλλαγή.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ξεχάσατε τον χρόνο, παρακαλώ!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό. Δεν θα ολοκληρώσει η Υπουργός;

**ΧΡΗΣΤΟΣ ΓΙΑΝΝΟΥΛΗΣ:** Μετά τα τέσσερα λεπτά μπήκε ο χρόνος!

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Όχι. Είναι τρία λεπτά και δεκατέσσερα, έχω καθορισμένο τέταρτο χρόνο. Αν θέλετε, μπορείτε να…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, δεν είναι σε Προεδρείο ο κ. Γιαννούλης.

Συνεχίστε, παρακαλώ.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Έχετε δίκιο, κύριε Πρόεδρε. Έχετε δίκιο.

Όμως, μιλώντας, κύριε Πρόεδρε, για την πολιτική αυθάδεια, αυτό κατά κύριο λόγο δεν μπορώ να το ακούσω από αυτούς οι οποίοι μιλούσαν για κρατικοποίηση των τραπεζών και έφεραν ένα τρίτο μνημόνιο και από αυτούς οι οποίοι μιλούσαν πολύ συγκεκριμένα και έπραξαν κόψιμο των συντάξεων και το ονόμασαν «προσωπική διαφορά», την οποία και αν είδατε καταργούμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό, κύριε Γιαννούλη. Θέλω να σας πω κάτι, γιατί βιάζεστε.

Πρώτον, η κυρία Υπουργός ήταν πάρα πολύ συνεπής στον χρόνο της. Μάλλον δεν την παρακολουθούσατε, ως προς τον χρόνο εννοώ. Μίλησε δεκαπέντε από τα δεκαοκτώ λεπτά. Είχε τώρα τέσσερα λεπτά και κάποια που ξεχάσαμε και δεν ξεπέρασε τα επτά λεπτά. Δεν είναι αυτό το πρόβλημα. Το πρόβλημα είναι αν απάντησε σωστά ή όχι.

Πείτε τώρα αυτό που θέλετε που σας έκανε να βγείτε από τα ρούχα σας, γιατί σας είδα έτσι. Πείτε να ολοκληρώσουμε τη διαδικασία, για να μιλήσει ο κ. Μπιάγκης που περιμένει υπομονετικά και με το χαμόγελο στα χείλη.

**ΧΡΗΣΤΟΣ ΓΙΑΝΝΟΥΛΗΣ:** Ειλικρινά, στον μόνο στον οποίο πρέπει να απολογηθώ είναι ο κ. Μπιάγκης, γιατί όλα τα υπόλοιπα που είπατε, κύριε Πρόεδρε, απέχουν από την πραγματικότητα. Ούτε από τα ρούχα μου βγήκα ούτε προσπαθώ να εντυπωσιάσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είπα ότι πάτε να εντυπωσιάσετε.

**ΧΡΗΣΤΟΣ ΓΙΑΝΝΟΥΛΗΣ:** Ό,τι είπατε, εν πάση περιπτώσει, καθ’ υπέρβαση της πρακτικής που θα πρέπει να ακολουθείτε.

Λυπάμαι που ένας νέος άνθρωπος καταφεύγει ακόμα και στη σπουδή της τεχνητής ρητορείας των ΣΥΡΙΖΑ-ΑΝΕΛ, για να διαγράψει την κυβερνητική ευθύνη εξίμισι ετών, για να διαγράψει τα προβλήματα που παρέμειναν ανεπίλυτα σε ιδρύματα όπως ο Άγιος Στυλιανός στη Θεσσαλονίκη με θύματα, να διαγράψει το γεγονός ότι χρεοκόπησε μια χώρα με ευθύνη κάποιων, να διαγράψει τα γεγονότα που έχουν στερήσει πολύτιμους πόρους από μία χώρα και, πραγματικά, με πολιτική αυθάδεια να μας κουνάει το δάχτυλο για τη Διεύθυνση Αστεγίας, όταν βρήκαν ανακούφιση τέσσερα εκατομμύρια άνθρωποι το 2015-2019 που ήταν στα όρια της απόγνωσης.

Λυπάμαι να μας μιλάτε εκ μέρους μιας Κυβέρνησης –και μην το πάρετε προσωπικά- που εκπροσωπεί τους «Φραπέδες», τον «Μπάμπη τον Σουγιά» και τα εκατοντάδες εκατομμύρια παράνομων επιδοτήσεων! Και θα μας κουνήσετε εσείς το δάχτυλο για ζητήματα διαφάνειας και θα μας βάλετε και το προσθετικό των ΑΝΕΛ, νομίζοντας ότι θα θιχτούμε! Που ήταν Υφυπουργός του κόμματός σας!

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ε, θα έπρεπε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Υπουργέ! Αφήστε τον κ. Γιαννούλη να μιλήσει!

**ΧΡΗΣΤΟΣ ΓΙΑΝΝΟΥΛΗΣ:** Στη Νέα Δημοκρατία ήταν Υφυπουργός ο κ. Καμμένος!

Προσγειωθείτε! Εμείς δεν σκιαμαχούμε με τον χρόνο. Έχουμε μπροστά μας τους πολίτες που είναι πιο σημαντικοί από τα συμπλέγματά σας, γιατί αν νομίζετε ότι εξίμισι χρόνια δεν αξιολογούνται και δεν έχετε την υποχρέωση λογοδοσίας, ζείτε σε λάθος χώρα και λαμβάνετε αποφάσεις καταστροφικές για αυτήν!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, το κλείνουμε; Θέλετε να πείτε κάτι;

Ελάτε, κύριε Μπιάγκη, δεν θέλει να πει κάτι η Υπουργός.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Κύριε Πρόεδρε, δώστε μου ένα λεπτό…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας είδα πολύ διστακτική, γι’ αυτό…

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Κύριε Πρόεδρε, είχα μία εσωτερική αναζήτηση αν έπρεπε να μιλήσω…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλετε να μιλήσει ο κ. Μπιάγκης και μετά να μιλήσετε εσείς;

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Όχι, εντάξει. Με συγχωρείτε.

**ΧΡΗΣΤΟΣ ΓΙΑΝΝΟΥΛΗΣ:** Βγήκε άκρη με την εσωτερική αναζήτηση;

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Νομίζω πως με το ότι σηκώθηκα, καταλάβατε ότι βγήκε μια θετική άκρη ως προς αυτό, θετική ως προς την έγερσή μου.

Με συγχωρείτε, κύριε Μπιάγκη, θα κάνω ένα λεπτό.

**ΔΗΜΗΤΡΙΟΣ ΜΠΙΑΓΚΗΣ:** Παρακαλώ, κυρία Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, το σημαντικό στο Εθνικό Κοινοβούλιο είναι να γίνεται μία σύνθεση. Δεν γίνεται να μαλώνουμε, για να μαλώνουμε. Πραγματικά δεν γίνεται να μαλώνουμε, για να μαλώνουμε.

**ΧΡΗΣΤΟΣ ΓΙΑΝΝΟΥΛΗΣ:** Συμφωνώ.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Εμείς και όλοι στην παράταξή μας είμαστε περήφανοι για τη διακυβέρνηση του τόπου αυτού από το 2019. Εξίσου από ό, τι φαίνεται περήφανοι είστε κι εσείς για τη διακυβέρνηση των πέντε ετών του ΣΥΡΙΖΑ με τον κυβερνητικό σας εταίρο, τον κ. Καμμένο και το κόμμα των ΑΝΕΛ.

Σας ευχαριστώ.

**ΧΡΗΣΤΟΣ ΓΙΑΝΝΟΥΛΗΣ:** Αυτό ήταν;

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Αυτά είχατε να πείτε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτά ήθελε να πει η Υπουργός, αυτά είπε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, δεν χρειάζεται την υπεράσπισή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ! Τώρα θα μιλήσει ο κ. Μπιάγκης που περιμένει τόση ώρα! Σας παρακαλώ!

Ορίστε, κύριε Μπιάγκη, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου πριν ξεκινήσω με αυτά τα οποία έχω σημειώσει, να κάνω μια αναφορά.

Κυρία Υπουργέ, μιας και μιλήσατε για σύνθεση, πραγματικά είναι αξιοπερίεργο να μιλάτε για την αναγκαιότητα σύνθεσης. Πράγματι, σε κάποια θέματα όπως αυτό που συζητάμε σήμερα για την τρίτεκνη, για την κοινωνική μίσθωση, για την κοινωνική αντιπαροχή, χρειάζεται να υπάρχει συναίνεση. Όμως, μπορεί να υπάρχει συναίνεση, χωρίς να υπάρχει ενημέρωση;

Το ζητούμενο είναι, κυρία Υπουργέ, γιατί σήμερα, μετά από τρία χρόνια, ερχόμαστε τον ίδιο νόμο τον δικό σας να τον αλλάξουμε; Έχετε πει σήμερα στην Ολομέλεια τους λόγους και τις αιτίες που δεν πέτυχε η κοινωνική αντιπαροχή τότε και γιατί φτάσαμε στο σημείο να αλλάζουμε τα ίδια τα έργα τα δικά μας; Θεωρώ ότι είναι σημαντικά στοιχεία τα οποία θα πρέπει να τεθούν στην Ολομέλεια, προκειμένου να βγαίνουν σωστά συμπεράσματα.

Σε κάθε περίπτωση, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Κοινωνικής Συνοχής και Οικογένειας με τίτλο «Κοινωνική αντιπαροχή, κοινωνική μίσθωση, τρίτεκνη ιδιότητα και άλλες διατάξεις». Πρόκειται για την τρίτη νομοθετική πρωτοβουλία του νεοσύστατου Υπουργείου και, δυστυχώς, έρχεται να επιβεβαιώσει ότι η Κυβέρνηση αδυνατεί να καταρτίσει μια συνεκτική κοινωνική πολιτική, με όραμα, με βάθος και θεσμική συνέχεια.

Κυρία Υπουργέ, η χώρα μας βρίσκεται αντιμέτωπη με δύο παράλληλες μεγάλες κρίσεις, τη στεγαστική και τη δημογραφική. Η πρώτη στραγγαλίζει τους νέους και τα νοικοκυριά με τα δυσθεώρητα ενοίκια και τις δυσκολίες πρόσβασης σε αξιοπρεπή κατοικία. Η δεύτερη, η δημογραφική, απειλεί την ίδια την εθνική μας υπόσταση, την κοινωνική συνοχή, την οικονομική ανάπτυξη και τη βιωσιμότητα του ασφαλιστικού μας συστήματος.

Κυρίες και κύριοι συνάδελφοι, η Ελλάδα κινδυνεύει να συρρικνωθεί πληθυσμιακά σε τέτοιο βαθμό που να απειλείται η ίδια η βιωσιμότητα του έθνους μας. Αν δεν αλλάξουμε, λοιπόν, πορεία, ο πληθυσμός της χώρας μας αναμένεται, σύμφωνα με σχετικές εκτιμήσεις, να μειωθεί κατά 20% έως το 2050.

Αν κανείς διαβάσει προσεκτικά τις ρυθμίσεις του υπό συζήτηση νομοσχεδίου, θα διαπιστώσει ότι η Κυβέρνηση παραμένει εγκλωβισμένη στη λογική της αποσπασματικής παρέμβασης και της ασαφούς υπόσχεσης. Στο πεδίο της κοινωνικής αντιπαροχής, η Κυβέρνηση αναπαράγει και τροποποιεί τον ν. 5.006/2022, χωρίς να εισάγει τον αναγκαίο δημόσιο φορέα στέγασης που θα εγγυάται την παραγωγή και τη διαχείριση της κοινωνικής κατοικίας. Οι φορείς που τοποθετήθηκαν στις επιτροπές εξέφρασαν εύλογες ανησυχίες για τον αποκλεισμό δικαιούχων από άλλα επιδόματα, την έλλειψη κριτηρίων και την εκχώρηση δημόσιας περιουσίας σε ιδιώτες.

Δυστυχώς, στις πρόσφατες εξαγγελίες του Πρωθυπουργού στη ΔΕΘ δεν υπήρξε ούτε μία ολοκληρωμένη πρόταση για το δημογραφικό. Ακούσαμε μια σειρά από αποσπασματικά μέτρα, πέραν του 1,6 δισεκατομμυρίου ευρώ, αλλά καμία ουσιαστική στρατηγική για τη μακροπρόθεσμη ενίσχυση της οικογένειας, την υποστήριξη της μητρότητας, την προσβασιμότητα σε βρεφονηπιακούς σταθμούς, την ισότητα των φύλων στην εργασία. Η Κυβέρνηση προτιμά την παροχολογία των μικρών επιδομάτων αντί για μια γενναία διαρθρωτική πολιτική που θα αγγίξει τη ρίζα του προβλήματος.

Η Ελλάδα, κυρίες και κύριοι συνάδελφοι, βιώνει εδώ και δεκαετίες μια έντονη τάση αστυφιλίας που ενισχύει την οικονομική και δημογραφική ανισότητα του εσωτερικού χώρου. Το γεγονός και μόνο ότι ένας στους πέντε πολίτες ζει σε μόλις 2,8% του εδάφους της χώρας καταδεικνύει έντονη εσωτερική μετακίνηση προς τα αστικά κέντρα, ειδικά την Αθήνα και τη Θεσσαλονίκη, με την περιφέρεια να συρρικνώνεται, να γηράσκει και να στερείται προοπτικής ανάπτυξης.

Το αποτέλεσμα είναι διπλό. Αφενός εκτείνεται η φθίνουσα δυναμική των αγροτικών και ημιαστικών περιοχών, αφετέρου καταρρέει το δικαίωμα των κατοίκων στην τοπική παραγωγή, στην πρόσβαση σε υποδομές και σε αξιοπρεπή επαγγελματική ζωή. Η μονόπλευρη ανάπτυξη του αστικού κέντρου σε βάρος της περιφέρειας υπονομεύει την κοινωνική συνοχή και την οικονομική ανθεκτικότητα, αφήνοντας την πρωτογενή παραγωγή αποδυναμωμένη, ενώ η δυνατότητα παραμονής και επιστροφής των νέων στις πατρίδες τους εξακολουθεί να περιορίζεται.

Η απάντηση, λοιπόν, δεν μπορεί να είναι μόνο οικονομική, όπως παροχές ή προγράμματα επιστροφής. Απαιτείται ένα νέο ολοκληρωμένο παραγωγικό μοντέλο που θα υποστηρίζει την τοπική παραγωγή και την περιφερειακή οικονομία. Αυτό ναι, μπορεί να περιλαμβάνει κίνητρα για παραμονή νέων σε επαρχιακές περιοχές μέσω κατασκευής ή ανακαίνισης κατοικιών, έχοντας πρόσβαση σε στεγαστικά εργαλεία υψηλής διείσδυσης. Στήριξη της αγροτικής επιχειρηματικότητας, επενδύσεις σε υποδομές και αξιοποίηση ψηφιακών τεχνολογιών για την ενίσχυση της τοπικής παραγωγής και της γεωργικής παραγωγής. Μόνον έτσι μπορούμε, κατά τη γνώμη μας, να διασφαλίσουμε την ίση κατανομή ανθρώπινου και παραγωγικού δυναμικού, να τονώσουμε την τοπική απασχόληση και να ανατρέψουμε τον κύκλο της αστικής υπερχείλισης σε βάρος των υποβαθμισμένων περιφερειών.

Η δημογραφική κρίση και η περιφερειακή κρίση δεν είναι δύο ανεξάρτητα προβλήματα, κυρίες και κύριοι συνάδελφοι. Είναι οι διακριτές όψεις του ίδιου εθνικού ζητήματος και απαιτούν μια στρατηγική σύνδεση στεγαστικής, αναπτυξιακής και κοινωνικής πολιτικής.

Κυρίες και κύριοι συνάδελφοι, προκειμένου να αναδειχθεί η έλλειψη ολιστικού σχεδιασμού για την ανάπτυξη της χώρας, ας δούμε τι ανακοίνωσε ή καλύτερα τι δεν ανακοίνωσε ο Πρωθυπουργός στη ΔΕΘ για τη νησιωτική πολιτική.

Στοχευμένα είπατε, κυρία Υπουργέ: «Οι ανακοινώσεις του κυρίου Πρωθυπουργού ήταν για τους ακρίτες μας, για τους νέους μας». Ακόμα λοιπόν και οι όποιες φορολογικές ελαφρύνσεις ανακοινώθηκαν, δεν προσαρμόστηκαν, κυρία Υπουργέ, στις ιδιαιτερότητες που υπάρχουν, με αποτέλεσμα να υπάρχει διαφορετική αντιμετώπιση από την πολιτεία ακόμη και μεταξύ των νησιών της ανατολικής και της δυτικής Ελλάδας.

Από τις εξαγγελίες του Πρωθυπουργού στη ΔΕΘ για ακόμα μία φορά εξαιρέθηκαν το Ιόνιο και τα ακριτικά διαπόντια νησιά, αυτά δηλαδή που οι κυβερνώντες θυμούνται μόνον όταν πρόκειται να χαράξουν την Αποκλειστική Οικονομική Ζώνη ή να εγκαταστήσουν θαλάσσια αιολικά πάρκα, εξυπηρετώντας συγκεκριμένα συμφέροντα.

Χθες με την πολιτική σας είχε εξαιρεθεί η Περιφέρεια Ιονίων Νήσων από ευρωπαϊκό πρόγραμμα ΕΣΠΑ που αφορούσε την ενίσχυση των μικρών επιχειρήσεων. Σήμερα, κυρία Υπουργέ, με πρόσχημα την οδηγία 2006/112 της Ευρωπαϊκής Κοινότητας για τον ΦΠΑ η Κυβέρνηση στρουθοκαμηλίζει, γυρίζοντας την πλάτη στους λίγους ακρίτες που «κρατούν Θερμοπύλες».

Η αλήθεια είναι, κυρίες και κύριοι συνάδελφοι, ότι η οδηγία δεν αποκλείει τα Ιόνια νησιά ή ακόμα πιο πολύ τα διαπόντια νησιά από ειδικά καθεστώτα, όπως συστηματικά και παραπειστικά προσπαθούν να αποκρύψουν οι αρμόδιοι Υπουργοί της Κυβέρνησης, απαντώντας στις ερωτήσεις που τους γίνονται.

Τουναντίον, μέχρι το 2018 η χώρα μας είχε εξασφαλίσει παρέκκλιση με μειωμένους συντελεστές σε νησιά του Αιγαίου και σε ορισμένα από τα διαπόντια, η οποία τελικά καταργήθηκε. Όμως, το 2021 η κυβέρνηση επανήλθε μόνο για 5 νησιά του ανατολικού Αιγαίου λόγω του μεταναστευτικού, αποδεικνύοντας έτσι ότι η Ελλάδα μπορεί να ζητήσει και ανάλογες εξαιρέσεις. Άλλωστε αυτό ρητώς προβλέπεται από την ίδια την οδηγία.

Εδώ και έξι χρόνια, λοιπόν, η Κυβέρνηση ουδέποτε διεκδίκησε -όπως άλλωστε μπορούσε και κυρίως όφειλε- ανάλογη ρύθμιση για τα Ιόνια νησιά, ούτε καν για τα μικρά και απομονωμένα διαπόντια νησιά που υφίστανται τις ίδιες και χειρότερες πιέσεις.

Καθαρές κουβέντες, λοιπόν: Η μη εφαρμογή μειωμένου ΦΠΑ στα διαπόντια δεν είναι δέσμευση της Ευρωπαϊκής Ένωσης. Είναι συνειδητή επιλογή της Κυβέρνησης Μητσοτάκη. Είναι ώρα, λοιπόν, να πάψει η Κυβέρνηση να κρύβεται πίσω από τις Βρυξέλλες και να αναλάβει τις ευθύνες της απέναντι και στο Ιόνιο και στους νησιώτες και σε όλους τους πολίτες της πατρίδας μας.

Ακόμα όμως και αν δεν ήταν εφικτή μια νέα παρέκκλιση για τον ΦΠΑ, η Κυβέρνηση, κυρία Υπουργέ, θα μπορούσε να θεσπίσει ειδικά φορολογικά και κοινωνικά κίνητρα όσον αφορά τα διαπόντια νησιά, να μειώσει άλλους συντελεστές, να δώσει κίνητρα εγκατάστασης, να στηρίξει την επικοινωνία τους, να στηρίξει την καθημερινότητα αυτών των ανθρώπων που «φυλάττουν Θερμοπύλες», κάτι το οποίο δεν έκανε.

Ξεχασμένα, λοιπόν, τα νησιά του Ιονίου, κυρία Υπουργέ, ξεχασμένα τα διαπόντια νησιά.

Το ΠΑΣΟΚ-Κίνημα Αλλαγής παρουσίασε πρόσφατα ένα συνεκτικό σχέδιο με τρεις κεντρικούς πυλώνες για την αντιμετώπιση της δημογραφικής κρίσης και την ενίσχυση της κοινωνικής συνοχής, για να στηρίξει την οικογένεια, να δώσει προοπτική στους νέους και να ανατρέψει τη δημογραφική παρακμή.

Η μάχη για το δημογραφικό, κυρίες και κύριοι συνάδελφοι, είναι μάχη για την Ελλάδα του αύριο. Καλούμε, λοιπόν, την Κυβέρνηση και όλες τις πολιτικές δυνάμεις να στηρίξουν ή έστω να μπουν στη διαδικασία να συζητήσουν, να αντιπαρατεθούν στις προτάσεις μας, προτάσεις οι οποίες είναι πλήρεις, με στρατηγική, με σχέδιο, με περιεχόμενο και να εργαστούμε όλοι μαζί για ένα μέλλον όπου η οικογένεια, η νεολαία και η κοινωνική συνοχή θα βρίσκονται στο επίκεντρο. Μόνον έτσι η Ελλάδα θα μπορέσει να σταθεί όρθια και να κοιτάξει το μέλλον με αυτοπεποίθηση.

Ευχαριστώ πολύ για την ανοχή σας, κύριε Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η ανοχή ήταν επειδή σας καθυστερήσαμε, κύριε Μπιάγκη.

Ο κ. Ζαμπάρας έχει τον λόγο, τον οποίον και αυτόν καθυστερήσαμε.

Ορίστε, κύριε συνάδελφε.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρία Υπουργέ, νομίζω ότι και μετά την τοποθέτησή σας είναι αρκετά εύκολο να αποδομήσουμε τα επιχειρήματά σας ότι δήθεν αγωνίζεστε για να στηρίξετε την κοινωνία με πολιτικές υπέρ μιας στεγαστικής πολιτικής για τους πολλούς. Είναι όμως πάρα πολύ δύσκολο -ειλικρινά σας το λέω- και χρειάζεται πραγματικό ταλέντο να πετάς ψίχουλα, να βαφτίζεις παντεσπάνι αυτά τα ψίχουλα και να τα παρουσιάζεις ως μεγάλη κοινωνική πολιτική, γιατί αυτό κάνατε και στη ΔΕΘ, αυτό κάνετε και σήμερα εσείς προσωπικά.

Αν κάποιος σας άκουγε, θα πίστευε ότι ζούμε σ’ έναν παράδεισο ή εν πάση περιπτώσει ότι κάνετε μια φιλότιμη προσπάθεια ως Κυβέρνηση να λύσετε τα βασικά προβλήματα. Προφανώς θα πρέπει να δεχτείτε την κριτική από την Αντιπολίτευση, σκληρή κριτική, όταν υπάρχει ένας αριθμός αδυσώπητος που λέει ότι αυξήθηκε η τιμή των ακινήτων μέσα σε μία χρονιά κατά 11,3% Ποια κρίση προσφοράς λύσατε εσείς με τα προγράμματα σας, το «Σπίτι μου 1», το «2» και το «3» που θα φέρετε; Πώς συμβάλατε, με ποιον τρόπο, στο να αποκτήσουν οι νέοι στέγη σήμερα;

Άρα, λοιπόν, εδώ υπάρχει μια πραγματικότητα και επειδή επικαλεστήκατε την οικογένεια που μας κοιτάει έξω από τη Βουλή και περιμένει από εμάς να δράσουμε, αυτή η οικογένεια, κυρία Υπουργέ, σήμερα δεν μπορεί να τα βγάλει πέρα, γιατί πληρώνει πάνω από τον μισό μισθό σε ενοίκιο. Αυτή είναι η πραγματικότητα και όσες επικλήσεις στο συναίσθημα να κάνετε, δεν μπορείτε να μας πείσετε ότι λειτουργείτε υπέρ της κοινωνίας, γιατί σήμερα η στέγη από δικαίωμα έχει γίνει ένα άπιαστο όνειρο για τους περισσότερους. Τα ενοίκια έχουν εκτοξευθεί σε απαγορευτικά επίπεδα. Μία οικογένεια στην Αθήνα ή τη Θεσσαλονίκη πληρώνει 700 με 800 ευρώ για ένα τριάρι, δηλαδή ο ένας μισθός από τους δύο της οικογένειας πηγαίνει στο ενοίκιο.

Μπορείτε, κυρία Μιχαηλίδου, να σκεφτείτε μία μητέρα που μετράει τα χαρτονομίσματα για να πληρώσει το ενοίκιο και της μένουν 200 ευρώ για να περάσει όλη η οικογένεια;

Μπορείτε να σκεφτείτε έναν φοιτητή που πέρασε φέτος στην Πάτρα, βλέπει μία γκαρσονιέρα που στοιχίζει 400 ευρώ τον μήνα και παίρνει τηλέφωνο τον πατέρα και λέει «πατέρα, βρήκα σπίτι, αλλά θα χρειαστεί να δουλεύω για να πληρώσω»;

Μπορείτε να σκεφτείτε εσείς, κυρία Μιχαηλίδου, ένα ζευγάρι στο Αγρίνιο με εισόδημα 1.200 ευρώ τον μήνα που δίνει πάνω από το 1/3 του μισθού μόνο για στέγη;

Μπορείτε να φανταστείτε αυτούς τους ανθρώπους στο Αγρίνιο, που περνούν έξω από ένα μαγαζί με παιχνίδια, βλέπουν ένα παιχνίδι στη βιτρίνα και ξέρουν ότι πρέπει να το αφήσουν εκεί γιατί δεν βγαίνουν τα νούμερα;

Οι επίσημοι αριθμοί, κυρία Μιχαηλίδου, είναι αμείλικτοι. Το 19,6% του πληθυσμού βρίσκεται σε κίνδυνο φτώχειας. Αυτό το ποσοστό πηγαίνει στο 29%, όταν μιλάμε για οικογένεια με παιδιά και εκτοξεύεται στο 44% όταν μιλάμε για μονογονεϊκές οικογένειες. Ποια κοινωνική συνοχή και ποια οικογένεια; Πείτε μου. Ένας πατέρας στο Μεσολόγγι που δουλεύει και κάνει δύο δουλειές και βλέπει το παιδί του νύχτα, μία μητέρα στη Ναύπακτο που κουταλομετράει τα ψιλά για να αποφασίσει αν θα πάρει γάλα ή φάρμακα. Τα παραδείγματα αυτά που σας λέω είναι πραγματικά, μου τα έχει στείλει κόσμος από την περιφέρειά μου και είναι μια πραγματικότητα που απλώνεται στην κοινωνία. Εσείς, όμως, δεν αναζητάτε πραγματικές, πρακτικές, ρεαλιστικές και εφαρμόσιμες λύσεις γι’ αυτούς. Για άλλους ψάχνετε λύσεις. Αυτή είναι η αλήθεια πίσω από τα προγράμματά σας, το «Σπίτι μου I», το «Σπίτι μου II», που απέτυχαν και εκτόξευσαν τις τιμές, η κοινωνική αντιπαροχή που ξαναφέρνετε και χαρίζει σπίτια σε εργολάβους χωρίς κανείς να ξέρει ποιο θα είναι το ενοίκιο, η διάρκεια, οι όροι, η ανεξέλεγκτη επίσης και με άναρχο τρόπο εξάπλωση των Airbnb, που αδειάζει γειτονιές από σπίτια και φουσκώνει τις τιμές. Και σαν να μην έφτανε αυτό, ακούμε τον ίδιο τον Πρωθυπουργό να λέει ότι φταίνε οι φοιτητές επί της ουσίας για τις αυξήσεις των ακινήτων, επειδή θέλουν να μένουν μόνοι τους. Αυτός είναι ο πυρήνας της πολιτικής σας, της στεγαστικής πολιτικής, τρεις πυλώνες αποτυχημένης πολιτικής, τον έναν εκ των οποίων τον ξαναφέρνετε σήμερα για ψήφιση και ζητάτε και συναίνεση. Να συναινέσουμε σε τι ακριβώς;

Ο εύκολος τρόπος, κυρία Μιχαηλίδου, όταν στριμώχνεστε πολιτικά είναι να πηγαίνετε στην περίοδο 2015-2019. Ξεχνάτε βέβαια πολύ εύκολα την περίοδο 2010-2015, γιατί είστε συνένοχοι, και ξεχνάτε επίσης πολύ εύκολα το γεγονός ότι κυβερνάτε εξίμισι χρόνια και δεν έχετε κάνει κάτι γι’ αυτό. Αυτό όμως που κάνετε συνειδητά και σε μόνιμη βάση είναι να χτίζετε κάστρα επικοινωνίας πάνω σε θεμέλια κοινωνικής αδικίας. Είναι αυτό με άλλα λόγια που έλεγε ο Γκαίτε ότι «η μεγαλύτερη τέχνη του διαβόλου είναι να μας πείθει ότι δεν υπάρχει». Υπουργείο Κοινωνικής Συνοχής και Οικογένειας και από κάτω ερείπια!

Το ζήτημα της στέγασης συνδέεται με όλα αυτά που είπε και η εισηγήτριά μας, η κ. Νοτοπούλου, στην πρωτολογία της, συνδέεται προφανώς και με το νούμερο 1 εθνικό πρόβλημα για τον ΣΥΡΙΖΑ - Προοδευτική Συμμαχία, που είναι το δημογραφικό. Το 2023 είχαμε 72.300 γεννήσεις, σχεδόν τις μισές σε σχέση με τις προηγούμενες δεκαετίες. Από το 2008 μέχρι σήμερα έχουμε χάσει 720.000 ανθρώπους στο ισοζύγιο γεννήσεων - θανάτων. Μια πόλη δηλαδή σαν τη Θεσσαλονίκη εξαφανίστηκε. Σκεφτείτε μια πόλη σβησμένη από τον χάρτη, χωρίς φώτα, χωρίς κίνηση, χωρίς φωνές, για να κάνουμε και εμείς τις εικόνες που έχουν σχέση με την πραγματικότητα σε σχέση με τις δικές σας εικόνες που προσπαθείτε να παρουσιάσετε στον κόσμο για τη στήριξη της οικογένειας.

Ένας άλλος δείκτης, κυρία Μιχαηλίδου, που φαντάζομαι ότι τον γνωρίζετε, είναι ο δείκτης εξάρτησης ηλικιωμένων που φτάνει σήμερα στο 39% και αναμένεται να αγγίξει το 49% το 2030.

Σκεφτείτε, δηλαδή, κυρία Μιχαηλίδου, δύο νέους να δουλεύουν για να στηρίξουν έναν συνταξιούχο, την ώρα που ούτε οι ίδιοι μπορούν να τα βγάλουν πέρα. Και αν αυτή είναι η εθνική εικόνα και δεν έχει μεγάλες διαφορές, υπάρχουν όμως κάποιες περιοχές, όπως είναι ο Νομός Αιτωλοακαρνανίας όπου είχαμε μείωση του πληθυσμού τα τελευταία χρόνια πολύ πάνω από τον μέσο όρο, στο 9%, με χωριά να αδειάζουν, με καφενεία, που αν πας αυτή τη στιγμή που θα μπει ο χειμώνας να είναι δύο, τρία άτομα, χωρίς νέα παιδιά.

Άρα η απάντησή σας και τα μέτρα που φέρνετε, είναι μέτρα χωρίς ψυχή χωρίς πραγματική αντιμετώπιση και βούληση ενίσχυσης του δημογραφικού και της στεγαστικής πολιτικής. Η δική σας απάντηση είναι οι φοροελαφρύνσεις της στιγμής, λες και αυτό θα είναι το βασικό κριτήριο για να αποφασίσουν οι νέοι να κάνουν παιδιά, την ίδια στιγμή που ειπώθηκε προηγουμένως ότι 70.000 παιδιά μένουν εκτός voucher για βρεφονηπιακούς σταθμούς, οι γονείς δεν μπορούν να πάνε τα παιδιά τους την Πέμπτη στο σχολείο για πρώτη μέρα και τα σχολεία ανοίγουν χωρίς το αναγκαίο προσωπικό.

Κυρία Υπουργέ, προηγουμένως πραγματικά είδα με έναν τρόπο απαράδεκτο από τη μεριά σας να προσπαθείτε να επιχειρηματολογήσετε, κουνώντας το δάχτυλο στην Αντιπολίτευση. Η αλήθεια είναι ότι δεν σας ενδιαφέρει να δώσετε λύσεις γιατί τα συμφέροντά σας πρακτικά δεν ταυτίζονται με τα συμφέροντα της κοινωνικής πλειοψηφίας. Οι πολίτες σήμερα οδηγούνται σε αδιέξοδο: αυξήσεις στα ενοίκια, αποδιοργάνωση του κοινωνικού ιστού, νέες γενιές που δεν μπορούν να κάνουν κανένα σχέδιο για το μέλλον.

Κυρίες και κύριοι συνάδελφοι, κλείνοντας -και ευχαριστώ, κύριε Πρόεδρε- να πω ότι τα σχολεία που κλείνουν, οι νέοι που ξενιτεύονται, οι οικογένειες που στενάζουν από τα ενοίκια είναι τα πρόσωπα των πολιτικών σας. Αυτές είναι οι εικόνες που κουβαλά σήμερα η κοινωνία.

Το δημογραφικό, κυρία Υπουργέ, κυρία Μιχαηλίδου, δεν είναι στατιστική, είναι η ίδια η ύπαρξή μας, είναι το μήνυμα που οφείλει να στείλει η χώρα μας στο μέλλον. Σήμερα αυτό το μήνυμα κινδυνεύει να σβήσει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Γιαννούλης και ακολουθεί ο κ. Ηλιόπουλος. Θα μπορούσαμε όμως να κάνουμε μία αλλαγή, να είναι πρώτα ο κ. Ηλιόπουλος και μετά ο κ. Γιαννούλης. Θα μου πείτε..

**ΧΡΗΣΤΟΣ ΓΙΑΝΝΟΥΛΗΣ:** Έξι λεπτά θα μιλήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπήρξε συνεννόηση. Αυτό είναι το σημαντικό.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Όντως θα κάνω μια προσωπική άσκηση να μιλήσω έξι λεπτά, κύριε Ηλιόπουλε, και ως υπόδειγμα για πολιτικούς αρχηγούς ή για συναδέλφους μας που θεωρούν τον χρόνο βασιλικό δικαίωμα και τον επεκτείνουν απεριόριστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ σας βάζω δώδεκα λεπτά και εσείς αποφασίζετε.

**ΧΡΗΣΤΟΣ ΓΙΑΝΝΟΥΛΗΣ:** Θα το προσπαθήσω τουλάχιστον.

Ευχαριστώ πολύ για τον λόγο.

Εγώ συμφωνώ, κυρία Μιχαηλίδου, ότι πρέπει να αναζητούμε συναινέσεις, πρέπει να αναζητούμε σημεία που μπορούμε να συνεννοηθούμε για να εκφράζουμε αυθεντικά τους πολίτες.

Να συμφωνήσουμε σε τρία βασικά πράγματα -ελπίζω τουλάχιστον-, τα αυτονόητα, ότι τα παιδιά δεν τα φέρνει ο πελαργός, πρώτο και κύριο. Εκτός του ότι δεν τα φέρνει τα παιδιά ο πελαργός, όσον αφορά τα σπίτια, δεν φυτεύεις τσιμέντο και τούβλα και φυτρώνουν πολυκατοικίες, γίνονται με κάποιες συγκεκριμένες διαδικασίες. Και, τέλος, τα παιδιά μας, τα παιδιά όλης της χώρας, χρειάζονται κυρίως μια ήρεμη οικογένεια, ένα οικογενειακό περιβάλλον ήρεμο, χρειάζονται παροχή υγείας και εκπαίδευσης, τον δάσκαλό τους. Δεν χρειάζονται τον εργολάβο τους.

Με αυτές τις τρεις παραδοχές θα κλείσω με κάθε δική μου προσωπική σκέψη σε αυτό που συζητάμε σήμερα, γιατί το νομοσχέδιο αναπτύχθηκε επαρκώς και από την εισηγήτριά μας και από τους συναδέλφους Βουλευτές και από την πρόταση, το πρόγραμμα για τη στέγη που έχει εκπονηθεί εδώ και καιρό, που αύριο θα κάνουμε μία προσπάθεια με την κ. Νοτοπούλου να σας τη στείλουμε και να λάβουμε μία απάντηση και όχι απαξίωση. Θα χρησιμοποιήσω φράσεις και κείμενα άλλων με κεντρικό θέμα «Η κοιλάδα της ευφορίας των ψεμάτων στα εξίμισι χρόνια είναι απέραντη και η παρουσία στη Διεθνή Έκθεση του Πρωθυπουργού απογοητευτική».

Ζητήσατε τη συναίνεσή μας και εύχομαι να μπορούμε να τη δώσουμε για τις βραχυχρόνιες δομές για άτομα με αναπηρία. Πολύ σημαντικό θέμα. τι εκπροσωπούμε εδώ, κυρία Μιχαηλίδου; Τους πολίτες. Μια αρχή η οποία πραγματικά έχει ταυτιστεί με σημαντικές και καινοτόμες βελτιώσεις στη δημόσια διοίκηση, στην πολιτική είναι ο Συνήγορος του Πολίτη.

Μεταφέρω: «Με τον θεσμό της κοινωνικής αντιπαροχής είναι αμφίβολο κατά πόσο διασφαλίζεται η δημιουργία κινήτρων κοινωνικής στέγης με τα παραπάνω χαρακτηριστικά, όχι μόνο επειδή έως και το 70% των κατοικιών που θα κατασκευάζονται θα είναι δυνατόν να μεταβιβάζονται στον ιδιώτη ανάδοχο, αλλά και το κυριότερο, δεν συνιστά μέρος του θεσμού αυτού οποιαδήποτε σύνδεση της πρόσβασης στις νέες κατοικίες με τα εισοδήματα των φτωχότερων νοικοκυριών».

Συνήγορος του Πολίτη. Θέλετε να τον λάβετε υπόψη σας ως μια αρχή και έναν φορέα που δεν έχει συγκυβερνήσει με τους ΣΥΡΙΖΑΝΕΛ;

Συνεχίζει ο Συνήγορος του Πολίτη: «Με τη μεταβίβαση κατά πλήρη κυριότητα ανάλογων ιδιοκτησιών», αναφέρεται στα οικόπεδα που περιγράφετε, «είναι εμφανές ότι οι φορείς της Γενικής Κυβέρνησης θα αποξενώνονται δια παντός από μέρη έως και κατά 70% ακινήτων που σήμερα τους ανήκουν πλήρως». Θα το έλεγες και πλιάτσικο.

«Η πρόβλεψη προηγούμενης σύμφωνης γνώμης Υπουργού για αξιοποίηση του θεσμού της κοινωνικής αντιπαροχής από τους ΟΤΑ εγείρει προβληματισμούς υπό το φως των διατάξεων του άρθρου 102 του Συντάγματος».

Μπορώ να συνεχίσω και με άλλες επισημάνσεις που θα σας παρακαλούσα να μας πείτε σήμερα εάν προτίθεστε να τις λάβετε σοβαρά υπόψιν σας, να λάβουμε και εμείς σοβαρά υπόψιν την πρότασή σας να βρούμε κοινό τόπο για ένα τόσο σημαντικό και ευαίσθητο ζήτημα.

Αλλά πώς να βρούμε κοινό τόπο, όταν το ψέμα είναι η δεύτερη φύση; Και θυμίζετε καμιά φορά -όχι εσείς προσωπικά- την ακραία μορφή των ακροδεξιών μορφωμάτων που όλες τους οι προσεγγίσεις είναι έπεα πτερόεντα, άλλα λόγια, φληναφήματα, μπερδεμένες έννοιες, ο ορισμός της αγραμματοσύνης. Γιατί σας το λέω αυτό;

Ο Πρωθυπουργός της χώρας που εκπροσωπεί και μένα -δεν είναι ο Πρόεδρος της Νέας Δημοκρατίας στη ΔΕΘ-, καταρχήν δεν αναφέρθηκε στην ακρίβεια, την αισχροκέρδεια, σε τίποτα από αυτά που απασχολούν την πλειοψηφία των πολιτών και σε αυτά πρέπει να απολογηθούμε στους ανθρώπους, είπε ότι δεν γνωρίζει τίποτα για το ζήτημα της εμπλοκής με την Ευρωπαϊκή Επιτροπή για τον ΦΠΑ. Κάντε λίγη υπομονή και ακούστε.

Διαβάζω την αιτιολογημένη γνώμη που εκδόθηκε τον Ιούλιο του 2025: «Η Ευρωπαϊκή Επιτροπή καλεί την Ελλάδα με την αιτιολογημένη γνώμη, επειδή δεν ευθυγραμμίστηκε η εθνική της νομοθεσία με τις υποχρεωτικές διατάξεις της Οδηγίας 2022/542 για τους συντελεστές ΦΠΑ. Η Οδηγία επιτρέπει την ευρύτερη χρήση μειωμένων συντελεστών από τα κράτη μέλη, συμπεριλαμβανομένης της χρήσης μηδενικών συντελεστών για βασικά προϊόντα, όπως τρόφιμα, φάρμακα και προϊόντα που προορίζονται για ιατρική χρήση».

Διαβάζω το επίσημο κείμενο της Ευρωπαϊκής Επιτροπής, ούτε τον «Ριζοσπάστη», ούτε την «Αυγή», ούτε την «Εφημερίδα των Συντακτών».

Και συνεχίζω: «Τα πέντε προαναφερόμενα κράτη», είναι και άλλα εκτός από την Ελλάδα, «δεν κοινοποίησαν την πλήρη μεταφορά της Οδηγίας στο εθνικό τους δίκαιο η οποία θα έπρεπε να είχε πραγματοποιηθεί έως 31 Δεκεμβρίου του 2024. Για τον λόγο αυτό η Ευρωπαϊκή Επιτροπή αποφάσισε να αποστείλει αιτιολογημένη γνώμη με προθεσμία δύο μηνών για να απαντήσουν και να λάβουν τα αναγκαία μέτρα. Διαφορετικά η επιτροπή μπορεί να αποφασίσει να παραπέμψει τις υποθέσεις στο δικαστήριο της Ευρωπαϊκής Ένωσης και να ζητήσει την επιβολή τους».

Με απλά ελληνικά για όσους γνωρίζουν και σταματάω εδώ: Ποιος λέει ψέματα, κυρία Μιχαηλίδου; Η Ευρωπαϊκή Επιτροπή ή ο Πρωθυπουργός;

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι μόνο κάνατε προσπάθεια, τα καταφέρατε. Αυτό είναι πάρα πολύ σημαντικό βήμα.

Ελάτε, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Για εννέα λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πιστεύω θα τα καταφέρετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μετά τον κ. Ηλιόπουλο εγώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, θα σας δώσω τον λόγο μετά τον κ. Ηλιόπουλο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, παραπονέθηκε πριν η Υπουργός για το κατά πόσο γίνεται διάλογος, αν υπάρχουν συναινέσεις κ.λπ. Θα έλεγα ότι ο διάλογος είναι προϋπόθεση για να δούμε αν μπορούμε να φτάσουμε σε ένα κοινό συμπέρασμα. Ας προσπαθήσω να βάλω κάποια ερωτήματα.

Ερώτημα πρώτο. Συζητάμε για τη στεγαστική πολιτική, συζητάμε για τη στεγαστική κρίση. Η διαχείριση του ιδιωτικού χρέους και των κόκκινων δανείων σχετίζεται με τη στεγαστική κρίση, ναι ή όχι; Μπορεί να απαντήσει κάτι σε αυτό η Κυβέρνηση; Γιατί δεν ακούσαμε τίποτα από την Υπουργό.

Μας είπε η Υπουργός να σκεφτούμε μια οικογένεια. Να σας πω εγώ μια οικογένεια, πραγματική οικογένεια από τη Θεσσαλονίκη, ένας κηδεμόνας με δύο παιδιά, εξωδικαστικός μηχανισμός του έβγαλε δόση 680 ευρώ. Πόσα εισοδήματα έχει αυτός άνθρωπος; 800 ευρώ. Σας ρωτάω, κυρία Υπουργέ. Θεωρείτε ότι ένας άνθρωπος μπορεί να μεγαλώσει δύο παιδιά με 120 ευρώ, γιατί τα άλλα πηγαίνουν στον εξωδικαστικό;

Και το «καλύτερο» από όλα -εντός πολλών εισαγωγικών καλύτερο- ένας εξωδικαστικός και μια διαχείριση κόκκινων δανείων που έφερε ένα κόμμα που χρωστάει 500 εκατομμύρια στις τράπεζες. Χρωστάτε 500 εκατομμύρια στις τράπεζες γραμμένα στην άμμο κι έχετε κάνει στο ιδιωτικό χρέος ένα κανονικό «Ελ Ντοράντο». Χάνει κόσμος σπίτια για 2.000 ευρώ, αλλά να συζητήσουμε για τα 200 σπίτια που θα φτιάξετε για την κοινωνική κατοικία!

Δεύτερο ζήτημα. Ποιος είναι ο τίτλος του νομοσχεδίου; Κοινωνική αντιπαροχή. Ποιος θα έπρεπε να είναι ο τίτλος του νομοσχεδίου; Κοινωνική πολιτική για εργολάβους, κοινωνική εργολαβική. Αυτό κάνετε εδώ σήμερα. Αλλάζετε το νόμο του 2022, γιατί από το 2022 πανηγυρίζατε ότι φέρνετε την κοινωνική αντιπαροχή, και γιατί δεν υλοποιήθηκε η κοινωνική αντιπαροχή από το 2022; Γιατί έπρεπε οι εργολάβοι να πάρουν ακόμα περισσότερα.

Και αν υπάρχει ένα παράδειγμα, πέρα από αυτά τα οποία ακούστηκαν και πριν -δηλαδή που έχει ακουστεί κοινωνικό διαμέρισμα χωρίς στο ενοίκιο να λαμβάνεται υπόψη ποιο είναι το εισόδημα του ανθρώπου-, για το ότι αυτό το νομοσχέδιο δεν έχει καμία σχέση με κοινωνική κατοικία είναι το άρθρο 4.

Στο άρθρο 4 λέτε ότι θα αποκλείονται άνθρωποι οι οποίοι παίρνουν στεγαστικό επίδομα, επίδομα στεγαστικής συνδρομής σε ανασφάλιστους, στεγαστικό επίδομα για φοιτητές. Γίνεται να μας λέτε ότι κάνετε κοινωνική πολιτική, κοινωνική κατοικία και να αποκλείετε ευάλωτους ανθρώπους οι οποίοι παίρνουν ένα επίδομα που σχετίζεται με τη στέγαση; Όχι. Το ξαναλέμε, κοινωνική πολιτική για εργολάβους κάνετε.

Μας λέει η Υπουργός: «Τι διαφορετικό θα μπορούσε να γίνει; Δίνουμε απλά δημόσια περιουσία η οποία λιμνάζει». Συγγνώμη, το Ταμείο Ανάκαμψης το ακούσατε, το πήρατε χαμπάρι ότι υπάρχει; Είδατε τι κάνουν άλλες ευρωπαϊκές χώρες με το Ταμείο Ανάκαμψης; Με τα δισεκατομμύρια που υπήρχαν από το Ταμείο Ανάκαμψης και που άλλες χώρες έδωσαν για στεγαστική πολιτική, όλα αυτά τα οποία συζητάμε θα μπορούσαν να γίνουν από την αρχή ως το τέλος και να είναι πραγματικά κοινωνική στεγαστική πολιτική και όχι χαρούλες σε εργολάβους. Γιατί χαρούλες σε εργολάβους κάνετε εδώ αυτήν τη στιγμή.

Οριακά αυτό το νομοσχέδιο δεν απέχει και πάρα πολύ από αυτά τα οποία έκανε η μαφία στην Κρήτη που έπαιρνε τα εκκλησιαστικά και μετά τα έδινε real estate σε Ισραηλινούς. Απλά από ό,τι φαίνεται δεν είχαν κάποια άκρη σε Υπουργείο για να τους φτιάξετε και ένα νομοσχέδιο. Αυτό είναι η αντίληψη της πολιτικής σας.

Και ερώτημα τρίτο. Μπορείς να κάνεις κοινωνική στεγαστική πολιτική χωρίς δημόσια εργαλεία; Πού το έχετε δει αυτό το πράγμα; Πώς γίνεται; Εμείς σας λέμε ότι πρέπει να υπάρχει μια τράπεζα στέγης και κοινωνικής κατοικίας, η οποία θα έχει εθνικούς και ευρωπαϊκούς πόρους, η οποία θα παίρνει απόθεμα από το δημόσιο, η οποία θα μπορεί να παρεμβαίνει σε αδιάθετα κλειστά διαμερίσματα, η οποία θα μπορεί να παίρνει ιδιωτικά διαμερίσματα με συγκεκριμένους όρους ενεργειακής αναβάθμισης, έτσι ώστε να τα βάζεις με χαμηλό ενοίκιο. Είναι μια πρόταση κοινωνικού δημόσιου εργαλείου.

Εσείς θα κάνετε κοινωνική στεγαστική πολιτική με τους εργολάβους. Γιατί ο εργολάβος ξυπνάει το πρωί και λέει «Το πρώτο μου άγχος είναι να κάνω κοινωνική στεγαστική πολιτική». Χτίζουν οι άνθρωποι για την κοινωνική πολιτική!

Πάμε τώρα στο ζήτημα των στοιχείων. Έφυγε η Υπουργός, είναι εδώ η Υφυπουργός. Μπορείτε να δώσετε ένα στοιχείο, έναν δείκτη που να δείχνει ότι αποκλιμακώνεται η στεγαστική κρίση; Έχετε ένα δείκτη; Δεν θα σας πω το εύκολο, το ότι το «Σπίτι μου Ι» και «Σπίτι μου ΙΙ» ανέβασαν τις τιμές, η «Καθημερινή» δεν το γράφει, για να καταλάβουμε ποιο το πρόβλημά σας, τι προσπαθείτε να πείσετε. Ούτε την Καθημερινή δεν έχετε πείσει ότι το «Σπίτι μου Ι» και «Σπίτι μου ΙΙ» έχουν ρίξει τις τιμές.

Και μια μικρή παρατήρηση, γιατί ακούσαμε κι ένα ψεματάκι από την κυρία Υπουργό για κάτι 20.000 κ.λπ., από το «Σπίτι μου Ι» αυτήν τη στιγμή σε σύμβαση έχουν φτάσει 6.628 άνθρωποι, τόσοι έχουν φτάσει, ούτε 21.000 ούτε αυτά τα οποία ακούγαμε. Σε σύμβαση, όχι πόσοι έκαναν αίτηση, πόσοι μπορεί να εγκρίθηκε η αίτηση, αλλά πόσοι τελικά καταφέρνουν να βρουν σπίτι.

Λοιπόν για ποιον λόγο δεν δώσατε ούτε έναν δείκτη που να δείχνει ότι αποκλιμακώνεται η στεγαστική κρίση; Μαντέψτε, γιατί δεν υπάρχει ούτε ένας δείκτης, εκτός κι αν αμφισβητείτε πλέον και τη Eurostat και τα επίσημα στοιχεία.

Κόστος στέγασης. Αυτήν τη στιγμή το 35,5% του διαθέσιμου εισοδήματος πηγαίνει για κόστος στέγασης, επίσημα στοιχεία. Ποιος είναι ο ευρωπαϊκός μέσος όρος; Το 19,2%. Είμαστε ήδη σε αρνητικές πρωτιές.

Πάνω σε αυτό ποιος είναι ο πληθωρισμός για τα έξοδα στέγασης αυτήν τη στιγμή με βάση τα τελευταία επίσημα στοιχεία; 8,1%, πάνω στο ήδη αρνητικό που έχουμε. Ποιος είναι ο μέσος όρος στην Ευρωπαϊκή Ένωση; 2,6%. Άρα μάλλον δεν έχετε αποκλιμακώσει τίποτα.

Ενοίκια. Πρώτοι στην Ευρωπαϊκή Ένωση σε ετήσια αύξηση, 11,3%, τρεισήμισι φορές πάνω από τον ευρωπαϊκό μέσο όρο. Θα μου πει κάποιος κυβερνητικός -και θα έχει δίκιο- ότι μπορούσαμε και χειρότερα. Μπορούσατε. Δηλαδή στο ρεύμα είστε εννιά φορές πάνω από τον ευρωπαϊκό μέσο όρο. Άρα αυτό το τρεισήμισι σάς αδικεί σε σχέση με το εννιά που έχετε στο ρεύμα. Συνεχίζετε να δουλεύετε έτσι και θα φτάσετε κι εδώ και το εννιά.

Και ποια είναι εδώ πραγματικά η ψιλοβελονιά που έχετε κάνει; Με αυτά τα νούμερα έχετε καταφέρει από το 2022 μέχρι σήμερα να μειωθούν 30% αυτοί που δικαιούνται επίδομα στέγης. Πώς έγινε αυτό; Πώς το καταφέρατε αυτό το πράγμα; Τη στιγμή που καταγράφετε τους πιο αρνητικούς δείκτες, έχετε καταφέρει να μειωθούν από τους 273.000 να πάνε στους 185.000 αυτοί που παίρνουν στεγαστικό επίδομα.

Γιατί; Γιατί χρησιμοποιείτε τον πληθωρισμό ως ένα εργαλείο βίαιης αναδιανομής. Δεν έχετε τιμαριθμοποιήσει τις φορολογικές κλίμακες, δεν έχετε προσαρμόσει τις κλίμακες για τα επιδόματα και απλά χρησιμοποιείτε τον πληθωρισμό –ξαναλέω- ως ένα εργαλείο βίαιης αναδιανομής.

Γι’ αυτό δεν μπορείτε να δώσετε ούτε έναν οικονομικό δείκτη. Είστε η Κυβέρνηση που μας έχετε ζαλίσει ότι είστε με την αξιολόγηση, με τα στοιχεία, με την αριστεία κ.λπ. Έναν δείκτη που να αποτυπώνει αποκλιμάκωση της στεγαστικής κρίσης δεν έχετε, γιατί είστε απατεώνες. Είστε απατεώνες. Στο μισό, γιατί στο άλλο μισό απλά δουλεύετε για τους εργολάβους και το real estate. Αυτό κάνετε.

Έρχομαι τώρα στη φανταστική ομιλία του Κυριάκου Μητσοτάκη στη ΔΕΘ. Είπε μια πρόταση που νομίζω τα αποτυπώνει όλα: «Αυτό που είναι πρόβλημα για τον ενοικιαστή είναι όφελος για τον ιδιοκτήτη».

Σας ευχαριστούμε πολύ, χειροκροτάμε όλοι όρθιοι. Έχουμε ακούσει και άλλα κυβερνητικά στελέχη που λένε ότι εντάξει, ανεβαίνουν τα ενοίκια γιατί έχουμε ανάπτυξη. Ανάπτυξη για ποιους; Ανάπτυξη για ποιους, που λέτε ότι ανεβαίνουν τα ενοίκια γιατί έχουμε ανάπτυξη;

Και ποια είναι η πρόταση του κ. Μητσοτάκη; Φταίνε οι φοιτητές γιατί δεν συγκατοικούν. Άμα ψάχνει κάθε φοιτητής να μείνει μόνος του, ε η προσφορά και ζήτηση ανεβάζουν τις τιμές. Ε ωραία, γιατί φέρατε για την κοινωνική κατοικία, φέρτε για την κοινωνική συγκατοίκηση νομοσχέδιο, αφού αυτή είναι η πρόβλεψή σας, φέρτε για την κοινωνική συγκατοίκηση.

Αλλά αναρωτιέμαι τώρα πραγματικά -και τελειώνει η πλάκα- αν οι φοιτητές ψάχνουν να μείνουν μόνοι τους, η προσφορά και η ζήτηση δουλεύει και ανεβαίνουν οι τιμές. Όταν μόνο στον Δήμο Αθηναίων έχουμε 16.000 airbnb ανεβαίνουν οι τιμές ή όχι; Λειτουργεί η προσφορά και η ζήτηση με το airbnb; Μπορεί ένα κυβερνητικό στέλεχος να μας απαντήσει αν τα airbnb και η βραχυχρόνια μίσθωση ανεβάζουν ή όχι τα ενοίκια; Ή είναι ανάπτυξη;

Το γεγονός ότι μία εταιρεία μόνο, μία εταιρία, στον Δήμο Αθηναίων έχει εκατόν εξήντα οκτώ διαμερίσματα βραχυχρόνιας μίσθωσης το θεωρείτε φυσιολογικό; Είναι δείγμα ανάπτυξης; Είναι κάτι το οποίο βοηθάει στα ενοίκια;

Και επειδή λέτε ότι δεν υπάρχουν προτάσεις, κλείνω με το εξής: Πρώτον, το στεγαστικό δεν θα το λύσει η αγορά. Το στεγαστικό θα λυθεί με δημόσια εργαλεία και με κεντρική κρατική πολιτική. Γι’ αυτό μιλάμε για τράπεζα στέγης και κοινωνικής κατοικίας.

Δεύτερον, απαγόρευση τώρα της Golden Visa της βραχυχρόνιας μίσθωσης για τα νομικά πρόσωπα και αυστηρούς περιορισμούς στα φυσικά πρόσωπα, έτσι ώστε με αυτόν τον τρόπο να απελευθερωθούν. Από τα 16.000 στην Αθήνα το 70% ανήκουν σε ΑΦΜ, είτε φυσικά πρόσωπα είτε εταιρείες, που έχουν από τρία και πάνω, για να έχουμε μια αποτύπωση των στοιχείων, τα οποία μάλλον εσείς δεν τα έχετε ή δεν θέλετε να τα έχετε. Άρα, με αυτήν την πολιτική που σας λέμε αυτομάτως απελευθερώνεις χιλιάδες διαμερίσματα για βραχυχρόνια μίσθωση, το οποίο ρίχνει τα ενοίκια.

Τέταρτον, προστασία των ενοικιαστών και πλαφόν στο ρεύμα και όχι «Τειρεσίες» για τους ενοικιαστές και fast track εξώσεις, που φέρνετε εσείς.

Πέμπτον -και ίσως το πιο κρίσιμο για να γίνουν και όλα τα υπόλοιπα- αυτή η Κυβέρνηση δεν αξίζει μια τρίτη ευκαιρία, γιατί για τους μόνους για τους οποίους δουλεύει είναι για τους εργολάβους, το real estate και τα καρτέλ, και δεν το αντέχει άλλο η χώρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Παρακολούθησα τον Πρωθυπουργό ζωντανά στη συνέντευξη Τύπου που έδωσε στη ΔΕΘ. Την ομιλία του δεν την παρακολούθησα ζωντανά, γιατί ήμουν με τους ανθρώπους που διαδήλωναν για αξιοπρέπεια, για τα δικαιώματά τους, για τον 13ο και 14ο μισθό, που τον οφείλει η Κυβέρνηση στους εργαζόμενους στον δημόσιο τομέα, για ίσες ευκαιρίες, για σεβασμό στη νέα γενιά, σεβασμό στα εργασιακά δικαιώματα, σεβασμό στους μαχόμενους ανθρώπους, στους μικρομεσαίους επαγγελματίες, επιχειρηματίες, αυτοαπασχολούμενους, σεβασμό στην κοινωνία.

Παρακολούθησα όμως ζωντανά την συνέντευξη τύπου του Πρωθυπουργού και ομολογουμένως αισθάνθηκα άσχημα για εκείνον, γιατί είναι πραγματικά θλιβερό ένας Πρωθυπουργός τόσο πολύ να φοβάται να υποβληθεί στον δημοκρατικό έλεγχο των μέσων ενημέρωσης σε μια ευνομούμενη πολιτεία, σε ένα κράτος δικαίου, ώστε να διασφαλίζει ότι θα ελέγχει απόλυτα ποια μέσα και ποιοι δημοσιογράφοι θα τον ρωτήσουν. Εξ ου και αποκλείστηκαν μέσα ενημέρωσης που συνδέονται με την αντιπολίτευση.

Εγώ προσωπικά δεν πιστεύω στα κομματικά μέσα ενημέρωσης, αλλά δεν έχει αυτό καμία σημασία. Καλύτερα να είναι σαφές τι είναι ένα μέσο ενημέρωσης παρά να εμφανίζεται ως ανεξάρτητο και να είναι υπόγεια κομματικό.

Και αποκλείστηκαν λοιπόν μέσα ενημέρωσης που συνδέονται με την αντιπολίτευση και αποκλείστηκαν -φαίνεται από το αποτέλεσμα- ερωτήσεις που θα ήταν οχληρές για τον Πρωθυπουργό και όπου κατάφερε κάποιος δημοσιογράφος -τρεμάμενοι το έκαναν και ήταν ορατή η ένταση σε εκείνους τους δημοσιογράφους που αρθρώσουν έναν λόγο κριτικό, όπως οφείλει να κάνει ο Τύπος απέναντι στην εξουσία- εισέπραξε την οργή του Πρωθυπουργού, οργή.

Οργή για τις φωτιές στην Αχαΐα η τοπική δημοσιογράφος από τη «Γνώμη των Πατρών», την οργή του Πρωθυπουργού για τον Δήμαρχο Πατρών, ο οποίος θέλει, λέει, να κάνει αντάρτικο.

Ο δημοσιογράφος που ρώτησε για τα Τέμπη, οργή και μάλιστα η οργή απευθύνθηκε και σε κάποια συμμαχία του ξυλολίου.

Θα έρθω σε αυτό αργότερα, γιατί πριν πω άλλα, θέλω να μιλήσω γι’ αυτό που θεωρώ μείζον. Βέβαια, απευθύνομαι κυρίως, στα κόμματα και στους Βουλευτές της Αντιπολίτευσης, για ένα θέμα, κυρίες και κύριοι, που η Βουλή και εμείς, η Αντιπολίτευση, δεν μπορεί να το αφήσουμε έτσι και αυτό το θέμα συνδέεται με την παρακρατικού τύπου, αντιδημοκρατικού περιεχομένου και κακουργηματικής απαξίας δράση, του στενότερου συνεργάτη του Πρωθυπουργού, του κ. Γιώργου Μυλωνάκη, του Υφυπουργού παρά τω Πρωθυπουργώ.

Ο κ. Μυλωνάκης είναι στη θέση αυτή, του δεξιού χεριού του κ. Μητσοτάκη, όχι μόνον όσο καιρό είναι Υφυπουργός παρά τω Πρωθυπουργώ, δηλαδή από το 2024. Όλοι γνωρίζουν ότι είναι δεξί χέρι του κ. Μητσοτάκη εδώ και πάρα πολλά χρόνια, από την εποχή που ο κ. Μητσοτάκης υπηρετούσε ως Υπουργός Διοικητικής Μεταρρύθμισης και Ηλεκτρονικής Διακυβέρνησης -από τότε τον συνοδεύουν και κάποια πρόσωπα και ο σημερινός Κοινοβουλευτικός Εκπρόσωπος της Νέας Δημοκρατίας- από τότε λοιπόν, ο κ. Μυλωνάκης ήταν ειδικός σύμβουλος του κ. Μητσοτάκη και όπως μπορεί κανείς να δει στο βιογραφικό του κ. Μυλωνάκη: Διετέλεσε ειδικός σύμβουλος του Υπουργού Διοικητικής Μεταρρύθμισης και Ηλεκτρονικής Διακυβέρνησης από το 2013 ως το 2015, δηλαδή ακριβώς στη θητεία του κ. Μητσοτάκη. Στη συνέχεια ορίστηκε τακτικό μέλος του Εθνικού Συμβουλίου Καταναλωτή και αποσπάστηκε από την Επιτροπή Ανταγωνισμού και ορίστηκε Σύμβουλος Θεσμών και Διαφάνειας του Προέδρου της Νέας Δημοκρατίας. Στη συνέχεια, όλοι γνωρίζουμε ότι ορίστηκε στην «υπερθέση» του Γενικού Γραμματέα της Βουλής από το 2019 μέχρι το 2024 -επρόκειτο για την προεδρία Τασούλα στη Βουλή- όπου όλοι γνώριζαν ότι ο κ. Μυλωνάκης είναι τα μάτια και τα αυτιά του Μαξίμου στη Βουλή, εξ ου και από τότε που τον μετακάλεσε ο κ. Μητσοτάκης στο Μαξίμου, δεν έχει οριστεί άλλος γενικός γραμματέας στη Βουλή. Η θέση χηρεύει και είναι και Γενικός Γραμματέας ο πρώην Ειδικός Γραμματέας που κάνει τα πάντα, ο κ. Μπαγιώκος.

Επιστρέφω στον κ. Μυλωνάκη. Του κατέθεσα μια επίκαιρη ερώτηση την 1η Σεπτεμβρίου του 2025, πριν από δέκα μέρες. Η επίκαιρη ερώτηση αφορά πολύ σοβαρά ζητήματα θεσμικής λειτουργίας, διότι υπάρχουν δημοσιεύματα, τα οποία είναι από πολλά μέσα ενημέρωσης, είναι επαναλαμβανόμενα και τον εμφανίζουν να γνωρίζει ο ίδιος και προφανώς και ο Πρωθυπουργός, το περιεχόμενο των απορρήτων συνομιλιών Βουλευτών της Νέας Δημοκρατίας και το περιεχόμενο των απόρρητων ερευνών των Ευρωπαίων Εισαγγελέων. Πότε; Όχι το 2025 που δημοσιοποιήθηκε το σκάνδαλο και παραιτήθηκαν τέσσερις Υπουργοί και Υφυπουργοί. Αλλά πότε; Τον Ιούνιο του 2024.

Υπάρχουν λοιπόν δημοσιεύματα, τα οποία δεν είναι τωρινά. Ανάγονται στον Ιούνιο και τον Αύγουστο του 2025 και αναφέρονται σε γεγονότα, τα οποία αποδεικνύουν μια άκρως αντιδημοκρατική αλλά και τρομερά βαριά σε επίπεδο αξιοποίνου, δράση του κ. Μυλωνάκη ως εκπροσώπου του Μαξίμου.

Σας αναφέρω κάποια ενδεικτικά: «Documento, 30 Ιουνίου του 2025, Ο Μητσοτάκης ήξερε τα πάντα για το σκάνδαλο του ΟΠΕΚΕΠΕ. Δύο από τους Υφυπουργούς -δύο όχι ένας- που ξηλώθηκαν λόγω του σκανδάλου στον ΟΠΕΚΕΠΕ, διαρρέουν, διοχετεύουν -και όχι μόνο στο Documento- ότι τον Ιούνιο του 2024, περίμεναν να υπουργοποιηθούν στον κυβερνητικό ανασχηματισμό, πράγμα που δεν έγινε. Για το κόψιμο τους αυτό, τους ενημέρωσε ο αντ’ αυτού, Γιώργος Μυλωνάκης, ότι δεν υπουργοποιήθηκαν γιατί υπάρχουν συνομιλίες καταγεγραμμένες από τον κοριό, που τους εμπλέκουν με σκάνδαλο στον ΟΠΕΚΕΠΕ. Δηλαδή ένα χρόνο τουλάχιστον πριν, το Μαξίμου γνώριζε το γεγονός ότι υπήρχαν επίσημες υποκλοπές για τον ΟΠΕΚΕΠΕ, αλλά και ότι εμπλέκονται μέσω αυτών στα σκάνδαλα δύο Υφυπουργοί.».

Ρωτάει το δημοσίευμα: «Το ένα θέμα είναι με ποια θεσμική αρμοδιότητα ο Μυλωνάκης γνώριζε περί κοριού και επισυνδέσεων; Το δεύτερο θέμα είναι, πώς ενώ γνώριζε τα περί ΟΠΕΚΕΠΕ, ο Μητσοτάκης υπουργοποίησε τον Μάκη Βορίδη αλλά και τους δύο Υφυπουργούς αργότερα; Εκτός αν κάνουμε την παραδοχή ότι ο πιο έμπιστος συνεργάτης του Μητσοτάκη, ο Γιώργος Μυλωνάκης του είχε αποκρύψει κάτι τόσο σοβαρό που γνώριζε.».

Το καταθέτω στα Πρακτικά. Από 30 Ιουνίου είναι αυτό το δημοσίευμα.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άλλο δημοσίευμα, στις 3 Ιουλίου του 2025, «Banking News»: «Βόμβα για το Μαξίμου ο επικίνδυνος Μυλωνάκης. Παραβίασε το δικαστικό απόρρητο στο σκάνδαλο ΟΠΕΚΕΠΕ. Οι παρασκηνιακές και εξωθεσμικές κινήσεις του Μυλωνάκη αποκαλύπτονται από τους ίδιους τους Βουλευτές της Νέας Δημοκρατίας...».

Κύριοι Βουλευτές της Αντιπολίτευσης, παρακαλώ δώστε βάση σε αυτό που επαναλαμβάνεται σε διάφορα δημοσιεύματα ότι οι ίδιοι οι Βουλευτές της Νέας Δημοκρατίας διοχετεύουν αυτήν την πληροφορία και θα έρθουμε και στην επιβεβαίωσή της, στη συνέχεια.

Συνεχίζω: «…για τους ίδιους τους Βουλευτές της Νέας Δημοκρατίας εγείροντας πλήθος σοβαρών ερωτημάτων για τις πολιτικές επιλογές του Μαξίμου και του Πρωθυπουργού προσωπικά. Ωρολογιακή βόμβα για το Μέγαρο Μαξίμου και τον Κυριάκο Μητσοτάκη αποτελεί ο συνεργάτης του Πρωθυπουργού Γιώργος Μυλωνάκης που είναι πλέον κόκκινο πανί για σύσσωμη την Κοινοβουλευτική Ομάδα της Νέας Δημοκρατίας. Οι παρασκηνιακές και εξωθεσμικές κινήσεις του αποκαλύπτονται από τους ίδιους τους Βουλευτές της Νέας Δημοκρατίας εγείροντας πλήθος σοβαρών ερωτημάτων για τις πολιτικές επιλογές του Μαξίμου.

Τώρα αποκαλύπτεται πως δύο από τους Υφυπουργούς που είχαν αποπεμφθεί εξαιτίας της αναφοράς του ονόματός τους στις συνομιλίες για το σκάνδαλο του ΟΠΕΚΕΠΕ είχαν κληθεί» -ακούστε παρακαλώ- «από τον Γιώργο Μυλωνάκη στο Μέγαρο Μαξίμου τον Ιούνιο του 2024 και ενημερώθηκαν ότι παρότι ήταν στην πρόθεση του Πρωθυπουργού να υπουργοποιηθούν στον επικείμενο ανασχηματισμό, αυτό δεν θα γίνει τελικώς, γιατί τα ονόματά τους αναφέρονται σε συνομιλίες που έχει καταγράψει το σύστημα επισυνδέσεων της ΕΛΑΣ.».

Και ερχόμαστε και στην επιβεβαίωση από επώνυμο Βουλευτή της Νέας Δημοκρατίας, τον έναν εκ των δύο ξηλωθέντων και παραιτηθέντων όταν έσκασε δημόσια το σκάνδαλο: «Στην αποκάλυψη αυτή προέβη ο Βουλευτής Μαγνησίας και αποπεμφείς Υφυπουργός Ψηφιακής Διακυβέρνησης Χρήστος Μπουκώρος, επιβεβαιώνοντας πως αυτός ήταν που εκλήθη δεκαέξι μήνες πριν στο Μαξίμου και ενημερώθηκε ότι δεν θα γίνει Υφυπουργός επειδή τον είχε καταγράψει κοριός».

Το καταθέτω και αυτό και στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την 1η Ιουλίου 2025 έχει μεσολαβήσει και δημόσια συνέντευξη του κ. Μπουκώρου στο Kontra Channel, στους δημοσιογράφους Σουρμελίδη και Πουλακίδα, που λέει live ο κ. Μπουκώρος, ο Βουλευτής της Νέας Δημοκρατίας: «Εμένα με κάλεσαν από το Μαξίμου και μου είπαν και ποιο τηλέφωνό μου παρακολουθείται». Όχι τώρα το 2025, το 2024! Αυτό είναι δημόσιο, επαναλαμβάνω.

Κύριοι της Κοινοβουλευτικής Ομάδας του ΠΑΣΟΚ, έχετε τραύμα θεσμικό την παρακολούθηση του υποψηφίου τότε Αρχηγού σας και νυν Αρχηγού σας και το κουκούλωμα της υπόθεσης των υποκλοπών με τον τρόπο που γνωρίζουμε. Είναι ένα θέμα που μας αφορά όλους. Ξέρετε ότι η δική μου θέση και στάση είναι πάντα για τη διαφάνεια και υπέρ της θεσμικής λειτουργίας όλων των οργάνων της πολιτείας και δεν μπορεί να ανεχθούμε ένα Μαξίμου Gate και ένα Μυλωνάκης Gate, το οποίο συνεχίζεται αυτήν τη στιγμή.

Αυτά που καταγράφονται σημαίνουν ότι και αυτή τη στιγμή υπάρχει αυτού του τύπου η αντιδημοκρατική, εξωθεσμική, παρακρατική μέσα στο κράτος και κακουργηματική, αξιόποινη δράση.

In.gr: «Και ο Μπουκώρος καρφώνει Μητσοτάκη για τον ΟΠΕΚΕΠΕ. Γνώριζαν εδώ και ενάμιση χρόνο. Ο Χρήστος Μπουκώρος που εμφανίζεται στην ογκωδέστατη δικογραφία που βρίσκεται στη Βουλή να μιλά με στέλεχος του ΟΠΕΚΕΠΕ, παραιτήθηκε από Υφυπουργός Ψηφιακής Διακυβέρνησης, υποστηρίζοντας ότι μετέφερε αίτημα για παράταση του ελέγχου ενός βαριά ασθενούς μικροπαραγωγού». «Τα είχα μάθει από κυβερνητικά στελέχη», λέει ο κ. Μπουκώρος. «Το γνώριζα εδώ και αρκετό καιρό, γιατί είναι μία υπόθεση που ελέγχθηκε και μπήκε στο αρχείο. Το είχα μάθει από κυβερνητικά στελέχη εδώ και δεκαέξι μήνες. Δεν είναι καινούργια υπόθεση», λέει εδώ το δημοσίευμα. Στην επόμενη ευκαιρία θα καταθέσουμε και την απομαγνητοφώνηση. Όποιος ακούσει τον κ. Μπουκώρο στη συνέντευξή του αυτή λέει και συγκεκριμένα: «και μάλιστα μου είπαν το τάδε νούμερο παρακολουθείται».

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αντιλαμβάνεστε; Εδώ μιλάμε για πάρα πολύ βαριά κακουργήματα που αφορούν τη λειτουργία του πολιτεύματος και εκπορεύονται, κύριοι του Κομμουνιστικού Κόμματος -γιατί έχετε και ευαισθησία και εμπειρία σε τέτοιες δράσεις και παρακολούθηση του κόμματός σας μέσα στη διαδικασία όλης αυτής της παραβατικής δράσης-, μιλάμε για τις πιο βαριές παραβιάσεις της δημοκρατίας, που κάποτε μπορεί να γίνονται κατά πολιτικών αντιπάλων ή ενοχλητικών προσώπων και κάποτε μπορεί να γίνονται και σε εσωτερικό επίπεδο για έλεγχο.

Ότι υπήρχαν υποκλοπές και παρακολουθήσεις εσωτερικές στην Κυβέρνηση Μητσοτάκη το γνωρίζουμε από την πρώτη στιγμή και τις πρώτες αποκαλύψεις του σκανδάλου των παρακολουθήσεων. Το μισό Υπουργικό Συμβούλιο παρακολουθείτο και ο παρακολουθούμενος Υπουργός Χατζηδάκης στη συνέχεια, αφού σιώπησε για πάρα πολύ καιρό, τραβήχτηκε στην αγκαλιά του Μαξίμου και στη φυλακή αυτής της διαδικασίας, αφού πρώτα είχε και αυτός αρνηθεί να απαντήσει μία σχετική επίκαιρη ερώτησή μου, δηλώνοντας αναρμόδιος.

Ενώ, λοιπόν, έχουμε αυτές τις βροντερές αποκαλύψεις και μάλιστα, έχουμε και ένα πολύ πρόσφατο δημοσίευμα, 3 Σεπτεμβρίου του 2025 αν δεν κάνω λάθος -μισό λεπτό-, εμφανίζεται έτερο δημοσίευμα να καταγράφει τη μεγάλη δυσφορία –το βρήκα, γιατί μου αρέσει να είμαι στοιχειοθετημένη-, άλλο δημοσίευμα του in.gr: «Γιώργος Μυλωνάκης, ο άνθρωπος που ήθελε να γίνει Γρηγόρης στη θέση του Γρηγόρη». Ο Γρηγόρης είναι ο Δημητριάδης, ο έτερος εμπλεκόμενος στις παρακολουθήσεις, που κόπηκε. Λέει «Οι γκρίνιες και οι νέοι Υπουργοί. Στο επίκεντρο της δημοσιότητας, αλλά όχι για καλό σκοπό έχει έλθει τις τελευταίες μέρες ο Γιώργος Μυλωνάκης, Υφυπουργός παρά τω Πρωθυπουργώ». Και λέει παρακάτω «Το θέμα είναι ότι έχει καταφέρει κάτι πραγματικά εντυπωσιακό. Όλοι οι Βουλευτές, ειδικά της επαρχίας, να μην το χωνεύουν, καθώς θεωρούν ότι παρακολουθούνται από το ίδιο σύστημα, το οποίο κατήγγειλε και ο Μπουκώρος». Το καταθέτω και αυτό στα Πρακτικά. Αυτό το δημοσίευμα είναι μετά τη δική μου επίκαιρη ερώτηση.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Βουλή, κυρίες και κύριοι, έχει μία υψηλή δημοκρατική αποστολή -πολλές-, κυρίαρχη να εκπροσωπεί την κοινωνία και βασική να ελέγχει την κυβέρνηση. Ο βασικός τρόπος και το βασικό μέσο ελέγχου της κυβέρνησης μέσα στη Βουλή είναι ο κοινοβουλευτικός έλεγχος. Με τον κοινοβουλευτικό έλεγχο έρχονται εδώ οι Υπουργοί για να απαντούν, με τον κοινοβουλευτικό έλεγχο γίνεται θεσμικός διάλογος και αντιπαράθεση, με τον κοινοβουλευτικό έλεγχο τίθεται προ των ευθυνών της η κυβέρνηση.

Η Κυβέρνηση αυτή, βεβαίως, έχει ευτελίσει τον κοινοβουλευτικό έλεγχο. Εκεί όπου τα πράγματα γίνονται ζόρικα, δεν απαντά, ενώ η υποχρέωση στις ερωτήσεις του κοινοβουλευτικού ελέγχου είναι θεσμική υποχρέωση. Και όταν μιλάμε για θωράκιση των θεσμών και της δημοκρατίας και της Βουλής θα πρέπει να θυμόμαστε ότι το να έρχεται ο Πρωθυπουργός να απαντήσει στις επίκαιρες ερωτήσεις, δεν είναι κάποια διακριτική ευχέρεια ή προαίρεση, αλλά είναι υποχρέωση.

Τι λέει, λοιπόν, ο Κανονισμός της Βουλής στο άρθρο 129; «Σε κάθε περίπτωση ο πρωθυπουργός μία φορά τουλάχιστον την εβδομάδα και σε δύο τουλάχιστον ερωτήσεις που επιλέγει, απαντά ο ίδιος, εκτός αν το θέμα της ερώτησης είναι της αποκλειστικής αρμοδιότητας Υπουργού οπότε απαντάει εκείνος». Μία φορά την εβδομάδα σε δύο τουλάχιστον επίκαιρες ερωτήσεις! Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πόσες εβδομάδες έχει λειτουργήσει η Βουλή σε αυτήν την περίοδο; Ενενήντα επτά. Σε πόσες επίκαιρες ερωτήσεις θα έπρεπε να έχει απαντήσει ο κ. Μητσοτάκης; Σε εκατόν ενενήντα τέσσερις. Πόσες έχει έρθει πράγματι να απαντήσει; Τρεις!

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Πόσες επίκαιρες ερωτήσεις του έχω καταθέσει εγώ ως Πρόεδρος της Κοινοβουλευτικής Ομάδας της Πλεύσης Ελευθερίας; Εκατόν πενήντα οκτώ! Για τις γυναικοκτονίες σαράντα τέσσερις, για το κράτος δικαίου είκοσι έξι, για την ασφάλεια των αερομεταφορών είκοσι τρεις, για την Παλαιστίνη και τα εγκλήματα του Ισραήλ δεκαεπτά, για τα Τέμπη επίσης δεκαεπτά, για το λαθρεμπόριο σε σχέση με τα Τέμπη δώδεκα, για τις υποκλοπές έξι, για τη Δαδιά και τις πυρκαγιές πέντε, για τις οφειλές της Γερμανίας πέντε, για τον Βλοχό Καρδίτσας τέσσερις, για την αστυνομική βία τρεις, για την οικονομική πολιτική τρεις κ.ο.κ. Για το κράτος δικαίου και τον Συνήγορο του Πολίτη μία, για την αλαζονεία της εργασιακής πολιτικής άλλη, για τα εργατικά ζητήματα άλλες δύο, για τους εποχικούς πυροσβέστες άλλες δύο κ.ο.κ.

Τι έχουν γίνει αυτές οι εκατόν πενήντα οκτώ επίκαιρες ερωτήσεις; Έχουν αρχειοθετηθεί λόγω αρνήσεως του κ. Μητσοτάκη. Και τώρα έχουμε τον κ. Μυλωνάκη, ο οποίος, ως δεξί χέρι του Πρωθυπουργού, στην επίκαιρη ερώτηση που του κατέθεσα για αυτά τα δημοσιεύματα που μόλις σας διάβασα, για το γεγονός ότι η εκ μέρους του γνώση πληροφοριών που ανάγονται στο απόρρητο των επικοινωνιών των δικαστικών ερευνών και η ανάμειξή του σε διακίνηση των πληροφοριών αυτών προς τα εμπλεκόμενα πρόσωπα -προφανώς, με πρωθυπουργική εντολή και προδήλως εκτός κάθε ορίου κυβερνητικής και πρωθυπουργικής δράσης- συγκροτεί σειρά ποινικών αδικημάτων, κακουργηματικής και πλημμεληματικής φύσεως, ενώ επιβεβαιώνει και σημαντικό κομμάτι των κατηγοριών που ήδη έχουν διατυπωθεί από την Ευρωπαϊκή Εισαγγελία.

Και ρωτώ τον κ. Μυλωνάκη την 1-9-2025: Η γνώση σας για τις συνομιλίες των Βουλευτών και το περιεχόμενό τους προέρχεται από παρακολούθηση των Βουλευτών ή από παρακολούθηση των απορρήτων ερευνών των εντεταλμένων οργάνων της δικαιοσύνης ή και τα δύο; Για πόσους και ποιους Βουλευτές συνολικά -δεν υπάρχουν Βουλευτές της Νέας Δημοκρατίας εδώ, δύο είναι κάτω, αυτή είναι η κατάντια, δυστυχώς, της ακραίας περιφρόνησης για το Κοινοβούλιο που εκπέμπει η Κυβέρνηση- είχατε τις πληροφορίες αυτές ως προς τις συνομιλίες τους σχετικά με τα κακουργήματα που αφορούν στον ΟΠΕΚΕΠΕ ή και με άλλα θέματα και τι πράξατε σχετικά;

Δεύτερον, σε ποια μορφή και που διατηρούνται οι πληροφορίες που αφορούν στις σχετικές συναντήσεις και επικοινωνίες σας με Βουλευτές ως προς το περιεχόμενο των συνομιλιών τους; Έχουν αναφερθεί στις αρμόδιες Αρχές;

Την καταθέτω στα Πρακτικά, αριθμός πρωτοκόλλου 1291.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι έκανε ο κ. Μυλωνάκης σε σχέση με αυτήν την επίκαιρη ερώτηση; Το σκέφτηκε πέντε μέρες και την πέμπτη μέρα, την Παρασκευή, δήλωσε αναρμόδιος. Όμως, πώς δήλωσε αναρμόδιος; Με τον τρόπο που προβλέπει ο Κανονισμός της Βουλής; Όχι, βέβαια! Διότι ο Κανονισμός της Βουλής λέει ρητά και περιέχει σχετικό άρθρο -άρθρο 124 παράγραφος 6- ότι, αν ο Υπουργός -θα κάνουμε και σεμινάρια κοινοβουλευτισμού, γιατί οι πολίτες πραγματικά θέλουν να ξέρουν ποια είναι η πραγματική διαδικασία- στον οποίο απευθύνεται το σχετικό έγγραφο του κοινοβουλευτικού ελέγχου κρίνει ότι είναι αναρμόδιος, το διαβιβάζει μέσα στην προθεσμία του άρθρου 125 ή 126 στον αρμόδιο Υπουργό και αντίγραφο του διαβιβαστικού κοινοποιεί ταυτόχρονα στην υπηρεσία της Βουλής.

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι έκανε ο κ. Μυλωνάκης; Το διαβίβασε σε κάποιον αρμόδιο; Όχι. Ενημέρωσε εμένα ότι είναι αναρμόδιος -για τον εαυτό του είναι αναρμόδιος, υπάρχει και αυτή η προσέγγιση!- και αρμόδιος είναι άλλος; Όχι. Συνέταξε έγγραφο διαβιβαστικό; Όχι. Υπέδειξε αρμόδιο; Όχι παρά μόνον ατύπως ενημέρωσε για την αναρμοδιότητά του και εστάλη στις 8-9-2025 ένα έγγραφο που δεν το υπογράφει ο κ. Μυλωνάκης, αλλά η κ. Χριστίνα Τσάκωνα, με όλες τις ερωτήσεις περί αναρμοδιότητας, που λέμε μόνο το εξής: Η υπ’ αριθμόν 1291 επίκαιρη ερώτηση, που απευθύνεται προς τον Υφυπουργό στον Πρωθυπουργό κ. Γεώργιο Μυλωνάκη, δεν θα απαντηθεί λόγω αναρμοδιότητας. Μας βγήκε η Παναγία για να πάρουμε αυτό το έγγραφο. Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από τον Κοινοβουλευτικό Έλεγχο μας έλεγαν «εμείς δεν το έχουμε και η μόνη αρμόδια να μας το δώσει είναι η Γενική Γραμματεία της Κυβέρνησης». Φανταστείτε!

Δεν είναι νόμιμη αυτή η δήλωση αναρμοδιότητας, το καταλαβαίνουμε. Δεν είναι νόμιμη. Αντιθέτως, είναι μια υπεκφυγή για να μη συζητηθεί εδώ μέσα, στη Βουλή, με την παρουσία του εμπλεκομένου προσώπου αυτό το μείζον θέμα.

Και τι άλλο έκανε ο κ. Μυλωνάκης εχθές; Εγώ εχθές ήμουν στη Λάρισα για το έγκλημα των Τεμπών. Θα μιλήσω για αυτό το θέμα με παρέμβασή μου στη συνέχεια. Τι έκανε ο κ. Μυλωνάκης, λοιπόν; Έκανε μια ανάρτηση στο Facebook που λέει τι; Δεν έρχεται στη Βουλή να απαντήσει -με παρακολουθείτε οι της Αντιπολίτευσης- και λέει «απαντάω στο Facebook». Στη Βουλή είναι αναρμόδιος και στο Facebook αρμόδιος! Απάντηση στην ανάρτηση της Προέδρου της Πλεύσης Ελευθερίας Ζωής Κωνσταντοπούλου.

Και τι μου απαντάει; Ακούστε πώς ξεκινάει για να δείτε η έλλειψη μέτρου -γελάτε- η έλλειψη μέτρου πού καταλήγει. Μια σημαντική κοινοβουλευτική εξέλιξη των τελευταίων ετών, που έχει περάσει σε μεγάλο βαθμό απαρατήρητη, αφορά στη συνέπεια που δείχνει η Κυβέρνηση στην απάντηση των επίκαιρων ερωτήσεων. Εποχές κατά τις οποίες μεγάλος αριθμός επίκαιρων ερωτήσεων έμεναν αναπάντητες, σε πολλές περιπτώσεις χωρίς να συντρέχουν σε καμία περίπτωση οι προϋποθέσεις του Κανονισμού της Βουλής περί δικαιολογημένου κωλύματος, έχουν παρέλθει ανεπιστρεπτί. Φυσικά, γιατί εξάλλου εκατόν πενήντα οκτώ επίκαιρες ερωτήσεις που έχω καταθέσει εγώ στον Πρωθυπουργό δεν είναι και πολλές!

Τις λέτε και πολλές, κυρία Ράπτη; Δεν νομίζω. Λίγες είναι οι εκατόν πενήντα οκτώ. Μεγάλη συνέπεια! Ότι ο κύριος Πρωθυπουργός έπρεπε να έχει απαντήσει εκατόν ενενήντα τέσσερις επίκαιρες ερωτήσεις και έχει απαντήσει τρεις, έπρεπε να έχει έρθει στη Βουλή ενενήντα επτά φορές για να απαντήσει και έχει έρθει τρεις, δεν το λες και καταστρατήγηση του κοινοβουλευτικού ελέγχου! Αλίμονο!

Από την άλλη πλευρά, για να απαντήσει ένα μέλος της Κυβέρνησης, τι λέει ποιος; Ο πρώην Γενικός Γραμματέας της Βουλής, που όφειλε να ξέρει -και ξέρει- τον Κανονισμό, που είναι Υφυπουργός στον Πρωθυπουργό, δηλαδή μέλος της Κυβέρνησης προστατευόμενο από τον Νόμο περί Ευθύνης Υπουργών εδώ και δεκαπέντε μήνες, που είναι στο απυρόβλητο από πλευράς κοινοβουλευτικού ελέγχου. Πρώτη φορά εκλήθη να απαντήσει την περασμένη Δευτέρα σε ερώτηση του κ. Καραμέρου, πάλι για τον ΟΠΕΚΕΠΕ και του έκατσε βαρύ. Του έκατσε βαρύ! Ήρθε μία φορά στους δεκαπέντε μήνες, του έκατσε βαρύ. Τον είδα, βέβαια και πώς ήρθε. Με γραμμένο υπόμνημα, για να μην ξεφύγει, όπως οι κατηγορούμενοι.

Και στην επίκαιρη ερώτηση που του έχω καταθέσει για το ίδιο πεδίο της δράσης του, δηλαδή της δράσης του στο Μαξίμου για το σκάνδαλο του ΟΠΕΚΕΠΕ, απαντάει «είμαι αναρμόδιος».

Εγώ, λοιπόν, βλέπω αυτή την απόπειρα που κάνει η Κυβέρνηση και ο κ. Μυλωνάκης να εξευτελίσει εντελώς το Κοινοβούλιο και τον κοινοβουλευτικό έλεγχο με τρόπους που το έχει κάνει το τελευταίο διάστημα πάρα πολύ βροντερά. Σύμφωνα με δημοσιεύματα στο «Dnews» -βλέπω του κ. Βασίλη Σκουρή ένα άρθρο 2 Αυγούστου του 2025- ο κ. Μυλωνάκης ήταν και ο εμπνευστής της επιστολικής ψήφου.

Και μπορούμε να καταλάβουμε τι σημαίνει εμπνευστής της επιστολικής ψήφου, αυτής της άκυρης διαδικασίας που έγινε και πώς αυτή η έμπνευση μπορεί να υλοποιείται, άμα έχεις στα χέρια σου συνομιλίες Βουλευτών, έτσι δεν είναι;

Μας αφορά, κυρίες και κύριοι, όλους. Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι θεσμική υποχρέωσή μας να παρέμβουμε σε επίπεδο Κοινοβουλίου. Εγώ από εδώ, από μέσα από τη Βουλή, που είμαι κάθε μέρα και όχι από καταγώγια και υπόγεια που κάποιοι δρουν, καλώ τους Βουλευτές και τα κόμματα και τις Κοινοβουλευτικές Ομάδες της Αντιπολίτευσης να δράσουμε απέναντι σε αυτή την κραυγαλέα υπονόμευση της κοινοβουλευτικής λειτουργίας, ακόμη και της αρχής της αντιπροσώπευσης, διότι αν υπάρχουν εκβιαζόμενοι Βουλευτές με τη μεθοδολογία του «υπάρχουν αυτά για σένα», είναι κάτι πάρα πολύ σοβαρό.

Αντίστοιχα, το αν υπάρχουν παρακολουθούμενοι εισαγγελείς, οι οποίοι παρακολουθούν πρόσωπα και τους παρακολουθούν κυβερνητικές δυνάμεις, είναι κάτι πάρα πολύ σοβαρό, πολύ σοβαρότερο, μάλιστα, όταν στις συνομιλίες που υπάρχουν μέσα στη δικογραφία που διαβιβάστηκε στη Βουλή υπάρχει και συνομιλία που αποδεικνύει ότι τα κακοποιά αυτά στοιχεία, μέλη της Νέας Δημοκρατίας, που εμπλέκονταν στην αξιόποινη δράση είχαν γνώση του ποια εισαγγελέας ερευνά, του ονόματός της και ότι πρέπει να τη βγάλουν από τη μέση. Υπάρχει καταγεγραμμένη συνομιλία των κακοποιών αυτών ότι πρέπει να βγει από τη μέση η Πόπη Παπανδρέου, η Ευρωπαία Εισαγγελέας, και, μάλιστα, και αναφορά ότι «αν δεν την ξεκωλώσουμε τώρα…» -αυτή την έκφραση οι κακοποιοί, μέλη της νέας δημοκρατίας,- «… τα πράγματα είναι πολύ άσχημα και έχει μιλήσει ο Μάκης στον Φλωρίδη». Εμπλοκή, δηλαδή, στο υψηλότατο επίπεδο.

Κυρίες και κύριοι, είναι αυτονόητο ότι εγώ δεν θα δεχθώ ποτέ να συνεχίσει να δρα κατ’ αυτόν τον τρόπο το Μαξίμου και όποιος εκπρόσωπός του ούτε βέβαια θα δεχθώ τη μη απάντηση σε μια επίκαιρη ερώτηση, για την οποία ο πρώτος αρμόδιος είναι ο Υφυπουργός που ερωτήθηκε και ο εξίσου αρμόδιος, βεβαίως, είναι ο κ. Μητσοτάκης.

Ήδη αύριο θα καταθέσω νέα επίκαιρη ερώτηση στον κ. Μυλωνάκη, θα τον καλέσω να απαντήσει, θα καταθέσω αντίστοιχη επίκαιρη ερώτηση στον κ. Μητσοτάκη, θα τον καλέσω να απαντήσει και, βεβαίως, θα προβώ και σε όλες εκείνες τις ενέργειες κοινοβουλευτικού ελέγχου, αλλά και θεσμικής λειτουργίας που επιβάλλονται για να προστατεύσουμε τη Βουλή και τη δημοκρατική λειτουργία.

Καλώ τα Κόμματα της Αντιπολίτευσης που έχουν αναλάβει δράση και στο παρελθόν για τις υποκλοπές -σας θυμίζω την κοινή μας πρωτοβουλία στην Επιτροπή Θεσμών και Διαφάνειας της Βουλής για να κληθεί η Εισαγγελέας του Αρείου Πάγου Αδειλίνη για το ζήτημα του ενταφιασμού της δικογραφίας των υποκλοπών- σας καλώ να αναλάβουμε κοινοβουλευτική δράση. Θα ενημερώσω τους Αρχηγούς των Κομμάτων άμεσα και είμαι απολύτως βέβαιη, απολύτως βέβαιη, ότι θα πετύχουμε τα σκοτάδια αυτά που δρουν σε βάρος της δημοκρατίας, που ευτελίζουν την κοινοβουλευτική λειτουργία, που βγάζουν τη γλώσσα στην κοινωνία, που περιφρονούν υποχρεώσεις και καθήκοντα, που καταπατούν τη διαφάνεια στη λειτουργία των θεσμών την ίδια ώρα που αυτοαποκαλούνται και βαφτίζονται υπηρέτες των θεσμών και της διαφάνειας αυτά να εξαλειφθούν διά παντός από τη χώρα μας και να τύχουν της επιβεβλημένης κοινοβουλευτικής θεσμικής αντιπολιτευτικής απάντησης, διότι δεν μας πρέπει, όταν πριν από πενήντα χρόνια παραιτήθηκε ο Πρόεδρος των Ηνωμένων Πολιτειών για το Watergate, πενήντα χρόνια μετά να αφήνουμε ως Βουλή των Ελλήνων να δρουν τέτοιου είδους στοιχεία, που είναι εγκατεστημένα στο Μέγαρο Μαξίμου και υπηρετούν αυτούς τους αντιδημοκρατικούς κακουργηματικούς σκοπούς.

Η Πλεύση Ελευθερίας έχει ως βασικές της προτεραιότητες… Είναι τα έξι δέλτα μας και τα τρία πρώτα δέλτα είναι δημοκρατία, δικαιοσύνη, διαφάνεια στη λειτουργία των θεσμών. Δεν υπάρχει περίπτωση να υπαναχωρήσουμε. Δεν υπάρχει περίπτωση να πισωγυρίσουμε. Δεν υπάρχει καμία περίπτωση ούτε να φοβηθούμε ούτε να καμφθούμε ούτε να σταματήσουμε μέχρι να χυθεί άπλετο φως σε αυτή τη δυσώδη υπόθεση και μέχρι να λογοδοτήσουν εκεί που πρέπει, στη Δικαιοσύνη και στην κοινωνία, αυτοί που εμπλέκονται σε αυτές τις βαρύτατες πράξεις.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ο κ. Λαζαρίδης έχει ζητήσει μια παρέμβαση.

Παρακαλώ, κύριε Λαζαρίδη.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Άκουσα με πάρα πολύ μεγάλη προσοχή την Πρόεδρο της Πλεύσης Ελευθερίας. Για μια ακόμη φορά επιχείρησε να διαστρεβλώσει την πραγματικότητα επικαλούμενη θολά δημοσιεύματα, δημοσιεύματα τα οποία μπορεί να γράφει και η ίδια ενδεχομένως ή και συνεργάτες της.

Τι κάνει η κ. Κωνσταντοπούλου; Έρχεται εδώ και μας κουνάει δημοσιεύματα συγκεκριμένων μέσων -το τονίζω και πάλι: συγκεκριμένων μέσων- δημοσιεύματα τα οποία, κύριε Πρόεδρε, κατά βάση είναι αστήρικτα. Στη συνέχεια έρχεται και σπέρνει διάφορες θεωρίες. Τις θεωρίες αυτές τις αναπαράγει η ίδια στη συνέχεια, θεωρεί δεδομένα όλα αυτά τα οποία τα δημοσιεύματα γράφουν, βγάζει κατηγορητήρια προς άπαντες και στη συνέχεια εκδίδει και κατηγορητήρια.

Τα λέω αυτά και ειδικά για τα αστήρικτα δημοσιεύματα και αυτά τα οποία ήρθε να μας πει εδώ ότι δημοσιεύματα υποδεικνύουν τον κ. Μυλωνάκη σχετικά με το ζήτημα παρεμβάσεων στη Δικαιοσύνη, ενημερωτικών σημειωμάτων -θα πω στη συνέχεια για αυτά- γιατί ζήτησα, λοιπόν, και πήρα τα Πρακτικά, τα οποία κατέθεσε η Πρόεδρος της Πλεύσης Ελευθερίας.

Πουθενά, κύριε Πρόεδρε και κυρίες και κύριοι συνάδελφοι, δεν αναφέρονται στα δημοσιεύματα ότι ο κ. Μυλωνάκης είχε ενημερώσει Υπουργούς ή Υφυπουργούς για το ζήτημα αυτό.

Βλέπω εδώ στο in.gr: «Και ο Μπουκώρος καρφώνει Μητσοτάκη για τον ΟΠΕΚΕΠΕ. Γνώριζαν εδώ και ενάμιση χρόνο». Δεν προκύπτει από πουθενά αυτό. Λέει, λοιπόν: «Σύμφωνα με έγκυρες πηγές του in.gr, το στέλεχος με το οποίο είχε συνομιλία ο κ. Μπουκώρος είναι ο Γιώργος Μυλωνάκης». Εγώ μεταξύ του in.gr, του Γιώργου Μυλωνάκη και της Κυβερνήσεως προφανώς πιστεύω τον κ. Μυλωνάκη και την Κυβέρνηση. Άρα, ένα σημαντικό ψέμα της Προέδρου της Πλεύσης Ελευθερίας.

Διαβάζω, επίσης, και βλέπω εδώ banking.news: «Βόμβα για το Μαξίμου ο επικίνδυνος Μυλωνάκης. Παραβίασε το δικαστικό απόρρητο στο σκάνδαλο ΟΠΕΚΕΠΕ. Το εντυπωσιακό στοιχείο που προκαλεί πολλά ερωτηματικά είναι πώς ο Μυλωνάκης γνώριζε το απόρρητο περιεχόμενο της καταγραφής, ενώ μάλιστα δεν υπήρχε καν δικογραφία». Και, βεβαίως, δι’ όσην αξία έχει στην ίδια λογική κινείται και το Documento του κ. Βαξεβάνη.

Για να ξεκαθαρίσουμε λίγο για μια ακόμη φορά τα πράγματα, δεν χρειάζεται ο κ. Μυλωνάκης συνήγορος, αλλά είναι κάποια πράγματα τα οποία πρέπει να πω και για την καταγραφή στα Πρακτικά.

Κανένα υπόμνημα δεν έλαβε ο κ. Μυλωνάκης από σημαίνον στέλεχος του ΟΠΕΚΕΠΕ. Τι υπήρξε; Υπήρξε ένα άτυπο ενημερωτικό σημείωμα, το οποίο είναι απολύτως λογικό νομίζω για τη διαδικασία των πληρωμών και των ενισχύσεων, ένα ενημερωτικό σημείωμα το οποίο συνέταξε ένας ειδικός συνεργάτης για τα αγροτικά θέματα της Προεδρίας της Κυβέρνησης.

Αυτό είναι κάτι απολύτως λογικό. Δεν βλέπω κάτι παράλογο. Άλλωστε είμαστε σε μία περίοδο που βρισκόταν σε ένταση η υπόθεση του ΟΠΕΚΕΠΕ. Θέλω επίσης να υπενθυμίσω ότι ο κ. Μυλωνάκης την περίοδο εκείνη όπου έγιναν οι νόμιμες επισυνδέσεις οι οποίες περιλαμβάνονται…

**ΠΡΟΕΔΡΕΥΩΝ (Βασίλειος Βιλιάρδος):** Και ολοκληρώστε με αυτό.

**ΜΑΚΑΡΙΟΣ ΛΑΖΑΡΙΔΗΣ:** Ναι. Σαράντα λεπτά μίλησε η Πρόεδρος…

**ΠΡΟΕΔΡΕΥΩΝ (Βασίλειος Βιλιάρδος):** Όταν θα γίνετε Πρόεδρος…

(Γέλωτες-χειροκροτήματα από την πτέρυγα της Πλεύσης Ελευθερίας)

**ΜΑΚΑΡΙΟΣ ΛΑΖΑΡΙΔΗΣ:** Όχι, δεν θέλω, αλλά φαντάζομαι ότι έχω μια ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Παράκληση μόνο να ολοκληρώσετε.

**ΜΑΚΑΡΙΟΣ ΛΑΖΑΡΙΔΗΣ:** Εντάξει. Μπορεί να μην αρέσουν αυτά που λέω, αλλά τι να κάνω;

Λέω λοιπόν το εξής. Το περιεχόμενο λοιπόν των νόμιμων επισυνδέσεων οι οποίες περιλαμβάνονται στη δικογραφία που βρίσκεται στη Βουλή αφορά δικαστική έρευνα το 2022. Λέω λοιπόν ότι ο κ. Μυλωνάκης το 2022 ήταν Γενικός Γραμματέας της Βουλής, δεν ήταν στο Μέγαρο Μαξίμου.

Τελειώνω, κύριε Πρόεδρε.

Υπήρξε αναφορά σε Βουλευτή της παράταξής μας και μάλιστα σε δύο. Δεν αναφέρθηκε το δεύτερο όνομα -θα το αναφέρω εγώ- αυτού που υποτίθεται έχει πει «ενημερώθηκα από το Μαξίμου». Είναι ο τέως Υφυπουργός Εξωτερικών, ο κ. Τάσος Χατζηβασιλείου, ο οποίος έχει δηλώσει όταν ρωτήθηκε «Ενημερώθηκα αρμοδίως από τη Βουλή την ημέρα την οποία κατατέθηκε η δικογραφία. Όλα τα άλλα που κατά καιρούς ακούγονται είναι ιστορίες για αγρίους».

Καταλαβαίνω την ανάγκη η Πρόεδρος της Πλεύσης Ελευθερίας να βρίσκεται στο επίκεντρο της δημοσιότητας, αλλά όχι λέγοντας ψέματα.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαζαρίδη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, έχετε τον λόγο για παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Πρώτα από όλα, είναι εξαιρετικά εντυπωσιακό ότι απαντάει για λογαριασμό του στενού συνεργάτη του Πρωθυπουργού από την εποχή που αυτός ήταν στο Υπουργείο Διοικητικής Μεταρρύθμισης Υπουργός και ο κ. Μυλωνάκης ειδικός συνεργάτης, ποιος; Εκείνος που ήταν στο Γραφείο Τύπου του κ. Μητσοτάκη όταν ήταν Υπουργός Διοικητικής Μεταρρύθμισης, οπότε όλοι καταλαβαίνουμε ότι ένας στενός κύκλος προσώπων διαχειρίζεται αυτή τη στιγμή ένα πάρα πολύ σοβαρό ζήτημα.

Το δεύτερο πολύ ενδιαφέρον είναι ότι είπε ο Κοινοβουλευτικός Εκπρόσωπος της Νέας Δημοκρατίας κ. Λαζαρίδης ότι «δεν είμαι δικηγόρος του κ. Μυλωνάκη, όχι ότι χρειάζεται δικηγόρο». Σας έχω νέα. Ο κ. Μυλωνάκης όχι απλώς χρειάζεται δικηγόρο, αλλά χρειάζεται έναν πολύ καλό δικηγόρο. Το ίδιο και ο κ. Μητσοτάκης.

**ΜΑΚΑΡΙΟΣ ΛΑΖΑΡΙΔΗΣ:** Θα πάρει εσάς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Του το έχω πει σε ανύποπτο χρόνο. Δεν είστε εσείς αυτός, γιατί ενώ δεν σας υποχρέωνε κανείς, σηκωθήκατε να μιλήσετε και τον επιβαρύνατε, όπως έκανε και ο κ. Πλεύρης τις προάλλες; Οπότε καλό είναι, έτσι μια φιλική συμβουλή…

**ΜΑΚΑΡΙΟΣ ΛΑΖΑΡΙΔΗΣ:** Δεν χρειάζεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …ο κ. Μυλωνάκης να αναζητήσει κάποιον πραγματικό και καλό δικηγόρο για να τον συμβουλέψει σχετικά, γιατί αυτά με τα οποία είναι αντιμέτωπος είναι πολύ σοβαρά κακουργήματα.

Ακούσαμε εντυπωσιακά πράγματα. Με ακούσατε να διαβάζω επί λέξει τα δημοσιεύματα που υποδεικνύουν τον κ. Μυλωνάκη ως εκείνον ο οποίος κάλεσε τουλάχιστον δύο Βουλευτές της Νέας Δημοκρατίας στο Μαξίμου για να τους πει ότι δεν θα γίνουν υπουργοί, γιατί έχουν πιαστεί από τον κοριό οι συνομιλίες τους -αυτό λένε τα δημοσιεύματα- και σηκώνεται ο αντιποιούμενος την ιδιότητα του συνηγόρου να πει ότι αυτά δεν τα λέει κανένα δημοσίευμα.

**ΜΑΚΑΡΙΟΣ ΛΑΖΑΡΙΔΗΣ:** Προφανώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εκείνα τα κατέθεσα στα Πρακτικά, να σας καταθέσω άλλο ένα από το «Documento».

Δεν πιστεύω ο λόγος για τον οποίο το συγκεκριμένο μέσο αποκλείσθηκε από τη συνέντευξη Τύπου του Πρωθυπουργού -επειδή το αναφέρατε ειδικά- να είναι αυτά τα δημοσιεύματα.

Λέει λοιπόν άλλο δημοσίευμα στις 2 Ιουλίου 2025: «Η παρασκηνιακή λειτουργία του Μυλωνάκη, όχι τόσο εκ του ρόλου αλλά και εκ του χαρακτήρα του -θυμίζω ότι διακαής του πόθος ήταν να αναλάβει την ευθύνη της ΕΥΠ- τον αφήνει στο απυρόβλητο. Θα κληθεί ενδεχομένως να απολογηθεί και να πληρώσει για όσα του καταλογίζουν, όταν μετά την έξοδο από το Μαξίμου, θα τον δείχνουν όλοι με το δάχτυλο.

Ο συνεργάτης του Πρωθυπουργού που, κατά τις διηγήσεις του, κάνει πραγματικό κουμάντο στο Μαξίμου, Γιώργος Μυλωνάκης είχε ως σήμερα ένα σοβαρό πλεονέκτημα. Μιλούσε εξ ονόματος του Κυριάκου Μητσοτάκη και προσέγγιζε τον Πρωθυπουργό μέσα από τις πληροφορίες που υποτίθεται ότι κατείχε και του τις κοινοποιούσε».

Και συνεχίζει: «Στις 30 Ιουνίου το «Documento» δημοσίευσε άρθρο με τίτλο «Ο Μητσοτάκης ήξερε τα πάντα για το σκάνδαλο ΟΠΕΚΕΠΕ». Παρέθεσε την πληροφορία ότι δύο από τους υφυπουργούς που είχαν αποπεμφθεί εξαιτίας της αναφοράς του ονόματός τους στις συνομιλίες για το σκάνδαλο του ΟΠΕΚΕΠΕ είχαν κληθεί από τον Γιώργο Μυλωνάκη στο Μέγαρο Μαξίμου τον Ιούνιο του 2024 και ενημερώθηκαν ότι παρότι ήταν στην πρόθεση του Πρωθυπουργού να υπουργοποιηθούν στον επικείμενο ανασχηματισμό, αυτό δεν θα γίνει τελικώς γιατί τα ονόματά τους αναφέρονται σε συνομιλίες που έχει καταγράψει το σύστημα επισυνδέσεων της ΕΛΑΣ. Την πληροφορία αυτή όχι μόνον δεν διέψευσε ο Γιώργος Μυλωνάκης -και ούτε σήμερα την είχε διαψεύσει ούτε και έχει έρθει στη Βουλή και θέλει να το αποφύγει και εμείς δεν πρέπει να τον καλύψουμε- αλλά ο αποπεμφθείς υφυπουργός Χρήστος Μπουκώρος σε συνέντευξή του το ίδιο βράδυ, στον τηλεοπτικό σταθμό ΚΟΝΤΡΑ, επιβεβαίωσε ότι αυτός ήταν που εκλήθη δεκαέξι μήνες πριν στο Μαξίμου και ενημερώθηκε ότι τον έχει καταγράψει ο κοριός και ως εκ τούτου δεν θα γίνει υπουργός».

Το καταθέτω στα Πρακτικά, γιατί επανάληψη μήτηρ μαθήσεως.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν δημοσίευμα, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αν ακούγατε τη συνέντευξη του κ. Μπουκώρου, που σίγουρα την έχετε ακούσει και γι’ αυτό υπάρχει αναταραχή, επιβεβαιώνει και τα δημοσιεύματα και λέει «τα γράψατε». Εσείς τα γράψατε. «Τα γράψατε» λέει στη ζωντανή τηλεοπτική του συνέντευξη.

Τώρα, η προσπάθεια αυτή του κ. Μυλωνάκη και εντεύθεν του κ. Μητσοτάκη να αποφύγει τον κοινοβουλευτικό έλεγχο και τη θεσμική λειτουργία της Βουλής άγεται μέχρι σημείου πρόκλησης. Διότι πρώτον, εγώ ρωτώ όχι μόνο για τον ΟΠΕΚΕΠΕ, όχι μόνο για τη δικογραφία που έχει διαβιβαστεί στη Βουλή, αλλά και για όλες τις έρευνες των Ευρωπαίων Εισαγγελέων.

Ξέρετε πολύ καλά ότι υπάρχουν έρευνες που δεν έχουν διαβιβαστεί ακόμη καθ’ ολοκληρίαν στη Βουλή, γιατί περιέχεται στη δικογραφία που έχει διαβιβαστεί αναφορά σε άλλες έρευνες και σε άλλες δικογραφίες και μάλιστα στη δικογραφία που χειρίζεται η κ. Παπανδρέου, που κάποιοι θέλανε να τη βγάλουν από τη μέση

Και γνωρίζετε επίσης ότι η τυπική θέση του κ. Μυλωνάκη ως Γενικού Γραμματέα της Βουλής πριν να γίνει Μαξιμάρχης, Υφυπουργός –θα τον υιοθετήσουμε αυτόν τον ρόλο- στον Πρωθυπουργό με έδρα το Μαξίμου, ήταν αντίστοιχη και είχε εμπλακεί στο «Άννα- Μισέλ gate». Έχει κάνει ο κ. Καζαμίας πολλές ερωτήσεις γι’ αυτό το θέμα.

Και υπάρχει σχετικό δημοσίευμα 24 Σεπτεμβρίου του 2024, του κ. Αντιλιάν Κοτζάι, που λέει: «Όταν αποκαλύφθηκε -στο «Documento» είναι πάλι- το επονομαζόμενο «Ασημακοπούλου gate» στις αρχές Μαρτίου του 2024, το Μαξίμου ήθελε να πετάξει την καυτή πατάτα από τα χέρια του, γι’ αυτό και προχώρησε στην περιβόητη έρευνα του Μαξίμου, η οποία είχε ως αποτέλεσμα στις 15 Μαρτίου να τεθεί εκτός Ευρωψηφοδελτίου η Άννα- Μισέλ Ασημακοπούλου. Την έρευνα, σύμφωνα με δημοσιεύματα εκείνων των ημερών, είχε αναλάβει ο νυν Υφυπουργός παρά τω Πρωθυπουργώ Γιώργος Μυλωνάκης, τότε ακόμη Γενικός Γραμματέας της Βουλής. Σύμφωνα με «γαλάζιους» κύκλους ο Γιώργος Μυλωνάκης ήθελε σε αυτήν την υπόθεση να μην υποστεί φθορά το Υπουργείο Εσωτερικών» κ.ο.κ..

Το καταθέτω και σε αυτό στα Πρακτικά για να δείτε ότι είναι τόσο απλό να παριστάνεις τον δικηγόρο ακόμα και τον συνήγορο του διαβόλου και ότι μπορεί να προκαλέσεις το εντελώς αντίθετο από αυτό το οποίο προφασίζεσαι.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, σε σχέση με ένα άλλο θέμα, το θέμα δηλαδή του ότι ο κ. Μυλωνάκης φερόταν -τώρα το ομολόγησε- ότι είχε στα χέρια του υπόμνημα πολυσέλιδο για τον ΟΠΕΚΕΠΕ, για το θέμα αυτό του επεβλήθη ερώτηση από άλλον Βουλευτή άλλου κόμματος, από τον κ. Καραμέρο, και ήρθε στη Βουλή και επιβεβαίωσε ισχυριζόμενος ότι διαψεύδει. Και τι είπε; «Δεν ήταν υπόμνημα. Ήταν εμπιστευτικό σημείωμα που ζήτησα εγώ από εξειδικευμένο συνεργάτη του Μαξίμου στα αγροτικά», χωρίς να πει ποιος είναι ο συνεργάτης, χωρίς να δώσει το υπόμνημα.

Και σας έχω ένα νέο, μιας και με τσιγκλήσατε. Γι’ αυτό πρέπει κανείς να προσέχει. Αύριο θα καταθέσω προς τον κ. Μυλωνάκη ένα άλλο μέσο κοινοβουλευτικού ελέγχου που λέγεται: Αίτηση κατάθεσης εγγράφων. Με την αίτηση κατάθεσης εγγράφων η Κυβέρνηση και ο αρμόδιος Υπουργός –εδώ έχει απολύτως ομολογήσει ότι είναι αρμόδιος γιατί ήρθε να απαντήσει- καλείται να καταθέσει για λόγους γνώσης της Βουλής, των πολιτών, του Εκλογικού Σώματος και της κοινωνίας, τα έγγραφα που έχει στα χέρια του.

Αύριο, λοιπόν, να περιμένετε και να περιμένει ο κ. Μυλωνάκης και αίτηση κατάθεσης εγγράφων, ώστε αυτό το επονομαζόμενο από τον ίδιο «άτυπο σημείωμα», που είναι υπόμνημα, να κατατεθεί στη Βουλή, να ξέρουμε τι είπε στο Μαξίμου ο ειδικός συνεργάτης και ποιος είναι αυτός. Και με βάση αυτό το σημείωμα, που είναι ενυπόγραφο, αφού μας είπε και την πηγή του -ότι είναι από συγκεκριμένο συνεργάτη της Προεδρίας της Κυβέρνησης, δηλαδή από δημόσιο υπάλληλο που αμείβεται με τα χρήματα του ελληνικού λαού- να μάθουμε, λοιπόν, ακριβώς το περιεχόμενο, ποιος το συνέταξε και τι λέει.

Θα κλείσω την παρέμβαση, κύριε Πρόεδρε, με μία ρήση, επειδή βλέπω πολλές ανορθογραφίες και πολλές ελληνικούρες και πολλά ορνιθοσκαλίσματα από την Κυβέρνηση. Ουδέν κρυπτόν υπό τον ήλιο!

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Καλείται στο Βήμα ο κ. Αλέξανδρος Μαρκογιαννάκης, Βουλευτής της Νέας Δημοκρατίας. Θα ακολουθήσουν ο κ. Χρηστίδης, η κ. Σπυριδάκη, ο κ. Τσίμαρης.

Ορίστε, κύριε Μαρκογιαννάκη.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στον απόηχο των ανακοινώσεων του Πρωθυπουργού στη Διεθνή Έκθεση Θεσσαλονίκης καλούμαστε σήμερα εδώ στην Ολομέλεια να συζητήσουμε μία σημαντική νομοθετική πρωτοβουλία του Υπουργείου Κοινωνικής Συνοχής και Οικογένειας. Το κοινό σημείο αναφοράς φυσικά δεν είναι άλλο από τη στοχευμένη μέριμνα που η Κυβέρνηση επιδεικνύει για τις νέες γενιές και τις νέες οικογένειες.

Και πώς θα μπορούσαμε να κάνουμε διαφορετικά σε μία στιγμή κατά την οποία η χώρα μας βρίσκεται αντιμέτωπη με μια ιστορική πρόκληση, τη δημογραφική κρίση η οποία ήρθε και αποτελεί τη νέα πραγματικότητα, όμοια της οποίας το νεοελληνικό κράτος δεν έχει γνωρίσει από την ίδρυσή του. Η απογραφή του 2021 είναι η μοναδική η οποία καταγράφει μείωση του πληθυσμού από δεκαετία σε δεκαετία από το 1830 έως τη στιγμή που διενεργήθηκε. Είναι η μοναδική και ως εκ τούτου η πρώτη, καθώς κανείς δεν περιμένει και κανένα στοιχείο δεν υποδεικνύει ότι η επόμενη απογραφή θα αποτυπώνει μια διαφορετική εικόνα.

Βρισκόμαστε επομένως, κυρίες και κύριοι συνάδελφοι, σ’ έναν αγώνα διαρκείας για τον οποίο θα μπορούσε κανείς πειστικά να ισχυριστεί ότι διαθέτει σε βάθος χρόνου πάντα και υπαρξιακά χαρακτηριστικά για την Ελλάδα. Με αυτά ως δεδομένα, είναι αυτονόητο ότι θα πρέπει να στρέψουμε την προσοχή μας στην πολυσχιδή φροντίδα για την οικογένεια και τις νεότερες γενιές. Αυτό είναι το όπλο μας σε αυτόν τον αγώνα και αυτό ακριβώς κάνει η Κυβέρνηση της Νέας Δημοκρατίας. Αυτό ήταν και το στίγμα που έδωσε ο Πρωθυπουργός, ανακοινώνοντας στη Θεσσαλονίκη μέτρα που έχουν στο επίκεντρό τους τους νέους και την οικογένεια, από τον μηδενισμό της φορολόγησης έως την ηλικία των 25 ετών έως τις ελαφρύνσεις και τις εκπτώσεις φόρου στις οικογένειες με βάση τον αριθμό των τέκνων.

Το σημερινό σχέδιο νόμου, ενταγμένο στην ίδια στοχοθεσία, έρχεται να επιβεβαιώσει ότι οι πολιτικές μας δεν είναι ευκαιριακές διακηρύξεις, αλλά προϊόντα ενός συνεκτικού σοβαρού και μακροπρόθεσμου σχεδιασμού. Το Υπουργείο Κοινωνικής Συνοχής και Οικογένειας θέτει ενώπιον μας ένα σύνολο διατάξεων, οι οποίες, έχοντας στο επίκεντρό τους το στεγαστικό, αφορούν στην ενίσχυση του παρόντος, αλλά και των προοπτικών της ελληνικής οικογένειας. Στόχος δεν είναι άλλος από τη βελτίωση του βιοτικού επιπέδου των ελληνικών οικογενειών και τελικά, την αντιστροφή της πορείας δημογραφικής παρακμής την οποία διανύουμε.

Στο επίκεντρο των προτεινόμενων διατάξεων βρίσκεται η έννοια της κοινωνικής αντιπαροχής με τρεις σαφώς διακηρυγμένους και μετρήσιμους στόχους, τους οποίους θέτει το Υπουργείο. Πρώτον, την αύξηση της προσφοράς στέγης με τη δημιουργία νέων διαμερισμάτων. Δεύτερον, τη δημιουργία αποθέματος κοινωνικών κατοικιών, που θα διατίθενται σε δικαιούχους με όρους κοινωνικής και οικονομικά προσιτής μίσθωσης. Τρίτον, την αξιοποίηση της δημόσιας περιουσίας.

Μέσα από όσα προβλέπει το νομοσχέδιο προκύπτει μία νέα μορφή σύμπραξης δημοσίου και ιδιωτικού τομέα. Μέσω αυτής και χωρίς άμεση δημοσιονομική επιβάρυνση, η αναξιοποίητη και απαξιούμενη ακίνητη περιουσία του Ελληνικού Δημοσίου θα μπορεί να διατεθεί για σκοπούς ανέγερσης σύγχρονων κατοικιών από ιδιώτες, με τον όρο ότι το 30% των διαμερισμάτων θα διατίθεται ως κοινωνικές κατοικίες με χαμηλό μίσθωμα σε δικαιούχους καθορισμένων οικονομικών και κοινωνικών κριτηρίων.

Ενισχυτικό σε αυτήν την κατεύθυνση είναι φυσικά και το μέτρο που προβλέπει την αξιοποίηση πρώην στρατιωτικών εγκαταστάσεων, στρατοπέδων δηλαδή, που βρίσκονται μέσα στον αστικό ιστό και μετά την απενεργοποίησή τους παραμένουν τόσο καιρό ανεκμετάλλευτα. Η επιτυχία αυτού του μέτρου είμαι σίγουρος ότι θα οδηγήσει σε επέκτασή του και πέραν των τριών σημείων που ήδη προβλέπονται, καθώς, όπως οι περισσότεροι συνάδελφοι γνωρίζετε, σχεδόν σε κάθε πόλη της Ελλάδας υπάρχουν τέτοιες εκτάσεις μέσα στις πόλεις μας.

Από τα υπόλοιπα στοιχεία του σχεδίου νόμου, τα σχετικά με τη στέγαση, θα μου επιτρέψετε εν συντομία να ξεχωρίσω τη σύσταση της ψηφιακής πύλης στεγαστικής πολιτικής. Σημειώνω ότι η ψηφιακή πύλη είναι ήδη σε λειτουργία και προσβάσιμη και μέσα από αυτή οι πολίτες μπορούν να έχουν άμεση και αξιόπιστη πληροφόρηση για το σύνολο των κρατικών μέτρων της στέγασης. Σε αυτά συμπεριλαμβάνεται καθετί σχετικό και χρήσιμο, όπως πληροφορίες γύρω από ζητήματα στεγαστικών προγραμμάτων, φορολογικών ελαφρύνσεων. Η θεσμοθέτηση και η λειτουργία της παρέχει τη δυνατότητα λήψης εξατομικευμένης πληροφορίας και διευκολύνει πρακτικά και δραστικά τους πολίτες όταν θα προβαίνουν στις απαραίτητες ενέργειες, όπως για παράδειγμα σε διαδικασία αίτησης σε στεγαστικά προγράμματα.

Τέλος, και πέρα από το στεγαστικό, αλλά και εντός του πλαισίου του δημογραφικού, ξεχωριστή σημασία έχει η πρόβλεψη για την αναγνώριση της τριτεκνικής ιδιότητας. Πρόκειται για την άρση μιας πολυετούς και ουσιαστικής αδικίας προς τους συμπολίτες μας, οι οποίοι στερούνταν δικαιωμάτων από τη μη αναγνώριση μιας υφιστάμενης πραγματικότητας. Πλέον για την πολιτεία θα ορίζονται ως τρίτεκνοι οι γονείς τριών τέκνων από έναν ή περισσότερους γάμους, αναγνωρισμένα ή και υιοθετημένα είτε ανήλικα είτε ενήλικα. Η τριτεκνική ιδιότητα γι’ αυτούς θα χορηγείται ισοβίως μαζί με τα αντίστοιχα δικαιώματα που απορρέουν από αυτήν, σε αναλογία και ευθυγράμμιση όσων ισχύουν για τους πολύτεκνους.

Εκτός από το στοιχείο της αποκατάστασης μίας αδικίας, αυτή η ρύθμιση αποτελεί ταυτόχρονα και ένα ουσιαστικό κίνητρο για την απόκτηση περισσότερων παιδιών και είναι απόλυτα ευθυγραμμισμένη με όλα όσα έχουμε επισημάνει για τις ανάγκες άμεσης αντιστροφής των δημογραφικών τάσεων, πριν φτάσουν σε επικίνδυνα για το μέλλον της κοινωνίας μας σημεία.

Κυρίες και κύριοι συνάδελφοι, το σημερινό νομοσχέδιο προσφέρει μία ευκαιρία ουσιαστικού και συναινετικού κοινοβουλευτικού διαλόγου επί ενός θέματος σπουδαίας εθνικής και κοινωνικής σημασίας, αυτό, δηλαδή, της δημογραφικής κρίσης. Το στεγαστικό είναι μία πληγή που αντιμετωπίζει η ελληνική κοινωνία εξερχόμενη ακόμα από μία παρατεταμένη περίοδο χρεωκοπίας και τραυματισμένη από τη ραγδαία επιδείνωση των διεθνών οικονομικών σχέσεων.

Η δημιουργία περισσότερων κατοικιών και κυρίως η διάθεσή τους με κοινωνικά χαμηλό μίσθωμα είναι στοιχεία απαραίτητα για να την ξεπεράσουμε. Η στήριξη της οικογένειας ευρύτερα είναι απαραίτητη για να υπερβούμε και να αντιστρέψουμε τη δημογραφική κατάσταση στην οποία έχει περιέλθει η χώρα. Βέβαια, αυτό δεν θα γίνει από τη μία στιγμή στην άλλη. Ακόμα κι αν αντιστρέφαμε ταχύτατα τους δείκτες, πράγμα που ρεαλιστικά δεν γίνεται, θα απαιτούνταν δύο ή τρεις δεκαετίες για να αντιστραφούν οι συνέπειες των τωρινών δεικτών. Πρόκειται για μία μάχη που υπερβαίνει χρονικά κάθε κυβέρνηση. Είναι, όμως, μία μάχη την οποία πρέπει να δώσουμε όλοι μαζί και ο ένας μετά τον άλλο. Η δημογραφία είναι η μοίρα μας. Η τάση της καθορίζει το μέλλον των κοινωνιών μέσα στην ιστορία. Ας δώσουμε, λοιπόν, μαζί αυτή τη μάχη με συναίνεση και επίγνωση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη.

Καλείται στο Βήμα ο κ. Παύλος Χρηστίδης, Κοινοβουλευτικός Εκπρόσωπος του ΠΑΣΟΚ, και θα ακολουθήσουν η κ. Σπυριδάκη, ο κ. Τσίμαρης, ο κ. Λαζαρίδης, ο κ. Κωνσταντινίδης και τέλος ο κ. Καζαμίας.

Ορίστε, κύριε Χρηστίδη, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, είναι πράγματι πολλά αυτά τα οποία θα μπορούσαμε να πούμε για τη συνέντευξη του κ. Μητσοτάκη την Κυριακή που μας πέρασε. Θα κρατήσω χαρακτηριστικά τη φράση που είπε, ότι είναι επιλογή κάποιων ανθρώπων να δουλεύουν δεκατρείς ώρες την ημέρα. Το επόμενο χρονικό διάστημα και εν όψει της συζήτησης του νομοσχεδίου που αφορά τα εργασιακά, θα έχουμε τη δυνατότητα να αναλύσουμε με πολύ συγκεκριμένο τρόπο το ποια Ελλάδα ονειρεύεται ο κ. Μητσοτάκης, όταν φαντάζεται ότι είναι επιλογή ενός ανθρώπου ειδικά στις νεότερες γενιές να εργάζεται δεκατρείς ώρες την ημέρα για να τα βγάλει πέρα. Ωστόσο, σήμερα δεν θα μπω στην παγίδα να κάνω μία κλασικού τύπου ομιλία η οποία πολλές φορές για έναν Κοινοβουλευτικό Εκπρόσωπο μπορεί να έχει και σημεία αντιπολιτευτικά που έχουν να κάνουν με την επικαιρότητα, αλλά θα σταθώ σε μία σειρά από θέματα τα οποία ανέδειξε με πολύ μεγάλη επιμέλεια και σοβαρότητα τόσο η εισηγήτριά μας κ. Καζάνη όσο και όλοι όσοι τοποθετήθηκαν σήμερα εκ μέρους του ΠΑΣΟΚ στη Βουλή, αλλά και τις προηγούμενες ημέρες στις επιτροπές.

Τι έχουμε, λοιπόν, στην Ελλάδα και στην Ευρώπη; Δημογραφική γήρανση. Είναι προφανές ότι η Ελλάδα, όπως και η Ευρώπη γερνάνε. Έχουμε λιγότερους εργαζόμενους και πολύ περισσότερους συνταξιούχους, γεγονός που δημιουργεί μία επείγουσα ανάγκη για βιώσιμα συστήματα συντάξεων και φυσικά μακροχρόνιας φροντίδας.

Τι άλλο έχουμε; Έχουμε μετασχηματισμό της εργασίας, νέες μορφές απασχόλησης, όπως είναι εκείνες στις ψηφιακές πλατφόρμες. Τι άλλο συνεπάγονται αυτές οι νέες μορφές απασχόλησης; Τον κίνδυνο να μην έχουν οι εργαζόμενοι κοινωνική ασφάλιση και την ανάγκη για καθολικά δίκτυα κοινωνικής προστασίας. Τι άλλο έχουμε; Έχουμε την τεχνολογική και ψηφιακή μετάβαση. Ο αυτοματισμός οδηγεί σε απώλεια θέσεων εργασίας, ειδικά των θέσεων εργασίας χαμηλής ειδίκευσης και προφανώς δημιουργούν την ανάγκη για διά βίου μάθηση και επανακατάρτιση των εργαζομένων.

Αντί, λοιπόν, σήμερα να συζητήσουμε για το μέλλον της Ευρώπης και προφανώς για το μέλλον των Ελλήνων, της ελληνικής οικονομίας και της ελληνικής κοινωνίας μέσα στο ευρωπαϊκό γίγνεσθαι, συζητάμε για ένα νομοσχέδιο το οποίο για ακόμα μία φορά χαρακτηρίζεται από αποσπασματικότητα, από αοριστία με βασικό γνώμονα την επικοινωνία αντί για την ουσία.

Αντί να δούμε την πραγματική προοπτική των παιδιών μας, αντί να συζητήσουμε τη δυνατότητα των νέων να δημιουργήσουν οικογένεια, αντί να δούμε το δικαίωμα του κάθε ανθρώπου σε αξιοπρεπή στέγη και κοινωνική φροντίδα, αντί να δούμε την ισότητα των ευκαιριών, συζητάμε μέτρα τα οποία έχουμε κουβεντιάσει πολλές φορές κατά το παρελθόν και τα οποία έχουν ελάχιστο αποτέλεσμα, όπως φαίνεται από τα στοιχεία της ΕΛΣΤΑΤ και της Eurostat. Και γι’ αυτό παρά τον όμορφο και πομπώδη τίτλο, δύσκολα θα δούμε τα αποτελέσματα της κοινωνικής αντιπαροχής και της κοινωνικής μίσθωσης ή τη συζήτηση που αφορά την τριτεκνική ιδιότητα να βοηθούν την ελληνική κοινωνία να βγει από την κρίση.

Διότι το πιο ανησυχητικό, κυρία Υπουργέ, στο τέλος της ημέρας, δεν είναι ότι έχετε αδυναμία στον τρόπο με τον οποίο βλέπετε τα πράγματα, αλλά ότι κάνετε μια συνειδητή επιλογή. Μας φέρνετε την έννοια της κοινωνικής αντιπαροχής χωρίς εγγυήσεις, χωρίς σχέδιο και χωρίς όραμα. Δεν ξέρω αν γνωρίζετε κάποιον εργολάβο ο οποίος να δουλεύει παίρνοντας το 30% και το 70%, έτσι όπως το έχετε υπολογίσει. Η έρευνα αγοράς που κάνουμε εμείς δείχνει ότι τα ποσοστά που δίνετε είναι ποσοστά που δεν υπάρχουν πουθενά έξω στην αγορά. Η πρόβλεψη ότι μόνο το 30% των νέων κατοικιών θα διατεθούν σε κοινωνική στέγαση είναι τουλάχιστον εξοργιστική.

Αναρωτιέμαι -και το ίδιο ζητώ και από τους πολίτες που μας παρακολουθούν- πού θα πάει το υπόλοιπο 70%. Σε επενδυτικά funds; Σε Golden Visa; Σε Airbnb; Στο κέρδος κάποιων λίγων και εκλεκτών δικών σας; Αυτό είναι προφανές, γιατί σύμφωνα με τα τελευταία στοιχεία της Eurostat, η Ελλάδα καταγράφει το υψηλότερο ποσοστό πληθυσμού στην Ευρωπαϊκή Ένωση που δαπανά πάνω από το 40% του εισοδήματός του για τη στέγαση. Η μέση τιμή ενοικίου για μία οικογένεια στα αστικά κέντρα αυξήθηκε μόνο κατά την περίοδο της δικής σας διακυβέρνησης από το 2019 κατά 42%. Και η δική σας απάντηση σε αυτό είναι fast track ΤΑΙΠΕΔ και ενοίκια μιας αγοράς που υποτίθεται ότι θα είναι κάπως χαμηλότερα. Πόσο, δηλαδή; 10%; 20%; Ή μήπως σε επόμενα νομοσχέδια θα συζητάμε αντίστοιχες προβλέψεις και αποφάσεις; Αυτό δεν είναι κοινωνική πολιτική. Αυτό είναι ένα κοινωνικό ξεκαθάρισμα.

Εμείς αντιθέτως έχουμε προτάσεις. Πριν από λίγες ημέρες καταθέσαμε μία πλήρη πρόταση που αφορά το σχέδιό μας για το δημογραφικό. Πριν λίγους μήνες, όμως, είχαμε καταθέσει και την πρότασή μας για το στεγαστικό και παρουσιάσαμε ένα πλήρες και ρεαλιστικό κοστολογημένο σχέδιο με κατασκευή πέντε χιλιάδων νέων κατοικιών με σαράντα χιλιάδες ανακαινίσεις, με την αξιοποίηση δημόσιων και δημοτικών ακινήτων μέσω μιας συμμετοχικής εταιρείας υπό δημόσιο έλεγχο, με εγγυημένα κοινωνικά ενοίκια με διαφάνεια και ισονομία, με μια επιδότηση ενοικίου που θα έχει πραγματικά κοινωνικά κριτήρια και που θα έχουν τη δυνατότητα οι πολίτες να βρουν στέγαση.

Ένα τέτοιο πρόγραμμα σαν αυτό το οποίο σας περιγράφουμε δεν αποτελεί δική μας εφεύρεση. Στην πραγματικότητα είναι μια καλή πρακτική την οποία βλέπουμε να εφαρμόζεται και σε μία σειρά από σκανδιναβικές χώρες, αλλά και σε πολλές περιοχές της Κεντρικής και Βόρειας Ευρώπης, εκεί δηλαδή που υπάρχουν πραγματικά συστήματα κοινωνικής κατοικίας εδώ και δεκαετίες.

Και ερχόμενος στο δημογραφικό, θέλω να πω ότι τα στοιχεία που έρχονται στη διάθεσή μας για την πατρίδα μας είναι στοιχεία πραγματικά ανατριχιαστικά. Είναι στοιχεία τρομακτικά για την Ελλάδα του 2030 και του 2040. Και εδώ υπάρχουν κάποιοι που βλέπουν τα πράγματα με τον τρόπο που τα βλέπετε εσείς, αλλά υπάρχουν και κάποιοι που ανήκουν στο προοδευτικό φάσμα του πολιτικού συστήματος και βλέπουν το δημογραφικό ως μία εθνική πρόκληση. Διότι όταν η Ελλάδα καταγράφει κάτω από 1,4 γεννήσεις ανά γυναίκα, ανά οικογένεια, όταν χιλιάδες νέοι μεταναστεύουν γιατί δεν μπορούν να επιβιώσουν, όταν η πρόσβαση στους παιδικούς και βρεφονηπιακούς σταθμούς είναι προνόμιο πολύ λιγότερων από όσους το έχουν ανάγκη, τότε χρειάζεται μια διαφορετική κατεύθυνση, μία άλλη πολιτική επιλογή, μία επανεκκίνηση που θα έχει ως στόχο τον άνθρωπο και τις ανάγκες του.

Διότι, όπως γνωρίζετε κι εσείς, αλλά το γνωρίζουν πάρα πολύ καλά και συνάδελφοι από όλα τα πολιτικά κόμματα, το να είσαι καλός μπαμπάς ή καλή μαμά δεν είναι μόνο θέμα επιλογής, αλλά και ζήτημα δυνατότητας. Και σήμερα γνωρίζουμε πάρα πολύ καλά από τα στοιχεία που μας δίνει μία σειρά ανθρώπων της αυτοδιοίκησης ότι υπάρχουν δεκάδες χιλιάδες παιδιά που μένουν έξω από τις κοινωνικές δομές, από τα ΚΔΑΠ, από τους παιδικούς και τους βρεφονηπιακούς σταθμούς. Πάνω από εξήντα οκτώ χιλιάδες από αυτά τα παιδιά είχαν πλήρη φάκελο και έχουν κοπεί, λόγω μη επικαιροποιημένων εισοδηματικών κριτηρίων, κάτι για το οποίο ευθύνη έχετε εσείς για τη μη τιμαριθμοποίηση της φορολογικής κλίμακας. Και είναι προφανές ότι αυτό δεν μπορεί να αποτελέσει στήριξη της οικογένειας. Είναι αποθάρρυνση οποιασδήποτε σκέψης που σχετίζεται με την τεκνοποίηση, είναι κοινωνική εγκατάλειψη, είναι παρακμή.

Η δική μας πρόταση για το παιδί, για την οικογένεια και για την κοινωνία συμπυκνώνεται πολύ απλά στη λογική ότι το να κάνουμε κοινωνικό κράτος για τις οικογένειες αποτελεί επένδυση, δεν αποτελεί κόστος. Η πρόοδος και η επένδυση δεν είναι μια αφηρημένη έννοια. Είναι συγκεκριμένες πολιτικές επιλογές και τις επαναλαμβάνω σήμερα και εν όψει της ομιλίας του Προέδρου του ΠΑΣΟΚ στη Διεθνή Έκθεση Θεσσαλονίκης, ακριβώς διότι αυτό το οποίο φαίνεται τις τελευταίες ημέρες, αυτό το οποίο φαίνεται τις τελευταίες εβδομάδες, κύριοι συνάδελφοι, είναι ότι υπάρχουν δύο κόσμοι. Υπάρχει ένας κόσμος ο οποίος κρίθηκε και κρίνεται καθημερινά, ο κόσμος της Νέας Δημοκρατίας, που είχε τις ευκαιρίες της να επαναφέρει τη χώρα σε μια κανονικότητα, που είχε τις ευκαιρίες της να διαχειριστεί χρήματα για ένα κοινωνικό κράτος, αλλά επέλεξε να αφήσει τη χώρα σε αυτήν την κατάσταση στην οποία βρίσκεται αυτή τη στιγμή όσον αφορά την κρατική απόδοση με δέκα μονάδες πιο κάτω στην παραγωγικότητα του κράτους, με την Ελλάδα να είναι προτελευταία στην αγοραστική δυνατότητα και με χιλιάδες ανθρώπους να αγωνιούν για το πώς θα μεγαλώσουν τις οικογένειές τους.

Τι περιλαμβάνουν αυτές οι συγκεκριμένες προτάσεις; Μιλάμε για καθολική πρόσβαση όλων των παιδιών σε ΚΔΑΠ και παιδικούς σταθμούς, δημιουργία νέων δημοτικών και κρατικών δομών με σοβαρά κριτήρια, αναπροσαρμογή εισοδηματικών κριτηρίων με βάση τον πληθωρισμό, μηνιαία επιδόματα για όσους το έχουν πραγματική ανάγκη και, προφανώς, πλήρης εξίσωση των τριτέκνων με τους πολύτεκνους, όπως ακριβώς το περιέγραψε η εισηγήτριά μας.

Αυτές οι λογικές είναι λογικές οι οποίες έχουν πολιτική ταυτότητα, διότι εμείς είμαστε εκείνοι οι οποίοι πιστεύουμε στην ανάγκη αναδιανομής του πλούτου μέσω δημόσιων επενδύσεων και στην παιδεία και στην κατοικία, με ένα νέο κοινωνικό συμβόλαιο, γιατί είμαστε εμείς που θυμόμαστε και δεν ξεχνάμε ποτέ ότι η αξιοπρέπεια δεν μπορεί να είναι προϊόν της αγοράς, αλλά καθολικό δικαίωμα. Είμαστε εμείς εκείνοι που επισημαίνουμε ότι όπου κυριαρχούν χυδαίοι ή, για να το πω καλύτερα, εκχυδαϊσμένοι θεσμοί και πελατειακές σχέσεις σαν εκείνες του ΟΠΕΚΕΠΕ, η οικονομική ανισότητα οδηγεί στη θεσμική παρακμή, την απαξίωση και εν τέλει τη ναρκοθέτηση της δημοκρατίας. Και αυτό το βλέπουμε και στις έρευνες πολύ μεγάλων τραπεζών, όπως, για παράδειγμα, πολύ πρόσφατα της UBS για το 2024, η οποία κατέταξε την Ελλάδα ως μία από τις τρεις πιο ακριβές χώρες της Ευρωπαϊκής Ένωσης σε βασικά αγαθά σε σχέση με τον μέσο όρο της Ευρώπης. Οι μισθοί παραμένουν 25% κάτω από τον ευρωπαϊκό μέσο όρο και η παιδική φτώχεια αγγίζει το 28,7%, σύμφωνα με την ΕΛΣΤΑΤ.

Αυτά τα δεδομένα, κύριοι συνάδελφοι της Νέας Δημοκρατίας, δεν αλλάζουν με ομιλίες και εξαγγελίες στη ΔΕΘ σαν εκείνες του κ. Μητσοτάκη. Δεν αλλάζουν ούτε με «market pass» ούτε με κουπόνια ούτε με την πολιτική την οποία δοκιμάσατε επανειλημμένως τα τελευταία χρόνια. Αλλάζουν με πραγματική πολιτική βούληση, με ένα σχέδιο και με κοινωνική δικαιοσύνη, με μια κοινωνική δικαιοσύνη που να αφορά όλους τους Έλληνες, ανεξαρτήτως του τι ψηφίζουν και όχι κάποιους λίγους και εκλεκτούς.

Αυτό το οποίο προκύπτει διαρκώς από τη συζήτηση που έχουμε με τους κοινωνικούς εταίρους και την κουβέντα την οποία κάναμε και σήμερα με τους εκπροσώπους τους, είναι ότι η κοινωνία έχει ανάγκη από κανόνες, όπως και η οικονομία έχει ανάγκη από κανόνες. Αυτό είναι εκείνο το οποίο διαφοροποιεί τα πραγματικά προοδευτικά κράτη από τα χρεοκοπημένα κράτη. Και αυτό το οποίο διαφοροποιεί τους ανθρώπους οι οποίοι έχουν προοπτική είναι ότι δεν ζητά κανένας πολυτέλεια, αλλά ζητά ασφάλεια, στήριξη, σεβασμό. Ζητά ένα κράτος κοινωνικό, δίκαιο και σύγχρονο, ένα κράτος που στέκεται πραγματικά δίπλα στους νέους, που στέκεται πραγματικά δίπλα στις οικογένειες και δεν κλείνει τα μάτια μπροστά στην πολύ δύσκολη πραγματικότητα.

Αυτό είναι κάτι το οποίο για πολλούς είναι ένα αίτημα της εποχής. Αυτά τα αιτήματα, το ΠΑΣΟΚ είχε πάντοτε τα αντανακλαστικά να τα εκφράζει. Αυτό θα κάνουμε από δω και μπρος με πολύ καθαρό, πολύ συγκροτημένο σχέδιο για το σήμερα και για το αύριο της πατρίδας μας.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χρηστίδη.

Καλείται στο Βήμα η κ. Κατερίνα Σπυριδάκη, Βουλευτής του ΠΑΣΟΚ.

Ορίστε, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, μπροστά μας έχουμε ένα νομοσχέδιο του Υπουργείου Κοινωνικής Συνοχής και Οικογένειας, το τρίτο στη διάρκεια ζωής του, το οποίο απλώνει τα πλοκάμια του σε δύο θεμελιώδη ζητήματα που όχι μόνο απασχολούν την ελληνική κοινωνία, αλλά συνιστούν κυριολεκτικά εθνικές προκλήσεις, το στεγαστικό και το δημογραφικό.

Χαιρετίζουμε το γεγονός ότι, επιτέλους, η Κυβέρνηση φαίνεται να ασχολείται με αυτά τα ζητήματα. Η συζήτηση, ωστόσο, δεν μπορεί να εξαντλείται στις φερόμενες καλές προθέσεις. Και το λέω αυτό, διότι για εμάς, τουλάχιστον, το νομοσχέδιο κινείται σε διαφορετική κατεύθυνση από τη φιλοσοφία, τις πολιτικές και το σχέδιό μας. Αλλού βρίσκεστε εσείς, αλλού βρισκόμαστε εμείς και δεν νομίζω απ’ ό,τι φαίνεται ότι θα συναντηθούμε. Βέβαια, η ουσία δεν είναι εάν θα συναντηθούμε εμείς και εσείς, όσο και αν είναι θεμιτές οι συγκλίσεις, αλλά κατά πόσον θα συναντηθούμε με τις πραγματικές ανάγκες της κοινωνίας. Και κάτι τέτοιο το συγκεκριμένο σχέδιο δεν φαίνεται να κάνει.

Ακριβώς, λοιπόν, επειδή οι διαφορές μας είναι βασικές για το πώς αντιλαμβανόμαστε αυτά τα δύο ζητήματα, δεν μπορούμε να στηρίξουμε το συγκεκριμένο νομοσχέδιο. Κι αυτό, γιατί πιστεύουμε στο δικό μας ξεκάθαρο και συγκεκριμένο πρόταγμα.

Οι προτάσεις, λοιπόν, συνιστούν στην πραγματικότητα στρέβλωση του θεσμού της κοινωνικής αντιπαροχής και ξεπούλημα της δημόσιας περιουσίας με ένα κοινωνικό περιτύλιγμα. Στη θεωρία λοιπόν –για να το πάρουμε από τη βάση- η κοινωνική αντιπαροχή πρέπει να αξιοποιεί τη δημόσια περιουσία και να δημιουργεί κοινωνικό απόθεμα στέγης με όρους κοινωνικής δικαιοσύνης. Ωραία ως εδώ. Στην πράξη όμως, όπως τη διαμορφώνει η πολιτική της Νέας Δημοκρατίας, μεγάλο κομμάτι αυτής της πίτας του ανταλλάγματος ξεπουλιέται σε εργολάβους και το Δημόσιο παίρνει ένα ποσοστό κατοικιών, το οποίο σαφώς δεν επαρκεί ούτε για τις πραγματικές ανάγκες ούτε μπορεί να επηρεάσει την αγορά.

«Κοινωνική αντιπαροχή», λοιπόν, βαφτίζει η Νέα Δημοκρατία ένα σχήμα που κλείνει το μάτι στον ιδιώτη και νομίζω ότι ο καθένας μπορεί να αντιληφθεί ότι δεν συνιστά επαρκές μέτρο κοινωνικής πολιτικής, διότι με όλα αυτά που διαβάζουμε στο νομοσχέδιο περισσότερο ενισχύει την κερδοσκοπία στην αγορά ακινήτων, παρά θα αποκτήσουν πρόσβαση σε φθηνή στέγη νέοι άνθρωποι και νέα ζευγάρια.

«Κοινωνική αντιπαροχή», κυρίες και κύριοι συνάδελφοι, σημαίνει κοινωνικό απόθεμα στέγης, σημαίνει νέοι άνθρωποι που θέλουν να χτίσουν τη ζωή τους, σημαίνει φοιτητές που θέλουν να μπορούν να βρουν ένα διαμέρισμα για να σπουδάσουν. Εσείς, όμως, πάλι κάνετε πεδίο κερδοσκοπίας ένα τόσο ευαίσθητο θέμα.

Για να μιλήσουμε λοιπόν και με όρους νομοσχεδίου, πάμε στο άρθρο 5, παράγραφος 3. Εκεί φαίνεται ξεκάθαρα ότι η Κυβέρνηση νομιμοποιεί αυτό που καταγγέλλουμε, την εκτροπή της κοινωνικής αντιπαροχής σε ξεπούλημα. Βλέπουμε, δηλαδή, αντί για την ενίσχυση του κοινωνικού οφέλους, ένα πλαίσιο ανταλλαγών υπέρ των αναδόχων. Δηλαδή, θα μπορεί ο ανάδοχος να αποκτά πλήρη κυριότητα στο συμβατικά καθορισμένο μέρος των ακινήτων, θα μπορεί να εκμεταλλεύεται τις κατοικίες για ορισμένο χρόνο και θα μπορεί να διατηρεί και το δικαίωμα προαίρεσης εξαγοράς.

Το παιχνίδι, βέβαια, με τις λέξεις συνεχίζεται. Στο νομοσχέδιο γίνεται λόγος για μισθώματα τα οποία θα υπολείπονται ουσιωδώς από την τιμή της αγοράς. Και ερωτώ: Τι σημαίνει «ουσιωδώς»; Σημαίνει 10%; Σημαίνει 30%; Μήπως σημαίνει 50%; Υπάρχει ένα σταθερό πλαίσιο υπολογισμού; Η Υπουργός μας είπε ότι λόγω της περιπτωσιολογίας δεν χωρούν επεξηγήσεις και ο καθαρισμός θα γίνει με βάση τα εισοδήματα των δικαιούχων και τα ενοίκια της περιοχής. Στην πράξη, από αυτήν την αοριστία, όσοι ακριβώς περιμένουν να ανακουφιστούν ενδέχεται να βρεθούν να πληρώνουν σχεδόν τα ίδια ενοίκια που σήμερα τους πνίγουν.

Η έννοια της κοινωνικής κατοικίας χάνεται μέσα στις αοριστίες και ακόμα δεν ξέρουμε τι ακριβώς καλούμαστε να ψηφίσουμε, διότι το πλαίσιο που φέρνει η Κυβέρνηση είναι θολό και αναμένεται πάλι να οριοθετηθεί με μία ΚΥΑ, όπως για παράδειγμα στους όρους και στις ρήτρες της σύμβασης, στη μέγιστη διάρκεια της σύμβασης και τα κριτήρια επιλογής των δικαιούχων.

Μας καλεί, λοιπόν, σήμερα η Κυβέρνηση να δώσουμε λευκή επιταγή. Εμείς, κυρίες και κύριοι συνάδελφοι, έχουμε καταθέσει συγκεκριμένο πρόγραμμα για το στεγαστικό που αποτελεί τον βασικό άξονα της πολιτικής μας για την άμβλυνση των κοινωνικών ανισοτήτων, με το βάρος στην κατασκευή προσιτών νέων κατοικιών και στην αξιοποίηση ακινήτων Δημοσίου και ΟΤΑ μέσω της δημόσιας εταιρείας διαχείρισης ακινήτων για την απόδοσή τους ως κοινωνικές κατοικίες.

Όταν, λοιπόν, ένα ζευγάρι δεν καταφέρνει να βρει αξιοπρεπές σπίτι, πώς ακριβώς το κράτος το στηρίζει ώστε να χτίσει την οικογένειά του; Δεν μιλάμε για στατιστικά. Μιλάμε ίσως για το πιο κρίσιμο ζήτημα για την ανάπτυξη της εθνικής μας ισχύος και της ελληνικής οικονομίας.

Η αείμνηστη Φώφη Γεννηματά είχε τονίσει την ανάγκη δημογραφικής αναγέννησης. Σήμερα, τα στοιχεία δείχνουν ότι βρισκόμαστε σε ένα πολύ κρίσιμο σημείο. Έχουμε σταθερά λιγότερες γεννήσεις από το 2011 ως το 2024. Μισό εκατομμύριο του ελληνικού πληθυσμού έχει χαθεί. Η χώρα έχει γεράσει, αφού περίπου ένας στους τέσσερις Έλληνες είναι πάνω από εξήντα πέντε ετών και πάνω από επτακόσια πενήντα σχολεία έχουν βάλει λουκέτο.

H κατάσταση στο Λασίθι αντικατοπτρίζει πλήρως αυτήν την εθνική πρόκληση. Για παράδειγμα, το 2023 είχαμε μόλις 585 γεννήσεις και τους διπλάσιους θανάτους. Η περιοχή βρίσκεται στα όρια του δημογραφικού σοκ, το οποίο απειλεί όχι μόνο τις σχολικές μας μονάδες, αλλά και τη συνοχή των κοινοτήτων μας. Τα χωριά μας έχουν εγκαταλειφθεί, οι νέοι φεύγουν και κανένας γονιός δεν τολμά να ζητήσει από το παιδί του να επιστρέψει στην περιφέρεια και να χτίσει εκεί τη ζωή του. Και πώς θα μπορούσε άλλωστε;

Κυρίες και κύριοι συνάδελφοι, αυτό είναι κάτι το οποίο εμένα προσωπικά με θλίβει πάρα πολύ και φαντάζομαι τους περισσότερους σ’ αυτήν την Αίθουσα που διαθέτουν ενσυναίσθηση και που τους ενδιαφέρει έστω και λίγο το τι κοινωνία θα παραδώσουμε στην επόμενη γενιά.

Εμείς, λοιπόν, στηρίζουμε κάθε μέτρο δημογραφικής πολιτικής, όμως δυστυχώς δεν καταφέραμε να ακούσουμε κάτι τέτοιο από τον Πρωθυπουργό στη Διεθνή Έκθεση Θεσσαλονίκης.

Το νομοσχέδιο παρουσιάζει μια φαινομενικά θετική αλλαγή, αλλά αποκρύπτει μια σοβαρή υποχώρηση. Η ισοβιότητα της τρίτεκνης ιδιότητας είναι ένα βήμα προς τη σωστή κατεύθυνση, αλλά η μείωση των ηλικιακών ορίων υπονομεύει την αξία της ρύθμισης.

Το ΠΑΣΟΚ έχει ξεκάθαρη θέση: Πλήρης εξίσωση τρίτεκνων και πολύτεκνων. Αν θέλουμε πραγματικά να στηρίξουμε το δημογραφικό, θα πρέπει να στηρίξουμε την οικογένεια με τα τρία παιδιά με τον ίδιον ακριβώς τρόπο που στηρίζουμε την οικογένεια με τα τέσσερα παιδιά. Το δημογραφικό λύνεται με μια ολοκληρωμένη εθνική στρατηγική και όχι με επικοινωνιακά ημίμετρα.

Οι δικές μας προτάσεις βασίζονται σε τρεις βασικούς και θεμελιώδεις πυλώνες, την αναστροφή του brain drain, την εναρμόνιση εργασιακής και οικογενειακής ζωής και τις πολιτικές για την οικογένεια. Έχουμε ήδη μιλήσει για τον εθνικό αποταμιευτικό λογαριασμό, έχουμε μιλήσει για τη συντήρηση γενετικού υλικού που αφορά σχεδόν όλες τις γυναίκες σε ηλικία τριάντα έως σαράντα ετών στις δημόσιες δομές εξωσωματικής γονιμοποίησης, την κάλυψη εξόδων πριν τον τοκετό, τον μηδενισμό του ΦΠΑ σε βρεφικά είδη, τις ελαφρύνσεις ΕΝΦΙΑ σε πολύτεκνες οικογένειες. Αυτές είναι οι πολιτικές που εμείς υιοθετούμε. Είναι οι πολιτικές που μας θυμίζουν ότι τα παιδιά μας είναι το μέλλον, ότι η περιφέρεια μπορεί να είναι πεδίο ευκαιριών και πόλος έλξης για τους νέους μας.

Γιατί, λοιπόν, το ΠΑΣΟΚ ψηφίζει «όχι» σ’ ένα τέτοιο νομοσχέδιο; Κυρία Υπουργέ, δεν είναι ένα «όχι» σκοπιμότητας μικροπολιτικής. Αντιθέτως, είναι ένα «ναι» στο ερώτημα τού αν αντιλαμβανόμαστε τα προβλήματα της κοινωνίας, είναι ένα «ναι» στο αν μας ενδιαφέρει να τα λύσουμε στη ρίζα τους, είναι ένα «ναι» στο αν θέλουμε μια αξιοπρεπή ζωή για τις Ελληνίδες και τους Έλληνες, είναι ένα «ναι» στο δικό μας πρόγραμμα, είναι ένα «ναι» στην πραγματική κοινωνική πολιτική των αξιών που υπηρετούμε εδώ και 51 χρόνια ως χώρος, είναι ένα «ναι» σ’ ένα σχέδιο που βασίζεται στη στήριξη των πιο ευάλωτων, της κοινωνικής συνοχής και της δίκαιης κατανομής του πλούτου.

Εμείς δεν χαρίζουμε τη δημόσια περιουσία στους εργολάβους, δεν κάνουμε το δικαίωμα στη στέγαση πεδίο κερδοσκοπίας, δεν αντιμετωπίζουμε τις πιο βασικές ανάγκες των νέων μας με προχειρότητα και με επικοινωνιακά μέσα. Πιστεύουμε ότι η χώρα μας χρειάζεται ένα ολοκληρωμένο πρόγραμμα κοινωνικής πολιτικής και δικαιοσύνης, ένα κράτος που πάνω απ’ όλα να λειτουργεί προς όφελος του πολίτη, γιατί το πιο βασικό δεν είναι αν πρέπει να αυξήσουμε τις γέννες παιδιών, αλλά το ότι σίγουρα πρέπει να γεννήσουμε ελπίδα.

Γι’ αυτό, λοιπόν, είμαστε εδώ και το διεκδικούμε αυτό, είμαστε εδώ και το υποστηρίζουμε και θα είμαστε εδώ πολύ σύντομα να το κάνουμε και πράξη.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη.

Επόμενος ομιλητής είναι ο κ. Ιωάννης Τσίμαρης, Βουλευτής του ΠΑΣΟΚ-Κινήματος Αλλαγής. Οι τρεις τελευταίοι θα είναι ο κ. Λαζαρίδης, ο κ. Κωνσταντινίδης και ο κ. Καζαμίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελευταίος είναι ο κ. Τσίμαρης;

**ΠΡΟΕΔΡΕΥΩΝ (Βασίλειος Βιλιάρδος):** Όχι. Ο κ. Κωνσταντινίδης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συγγνώμη, κύριε Τσίμαρη.

**ΙΩΑΝΝΗΣ ΤΣΙΜΑΡΗΣ:** Κανένα πρόβλημα, κυρία Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα αναφερθώ στην τροπολογία του ΠΑΣΟΚ για τη διαφάνεια στις χρεώσεις των υπηρεσιών υγείας.

Η υγεία δεν είναι προνόμιο, είναι δημόσιο αγαθό, είναι δικαίωμα όλων των πολιτών, ανεξάρτητα από το πορτοφόλι τους, την κοινωνική τους θέση ή την ασφαλιστική τους κάλυψη και γι’ αυτό η χρηματοδότηση των δαπανών υγείας οφείλει να στηρίζεται κυρίως στις δημόσιες δαπάνες και μόνον επικουρικά στις ιδιωτικές.

Όμως, η πραγματικότητα στη χώρα μας είναι σκληρή. Οι δημόσιες δαπάνες καλύπτουν μόνο το 61% των συνολικών δαπανών, όταν ο μέσος όρος της Ευρωπαϊκής Ένωσης είναι 85,7%. Αυτό σημαίνει ότι οι πολίτες πληρώνουν από το υστέρημά τους όχι για πολυτελείς υπηρεσίες, αλλά για τα αυτονόητα, φάρμακα, ιατρικές επισκέψεις, διαγνώσεις, νοσηλείες, σχεδόν τριπλάσιο ποσοστό από τον ευρωπαϊκό μέσο όρο και αυτό έχει γίνει επί δικής σας διακυβέρνησης.

Επιπλέον, η Ελλάδα είναι πρωταθλήτρια στις ανεκπλήρωτες ανάγκες υγείας με 21,9% έναντι 5,4% του ευρωπαϊκού μέσου όρου. Ακριβώς επειδή υπάρχει δυσκολία στην πρόσβαση, οι πολίτες προσφεύγουν στους ιδιώτες και επειδή η υγεία είναι ανελαστική δαπάνη, ένα στα δέκα νοικοκυριά υφίσταται καταστροφικές δαπάνες υγείας.

Στον τομέα της νοσηλείας η αποδυνάμωση του ΕΣΥ, η συγκέντρωση της αγοράς σε λίγους μεγάλους ομίλους και η απουσία πολιτικών για την ενίσχυση του ανταγωνισμού έχουν οδηγήσει σ’ ένα καθεστώς ολιγοπωλίου. Η Τράπεζα της Ελλάδος το επιβεβαιώνει. Η Επιτροπή Ανταγωνισμού στην τελική της έκθεση που έδωσε στις 5 Αυγούστου μιλάει για αδιαφάνεια στις τιμές και εκτόξευση των ασφαλίστρων υγείας. Οι πολίτες πλήρωσαν 2,6 δισεκατομμύρια ευρώ από την τσέπη τους για νοσοκομειακή περίθαλψη, χωρίς καν να υπολογίζεται η συμμετοχή της ιδιωτικής ασφάλισης. Μιλάμε για 600 εκατομμύρια ευρώ αύξηση από το 2019 και αυτό έγινε επί δικής σας διακυβέρνησης.

Η Κυβέρνηση φέρει βαριά ευθύνη όχι μόνο γιατί υποχρηματοδοτεί το σύστημα της υγείας, αλλά και γιατί αφήνει ανεξέλεγκτη την ασυδοσία στην ιδιωτική υγεία. Δεν έλαβε μέτρα για να ενισχύσει τον ανταγωνισμό, δεν θέσπισε κανόνες διαφάνειας, δεν προστάτευσε τον ασθενή. Ο ασθενής σήμερα βρίσκεται ανυπεράσπιστος. Δεν έχει τα μέσα να κρίνει εάν μια ιατρική πράξη είναι απαραίτητη ή αν το κόστος που του επιβάλλεται είναι δίκαιο. Συχνά το κόστος διογκώνεται με προσχήματα και αδιαφανείς χρεώσεις. Οι ιδιωτικές ασφαλίσεις αντί να προστατεύουν, γίνονται εργαλείο τεχνητής ζήτησης και αύξησης του κόστους, το οποίο τελικά πληρώνουν όλοι οι ασφαλισμένοι των ιδιωτικών μέσω υψηλότερων ασφαλίστρων.

Ο Συνήγορος του Πολίτη τον Ιούλιο του ’24 στο πόρισμά του διαπιστώνει καταχρηστικές και παράνομες σε βάρος των ασφαλισμένων χρεώσεις από συμβεβλημένες με τον ΕΟΠΥΥ κλινικές, ο οποίος όμως κάνει ελλιπείς ελέγχους ή αδρανεί και δεν προασπίζει τα δικαιώματα των ασφαλισμένων του, με αποτέλεσμα να ακυρώνεται ο ρόλος του ως κοινωνικοασφαλιστικού οργανισμού.

Σ’ αυτό το σημείο θα ήθελα να ευχαριστήσω τον Γραμματέα του Τομέα Ιδιωτικού Χρέους και Προστασίας Καταναλωτών του ΠΑΣΟΚ κ. Δημήτρη Σπυράκο, ο οποίος συνέβαλε τα μέγιστα στη διαμόρφωση αυτής της τροπολογίας, όπως είχε δεσμευτεί και με την τροπολογία του για τη διαφάνεια στα ασφάλιστρα υγείας. Εισηγείται μια σειρά από μέτρα που αντιμετωπίζουν φαινόμενα και πρακτικές ασυδοσίας στον χώρο της ιδιωτικής υγείας και που προστατεύουν τα δικαιώματα των ασφαλισμένων και των καταναλωτών.

Κύριες ρυθμίσεις της τροπολογίας, η οποία αποτελείται από 19 άρθρα, είναι η υποχρεωτική εφαρμογή του συστήματος ομοιογενών διαγνωστικών ομάδων DRGs από ιδιωτικά θεραπευτήρια, με σαφή κοστολόγηση και ενημέρωση του ασθενούς πριν τη νοσηλεία. Μ’ αυτόν τον τρόπο κάθε ασθενής έχει τη δυνατότητα μέσω του πληροφοριακού συστήματος κατηγοριοποίησης της επικείμενης νοσηλείας να ενημερωθεί για το ακριβές κόστος.

Εξατομικευμένη ενημέρωση, έγκαιρη, γραπτή και σαφής ενημέρωση ασθενών για το κόστος νοσηλείας, τις ιατρικές πράξεις και τα ιατροτεχνολογικά προϊόντα πριν την έναρξη της νοσηλείας και της θεραπείας.

Κάλυψη αποκλίσεων κόστους από τις ιδιωτικές κλινικές, όπως παράταση νοσηλείας και επιπλοκές, χωρίς την επιβάρυνση του ασθενούς, εκτός αν αλλάξει η διαγνωστική ομάδα.

Απαγόρευση αιφνιδιαστικών χρεώσεων και παράνομων επιβαρύνσεων, με σαφή πρόβλεψη ότι το κάθε πρόσθετο κόστος πρέπει να αιτιολογείται και να αποδεικνύεται.

Επίσης, ρυθμίζει το ζήτημα της ενημέρωσης σε περίπτωση επείγοντος χαρακτήρα, αν δεν καταστεί δυνατή η ενημέρωση του ασθενούς και των οικείων του. Υποχρεώνει τα ιδιωτικά νοσοκομεία να αναρτούν ενημέρωση για το κόστος νοσηλείας και θεραπείας στην ιστοσελίδα τους και για τις ίδιες συγκεκριμένες διαγνωστικές κατηγορίες, όπως αυτές προσδιορίζονται από το ΚεΤεΚΝΥ.

Προβλέπονται αυστηρές κυρώσεις για τις επιχειρήσεις που παραβιάζουν τις υποχρεώσεις τους, καθώς και διοικητικά εργαλεία ελέγχου των τιμολογιακών πρακτικών.

Προστασία των ασφαλισμένων του ΕΟΠΥΥ με ρητή υποχρέωση ενημέρωσης για διαφορές κλινών και χρεώσεις, όπως και συνυπευθυνότητα του ΕΟΠΥΥ για τις παραβιάσεις των συμβεβλημένων κλινικών, πρακτικές τις οποίες στηλιτεύει το πόρισμα του Συνηγόρου του Πολίτη.

Θεσπίζεται η υποχρέωση διακεκριμένης ενημέρωσης του ασθενούς όταν τα ιατροτεχνολογικά προϊόντα δεν καλύπτονται από το κόστος νοσηλείας πριν την έναρξη νοσηλείας του ασθενούς. Απαγορεύεται η επιβολή αυξημένων χρεώσεων εξαιτίας της ιδιωτικής ασφαλιστικής κάλυψης του ασθενούς και η διαφοροποίηση χρεώσεων ιατρικών πράξεων εξαιτίας της κατηγορίας νοσηλείας. Θεσμοθετείται μέγιστο όριο τιμολόγησης σε περιπτώσεις υπερβολικών αποκλίσεων κόστους ή εκμετάλλευσης, ενώ ενισχύεται ο ανταγωνισμός με πρόβλεψη για διεύρυνση των πράξεων που επιτρέπεται να διενεργούνται σε μονάδες ημερήσιας νοσηλείας, ενώ υπάρχει μερική απαλλαγή από το clawback στις μικρές και μεσαίες κλινικές, όταν αυτές προβαίνουν σε επενδύσεις για αναβάθμιση στα ποιοτικά κριτήρια, αποκτώντας ποιοτικές υποδομές.

Με την τροπολογία αυτή, κύριοι συνάδελφοι, διασφαλίζουμε ότι οι πολίτες θα γνωρίζουν εκ των προτέρων το κόστος νοσηλείας τους, θα προστατεύονται από αιφνιδιαστικές χρεώσεις και θα έχουν πρόσβαση σε ποιοτικές υπηρεσίες με δίκαιους όρους.

Κυρίες και κύριοι, το ΠΑΣΟΚ πιστεύει ότι πρέπει να έχουμε μία Ελλάδα που να επενδύει στο δημόσιο σύστημα υγείας, που βάζει φραγμό στην ασυδοσία, που απαιτεί διαφάνεια και δικαιοσύνη. Εμείς οραματιζόμαστε ένα ΕΣΥ ισχυρό, σύγχρονο, με γιατρούς και νοσηλευτές που εργάζονται με αξιοπρέπεια και με ασθενείς που νιώθουν ασφάλεια. Αυτός είναι ο δρόμος μας, με δημόσιες δαπάνες που ανταποκρίνονται στις ανάγκες της κοινωνίας, με κανόνες διαφάνειας που προστατεύουν τον πολίτη, με πολιτική βούληση που βάζει τον άνθρωπο πάνω από τα κέρδη, γιατί η υγεία είναι το θεμέλιο της κοινωνικής συνοχής και δεν μπορεί να είναι πεδίο κερδοσκοπίας, είναι καθρέφτης του πολιτισμού μας.

Το ΠΑΣΟΚ δεσμεύεται να υπερασπιστεί το δικαίωμα κάθε πολίτη σε ποιοτική, ισότιμη και δωρεάν πρόσβαση στην περίθαλψη, γιατί η Ελλάδα που οραματιζόμαστε είναι μια Ελλάδα που δεν αφήνει κανέναν πίσω.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσίμαρη.

Καλείται στο Βήμα ο κ. Μακάριος Λαζαρίδης, Κοινοβουλευτικός Εκπρόσωπος της Νέας Δημοκρατίας.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, κοντεύουμε σχεδόν δώδεκα ώρες συνεδρίαση και από το πρωί ακούμε διαρκώς από τη συμμαχία των κομμάτων της μιζέριας μία κριτική η οποία στη βάση της δεν πατάει και προφανώς όλα αυτά θα τα κρίνουν οι Έλληνες πολίτες στις εκλογές του 2027.

Η πολιτική είναι η τέχνη του εφικτού, αλλά και η ευθύνη πρωτίστως που έχουμε απέναντι στους ανθρώπους οι οποίοι μας εμπιστεύονται. Είναι πρόσωπα, είναι ιστορίες ζωής. Είναι ένας νέος, ο Βαγγέλης, στον Βόλο, που ψάχνει το πρώτο του σπίτι για να κάνει τα όνειρά του πραγματικότητα. Είναι ένα νέο ζευγάρι, ο Γιάννης και η Εβελίνα, στη Θεσσαλονίκη που διστάζουν να κάνουν παιδιά γιατί η στέγη έχει γίνει άπιαστο όνειρο. Είναι ένας ηλικιωμένος, ο Αλέκος, από το Ποδοχώρι της Καβάλας, που αγωνιά για την καθημερινή του φροντίδα. Είναι ένα άτομο με αναπηρία, ο Λευτέρης, στο ακριτικό Καστελόριζο, που θέλει ίσες ευκαιρίες. Είναι ένας στρατιωτικός, ο Θόδωρος από την Κρήτη, που εξαιτίας των συνεχών μεταθέσεων αντιμετωπίζει πρόβλημα στέγασης.

Αυτούς τους ανθρώπους υπηρετούμε, γι’ αυτούς νομοθετούμε και προς αυτή την κατεύθυνση τελεί το νομοσχέδιο που συζητάμε σήμερα. Μέσω αυτού ανοίγουμε έναν νέο δρόμο στην κοινωνική πολιτική που δεν περιορίζεται σε επιδόματα ή σε προσωρινές λύσεις, αλλά δημιουργεί βιώσιμες δομές κοινωνικής προστασίας και στήριξης.

Για πρώτη φορά αξιοποιούμε συστηματικά την ανεκμετάλλευτη δημόσια περιουσία, όπως ανενεργά στρατόπεδα, για να τη μετατρέψουμε σε κοινωνικές κατοικίες. Σε μια πολύ δύσκολη παγκόσμια συγκυρία για την αντιμετώπιση των στεγαστικών αναγκών του πληθυσμού δημιουργούμε κατοικίες που θα διατίθενται σε χαμηλότερα μισθώματα με όρους κοινωνικής και οικονομικής δικαιοσύνης. Και αυτό το κάνουμε χωρίς άμεση δημοσιονομική επιβάρυνση μέσα από μια σύγχρονη συνεργασία δημόσιου και ιδιωτικού τομέα, που αποτελεί ένα μοντέλο το οποίο συνηθίζεται. Το μήνυμά μας είναι ξεκάθαρο: Το κράτος μπορεί να είναι αποτελεσματικό, κοινωνικά δίκαιο και οικονομικά υπεύθυνο ταυτόχρονα.

Όταν μιλάμε για στέγη, κυρίες και κύριοι συνάδελφοι, μιλάμε για τη βάση της κοινωνικής συνοχής, μιλάμε για τη βάση της οικογένειας. Η κοινωνική αντιπαροχή δίνει τη δυνατότητα στο κράτος να συνδέσει την ανάπτυξη με την κοινωνική πολιτική. Από τη μία πλευρά αναβαθμίζουμε την πόλη, αξιοποιούμε τα κτήρια, στηρίζουμε την αγορά εργασίας και από την άλλη δίνουμε αξιοπρεπείς κατοικίες σε όσους το έχουν πραγματικά ανάγκη, σε νέους, σε οικογένειες, σε ευάλωτους συμπολίτες μας. Τα θεμέλια των πρώτων από αυτές τις κατοικίες θα μπουν μάλιστα άμεσα, μέσα στο 2026.

Το παρόν νομοσχέδιο εντάσσεται σε ένα ευρύτερο σχέδιο κοινωνικής πολιτικής που έχει αναπτύξει με απόλυτη συνέπεια η Κυβέρνηση της Νέας Δημοκρατίας. Αναγνωρίζουμε ισόβια τριτεκνική ιδιότητα, ανεξάρτητα από την ηλικία των παιδιών, τιμώντας στην πράξη τις οικογένειες που σηκώνουν το δημογραφικό βάρος της χώρας και κάνοντας επίσης πράξη ένα διαχρονικό και δίκαιο αίτημά τους. Δημιουργούμε δομές βραχυχρόνιας φιλοξενίας για άτομα με αναπηρία, γιατί η κοινωνική συμπερίληψη δεν είναι σύνθημα, είναι πράξη. Θωρακίζουμε τον ΟΠΕΚΑ με έλεγχο, διαφάνεια και αποτελεσματικότητα, ώστε τα επιδόματα να φτάνουν πραγματικά στους δικαιούχους και φυσικά δεν ξεχνάμε τις καθημερινές ανάγκες της οικογένειας, όπως το επίδομα παιδιού, το οποίο στηρίζει πάνω από 1,2 εκατομμύρια συμπολίτες μας, το επίδομα γέννησης, αυξημένο και αναδρομικό για κάθε παιδί που γεννιέται στη χώρα μας, την οικονομική ενίσχυση για οικογένειες ορεινών και μειονεκτικών περιοχών, την πρόσβαση σε βρεφονηπιακούς σταθμούς με αυξημένα vouchers για χιλιάδες οικογένειες. Καινοτομούμε με προγράμματα που για χρόνια ήταν ζητούμενα και ποτέ δεν έγιναν πραγματικότητα, για τα οποία ποτέ κόμματα τα οποία κυβέρνησαν τον τόπο δεν μπήκαν στη βάσανο να ασχοληθούν σοβαρά και έρχονται σήμερα εδώ και μας κουνάνε το δάχτυλο. Ανάμεσα σε αυτά τα προγράμματα είναι ο προσωπικός βοηθός για άτομα με αναπηρία, ο φροντιστής για ηλικιωμένους και ανθρώπους με ανάγκες καθημερινής φροντίδας, καθώς και η πρώιμη παρέμβαση για παιδιά με αναπηρίες ή αναπτυξιακές δυσκολίες.

Όλα αυτά δεν είναι διάσπαρτες και αποσπασματικές κινήσεις, όπως σχεδόν το σύνολο των κομμάτων και των συναδέλφων που μίλησαν από το πρωί μάς έχουν πει. Είναι μέρος ενός πολύ καλά ολοκληρωμένου εθνικού σχεδίου δράσης για το δημογραφικό, ενός σχεδίου δεκαετούς διάρκειας, μοναδικού στην Ευρώπη, που αγγίζει όλες τις πτυχές της κοινωνικής ζωής, από την ενίσχυση των γεννήσεων έως την αξιοποίηση της μακροζωίας. Σας το είπε στην τοποθέτησή της και η εισηγήτριά μας, η κ. Μαρία Συρεγγέλα, το είπε και η Υπουργός, η κ. Δόμνα Μιχαηλίδου, θυμίζοντας σας την έκθεση της διακομματικής επιτροπής για το δημογραφικό του 2018 -που ναι, ήταν πρωτοβουλία της αείμνηστης Φώφης Γεννηματά-, τα συμπεράσματα της οποίας υλοποιεί ένα προς ένα αυτή η Κυβέρνηση.

Και η κ. Συρεγγέλα και η κ. Μιχαηλίδου αποδόμησαν πλήρως τα επιχειρήματα της Αντιπολίτευσης, αλλά εκείνα τα κόμματα, όπως είπα στην αρχή, της συμμαχίας της μιζέριας συνέχισαν να επαναλαμβάνουν τα ίδια ρηχά πράγματα. Την ίδια στιγμή οι πολιτικές στέγασης είναι στο επίκεντρο με ένα πακέτο ύψους 7 δισεκατομμυρίων ευρώ. Με το πρόγραμμα «Σπίτι μου Ι» και «Σπίτι μου ΙΙ» που δίνει χαμηλότοκα δάνεια σε νέους και οικογένειες, με το «Στέγαση και Εργασία», που συνδέει την κατοικία με την απασχόληση, με το «Κάλυψη», που λειτουργεί ως δίχτυ για ανέργους, πολύτεκνες και μονογονεϊκές οικογένειες, με την ανακαίνιση διαμερισμάτων μέσω Ταμείου Ανάκαμψης, με το «Ανακαινίζω - Νοικιάζω» που δίνει κίνητρα σε ιδιοκτήτες να προσφέρουν προσιτή στέγη στην αγορά.

Όλα αυτά μαζί συνθέτουν μια στεγαστική πολιτική που στηρίζεται σε ένα συνολικό όραμα, να μπορεί κάθε Έλληνας να ζει σε αξιοπρεπή, ποιοτική και προσιτή κατοικία.

Και προφανώς δεν πετάμε στα σύννεφα. Το τεράστιο παγκόσμιο, επαναλαμβάνω, πρόβλημα δεν λύνεται εύκολα, δεν υπάρχουν μαγικά ραβδάκια, αλλά με τις πρωτοβουλίες που λαμβάνουμε προσπαθούμε να το διαχειριστούμε με τον καλύτερο δυνατό και αποτελεσματικό τρόπο.

Κυρίες και κύριοι συνάδελφοι, ας το πούμε καθαρά. Η Ελλάδα δεν μπορεί να προχωρήσει μπροστά αν αφήνει πίσω της τους πιο αδύναμους. Η κοινωνική πολιτική δεν είναι δευτερεύον καθήκον, είναι προϋπόθεση και βάση ανάπτυξης, γιατί μόνο μια κοινωνία με συνοχή μπορεί να προοδεύσει. Το νομοσχέδιο που συζητάμε σήμερα είναι ένα βήμα προς τα εκεί, ανοίγοντας τον δρόμο για περισσότερη δικαιοσύνη, περισσότερη στήριξη, περισσότερη ελπίδα.

Κλείνω την τοποθέτησή μου ως προς το νομοσχέδιο με μια σκέψη. Στη Βουλή αυτή δεν νομοθετούμε για το χθες, νομοθετούμε για το αύριο, για τις οικογένειες που θα δημιουργηθούν, για τις ζωές που θα στηριχτούν από τις αποφάσεις τους. Και αυτό το νομοσχέδιο είναι από εκείνα που μας κάνουν να νιώθουμε ότι η πολιτική βρίσκει το νόημά της, να δίνει λύσεις, προοπτική και ελπίδα, δίνει στέγη στους νέους, σιγουριά στις οικογένειες, αξιοπρέπεια στα άτομα με αναπηρία, διαφάνεια στη διοίκηση και δύναμη στην κοινωνία.

Σας καλώ λοιπόν να το υπερψηφίσουμε όλοι μαζί γιατί είναι ένα νομοσχέδιο που, κατά την άποψή μας, ενώνει και ισχυροποιεί την κοινωνία μας.

Έρχομαι -και θα κλείσω με αυτό- στην πρόσφατη Διεθνή Έκθεση Θεσσαλονίκης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στην εν εξελίξει.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ μην διακόπτετε.

**ΜΑΚΑΡΙΟΣ ΛΑΖΑΡΙΔΗΣ:** Η σημερινή συζήτηση που διεξάγεται μετά τις εξαγγελίες του Πρωθυπουργού Κυριάκου Μητσοτάκη στην 89η ΔΕΘ είναι απολύτως αποκαλυπτική.

Από τη μία πλευρά, έχουμε μια Κυβέρνηση που ξέρει πού θέλει να πάει τη χώρα, που παρουσιάζει ένα ολοκληρωμένο σχέδιο για το παρόν και το μέλλον και από την άλλη, μια αντιπολίτευση εγκλωβισμένη στη μιζέρια, στη διαστρέβλωση και στα fake news, χωρίς καμία ρεαλιστική πρόταση διακυβέρνησης και φανερά αιφνιδιασμένη μετά τις εξαγγελίες του Πρωθυπουργού Κυριάκου Μητσοτάκη, τις οποίες προφανώς και δεν περιμένατε, αλλά αυτό αφορά εσάς, δεν αφορά το σύνολο της ελληνικής κοινωνίας.

Ακούσαμε ξανά σήμερα τους εκπροσώπους της Αντιπολίτευσης να μιλούν για μικρό πακέτο για πολίτες, για ανθρώπους και μια κοινωνία που δεν καλύπτεται από τα μέτρα. Είναι η ίδια κασέτα που παίζουν σταθερά και συνεχώς από το 2019. Είναι η κασέτα του μηδενισμού. Ρωτώ ευθέως και πραγματικά θα ήθελα μια απάντηση. Ποια άλλη Κυβέρνηση είχε το θάρρος και τη σοβαρότητα να ανακοινώσει μια τόσο γενναία δομική φορολογική μεταρρύθμιση που ανακουφίζει μόνιμα εκατομμύρια πολίτες;

Μπορεί να μη σας αρέσει, αλλά η αλήθεια είναι μία. Ο Κυριάκος Μητσοτάκης έφερε στη ΔΕΘ το μεγαλύτερο πακέτο μείωσης φόρων στη Μεταπολίτευση και δεν αφορά μια περιορισμένη ομάδα, αλλά πάνω από 4 εκατομμύρια φορολογούμενους πολίτες, από τους μισθωτούς και τους ελεύθερους επαγγελματίες μέχρι τους αγρότες και τους συνταξιούχους, από τους νέους και τις οικογένειες με παιδιά μέχρι τις ευάλωτες κατηγορίες και τα στελέχη των Ενόπλων Δυνάμεων και των Σωμάτων Ασφαλείας.

Μιλάμε για ριζική αναμόρφωση της φορολογικής κλίμακας που ενισχύει πραγματικά τη μεσαία τάξη, τη ραχοκοκαλιά αυτής της χώρας, για κατάργηση του άδικου συμψηφισμού της προσωπικής διαφοράς στους συνταξιούχους, για ουσιαστική ελάφρυνση στον ΕΝΦΙΑ, μέχρι και κατάργηση το 2027 σε μικρούς οικισμούς έως 1.500 κατοίκους, για μείωση των τεκμηρίων, για αύξηση του κατώτατου μισθού που το 2027 θα είναι στα 950 ευρώ από τα 650 ευρώ που ήταν το 2019.

Αυτή είναι πραγματική κοινωνική πολιτική και δεν είναι μόνον αυτό. Παρουσιάστηκε ένα συνεκτικό σχέδιο για τη στέγη που απαντά και στο δημογραφικό και στην ανάγκη της νέας γενιάς να σταθεί στα πόδια της. Μέσα σε ένα διεθνές περιβάλλον αβεβαιότητας η Ελλάδα επιλέγει τον δρόμο της σταθερότητας, της ανάπτυξης και της υπευθυνότητας. Η Κυβέρνηση της Νέας Δημοκρατίας ακούει την κοινωνία, αντιλαμβάνεται τα βάρη της ακρίβειας και επιλέγει να απαντήσει όχι με ψεύτικες υποσχέσεις και λεφτόδεντρα, αλλά με μόνιμες και κοστολογημένες παρεμβάσεις που βελτιώνουν το διαθέσιμο εισόδημα όλων.

Όσο για τα ψεύδη περί δήθεν παραπομπής της Ελλάδας για τον ΦΠΑ στα τρόφιμα και τα φάρμακα, ας σταματήσουν επιτέλους τα κόμματα της Αντιπολίτευσης να παραπληροφορούν την κοινωνία. Η σχετική ευρωπαϊκή Οδηγία δεν επιβάλλει καμία υποχρεωτική μείωση ΦΠΑ, δίνει δυνατότητες στα κράτη μέλη, δυνατότητες που η Ελλάδα ήδη αξιοποιεί περισσότερο από άλλες χώρες. Τα υποχρεωτικά σημεία έχουν ήδη, όπως ξέρετε, ενσωματωθεί στον τελωνειακό κώδικα που σχετικά πρόσφατα ψηφίσαμε. Αυτό. Τελεία και παύλα.

Και κλείνω, κύριε Πρόεδρε, με το εξής. Η φετινή ΔΕΘ δεν ήταν απλώς μια παρουσίαση μέτρων, ήταν ο απολογισμός μιας πορείας που ξεκίνησε το 2019 και προφανώς αποδίδει καρπούς, μιας πορείας κατά την οποία έχουν μειωθεί ή καταργηθεί 72 φόροι και ασφαλιστικές εισφορές, κρατήθηκε όρθια η κοινωνία μέσα στην πανδημία και την ενεργειακή κρίση, που σήμερα προχωράει μπροστά με θάρρος και όραμα.

Απέναντι στη στασιμότητα εμείς φέρνουμε πρόοδο. Απέναντι στην ανευθυνότητα εμείς φέρνουμε σχέδιο. Απέναντι στις ψεύτικες υποσχέσεις εμείς φέρνουμε αποτελέσματα. Και αυτή είναι η ουσία. Η Νέα Δημοκρατία και ο Κυριάκος Μητσοτάκης αποδεικνύουν ότι μπορούν να οδηγήσουν τη χώρα με σταθερότητα και προοπτική.

Εμείς θα συνεχίσουμε να βάζουμε την Ελλάδα ψηλά και να νοιαζόμαστε για όλους τους Έλληνες. Εσείς τα κόμματα της αντιπολίτευσης συνεχίστε να τα βλέπετε όλα μαύρα, χωρίς προτάσεις, χωρίς όραμα για την Ελλάδα που θέλουμε. Την απάντησή σας θα την πάρετε για μια ακόμη φορά στις εκλογές του 2027 οριστικά και αμετάκλητα, καθώς η Ελλάδα και οι πολίτες της προχωράνε μπροστά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαζαρίδη.

Έχει ζητήσει μια παρέμβαση ο κ. Χρηστίδης.

Κύριε Χρηστίδη, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ, κύριε Πρόεδρε.

Είπα και κατά τη διάρκεια της ομιλίας μου ότι θα αποφύγω να μπω σε μια συζήτηση που έχει να κάνει με τη Διεθνή Έκθεση Θεσσαλονίκης, παρά το γεγονός ότι ο κ. Λαζαρίδης αναφέρθηκε σε πολλά από τα ζητήματα αυτά για τα οποία έχουμε πει πάρα πολλά.

Ένα από αυτά στα οποία αναφέρθηκε είναι η προσωπική διαφορά και αναρωτιέμαι αν η αξιόπιστη Νέα Δημοκρατία θυμάται ότι ο κ. Μητσοτάκης σε επισκέψεις του στη ΔΕΘ το 2019 έλεγε «Καθαρές κουβέντες, ο νόμος Κατρούγκαλου καταργείται». Παρόλα αυτά, η εισφορά αλληλεγγύης είναι εδώ, οι αδικίες στις συντάξεις αναπηρίας είναι εδώ, οι αδικίες σε συντάξεις χηρείας είναι εδώ και πολλά ακόμα από τα ζητήματα τα οποία απασχολούν χιλιάδες συνταξιούχους καθημερινά με περικοπές οι οποίες είναι βαθιά άδικες.

Δεν θα έπαιρνα όμως τον λόγο για να απαντήσω σε αυτά. Παίρνω τον λόγο για έναν συγκεκριμένο λόγο, τον οποίο, αν θέλετε, όφειλα να το κάνω. Αναφέρθηκε πολλές φορές σε αυτήν την Αίθουσα σήμερα προς τιμήν της η Φώφη Γεννηματά για την πρωτοβουλία που πήρε το 2017.

Επειδή θέλω να είμαι ακριβής και για τα Πρακτικά, αλλά κυρίως για την ιστορία μιας γυναίκας η οποία πήρε ως πολιτική αρχηγός πρωτοβουλίες όταν τα ποσοστά του κόμματός της, του κόμματός μας, δεν ήταν αυτά τα οποία αναλογούσαν στην ιστορική του πορεία, αλλά, παρόλα αυτά, η ίδια εξακολουθούσε να βλέπει τα πράγματα στη μεγάλη τους εικόνα, καταθέτω στα Πρακτικά τις 11 προτάσεις τις οποίες είχε καταθέσει τότε για το δημογραφικό, για να σταματήσει η συζήτηση την οποία διάφοροι κάνουν ότι επιλέγουν να εφαρμόσουν αυτά τα οποία έλεγε η Φώφη Γεννηματά τότε.

Μόνο γι’ αυτόν τον λόγο πήρα τον λόγο.

Σας ευχαριστώ πολύ.

(Στο σημείο αυτό ο Βουλευτής κ. Παύλος Χρηστίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Χρηστίδη.

Καλείται στο Βήμα ο κ. Ευστάθιος Κωνσταντινίδης, Βουλευτής της Νέας Δημοκρατίας.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, το δημογραφικό και το στεγαστικό έχουν πράγματι βαρύνουσα σημασία στο παρόν και το μέλλον της χώρας. Το στεγαστικό αποτελεί ασφαλώς ένα μείζον κοινωνικό και οικονομικό ζήτημα με επίδραση στο μοντέλο και στο επίπεδο διαβίωσης, ενώ η έλλειψη προσβάσιμης στέγης με οικονομικούς όρους επηρεάζει ακόμα και κρατικές λειτουργίες στον βαθμό που η απουσία κατοικιών δυσκολεύει τη στελέχωση υπηρεσιών σε κάποιες περιοχές.

Όμως το δημογραφικό αποτελεί αναμφίβολα το κορυφαίο ζήτημα για την πατρίδα μας, αφού βρίσκεται σε δυναμική και επιδεινούμενη για χρόνια τροχιά, έχει αίτια πολυπαραγοντικά και άρα απαιτεί πολυεπίπεδες και σύνθετες παρεμβάσεις, άπτεται ζωτικών τομέων του κράτους, της άμυνας, της ανάπτυξης, της εργασίας, του ασφαλιστικού, της παραγωγής, απαιτεί ιδιαίτερα αυξημένους φόρους και χρονικό βάθος, αφού εκ των πραγμάτων οι πολιτικές γι’ αυτό αργούν να ωριμάσουν και να αποδώσουν.

Προϋποθέτει ίσως μάλιστα ευρύτερες και πιο δύσκολες αλλαγές, όπως αυτές που έχουν να κάνουν με τον σύγχρονο τρόπο ζωής και τα κοινωνικά πρότυπα. Πρακτικά λοιπόν, ακόμα κι αν σήμερα εφαρμόζαμε το βέλτιστο μίγμα πολιτικών, θα χρειάζονταν αυτές πολλά χρόνια κυοφορίας για να αλλάξουν τη ληξιαρχική ανισορροπία θανάτων-γεννήσεων και πολύ περισσότερα για να αποτυπωθούν στις σχολικές αίθουσες, στους χώρους εργασίας, στο ΑΕΠ της χώρας, στο συνταξιοδοτικό μας σύστημα.

Δεν πρόκειται εξάλλου για πρόβλημα ελληνικό, ούτε ευρωπαϊκό, ούτε έχει αμιγώς οικονομικά αίτια. Αρκεί να θυμηθούμε ότι ο δείκτης γονιμότητας στην υποσαχάρια Αφρική είναι κοντά στο 4, την ίδια ώρα που στην Ευρώπη βρίσκεται στο 1,38, ενδεικτικά στη Γερμανία στο 1,35, στην κοινωνική Φιλανδία στο 1,24, στην Ισπανία στο 1,12, στην Πολωνία στο 1,10, στη Μάλτα στο 1,06.

Ακόμα λοιπόν και οι πιο εύρωστες χώρες με τα ισχυρότερα κοινωνικά συστήματα δεν μπορούν να το αντιμετωπίσουν. Στη χώρα μας ο δείκτης των γεννήσεων ανά μητέρα έχει πέσει περίπου στο 1,3 και οι προβολές εκτιμούν μείωση του πληθυσμού κατά 1,5 εκατομμύριο ως το 2050, ενώ καταγράφουμε από τους δυσμενέστερους δείκτες στη γήρανση σε επίπεδο Ευρωπαϊκής Ένωσης.

Τα ηχηρά αυτά στοιχεία αξιώνουν αναμφίβολα πολυδιάστατο και μακρόπνοο σχεδιασμό, πτυχή του οποίου αποτελεί και η αντιμετώπιση του στεγαστικού προβλήματος, που είναι και το βασικό θέμα της προς ψήφιση νομοθετικής πρωτοβουλίας.

Όμως και το ίδιο το στεγαστικό είναι εξίσου πολύμορφο και δυσεπίλυτο, αφού άλλες λύσεις χρειάζεται ο νεοδιορισμένος σε ένα ακριτικό νησί, άλλες ο οικογενειάρχης που δυσκολεύεται να πληρώσει το νοίκι, άλλες ο ιδιοκτήτης ακινήτου που θέλει να το ανακαινίσει και να το αναβαθμίσει ενεργειακά, άλλες ο υποψήφιος αγοραστής μιας κατοικίας, άλλες ο φοιτητής ή ο πατέρας που σπουδάζει δύο παιδιά, ενώ άλλα κίνητρα χρειάζεται ο κάτοχος μιας κλειστής κατοικίας για να πειστεί να την εκμισθώσει, άλλα μέτρα απαιτούνται για τον περιορισμό των βραχυχρόνιων μισθώσεων και άλλες συνέπειες θα είναι αυτές που θα ωθήσουν μία τράπεζα να μην κρατάει αδιάθετα ακίνητα στο χαρτοφυλάκιό της. Τέλος, άλλα εργαλεία χρειάζονται για να αξιοποιηθεί καλύτερα η δημόσια περιουσία.

Κι όμως για όλα αυτά, για όλα τα προηγούμενα, κυρίες και κύριοι συνάδελφοι, υπήρξαν ρυθμίσεις από μία Κυβέρνηση, την οποία εσείς της Αντιπολίτευσης εγκαλείτε για νεοφιλελεύθερη και παραδομένη υποτίθεται στους κανόνες της αγοράς, δεκάδες μέτρα και δράσεις στήριξης, μειώσεις φόρων, απαλλαγές και χρηματοδοτήσεις, κίνητρα και αντικίνητρα.

Θα χανόταν πραγματικά η μπάλα, αν η Κυβέρνηση δεν είχε φροντίσει να συγκεντρώσει τις σαράντα τρεις δράσεις που έχει υιοθετήσει και εφαρμόσει στην ψηφιακή πύλη stegasi.gov.gr, η οποία τέθηκε πρόσφατα σε εφαρμογή και παρέχει πλήρη ενημέρωση για όλα τα στεγαστικά μέτρα, επιτρέπει την αναζήτηση των προγραμμάτων που ταιριάζουν στο προφίλ του κάθε πολίτη, δίνει τη δυνατότητα στον καθένα να ενημερωθεί για την πορεία των προγραμμάτων μέσα από μηνιαία reports, διόλου αυτονόητα πράγματα.

Δεν πρόκειται, κυρίες και κύριοι συνάδελφοι, για θεωρητικά σχήματα και σχεδιασμούς να ‘χαμε να λέγαμε, όπως σωστά σας καταλόγισε η εισηγήτριά μας κ. Συρεγγέλα στα κόμματα της αντιπολίτευσης που υπόσχονται κονδύλια τα οποία δεν έχουν κοστολογήσει, δεν έχουν εξασφαλίσει, άλλα για προγράμματα που υλοποιούνται, αξίας άνω των 6,5 δισεκατομμυρίων, τα οποία απευθύνονται και αξιοποιούνται από σχεδόν 1,5 εκατομμύριο συμπολίτες μας.

Τους ανακούφισαν στο βάρος του ενοικίου, τους επέτρεψαν να σπουδάσουν, τους επέτρεψαν να διακινήσουν την κατοικία τους, έδωσαν την ευκαιρία στα νέα ζευγάρια σε τούτη την εποχή να αποκτήσουν αυτό που λέμε ένα κεραμίδι, μία στέγη, μία οικογενειακή στέγη.

Προγράμματα ναι, αλλά για πόσους; αναρωτήθηκε στέλεχος της αντιπολίτευσης. Ας δούμε λοιπόν. «Σπίτι μου Ι», χαμηλότοκα ιδιωτικά στεγαστικά δάνεια για νέους και νέα ζευγάρια από 25 έως 39 ετών: Έχουν εγκριθεί 8.981 αιτήσεις, συνολικός προϋπολογισμός 1 δισεκατομμύριο ευρώ.

«Σπίτι μου ΙΙ», χαμηλότοκα στεγαστικά για άτομα τούτη τη φορά από 25 έως 50 ετών: Έχουν εγκριθεί 8.092 αιτήσεις, συνολικός προϋπολογισμός προγράμματος 2 δισεκατομμύρια ευρώ.

«Αναβαθμίζω το σπίτι μου», για τη βελτίωση της ενεργειακής απόδοσης: Έχουν εγκριθεί 2.407 αιτήσεις, συνολικός προϋπολογισμός προγράμματος 400 εκατομμύρια ευρώ.

«Ανακαινίζω-νοικιάζω», πρόγραμμα για την αύξηση των διαθέσιμων προς μακροχρόνια μίσθωση κατοικιών: Έχουν εγκριθεί 6.176 αιτήσεις, συνολικός προϋπολογισμός 50 εκατομμύρια ευρώ.

Επίδομα στέγασης για νοικοκυριά χαμηλού ή μεσαίου εισοδήματος για το κόστος ενοικίου με επιδότηση από 70 ως 210 ευρώ, ανάλογα με τη σύνθεση του νοικοκυριού, για το διάστημα Ιανουάριος-Μάιος 2025 οι ωφελούμενοι ανέρχονται σε 530.000 περίπου άτομα, ενώ ο ετήσιος προϋπολογισμός σε 340 εκατομμύρια ευρώ.

Αυτά λοιπόν είναι στοιχεία είναι δεδομένα. Με αυτά απαντούμε στις αόριστες και αυθαίρετες κατηγορίες με μετρήσιμα αποτελέσματα, με σχέδιο που αναπτύσσεται και ενισχύεται, ώστε να ανταποκριθεί στο σύνθετο και δυναμικό αυτό φαινόμενο.

Σήμερα, με τη συζητούμενη νομοθετική πρωτοβουλία, προστίθεται στο κρατικό οπλοστάσιο η κοινωνική αντιπαροχή και η κοινωνική μίσθωση μέσω της αξιοποίησης της δημόσιας περιουσίας. Τι σημαίνει κοινωνική αντιπαροχή; Ότι το δημόσιο παραχωρεί ακίνητα σε ιδιώτες για συναξιοποίηση με το 30% να παραμένει στο κράτος για κοινωνική στέγη, έργα που θα υλοποιούνται ως συμβάσεις στρατηγικής σημασίας. Άρα με ταχύτητα αλλά και διαφάνεια, με τη διενέργεια διαγωνιστικών διαδικασιών και τη χρήση ψηφιακών μητρώων για συμβάσεις και δικαιούχους, ενώ εισάγεται κι ο θεσμός της κοινωνικής μίσθωσης με χαμηλότερο ενοίκιο από την αγορά για τις ανάγκες των ευάλωτων ατόμων.

Σε αυτές τις ευάλωτες ομάδες απευθύνονται και οι διατάξεις του νομοσχεδίου για τα άτομα με αναπηρίες αλλά και η εμβληματική ρύθμιση για την ισοβιότητα της τριτεκνίας, που συμπίπτει χρονικά με τα πολύ θετικά γενναία μέτρα που εξήγγειλε για την οικογένεια και ιδίως για την πολύτεκνη και τη νεότητα ο κύριος Πρωθυπουργός από το βήμα της Διεθνούς Εκθέσεως Θεσσαλονίκης.

Κυρίες και κύριοι συνάδελφοι, το δημογραφικό βρίσκεται με πράξεις και αποδείξεις ψηλά στις προτεραιότητες της σημερινής Κυβέρνησης. Από την πρώτη μέρα, στη διάρκεια της πρώτης θητείας, αναλάβαμε πρωτοβουλίες για τη στήριξη της οικογένειας και της μητρότητας και την εξισορρόπηση του εργασιακού και του οικογενειακού βίου για άντρες και γυναίκες.

Αναφέρθηκε η πολιτική ηγεσία, η κυρία Υπουργός και η κυρία Υφυπουργός, στα όσα πρωτοποριακά εφαρμόσαμε και πολλά από αυτά σας τα πίστωσε και η Εισηγήτριά μας στο μέτρο της δικής σας συμβολής.

Απαντήστε λοιπόν με το ίδιο μέτρο δικαιοσύνης και εντιμότητας στα όσα έχουμε πράξει, στα σημαντικά που έχουμε πράξει στα έξι αυτά χρόνια. Το δημογραφικό είναι ένας διαγενεακός αντίπαλος, χρειάζεται ενότητα και διακομματικές συνεργασίες για να νικηθεί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωνσταντινίδη.

Καλείται στο Βήμα ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Θα πάρω και το τρίλεπτο στη δευτερολογία μου.

Κυρίες και κύριοι Βουλευτές, σχετικά με τα μέτρα που ανακοίνωσε το περασμένο Σάββατο ο Πρωθυπουργός στη Διεθνή Έκθεση Θεσσαλονίκης και τα οποία ο Κοινοβουλευτικός Εκπρόσωπος της Νέας Δημοκρατίας, αλλά και ο Βουλευτής που μίλησε λίγο πριν, αποκάλεσαν γενναία, να σας πω πως δεν είναι και τόσο γενναία.

Ένας τρόπος για να καταλάβουμε πόσο περιορισμένα είναι, είναι να πάρουμε το ποσό των 1,6 δισεκατομμυρίων -ο ίδιος ο Πρωθυπουργός είπε ότι τόσο είναι το ποσό που επιστρέφει με τα μέτρα που ανακοίνωσε- και να δούμε τι ποσοστό της οικονομίας είναι αυτό. Είναι 0,7% του ακαθάριστου εθνικού προϊόντος, δηλαδή της οικονομίας της χώρας. Όχι 1%, είναι 0,7%. Αυτά είναι τα γενναία μέτρα, τα οποία ανακοίνωσε ο κ. Μητσοτάκης.

Για να έχουμε και μια ακόμη καλύτερη αίσθηση των ποσών αυτών, ο ετήσιος πληθωρισμός τον Ιούλιο, δηλαδή η ακρίβεια από τις ανατιμήσεις των προϊόντων για τους πολίτες, έφτασε στο 3,7%. Επομένως, τα γενναία μέτρα αυτά δίνουν ένα στους πολίτες, για να αντιμετωπίσουν μια αύξηση τιμών πενταπλάσια. Θεωρείτε εσείς και λέτε και ισχυρίζεστε σοβαρά στον ελληνικό λαό, ότι τα μέτρα αυτά είναι γενναία και βοηθούν τους πολίτες να αντιμετωπίσουν την κρίση της ακρίβειας. Ποιον προσπαθείτε να κοροϊδέψετε;

Όμως, δεν είναι μόνο αυτό. Το ερώτημα είναι: Πού βρήκε ο κ. Μητσοτάκης τα λεφτά; Διότι αυτό δεν το λέτε. Τα λεφτά αυτά είναι χρήματα, τα οποία η εφορία, η ΑΑΔΕ έχει πάρει υπεράνω του στόχου -ο οποίος είναι ήδη πάρα πολύ υψηλός- των φορολογικών εσόδων της Κυβέρνησης. Η Κυβέρνηση στον Προϋπολογισμό του 2025 έχει στόχο να φτάσει ένα πλεόνασμα στο 2,5%. Τα ρεπορτάζ λένε ότι αυτή τη στιγμή υπάρχει υπερπλεόνασμα, δηλαδή 3,8% και αναμένεται να πλησιάσει το 4% του μεγέθους της οικονομίας το ποσό στο οποίο θα διαμορφωθεί το πλεόνασμα.

Άρα, η Κυβέρνηση στην πραγματικότητα αυτό που κάνει, είναι ότι δίνει επιστροφές φόρων. Θέλω να ρωτήσω, όταν ένας πολίτης φορολογείται από την εφορία και παίρνει επιστροφές φόρων, διότι η εφορία τον φορολόγησε περισσότερο απ’ ό,τι θα έπρεπε, θα πρέπει να το γιορτάζει αυτό ή παίρνει πίσω τα χρήματα που κακώς του πήρε παραπάνω η εφορία; Αυτό στην πραγματικότητα έκανε ο Πρωθυπουργός, έκανε επιστροφές φόρων στον λαό, τον οποίο υπερφορολόγησε υπεράνω των στόχων που έχει για το πλεόνασμα που οι ίδιοι οι στόχοι αυτοί απαιτούσαν με βάση τον Προϋπολογισμό του 2025, πάρα πολύ υψηλή φορολόγηση.

Επειδή ο Πρωθυπουργός μίλησε για δικαιοσύνη στη ΔΕΘ, θα πρέπει να ξεκαθαρίσουμε και ένα ακόμη πράγμα, αυτή η υπερβολική φορολόγηση εις βάρος των πολιτών από πού προήλθε; Προέρχεται κυρίως, από τους λεγόμενους έμμεσους φόρους που είναι κατά κύριο λόγο οριζόντιοι φόροι, ΦΠΑ, ειδικός φόρος κατανάλωσης, ΕΝΦΙΑ. Πρόκειται με άλλα λόγια για φόρους, οι οποίοι είναι άδικοι, διότι φορολογούν με τον ίδιο τρόπο έναν φτωχό και έναν εκατομμυριούχο. Από εκεί τα παίρνει η Κυβέρνηση και η αναλογία των άδικων αυτών φόρων σε σχέση με τους δικαιότερος φόρους εισοδήματος στην Ελλάδα είναι δύο προς ένα, ενώ σε όλη την Ευρωπαϊκή Ένωση είναι ένα προς ένα, δηλαδή οι κλίμακες φορολόγησης είναι πάρα πολύ άδικες. Με τον τρόπο αυτό, τις επιστροφές που έκανε ο Πρωθυπουργός, τις έκανε με βάση ένα σύστημα φορολόγησης, το οποίο ήδη αδικεί τους πολίτες πάρα πολύ.

Επομένως, δεν υπάρχει τίποτα γενναίο σε όλα αυτά. Δεν υπάρχει καμία γενναιοδωρία. Δεν είναι γαλαντόμος ο κ. Μητσοτάκης. Φορολόγησε παραπάνω και τώρα προσπαθεί να αποκαταστήσει αυτό το δημοσιονομικό σφάλμα. Το πιο σημαντικό είναι ότι στα μέτρα που ανακοίνωσε δεν υπήρχε η αύξηση του δέκατου τρίτου και δέκατου τέταρτου μισθού για τους δημοσίους υπαλλήλους. Ο ίδιος είπε ότι το σκέφτηκε στη συνέντευξη Τύπου και τελικά αποφάσισε ότι δεν θα το κάνει αυτό, γιατί είναι δικαιότερο να ανακοινώσει τα μέτρα που ανακοίνωσε.

Την ίδια στιγμή, τρεις μέρες νωρίτερα ο κ. Χατζηδάκης, μιλώντας σε τηλεοπτική συνέντευξη είπε κάτι άλλο. Δεν είπε ότι βρέθηκαν σε δίλημμα. Είπε ότι με τις αυξήσεις που έδωσε η Κυβέρνηση Μητσοτάκη το 2023 στο τέλος, όταν ο ίδιος ο κ. Χατζηδάκης ήταν Υπουργός Εθνικής Οικονομίας- και τις οποίες τότε ήρθε εδώ στη Βουλή να μας πει ότι αποκαθιστούν εν μέρει την απώλεια εισοδήματος για τους δημόσιους υπαλλήλους από το 2010, όταν τις έδωσε αυτές είπε πριν τρεις μέρες ότι στην πραγματικότητα έδωσε τον δέκατο τρίτο μισθό. Με άλλα λόγια, σύμφωνα με τον κ. Χατζηδάκη ο δέκατος τρίτος μισθός στους δημοσίους υπαλλήλους δόθηκε έτσι, ενώ ο κ. Μητσοτάκης φαίνεται πως είχε δίλημμα. Θεώρησε ότι δεν δόθηκε έτσι και σκεφτόταν να τον δώσει ή να μην τον δώσει και στο τέλος αποφάσισε να μην το κάνει.

Η Πλεύση Ελευθερίας, κυρία Υπουργέ, υποστηρίζει και έχει καταθέσει πρόταση νόμου από το 2023 για την επαναφορά του δέκατου τρίτου και δέκατου τέταρτου μισθού για τους δημοσίους υπαλλήλους.

Θα αναφερθώ σε κάτι που ειπώθηκε πριν, σχετικά με τις δύο Οδηγίες για τον ΦΠΑ και από τον κ. Λαζαρίδη. Ρωτήθηκε στη διάρκεια συνέντευξης Τύπου ο Πρωθυπουργός για τις Οδηγίες αυτές. Πρόκειται για δύο Οδηγίες, την 542/2022 και την 285/2020 της Ευρωπαϊκής Ένωσης, οι οποίες επιτρέπουν στα κράτη-μέλη να μην εισπράττουν ΦΠΑ σε επιχειρήσεις που έχουν τζίρο κάτω των 85.000 ευρώ ετησίως και η άλλη επιτρέπει στις Κυβερνήσεις των κρατών-μελών να μην έχουν καθόλου ΦΠΑ στα τρόφιμα, στα βασικά είδη ανάγκης και στα φάρμακα. Ο κ. Μητσοτάκης ρωτήθηκε στη διάρκεια της συνέντευξης Τύπου από την δημοσιογράφο της «Εφημερίδας των Συντακτών» και η απάντησή του στο ερώτημα αυτό ήταν: Δεν γνωρίζω το θέμα καν, δεν είμαι σε θέση να σας απαντήσω για αυτό.

Βεβαίως, ήρθε τώρα ο κ. Λαζαρίδης να διορθώσει λίγο τον Πρωθυπουργό και να πει ότι τελικά μία από τις δύο αυτές Οδηγίες ενσωματώθηκε στον Τελωνειακό Κώδικα που όντως ψηφίστηκε…

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Για την υποχρεωτικότητα ήταν, κύριε συνάδελφε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ μην διακόπτετε.

**ΑΛΕΞΑΝΔΡΟΣ ΚΑΖΑΜΙΑΣ:** Ψηφίστηκε λίγο πριν κλείσει η Βουλή για το καλοκαίρι.

Όμως, θα πρέπει να παρατηρήσουμε εδώ ότι η ενσωμάτωση αυτής της Οδηγίας δεν περιείχε τα πιο ουσιαστικά στοιχεία αυτής της Οδηγίας, δηλαδή την απαλλαγή των μικρών επιχειρήσεων με τζίρο μέχρι 85.000 ευρώ τον χρόνο από ΦΠΑ και βεβαίως, δεν εισήγαγε μηδενικό συντελεστή ΦΠΑ στα βασικά είδη, στα τρόφιμα και στα φάρμακα.

Πρέπει, επίσης, να σας πω για αυτό που δεν γνώριζε ο Πρωθυπουργός, εμείς στην Πλεύση Ελευθερίας το γνωρίζαμε. Το θέσαμε για πρώτη φορά στις αρχές του 2025 όταν η Κομισιόν έθεσε τη διαδικασία επί παραβάσει κατά της Ελληνικής Κυβέρνησης. Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Ευρωβουλευτής μας Μαρία Ζαχαρία, στις 13 Μαΐου υπέβαλε ερώτηση στην Κομισιόν για το ποια ήταν η αντίδραση της Ελληνικής Κυβέρνησης στο γεγονός ότι η Ελλάδα δεν εφήρμοσε αυτή την Οδηγία.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Θα μας πείτε για το νομοσχέδιο;

**ΑΛΕΞΑΝΔΡΟΣ ΚΑΖΑΜΙΑΣ:** Κυρία Υπουργέ, σας παρακαλώ μη με διακόπτετε.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Έχετε κάνει κατάχρηση του χρόνου και δεν λέτε τίποτα για το νομοσχέδιο.

**ΑΛΕΞΑΝΔΡΟΣ ΚΑΖΑΜΙΑΣ:** Θα σας πω και για το νομοσχέδιο.

Η απάντηση ήταν ότι η Ελλάδα δεν απάντησε, κυρία Υπουργέ…

**ΠΡΟΕΔΡΕΥΩΝ (Βασίλειος Βιλιάρδος):** Είναι Κοινοβουλευτικός Εκπρόσωπος, κυρία Υπουργέ. Μπορεί να πει για οποιοδήποτε θέμα θελήσει.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Στον χρόνο του, κύριε Πρόεδρε.

**ΑΛΕΞΑΝΔΡΟΣ ΚΑΖΑΜΙΑΣ:** Η κυρία Υπουργός τώρα νομίζει ότι θα προεδρεύει επί της Βουλής. Κυρία Υπουργέ, είστε άλλη εξουσία, είστε Κυβέρνηση. Δεν ορίζετε τον χρόνο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καζαμία, παρακαλώ. Δεν είναι δικό σας θέμα αυτό.

**ΑΛΕΞΑΝΔΡΟΣ ΚΑΖΑΜΙΑΣ:** Μην με διακόπτετε, σας παρακαλώ.

Είναι θρασύ αυτό που κάνετε. Είναι θρασύτατο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καζαμία, μην το συνεχίζετε.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** (…Δεν ακούστηκε)

**ΑΛΕΞΑΝΔΡΟΣ ΚΑΖΑΜΙΑΣ:** Εσείς με προκαλείτε. Είναι θρασύτατο και σας παρακαλώ να σιωπήσετε.

Βεβαίως, η απάντηση ήταν ότι η Ελληνική Κυβέρνηση δεν κινήθηκε και το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά για όσα δεν γνώριζε ο Πρωθυπουργός.

Θα σας πω και για το νομοσχέδιο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καζαμία, ολοκληρώνετε παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Θα κλείσω με αυτήν την παρατήρηση.

Το νομοσχέδιο, κυρία Υπουργέ, λοιπόν, είναι ένα νομοσχέδιο το οποίο έρχεται εν μέσω μιας στεγαστικής κρίσης, για την οποία η χώρα μας έχει διακριθεί ως η μόνη χώρα στην Ευρωπαϊκή Ένωση η οποία δεν επενδύει καθόλου στην ανάπτυξη της κατοικίας.

Εδώ θα καταθέσω έναν πίνακα της Eurostat για το 2023, που λέει πόσα χρήματα ως ποσοστό της οικονομίας επενδύουν τα κράτη-μέλη της Ευρωπαϊκής Ένωσης στην ανάπτυξη κατοικίας. Ο μέσος όρος της Ευρωπαϊκής Ένωσης, κυρία Υπουργέ, είναι 0,7%. Αυτά για το νομοσχέδιο. Της Ελλάδας, ξέρετε πόσο είναι; Έχετε ιδέα; Είναι μηδέν, κουλούρι. Τίποτα δεν επενδύει η Ελλάδα για την ανάπτυξη της κατοικίας και το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το νομοσχέδιο που έχετε φέρει δεν προσδιορίζει ούτε πόσο χαμηλά θα είναι τα ενοίκια που εισάγει, ούτε ποιος αριθμός κατοικιών θα δημιουργηθεί με βάση τα μέτρα που λαμβάνει και βεβαίως εκποιεί δημόσια περιουσία και την παρέχει σε εταιρείες με όρους οι οποίοι είναι συμφέροντες για τους επιχειρηματίες.

Πρόκειται, με άλλα λόγια, για μια πρόχειρη νομοθέτηση, για ένα νομοσχέδιο το οποίο είναι ανεπαρκές, είναι ασαφές και δεν εντάσσεται -όπως, λέει η συνοδευτική έκθεση του ΟΚΕ- σε μία συνεκτική στρατηγική και βεβαίως υλοποιείται -με το αζημίωτο- για τους μεγαλοεργολάβους.

Η Πλεύση Ελευθερίας θεωρεί ότι αυτή δεν είναι κοινωνική πολιτική. Είναι μία απεγνωσμένη προσπάθεια να φανείτε ότι διορθώνετε τα λάθη σας στο στεγαστικό πρόβλημα, τα οποία βεβαίως εσείς έχετε δημιουργήσει τα προηγούμενα έξι χρόνια.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Τον λόγο έχει η Υφυπουργός κ. Ελένη Ράπτη.

**ΕΛΕΝΗ ΡΑΠΤΗ (Υφυπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα δεν έρχεται απλώς να προσθέσει κάποιες νέες ρυθμίσεις. Έρχεται να απαντήσει σε δύο βασικά κοινωνικά αιτήματα. Την πρόσβαση σε αξιοπρεπή και προσιτή στέγη και την ουσιαστική στήριξη της οικογένειας. Πρόκειται για δύο παρεμβάσεις που έρχονται να συμπληρώσουν όσα έχουν ήδη γίνει τα τελευταία χρόνια, με στόχο να ενισχυθούν η ελληνική οικογένεια και οι συμπολίτες μας που βρίσκονται σε μεγαλύτερη ανάγκη.

Κοινωνική αντιπαροχή και κοινωνική μίσθωση. Μετά τα προγράμματα «Σπίτι μου Ι» και «Σπίτι μου ΙΙ» που στήριξαν τριάντα χιλιάδες νέους ανθρώπους να αποκτήσουν την πρώτη τους κατοικία και μετά τον περιορισμό των βραχυχρόνιων μισθώσεων στο κέντρο της Αθήνας, σήμερα προχωράμε ένα βήμα παραπέρα. Θεσμοθετούμε την κοινωνική αντιπαροχή και την κοινωνική μίσθωση. Τι σημαίνει αυτό στην πράξη;

Έχουμε σήμερα δεκάδες δημόσια ακίνητα αναξιοποίητα, κλειστά, ρημαγμένα. Αυτά τα ακίνητα αντί να ρημάζουν, θα αξιοποιηθούν και θα καλύψουν στεγαστικές ανάγκες με κοινωνικά κριτήρια. Πώς θα γίνει αυτό; Μέσα από πλειοδοτικούς διαγωνισμούς ο ιδιώτης αναλαμβάνει με δικά του κεφάλαια την ανακαίνιση και την κατασκευή κτιρίων, με αντάλλαγμα την παραχώρηση μέρους του ακινήτου για ιδιωτική χρήση. Το κράτος δεν επιβαρύνεται καθόλου και τουλάχιστον το 30% του ακινήτου μετατρέπεται σε κοινωνική κατοικία. Σε πολλές περιπτώσεις το ποσοστό αυτό θα είναι ακόμη μεγαλύτερο με βάση κοινωνικά κριτήρια, όπως την περιοχή, την εμπορική αξία και τα χαρακτηριστικά του κτιρίου. Τα υπόλοιπα διαμερίσματα θα δοθούν στην αγορά, με αποτέλεσμα να αυξηθεί η προσφορά και να πέσουν οι τιμές.

Κοινωνικές κατοικίες, προσιτό ενοίκιο, αξιοπρεπή στέγη. Οι κοινωνικές κατοικίες θα ενοικιάζονται με χαμηλότερο ενοίκιο, το οποίο θα προσδιοριστεί με σαφή και δίκαια κριτήρια, όπως με βάση τη ζώνη του ακινήτου και με βάση το εισόδημα κάθε νοικοκυριού. Η ρύθμιση αυτή δεν είναι ευχολόγιο. Είναι μια ρεαλιστική λύση στο πρόβλημα της στέγης που αφορά χιλιάδες πολίτες.

Αξιοποίηση στρατοπέδων. Στο ίδιο πλαίσιο θεσπίζεται η σύμπραξη του Υπουργείου Κοινωνικής Συνοχής και Οικογένειας και του Υπουργείου Εθνικής Άμυνας. Στρατόπεδα θα παραχωρηθούν για να χτιστούν νέα διαμερίσματα. Από αυτά το 25% προορίζεται για τα στελέχη των Ενόπλων Δυνάμεων και το 75% για πολίτες χωρίς πρώτη κατοικία.

Μητρώο Κοινωνικών Κατοικιών, Φορέας Συντονισμού. Για πρώτη φορά δημιουργείται Μητρώο Κοινωνικών Κατοικιών και ενιαίος φορέας για τη στεγαστική πολιτική στο Υπουργείο Κοινωνικής Συνοχής και Οικογένειες, ώστε να υπάρχει συντονισμός, διαφάνεια και αποτελεσματικότητα. Τι πετυχαίνουμε; Αξιοποιούμε ανενεργά δημόσια ακίνητα και στρατόπεδα. Ενώνουμε δυνάμεις με την τοπική αυτοδιοίκηση και τον ιδιωτικό τομέα. Δημιουργούμε ποιοτική και προσιτή στέγη για περισσότερους συμπολίτες μας. Ανακουφίζουμε χιλιάδες νοικοκυριά.

Ακούστηκαν ενστάσεις ότι το νομοσχέδιο δεν καθορίζει το τελικό ενοίκιο ή ότι δήθεν παραχωρεί δημόσια περιουσία σε εργολάβους. Απαντώ ξεκάθαρα. Το ενοίκιο θα καθοριστεί με σαφείς και διαφανείς όρους με βάση νόμιμες διαδικασίες. Η δημόσια περιουσία δεν χαρίζεται. Αντίθετα, αξιοποιείται προς όφελος της κοινωνίας. Η ουσία του νομοσχεδίου διαστρεβλώνεται σκόπιμα από ορισμένους για να δημιουργήσουν εντυπώσεις.

Περνάμε τώρα στο δεύτερο μεγάλο κεφάλαιο του νομοσχεδίου, την ισοβιότητα της τριτεκνικής ιδιότητας των γονέων. Μέχρι σήμερα ένας γονέας με τρία παιδιά μόλις το τρίτο παιδί ενηλικιώνεται, παύει να θεωρείται τρίτεκνος και χάνει σημαντικά κοινωνικά δικαιώματα. Αυτό αλλάζει. Με τις νέες ρυθμίσεις η τριτεκνική ιδιότητα αποδίδεται ισοβίως και οι γονείς με τρία παιδιά δεν χάνουν τα κοινωνικά τους οφέλη. Πρόκειται για πράξη σεβασμού και συνέπειας απέναντι στις οικογένειες που στηρίζουν τη δημογραφική ισορροπία της χώρας μας.

Το νομοσχέδιο προβλέπει τέλος και ένα ακόμα μέτρο ουσίας, τη θεσμοθέτηση δομών βραχυχρόνιας φιλοξενίας για άτομα με αναπηρία. Πρόκειται για μία πρωτοβουλία που ενισχύει την αυτονομία των ατόμων με αναπηρία και στηρίζει τις οικογένειές τους στην καθημερινότητά τους αλλά και σε έκτακτες συνθήκες.

Κυρίες και κύριοι συνάδελφοι, αν θέλουμε να οικοδομήσουμε μια στέρεη, μακροπρόθεσμη κοινωνική πολιτική οφείλουμε να αφήσουμε πίσω κομματικά οφέλη και ιδεοληψίες. Η κοινωνία δεν χρειάζεται λόγια. Χρειάζεται εργαλεία που αποδίδουν στην πράξη.

Σας καλώ να υπερψηφίσετε το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ράπτη.

Θα ξεκινήσουμε με τις δευτερολογίες αντίστροφα. Ο κ. Μπιμπίλας βλέπω ότι λείπει, ο κ. Οικονομόπουλος επίσης.

Κυρία Φωτίου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μετά τις δευτερολογίες θα ήθελα τον λόγο για μία παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, ναι.

Κυρία Φωτίου, έχετε εσείς τώρα τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι Βουλευτές, για τη στοιχειώδη αποκατάσταση της ιστορικής αλήθειας, θα έλεγα και για να απαντήσω στην πλήρη άγνοια, αλλά και την περισσή αυτοπεποίθηση της κυρίας Υπουργού, η οποία μας είπε ότι το 2015-2019 έγινε Διευθυντής Αστεγίας, την πληροφορώ ότι δεν έγινε.

Έγινε όμως πρόγραμμα καταγραφής, παρακολούθησης και εποπτείας της αστεγίας, με ψηφιακό πρόγραμμα της ΗΔΙΚΑ σε πέντε μεγάλες πόλεις. Έγινε και Εθνική Στρατηγική για την Αστεγία. Έγινε και αυτοκίνητο, λεωφορείο για αστέγους, το οποίο ακριβώς τους κατέγραφε και το οποίο βρισκόταν σε διάφορες θέσεις της Αθήνας. Λυπάμαι πολύ που δεν ξέρετε τίποτα από όλα αυτά.

Λυπάμαι περισσότερο, όμως, που αυτήν τη στιγμή μιλάτε για την αστεγία, χωρίς να έχετε κάνει απολύτως τίποτα και μία τρύπα στο νερό.

Δεύτερον, ρωτήθηκε ο κ. Γιαννούλης: «Τι θα κάνατε εσείς για τη στέγη και για τα παιδιά την περίοδο, ας πούμε, του 2015-2019;». Να σας πω, λοιπόν.

Θεσμοθέτησα δύο εξαιρετικά επιδόματα, της στέγης, επίδομα στέγης και επίδομα παιδιού. Τι κάνατε εσείς;

Τι κάνατε εσείς; Πρώτον, μετά από επτά και οκτώ χρόνια, όχι μόνο δεν αναπροσαρμόσατε το ύψος των επιδομάτων, τα αφήσατε εκεί που σας τα άφησα, παρόλο που υποσχέθηκε ο Πρωθυπουργός ότι θα αύξανε το επίδομα στέγης, αλλά καταφέρατε και τα εξής καταπληκτικά. Τον Σεπτέμβρη του 2022, οι δικαιούχοι ήταν διακόσιες εβδομήντα τρεις χιλιάδες στο επίδομα στέγης. Τον Αύγουστο του 2025, με δική σας Κυβέρνηση, οι δικαιούχοι ήταν εκατόν ογδόντα πέντε χιλιάδες. Δηλαδή, σε τρία χρόνια, μέσα στην παρόξυνση της στεγαστικής κρίσης, καταφέρατε μείωση κατά ογδόντα οκτώ χιλιάδες νοικοκυριά δικαιούχους ή 32,4% και εξοικονομήσατε 10,6 εκατομμύρια ευρώ. Με απλά λόγια, ένας στους τρεις πετάχτηκε έξω από το επίδομα στέγης. Αυτό καταφέρατε.

Πάμε στο επίδομα παιδιού. Εγώ δεν σας συγκρίνω με το σε πόσα παιδιά και νοικοκυριά έδινε ο ΣΥΡΙΖΑ. Αφήστε το. Σας συγκρίνω με τα δικά σας πεπραγμένα. Τον Ιούλιο του 2022, λοιπόν, επτακόσιες τριάντα τέσσερις χιλιάδες νοικοκυριά. Τον Ιούλιο του 2025, τετρακόσιες ογδόντα εννιά χιλιάδες νοικοκυριά. Μείωση, διακόσιες σαράντα πέντε χιλιάδες νοικοκυριά έχασαν το επίδομα παιδιού ή 33,4%. Σιγά! Δεν μας λέτε ακριβώς πώς καταφέρατε αυτόν τον άθλο; Πετάξατε έξω ένα στα τρία νοικοκυριά στο επίδομα παιδιού. Αυτό είναι το χάλι σας και μετά μας λέτε διάφορες μεγαλοστομίες. Και δεν ντρέπεστε καθόλου;

Κυρία Υπουργέ, χορτάσαμε από εσάς λόγια και μηδέν πράξεις. Τι έγινε το πρόγραμμα «Κυψέλη», που θεσμοθετήσατε εσείς πριν τρία ή τέσσερα χρόνια, αν θυμάμαι καλά; Το πέταξαν στα σκουπίδια όλοι οι επιστήμονες εκείνη την περίοδο το πρόγραμμα «Κυψέλη» για τα παιδιά προσχολικής αγωγής.

Ήρθε η διάδοχός σας, η κ. Ζαχαράκη, και δεν το πήρε από τα σκουπίδια. Το άλλαξε. Το έκανε «Αθηνά». Μήπως μπορείτε να μας πείτε τι κάνατε σε αυτό το πρόγραμμα «Αθηνά»; Θα περιμένουμε ίσως άλλα τρία χρόνια να μας εξηγήσετε τι έγινε.

Πάμε στην τριτεκνική ιδιότητα. Σας είπαμε από την αρχή ότι είναι πουκάμισο αδειανό. Και πριν αλέκτορα φωνήσαι, μας φέρνετε νομοτεχνικές -δήθεν- βελτιώσεις που αφορούν αποκλειστικά στην τριτεκνική ιδιότητα και την πιστοποίησή της. Τι λέτε εδώ; Δείτε νομοτεχνική βελτίωση! Ορίστε τώρα! Χαρείτε! Μετά τις λέξεις «κρίνονται από επιτροπή» -πρόκειται για την επιτροπή που θα πιστοποιεί την τριτεκνική ιδιότητα- «προστίθενται οι λέξεις «η οποία συγκροτείται με απόφαση του Υπουργού Κοινωνικής Συνοχής και Οικογένειας».

Δηλαδή, για όποιον από τους τρίτεκνους δεν κατάλαβε, εσείς, κυρία Υπουργέ, θα φτιάχνετε την επιτροπή πιστοποίησης της τριτεκνικής ιδιότητας. Και παρακάτω: «Σε αυτήν την επιτροπή θα μετέχει ένας εκπρόσωπος από τους τρίτεκνους». Εδώ τι λέτε πάλι; Μετά τις λέξεις «ένας εκπρόσωπος», οι λέξεις της Ανώτατης Συνομοσπονδίας Τριτέκνων Ελλάδος αντικαθίστανται από τις λέξεις «της πλέον αντιπροσωπευτικής τριτοβάθμιας οργάνωσης τριτέκνων». Γιατί αυτό;

Διότι ξέρετε πολύ καλά, κύριε Πρόεδρε, κυρίες και κύριοι Βουλευτές, ότι υπάρχουν παραπάνω εκπροσωπήσεις των τριτέκνων. Θα διαλέξετε, λοιπόν, αυτή που νομίζετε ότι είναι η πλέον αντιπροσωπευτική τριτοβάθμια οργάνωση τριτέκνων.

Να σας εμπιστευτούν οι τρίτεκνοι με αυτά τα πράγματα; Έχετε ξαναδεί εσείς νομοτεχνικές βελτιώσεις τέτοιου τύπου που αλλάζουν την ουσία του νόμου;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε. Τελείωσα.

Ξέρετε πολύ καλά ότι αυτό δεν είναι νομοσχέδιο το οποίο θα περπατήσει. Το ξέρετε καλά. Άλλοι θα ωφεληθούν, οι μεγαλοεργολάβοι. Με γεια σας, με χαρά σας, αλλά έτσι και αλλιώς, οι μέρες σας τελειώνουν.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Κύριε Οικονομόπουλε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, η κεντρική σύλληψη που κυριαρχεί στο νομοσχέδιο είναι η ανταλλαγή των υπηρεσιών των εργολάβων, με παροχή κυριότητας ή διαχείρισης επί δημοσίων ακινήτων. Δηλαδή, έχουμε ένα ακίνητο που δεν κοστίζει τίποτα στην Κυβέρνηση και θέλει να το δομήσει με μηδενικό κόστος, το οποίο για να το καλύψει θυσιάζει την κυριότητα επί του ακινήτου ή και τις προσόδους που θα αποφέρει για μεγάλο διάστημα. Εκ πρώτης όψεως, δεν φαίνεται να βλάπτεται το Δημόσιο, έστω και αν ωφεληθούν κάποιοι ιδιώτες. Είναι, όμως, έτσι;

Στην όλη σύλληψη υπάρχουν θεμελιώδη σφάλματα, τα οποία δεν έχουν διορθωθεί ούτε έχουν γίνει αντιληπτά. Είναι σφάλματα κρίσιμα για την επιτυχία του όλου εγχειρήματος, αλλά και για την ορθή διαχείριση των δημοσίων αγαθών.

Το πρώτο σφάλμα είναι ότι, έτσι όπως έχει νομοθετηθεί η διαδικασία, δεν αποτελεί κατ’ ουσίαν κοινωνική πολιτική, αλλά αναπτυξιακή, διότι δεν επιλύει κανένα από τα άμεσα προβλήματα της στέγασης, αλλά κινεί την αγορά και αυξάνει τη δόμηση. Ορθά προβλέφθηκε και ανακοινώθηκε στη ΔΕΘ, όπως και εμείς είχαμε προτείνει, ως άμεσο μέτρο η ενίσχυση των επιδοτήσεων ενοικίων, αλλά η υλοποίηση θα κρίνει την επιτυχία ή μη.

Στην κοινωνική πολιτική, το κράτος πρέπει να κινητοποιήσει πόρους και δυνάμεις, ώστε να πετύχει το μέγιστο αποτέλεσμα. Με το παρόν νομοσχέδιο, το 70% των κατοικιών θα περνούν στην κυριότητα ή την εκμετάλλευση του εργολάβου για μεγάλο διάστημα, χωρίς υποχρέωση να τις ενοικιάσει με μειωμένο ενοίκιο. Θα μειώσει αυτά τα ενοίκια; Προφανώς όχι, τουλάχιστον όχι για μία τριετία με τετραετία, διότι αυτό το 70% δεν θα κατασκευαστεί με τέτοιες προοπτικές.

Το δεύτερο σφάλμα είναι πως για να ασκηθεί έστω και αναπτυξιακή πολιτική για την κατοικία, θα έπρεπε να υπάρχει υγιής ανταγωνισμός. Με το παρόν νομοσχέδιο δεν μπορεί να υπάρξει, γιατί στο μεν νομοσχέδιο είναι πολλά τα αόριστα στοιχεία που είναι κρίσιμα για τον ανταγωνισμό, τα οποία προβλέπεται να συμπληρωθούν και να αποσαφηνιστούν με επόμενες διοικητικές πράξεις. Είναι αοριστίες που αφορούν στο αντάλλαγμα, την επιλογή δικαιούχων και την επιλογή εργολάβου.

Αν αφήνει ασαφές το αντικείμενο ο νομοθέτης, τότε θα ευνοήσει τους ήδη υπάρχοντες μεγαλοεργολάβους και όχι τον υγιή ανταγωνισμό. Δεν μπορεί να μη γνωρίζει ο εργολάβος αν θα έχει κυριότητα ή όχι ή αν θα έχει μόνο διαχείριση. Οι διακηρύξεις και προκηρύξεις κινούνται με προθεσμίες μηνών. Δεν μπορεί να ζητάει κανείς να συστήσει εταιρεία μέσα σε έναν με δύο μήνες, να προσλάβει και να πληρώνει εργαζόμενους επί μήνες, εάν δεν ξέρει ποιες ειδικότητες θα προσλάβει και ποιο θα είναι το αντικείμενο.

Άρα, αυτό το νομοθέτημα, με τις ασάφειες αυτές, υπηρετεί μόνο τα μεγάλα συμφέροντα και όχι τις ανάγκες του ελληνικού λαού ούτε καν τον υγιή ανταγωνισμό μεταξύ επιχειρηματιών.

Δεν πρέπει να ξεχνούμε ότι ανατίθεται και ρόλος μεσάζοντα στον ιδιώτη εργολάβο για την ενοικίαση σε δικαιούχους. Άρα, πολλαπλασιάζονται οι αρμοδιότητες και οι ειδικότητες υπαλλήλων και όλα αυτά τελούν υπό αβεβαιότητα, την οποία το κράτος θα αποσαφηνίσει με δευτερεύουσες διοικητικές πράξεις που θα απαιτούν ενέργεια σε σύντομο διάστημα και εκπόνηση μελετών και σύνταξη προσφορών. Είναι αυτό υγιής ανταγωνισμός;

Το τρίτο σφάλμα και πιο σημαντικό είναι η μεταβίβαση κακήν κακώς σε μια μέρα -ή μάλλον νύχτα- τεράστιας δημόσιας περιουσίας που θα προέρχεται από το ΤΕΕΦΑ ή άλλα ταμεία και φορείς του Δημοσίου στο Υπουργείο Κοινωνικής Συνοχής και Οικογένειας. Δεν μπορεί να διαχειριστεί κανείς αυτή την περιουσία απλά με τη σύσταση μιας γενικής διεύθυνσης ή την αναδιάρθρωση υπηρεσιών. Ούτε η αναδιάρθρωση του ΟΠΕΚΑ θα επιταχύνει τις διαδικασίες, αν δεν υπάρχει σωστή νομοθεσία. Δεν προβλέφθηκαν ασφαλιστικές δικλείδες για τη μεταβίβαση κυριότητας στους εργολάβους και την προστασία των συμφερόντων του δημοσίου σε περίπτωση κακής εκτέλεσης της σύμβασης. Το τόλμημα δεν έχει προηγούμενο ώστε να υπάρχει έτοιμο πακέτο νομοθετικών λύσεων. Η αντιγραφή προτύπων από άλλες χώρες αδιακρίτως, χωρίς προσαρμογή είναι συνταγή αποτυχίας. Οπότε στην καλύτερη των περιπτώσεων θα προκύψουν τραγικές αστοχίες και καθυστερήσεις που θα ακυρώσουν τις όποιες καλές προθέσεις.

Η Νίκη θεωρεί πως η σαφήνεια και το ολοκληρωμένο σχέδιο στην κάθε πολιτική είναι απαραίτητος όρος επιτυχίας της. Εδώ δεν φαίνεται να υπάρχει ολοκληρωμένο σχέδιο ούτε σαφήνεια. Η στεγαστική κοινωνική πολιτική πρέπει να αποσκοπεί στη στέγαση με ευνοϊκούς όρους για όλες τις οικογένειες, κυρίως όμως για τις οικογένειες με μεγαλύτερες ανάγκες, όπως είναι οι οικογένειες με ΑμεΑ και χρόνιους ασθενείς, οι πολυτεκνικές, οι τριτεκνικές, οι οικογένειες που μαστίζονται από την ανεργία και άλλα προβλήματα.

Θεωρούμε πως η ενδεδειγμένη λύση είναι η σύσταση οργανισμού όπως ο ΟΕΚ ή η ανασύσταση αυτού και ότι η αύξηση του ποσοστού ιδιοκατοίκησης είναι θετικό γεγονός για την πατρίδα μας και θα έπρεπε να επιδιώκεται.

Μια σημαντική διάσταση που πάντα θα υπάρχει είναι η φοιτητική στέγη. Για να λυθεί απαιτείται μόνιμη λύση και τέτοια είναι μόνο η δημιουργία φοιτητικών κατοικιών. Αν αφεθεί ανεξέλεγκτη η διάσταση αυτή, περιπλέκει το όλο πρόβλημα, καθώς προκαλεί υπέρμετρη άνοδο των ενοικίων σε ορισμένες περιοχές.

Η δημόσια περιουσία που θέλετε να διαθέσετε αδιαφανώς, με όρους που δεν θα περάσουν από τη Βουλή, αλλά με υπουργικές αποφάσεις, είναι κτήμα όλου του ελληνικού λαού και πρέπει να αξιοποιηθεί για αναπτυξιακά έργα, αλλά με υγιή ανταγωνισμό και με μακρόπνοο σχέδιο.

Δεν πρόλαβε να στεγνώσει το μελάνι από το ΦΕΚ της σύστασης του ΤΑΕΘΑ που θα συνενώσει τα πρώην ταμεία των Ενόπλων Δυνάμεων και χωρίς καν συμβολαιογραφική πράξη, περνά στο Υπουργείο Κοινωνικής Συνοχής και Οικογένειας απροσδιόριστο πλήθος και μέγεθος δημόσιας περιουσίας που είτε ανήκε σε αυτά τα ταμεία είτε σε άλλα και αυτό είναι παράνομο ως γνωστόν, αφού για να γίνει η σωστή μεταβίβαση απαιτείται συμβόλαιο και μεταγραφή.

Όλες αυτές οι κατά παρέκκλιση της νόμιμης οδού μεταβολές κυριότητας θα δημιουργήσουν πολλαπλά προβλήματα ασφάλειας δικαίου για τα ακίνητα που έχουν διάφορες εκκρεμότητες.

Για την περιουσία του στρατού είχε λεχθεί πως οι τοπικοί ΟΤΑ θα έχουν σημαντικό λόγο, αλλά τώρα μόνο προβλήματα προέκυψαν οπότε έγινε προσπάθεια αξιοποίησης. Τι θα γίνει αν χάσουν και αυτήν την ευκαιρία οι ΟΤΑ και αναλάβει το Υπουργείο Οικογένειας τη διαχείριση σε κάτι που δεν γνωρίζει και δεν μπορεί να διαχειριστεί;

Αναμένουμε από την Κυβέρνηση να αλλάξει πρακτική και να αποφασίσει να αξιοποιήσει τη δημόσια περιουσία πρωτίστως για έργα κοινής ωφέλειας. Θα μπορούσαν τα λίγα άρθρα που είχαν κάτι θετικό, όπως νομίζαμε αρχικά, παραδείγματος χάρη για τους τρίτεκνους με επιφύλαξη του όρου περί υιοθεσίας διότι παραπέμπει σε πονηρές ατραπούς και τα ΑμεΑ, να αποτελέσουν οδηγό για ζητήματα οικογένειας, μιας και οι φορείς τους έχουν καταθέσει αξιόλογες προτάσεις που προτρέπουμε να μελετηθούν και να αξιοποιηθούν από την Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΤΑΣΟΣ ΟΙΚΟΝΟΜΟΠΟΥΛΟΣ:** Τελειώνω, κύριε Πρόεδρε, σε μισό λεπτό.

Είμαστε εντελώς αντίθετοι ως κίνημα στη διασπάθιση της δημόσιας περιουσίας με αδιαφανείς διαδικασίες και θα καταψηφίσουμε ανάλογα νομοσχέδια οποτεδήποτε έρθουν στη Βουλή. Αναμένουμε να επανεξετάσει το θέμα η Κυβέρνηση και να θεσπίσει όλα εκείνα τα μέτρα που θα διασφαλίζουν τη βέλτιστη χρήση της δημόσιας περιουσίας προς όφελος της κοινωνίας με δικά της μέσα κατά προτίμηση και με απόλυτη διαφάνεια σε όλες τις διαδικασίες.

Ευχαριστώ πολύ για την ανοχή σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο.

Τον λόγο έχει ο ειδικός αγορητής του Κομμουνιστικού Κόμματος Ελλάδας, ο κ. Εμμανουήλ Συντυχάκης.

**EMMANOΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Νομίζω ότι έχει εξαντληθεί το θέμα που πραγματεύεται το νομοσχέδιο. Αποτυπώσαμε ως κόμμα τη θέση μας με ακρίβεια, με επάρκεια. Επιτρέψτε μου, όμως, να θίξω ακροθιγώς ορισμένες πλευρές που προέκυψαν μέσα από τη συζήτηση.

Αν κάποιος ή κάποια πιστεύει ότι το ακριβό εμπόρευμα κατοικία που εμφανίζεται ως στεγαστικό πρόβλημα είναι συγκυριακό φαινόμενο, τότε κάνει ένα πολύ μεγάλο λάθος ή πρέπει να είναι πολύ αδαής και, από αυτήν την άποψη, η Κυβέρνηση, αλλά και τα άλλα αστικά κόμματα, από το να κοροϊδεύουν τον λαό ή να χτυπούν απαλά την πλάτη του δεν κάνουν τίποτε άλλο.

Πώς είναι δυνατόν η Κυβέρνηση της Νέας Δημοκρατίας, ο ΣΥΡΙΖΑ, το ΠΑΣΟΚ να εμφανίζονται φιλάνθρωποι, φιλολαϊκοί και ευαίσθητοι απέναντι στο δράμα εκατομμυρίων εργαζομένων της νέας γενιάς με το να μην μπορούν να βάλουν ένα κεραμίδι πάνω από το κεφάλι τους, όταν τριακόσιες χιλιάδες σπίτια είναι προς πλειστηριασμό, όταν τους αρπάζουν στην κυριολεξία τα σπίτια διά της βίας με τη συνδρομή των ΜΑΤ εισβάλλοντας, σπάζοντας πόρτες σπιτιών, νομοθετώντας αρχής γενομένης από την Κυβέρνηση του ΣΥΡΙΖΑ την ποινικοποίηση όσων αντιστέκονται σε αυτήν τη βαρβαρότητα ή για τα άτομα με αναπηρία που βιώνουν στην κυριολεξία τον ρατσισμό;

Επιτρέψτε μου να σας φέρω δύο παραδείγματα: Μόλις πριν λίγες ημέρες είχαμε τον άδικο αποκλεισμό κοινωνικής λειτουργού με αναπηρία από διορισμό της στο Τμήμα Κοινωνικής Αλληλεγγύης στη Διεύθυνση Δημόσιας Υγείας της Κοινωνικής Μέριμνας της Περιφέρειας Κρήτης με αιτιολογία ότι δεν έχει τη φυσική καταλληλότητα να ασκήσει τα καθήκοντα της θέσης, καθώς φέρει ποσοστό κινητικής αναπηρίας και συνεπώς δεν μπορεί να διενεργήσει επιτόπιους ελέγχους ή επισκέψεις. Μάλιστα, η απόφαση αφορούσε επιτυχούσα στον πίνακα διοριστέων που προέκυψε από την προκήρυξη του ΑΣΕΠ αποκλειστικά για άτομα με ποσοστό αναπηρίας τουλάχιστον 50%. Αυτοί είστε. Έχετε να πείτε κάτι γι’ αυτό;

Το Περιφερειακό Συμβούλιο Κρήτης του Συνδέσμου Κοινωνικών Λειτουργών Ελλάδας απαιτεί, όπως και το ΚΚΕ βέβαια, υιοθετώντας τη θέση αυτή άμεσα, τώρα να ακυρωθεί αυτή η επαίσχυντη και ρατσιστική απόφαση.

Δεύτερο περιστατικό: Γυναίκα με βαριά αναπηρία με σκλήρυνση κατά πλάκας με ποσοστό αναπηρίας 72%, παρ’ όλο που προσελήφθη με βάση την ειδική λίστα ανέργων ατόμων με αναπηρία της ΔΥΠΑ με σύμβαση ορισμένου χρόνου, ενημερώνεται ότι είναι άκυρη η πρόσληψή της επειδή συμμετείχε σε επιδοτούμενο σεμινάριο κατάρτισης ογδόντα ωρών πριν από ένα χρόνο. Από πότε κάποιες ώρες κατάρτισης θεωρούνται ως κανονική απασχόληση ή εργασία; Η συγκεκριμένη γυναίκα είχε απολυθεί, μάλιστα, πριν από τρία χρόνια δουλεύοντας πάλι με σύμβαση ορισμένου χρόνου.

Τα κρούσματα, όμως, αυτά, παρόμοια σαν αυτά που σας ανέφερα προηγουμένως -και έχουμε καταθέσει ερώτηση-αναφορά- αυξάνονται αλματωδώς. Άρα, ούτε θέλετε ούτε μπορείτε να δώσετε λύση σε βασικά καίρια προβλήματα που απασχολούν τους εργαζόμενους, τα άτομα με αναπηρία και όχι μόνο. Καμία ρύθμιση, όπως αυτό το νομοσχέδιο που προβλέπει το πρόγραμμα κοινωνικής αντιπαροχής, όπως και όλα τα προηγούμενα βέβαια που αποτελούν ένα άδειο πουκάμισο στην κυριολεξία για τα εργατικά λαϊκά νοικοκυριά, για τα νέα ζευγάρια αποτελούν, όμως, προίκα για τους μεγάλους κατασκευαστικούς ομίλους, τα real estates, τις τράπεζες, τα funds.

Αυτό το τρίγωνο της αμαρτίας δεν μπορεί να εξασφαλίσει συνολικά τις συνέπειες και τις αδικίες για τους εργαζόμενους, διότι είναι στο DNA του καπιταλισμού η εμπορευματοποίηση της γης, ο καπιταλιστικός τρόπος αγοράς των κατοικιών, η διασφάλιση της μέγιστης κερδοφορίας των κατασκευαστικών ομίλων, των τραπεζών, των υπολοίπων μονοπωλίων.

Το στεγαστικό λοιπόν πως προκύπτει, κυρίες και κύριοι; Δεν απαντάτε. Είναι το αποτέλεσμα τόσο των αυξήσεων της τιμής της κατοικίας, του κόστους αποπληρωμής ληστρικών στεγαστικών δανείων και του κόστους στέγασης, όσο και της υστέρησης του πραγματικού μισθού και της μείωσης του διαθέσιμου εισοδήματος.

Ως εκ τούτου ούτε το δημογραφικό πρόβλημα θα λυθεί στο βαθμό που οξύνονται όλες αυτές οι αγιάτρευτες ταξικές και κοινωνικές αντιθέσεις. Βαθαίνει η εκμετάλλευση της εργατικής δύναμης με επιστροφή στον Μεσαίωνα. Αυτή είναι η πορεία εξέλιξης του καπιταλισμού ως κοινωνικοοικονομικό σύστημα, το οποίο υπηρετείτε όλοι σας, που σαπίζει όμως και νομοτελειακά.

Με τη δύναμη βέβαια και την πάλη των λαών, θα επιταχυνθεί η ανατροπή του και η οικοδόμηση της νέας κοινωνίας, όπου το κριτήριο πραγματικά εκεί θα είναι η ικανοποίηση των λαϊκών αναγκών και θα καταργεί το κέρδος των επιχειρηματικών ομίλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεύτερο ζήτημα. Κοινή ανησυχία Ευρωπαϊκής Ένωσης, Κυβέρνησης, επιχειρηματικών ομίλων είναι το πώς θα θωρακιστεί η κερδοφορία των επιχειρηματικών ομίλων και μάλιστα σε μια περίοδο που διεθνώς οξύνονται οι ιμπεριαλιστικοί ανταγωνισμοί. Μάλιστα εκτιμήσεις κάνουν λόγο για μαύρα σύννεφα στην ευρωπαϊκή και παγκόσμια οικονομία, ενώ μαίνονται τα πολεμικά μέτωπα και μάλιστα με τάση κλιμάκωσης.

Επικρατεί μια παγωμάρα, που είναι στην ημερήσια διάταξη, για το πώς θα γίνει η επόμενη μοιρασιά των ευρωενωσιακών και κρατικών κονδυλίων, τώρα βέβαια σε ένα διαφορετικό τοπίο, αυτό της πολεμικής οικονομίας. Εκεί κατευθύνονται τα χοντρά ποσά, να το πω έτσι.

Από τη μία η Νέα Δημοκρατία προβάλλει το μεταρρυθμιστικό της έργο με δείκτες υψηλότερους συγκριτικά με την υπόλοιπη Ευρώπη και υπόσχεται, όπως λέει, εκ νέου ένα νέο παραγωγικό μοντέλο στη χώρα και τον παραγωγικό μετασχηματισμό της ελληνικής οικονομίας με ορίζοντα, λέει, το 2030.

Αλήθεια; Πόσο νέο είναι όταν πλειστηριάζονται τα σπίτια του λαού; Μπορείτε να μας πείτε; Πόσο νέο είναι όταν διαλύεις ό,τι έχει απομείνει από το σύστημα υγείας; Πόσο νέο είναι όταν κλείνεις επτακόσια πενήντα σχολεία στη χώρα και μετατρέπεις τα τμήματα σε τμήματα μαμούθ; Πόσο νέο είναι όταν γυρίζεις προ του 1886 νομοθετώντας το δεκατριάωρο;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Πόσο νέο είναι όταν βλέπεις το πειθαρχικό δίκαιο σε αγωνιστές δημόσιους υπαλλήλους, σε όσους στην πραγματικότητα αγωνίζονται και πόσο νέο είναι να καυχιέσαι για τα δημοκρατικά ιδεώδη της Ευρωπαϊκής Ένωσης, αυτής της ληστοσυμμαχίας των λόμπι των είκοσι εκατομμυρίων άστεγων, των σκανδάλων, των πολέμων, που στηρίζει το δολοφονικό κράτος του Ισραήλ και τη γενοκτονία του Παλαιστινιακού λαού;

Βέβαια από την άλλη υπάρχουν τα κόμματα που κινούνται στον άξονα της σοσιαλδημοκρατίας…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Επιτρέψτε μου, θα κλείσω.

…που κατηγορούν την Κυβέρνηση ότι βυθίζεται στη διαφθορά, ότι αντί να αλλάξει το παραγωγικό μοντέλο και να αυξήσει τους ρυθμούς ανάπτυξης, κάνει το εντελώς αντίθετο. Αυτό μας είπε και ο Τσίπρας. Στην πραγματικότητα όμως και ανεξάρτητα από επιμέρους διαφορές, στο μείγμα της οικονομικής και δημοσιονομικής διαχείρισης, μιλάμε ακριβώς για το ίδιο μοντέλο βασισμένο στην πολιτική και τις κατευθύνσεις της Ευρωπαϊκής Ένωσης.

Κλείνοντας, κύριε Πρόεδρε, επιτρέψτε μου να πω για τα Κέντρα Βρεφών «Μητέρα» και Πεντέλης. Δεν το αρνούμαστε. Δεν αρνούμαστε, κυρία Υπουργέ, την ανάγκη να ρυθμιστεί. Κυρίως όμως η βασικότερη ανάγκη είναι να λυθεί η τραγική υποστελέχωση αυτών των υπηρεσιών που δημιουργούν εκρηκτικά προβλήματα, όχι μόνο για τους εργαζόμενους, κυρίως για την ασφάλεια, για την ίδια την προστασία των παιδιών.

Ως προς τους τρίτεκνους η Κυβέρνηση πουλάει το αφήγημα ότι μέσω της εξομοίωσής τους με τους πολύτεκνους στηρίζει την οικογένεια και συμβάλλει στην αντιμετώπιση του δημογραφικού προβλήματος, τη στιγμή που ακόμη περιμένουν από πέρυσι το επίδομα παιδιού και δεν είπατε κουβέντα γι’ αυτό, ούτε η Υπουργός ούτε η Υφυπουργός. Και ειπώθηκε και από τους ίδιους τους τρίτεκνους ότι δεν αποτελεί ασπίδα προστασίας για τη γενικευμένη ανασφάλεια που βιώνουν, αλλά πάει πολύ να το παρουσιάζετε και ως μέτρο που αντιμετωπίζει δήθεν κάποιες πλευρές του δημογραφικού προβλήματος.

Κλείνω. Το Κ.Κ.Ε θεωρεί τους τρίτεκνους ως πολύτεκνους, γι’ αυτό και έχει επανειλημμένα δηλώσει τη στήριξη του αιτήματος των τριτέκνων να αναγνωριστούν ως πολύτεκνες πολυμελείς οικογένειες και να έχουν όλα τα αντίστοιχα δικαιώματα και παροχές ως ελάχιστη στήριξη από το κράτος.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Καλείται στο Βήμα η ειδική αγορήτρια του ΣΥΡΙΖΑ κ. Αικατερίνη Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρίες και κύριοι συνάδελφοι, η στάση της Υπουργού που έδειχνε αδιαφορία σε όλη τη διάρκεια της συνεδρίασης εδώ, στην Ολομέλεια, την ώρα που μιλούσαν οι ομιλητές της Αντιπολίτευσης δεν συνάδει ούτε με το κύρος του θεσμού ούτε με την έννοια του σεβασμού προς τον δημόσιο διάλογο. Η Υπουργός στέκει σε έναν θρόνο αόρατο με το βλέμμα στραμμένο πάντα αλλού, αδιαφορώντας για τον παλμό αλλά και για τις ανάγκες της κοινωνίας.

Κυρία Μιχαηλίδου, δεν βρίσκεστε σε κανέναν θρόνο. Βρίσκεστε σε κυβερνητικό έδρανο. Είστε απολύτως υποχρεωμένη να απαντάτε στον Κοινοβουλευτικό Έλεγχο, στις ερωτήσεις, να φέρνετε νομοσχέδια βασισμένα σε μελέτες, σε τεκμηριωμένες προτάσεις και αφού έχετε διαβουλευτεί εξαντλητικά με την κοινωνία των πολιτών, τους εκπροσώπους φορέων. Και φυσικά είστε υποχρεωμένη όχι να κάνετε διαπιστώσεις για τις μεγάλες κρίσεις και τα προβλήματα της ελληνικής κοινωνίας ωσάν να ήταν φυσικά φαινόμενα, αλλά να δίνετε λύσεις, να φέρνετε σχέδια.

Δεν απαντήσατε σε τίποτα, κυρία Υπουργέ. Φοβάμαι, αγαπητοί συνάδελφοι, ότι δεν έχει καταλάβει η κυρία Υπουργός καν τι συζητάμε εδώ μέσα, όπως και τις προηγούμενες ημέρες στις επιτροπές.

Έχετε βάλει μια κασέτα, κυρία Μιχαηλίδου. Την αναμασάτε διαρκώς, την αναπαράγετε σε πέντε συνεδριάσεις και όταν επιχειρήσατε να ξεφύγετε λίγο, αυτά που είπατε ήταν χολή και ψέματα και πραγματικά ακατάληπτα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)

Κυρία Μιχαηλίδου, τολμάτε εσείς να εγκαλείτε την Αριστερά για έλλειψη ανθρωπισμού και να κάνετε επίκληση στην ανθρωπιά μας; Είστε με τα καλά σας; Εσείς που δηλώσατε περήφανη για την Κυβέρνησή σας ως Υπουργός Κοινωνικής Συνοχής, στην πενταετία της Κυβέρνησής σας, κυρία Υπουργέ, έχετε να επιδείξετε αύξηση του φτωχού πληθυσμού κατά εκατόν ογδόντα επτά χιλιάδες ανθρώπους. Από το 2022 έως το 2024 αυξήθηκαν είκοσι δύο χιλιάδες οι φτωχοί άνθρωποι. Το 2024 η επιτυχία σας, κυρία Υπουργέ, ήταν ότι η χώρα μας ήταν πέμπτη στην Ευρώπη σε αύξηση του ποσοστού του πληθυσμού σε στενή οικονομική φτώχεια. Για αυτά είστε περήφανη.

Τολμάτε εσείς να μας εγκαλείτε, όταν το 2024 αυξήθηκε ο φτωχός πληθυσμός και εσείς κρατάτε πολύ συνειδητά μειωμένο το ελάχιστο εγγυημένο εισόδημα για μονοπρόσωπα νοικοκυριά στα 2.500 ευρώ, για τετραμελή οικογένεια 5.184 ευρώ, ούτε καν στο κατώφλι της φτώχειας.

Εσείς που ως Κυβέρνηση διαχειριστήκατε πάνω από 120 δισ. στην τριετία και το έργο σας είναι να διασύρετε τη χώρα μας διεθνώς, η αριστεία σας είναι επιπέδου «φραπέ» και «χασάπη». Πέρυσι υπερπλεονάσματα 6,5 δισ. και δεν δίνατε καν αυξήσεις στα επιδόματα του ΟΠΕΚΑ, αυτές ξέρετε που υποσχέθηκε ο Πρωθυπουργός στην περσινή ΔΕΘ, αλλά δεν υλοποίησε και στη φετινή ΔΕΘ εξήγγειλε άλλα πράγματα.

Ψάχνετε λένε τα ρεπορτάζ να βρείτε τους πόρους. Να ψάξετε τις τσέπες της Κυβέρνησης και του ΟΠΕΚΕΠΕ, που τους συναγωνίζεστε, αντί να αυξήσετε τα επιδόματα του ΟΠΕΚΑ. Μας καλέσατε να συναινέσουμε στο σχέδιό σας και είπατε ότι δήθεν δεν καταλαβαίνετε κιόλας γιατί δεν συμφωνούμε. (EP)

Πάμε ξανά. Δεν είμαστε για τον ίδιο λόγο εδώ. Εμείς είμαστε εδώ για να υπερασπιστούμε τον ελληνικό λαό, τα συμφέροντα του, τη δημόσια περιουσία, τις λαϊκές ανάγκες, τα όνειρα και το μέλλον των νέων ανθρώπων. Και φυσικά η Κυβέρνησή σας έχει αποδείξει πως είστε εδώ για να κάνετε πλιάτσικο, να ξεπουλάτε τη δημόσια περιουσία, να υπονομεύετε το μέλλον της χώρας, πρόθυμοι να εξυπηρετήσετε τα πιο σκοτεινά, τα πιο αρρωστημένα σχέδια, τα πιο ντροπιαστικά, τα πιο αντιδημοκρατικά, αρκεί να υπηρετήσετε κάποια συγκεκριμένα συμφέροντα λίγων, ικανοί να συγκαλύψετε κάθε σκάνδαλο.

Κυρία Υπουργέ, δεν μπορούμε να συναινέσουμε στην παράδοση σε ιδιώτες των οικοπέδων του δημοσίου. Καταθέτουμε πάρα πολύ συγκεκριμένες προτάσεις αντιμετώπισης της στεγαστικής κρίσης με προστασία πρώτης κατοικίας, δημιουργία 15.000 νέων προς διάθεση κατοικιών τον χρόνο και από σπίτια από ανακατασκευή, για να φτάσουμε τον ευρωπαϊκό μέσο όρο. Δημιουργούμε δομές κοινωνικής στέγης, κοινωνικό ενοίκιο, πάγωμα αυξήσεων, προγράμματα κατά τα ευρωπαϊκά πρότυπα όπως το cost rental, νόμο-πλαίσιο αποκέντρωσης. Πολύ συγκεκριμένα σχέδια έχουμε καταθέσει.

Από τη μια, λοιπόν, η πρόταση του ΣΥΡΙΖΑ είναι οραματική, πράγματι φιλόδοξη, αλλά απολύτως βιώσιμη και ρεαλιστική. Έτσι κάνουμε πολιτική. Εσείς; Η πρότασή σας, η πρόταση του Πρωθυπουργού για τη στεγαστική κρίση είναι συγκατοίκηση των νέων. Συγκατοίκηση στη στεγαστική κρίση γιατί δεν φέρνετε φοιτητική στέγη, όπως είχατε προτείνει το cocooning στον κορωνοϊό αντί για Μονάδες Εντατικής Θεραπείας και πρωτόκολλα. Αυτό είναι το επίπεδο της διακυβέρνησής σας.

Από τις μειώσεις φόρων που εξαγγείλατε στα ενοίκια, το 90% των ανθρώπων δεν επηρεάζονται. Ενάμισι εκατομμύριο του συνόλου εκμισθωτών που δήλωσαν ενοίκιο ως 12.000 ευρώ, δεν έχουν κανένα όφελος. Το 2,9%, δηλαδή 52.000 άτομα που δήλωσαν ενοίκια 12 με 15 χιλιάδες ευρώ, θα έχουν ούτε 11,6 ευρώ τον μήνα. Το 1,8%, δηλαδή 31 χιλιάδες άτομα περίπου, που δηλώνουν ενοίκια από 15 ως 18, θα έχουν λιγότερο φόρο 36 ευρώ τον μήνα.

Όχι μόνο δεν δίνετε κίνητρα για μείωση των ενοικίων, αλλά δίνετε κίνητρα για να αυξήσουν οι άνθρωποι τα ενοίκια. Και αναρωτιέμαι εγώ: Αν μειώνετε τους φόρους στο 90% των ανθρώπων που λαμβάνουν ενοίκια, τότε μήπως θα δίνατε και κανένα κίνητρο να μειώσουνε τα ενοίκια για τους ανθρώπους που δεν μπορούν να τα καλύψουν;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δημογραφικό και ολοκληρώνω με αυτό. Το δημογραφικό απαιτεί μία πιο σοβαρή στάση από αυτήν την λαϊκίστικη και συντηρητική που επιχειρήσατε και σήμερα και τις προηγούμενες ημέρες για να καλύψετε τις ακραία νεοφιλελεύθερες πολιτικές επιλογές της Κυβέρνησής σας για κλείσιμο και συγχωνεύσεις σχολείων. Εναρμόνιση και εξισορρόπηση επαγγελματικής και οικογενειακής ζωής, κυρία Υπουργέ. Εκεί θα έπρεπε να εστιάσετε. Δεκάδες χιλιάδες παιδιά παραμένουν εκτός voucher.

Έχετε φέρει ένα εργασιακό έκτρωμα με 10, 12, 13 ώρες εργασίας. Μισθοί που τελειώνουν μέσα σε 10 μέρες μέσα στοn μήνα. Το μισό εισόδημα των πολιτών πάει σε έξοδα στέγης. Οι άνθρωποι δεν έχουν να σπουδάσουν τα παιδιά τους και καμιά φορά δεν έχουν και να τα ταΐσουν κιόλας. Απλήρωτες υπερωρίες. Ζωή χωρίς ανάσα, χωρίς προσωπική ζωή, χωρίς καμία απολύτως κοινωνική στήριξη.

Ξέρετε τι θα πει, κυρία Υπουργέ, 10, 12 και 13 ώρες να δουλεύει κανείς το τιμόνι, στο σούπερ μάρκετ, στη λάντζα, σε ένα δικηγορικό γραφείο; Ποια οικογενειακή ζωή και κοινωνική συνοχή; Φέρετε και τον τίτλο!

Στην πραγματικότητα αυτό που είπατε ως λύση για το δημογραφικό και για να απολαύσει κάποιος στα οφέλη των ανακοινώσεων του Πρωθυπουργού στην Έκθεση, θα πρέπει να είναι 25 χρονών, πολύτεκνος και να ζει σε μία περιοχή με 1.500 κατοίκους. Αν καταλαβαίνετε τι λέτε.

Για να λύσετε το δημογραφικό ή να αντιμετωπίσετε την πρόκληση του δημογραφικού, στηρίξτε την οικογένεια με δομές και εισόδημα. Σεβαστείτε τη γυναίκα και την επιλογή της. Ανοίξτε σχολεία με λιγότερους μαθητές ανά τάξη. Σταματήστε να διώχνετε τους νέους έξω. Ασκείστε σοβαρή μεταναστευτική πολιτική αντί να εξαπολύετε τον Πλεύρη. Αυξήστε, όχι τα όρια ηλικίας για συνταξιοδότηση, αλλά τον οικονομικά ενεργό πληθυσμό. Νέοι και γυναίκες μέσα στην αγορά εργασίας. Δίκαιη ψηφιακή μετάβαση πριν χάσουμε το τρένο. Και φυσικά κάθε μία σοβαρή εξωτερική ενεργητική πολιτική που να υπερασπίζεται εθνικά μας συμφέροντα, μπας και ανακτήσουμε το κύρος μας ως χώρα.

(Στο σημείο αυτό κτυπάει το επαναληπτικό κουδούνι λήξεως του χρόνου ομιλίας της κυρίας Βουλευτού)

Κυρία Υπουργέ, μας καλέσαμε να φανταστούμε έναν τρίτεκνο οικογενειάρχη. Κυρία Υπουργέ, εμείς εδώ στη Βουλή συναντιόμαστε με τους εκπροσώπους των τριτέκνων και όχι μόνο. Έχουμε διαρκή επαφή. Αναδεικνύουμε τα αιτήματα του διαρκώς. Εσείς αρνείστε πεισματικά να τους συναντήσετε! Εσείς, λοιπόν, που φαντάζεστε τον τρίτεκνο πείτε μας, παρακαλώ, γιατί δεν δίνετε πλήρως τα οφέλη που δικαιούνται οι πολυμελείς οικογένειες -και άρα και οι τρίτεκνοι- και δίνετε μόνο τίτλο χωρίς παροχές.

Εσείς που φαντάζεστε την οικογένεια που πήρε δάνειο, για φανταστείτε και τους εκατοντάδες χιλιάδες νέους που δεν πήραν και πρέπει να δώσουν 40% του διαθέσιμου εισοδήματος για 700 και 800 ευρώ ενοίκιο στη Θεσσαλονίκη.

Όσο, λοιπόν, κυρία Υπουργέ, ζείτε στον δικό σας φανταστικό κόσμο, εκεί έξω υπάρχουν εκατοντάδες χιλιάδες εκατομμύρια ανθρώπων που υποφέρουν. Αναρωτιέμαι, όταν θα μας απαντήσετε, εάν θα ξαναπροτείνετε να φάνε παντεσπάνι.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από το ΠΑΣΟΚ-Κίνημα Αλλαγής η κ. Καζάνη.

Παρακαλώ, κυρία συνάδελφε.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κύριε Πρόεδρε.

Κυρίες και κύριοι, ο δείκτης γονιμότητας στη χώρα μας βρίσκεται στο 1,26. Μαζί με την Ιταλία και την Ισπανία βρισκόμαστε στον πάτο της Ευρώπης. Έρευνες δείχνουν ότι οι Έλληνες ιδανικά θα ήθελαν 2,6 παιδιά. Το 39% δηλώνει ότι θέλει δύο, το 28% τρία. Αυτό δείχνει το χάσμα ανάμεσα στο θέλω και το μπορώ, ένα χάσμα που γεννούν το κόστος στέγασης, η ακρίβεια η ανασφάλεια στην εργασία. Ένα χάσμα που πρέπει να γεφυρώσουμε και είναι ευθύνη της πολιτείας να το κάνει, με προσιτή στέγη, με σταθερές δουλειές, με πραγματική στήριξη στη μητρότητα και την παιδική μέριμνα. Σχετικά με τους τρίτεκνους το ζητούμενο είναι άλλο. Οι τρίτεκνοι πρέπει να εξισωθούν με τους πολύτεκνους και να έχουν ίσα δικαιώματα.

Θα στηρίξουμε το άρθρο 22 για τις δομές βραχυχρόνιας φιλοξενίας ατόμων με αναπηρία, όμως, επιβάλλεται να διευκρινίσετε από πού θα χρηματοδοτηθούν οι δομές αυτές, γιατί χωρίς σταθερή πηγή χρηματοδότησης θα παραμείνουν απλά μία υπόσχεση. Πρέπει, ακόμα, να ανοίξει ο διάλογος για τη σημασία της στήριξης των ατόμων με αναπηρία. Μιλάμε για ένα εκατομμύριο συμπολίτες μας και τις οικογένειές τους. Η στήριξή τους δεν μπορεί να είναι αποσπασματική, χρειάζεται σταθερή χρηματοδότηση, δομές με κανόνες και πλήρη ισοτιμία στην πρόσβαση.

Το ίδιο ισχύει και για την τρίτη ηλικία. Σε μία χώρα που γερνάει με ταχύτατους ρυθμούς, δεν μπορεί να λείπει ένα οργανωμένο δίκτυο φροντίδας και υποστήριξης. Η πολιτεία οφείλει να στηρίξει συστηματικά τους ηλικιωμένους και ταυτόχρονα τους φροντιστές τους.

Σχετικά με την τροπολογία του ΠΑΣΟΚ για την ανάγκη διαφάνειας στις χρεώσεις των υπηρεσιών ιδιωτικής υγείας, το ΕΣΥ βρίσκεται υπό διάλυση, οι πολίτες βρίσκονται αντιμέτωποι με υπέρογκες χρεώσεις στον ιδιωτικό τομέα, υπερβολικές τιμές, πρόσθετες χρεώσεις, αδιαφάνεια. Αυτή η κατάσταση δεν μπορεί να συνεχιστεί. Με την τροπολογία αυτή βάζουμε σαφείς κανόνες, επιβάλλουμε διαφάνεια, προστατεύουμε τον ασθενή. γιατί η υγεία δεν μπορεί να είναι αντικείμενο εκμετάλλευσης, αλλά δικαίωμα για κάθε πολίτη.

Κυρίες και κύριοι, το ΠΑΣΟΚ καταψηφίζει το παρόν νομοσχέδιο, γιατί υπάρχει τρόπος να μην εκχωρηθεί η δημόσια περιουσία. Υπάρχει άλλος δρόμος. Υπάρχει πρόταση του ΠΑΣΟΚ, με δημόσιο έλεγχο, με διαφάνεια, με κοινωνικό πρόσημο, που δίνει λύσεις και όχι δωράκια στους εργολάβους. Αυτή είναι η ουσιαστική μας διαφορά και σε αυτή τη μάχη θα μείνουμε σταθερά με την κοινωνία.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κυρία συνάδελφε, και για τη συνέπεια στον χρόνο.

Τον λόγο τώρα έχει από τη Νέα Δημοκρατία η κ. Συρεγγέλα για τη δευτερολογία της.

Παρακαλώ, κυρία συνάδελφε.

**ΜΑΡΙΑ ΣΥΡΕΓΓΕΛΑ:** Ευχαριστώ πολύ, κύριε Πρόεδρε.

Κυρία Υπουργέ, κυρία Υφυπουργέ, θα ήθελα να ξεκινήσω λέγοντας το εξής: Εδώ μέσα βρισκόμαστε άνθρωποι με διαφορετικές καταβολές, αλλά με κοινό σημείο –εγώ αυτό θέλω να πιστεύω- ότι όλες και όλοι ενδιαφερόμαστε, ο καθένας και η κάθε μία με τη δική του αλήθεια, για το καλύτερο. Σίγουρα, υπάρχουν πολιτικές αντιπαραθέσεις και κατά τη γνώμη μου δεν πρέπει να υπάρχουν προσωπικές ανοίκειες επιθέσεις και αυτό θεωρώ αφορά όλες και όλους και πρώτα να ξέρετε ότι ξεκινάει από εμένα.

Θα ήθελα να ξεκινήσω λέγοντας ότι ειπώθηκε από την πλευρά της Νέας Αριστεράς ότι δεν έκανα εισήγηση πάνω στο νομοσχέδιο, αλλά μίλησα γενικότερα για το δημογραφικό. Όλα τα μέλη του Ελληνικού Κοινοβουλίου γνωρίζουν ότι ένα νομοσχέδιο δεν μπαίνει απευθείας στην Ολομέλεια. Υπάρχουν επιτροπές, υπάρχει Κοινωνική Επιτροπή και στην επιτροπή αυτή το είδαμε το νομοσχέδιο σε όλη του τη διάσταση και κατ’ άρθρο.

Επίσης, κανένα νομοσχέδιο δεν θεωρώ ότι είναι αυτόνομο και μόνο του. Τουλάχιστον από την πλευρά της Νέας Δημοκρατίας κάθε νομοσχέδιο -και κυρίως αυτό- εντάσσεται σε μία μεγάλη εικόνα, γιατί στεγαστικό και δημογραφικό είναι άρρηκτα συνδεδεμένα.

Δεύτερον, θα ήθελα να πω ότι ίσως να ενόχλησαν και κάποιες αλήθειες που μπορεί να ειπώθηκαν, αλήθειες για τα δικά μας πεπραγμένα, αλλά και για όσα καταργήθηκαν από την προηγούμενη κυβέρνηση το 2015 και το 2019. Οι αλήθειες σαφώς μπορεί κάποιες φορές να πονάνε. Από την πλευρά της Αντιπολίτευσης, τόσο από τον ΣΥΡΙΖΑ όσο και από το ΠΑΣΟΚ, άκουσα εισηγήσεις, όπως ότι εμείς οι ανάλγητοι μπαίνουμε στη λογική να δώσουμε τις κοινωνικές κατοικίες σε εργολάβους. Μάλιστα, από ομιλητές και ομιλήτριες της Αντιπολίτευσης άκουσα να λένε ότι αυτό δεν συμβαίνει σε καμία χώρα της Ευρωπαϊκής Ένωσης. Θέλω να σας πω ότι ΣΔΙΤ, δηλαδή συμπράξεις ιδιωτικού και δημοσίου τομέα, συμβαίνουν στην Ιταλία, στην Ισπανία, στη Σλοβενία και στην Ιρλανδία.

Και επειδή αναφέρθηκε πάρα πολλές φορές το παράδειγμα της Ισπανίας, θα ήθελα να πω ότι συγκεκριμένα στην Ισπανία τα περισσότερα προγράμματα στέγασης δεν χρηματοδοτούνται αποκλειστικά από τον κρατικό προϋπολογισμό, αλλά από έναν μικτό μηχανισμό όπου μπαίνουν δημόσια κονδύλια, δανεισμός από τράπεζες και συμμετοχή ιδιωτών επενδυτών όχι μόνο της ισπανικής κεντρικής κυβέρνησης, αλλά και από την τοπική αυτοδιοίκηση και από τις περιφερειακές κυβερνήσεις. Εάν δεν πιστεύετε εμένα, κύριοι και κυρίες, μπορείτε να διαβάσετε El Pais. Η El Pais δεν είναι κεντροδεξιά εφημερίδα, αλλά κεντροαριστερή ή αριστερή. Δεν τα λέω εγώ, μπορείτε να τα διαβάσετε στην El Pais.

Επίσης, ακούσαμε να τίθεται ο προβληματισμός του ποιος θα τα κάνει αυτά. Εμείς εδώ; Κάποιοι θα τα κάνουν. Δεν θα πρέπει να γίνουν διαγωνισμοί και να δοθούν σε κάποιους ανθρώπους που μπορούν να κάνουν αυτές τις κοινωνικές κατοικίες με αδιάβλητες σαφώς διαδικασίες; Εκτός εάν μπούμε στη λογική των σπιτιών που γινόταν στο ανατολικό μπλοκ, τα λεγόμενα «κουτιά σκυροδέματος», κάτι που δεν αποτελεί μία αστική προπαγάνδα, γιατί αυτά τα σπίτια τα έχουμε δει.

Ακούσαμε, επίσης, ότι υπάρχει πρόβλημα με την αρχική μορφή του νομοσχεδίου. Μα, αυτό δεν είναι, όμως, το επιστέγασμα της δημοκρατίας; Να μας δίνετε η δυνατότητα να διορθώνουμε, να βελτιώνουμε και να προσαρμόζουμε, κάτι που ακριβώς κάνουμε σήμερα εδώ;

Ακόμα, είπαμε για μία μελέτη η οποία έγινε και η οποία δεν είναι μελέτη, αλλά μία ερευνητική εργασία που δόθηκε από τους υπαλλήλους του ΟΑΕΔ.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** …και η Υπουργός να παρελαύνει…(δεν ακούστηκε)

**ΜΑΡΙΑ ΣΥΡΕΓΓΕΛΑ:** Εγώ, κυρία Νοτοπούλου, σας είπα ότι είναι δημόσια. Αυτή η ερευνητική εργασία είναι δημόσια και οι εργαζόμενοι του ΟΑΕΔ σαφώς θα την έχουν στείλει υπηρεσιακά στους ανωτέρους τους.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Θα ζητήσω τον λόγο επί προσωπικού.

**ΜΑΡΙΑ ΣΥΡΕΓΓΕΛΑ:** Όμως, πέρα από αυτό, αν εσείς ως ΣΥΡΙΖΑ θεωρείτε ότι αυτή ήταν μια πολύ καλή ερευνητική εργασία, δεν αρκεί να την κραδαίνουμε εδώ και να λέμε «να, κοιτάξτε, τι ωραία ερευνητική εργασία είναι». Κάντε την τροπολογία, γιατί ξέρετε τι μου θυμίζει εμένα αυτό; Ότι χτυπάμε στην πλάτη τους εργαζόμενους λέγοντάς τους «μπράβο σας, πολύ ωραίο αυτό που έχετε κάνει», αλλά μετά δεν το φέρνουμε για ψήφιση.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Θα το ψηφίσετε;

**ΜΑΡΙΑ ΣΥΡΕΓΓΕΛΑ:** Φέρτε το με τροπολογία κοστολογημένο να το δούμε.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Θα το ψηφίσετε;

**ΜΑΡΙΑ ΣΥΡΕΓΓΕΛΑ:** Αν το φέρετε κοστολογημένο με τροπολογία, θα το δούμε. Όμως, θα πρέπει να είναι κοστολογημένο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Περιμένω την ψήφο σας!

**ΜΑΡΙΑ ΣΥΡΕΓΓΕΛΑ:** Γιατί κι εγώ, κυρία Νοτοπούλου, επειδή μας κατηγορήσατε -και κατηγορήσατε όχι μόνο την Υπουργό και την Κυβέρνηση ευρύτερα, αλλά και τους Βουλευτές της Νέας Δημοκρατίας- ότι εμείς είμαστε αυτοί που δίνουμε στους εργολάβους-, θα ήθελα να σας πω ότι αν κοιτάξετε μέσα την ερευνητική εργασία, θα δείτε ότι μιλάει για συγκεκριμένες προϋποθέσεις. Εγώ, δηλαδή, θα πρέπει να σας κατηγορήσω ότι θέλετε συγκεκριμένους εργολάβους με αυτές τις συγκεκριμένες προϋποθέσεις; Αυτό είναι κάτι που δεν θα κάνω ποτέ, γιατί δεν έχω ούτε την απόδειξη, αλλά ούτε και θα μπω σε αυτήν τη λογική. Εσείς από πού κι ως πού μπαίνετε σε τέτοιες λογικές;

Το ζήτημα της στέγασης, όπως είπαμε, δεν είναι μόνο πρόβλημα ελληνικό, αλλά και ευρωπαϊκό, είναι πρόβλημα του σύγχρονου δυτικού κόσμου. Και αν θέλουμε πραγματικές λύσεις, οφείλουμε να αξιοποιήσουμε όλα τα μέσα που έχουμε στη διάθεσή μας. Αν αντίθετα αρκούμαστε μόνο στο να παρουσιάζουμε σχέδια ανεφάρμοστα για λόγους εντυπώσεων, τότε με αυτόν τον τρόπο αποδεικνύουμε πως το μόνο που μας ενδιαφέρει είναι να δείξουμε ότι κάτι κάνουμε και να κάνουμε αντιπολίτευση για την αντιπολίτευση.

Η στέγη δεν είναι προνόμιο, αλλά δικαίωμα και είναι η βάση για να μπορούν οι νέοι να χτίσουν τη ζωή τους, οι οικογένειες να μεγαλώσουν τα παιδιά τους, η κοινωνία να σταθεί όρθια. Δεν έχουμε την πολυτέλεια ούτε για μεγάλα λόγια χωρίς αντίκρισμα ούτε για μικροκομματικούς τακτικισμούς και για σόου. Έχουμε χρέος να σταθούμε στο ύψος των περιστάσεων και αυτό το νομοσχέδιο, όπως είπα και στις εισηγήσεις που έκανα στην επιτροπή, είναι ένα εργαλείο. Σαφώς και δεν θα λύσει από τη μία μέρα στην άλλη το στεγαστικό πρόβλημα. Άλλωστε, κανένας και καμία δεν μπορεί να το κάνει αυτό. Όμως, σίγουρα είναι ένα πολύ μεγάλο πρώτο βήμα. Και κάθε βήμα μπροστά σε ένα τόσο κρίσιμο ζήτημα, όπως είναι το στεγαστικό, αξίζει τη στήριξη όλων μας.

Σας καλώ, λοιπόν, να το υπερψηφίσετε όχι για την Κυβέρνηση, αλλά για τους πολίτες που περιμένουν λύσεις και όχι όμορφα λόγια, για τη νέα γενιά που θέλει να μείνει και να δημιουργήσει στον τόπο της, για την Ελλάδα που αξίζει να προχωρά με αυτοπεποίθηση.

Ας δώσουμε σήμερα το μήνυμα, ότι όταν η κοινωνία μας είναι ενωμένη στα μεγάλα, μπορούμε να αφήνουμε πίσω τις διαφορές μας και να στεκόμαστε ενωμένες και ενωμένοι. Αυτό είναι το χρέος μας και αυτό είναι το μέλλον μας!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Συρεγγέλα.

Θα ακολουθήσει τώρα μία παρέμβαση της Προέδρου της Πλεύσης Ελευθερίας κ. Ζωής Κωνσταντοπούλου και η συνεδρίαση θα κλείσει με την Υπουργό κ. Δόμνα Μιχαηλίδου.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Κάποιος ή κάποια άφησε πολλούς συνδετήρες εδώ, αλλά η κοινωνική συνοχή δεν επιτυγχάνεται με τους συνδετήρες. Χρειάζεται ουσιαστική πολιτική, ουσιαστικές πρωτοβουλίες και θα έλεγα ουσιαστικό ενδιαφέρον για την κοινωνία και πρώτα απ’ όλα για τη νέα γενιά.

Υπάρχει μεγάλη υποκρισία και μεγάλη διγλωσσία. Και μου φαίνεται πολύ ειρωνικό ότι την ίδια ώρα που συζητάμε εδώ για την οικογένεια, για τα παιδιά, αθώες οικογένειες και αθώα παιδιά εξοντώνονται στη Γάζα, κυρία Υπουργέ -θα μιλήσετε μετά από εμένα και περιμένω να πείτε μια κουβέντα-, παιδιά οδηγούνται στον θάνατο από λιμό, από την πείνα. Η απανθρωπιά που εκδηλώνεται από το κράτος του Ισραήλ είναι χωρίς προηγούμενο και η ελληνική Κυβέρνηση είναι μία από τις λίγες που δεν έχουν πει τα στοιχειώδη και δεν έχουν κάνει τα θεμελιώδη απέναντι σε αυτή τη γενοκτονία.

Μου φαίνεται ειρωνικό ότι την ώρα που οι πολίτες κινητοποιούνται για να ενεργοποιηθούν σε αλληλεγγύη στον λαό της Παλαιστίνης, το κράτος του Ισραήλ, όπως φαίνεται και ο εγκληματικός στρατός του, ο IDF, βομβαρδίζουν μέσω drones τους πολίτες.

Και πώς λέγεται το πλοιάριο, κυρία Συρεγγέλα, του Στόλου της Αλληλεγγύης, του Global Sumud Flottila που ξεκινάει από όλες τις χώρες με πολίτες αλληλέγγυους να σπάσουν τον αποκλεισμό, για να φτάσει, κυρία Μιχαηλίδου και κυρία Ράπτη, βρεφικό γάλα και παιδικές τροφές στα παιδιά της Γάζας; Βομβαρδίστηκε, λοιπόν, τώρα το σκάφος που λέγεται «Family», οικογένεια, κάτι που δεν είναι βέβαια τυχαίο. Το προηγούμενο σκάφος που είχε βομβαρδιστεί από drones λεγόταν «Conscience», συνείδηση.

Χρειάζεται συνείδηση, για να μην τηρεί κανείς αυτήν την ένοχη σιωπή απέναντι στη γενοκτονία που διαπράττεται στην Παλαιστίνη. Και, βέβαια, χρειάζεται συναίσθηση του τι σημαίνει άνθρωπος, για να μην κρατάει κανείς το στόμα του κλειστό απέναντι σε αυτό που συμβαίνει στην Παλαιστίνη. Και πιστέψτε με, οι άνθρωποι που νοιάζονται για τον άνθρωπο, για τους ανθρώπους, για τα παιδιά, νοιάζονται για τα παιδιά παντού. Και οι άνθρωποι που θέλουν να προστατεύσουν τα παιδιά, θέλουν να προστατεύσουν τα παιδιά παντού. Και οι άνθρωποι που δεν αγαπούν τα παιδιά και δεν τα προστατεύουν, δεν τα προστατεύουν πουθενά, γιατί ακόμη και αυτοί που έχουν την οίηση να νομίζουν ότι δεν πειράζει αν πεθαίνουν τα άλλα παιδιά, αυτά που δεν είναι δικά μας, είτε επειδή είναι παιδιά των Παλαιστινίων, είτε επειδή είναι παιδιά κάποιων φτωχών ανθρώπων, θα έπρεπε να ξέρουν ότι κανένα παιδί στον κόσμο δεν μπορεί να είναι ευτυχισμένο, όταν άλλα παιδιά πεθαίνουν, όταν άλλα παιδιά είναι δυστυχισμένα, όταν άλλα παιδιά δεν έχουν την πρόσβαση στα βασικά.

Τα παιδιά, αλλά και η νέα γενιά και ολόκληρη η κοινωνία στοχοποιήθηκε από τις πολιτικές που ακολουθούνται τα τελευταία δεκαπέντε χρόνια. Και το ξέρετε. Το δημογραφικό στο οποίο αναφέρεστε, είναι η ευθεία αντανάκλαση των κοινωνιοκτόνων πολιτικών που αντιμετώπισαν το παιδί σαν τεκμήριο, που τιμώρησαν τις οικογένειες για κάθε παιδί που έκαναν επιβάλλοντας φορολογικές επιβαρύνσεις και χαράτσια, που απέκλεισαν παιδιά από την πρόσβαση στο σχολείο, που προέβλεψαν σχολεία με φωτοτυπίες, χωρίς θέρμανση, χωρίς τζάμια, που έστειλαν στην ανεργία τη δικιά μου γενιά και τις νεώτερες και στο αδιέξοδο και στην κατάθλιψη που είναι πολύ περισσότερο αποτρεπτική για το να δημιουργήσει ένας άνθρωπος οικογένεια από οποιοδήποτε οικονομικό εμπόδιο.

Ξέρετε πόσες ήταν οι αυτοκτονίες την περίοδο των μνημονίων; Αύριο είναι η παγκόσμια ημέρα της αφύπνισης για το ζήτημα των αυτοκτονιών. Ξέρετε πόσοι άνθρωποι ήρθαν σε αδιέξοδο και παρέμειναν σε αδιέξοδο την τελευταία δεκαπενταετία; Ξέρετε πόσοι άνθρωποι σήμερα αντιμετωπίζουν κατασχέσεις και πλειστηριασμούς για την κατοικία τους; Ποιος έχει πραγματικά την αλαζονεία να ακολουθήσει τον κ. Μητσοτάκη σε αυτές τις τόσο θλιβερές, αλλά και θρασείες αναλύσεις του; «Αυτό που είναι πρόβλημα για τον ενοικιαστή, είναι καλό για τον ιδιοκτήτη». Για ποιον ιδιοκτήτη; Έχετε προστατεύσει την πρώτη κατοικία; Την έχετε προστατεύσει; Εσείς που είπατε ότι η στέγαση δεν είναι προνόμιο, είναι δικαίωμα, προστατεύετε την πρώτη κατοικία ή παραδίδετε τις πρώτες κατοικίες των ανθρώπων στα funds, τα οποία οφείλατε να έχετε καταργήσει γιατί είναι παντελώς παράνομα;

Μου έστειλε μία κοπέλα ένα μήνυμα και μου είπε «Άκουσα τον κ. Μητσοτάκη να προτείνει σε εμάς τους φοιτητές να συγκατοικήσουμε. Και απορώ. Είναι έξι χρόνια Πρωθυπουργός. Αυτό σκέφτηκε για τη νέα γενιά, να μας προτείνει πώς θα ζήσουμε; Και, στα αλήθεια, η Κυβέρνηση αυτές τις λύσεις έχει να προτείνει, δηλαδή πώς θα πειθαναγκάσει, πώς θα καθοδηγήσει τη νέα γενιά για το πώς θα ζήσει;».

Εγώ σοκαρίστηκα με την εμφάνιση του Πρωθυπουργού στη συνέντευξη Τύπου, εκεί όπου καταλάβαμε ότι το πρόβλημα της παρανομίας στη χώρα και το πρόβλημα της νομιμότητας στη χώρα είναι οι φοιτητικές καταλήψεις! Δεν είναι τα Τέμπη, δεν είναι ο ΟΠΕΚΕΠΕ, δεν είναι οι υποκλοπές, δεν είναι οι μαφίες οι οποίες δρουν σε συνεργασία με κυβερνητικούς παράγοντες, αλλά είναι οι φοιτητές που κάνουν καταλήψεις! Και είπε ο Πρωθυπουργός ότι πάταξε τελικά την παραβατικότητα, γιατί δεν υπάρχει καμία φοιτητική κατάληψη!

Του έχω, βέβαια, νέα. Επειδή η νέα γενιά είναι ζωντανή και ζωηρή, είναι βέβαιον ότι και καταλήψεις και διαδηλώσεις και κινητοποιήσεις θα γίνουν για τα θέματα που αφορούν τη νέα γενιά. Η νέα γενιά δεν είναι στρατιωτάκια να τα πειθαναγκάζει και να τους υπαγορεύει το πώς θα ζήσουν κανένας πρωθυπουργός και κανένας πολιτικός, θα μου επιτρέψετε να πω. Η νέα γενιά δεν είναι υπό τας διαταγάς του κ. Μητσοτάκη και δεν μπορεί να κάνει με τη νέα γενιά και με τους φοιτητές αυτά που κάνει με τους –ή με κάποιους- Βουλευτές. Διότι αυτό που έγινε με την ομιλία του Κοινοβουλευτικού Εκπροσώπου της Νέας Δημοκρατίας ήταν πραγματικά αποκαλυπτικό. Τέσσερις φορές ακούσαμε «ο Πρωθυπουργός Κυριάκος Μητσοτάκης», «ο Πρωθυπουργός Κυριάκος Μητσοτάκης», «ο Πρωθυπουργός Κυριάκος Μητσοτάκης». Το είπαμε! Τέσσερις φορές το είπε στην ομιλία του για να καταγραφεί, να μπει ένα «τικ» ότι τα είπε καλά και άλλες τέσσερις φορές είπε για τη μιζέρια και τη συμμαχία της μιζέριας, που αυτή εδώ η Αντιπολίτευση που μιλάει για την κοινωνία είναι της μιζέριας.

Όχι! Η Αντιπολίτευση συμμερίζεται την αγωνία της κοινωνίας να ζήσει ευτυχισμένη. Η Αντιπολίτευση συμμερίζεται το αίτημα της κοινωνίας να υπάρξει δικαιοσύνη, δικαιοσύνη ανεξάρτητη και όχι καθοδηγούμενη. Και προς αυτήν την κατεύθυνση, η Αντιπολίτευση θα συνεχίσει να δρα. Ήταν οργιώδεις οι μεθοδεύσεις που αποκαλύφθηκαν χθες κατά την παρουσία μου στα δικαστήρια της Λάρισας, εκεί όπου ο Εφέτης Ειδικός Ανακριτής και ο Εισαγγελέας Εφετών προσπάθησαν με κυβερνητική εντολή –τι ντροπή!- να κλείσουν την υπόθεση των Τεμπών και την ανάκριση, την ώρα που έρχονται ολοένα και νέα στοιχεία για σοβαρές κακουργηματικές ευθύνες.

Είναι αποκαλυπτική η προσπάθεια της Κυβέρνησης να μπαζώσει και τη δικογραφία και την ανάκριση. Θα μιλήσω αναλυτικά γι’ αυτά. Έχω κάνει και δημόσιες παρεμβάσεις. Βέβαια, έχουμε και τη συνέντευξη Τύπου της Πλεύσης Ελευθερίας στη ΔΕΘ την Παρασκευή και θα έχουμε την ευκαιρία να μιλήσουμε για δικαιοσύνη, για διαφάνεια, για το κράτος δικαίου, για το τι πραγματικά σημαίνει «δημοκρατία».

Σήμερα υποδέχθηκα στη Βουλή τον Δήμαρχο της Βηθλεέμ μαζί με τον Δήμαρχο Αθηναίων που πήρε την πρωτοβουλία. Υπήρξαμε πολλοί Αρχηγοί της Αντιπολίτευσης που υποδεχθήκαμε τον Δήμαρχο της Βηθλεέμ, που μας θυμίζει ότι η Παλαιστίνη χρειάζεται την αλληλεγγύη του ελληνικού λαού και ήρθε εδώ στη χώρα μας, ζητώντας την αλληλεγγύη μας. Ήμασταν, νομίζω, έξι κόμματα της Αντιπολίτευσης που πραγματοποιήσαμε συναντήσεις. Πρέπει να απαντήσετε οι της Κυβέρνησης για ποιον λόγο αυτή η αφωνία, αυτή η απραξία απέναντι στη γενοκτονία.

Κλείνοντας, κύριε Πρόεδρε, δεν θα μιλήσω για τις προτάσεις μας για τον ΦΠΑ, για την κατάργηση του ΦΠΑ στα τρόφιμα και στα είδη πρώτης ανάγκης, για τις προτάσεις που έχουμε καταθέσει κατ’ επανάληψη δημόσια και πρόσφατα τον Μάιο στη σχετική δημόσια εκδήλωση του Επαγγελματικού Επιμελητηρίου Αθηνών και ξανά στις 2 Σεπτεμβρίου στη ΓΕΣΕΒΕ.

Θα σας διαβάσω αντί άλλου μία δημοσίευση της υπεύθυνης Βόρειας Ελλάδας της Πλεύσης Ελευθερίας, της Καλλιόπης Ευαγγελίδου, μιας πολύ γνωστής καλλιτέχνιδος που είναι και τρίτεκνη. Είναι μια δημοσίευση αληθινή, από καρδιάς, η οποία έγινε viral και νομίζω ότι δίνει τον τόνο αυτών τα οποία δεν λέγονται.

«Δημογραφικό. Γέννησα τρία παιδιά. Μακάρι ο Θεός να μου έδινε και άλλα. Δεν τα γέννησα για να μου πουν «μπράβο» και δεν το θέλω κιόλας, αλλά όλες αυτές οι συζητήσεις για το δημογραφικό σ’ ένα παιδοκτόνο κράτος με παγιωμένη αδιαφορία για την οικογένεια, πραγματικά είναι εξοργιστικές.

Στο επάγγελμά μου ποτέ δεν ενδιαφέρθηκε κανείς αν έχω παιδιά. Κανένα σωματείο δεν με προστάτευσε ως γονέα που έχει προστατευόμενα μέλη. Στην πόλη μου, τις Σέρρες, καμία αρχή δεν ενδιαφέρθηκε να με υπερασπιστεί ως εργαζόμενη γυναίκα που αποφάσισα να δημιουργήσω οικογένεια στην παραμεθόριο. Το αντίθετο. Το κράτος μου, μόλις τα αλλεπάλληλα σκάνδαλα το χρεοκόπησαν, πρώτα τους πολύτεκνους και τους τρίτεκνους στράφηκε να τιμωρήσει. Τα εισοδηματικά κριτήρια για τα επιδόματα παιδιών είναι της πλάκας. Η διαβίωση έχει αυξηθεί αλματωδώς και δεν έχει υπάρξει καμία προσαρμογή στην πραγματικότητα. Οι τρίτεκνοι ποτέ δεν θεωρήθηκαν τελικά πολύτεκνοι και οι πολύτεκνοι πλήρωσαν τεκμήριο για τα πολυτεκνικά τους αυτοκίνητα.

Πόσα θέλει σήμερα μια οικογένεια με πέντε ή έξι μέλη για να ζήσει τον μήνα; Όχι θεωρίες. Νούμερο, ποσό. Ξέρει ο Πρωθυπουργός να πει; Χίλια διακόσια πενήντα ευρώ είναι ακατάσχετα σε έναν λογαριασμό και για κάποιον που έχει να ζήσει μόνο τον εαυτό του και για κάποιον που έχει οικογένεια. Δεν υπολογίζονται τα παιδιά, ούτε οι φοιτητές που εξακολουθούν να είναι προστατευόμενα μέλη με τεράστια έξοδα. Νέοι που γύρισαν στα χωριά τους να δουλέψουν τη γη, αντί να στηριχθούν, διώχθηκαν και χρεώθηκαν, την ίδια στιγμή που τα εκατομμύρια «σφυρίζουν» στους κομματικούς φίλους.

Ο Υπουργός Οικονομίας μπορεί να μας πει ένα νούμερο; Πόσα πιστεύει ότι χρειάζεται σήμερα μια οικογένεια πέντε ή έξι -δεν λέω παραπάνω- μελών για να ζήσει τον μήνα; Ένα νούμερο. Δύο χιλιάδες, χίλια πεντακόσια, τρεις χιλιάδες, οκτακόσια; Ένα νούμερο, αντικειμενικά. Ας πει. Ας ρωτήσει ένας δημοσιογράφος, κάποιος τέλος πάντων, ένα νούμερο για να πληρώνει ρεύμα, τροφή, δάνεια, εκπαίδευση, ρούχα, φόρους, νοίκι, αυτοκίνητο, βενζίνες, γιατρούς, φάρμακα, νερά, κοινόχρηστα, χαρτζιλίκια, πάγια, έκτακτα. Πόσο; Ένα ποσό. Ας ρωτήσει κάποιος τον Πρωθυπουργό στη ΔΕΘ πόσα λεφτά χρειάζεται ένα παιδί σήμερα τον μήνα για να ζήσει απλά, πόσα ένας ενήλικας. Προσθέστε τα και πολλαπλασιάστε τα. Απλά είναι τα πράγματα.

Τέλος πάντων. Εμείς τα παιδιά μας τα κάναμε από αγάπη και ούτε υπολογίσαμε ούτε τεφτέρι βγάλαμε ούτε γονατίσαμε και η αγάπη τους μάς δίνει δύναμη να συνεχίζουμε, αλλά και η ανοησία και κάτι συντελεστές αριθμητικής της πλάκας και κάτι καλάθια και κάτι πανέρια και κάτι pass-δεν πας, όλα έχουν ένα όριο.

Το δημογραφικό είναι θέμα που θα έπρεπε να απασχολεί κάθε Υπουργείο και κάθε αρχή και κάθε συλλογικότητα. Η προστασία της οικογένειας είναι πολιτική με σχεδιασμό, όχι «μπάλωμα»».

Με αυτήν την αναφορά κλείνω και με την υπόμνηση ότι εδώ, σε αυτήν την Αίθουσα, η φράση «κάνε κανένα παιδί» έγινε δηλητηριώδες βέλος, αντί να γίνει κίνητρο η έγνοια και προς τους ανθρώπους που δεν έχουν κάνει οικογένεια να στηριχθούν για να μπορέσουν να κάνουν.

Η Πλεύση Ελευθερίας είναι κοντά στην κοινωνία που αγωνιά, στη νέα γενιά, στους νέους ανθρώπους, στα νέα ζευγάρια, σε όλες και όλους εκείνους και εκείνες που δεν βολεύονται ακριβώς με τα «ψίχουλα», τα οποία εσείς επιχειρείτε να εμφανίσετε σαν τα περίτεχνα ρούχα του βασιλιά, με τα οποία θα καλύψει τη γύμνια του.

Ο βασιλιάς είναι γυμνός, η κοινωνία το βλέπει και τα παιδιά τού μέλλοντος θα θυμούνται αυτήν την περίοδο σαν μια περίοδο που δεν θα έρθει ποτέ, ποτέ, ποτέ ξανά και εμείς θα φροντίσουμε γι’ αυτό.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Τη συνεδρίαση θα κλείσει με την τοποθέτησή της η Υπουργός Κοινωνικής Συνοχής και Οικογένειας κ. Μιχαηλίδου.

Παρακαλώ, κυρία Υπουργέ.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Κυρία Πρόεδρε, ποτέ ξανά, ποτέ ξανά εμείς ελπίζουμε να μην έρθετε εσείς -αυτό είναι το «ποτέ ξανά» το δικό μας- τόσο στην κυβέρνηση -στην κυβέρνηση ΣΥΡΙΖΑ-ΑΝΕΛ ήσασταν-, όσο και –ελπίζουμε- στο Προεδρείο της Βουλής, γιατί η δημοκρατία έχει να κάνει και με τη συναδελφικότητα και με το πώς σέβεσαι την ελευθερία του διπλανού σου και πώς σέβεσαι την ελευθερία και τους κανόνες του συστήματος, το οποίο είσαι εσύ ο ίδιος.

Επειδή σήμερα καλούμαστε την ώρα αυτή να ψηφίσουμε το νομοσχέδιο για τη στέγαση και για την οικογένεια και συζητούμε γι’ αυτό πάρα πολλές μέρες, θα ήθελα να πω ότι ακούσαμε πολλά όλες τις μέρες αυτές στις Επιτροπές. Ακούσαμε για το νομοσχέδιο καθαυτό, για όλα τα συμφέροντα τα οποία δήθεν εμπλέκονται στο νομοσχέδιο αυτό. Ακούσαμε πράγματα εκτός νομοσχεδίου, από εξωτερική πολιτική μέχρι και γενική οικονομική και κοινωνική πολιτική. Ακούσαμε για θρόνους, για παντεσπάνια από Βουλευτές, από εισηγητές που δεν ήταν καν σε κάποιες ή σε όλες τις Επιτροπές και στις συζητήσεις του νομοσχεδίου, το οποίο συζητάμε και ψηφίζουμε σήμερα.

Θέλω, όμως, να σταθώ στο τι έχει κάνει αυτή η για εσάς ανάλγητη Κυβέρνηση από το 2019 μέχρι σήμερα για την οικογένεια και για το δημογραφικό και τι έχει ψηφίσει μέσα σ’ αυτό το Κοινοβούλιο που ευτυχώς έχει τη χαρά να έχει την Πλειοψηφία, γιατί στα περισσότερα -αν όχι σε όλα από αυτά- η Αντιπολίτευση έχει ψηφίσει «όχι».

Επειδή το δημογραφικό δεν λύνεται με μία μεταρρύθμιση και επειδή η στέγαση και η οικογενειακή βοήθεια και στήριξη είναι ένα άθροισμα πολλών μεταρρυθμίσεων, πολλών δημοσιονομικών αλλαγών, έχουμε προβεί σε πάρα πολλές από αυτές και όπως είπε η δική μας εισηγήτρια, οι περισσότερες εξ αυτών προβλέπονταν και στο πόρισμα της Διακομματικής Επιτροπής για το δημογραφικό.

Ποια είναι αυτά που έχουμε κάνει; Δεν θα είμαι εξαντλητική, γιατί είναι ήδη αργά. Έχουμε ξεκινήσει με το επίδομα γέννησης, το οποίο αυτήν τη στιγμή από 2.000 έχει φτάσει τα 2.400 ευρώ ανά παιδί. Έχουμε αυξήσει τα vouchers για τους βρεφονηπιακούς σταθμούς από 270 εκατομμύρια σε 380 εκατομμύρια, βάζοντας ως ωφελούμενες και τις γυναίκες δημοσίους υπαλλήλους, οι οποίες μέχρι πρότινος θεωρούνταν μητέρες δεύτερου θεού και δεν μπορούσαν να στείλουν το παιδί τους σ’ έναν βρεφονηπιακό σταθμό.

Κυρία Πρόεδρε, νομίζω ότι κάνατε επίπληξη στη συνάδελφό σας. Κυρία Πρόεδρε, σε εσάς μιλάω. Θα ήθελα αντίστοιχα λίγη ησυχία, γιατί κάνατε επίπληξη στη συνάδελφό σας εσείς όταν μιλούσαν δύο συνάδελφοί σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ακούω.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Μια συγγνώμη δεν βλάπτει, όπως ζήτησε συγγνώμη η συνάδελφός σας.

Επαναλαμβάνω, γιατί δυστυχώς έχασα τον ειρμό μου. Τι έχει κάνει η Κυβέρνηση αυτή από το 2019 για την οικογενειακή και τη στεγαστική πολιτική;

Ναι, είναι σημαντική η οικογενειακή και η στεγαστική πολιτική της Κυβέρνησης αυτής και είναι σημαντικό, κυρία Πρόεδρε, να μάθουν οι συμπολίτες μας ότι υπάρχουν κόμματα που την καταψηφίζουν, που καταψηφίζουν την εισαγωγή του επιδόματος γέννησης στα 2.400 ευρώ, που καταψηφίζουν την αύξηση των κουπονιών από 270 εκατομμύρια σε 380, που καταψηφίζουν το ότι μπορεί πια μια δημόσια υπάλληλος μητέρα να στείλει με κουπόνι τα παιδιά της σε βρεφονηπιακό σταθμό, που καταψηφίζουν το ότι μπορεί μια γυναίκα η οποία εργάζεται στον ιδιωτικό τομέα να παίρνει όσους μήνες άδεια παίρνει και μια γυναίκα που εργάζεται στο δημόσιο τομέα, το ότι πλέον μια γυναίκα η οποία είναι αγρότισσα ή ελεύθερη επαγγελματίας, μπορεί και εκείνη να παίρνει άδεια μητρότητας, το ότι υπάρχει πια η άδεια πατρότητας, το ότι υπάρχει το ολοήμερο σχολείο μέχρι τις πεντέμισι η ώρα, το ότι υπάρχει το ψηφιακό φροντιστήριο, το ότι έχει μειωθεί ο ΦΠΑ στα βρεφικά είδη, ότι έχουμε εφτά δισεκατομμύρια, σαράντα τρία διαφορετικά μέτρα για το στεγαστικό, με το «Σπίτι μου Ι», το «Σπίτι μου ΙΙ», με την κοινωνική αντιπαροχή τώρα, με το κοινωνικό μίσθωμα, με το «Ανακαινίζω-Νοικιάζω», με όλες τις φοροαπαλλαγές οι οποίες υπάρχουν.

Όλα αυτά συνεπικουρήθηκαν με το φορολογικό στοχευμένο νομοσχέδιο, το οποίο μειώνει τους φορολογικούς συντελεστές σε όλους μας, αλλά ακόμα περισσότερο τούς μειώνει εκθετικά στις οικογένειες με παιδιά και στους νέους, ακριβώς γι’ αυτό, για να στηρίξουμε την οικογένεια, για να στηρίξουμε την κοινωνία, για να βοηθήσουμε στο στεγαστικό πρόβλημα.

Κυρίες και κύριοι, το νομοσχέδιό μας φαίνεται να ενοχλεί. Ενοχλεί γιατί; Ενοχλεί διότι διαταράσσει, σπάει ένα μεγάλο ταμπού της Μεταπολίτευσης για την αξιοποίηση της δημόσιας περιουσίας. Οι ιδιώτες δεν δαιμονοποιούνται πια, αλλά αξιοποιούνται προς εξυπηρέτηση του δημόσιου συμφέροντος μέσω της τέχνης του εφικτού.

Κυρίες και κύριοι συνάδελφοι, η Αντιπολίτευση μπορεί να τα καταγγέλλει όλα και να λαϊκίζει όσο θέλει. Εμείς όμως όλα τα χρόνια δουλεύουμε και αφήνουμε έργο, έργο που αλλάζει τη ζωή των συμπολιτών μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ και για τη συνέπεια στον χρόνο.

Κυρίες και κύριοι συνάδελφοι, διερμηνεύοντας τις παρούσες και τους παρόντες συναδέλφους να δώσουμε συγχαρητήρια και εμείς στην Εθνική Ομάδα που πέτυχε μια μεγάλη νίκη σήμερα και προκρίθηκε στα ημιτελικά του Eurobasket και να ευχηθούμε καλή επιτυχία και στο επόμενο παιχνίδι.

Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Κοινωνικής Συνοχής και Οικογένειας «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις».

Εισερχόμαστε στην ψήφιση επί της αρχής, των άρθρων, της τροπολογίας και του συνόλου του σχεδίου νόμου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Μετά την ολοκλήρωση της ψηφοφορίας, το σχέδιο νόμου του Υπουργείου Κοινωνικής Συνοχής και Οικογένειας «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 23.12΄ λύεται η συνεδρίαση για αύριο, ημέρα Τετάρτη και ώρα 9.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**